༄། །དྲིཥྚསིདྷབྷཀརདཱིཔཾནཱམམདྷྱམཀཨབཏཱརབིབྷཥིཏབིཧརཏིསྨ། །

༄། །དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ཞེས་བྱ་བ་བཞུགས་སོ། །

༄༅། །ན་མོ་ཤཱཀྱ་མུ་ན་ཡེ། བསྐལ་བཟང་སྟོན་པ་སྟོང་གི་དབུས་ནས་ལྔ་བདོའི་འགྲོ་འདི་རྗེས་སུ་བཟུང༌། །སྟོང་དང་རྟེན་འབྱུང་གཉིས་མེད་གསུངས་ནས་རྟག་དང་ཆད་པའི་འཕྲངས་ལས་སྒྲོལ། །གདུལ་བྱ་བློ་ཡི་སྤྲོས་པ་ཉེར་ཞི་རབ་ཏུ་ཞི་བའི་ཆོས་ཉིད་དུ། །འདྲེན་མཛད་ཤཱཀྱའི་རྒྱལ་པོ་ཁྱོད་ལ་ཡིད་ཆེས་ངེས་པས་ཕྱག་བགྱིའོ། །སྟོང་པ་ཁས་ལེན་བྲལ་བའི་ལྟ་བ་དང༌། །སྣང་བ་ཕྱོགས་རེ་འཛིན་པའི་གྲུབ་མཐའ་གཉིས། །སྟོང་རྟེན་འགལ་མེད་ཟླ་བའི་དགོངས་པ་བཞིན། །ཡང་དག་རིགས་པའི་ལམ་གྱིས་གསལ་བར་བྱ། །

 ཞེས་མཆོད་པར་བརྗོད་ཅིང་བརྩམ་པར་དམ་བཅའ་བའི་ལས་ཚིག་སྔོན་དུ་བཏང་ནས། འདིར་གང་ཞིག་བཤད་པར་བྱ་བ་ནི། རྒྱ་གར་འཕགས་པའི་ཡུལ་གྱི་པཎ་གྲུབ་ཐམས་ཅད་ཀྱི་ནང་ནས་སྟོང་པ་ཉིད་ཀྱི་གཏམ་ཕུལ་དུ་བྱུང་བར་སྨྲ་བ་ལ་འགྲན་པའི་ཟླ་དང་བྲལ་བ་འཇམ་དཔལ་དབྱངས་དངོས་དཔལ་ལྡན་ཟླ་བ་གྲགས་པ་ཞེས་བྱ་བ་ངོ་མཚར་བའི་རྣམ་པར་ཐར་པ་བཅོ་ལྔ་དང་ལྡན་པ་གང་འདི་ཉིད་ཀྱིས། ཟབ་མོའི་མདོ་སྡེ་རྣམས་ཀྱི་དགོངས་པ་རང་སྟོབས་ཀྱིས་འགྲེལ་ཞིང༌། དེ་དག་གི་དོན་དཔལ་མགོན་འཕགས་པ་ཀླུ་སྒྲུབ་ཀྱི་དབུ་མའི་བསྟན་བཅོས་རྩ་བ་ཤེས་རབ་ལ་འཇུག་ཅིང༌། **དེའི་དོན་འགྲེལ་གྱི་ཚུལ་དུ་བརྩམས་པར་མཛད་པའི་བསྟན་བཅོས་དབུ་མ་ལ་འཇུག་པའི་གཞུང་འདི་ཉིད་ཟླ་བའི་དངོས་སློབ་པཎྜི་ཏ་ཛ་ཡ་ཨནནྟའི་འགྲེལ་པ་དང་རྗེས་སུ་མཐུན་པར་འཆད་ཉན་གྱི་སྒོ་ནས་གཏན་ལ་འབེབས་པར་བྱེད་པ་ལ་བསྡུས་པའི་དོན་གསུམ། ཐོག་མར་བསྟན་བཅོས་ཀྱི་རང་བཞིན། བར་དུ་བསྟན་བཅོས་ཀྱི་གཞུང༌། ཐ་མར་མཇུག་གི་དོན་ནོ། །དང་པོ་ལ་གཉིས། བསྒྱུར་བྱ་བསྟན་བཅོས་ཀྱི་མཚན། སྒྱུར་བྱེད་ལོ་ཙཱ་བའི་ཕྱག་གོ །དང་པོ་ལ་གཉིས། མཚན་བསྒྱུར་བ་དང༌། མཚན་དོན་བཤད་པའོ། །དང་པོ་ནི།**

 འཕགས་ཡུལ་ལེགས་སྦྱར་གྱི་སྐད་དུ་མདྷྱ་མ་ཀ་ཞེས་བྱུང་བ་ནི། བོད་སྐད་དུ་དབུ་མ་ཞེས་བསྒྱུར། དེ་བཞིན་དུ་ཨ་བ་ཏ་ར་ནི་འཇུག་པ། ནཱ་མ་ནི་ཞེས་བྱ་བའོ། །

**གཉིས་པ་ནི།**

 དབུ་མ་ལ་འཇུག་པ་ཞེས་གསུངས་ཏེ། དེ་ཡང་ཡུལ་གང་ལ་འཇུག་པ་དང་ཚུལ་ཇི་ལྟར་འཇུག་པ་གཉིས་ལས། དང་པོ་གང་ལ་འཇུག་ན་བརྗོད་བྱ་དོན་གྱི་དབུ་མ་དང་རྗོད་བྱེད་ཚིག་གི་དབུ་མ་གཉིས་ཀ་ལ་འཇུག་པ་ལས། དང་པོ་བརྗོད་བྱ་དོན་གྱི་དབུ་མ་ནི་ཡེ་ནས་གཞི་འབྲས་གཉིས་སུ་མེད་པའི་རང་བཞིན་ཆོས་ཀྱི་དབྱིངས་སྤྲོས་པ་ཐམས་ཅད་དང་བྲལ་བ་ལ་བརྗོད་དུ་མེད་པའི་ཚུལ་དུ་འཇུག་པ་དང༌། ཕྱི་མ་རྗོད་བྱེད་ཚིག་གི་དབུ་མ་ལ་ཤེར་ཕྱིན་འབུམ་པ་ལྟ་བུ་བཀའ་ཡི་དབུ་མ་དང༌། རྩ་བ་ཤེས་རབ་ལྟ་བུ་བསྟན་བཅོས་ཀྱི་དབུ་མ་གཉིས་ལས་འདིར་ཕྱི་མ་སྟེ། འགྲེལ་པར། དབུ་མའི་བསྟན་བཅོས་ལ་འཇུག་པའི་ཕྱིར་དབུ་མ་ལ་འཇུག་པ་རྩོམ་པར་འདོད་པས་ཞེས་གསུངས་པས་སོ། །གཉིས་པ་ཚུལ་ཇི་ལྟར་འཇུག་པ་ལ་ཟབ་རྒྱས་གཉིས་ཀྱི་སྒོ་ནས་འཇུག་པ་དང༌། ལུང་དང་མན་ངག་གཉིས་ཀྱི་སྒོ་ནས་འཇུག་པ་གཉིས་ལས། དང་པོ་ལ་ཟབ་རྒྱས་གཉིས་ལས་ཟབ་པའི་འཇུག་ཚུལ་དོན་དམ་པའི་བདེན་པ་ལ་བརྟེན་ནས་མཐའ་བཞིའི་སྐྱེ་བ་ཐ་སྙད་དུ་ཡང་མེད་པ་སོགས་རྣམ་གྲངས་མིན་པའི་དོན་དམ་རྩལ་དུ་བཏོན་ནས་ཐལ་འགྱུར་ཐུན་མིན་གྱི་དགོངས་པ་བཀྲལ་བའི་ཚུལ་གྱིས་འཇུག་པ་དང༌། རྒྱ་ཆེ་བའི་འཇུག་ཚུལ་ཀུན་རྫོབ་ཀྱི་བདེན་པ་ལ་བརྟེན་ནས་ཕར་ཕྱིན་བཅུ་དང་སློབ་པའི་ས་བཅུ་མཐར་ཐུག་མི་སློབ་པའི་ས་དང་བཅས་པ་རྒྱས་པར་བཤད་པའི་ཚུལ་གྱིས་འཇུག་པ་སྟེ། གཞུང་འདི་ཉིད་ལས། ཟབ་མོ་སྟོང་པ་ཉིད་ཡིན་ཏེ། །ཡོན་ཏན་གཞན་ནི་རྒྱ་ཆེའོ། །ཟབ་དང་རྒྱ་ཆེའི་ཚུལ་ཤེས་པས། །ཡོན་ཏན་འདི་དག་འཐོབ་པར་འགྱུར། །ཞེས་སོ། །

**གཉིས་པ་ལུང་དང་མན་ངག་གཉིས་ཀྱི་སྒོ་ནས་མཇུག་པ་ནི།**

 ངེས་དོན་གྱི་མདོའི་ལུང་དང་ཀླུ་སྒྲུབ་ཀྱི་མན་ངག་གཉིས་ཀྱི་སྒོ་ནས་འཇུག་པས་ན་འཇུག་པ་ཞེས་བྱ་སྟེ། གཞུང་འདི་ལས། ལུགས་འདི་དགེ་སློང་ཟླ་གྲགས་ཀྱིས། །དབུ་མའི་བསྟན་བཅོས་ལས་བཏུས་ནས། །ལུང་ཇི་བཞིན་དང་མན་ངག་ནི། །ཇི་ལྟ་བ་བཞིན་བཤད་པ་ཡིན། །ཞེས་སོ། །

**གཉིས་པ་འགྱུར་ཕྱག་ནི།**

 འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །

ཞེས་པ་སྟེ། གང་གི་ཐུགས་ཆོས་ཀྱི་དབྱིངས་དང་མཉམ་པར་གྱུར་ཏེ་སྤྲོས་པའི་ཟུག་ངུ་དང་བྲལ་བས་ན་འཇམ། མཁྱེན་གཉིས་ཡེ་ཤེས་ཀྱི་སྐུ་ནམ་མཁའ་ཇི་སྲིད་ཀྱི་བར་འགྲོ་བའི་དཔལ་དུ་འཆར་བས་ན་དཔལ། གནས་ཚུལ་ལ་རྒྱལ་བ་ཐམས་ཅད་ཀྱི་ཡེ་ཤེས་ཀྱི་ངོ་བོར་བཞུགས་ཀྱང་སྣང་ཚུལ་རྒྱལ་སྲས་ཐུ་བོའི་ཚུལ་བཟུང་ནས་སྐུ་བགྲེས་རྒུད་དང་བྲལ་བས་ན་གཞོན་ནུར་གྱུར་པ། དེ་ལྟ་བུའི་ཡེ་ཤེས་སྐུ་ཅན་ཉིད་ལ་ཕྱག་འཚལ་བའོ། །སུས་འཚལ་ན། སྒྱུར་བྱེད་ཀྱི་ལོ་ཙཱ་བ་བ་ཚབ་ཉི་མ་གྲགས་པས་སོ། །དུས་ནམ་འཚལ་ན་བསྟན་བཅོས་འདི་བསྒྱུར་བའི་སྔ་ལོགས་སུ་རྒྱལ་པོ་བཀས་བཅད་ཀྱི་ཕྱག་དང་མཐུན་པར་མཛད་པའོ། །

**གཉིས་པ་བར་དུ་བསྟན་བཅོས་ཀྱི་གཞུང་བཤད་པ་ལ་གསུམ། བཤད་པ་ལ་འཇུག་པའི་ཡན་ལག་མཆོད་པར་བརྗོད་པ། བཤད་བྱ་གཞུང་གི་དོན་དངོས་བཤད་པ། གཞུང་དོན་མཐར་ཕྱིན་གྱི་བྱ་བ་བཤད་པའོ། །དང་པོ་ལ་གཉིས། སྙིང་རྗེར་བསྟོད་པའི་རྒྱུ་མཚན་སྤྱིར་བསྟན་པ། རྒྱུ་མཚན་ཅན་གྱི་བསྟོད་པ་བྱེ་བྲག་ཏུ་བཤད་པའོ། །དང་པོ་ལ་གསུམ། གང་ཟག་བཞི་ལས་བྱང་སེམས་བསྔགས་པ། བྱང་སེམས་དེ་ཡི་རྒྱུ་གསུམ་བཤད་པ། དེ་ལས་སྙིང་རྗེ་ཆེན་པོ་གཙོ་བོར་བསྔགས་པའོ། །དང་པོ་ནི།**

 ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། །

 སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང༌། །

ཞེས་པ་སྟེ། འདི་ལ་ཉན་ཐོས་དང་རང་སངས་རྒྱས་རྣམས་ཆོས་ཅན། ཐུབ་དབང་སངས་རྒྱས་བཅོམ་ལྡན་འདས་ཀྱི་གསུང་ལས་སྐྱེས་པ་ཡིན་ཏེ། ཐུབ་པའི་གདུལ་བྱའི་རིགས་དང་མཐུན་པའི་ཆོས་གསུངས་པ་ཉམས་སུ་བླངས་པ་ལས་བྱུང་བའི་ཕྱིར་དང༌། ཤྭ་པ་ཀའི་སྒྲ་ཐོས་སྒྲོག་ལ་འཇུག་སྟེ། རང་གིས་ཐོས་པའི་དོན་གཞན་ལ་སྒྲོག་པར་བྱེད་པས་ན་ཉན་ཐོས་དག་སྟེ། དམ་ཆོས་པདྨ་དཀར་པོ་ལས། མགོན་པོ་བདག་ཅག་དེ་རིང་ཉན་ཐོས་འགྱུར། །བྱང་ཆུབ་དམ་པ་ཡང་དག་བསྒྲག་པར་བགྱི། །བྱང་ཆུབ་པ་ཡི་སྒྲ་ཡང་རབ་ཏུ་བརྗོད། །དེ་བས་བདག་ཅག་ཉན་ཐོས་མེ་ཟད་འདྲ། །ཞེས་སོ། །འོ་ན་ཉན་ཐོས་དང་རང་རྒྱལ་ལ་ཁྱད་པར་ཡོད་དམ་མེད། ཡོད་ན་གསུང་ལས་སྐྱེས་པ་མཚུངས་པའི་ཕྱིར་དང༌། མེད་ན་སངས་རྒྱས་འབྲིང་དུ་བཤད་པ་དང་འགལ་ལོ་ཞེ་ན། མི་འགལ་ཏེ་གསུང་ལས་སྐྱེས་པ་ནི་ཐེག་དམན་གྱི་རིགས་མཐུན་པའི་ཕྱིར་དང༌། འབྲིང་དུ་བཤད་པ་ནི་བསྐལ་པ་བརྒྱའི་བསོད་ནམས་དང་བཟུང་བ་རང་བཞིན་མེད་པར་རྟོགས་པའི་ཡེ་ཤེས་ཀྱི་ཆ་ཉན་ཐོས་ལས་འཕགས་པའི་ཕྱིར་སངས་རྒྱས་འབྲིང་དུ་བཤད་དོ། །འོ་ན་ཐེག་དམན་ལ་སངས་རྒྱས་ཀྱི་སྒྲ་ཇི་ལྟར་འཇུག་ཅེ་ན། ཏ་ཏྭ་བུདྡྷའི་སྒྲ་དེ་ཁོ་ན་ཉིད་ཁོང་དུ་ཆུད་པ་ལ་འཇུག་པས་དེ་དག་རང་ལམ་གྱི་དེ་ཁོ་ན་ཉིད་ཁོང་དུ་ཆུད་པའི་དབང་གིས་དང༌། དེ་དག་ལ་སྒྲ་བཤད་པ་ཙམ་མ་གཏོགས་འཇུག་པ་མེད་དེ་ཐེག་ཆེན་གྱི་ལམ་ཚོགས་གཉིས་དང་སྙིང་རྗེ་ཆེན་པོ་དང་གཉིས་སུ་མེད་པའི་ཡེ་ཤེས་སོགས་མེད་པས་ཡང་དག་པར་རྫོགས་པའི་སངས་རྒྱས་ལས་དམན་པའི་ཕྱིར་སངས་རྒྱས་འབྲིང་དུ་གསུངས་སོ། །འོ་ན་ཉན་ཐོས་སངས་རྒྱས་ཀྱི་གསུང་ལས་སྐྱེས་པའི་སྒྲ་བཤད་ཡོད་དུ་ཆུག་ཀྱང་རང་སངས་རྒྱས་རྣམས་སངས་རྒྱས་ཀྱི་གསུང་ལས་ཇི་ལྟར་སྐྱེས་ཤེ་ན། དཔེར་ན་མྱོང་བ་ངེས་པའི་ལས་ཀྱི་རྣམ་སྨིན་ཚེ་རབས་གཞན་དུ་འཛིན་པ་ལྟར་ཚེ་འདིར་རྟེན་ཅིང་འབྲེལ་བར་འབྱུང་བའི་དོན་ལ་མཁས་སུ་ཟིན་ཀྱང་མཐོང་བའི་ཆོས་ཚེ་འདི་ལ་མྱ་ངན་ལས་འདས་པ་མ་ཐོབ་ཅིང་ཚེ་རབས་གཞན་དུ་ངེས་པར་ཐོབ་པ་ཡང་སངས་རྒྱས་ལས་འཁྲུངས་པ་སྟེ། བཞི་བརྒྱ་པ་ལས། དེ་ཉིད་ཤེས་པས་གལ་ཏེ་འདིར། །མྱ་ངན་འདས་པ་མ་ཐོབ་ཀྱང༌། །སྐྱེ་བ་གཞན་དུ་འབད་མེད་པར། །ངེས་པར་འཐོབ་འགྱུར་ལས་བཞིན་ནོ། །ཞེས་སོ། །དེ་ཡང་ང་རྒྱལ་གྱི་དབང་གིས་སངས་རྒྱས་མ་བྱོན་པའི་ཞིང་སྟོང་པ་རྣམས་སུ་ཐོབ་པ་སྟེ། རྩ་ཤེར་ལས། རྫོགས་སངས་རྒྱས་རྣམས་མ་བྱུང་ཞིང༌། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །རྟེན་པ་མེད་ལས་རབ་ཏུ་སྐྱེ། །ཞེས་སོ། །འོ་ན་ཐོས་སྒྲོག་གི་སྒྲ་བཤད་འདི་ཡིས་བྱང་ཆུབ་སེམས་དཔའ་ཡང་ཉན་ཐོས་སུ་འགྱུར་བར་ཐལ་ཞེ་ན། སྒྲོག་པར་བྱེད་པ་ཙམ་ལ་མཚུངས་ཀྱང་རྗེས་སུ་མཐུན་པ་ཙམ་ཡང་མི་སྒྲུབ་པ་གང་ཡིན་པ་དེ་ནི་ཉན་ཐོས་ཡིན་པས་བྱང་སེམས་ཉན་ཐོས་སུ་ཐལ་བར་མི་འགྱུར་རོ། །འོ་ན་ཡང་དག་པར་རྫོགས་པའི་སངས་རྒྱས་རྣམས་གང་ལས་འཁྲུངས་ཤེ་ན། སངས་རྒྱས་འཕགས་པ་ཆོས་ཅན། བྱང་ཆུབ་སེམས་དཔའ་ལས་འཁྲུངས་པ་ཡིན་ཏེ། སྔོན་རང་གི་བྱང་ཆུབ་ཀྱི་སེམས་ཉེ་བར་ལེན་པའི་རྒྱུ་བྱས། སྤྲུལ་པའི་བྱང་སེམས་གཞན་གྱིས་ལྷན་ཅིག་བྱེད་པའི་རྐྱེན་བྱས་པ་ལས་འཁྲུངས་པའི་ཕྱིར་རོ། །འོ་ན་བྱང་ཆུབ་སེམས་དཔའ་རྣམས་ཀྱང་དེ་བཞིན་གཤེགས་པས་ཆོས་ཉེ་བར་བསྟན་པ་ལས་སྐྱེས་པས་རྒྱལ་བའི་སྲས་ཞེས་བརྗོད་པ་མིན་ནམ། སངས་རྒྱས་བྱང་ཆུབ་སེམས་དཔའ་ལས་འཁྲུངས་པར་མི་འཐད་དོ་ཞེ་ན། བྱང་སེམས་རང་ལ་ཆོས་བསྟན་པའི་དབང་དུ་བྱས་ན་སངས་རྒྱས་ལས་འཁྲུངས་པར་བདེན་མོད་ཀྱི། འོན་ཀྱང་རྒྱུ་ཚོགས་རྣམ་པ་གཉིས་ཀྱིས་བྱང་སེམས་སངས་རྒྱས་ཀྱི་རྒྱུར་གྱུར་པ་ཡིན་ཏེ། གནས་སྐབས་ཀྱི་ཁྱད་པར་དང་ཡང་དག་པར་འཛིན་དུ་བཅུག་པའི་ཁྱད་པར་གཉིས་ལས་བྱུང་བ་བཤད་པའི་ཕྱིར་རོ། །གནས་སྐབས་ཀྱི་ཁྱད་པར་ལས་བྱུང་བ་ཡིན་ཏེ། འབྲས་བུ་དེ་བཞིན་གཤེགས་པའི་གནས་སྐབས་ནི་སློབ་པ་བྱང་ཆུབ་སེམས་དཔའི་གནས་སྐབས་ཀྱི་རྒྱུ་ཡིན་པའི་ཕྱིར་དང༌། ཡང་དག་པར་འཛིན་དུ་བཅུག་པའི་ཁྱད་པར་ལས་ཀྱང་ཡིན་ཏེ། འཕགས་པ་འཇམ་དཔལ་བྱང་ཆུབ་སེམས་དཔར་གྱུར་པ་ཉིད་ཀྱིས་སྟོན་པ་ཤཱཀྱ་ཐུབ་པ་འདི་ཉིད་དང་དེ་ལས་གཞན་པའི་དེ་བཞིན་གཤེགས་པ་རྣམས་ཐོག་མར་བྱང་ཆུབ་ཀྱི་སེམས་ཡང་དག་པར་འཛིན་དུ་བཅུག་པའི་ཕྱིར་རོ། །དེས་ན་འབྲས་བུའི་མཐར་ཐུག་སངས་རྒྱས་དེ་རྒྱུ་གཙོ་བོར་གྱུར་པ་ལ་ལྟོས་ནས་སངས་རྒྱས་བྱང་ཆུབ་སེམས་དཔའ་ལས་འཁྲུངས་པར་བསྟན་ཏོ། འདིར་རྒྱུ་ལ་མཆོད་པར་བརྗོད་པས་ཀྱང་འབྲས་བུ་ལ་མཆོད་པར་བརྗོད་པ་དོན་གྱིས་སོང་བ་ཡིན་ཏེ། དཔེར་ན་སྨན་ཤིང་ལྗོན་པའི་མྱུ་གུ་བསྐྱང་བ་ལྟར་འབྲས་བུ་དོན་དུ་གཉེར་བ་རྣམས་ཀྱིས་རྒྱུ་བསྐྱང་བར་བྱ་དགོས་པའི་ཕྱིར་ཏེ། དཀོན་བརྩེགས་ལས། འོད་སྲུང་ཟླ་བ་ཚེས་པ་ལ་ཕྱག་བྱ་ཡི་ཉ་བ་ལ་ནི་མ་ཡིན་ནོ། །འོད་སྲུང་དེ་བཞིན་དུ་གང་དག་ང་ལ་རབ་ཏུ་དད་པ་དག་གིས་བྱང་ཆུབ་སེམས་དཔའ་རྣམས་ལ་ཕྱག་བྱ་ཡི་དེ་བཞིན་གཤེགས་པ་ལ་ནི་མ་ཡིན་ནོ། །དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་རྣམས་ལས་ནི་དེ་བཞིན་གཤེགས་པ་འབྱུང་བ་དང༌། དེ་བཞིན་གཤེགས་པ་རྣམས་ལས་ཉན་ཐོས་དང་རང་སངས་རྒྱས་རྣམས་འབྱུང་ངོ༌། །ཞེས་སོ། །

**གཉིས་པ་ནི།**

 སྙིང་རྗེའི་སེམས་དང་གཉིས་སུ་མེད་བློ་དང༌། །

 བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། །

ཞེས་པ་སྟེ། འོ་ན་བྱང་ཆུབ་སེམས་དཔའ་རྣམས་ཅིའི་རྒྱུ་ཅན་ཡིན་ཞེ་ན། འོག་ནས་འཆད་འགྱུར་གྱི་སེམས་ཅན་ལ་དམིགས་པའི་རྣམ་པ་ཅན་གྱི་སྙིང་རྗེའི་སེམས་དང༌། མཐའ་གཉིས་དང་བྲལ་བའི་གཉིས་སུ་མེད་པའི་བློ་སྟེ་ཤེས་རབ་དང༌། ཀུན་རྫོབ་བྱང་ཆུབ་ཀྱི་སེམས་གསུམ་ཆོས་ཅན། རྒྱལ་སྲས་བྱང་ཆུབ་སེམས་དཔའ་རྣམས་ཀྱི་རྒྱུ་ཡིན་ཏེ། རིན་ཆེན་ཕྲེང་བ་ལས། དེ་ཡི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང༌། །ཕྱོགས་མཐར་གཏུགས་པའི་སྙིང་རྗེ་དང༌། །གཉིས་ལ་མི་བརྟེན་ཡེ་ཤེས་ལགས། །ཞེས་གསུངས་པའི་ཕྱིར་རོ། །རྒྱུ་གསུམ་པོ་འདི་རྒྱུད་ལ་སྐྱེས་པའི་གོ་རིམ་ལ་བཞེད་པ་མི་མཐུན་པ་མང་དུ་ཡོད་ཀྱང་རང་ལུགས་ཀུན་མཁྱེན་པད་དཀར་ཞབས་ཀྱི་བཞེད་པ་ནི། རྒྱུའི་ཆོས་གསུམ་པོ་འདི་དག་ལས་སྙིང་རྗེ་ཆེན་པོ་ཉིད་རྒྱུའི་གཙོ་བོ་ཡིན་པར་བཞེད་ལ། དེ་ཡང་ཐེག་པ་ཆེན་པོའི་རིགས་ཅན་དབང་རྣོན་ལྟ་བུ་ལམ་དུ་མ་ཞུགས་པའི་ཐོག་མར་སྙིང་རྗེའི་སེམས་ཀུན་ནས་སློང་སྟེ་ཁྱད་པར་བཞི་ལྡན་གྱི་དམ་བཅའ་དང་བཅས་ཀུན་རྫོབ་བྱང་ཆུབ་ཏུ་སེམས་བསྐྱེད་ནས་ཚོགས་ཀྱི་ལམ་དུ་འཇུག དམ་བཅའ་བ་དེ་ཡང་གཉིས་སུ་མེད་པའི་ཡེ་ཤེས་དང་བྲལ་བས་མི་འགྲུབ་པར་ཤེས་ནས་དེ་བསྒྲུབ་པའི་ཕྱིར། ཐོས་བསམ་གྱི་ཤེས་རབ་ལ་བརྟེན་ནས་སོ་སོར་རྟོག་པའི་ཤེས་རབ་སྐྱེ། ཤེས་རབ་དེས་ཁ་ནང་དུ་ཕྱོགས་པར་དཔྱད་པས་ཡེ་ཤེས་སྐྱེ། དེས་ཆོས་ཉིད་ཀྱི་དོན་མ་མཐོང་བ་རྣམས་ལ་སྙིང་རྗེ་ཁྱད་པར་ཅན་བསྐྱེད་ནས་དེ་མཐོང་བར་བྱ་བའི་ཕྱིར་དམ་བཅས་པས་དོན་དམ་བྱང་ཆུབ་ཀྱི་སེམས་ཐོབ། དེའི་ཚེ་བྱང་ཆུབ་སེམས་དཔར་འགྲོ་བས་སོ་ཞེས་བཞེད་དོ། །དེས་ན་སོ་སྐྱེའི་གནས་སྐབས་སུ་རྒྱུ་གསུམ་པོ་ཉམས་སུ་བླངས་པའི་འབྲས་བུ་ས་དང་པོའི་བྱང་ཆུབ་སེམས་དཔའ་འཁྲུངས་པར་བཤད་པ་འགལ་མེད་དུ་གྲུབ་བོ། །དེ་སྐད་དུ་ཡང་རིན་ཆེན་ཕྲེང་བ་ལས། ཐེག་པ་ཆེན་པོ་གང་ཞིག་ལས། །སྙིང་རྗེ་སྔོན་བཏང་སྤྱོད་ཀུན་དང༌། །ཡེ་ཤེས་དྲི་མ་མེད་བཤད་པ། །སེམས་ཡོད་སུ་ཞིག་དེ་ལ་སྨོད། །ཅེས་སོ། །

**གསུམ་པ་ནི།**

 གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདིའི། །

 ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །

 ལོངས་སྤྱོད་གནས་ལ་སྨིན་པ་ལྟ་བུར་འདོད་གྱུར་པ། །

 དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །

ཞེས་པ་སྟེ། འདིར་བསྟན་པའི་སྙིང་རྗེ་ཆེན་པོ་འདི་ཆོས་ཅན། སངས་རྒྱས་ཀྱི་ཆོས་ཐམས་ཅད་ཀྱི་རྒྱུའི་གཙོ་བོ་ཡིན་པའི་རྒྱུ་མཚན་ཡོད་དེ། བྱང་ཆུབ་ཀྱི་སེམས་དང་གཉིས་སུ་མེད་པའི་ཡེ་ཤེས་ཀྱི་རྩ་བ་ཡང་བརྩེ་བའི་སྙིང་རྗེ་ཉིད་ཡིན་པར་བསྟན་པའི་ཕྱིར་དང༌། ཇི་ལྟར་ཕྱི་རོལ་གྱི་འབྲས་བུ་ཕུན་སུམ་ཚོགས་པ་ལ། ཐོག་མ་དང་བར་དང་ཐ་མ་རྣམས་སུ་ས་བོན་དང་ཆུ་དང་སྨིན་པ་རྣམས་གཙོ་བོར་གྱུར་པ་བཞིན་དུ་རྒྱལ་བའི་ལོ་ཏོག་ཕུན་སུམ་ཚོགས་པར་འབྱུང་བ་ལ་བརྩེ་བའི་སྙིང་རྗེ་ཉིད་རྒྱུའི་གཙོ་བོར་གྱུར་པ་ཡིན་ཏེ། དང་པོ་བསྐྱེད་པ་ལ་ས་བོན་དང་འདྲ་བ་དང༌། བར་དུ་སྤེལ་བ་ལ་ཆུ་དང་འདྲ་བ་དང༌། ཐ་མར་ཡུན་རིང་པོར་ལོངས་སྤྱོད་པའི་གནས་ལ་སྨིན་པ་དང་འདྲ་བར་འདོད་པའི་ཕྱིར་རོ། །འོ་ན་འདྲ་བའི་ཆོས་མཐུན་བསྟན་དུ་ཡོད་དམ་ཞེ་ན། ཡོད་དེ་དང་པོ་ས་བོན་དང་འདྲ་བ་ནི་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་མ་བསྐྱེད་ན་རྒྱལ་བའི་མྱུ་གུ་མི་འབྱུང་བའི་ཕྱིར་དང༌། བྱང་ཆུབ་ཀྱི་སེམས་བསྐྱེད་དུ་ཟིན་ཀྱང་བར་དུ་སྙིང་རྗེའི་ཆུ་ཡིས་ཡང་དང་ཡང་དུ་མ་བཅུས་ན་ངེས་པར་ཉན་ཐོས་དང་རང་སངས་རྒྱས་ཀྱི་ས་ཡིས་བསྒྲིབ་སྟེ་འབྲས་བུ་འཕེལ་ཞིང་ཡངས་པར་མི་འགྱུར་བའི་ཕྱིར་དང༌། འབྲས་བུ་ཐོབ་ཏུ་ཟིན་ཀྱང་སྙིང་རྗེས་ཡོངས་སུ་སྨིན་པ་དང་བྲལ་ན་དུས་ཡུན་རིང་པོར་ལོངས་སྤྱོད་པར་མི་འགྱུར་བའམ་འབྲས་བུའི་ཚོགས་རིམ་ནས་རིམ་པར་མུར་ཐུག་པའི་བར་འཕེལ་བར་མི་འགྱུར་བའི་ཕྱིར་རོ། །མདོར་ན་སངས་རྒྱས་ཀྱི་རྒྱུའི་གཙོ་བོ་སྙིང་རྗེ་ཆེན་པོ་ཁོ་ནར་ཡིན་པར་གཟིགས་ཏེ། དཔལ་ལྡན་ཟླ་བ་གྲགས་པའི་ཞལ་སྔ་ནས། བདག་གིས་བསྟན་བཅོས་རྩོམ་པའི་ཐོག་མར་སྙིང་རྗེ་ཆེན་པོ་ལ་བསྟོད་པར་བགྱིའོ་ཞེས་གསུངས་སོ། །

**གཉིས་པ་རྒྱུ་མཚན་ཅན་གྱི་བསྟོད་པ་བྱེ་བྲག་ཏུ་བཤད་པ་ལ་གཉིས། སེམས་ཅན་ལ་དམིགས་པའི་སྙིང་རྗེ་བསྟན་པ་དང༌། ལྷག་མ་གཉིས་པོ་ལྷན་ཅིག་ཏུ་བསྟན་པའོ། །དང་པོ་ནི།**

 དང་པོར་ང་ཞེས་བདག་ལ་ཞེན་གྱུར་ཅིང༌། །བདག་གི་འདི་ཞེས་དངོས་ལ་ཆགས་བསྐྱེད་པ། །ཟོ་ཆུན་འཕྱན་ལྟར་རང་དབང་མེད་པ་ཡི། །འགྲོ་ལ་སྙིང་རྗེར་གྱུར་གང་དེ་ལ་འདུད། །

ཅེས་པ་སྟེ། འདིར་བསྟན་པའི་སྙིང་རྗེ་ཆོས་ཅན། སེམས་ཅན་ཙམ་ལ་དམིགས་པ་ཡིན་ཏེ། མི་རྟག་པ་སོགས་གང་གིས་ཀྱང་ཁྱད་པར་དུ་མ་བྱས་པའི་ཕྱིར། དེ་ཡང་སེམས་ཅན་རྣམས་ཀྱིས་དང་པོ་ནང་རང་གི་ཕུང་པོ་ལ་དམིགས་ཏེ་ངའོ་ཞེས་བདག་ཏུ་ཞེན་པར་གྱུར་ཅིང༌། དེའི་འོག་ཏུ་ཕུང་པོ་ལས་གཞན་པའི་དངོས་པོ་རྣམས་ལ་དམིགས་ནས་འདི་ནི་བདག་གིའོ་ཞེས་ཆགས་པ་བསྐྱེད་པ་སྟེ། རྒྱུ་བདག་དང་བདག་གིར་ཞེན་པའི་སེམས་ཅན་རྣམས་ལས་འདུ་བྱེད་པ་དེ་ཡིས་གནས་ཁམས་གསུམ་འཁོར་བར་ཟོ་ཆུན་ཁྱུད་མོ་ལྟར་དབང་མེད་དུ་འཁོར་བའོ། །འོ་ན་ཟོ་ཆུན་དང་ཇི་ལྟར་མཚུངས་ཤེ་ན། ཆོས་མཐུན་དྲུག་གི་སྒོ་ནས་མཚུངས་པ་ཡིན་ཏེ། ལས་དང་ཉོན་མོངས་པའི་ཐག་པས་ཆེས་དམ་དུ་བསྡམས་པ་དང༌། འཁྲུལ་འཁོར་སྐོར་མཁན་རྣམ་ཤེས་ཀྱིས་བསྐྱོད་པ་ལ་རག་ལས་པར་འཇུག་པ་དང༌། འཁོར་བའི་ཁྲོན་པ་ཆེན་པོ་སྲིད་རྩེ་ནས་མནར་མེད་ཀྱི་བར་དུ་འཕྱན་པ་དང༌། ཐུར་དུ་ངང་གིས་འགྲོ་ཞིང་གྱེན་དུ་འབད་པས་དྲང་དགོས་པ་དང༌། ཉོན་མོངས་པ་དང་ལས་དང་སྐྱེ་བའི་ཉོན་མོངས་པ་གསུམ་ཡོད་ཀྱང་སྔ་ཕྱི་བར་གྱི་རིམ་པ་ངེས་པར་མི་ཟིན་པ་དང༌། དུས་ཉི་མ་རེ་རེ་ཞིང་སྡུག་བསྔལ་གྱིས་གཙོག་པའི་ཕྱིར་ཟོ་ཆུན་དང་མཚུངས་པར་བསྟན་ཏོ། དེ་ལྟར་རང་དབང་མེད་པར་འཁོར་བའི་འགྲོ་བ་རྣམས་སྡུག་བསྔལ་གྱི་སྡུག་བསྔལ་ལས་བསྐྱབ་པར་འདོད་པའི་སྙིང་རྗེ་ཅན་དེ་ལ་འདུད་པར་བསྟན་པ་སྟེ། འོག་ནས་ཀྱང༌། སྡུག་བསྔལ་ཅན་རྣམས་ཡོངས་སྐྱོབ་པ། །སྙིང་རྗེ་ཆེན་པོ་ཞེས་བྱའོ། །ཞེས་སོ། །

**གཉིས་པ་ནི།**

 འགྲོ་བ་གཡོ་བ་ཆུ་ཡི་ནང་གི་ཟླ་བ་ལྟར། །

 གཡོ་དང་རང་བཞིན་ཉིད་ཀྱིས་སྟོང་པར་མཐོང་བ་ཡི། །

ཞེས་པ་སྟེ། འདིའི་སྐབས་ཀྱི་སྙིང་རྗེ་ཆོས་ཅན། ཆོས་ལ་དམིགས་པ་དང་དམིགས་པ་མེད་པའི་སྙིང་རྗེ་བསྟན་པ་ཡིན་ཏེ། འདུ་བྱེད་མི་རྟག་པ་དང་ཆོས་ཐམས་ཅད་སྟོང་པར་ཤེས་པའི་ཁྱད་པར་དུ་བྱས་པའི་ཕྱིར། དེ་ཡང་འགྲོ་བ་མི་རྟག་ཅིང་གཡོ་བ་ནི་དཔེར་ན་ཆུ་ཤིན་ཏུ་དྭངས་པའི་ནང་དུ་འཆར་བའི་ཟླ་གཟུགས་རླུང་འཇམ་བུས་ཆུ་དང་བཅས་པ་གཡོ་བ་ལྟར། དེ་བཞིན་འཇིག་ཚོགས་ལ་ལྟ་བའི་རྒྱ་མཚོར་མ་རིག་པའི་ཆུ་སྔོན་པོའི་ནང་རྣམ་རྟོག་གི་རླུང་གིས་བསྐྱོད་པས་སྐད་ཅིག་རེ་རེ་ཞིང་འཇིག་པར་འགྱུར་བའི་སྡུག་བསྔལ་ཅན་ལས་ཀྱི་གཟུགས་བརྙན་དུ་གྱུར་པའི་སེམས་ཅན་ལ་དམིགས་ནས་སངས་རྒྱས་ཉིད་ལ་འགོད་པར་འདོད་པའི་བློ་ཆོས་ལ་དམིགས་པའི་སྙིང་རྗེ་མངའ་བ་དེ་ལ་འདུད་པར་བསྟན་པ་སྟེ། རྩ་ཤེར་ལས། འདུ་བྱེད་ཐམས་ཅད་བསླུ་བའི་ཆོས། །དེས་ན་དེ་དག་བརྫུན་པ་ཉིད། །ཅེས་སོ། །ཡང་དཔེ་སྔ་མ་དེ་ཉིད་དུ་ཟླ་བ་སྣང་ཡང་ཟླ་གཟུགས་རང་བཞིན་གྱིས་མ་གྲུབ་པའི་སྟོང་པར་མཐོང་བ་ལྟར། དེ་བཞིན་ལས་དཀར་ནག་གི་རྗེས་སུ་འབྲངས་པའི་འགྲོ་བ་རྣམས་སོ་སོར་སྣང་ཡང་ལས་དང་སྡུག་བསྔལ་རང་བཞིན་གྱིས་སྟོང་ཞིང་སྒྱུ་མ་དང་རྨི་ལམ་ལྟ་བུའི་སེམས་ཅན་ལ་དམིགས་ནས་རྣམ་པ་གྲོལ་བར་འདོད་པའི་བློ་དམིགས་པ་མེད་པའི་སྙིང་རྗེ་མངའ་བ་དེ་ལ་འདུད་པར་བསྟན་པ་སྟེ། མདོ་ལས། འགྲོ་བ་སྐྱེས་ཤིང་འཆི་བར་སྣང་བ་ནི། །རྨི་ལམ་འདྲ་ཞིང་ངོ་བོ་ཉིད་ཀྱིས་སྟོང༌། །ཞེས་སོ། །མདོར་ན་སྙིང་རྗེ་གསུམ་ཆར་རྣམ་པ་སྡུག་བསྔལ་དང་བྲལ་འདོད་སོགས་སུ་དམིགས་པའི་བློ་ཡིན་པར་འདྲ་ཡང༌། དམིགས་ཡུལ་གང་གིས་ཁྱད་པར་དུ་མ་བྱས་པ་དང༌། མི་རྟག་པའི་ཁྱད་པར་དུ་བྱས་པ་དང༌། བདེན་མེད་ཀྱི་ཁྱད་པར་དུ་བྱས་པའི་ཁྱད་པར་ཡིན་པ་ཤེས་པར་བྱའོ། །

**གཉིས་པ་བཤད་བྱ་གཞུང་དོན་དངོས་བཤད་པ་ལ་གཉིས། རྒྱུ་བྱང་ཆུབ་སེམས་དཔའི་ས་བཤད་པ་དང༌། འབྲས་བུ་སངས་རྒྱས་ཀྱི་ས་བཤད་པའོ། །དང་པོ་ལ་གཉིས། ཕར་ཕྱིན་ལྷག་པའི་སྒོ་ནས་ས་བཅུ་རིམ་པར་བགྲོད་ཚུལ་དང༌། རྣམ་གྲངས་ལྷག་པའི་སྒོ་ནས་ས་བཅུའི་ཡོན་ཏན་བཤད་པའོ། །དང་པོ་ལ་གསུམ། མཐོང་ལམ་རབ་དགའ་བགྲོད་ཚུལ། སྒོམ་ལམ་མ་དག་ས་དྲུག་བགྲོད་ཚུལ། སྒོམ་ལམ་དག་པ་ས་གསུམ་བགྲོད་ཚུལ་ལོ། །དང་པོ་ལ་གཉིས། ལེའུའི་གཞུང་དང༌། ལེའུའི་མཚན་ནོ། །དང་པོ་ལ་གསུམ། ཁྱད་གཞི་སའི་ངེས་ཚིག་བརྗོད་པས་མདོར་བསྟན་པ། ཁྱད་ཆོས་སའི་ཡོན་ཏན་བསྟན་པས་རྒྱས་པར་བཤད་པ། ཡོད་ཏན་གྱི་དཔེ་བསྟན་པས་དོན་བསྡུ་བའོ། །དང་པོ་ནི།**

 རྒྱལ་བའི་སྲས་པོ་འདི་ཡི་སེམས་གང་འགྲོ་བ་རྣམས། །རྣམ་པར་གྲོལ་བར་བྱ་ཕྱིར་སྙིང་རྗེའི་དབང་གྱུར་ཅིང༌། །ཀུན་ཏུ་བཟང་པོའི་སྨོན་པའི་རབ་བསྔོས་དགའ་བ་ལ། །རབ་ཏུ་གནས་པ་དེ་ནི་དང་པོ་ཞེས་བྱའོ། །

ཞེས་པ་སྟེ། འགྲོ་བ་རང་བཞིན་གྱིས་སྟོང་པར་མཐོང་བའི་རྒྱལ་བའི་སྲས་པོ་འདི་ཆོས་ཅན། སྟོང་པ་ཉིད་མངོན་སུམ་དུ་རྟོགས་པ་ཡིན་ཏེ། སྙིང་རྗེ་གཞན་དབང་དུ་གྱུར་ནས་འགྲོ་བ་རྣམས་སྲིད་པ་ལས་རྣམ་པར་གྲོལ་བར་འདོད་པའི་ཕྱིར། གཙོ་བོ་བྱང་སེམས་ཀྱི་སྨོན་ལམ་ཆེན་པོ་བཅུ་སོགས་ཀུན་ཏུ་བཟང་པོའི་སྨོན་ལམ་འབུམ་ཕྲག་བཅུ་ལ་བརྟེན་ནས་དགེ་བ་རྣམས་སེམས་ཅན་གྱི་དོན་དུ་བསྔོས་ཤིང་སེམས་ཅན་གྱི་དོན་སྒྲུབ་པ་ལ་དགའ་བའི་ཕྱིར་འཇིག་རྟེན་ལས་འདས་པའི་སེམས་ཐོབ་པ་དེ་ནི་ས་དང་པོ་རབ་ཏུ་དགའ་བ་ཐོབ་པ་ཞེས་བྱ་སྟེ། མདོ་སྡེ་རྒྱན་ལས། བྱང་ཆུབ་ལ་ནི་ཉེ་བ་དང༌། །སེམས་ཅན་དོན་སྒྲུབ་མཐོང་བ་ལ། །རབ་ཏུ་དགའ་བ་བསྐྱེད་གྱུར་པ། །དེ་ཕྱིར་རབ་དགའ་ཞེས་བརྗོད་དོ། །ཞེས་སོ། །བྱང་སེམས་ཀྱི་སྨོན་ལམ་ཆེན་པོ་བཅུ་གང་ཞེ་ན། སངས་རྒྱས་མཆོད་པ་ལ་སྨོན་པ། དམ་པའི་ཆོས་འཛིན་པ་ལ་སྨོན་པ། ལུས་ཀུན་སྟོན་པ་ལ་སྨོན་པ། ཞིང་ཀུན་འཇུག་པ་ལ་སྨོན་པ། ཕར་ཕྱིན་རྫོགས་པ་ལ་སྨོན་པ། སེམས་ཅན་སྨིན་པ་ལ་སྨོན་པ། ཞིང་སྦྱང་བ་ལ་སྨོན་པ། བྱང་སེམས་གཞན་དང་སྤྱོད་པ་མཐུན་པ་ལ་སྨོན་པ། སྤྱོད་པ་དོན་ཡོད་པ་ལ་སྨོན་པ། བྱང་ཆུབ་ཐོབ་པ་ལ་སྨོན་པ་སྟེ་བཅུའོ། །

**གཉིས་པ་ལ་གཉིས། ས་ལ་གནས་པའི་བསྔགས་པ་བརྗོད་པ། ཕར་ཕྱིན་ལྷག་པའི་ཡོན་ཏན་བརྗོད་པའོ། །དང་པོ་ལ་བཞི། མིང་འཕོ་བའི་ཡོན་ཏན། དོན་ཐོབ་པའི་ཡོན་ཏན། ས་ལ་བརྟེན་པའི་ཡོན་ཏན། གཞན་ཟིལ་གྱིས་གནོན་པའི་ཡོན་ཏན་ནོ། །དང་པོ་ནི།**

 དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིས། །

 བྱང་ཆུབ་སེམས་དཔའ་ཞེས་བྱའི་སྒྲ་ཉིད་ཀྱིས་བསྙད་དོ། །

ཞེས་པ་སྟེ། ས་དང་པོ་ཐོབ་པའི་བྱང་སེམས་དེ་ཆོས་ཅན། དེ་ནས་བཟུང་སྟེ་དོན་དམ་རྟོགས་པའི་བྱང་ཆུབ་སེམས་དཔའ་ཞེས་བྱ་བའི་སྒྲ་བཤད་འཇུག་གཉིས་ཀྱི་སྒོ་ནས་བསྙད་པ་ཡིན་ཏེ། དེའི་ཚེ་སོ་སོ་སྐྱེ་བོའི་ས་ལས་འདས་ནས་བྱང་སེམས་འཕགས་པའི་མཚན་དོན་དང་ལྡན་པ་ཐོབ་པའི་ཕྱིར་རོ། །

**གཉིས་པ་ལ་གཉིས། རིགས་སུ་སྐྱེས་པའི་ཡོན་ཏན། སྤངས་རྟོགས་ནུས་པའི་ཡོན་ཏན་ནོ། །དང་པོ་ནི།**

 འདི་ནི་དེ་བཞིན་གཤེགས་པ་རྣམས་ཀྱི་རིས་སུའང་སྐྱེས་པ་སྟེ། །

ཞེས་པས་བསྟན་ཏེ། ས་དང་པོའི་བྱང་སེམས་དེ་ཆོས་ཅན། འཕགས་པའི་མཚན་ཐོབ་པ་མ་ཟད་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་ཡིན་ཏེ། འདི་ནི་སོ་སྐྱེ་དང་ཉན་རང་གི་ས་ལས་འདས་པའི་ཕྱིར་རོ། །

**གཉིས་པ་ལ་གསུམ། སྤངས་པའི་ཡོན་ཏན། རྟོགས་པའི་ཡོན་ཏན། ནུས་པའི་ཡོན་ཏན་བསྟན་པའོ། །དང་པོ་ནི།**

 འདི་ནི་ཀུན་ཏུ་སྦྱོར་བ་གསུམ་པོ་ཐམས་ཅད་སྤངས་པ་ཡིན། །

ཞེས་པས་བསྟན་ཏེ། བདག་མེད་མཐོང་བའི་བྱང་སེམས་དེ་ཆོས་ཅན། འདིས་མཐོང་སྤངས་སུ་གྱུར་པའི་འཇིག་ལྟ་དང་མཆོག་འཛིན་དང་ཐེ་ཚོམ་སྟེ་ཀུན་ཏུ་སྦྱོར་བ་གསུམ་པོ་ཐམས་ཅད་སྤངས་པ་ཡིན་ཏེ། སླར་མི་སྐྱེ་བའི་ཆོས་ཅན་དུ་བྱས་པའི་ཕྱིར་རོ། །

**གཉིས་པ་ནི།**

 བྱང་ཆུབ་སེམས་དཔའ་དེ་ནི་དགའ་བ་མཆོག་ཏུ་གྱུར་འཆང་ཞིང༌། །

ཞེས་པས་བསྟན་ཏེ། ས་དེ་ལ་གནས་པའི་བྱང་སེམས་དེ་ཆོས་ཅན། སྔོན་མེད་ཀྱི་དགའ་བ་མཆོག་ཏུ་གྱུར་པ་འཆང་བ་ཡིན་ཏེ། རྟོགས་པའི་ཡོན་ཏན་ཁྱད་པར་དུ་འཕགས་པ་ཐོབ་པའི་ཕྱིར་རོ། །

**གསུམ་པ་ནི།**

 འཇིག་རྟེན་ཁམས་བརྒྱ་ཀུན་ནས་གཡོ་བར་ནུས་པར་གྱུར་པའང་ཡིན། །

ཞེས་པས་བསྟན་ཏེ། མཐོང་བའི་ལམ་ཐོབ་པ་དེ་ཆོས་ཅན། འཇིག་རྟེན་གྱི་ཁམས་བརྒྱ་ཕྲག་ཀུན་ནས་གཡོ་བར་ནུས་པར་གྱུར་པའང་ཡིན་ཏེ། ཡོན་ཏན་བརྒྱ་ཕྲག་བཅུ་གཉིས་ཐོབ་ནུས་པའི་རྫུ་འཕྲུལ་དང་ལྡན་པའི་ཕྱིར་རོ། །

**གསུམ་པ་ས་ལ་བརྟེན་པའི་ཡོན་ཏན་ལ་གཉིས། ས་གོང་མ་གནོན་པའི་ཡོན་ཏན་དང༌། འོག་མ་ལས་འདས་པའི་ཡོན་ཏན་ནོ། །དང་པོ་ནི།**

 ས་ནས་སར་གནོན་བྱེད་ཅིང་གོང་མར་རབ་ཏུ་འགྲོ་བར་འགྱུར། །

ཞེས་པས་བསྟན་ཏེ། འཇིག་རྟེན་ལས་འདས་པའི་ས་ཐོབ་པ་དེ་ཆོས་ཅན། ས་ནས་སར་གནོན་པར་བྱེད་ཅིང་ས་གོང་ནས་གོང་དུ་འགྲོ་བ་ཡིན་ཏེ། གོང་མའི་ཡོན་ཏན་ལ་སྤྲོ་བས་འཇུག་པ་ཡོད་པའི་ཕྱིར་རོ། །

**གཉིས་པ་ལ་གཉིས། ངན་འགྲོའི་ལམ་འགག་པ་དང༌། སོ་སྐྱེའི་ས་སྤངས་པར་བསྟན་པའོ། །དང་པོ་ནི།**

 དེ་ཚེ་འདི་ཡི་ངན་འགྲོའི་ལམ་རྣམས་མཐའ་དག་འགག་པར་འགྱུར། །

ཞེས་པས་བསྟན་ཏེ། ས་ཐོབ་པའི་བྱང་སེམས་དེ་ཆོས་ཅན། དེའི་ཚེ་བྱང་སེམས་འདིའི་ངན་འགྲོའི་ལམ་རྣམས་མཐའ་དག་འགག་པར་འགྱུར་བ་ཡིན་ཏེ། མི་དགེ་བའི་ས་བོན་མཐའ་དག་དྲུང་ནས་འབྱིན་པའི་ཕྱིར་རོ། །

**གཉིས་པ་ལ་གཉིས། སོ་སྐྱེའི་ས་ལས་འདས་པ་དང༌། དེའི་དཔེ་བསྟན་པའོ། །དང་པོ་ནི།**

 དེ་ཚེ་འདི་ཡི་སོ་སོ་སྐྱེ་བོའི་ས་རྣམས་ཐམས་ཅད་ཟད། །

ཅེས་པས་བསྟན་ཏེ། ས་ཐོབ་པའི་བྱང་སེམས་དེ་ཆོས་ཅན། དེའི་ཚེ་བྱང་སེམས་འདིའི་སོ་སོ་སྐྱེ་བོའི་ས་རྣམས་ཐམས་ཅད་ཟད་པ་ཡང་ཡིན་ཏེ། ཐེག་ཆེན་འཕགས་ལམ་གྱི་ས་ཐོབ་པའི་ཕྱིར་རོ། །

**གཉིས་པ་ནི།**

 འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། །

ཅེས་པས་བསྟན་ཏེ། ས་དང་པོ་བ་འདི་ནི་ཆོས་ཅན། འཕགས་པ་བརྒྱད་པ་རྒྱུན་ཞུགས་ཞུགས་པ་ཇི་ལྟ་བ་དེ་ལྟར་ཉེ་བར་བསྟན་པ་ཡིན་ཏེ། དེ་ལ་རང་ལམ་གྱི་སྤངས་རྟོགས་ཡོད་པར་ཉན་ཐོས་པས་འདོད་པ་ལྟར་འདིར་ཡང་བཤད་མ་ཐག་པའི་ཡོད་ཏན་རྣམས་ཡོད་པའི་ཕྱིར་ཞེས་དཔེའི་སྒོ་ནས་བསྟན་པ་སྟེ། རིན་ཆེན་ཕྲེང་བ་ལས། ཇི་ལྟར་ཉན་ཐོས་ཐེག་པ་ལ། །ཉན་ཐོས་ས་ནི་བརྒྱད་བཤད་པ། །དེ་བཞིན་ཐེག་པ་ཆེན་པོ་ལ། །བྱང་ཆུབ་སེམས་དཔའི་ས་བཅུའོ། །ཞེས་གསུངས་པ་ལྟར་རོ། །

**བཞི་པ་གཞན་ཟིལ་གྱིས་གནོན་པའི་ཡོན་ཏན་ལ་གཉིས། འདིར་བསོད་ནམས་ཀྱིས་ཟིལ་གྱིས་གནོན་ཚུལ་དང༌། གོང་དུ་བློ་ཡིས་ཟིལ་གྱིས་གནོན་ཚུལ་ལོ། །དང་པོ་ནི།**

 རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང༌། །ཐུབ་དབང་གསུང་སྐྱེས་དང་བཅས་རང་སངས་རྒྱས་རྣམས་ནི། །བསོད་ནམས་དག་གི་དབང་གིས་ཕམ་བྱས་རྣམ་པར་འཕེལ། །

ཞེས་པ་སྟེ། རྫོགས་པའི་བྱང་ཆུབ་ཀྱི་སེམས་ལ་ལྟ་བ་སྟེ་སེམས་བསྐྱེད་མ་ཐག་པའི་བྱང་སེམས་དེ་ཆོས་ཅན། དེས་ཀྱང་ཐུབ་དབང་གསུང་སྐྱེས་ཏེ་ཉན་ཐོས་དང་བཅས་པའི་རང་སངས་རྒྱས་རྣམས་ནི་བསོད་ནམས་ཀྱིས་ཕམ་པར་བྱས་ནུས་པ་ཡིན་ཏེ། ཀུན་རྫོབ་བྱང་ཆུབ་ཀྱི་སེམས་དང་སྙིང་རྗེ་ཁྱད་པར་དུ་བྱས་པའི་དབང་གིས་བསོད་ནམས་ཀྱི་སྟོབས་རྣམ་པར་འཕེལ་བའི་ཕྱིར་ཏེ། འཕགས་པ་བྱམས་པའི་རྣམ་པར་ཐར་པ་ལས། རིགས་ཀྱི་བུ་འདི་ལྟ་སྟེ། དཔེར་ན། རྒྱལ་པོའི་བུ་སྐྱེས་ནས་རིང་པོར་མ་ལོན་པ་རྒྱལ་པོའི་མཚན་དང་ལྡན་པས་བློན་པོའི་ཚོགས་རྒན་པོ་གཙོ་བོར་གྱུར་པ་ཐམས་ཅད་ཀྱང་རིགས་ཀྱི་བདག་ཉིད་ཆེ་བའི་དབང་གིས་ཟིལ་གྱིས་གནོན་ཏོ། །དེ་བཞིན་དུ་བྱང་ཆུབ་སེམས་དཔའ་ལས་དང་པོ་པ་བྱང་ཆུབ་ཏུ་སེམས་བསྐྱེད་ནས་རིང་པོར་མ་ལོན་པ། དེ་བཞིན་གཤེགས་པ་ཆོས་ཀྱི་རྒྱལ་པོའི་རིགས་སུ་སྐྱེས་པས་ཀྱང་བྱང་ཆུབ་ཀྱི་སེམས་དང༌། སྙིང་རྗེའི་དབང་གིས་ཉན་ཐོས་དང་རང་སངས་རྒྱས་ཡུན་རིང་དུ་ཚངས་པར་སྤྱད་པ་རྣམས་ཟིལ་གྱིས་གནོན་ཏོ། རིགས་ཀྱི་བུ་འདི་ལྟ་སྟེ། དཔེར་ན་ནམ་མཁའ་ལྡིང་གི་དབང་པོ་ཆེན་པོའི་ཕྲུག་གུ་སྐྱེས་ནས་རིང་པོར་མ་ལོན་པའི་གཤོག་པའི་རླུང་གི་ཤུགས་དང༌། མིག་ཡོངས་སུ་དག་པའི་ཡོན་ཏན་གང་ཡིན་པ་དེ་ནི་དེ་ལས་གཞན་པའི་བྱའི་ཚོགས་མ་ལུས་པ་རྒས་པར་གྱུར་པ་ཐམས་ཅད་ལ་ཡོད་པ་མ་ཡིན་ནོ། །དེ་བཞིན་དུ་བྱང་ཆུབ་སེམས་དཔའ་བྱང་ཆུབ་ཏུ་སེམས་དང་པོ་བསྐྱེད་པ། དེ་བཞིན་གཤེགས་པ་ནམ་མཁའ་ལྡིང་གི་དབང་པོ་ཆེན་བོའི་རིགས་ཀྱི་རྒྱུད་དུ་ཡང་དག་པར་བྱུང་བ་ནམ་མཁའ་ལྡིང་གི་དབང་པོ་ཆེན་པོའི་ཕྲུག་གུ་ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་གཤོག་པའི་སྟོབས་ཀྱིས་ཕ་རོལ་གནོན་པ་དང༌། ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་ནི་བསྐལ་པ་བརྒྱ་སྟོང་དུ་ངེས་པར་འབྱུང་བའི་ཉན་ཐོས་དང༌། རང་སངས་རྒྱས་ཐམས་ཅད་ལ་ཡོད་པ་མ་ཡིན་ནོ་ཞེས་པ་ལ་སོགས་པ་གསུངས་པ་ལྟ་བུའོ། །

**གཉིས་པ་ནི།**

 དེ་ནི་རིང་དུ་སོང་བར་བློ་ཡང་ལྷག་པར་འགྱུར། །

ཞེས་པས་བསྟན་ཏེ། ས་འདི་ལ་གནས་པའི་བྱང་སེམས་དེ་ཆོས་ཅན། དེ་ནི་ས་བདུན་པ་རིང་དུ་སོང་བ་ཐོབ་པའི་ཚེ་རང་གི་བློ་སྟོབས་ཀྱིས་ཀྱང་ལྷག་པར་འགྱུར་བ་ཡིན་ཏེ། རང་གི་ཡུལ་དོན་དམ་བྱང་ཆུབ་ཀྱི་སེམས་ཤེས་པའི་སྟོབས་ཀྱིས་ཉན་ཐོས་དང་རང་སངས་རྒྱས་ཀྱི་བྱ་བ་ལས་འདས་པའི་ཤེས་རབ་ཐོབ་པའི་ཕྱིར་ཏེ། འཕགས་པ་ས་བཅུ་པ་ལས། ཀྱེ་རྒྱལ་བའི་སྲས་དག་འདི་ལྟ་སྟེ། དཔེར་ན་རྒྱལ་པོའི་རིགས་སུ་སྐྱེས་པའི་རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི་སྐྱེས་པ་ཙམ་གྱིས་རྒྱལ་པོའི་བྱིན་གྱིས་བློན་པོའི་ཚོགས་ཐམས་ཅད་ཟིལ་གྱིས་གནོན་གྱི་རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །ནམ་དེ་ནར་སོན་པར་གྱུར་པ་དེའི་ཚེ་རང་གི་བློའི་སྟོབས་བསྐྱེད་པས་བློན་པོའི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། །ཀྱེ་རྒྱལ་བའི་སྲས་དག་དེ་བཞིན་དུ་བྱང་ཆུབ་སེམས་དཔའ་ཡང་སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི་རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། །བྱང་ཆུབ་སེམས་དཔའི་ས་བདུན་པ་འདི་ལ་གནས་པའི་བྱང་ཆུབ་སེམས་དཔས་ནི་རང་གི་ཡུལ་ཤེས་པའི་ཆེ་བ་ལ་གནས་པས་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ་ཞེས་ཇི་སྐད་གསུངས་པ་ལྟ་བུའོ། །ལུང་འདི་གཉིས་ལས་ནི་ཉན་རང་ལ་ཆོས་ཐམས་ཅད་རང་བཞིན་མེད་པར་རྟོགས་པ་ཡོད་པ་ཡང་ཤེས་ཏེ། ཇི་ལྟར་ཞེ་ན། འགྲེལ་པ་ལས། རིགས་པ་གསུམ་དང༌། ལུང་ལྔས་བསྟན་ཏེ། རིགས་པ་དང་པོ་ནི། དེ་ལྟར་མ་ཡིན་ན་དངོས་པོ་རང་བཞིན་མེད་པར་ཡོངས་སུ་ཤེས་པ་དང་བྲལ་བའི་ཕྱིར། འཇིག་རྟེན་པའི་འདོད་ཆགས་དང་བྲལ་བ་ལྟར། ཉན་རང་དེ་དག་ཀྱང་སེམས་དང་པོ་བསྐྱེད་པའི་བྱང་ཆུབ་སེམས་དཔའ་དེས་རང་གི་བློས་རྣམ་པར་དཔྱད་པས་ཀྱང་ཟིལ་གྱིས་གནོན་པར་འགྱུར་ལ། ཞེས་དང༌། རིགས་པ་གཉིས་པ་ནི། ཕྱི་རོལ་པ་བཞིན་དུ་ཉན་རང་འདི་དག་གིས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་སྤང་བར་ཡང་མི་འགྱུར་རོ་ཞེས་དང༌། རིགས་པ་གསུམ་པ་ནི། གཟུགས་ལ་སོགས་པའི་རང་གི་ངོ་བོ་ལ་དམིགས་པས་ཕྱིན་ཅི་ལོག་ཏུ་གྱུར་པའི་ཕྱིར་གང་ཟག་གི་བདག་མེད་པ་རྟོགས་པར་ཡང་མི་འགྱུར་ཏེ། བདག་ཏུ་གདགས་པའི་རྒྱུ་ཕུང་པོ་ལ་དམིགས་པ་ཡོད་པའི་ཕྱིར་རོ། །ཞེས་དང༌།

 ལུང་དང་པོ་ནི། རིན་པོ་ཆེའི་ཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ཅེས་སོགས་ཀྱིས་འཁོར་བ་ལས་མི་གྲོལ་བར་བསྟན་པ་དང༌། ལུང་གཉིས་པ་ནི། ཇི་ལྟར་མིག་ནི་འཁྲུལ་བ་ཡིས། །མགལ་མེའི་འཁོར་ལོ་འཛིན་བྱེད་པ། །ཞེས་སོགས་ཀྱིས་འཁོར་བ་ལས་གྲོལ་བར་བསྟན་པ་དང༌། ལུང་གསུམ་པ་ནི། ཉན་ཐོས་ལ་གདམས་པའི་མདོ་ལས། གཟུགས་ནི་དབུ་བ་རྡོས་པ་འདྲ། །ཚོར་བ་ཆུ་ཡི་ཆུ་བུར་བཞིན། །ཞེས་སོགས་ཀྱིས་སྟོང་ཉིད་དཔེའི་སྒོ་ནས་བསྟན་པ་དང༌། ལུང་བཞི་པ་ནི། ཐེག་པ་ཆེ་ལས་སྐྱེ་མེད་བསྟན། །གཞན་གྱི་ཟད་པ་སྟོང་པ་ཉིད། །ཅེས་སོགས་ཀྱིས་སྟོང་ཉིད་དོན་གྱི་སྒོ་ནས་བསྟན་པ་དང༌། ལུང་ལྔ་པ་ནི། བཅོམ་ལྡན་དངོས་དང་དངོས་མེད་པ། །མཁྱེན་པས་ཀ་ཏྱ་ཡ་ན་ཡི། །གདམས་ངག་ལས་ནི་ཡོད་པ་དང༌། །མེད་པ་གཉིས་ཀ་དགག་པར་མཛད། །ཅེས་སོགས་ཀྱིས་ཉན་ཐོས་རང་ལ་གྲགས་པའི་ལུང་གི་སྒོ་ནས་ཆོས་བདག་མེད་པར་རྟོགས་ཚུལ་གསུངས་པ་ཡིན་ནོ། །

 འདི་ལ་ལེགས་ལྡན་འབྱེད་ཀྱིས་ཉན་ཐོས་ཀྱི་ཐེག་པ་ལས་ཀྱང་ཆོས་ལ་བདག་མེད་པར་བསྟན་ན། དེའི་ཚེ་ཐེག་པ་ཆེན་པོ་བསྟན་པ་དོན་མེད་པར་ཐལ་བར་འགྱུར་རོ་ཞེ་ན། ཁྱོད་ཀྱི་ཐལ་བ་འདི་སྤྱིར་ཐེག་ཆེན་བསྟན་པ་དོན་མེད་པར་འགྱུར་ཞེའམ། ཡང་ན་ཐེག་ཆེན་ལས་ཆོས་ཀྱི་བདག་མེད་བསྟན་པ་དོན་མེད་པར་འགྱུར་ཞེས་རྟགས་གཉིས་དྲངས་ཏེ་འདྲིའོ། །ཕྱོགས་དང་པོ་ལྟར་ན་ཐེག་ཆེན་བསྟན་པ་དོན་མེད་མ་ཡིན་ཏེ། འགྲེལ་པ་ལས། ཐེག་པ་ཆེན་པོ་བསྟན་པས་ནི་ཆོས་ལ་བདག་མེད་པ་ཙམ་འབའ་ཞིག་སྟོན་པར་བྱེད་པ་མ་ཡིན་གྱི། འོ་ན་ཅི་ཞེ་ན། བྱང་ཆུབ་སེམས་དཔའ་རྣམས་ཀྱི་ས་དང་ཕ་རོལ་ཏུ་ཕྱིན་པ་དང༌། སྨོན་ལམ་དང་སྙིང་རྗེ་ཆེན་པོ་ལ་སོགས་པ་ཡོངས་སུ་བསྔོ་བ་དང༌། ཚོགས་གཉིས་དང་བསམ་གྱིས་མི་ཁྱབ་པའི་ཆོས་ཉིད་ཀྱང་བསྟན་པ་ཡིན་ཏེ། ཇི་སྐད་དུ་རིན་པོ་ཆེའི་ཕྲེང་བ་ལས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང༌། །སྤྱོད་པ་ཡོངས་བསྔོ་མ་བཤད་དེས། །བྱང་ཆུབ་སེམས་དཔར་ག་ལ་འགྱུར། །བྱང་ཆུབ་སྤྱོད་ལ་གནས་པའི་དོན། །མདོ་སྡེ་ལས་ནི་བཀའ་མ་སྩལ། །ཐེག་པ་ཆེ་ལས་བཀའ་སྩལ་པ། །དེ་ཕྱིར་མཁས་པ་རྣམས་ཀྱིས་གཟུང༌། །ཞེས་གསུངས་པའི་ཕྱིར་རོ། །ཕྱོགས་གཉིས་པ་ལྟར་ན་འགྲེལ་པར་ཆོས་ཀྱི་བདག་མེད་པ་གསལ་བར་བྱ་བའི་ཕྱིར། ཐེག་ཆེན་ལས་ཆོས་ཀྱི་བདག་མེད་བསྟན་པ་ཡང་རིགས་པ་ཉིད་དེ། བདག་མེད་ཀྱི་དོན་རྒྱས་པར་བསྟན་པ་བརྗོད་པར་འདོད་པའི་ཕྱིར་རོ། །དེ་ཡང་ཉན་ཐོས་ཀྱི་ཐེག་པ་ལས་ནི་ཆོས་ཀྱི་བདག་མེད་པ་མདོར་མཚོན་པ་ཙམ་ཞིག་ཏུ་ཟད་དེ། སློབ་དཔོན་གྱི་ཞལ་སྔ་ནས། མཚན་མ་མེད་པར་མ་རྟོགས་པར། །ཁྱོད་ཀྱིས་ཐར་པ་མེད་པར་གསུངས། །དེ་ཕྱིར་ཁྱོད་ཀྱིས་ཐེག་ཆེན་ལས། །དེ་ནི་ཚང་བར་བསྟན་པ་ལགས། །ཞེས་གསུངས་སོ། །དེས་ན་བདག་མེད་བསྟན་ཚུལ་གྱི་སྒོ་ནས་ཐེག་པ་ཆེ་ཆུང་ལ་གསལ་རྒྱས་རྫོགས་གསུམ་གྱི་ཁྱད་པར་ཡོད་པ་ཡང་ཤེས་པར་བྱའོ། །

**གཉིས་པ་ཕར་ཕྱིན་ལྷག་པའི་ཡོན་ཏན་བརྗོད་པ་ལ་གཉིས། སྦྱིན་པ་ལྷག་ཚུལ་མདོར་བསྟན་པ། སྦྱིན་པའི་ཡོན་ཏན་རྒྱས་པར་བཤད་པའོ། །དང་པོ་ནི།**

 དེ་ཚེ་དེ་ལ་རྫོགས་སངས་བྱང་ཆུབ་རྒྱུ། །དང་པོ་སྦྱིན་པ་ཉིད་ནི་ལྷག་པར་འགྱུར། །རང་ཤ་སྟེར་ལའང་གུས་པར་བྱས་པ་ཡིས། །སྣང་དུ་མི་རུང་དཔོག་པའི་རྒྱུར་ཡང་འགྱུར། །

ཞེས་པ་སྟེ། ས་དང་པོ་ཐོབ་པ་དེའི་ཚེ་དེ་ལ་རྫོགས་སངས་རྒྱས་པའི་བྱང་ཆུབ་ཀྱི་རྒྱུ་བཅུའི་ནང་ནས་དང་པོ་སྦྱིན་པ་ཉིད་ནི་ལྷག་པར་འགྱུར་བ་ཡིན་ཏེ། རྗེས་ཐོབ་ཀྱི་ཉམས་ལེན་གཙོ་བོ་སྦྱིན་པ་ཡིན་པའི་ཕྱིར་ཏེ། རང་གི་ཤ་སྟེར་བ་ལའང་ཆགས་པ་མེད་པ་མ་ཟད་ཆེས་གུས་པར་བྱས་པའི་སྤྱོད་པ་འདིས་སྐྱེ་བོ་ཕལ་པ་ལ་སྣང་དུ་མི་རུང་བའི་ཡོན་ཏན་ཁྱད་པར་ཅན་དཔོག་པའི་རྒྱུར་ཡང་འགྱུར་བ་ཡིན་ཏེ། དཔེར་ན་དུ་བའི་རྟགས་ཀྱིས་མེ་རྗེས་སུ་དཔོག་པ་བཞིན་ནོ། །

**གཉིས་པ་ལ་གསུམ། སོ་སོ་སྐྱེ་བོའི་སྦྱིན་པ་བསྔགས་པ། བྱང་ཆུབ་སེམས་དཔའི་སྦྱིན་པ་བསྔགས་པ། སྦྱིན་པའི་ཕར་ཕྱིན་གྱི་རྣམ་དབྱེ་བསྟན་པའོ། །དང་པོ་ལ་གསུམ། སྦྱིན་པའི་གཏམ་མཛད་པའི་རྒྱུ་མཚན། སྦྱིན་པས་འཁོར་བའི་བདེ་བ་ཐོབ་ཚུལ། སྦྱིན་པས་ཞི་བའི་བདེ་བ་ཐོབ་ཚུལ་ལོ། །དང་པོ་ནི།**

 སྐྱེ་བོ་འདི་ཀུན་བདེ་བ་མངོན་འདོད་ཅིང༌། །

 མི་རྣམས་བདེ་བའང་ལོངས་སྤྱོད་མེད་མིན་ལ། །

 ལོངས་སྤྱོད་ཀྱང་ནི་སྦྱིན་ལས་འབྱུང་མཁྱེན་ནས། །

 ཐུབ་པས་དང་པོ་སྦྱིན་པའི་གཏམ་མཛད་དོ། །

ཞེས་པ་སྟེ། ཐུབ་པ་བཅོམ་ལྡན་འདས་ཀྱིས་ཕར་ཕྱིན་བཅུའི་དང་པོར་སྦྱིན་པ་གཙོ་བོར་མཛད་པ་ཡིན་ཏེ། འཁོར་བའི་སྐྱེ་བོ་འདི་ཀུན་བདེ་བ་ལ་མངོན་པར་འདོད་ཅིང༌། མི་རྣམས་ཀྱི་བདེ་བ་དེའང་རྒྱུ་ལོངས་སྤྱོད་མེད་པར་འབྱུང་བ་མ་ཡིན་ལ། ལོངས་སྤྱོད་ཀྱང་ནི་སྔོན་གྱི་སྦྱིན་པ་ལས་འབྱུང་བ་མཁྱེན་ནས་ཐོག་མར་སྦྱིན་པའི་གཏམ་མཛད་པའི་ཕྱིར་རོ། །

**གཉིས་པ་ནི།**

 སྙིང་རྗེ་དམན་ཞིང་ཤིན་ཏུ་རྩུབ་སེམས་ཅན། །རང་དོན་ལྷུར་ལེན་ཉིད་དུ་འགྱུར་བ་གང༌། །དེ་དག་གི་ཡང་འདོད་པའི་ལོངས་སྤྱོད་རྣམས། །སྡུག་བསྔལ་ཉེར་ཞིའི་རྒྱུ་གྱུར་སྦྱིན་ལས་བྱུང༌། །

ཞེས་པ་སྟེ། གཏོང་བ་པོ་དད་དང་སྙིང་རྗེ་དམན་ཞིང་རྒྱུད་ཤིན་ཏུ་རྩུབ་པའི་སེམས་ཅན་རང་དོན་ལྷུར་ལེན་ཉིད་དུ་འགྱུར་བ་གང་ཡིན་པ་དེ་དག་གི་ཡང་འདོད་པའི་ལོངས་སྤྱོད་རྣམས་སྦྱིན་པ་ལས་འབྱུང་དགོས་པ་ཡིན་ཏེ། དབུལ་ཕོངས་ཀྱི་སྡུག་བསྔལ་ཉེ་བར་ཞི་བའི་རྒྱུ་ཡིན་པའི་ཕྱིར་རོ། །

**གསུམ་པ་ནི།**

 འདི་ཡང་སྦྱིན་པའི་སྐབས་ཀྱི་ནམ་ཞིག་ཚེ། །འཕགས་པའི་སྐྱེ་བོ་དང་འཕྲད་མྱུར་དུ་འཐོབ། །དེ་ནས་སྲིད་རྒྱུན་ཡང་དག་བཅད་བྱས་ཏེ། །དེ་ཡི་རྒྱུ་ཅན་ཞི་བར་འགྲོ་བར་འགྱུར། །

ཞེས་པ་སྟེ། གཏོང་བ་པོ་འདི་ཡང་སྦྱིན་པ་གཏོང་བའི་དུས་ནམ་ཞིག་གི་ཚེ་འཕགས་པའི་སྐྱེ་བོ་དང་འཕྲད་པ་མྱུར་དུ་འཐོབ་པ་ཡིན་ཏེ། དེ་ནས་དེས་ཆོས་བསྟན་པ་ལས་སྲིད་རྒྱུན་ཡང་དག་པར་བཅད་ནས་དེ་ཡི་རྒྱུ་ཅན་གྱི་འབྲས་བུ་ཞི་བ་ཉན་རང་གི་ལམ་དང་འབྲས་བུ་ཐོབ་པར་འགྱུར་བའི་ཕྱིར་རོ། །

**གཉིས་པ་བྱང་ཆུབ་སེམས་དཔའི་སྦྱིན་པ་བསྔགས་པ་ལ་བཞི། འབྲས་བུ་དགའ་བ་མངོན་དུ་གྱུར་ཚུལ། སྦྱིན་པའི་གཏམ་ཉིད་གཙོ་བོ་ཡིན་ཚུལ། དགའ་བའི་ཁྱད་པར་དཔེ་ལས་ལྷག་ཚུལ། དགའ་བའི་གནས་ལ་བརྩོན་པ་བསྐྱེད་ཚུལ་ལོ། །དང་པོ་ནི།**

 འགྲོ་ལ་ཕན་པར་དམ་བཅས་ཡིད་ཅན་རྣམས། །

 སྦྱིན་པས་རིང་པོར་མི་ཐོགས་དགའ་བ་འཐོབ། །

ཅེས་པ་སྟེ། འགྲོ་ལ་ཕན་པར་དམ་བཅས་པའི་ཡིད་ཅན་བྱང་སེམས་རྣམས་ལ་སྦྱིན་པས་རིང་པོར་མི་ཐོགས་པར་དགའ་བ་འཐོབ་པ་ཡིན་ཏེ། སྦྱིན་པ་དང་དུས་མཉམ་དུ་སློང་བ་པོའི་ཡིད་ཚིམ་པར་བྱས་པ་ལས་བྱུང་བའི་དགའ་བ་ལ་ལོངས་སྤྱོད་པའི་ཕྱིར་རོ། །

**གཉིས་པ་ནི།**

 གང་ཕྱིར་བརྩེ་བདག་བརྩེ་བདག་མ་ཡིན་པ། །

 དེ་ཕྱིར་སྦྱིན་པའི་གཏམ་ཉིད་གཙོ་བོ་ཡིན། །

ཞེས་པ་སྟེ། རྒྱུ་མཚན་གང་གི་ཕྱིར་བརྩེ་བདག་བྱང་ཆུབ་སེམས་དཔའ་དང་བརྩེ་བདག་མ་ཡིན་པ་སོ་སྐྱེ་ཉན་རང་ཐམས་ཅད་ལ་སྦྱིན་པའི་གཏམ་ཉིད་གཙོ་བོར་མཛད་པ་ཡིན་ཏེ། གནས་སྐབས་དང་མཐར་ཐུག་གི་བདེ་བ་ཐམས་ཅད་སྦྱིན་པ་ལ་རག་ལས་པའི་ཕྱིར་རོ། །

**གསུམ་པ་ནི།**

 ཇི་ལྟར་བྱིན་ཅིག་ཅེས་སྒྲ་ཐོས་བསམ་ལས། །རྒྱལ་སྲས་བདེ་འབྱུང་དེ་ལྟར་ཐུབ་རྣམས་ལ། །ཞི་བར་ཞུགས་པས་བདེ་བ་བྱེད་མིན་ན། །ཐམས་ཅད་བཏང་བས་ལྟ་ཞིག་སྨོས་ཅི་དགོས། །

ཞེས་པ་སྟེ། བྱང་ཆུབ་སེམས་དཔའི་སྦྱིན་པ་ཆོས་ཅན། གཏོང་བའི་དུས་དེ་ཉིད་ནས་བདེ་བ་ཐོབ་པའི་ཁྱད་པར་ཡོད་དེ། ཇི་ལྟར་བྱིན་ཅིག་ཅེས་པའི་སྒྲ་ཐོས་པའི་མོད་ལ་འདི་ནི་བདག་ལ་སློང་བ་པོ་ཞིག་གོ་སྙམ་དུ་བསམ་པ་ལས་རྒྱལ་སྲས་རྣམས་ལ་བདེ་བ་ཁྱད་པར་ཅན་འབྱུང་བ་དེ་ལྟར་ཐུབ་པ་དགྲ་བཅོམ་པ་རྣམས་ལ་ཞི་བའི་དབྱིངས་སུ་ཞུགས་པས་བདེ་བའང་དེ་བཞིན་བྱེད་པ་མིན་ན། ཕྱི་ནང་གི་དངོས་པོ་ཐམས་ཅད་བཏང་བས་བདེ་བ་ནི་ལྟ་ཞིག་སྟེ་སྨོས་མི་དགོས་པའི་ཕྱིར་རོ། །

**བཞི་པ་ནི།**

 ལུས་བཅད་སྟེར་ཞིང་བདག་གི་སྡུག་བསྔལ་གྱིས། །གཞན་དག་རྣམས་ཀྱི་དམྱལ་བ་ལ་སོགས་པའི། །སྡུག་བསྔལ་རང་རིག་ཉིད་དུ་མཐོང་ནས་ནི། །དེ་གཅད་བྱ་ཕྱིར་མྱུར་དུ་བརྩོན་འགྲུས་རྩོམ། །

ཞེས་པ་སྟེ། དེ་ལ་ལུས་བཏང་བས་བདེ་བ་མི་སྲིད་དེ་སྡུག་བསྔལ་འབྱུང་བའི་ཕྱིར་ཞེ་ན། ས་ཐོབ་པ་རྣམས་ལ་སྡུག་བསྔལ་མི་འབྱུང་ཞིང་ས་མ་ཐོབ་པའི་བྱང་སེམས་ལ་སྡུག་བསྔལ་འབྱུང་ཡང་དེས་སྦྱིན་པའི་གེགས་བྱེད་པར་མི་ནུས་ཏེ། ལུས་ཀྱི་ཤ་བཅད་དེ་གཞན་ལ་སྟེར་ཞིང་དེའི་སྡུག་བསྔལ་གྱིས་དཔག་ནས། གཞན་དག་རྣམས་ཀྱི་དམྱལ་བ་ལ་སོགས་པའི་སྡུག་བསྔལ་ནི་ལུས་བཅད་པ་ལས་སྟོང་འགྱུར་དུ་ཆེ་བ་རང་རིག་གིས་མྱོང་བའམ་ཤེས་པ་རྒྱུ་མཚན་དུ་བྱས་ནས། གཞན་གྱི་སྡུག་བསྔལ་དེ་གཅད་པའམ་བསལ་བའི་ཆེད་དུ་བརྩོན་འགྲུས་རྩོམ་པའི་སྤྲོ་བ་ལྷག་པར་འཕེལ་བའི་ཕྱིར་རོ། །

**གསུམ་པ་སྦྱིན་པའི་ཕར་ཕྱིན་གྱི་རྣམ་དབྱེ་བསྟན་པ་ནི།**

 སྦྱིན་པ་སྦྱིན་བྱ་ལེན་པོ་གཏོང་པོས་སྟོང༌། །

 འཇིག་རྟེན་འདས་པའི་ཕ་རོལ་ཕྱིན་ཅེས་བྱ། །

 གསུམ་པོ་དག་ལ་ཆགས་སྐྱེས་གྱུར་པས་དེ། །

 འཇིག་རྟེན་པ་ཡི་ཕ་རོལ་ཕྱིན་ཅེས་བསྟན། །

ཞེས་པ་སྟེ། སྦྱིན་པའི་ཕར་ཕྱིན་དེ་ལ་རྣམ་དབྱེ་གཉིས་སུ་ཡོད་དེ། སྦྱིན་པ་དང་སྦྱིན་བྱའི་དངོས་པོ། ལེན་པ་པོ་དང་གཏོང་བ་པོ་གསུམ་གྱིས་སྟོང་པའི་ཤེས་རབ་འཁོར་གསུམ་མི་དམིགས་པས་ཟིན་པ་ནི་འཇིག་རྟེན་ལས་འདས་པའི་ཕ་རོལ་ཏུ་ཕྱིན་པ་ཞེས་བྱའོ། །འཁོར་གསུམ་པོ་དག་ལ་བདེན་ཞེན་གྱི་ཆགས་པ་སྐྱེས་པར་གྱུར་ནས་བདེན་འཛིན་གྱིས་བཅིངས་པའི་སྦྱིན་པ་དེ་ལ་འཇིག་རྟེན་པའི་ཕར་ཕྱིན་ཞེས་བསྟན་ཏེ་དམིགས་པ་དང་བཅས་པའི་ཕྱིར་རོ། །

**གསུམ་པ་ཡོན་ཏན་གྱི་དཔེ་བསྟན་པས་དོན་བསྡུ་བ་ནི།**

 དེ་ལྟར་རྒྱལ་བའི་སྲས་ཀྱི་ཡིད་ལ་རབ་གནས་ཤིང༌། །དམ་པའི་རྟེན་ལ་འོད་ཆགས་མཛེས་པ་རྙེད་གྱུར་པའི། །དགའ་བ་འདི་ནི་ནོར་བུ་ཆུ་ཤེལ་ཇི་བཞིན་དུ། །མུན་པ་སྟུག་པོ་ཐམས་ཅད་རྣམ་པར་བསལ་ནས་རྒྱལ། །

ཞེས་པ་སྟེ། ས་རབ་ཏུ་དགའ་བ་འདི་ནི་ནོར་བུ་ཆུ་ཤེལ་ཇི་ལྟ་བ་བཞིན་དུ་གྱུར་པ་ཡིན་ཏེ། སྔར་བཤད་པ་དེ་ལྟར་རྒྱལ་པའི་སྲས་པོ་ས་དང་པོ་པའི་ཡིད་ཀྱི་ནམ་མཁའ་ལ་རབ་ཏུ་གནས་པའི་ཕྱིར་དང༌། དམ་པའི་རྟེན་བྱང་སེམས་དེའི་རྒྱུད་ལ་ཡེ་ཤེས་ཀྱི་འོད་ཆགས་པས་མཛེས་པ་རྙེད་པར་གྱུར་པའི་ཕྱིར་དང༌། མཐོང་སྤངས་སུ་གྱུར་པའི་སྤང་བྱ་མུན་པ་སྟུག་པོ་དང་འདྲ་བ་ཐམས་ཅད་གཉེན་པོ་ཡེ་ཤེས་ཀྱིས་རྣམ་པར་བསལ་ནས་སྤང་བྱ་དེ་དག་ལས་རྒྱལ་ཏེ་རྣམ་པར་གྲོལ་བ་ཐོབ་པའི་ཕྱིར་རོ། །

**གཉིས་པ་ལེའུའི་མཚན་ནི།**

དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་དང་པོའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གཉིས་པ་སྒོམ་ལམ་མ་དག་ས་དྲུག་བགྲོད་ཚུལ་རིམ་པར་བསྟན་པ་ལས། ས་གཉིས་པ་དྲི་མ་མེད་པ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གསུམ། ཁྱད་གཞི་སའི་ངེས་ཚིག་བརྗོད་པས་མདོར་བསྟན་པ། ཁྱད་ཆོས་སའི་ཡོན་ཏན་བསྟན་པས་རྒྱས་པར་བཤད་པ། སའི་ཡོན་ཏན་བརྗོད་པས་དོན་བསྡུ་བའོ། །དང་པོ་ནི།**

 དེ་ཚུལ་ཕུན་ཚོགས་ཡོན་ཏན་དག་ལྡན་ཕྱིར། །རྨི་ལམ་དུ་ཡང་འཆལ་ཁྲིམས་དྲི་མ་སྤངས། །ལུས་ངག་ཡིད་ཀྱི་རྒྱུ་བ་དག་གྱུར་པས། །དམ་པའི་ལས་ལམ་བཅུ་ཆར་སོག་པར་བྱེད། །

ཅེས་པ་སྟེ། ས་གཉིས་པའི་བྱང་སེམས་དེ་ཆོས་ཅན། སད་པའི་གནས་སྐབས་མ་ཟད་རྨི་ལམ་དུ་ཡང་འཆལ་ཁྲིམས་ཀྱི་དྲི་མ་སྤངས་པ་ཡིན་ཏེ། མདོ་རྒྱན་ལས། འཆལ་ཚུལ་རྩོལ་བའི་དྲི་བྲལ་ཕྱིར། །དྲི་མ་མེད་པའི་ས་ཞེས་བྱ། །ཞེས་སོ། །དེ་ལྟར་ཚུལ་ཁྲིམས་ཕུན་སུམ་ཚོགས་པས་ཡོན་ཏན་རྣམ་པར་དག་པ་དག་དང་ལྡན་པའི་ཕྱིར་དང༌། ལུས་དང་ངག་དང་ཡིད་ཀྱི་རྒྱུ་བ་སྟེ་སྒོ་གསུམ་གྱི་ཉེས་པ་སྤྱོད་པ་ཆ་དང་བཅས་པ་དག་པར་གྱུར་པས། སྐྱེས་བུ་དམ་པའི་བསྟེན་བྱར་གྱུར་པའི་དགེ་བའི་ལས་བདུན་དང་ལམ་གསུམ་སྟེ་བཅུ་ཆར་ཡང་དག་པར་སོག་པར་བྱེད་པའི་ཕྱིར་རོ། །

**གཉིས་པ་ལ་བཞི། ས་གཉིས་པའི་ཚུལ་ཁྲིམས་ལྷག་ཚུལ། ཚུལ་ཁྲིམས་འཆལ་བའི་སྐྱོན་བསྟན་པ། ཚུལ་ཁྲིམས་དག་པའི་ཡོན་ཏན་བསྟན་པ། ཚུལ་ཁྲིམས་ལ་ཕར་ཕྱིན་གྱི་ཁྱད་པར་བསྟན་པའོ། །དང་པོ་ལ་གཉིས། ལྷག་ཚུལ་དག་པར་བསྟན་པ་དང༌། དག་མ་དག་གི་ཁྱད་པར་བསྟན་པའོ། །དང་པོ་ནི།**

 དགེ་བའི་ལམ་འདི་ལྟ་ཞིག་བཅུ་ཆར་ཡང༌། །དེ་ལ་ཀླགས་ཏེ་ཤིན་ཏུ་དག་པར་འགྱུར། །སྟོན་ཀའི་ཟླ་ལྟར་རྟག་ཏུ་རྣམ་དག་སྟེ། །ཞི་འོད་ཆགས་པ་དེ་དག་གིས་རྣམ་མཛེས། །

ཞེས་པ་སྟེ། ཚུལ་ཁྲིམས་ནི་ས་དང་པོ་ལས་འདིར་ལྷག་པར་གྱུར་པ་ཡིན་ཏེ། དགེ་བའི་ལམ་འདི་ལྟ་ཞིག་བཅུ་ཆར་ཡང་འདིར་ཀླགས་ཏེ་སྔར་བས་ཆེས་ལྷག་པ་དང་ཤིན་ཏུ་དག་པར་འགྱུར་བ་དེ་ནི་ས་དང་པོ་པ་རྣམས་ལ་མེད་པའི་ཕྱིར་ཏེ། དཔེར་ན་སྟོན་ཀའི་ཟླ་བ་བསིལ་བ་དང་འོད་ཆགས་པ་ལྟར་རྟག་ཏུ་རྣམ་པར་དག་པ་ཡིན་ཏེ། དབང་པོའི་སྒོ་བསྡམས་པས་ཞི་བ་དང༌། ཡེ་ཤེས་ཀྱི་སྣང་བ་ལམ་མེར་གསལ་བས་འོད་ཆགས་པ་གཉིས་པོ་དེ་དག་གིས་རྣམ་པར་མཛེས་པར་གྱུར་པའི་ཕྱིར་རོ། །

**གཉིས་པ་ནི།**

 གལ་ཏེ་དེ་ནི་ཁྲིམས་དག་རང་བཞིན་ལྟ། །དེ་ཕྱིར་དེ་ནི་ཚུལ་ཁྲིམས་དག་མི་འགྱུར། །དེ་ཕྱིར་དེ་ནི་རྟག་ཏུ་གསུམ་ཆར་ལའང༌། །གཉིས་བློའི་རྒྱུ་བ་ཡང་དག་བྲལ་བར་འགྱུར། །

ཞེས་པ་སྟེ། གལ་ཏེ་དགེ་སློང་དེ་ཚུལ་ཁྲིམས་ཆེས་དག་ཀྱང་རློམས་སེམས་ཀྱི་རང་བཞིན་དུ་ལྟ་ན། དེ་ཕྱིར་དེ་ནི་ཚུལ་ཁྲིམས་རྣམ་པ་དག་པར་མི་འགྱུར་ཏེ། འཁོར་གསུམ་རང་བཞིན་གྱིས་གྲུབ་པར་ལྟ་བའི་ཕྱིར་དང༌། གང་གིས་གང་ཞིག་གང་ལ་སྤོང་བའི་རྟོག་པ་མེད་ན་དེའི་ཕྱིར་བྱང་སེམས་དེ་ནི་ཚུལ་ཁྲིམས་རྣམ་པར་དག་པ་དང་ལྡན་པ་ཡིན་ཏེ། རྟག་ཏུ་འཁོར་གསུམ་གང་ལའང་གཉིས་བློའི་རྒྱུ་བ་ཡང་དག་པར་བྲལ་བར་འགྱུར་བའི་ཕྱིར་རོ། །

**གཉིས་པ་ཚུལ་ཁྲིམས་འཆལ་བའི་སྐྱོན་བསྟན་པ་ལ་གསུམ། བདེ་འགྲོ་མི་ཐོབ་པའི་སྐྱོན། བདེ་འབྲས་ཟད་པའི་སྐྱོན། ངན་སོང་ལས་ཐར་བར་དཀའ་བའི་སྐྱོན་བསྟན་པའོ། །དང་པོ་ནི།**

 སྦྱིན་པས་ལོངས་སྤྱོད་དག་ནི་འགྲོ་ངན་ནའང༌། །སྐྱེ་བོ་ཚུལ་ཁྲིམས་རྐང་པ་ཉམས་ལས་འབྱུང༌། །

ཞེས་པ་སྟེ། སྦྱིན་འབྲས་བདེ་འགྲོའི་རྟེན་ལ་སྨིན་པ་ཚུལ་ཁྲིམས་ལ་རག་ལས་པ་ཡིན་ཏེ། སྦྱིན་པས་ལོངས་སྤྱོད་དག་ནི་འགྲོ་བ་ངན་པ་ཀླུ་དང་ཡི་དྭགས་དུད་འགྲོའི་རྟེན་ལ་འབྱུང་བ་ཡང་སྐྱེ་བོ་ཚུལ་ཁྲིམས་ཀྱི་རྐང་པ་ཉམས་པའི་སྐྱོན་ཡིན་པའི་ཕྱིར་རོ། །

**གཉིས་པ་ནི།**

 སྐྱེད་བཅས་དངོས་འདུ་ཡོངས་སུ་ཟད་པས་ན། །

 ཕྱིན་ཆད་དེ་ལ་ལོངས་སྤྱོད་འབྱུང་མི་འགྱུར། །

ཞེས་པ་སྟེ། སྦྱིན་འབྲས་རྒྱུད་མར་ལོངས་སྤྱོད་པ་ཡང་ཚུལ་ཁྲིམས་ལ་རག་ལས་པ་ཡིན་ཏེ། སྦྱིན་འབྲས་དུད་འགྲོའི་རྟེན་ལ་ལན་ཅིག་སྤྱོད་པས་སྐྱེད་དང་བཅས་པའི་དངོས་པོའི་འདུ་བ་ཡོངས་སུ་ཟད་པས་ན། ཕྱིན་ཆད་དེ་ལ་དགེ་སྒྲུབ་མི་ཤེས་པའི་དབང་གིས་ལོངས་སྤྱོད་འབྱུང་བ་མི་འགྱུར་བའི་ཕྱིར་རོ། །

**གསུམ་པ་ནི།**

 གང་ཚེ་རང་དབང་འཇུག་ཅིང་མཐུན་གནས་པ། །གལ་ཏེ་འདི་དག་འཛིན་པར་མི་བྱེད་ན། །གཡང་སར་ལྷུང་བས་གཞན་དབང་འཇུག་འགྱུར་བ། །དེ་ལས་ཕྱི་ནས་གང་གིས་སློང་བར་འགྱུར། །

ཞེས་པ་སྟེ། ཚུལ་ཁྲིམས་དང་བྲལ་ན་ངན་འགྲོ་ལས་ཐར་བར་དཀའ་བ་ཡིན་ཏེ། གང་ཚེ་གཞན་ལ་རག་མ་ལས་པར་རང་དབང་དུ་འཇུག་ཅིང་ཆོས་དང་མཐུན་པའི་ཡུལ་ལྷོ་རྒྱལ་འཛམ་བུའི་གླིང་དུ་གནས་པ་ན། གལ་ཏེ་ལུས་རྟེན་འདི་ཉིད་ཚུལ་ཁྲིམས་བསྲུང་བའི་སྒོ་ནས་བདག་ངན་འགྲོར་ལྷུང་བ་ལས་འཛིན་པར་མི་བྱེད་ན། ཕྱི་ནས་ངན་འགྲོའི་གཡང་སར་ལྷུང་བས་ལས་ཀྱི་གཞན་དབང་དུ་འཇུག་པར་འགྱུར་བ་དེ་ལས་གང་གིས་སློང་བར་འགྱུར་ཏེ་མི་འགྱུར་བའི་ཕྱིར་རོ། །

**གསུམ་པ་ཚུལ་ཁྲིམས་དག་པའི་ཡོན་ཏན་བསྟན་པ་ལ་བཞི། གཉེན་པོ་ཚུལ་ཁྲིམས་བསྟེན་དགོས་ཚུལ། ཡོན་ཏན་ཀུན་གྱི་རྟེན་དུ་གྱུར་ཚུལ། མངོན་མཐོ་ངེས་ལེགས་ཀྱི་རྒྱུར་གྱུར་ཚུལ། ཚུལ་ཁྲིམས་དག་པའི་དཔེ་བསྟན་པའོ། །དང་པོ་ནི།**

 དེ་ཕྱིར་རྒྱལ་བས་སྦྱིན་པའི་གཏམ་མཛད་ནས། །

 ཚུལ་ཁྲིམས་རྗེས་འགྲོའི་གཏམ་ཉིད་མཛད་པ་ཡིན། །

ཞེས་པ་སྟེ། ཚུལ་ཁྲིམས་མེད་ན་རང་དོན་མི་འགྲུབ་པ་དེའི་ཕྱིར་རྒྱལ་བས་ཐོག་མར་སྦྱིན་པའི་གཏམ་མཛད་པའི་རྗེས་ཐོག་ཏུ་ཚུལ་ཁྲིམས་ཀྱི་གཏམ་མཛད་པ་ཡིན་ཏེ། སྦྱིན་པའི་རྗེས་སུ་འགྲོ་བ་ནི་ངན་འགྲོའི་གཉེན་པོ་ཚུལ་ཁྲིམས་ལས་ལྷག་པ་མེད་པའི་ཕྱིར་རོ། །

**གཉིས་པ་ནི།**

 ཡོན་ཏན་ཚུལ་ཁྲིམས་ཞིང་དུ་རྣམ་འཕེལ་ན། །

 འབྲས་བུ་ཉེས་སྤྱོད་ཆད་པ་མེད་པར་འགྱུར། །

ཞེས་པ་སྟེ། ཚུལ་ཁྲིམས་སྦྱིན་པའི་རྗེས་སུ་འགྲོ་དགོས་པ་ཡིན་ཏེ། སྦྱིན་སོགས་ཀྱི་ཡོན་ཏན་ཚུལ་ཁྲིམས་ཀྱི་ཞིང་དུ་རྣམ་པར་འཕེལ་ན། འབྲས་བུའི་ཚོགས་ཉེ་བར་ལོངས་སྤྱོད་པ་དུས་རྒྱུན་ཆད་མེད་པར་འབྱུང་བའི་ཕྱིར་རོ། །

**གསུམ་པ་ནི།**

 སོ་སོ་སྐྱེ་བོ་རྣམས་དང་གསུང་སྐྱེས་དང༌། །

 རང་བྱང་ཆུབ་ལ་བདག་ཉིད་ངེས་རྣམས་དང༌། །

 རྒྱལ་སྲས་རྣམས་ཀྱི་ངེས་པར་ལེགས་པ་དང༌། །

 མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །

ཅེས་པ་སྟེ། སོ་སོ་སྐྱེ་བོ་ལམ་ལ་མ་ཞུགས་པ་དང༌། གསུང་སྐྱེས་ཉན་ཐོས་དང་རང་བྱང་ཆུབ་ཏུ་བདག་ཉིད་ངེས་པ་རྣམས་དང༌། རྒྱལ་སྲས་རྣམས་ཀྱི་ངེས་པར་ལེགས་པ་དང༌། མངོན་མཐོ་དང་མངོན་མཐོ་ཁྱད་པར་ཅན་གྱི་རྒྱུའི་གཙོ་བོ་ནི་ཚུལ་ཁྲིམས་ལས་གཞན་མེད་པ་ཡིན་ཏེ། དེ་ལ་མ་བརྟེན་པར་ལམ་དང་འབྲས་བུའི་ཆོས་མི་ཐོབ་པར་བསྟན་པའི་ཕྱིར་རོ། །

**བཞི་པ་ནི།**

 ཇི་ལྟར་རྒྱ་མཚོ་རོ་དང་ལྷན་ཅིག་དང༌། །

 བཀྲ་ཤིས་རྣ་ནག་མ་དང་ལྷན་ཅིག་བཞིན། །

 དེ་ལྟར་ཚུལ་ཁྲིམས་དབང་བྱས་བདག་ཉིད་ཆེ། །

 དེ་འཆལ་བ་དང་ལྷན་ཅིག་གནས་མི་འདོད། །

ཅེས་པ་སྟེ། ཚུལ་ཁྲིམས་ཡོངས་སུ་དག་པའི་དབང་དུ་བྱས་པའི་བདག་ཉིད་ཆེན་པོ་ས་གཉིས་པ་ལ་གནས་པའི་བྱང་སེམས་དེ་ཆོས་ཅན། གྲོགས་ཚུལ་ཁྲིམས་འཆལ་བ་དང་ལྷན་ཅིག་གནས་པར་མི་འདོད་དེ། ཇི་ལྟར་རྒྱ་མཚོ་རོ་དང་ལྷན་ཅིག་མི་གནས་པ་དང༌། བཀྲ་ཤིས་པ་དང་རྣ་ནག་མ་སྟེ་བཀྲ་མི་ཤིས་པ་ལྷན་ཅིག་མི་གནས་པ་བཞིན་དུ། དག་དང་མ་དག་གཞི་མཐུན་མི་སྲིད་པའི་ཕྱིར་རོ། །

**བཞི་པ་ཚུལ་ཁྲིམས་ལ་ཕར་ཕྱིན་གྱི་ཁྱད་པར་བསྟན་པ་ནི།**

 གང་གིས་གང་ཞིག་གང་ལ་སྤོང་བྱེད་པ། །

 གསུམ་དུ་དམིགས་པ་ཡོད་ན་ཚུལ་ཁྲིམས་དེ། །

 འཇིག་རྟེན་པ་ཡི་ཕ་རོལ་ཕྱིན་ཅེས་བཤད། །

 གསུམ་ལ་ཆགས་པས་སྟོང་སྟེ་འཇིག་རྟེན་འདས། །

ཞེས་པ་སྟེ། ཚུལ་ཁྲིམས་ཀྱི་ཕར་ཕྱིན་དེ་ལའང་གཉིས་སུ་དབྱེ་བ་ཡོད་དེ། གང་ཟག་གང་གིས་སྤང་བྱ་གང་ཞིག་སེམས་ཅན་གང་ལ་སྤོང་བར་བྱེད་པའི་འཁོར་གསུམ་དུ་དམིགས་ཤིང་ཞེན་པ་ཡོད་ན་ཚུལ་ཁྲིམས་དེ་འཇིག་རྟེན་པ་ཡི་ཕར་ཕྱིན་ཅེས་བཤད་ལ། འཁོར་གསུམ་ལ་བདེན་ཞེན་གྱི་ཆགས་པས་སྟོང་པའི་ཤེས་རབ་ཀྱིས་ཟིན་པའི་ཚུལ་ཁྲིམས་དེ་ལ་འཇིག་རྟེན་ལས་འདས་པའི་ཕར་ཕྱིན་ཅེས་བཤད་པའི་ཕྱིར་རོ། །

**གསུམ་པ་སའི་ཡོན་ཏན་བརྗོད་པས་དོན་བསྡུ་བ་ནི།**

 རྒྱལ་སྲས་ཟླ་བ་ལས་བྱུང་སྲིད་མིན་སྲིད་པ་ཡི། །

 དཔལ་གྱུར་དྲི་མ་དང་བྲལ་དྲི་མ་མེད་འདི་ཡང༌། །

 སྟོན་ཀའི་དུས་ཀྱི་ཟླ་བའི་འོད་ནི་ཇི་བཞིན་དུ། །

 འགྲོ་བའི་ཡིད་ཀྱི་གདུང་བ་སེལ་བ་བྱེད་པ་ཡིན། །

ཞེས་པ་སྟེ། ས་གཉིས་པའི་བྱང་སེམས་འདི་ཆོས་ཅན། སྟོན་ཀའི་དུས་ཀྱི་ཟླ་བའི་འོད་ནི་ཇི་བཞིན་དུ་སྟེ་དེ་དང་མཚུངས་པར་གྱུར་པ་ཡིན་ཏེ། རྒྱལ་སྲས་ས་གཉིས་པའི་སེམས་ནི་བསིལ་བའི་བྱེད་ལས་ཟླ་བ་དང་མཚུངས་པ་ལས་བྱུང་བའི་ཕྱིར་དང༌། སྲིད་པའི་ཁོངས་སུ་གཏོགས་པ་མ་ཡིན་ཀྱང་སྲིད་པའི་དཔལ་དུ་གྱུར་པ་ཡིན་ཏེ། སྐྱེ་བའི་ཁྱད་པར་གླིང་བཞིའི་འཇིག་རྟེན་ལ་དབང་བར་བྱེད་པའི་ཕྱིར་དང༌། མི་དགེ་བའི་རྡུལ་གྱི་དྲི་མ་དང་བྲལ་བའི་ཕྱིར་དང༌། འགྲོ་བའི་ཡིད་ཀྱི་འཆལ་ཚུལ་གྱི་གདུང་བ་སེལ་བར་བྱེད་པའི་ཕྱིར་རོ། །

**གཉིས་པ་ལེའུའི་མཚན་ནི།**

དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་གཉིས་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གསུམ་པ་འོད་བྱེད་པ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གསུམ། ཁྱད་གཞི་སའི་ངེས་ཚིག་བརྗོད་པས་མདོར་བསྟན་པ། ཁྱད་ཆོས་སའི་ཡོན་ཏན་བསྟན་པས་རྒྱས་པར་བཤད་པ། སའི་ཡོན་ཏན་བརྗོད་པས་དོན་བསྡུ་བའོ། །དང་པོ་ནི།**

 ཤེས་བྱའི་བུད་ཤིང་མ་ལུས་སྲེག་པའི་མེའི། །

 འོད་འབྱུང་ཕྱིར་ན་ས་ནི་གསུམ་པ་འདི། །

 འོད་བྱེད་པ་སྟེ་བདེ་གཤེགས་སྲས་པོ་ལ། །

 དེ་ཚེ་ཉི་ལྟར་ཟངས་འདྲའི་སྣང་བ་འབྱུང༌། །

ཞེས་པ་སྟེ། ས་གསུམ་པ་འདི་ཆོས་ཅན། འོད་བྱེད་པ་ཞེས་བྱ་སྟེ། ཤེས་བྱའི་བུད་ཤིང་མ་ལུས་པ་སྲེག་པའི་ཡེ་ཤེས་ཀྱི་མེའི་འོད་འབྱུང་བའི་ཕྱིར་ཏེ། མདོ་རྒྱན་ལས། ཆོས་ཀྱི་སྣང་བ་ཆེན་པོ་དེ། །འབྱེད་པའི་ཕྱིར་ན་འོད་བྱེད་པ། །ཞེས་གསུངས་སོ། །དེས་ན་བདེ་གཤེགས་སྲས་པོ་ས་གསུམ་པ་ཐོབ་པ་དེ་ལ་དེ་ཚེ་ཉི་མ་ཤར་བའི་སྔ་ལྟས་སུ་ཟངས་དམར་དང་འདྲ་བའི་སྣང་བ་འབྱུང་བ་ལྟར་འདིར་ཡང་མཉམ་བཞག་གི་ཉམས་ཀྱིས་རྗེས་ཐོབ་ཏུའང་ཡེ་ཤེས་ཁྱད་པར་ཅན་གྱི་སྣང་བ་འབྱུང་བའི་ཕྱིར་རོ། །

**གཉིས་པ་ལ་གཉིས། ཕར་ཕྱིན་ལྷག་པའི་ཡོན་ཏན་ཕྱེ་སྟེ་བཤད་པ། ཡོན་ཏན་གཞན་ཡང་ཐོབ་ཚུལ་བསྡུས་ཏེ་བཤད་པའོ། །དང་པོ་ལ་བཞི། བཟོད་པའི་ཕར་ཕྱིན་ལྷག་པར་བསྟན་པ། མི་བཟོད་པའི་ཉེས་དམིགས་བསྟན་པ། བཟོད་པའི་ཡོན་ཏན་རབ་ཏུ་བསྟན་པ། བཟོད་པ་ལ་ཕར་ཕྱིན་གྱི་ཁྱད་པར་བསྟན་པའོ། །དང་པོ་ལ་གཉིས། སྙིང་རྗེའི་སྒོ་ནས་བཟོད་པ་ལྷག་ཚུལ་དང༌། ལྟ་བའི་སྒོ་ནས་བཟོད་པ་ལྷག་ཚུལ་ལོ། །དང་པོ་ནི།**

 གལ་ཏེ་གནས་མིན་འཁྲུག་པ་འགའ་ཡིས་དེའི། །

 ལུས་ལས་ཤ་ནི་རུས་བཅས་ཡུན་རིང་དུ། །

 སྲང་རེ་རེ་ནས་བཅད་པར་གྱུར་ཀྱང་དེའི། །

 བཟོད་པ་གཅོད་པ་བྱེད་ལ་ལྷག་པར་སྐྱེ། །

ཞེས་པ་སྟེ། ས་གསུམ་པའི་བྱང་སེམས་འདི་ཆོས་ཅན། ཁོང་ཁྲོ་བའི་གནས་མིན་ཀྱང་གལ་ཏེ་ཁྱོད་ལ་སེམས་འཁྲུག་པ་འགའ་ཡིས་ཁྱོད་ཀྱི་ལུས་ལས་ཤ་ནི་རུས་པ་དང་བཅས་པ་ཡུན་རིང་དུ་སྲང་རེ་རེ་ནས་བཅད་པར་གྱུར་ཀྱང༌། ཁྱོད་ཀྱིས་གཅོད་པར་བྱེད་པ་དེ་ལ་བཟོད་པ་ལྷག་པར་སྐྱེ་བ་ཡིན་ཏེ། དེའི་རྐྱེན་གྱིས་སྡིག་ཅན་དེ་དམྱལ་བར་འགྱུར་རོ་སྙམ་དུ་སྙིང་རྗེ་ལྷག་པར་འཕེལ་བའི་ཕྱིར་རོ། །

**གཉིས་པ་ནི།**

 བདག་མེད་མཐོང་བའི་བྱང་ཆུབ་སེམས་དཔའ་ལ། །

 གང་ཞིག་གང་གིས་གང་ཚེ་ཇི་ལྟར་གཅོད། །

 གང་ཕྱིར་ཆོས་ཀུན་དེ་ཡིས་གཟུགས་བརྙན་ལྟར། །

 མཐོང་བ་དེས་ཀྱང་དེ་ཡིས་བཟོད་པར་འགྱུར། །

ཞེས་པ་སྟེ། བདག་མེད་མཐོང་བའི་བྱང་ཆུབ་སེམས་དཔའ་དེ་ཆོས་ཅན། ཁྱོད་ལ་སྙིང་རྗེ་མ་ཟད་བཟོད་པའི་རྒྱུ་གཞན་ཡང་ཡོད་དེ། གང་གི་ཕྱིར་ན་ཁྱོད་ཀྱི་ལུས་ལ་གནོད་བྱེད་གང་གིས་གཅོད་པ་དང༌། གཅད་བྱ་གང་ཞིག་གཅོད་པ་དང༌། དུས་གང་གི་ཚེ་ཇི་ལྟར་གཅོད་པ་སྟེ་འཁོར་གསུམ་གྱི་ཆོས་རྣམས་ཁྱོད་ཀྱིས་རྗེས་ཐོབ་ཏུ་གཟུགས་བརྙན་ལྟར་མཐོང་བ་དེས་ཀྱང་བདག་མེད་རྟོགས་པའི་ཤེས་རབ་ཀྱི་རྒྱུ་ཅན་དེ་ཡིས་བཟོད་པར་འགྱུར་བའི་ཕྱིར་རོ། །

**གཉིས་པ་མི་བཟོད་པའི་ཉེས་དམིགས་བསྟན་པ་ལ་གསུམ། རྣམ་སྨིན་ཡིད་དུ་མི་འོང་བར་བསྟན་པ། སྔོན་བསགས་ཀྱི་བསོད་ནམས་འཛད་པར་བསྟན་པ། མཐོང་དང་མ་མཐོང་བའི་ཉེས་དམིགས་བསྟན་པའོ། །དང་པོ་ནི།**

 གནོད་པ་བྱས་པས་གལ་ཏེ་དེར་བཀོན་ན། །

 དེ་ལ་བཀོན་པས་བྱས་ཟིན་ལྡོག་གམ་ཅི། །

 དེ་ཕྱིར་དེར་བཀོན་ངེས་པར་འདིར་དོན་མེད། །

 འཇིག་རྟེན་ཕ་རོལ་ཡང་ནི་འགལ་བར་འགྱུར། །

ཞེས་པ་སྟེ། །བདག་ལ་གནོད་པར་བྱས་པས་གལ་ཏེ་གནོད་བྱེད་དེར་བཀོན་པའམ་ཁྲོ་ན་མི་རིགས་ཏེ། དེ་ལ་བཀོན་པས་སྔར་བྱས་ཟིན་པའི་གནོད་པ་དེ་ལྡོག་གམ་ཅི་སྟེ་མི་ལྡོག་པའི་ཕྱིར་དང༌། དེའི་ཕྱིར་གནོད་བྱེད་དེར་བཀོན་པ་ནི་ངེས་པར་ཚེ་འདིར་དོན་མེད་ཅིང་འཇིག་རྟེན་ཕ་རོལ་ཡང་ནི་འགལ་བར་འགྱུར་ཏེ། ཤི་བའི་འོག་ཏུ་རྣམ་སྨིན་ཡིད་དུ་མི་འོང་བ་ཐོབ་པའི་ཕྱིར་རོ། །

**གཉིས་པ་ལ་གཉིས། ཁྲོ་བས་སྡུག་བསྔལ་མི་ཟད་པར་འཁྲིད་པ་དང༌། ཁྲོ་བ་ལས་ཐུ་བའི་སྡིག་པ་མེད་པར་བསྟན་པའོ། །དང་པོ་ནི།**

 སྔོན་བྱས་པ་ཡི་མི་དགེའི་ལས་ཀྱི་འབྲས་བུ་གང༌། །

 ཟད་པར་བྱེད་པར་བརྗོད་པར་འདོད་པ་དེ་ཉིད་ཀོ །

 གཞན་ལ་གནོད་པ་དང་ནི་ཁྲོ་བས་སྡུག་བསྔལ་ཕྱིར། །

 ས་བོན་ཉིད་དུ་ཇི་ལྟ་བུར་ན་འཁྲིད་པར་བྱེད། །

ཅེས་པ་སྟེ། རང་གིས་སྔོན་བྱས་པ་ཡི་མི་དགེའི་ལས་ཀྱི་འབྲས་བུ་གང་ཞིག་བཟོད་པས་ཟད་པར་བྱེད་པར་བརྗོད་པར་འདོད་པ་དེ་ཉིད་ཀོ་སྟེ། དེ་ནི་མི་བཟོད་པར་གནོད་བྱེད་གཞན་ལ་ལན་དུ་གནོད་པ་བྱེད་པ་དང་ནི་ཁྲོ་བའི་དབང་གིས་སླར་སྡུག་བསྔལ་གྱི་ཕྱིར་རྒྱུ་བསྒྲུབ་སྟེ་དམྱལ་བའི་ས་བོན་ཉིད་དུ་རང་གིས་རང་ཇི་ལྟ་བུར་ན་འཁྲིད་པར་བྱེད་དེ། ཤེས་བཞིན་དུ་ཁྱད་དུ་གསོད་པར་མི་རིགས་པའི་ཕྱིར་རོ། །

**གཉིས་པ་ནི།**

 གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །

 སྦྱིན་དང་ཁྲིམས་བྱུང་དགེ་བ་བསྐལ་པ་བརྒྱར། །

 བསགས་པ་སྐད་ཅིག་གིས་འཇོམས་དེ་ཡི་ཕྱིར། །

 མི་བཟོད་ལས་གཞན་སྡིག་པ་ཡོད་མ་ཡིན། །

ཞེས་པ་སྟེ། མི་བཟོད་པ་ལས་ཐུ་བའི་སྡིག་པ་གཞན་ཡོད་པ་མ་ཡིན་ཏེ། གང་གི་ཕྱིར་ན་ཡུལ་རྒྱལ་སྲས་རྣམས་ལ་ཁྲོས་པ་ཡིས་སྦྱིན་པ་དང་ཚུལ་ཁྲིམས་ལས་བྱུང་བའི་དགེ་བ་བསྐལ་པ་བརྒྱར་བསགས་པ་དག་ཀྱང་ཁོང་ཁྲོའི་བསམ་པ་སྐད་ཅིག་མ་གཅིག་གིས་འཇོམས་པར་བཤད་པ་དེའི་ཕྱིར་རོ། །དེ་ཡང་ཡུལ་བྱང་སེམས་མཉམ་པ་ལ་ཁྲོས་ན་བསྐལ་པ་བརྒྱའི་དགེ་ཚོགས་འཇོམས་པར་འཇམ་དཔལ་རྣམ་པར་རོལ་པའི་མདོ་ལས་བཤད་པ་དང༌། བྱང་སེམས་མིན་པས་ཡུལ་བྱང་སེམས་ལ་ཁྲོས་ན་བསྐལ་པ་སྟོང་གི་དགེ་ཚོགས་འཇོམས་པར་སྤྱོད་འཇུག་ལས་བཤད་པ་དང༌། བྱང་སེམས་ནང་ཕན་ཚུན་ལ་ཡང་ལུང་བསྟན་ཐོབ་མ་ཐོབ་ཀྱི་ཁྱད་པར་འཕགས་པ་སྡུད་པ་ལས་གསུངས་ཏེ། ལུང་བསྟན་མ་ཐོབ་བྱང་ཆུབ་སེམས་དཔའ་གང་ཞིག་གིས། །ལུང་བསྟན་ཐོབ་ལ་སེམས་འཁྲུག་རྩོད་པ་རྩོམ་བྱེད་ན། །ཐ་བ་སྐྱོན་ལྡན་སེམས་ཀྱི་སྐད་ཅིག་ཇི་སྙེད་པ། །དེ་སྙེད་གཞི་ནས་ལམ་ལ་གོ་ཆ་བགོ་དགོས་སོ། །ཞེས་སོ། །

**གསུམ་པ་མཐོང་དང་མ་མཐོང་བའི་ཉེས་དམིགས་བསྟན་པ་ནི།**

 མི་སྡུག་གཟུགས་སུ་བྱེད་ཅིང་དམ་པ་མིན་པར་བཀྲི། །

 ཚུལ་དང་ཚུལ་མིན་ཤེས་པའི་རྣམ་དཔྱོད་འཕྲོག་བྱེད་ཅིང༌། །

 མི་བཟོད་པ་ཡིས་མྱུར་དུ་ངན་འགྲོར་སྐྱུར་བར་བྱེད། །

ཅེས་པ་སྟེ། ཁོང་ཁྲོའི་ཉེས་དམིགས་གཞན་ཡང་ཡོད་དེ། ཁོང་ཁྲོ་སྐྱེས་པ་ཙམ་གྱིས་བཞིན་མི་སྡུག་པའི་གཟུགས་སུ་བྱེད་ཅིང་དམ་པ་མ་ཡིན་པར་བཀྲི་བ་དང༌། ཚུལ་དང་ཚུལ་མིན་ཤེས་པའི་རྣམ་དཔྱོད་འཕྲོག་པར་བྱེད་ཅིང༌། མི་བཟོད་པ་ཡིས་མྱུར་དུ་ངན་འགྲོར་སྐྱུར་བར་བྱེད་པ་སོགས་ཁོང་ཁྲོ་བའི་ཉེས་པ་མང་སྟེ། སྐྱེས་རབ་ལས། ཁྲོ་བས་མི་ཡི་བཞིན་མདོག་ཉམས་གྱུར་ལ། །རྒྱན་གྱིས་བརྒྱན་ཀྱང་བཟང་པོ་ཡོངས་མི་སྣང༌། །མལ་སྟན་བཟང་པོ་དག་ལ་ཉལ་གྱུར་ཀྱང༌། །ཁྲོ་བའི་ཟུག་རྔུའི་སེམས་ནི་སྡུག་བསྔལ་འགྱུར། །ཞེས་སོ། །

**གསུམ་པ་བཟོད་པའི་ཡོན་ཏན་རབ་ཏུ་བསྟན་པ་ལ་གཉིས། བཟོད་པའི་ཕན་ཡོན་དངོས་དང༌། བཟོད་པར་བསྟེན་དགོས་པར་གདམས་པའོ། །དང་པོ་ནི།**

 བཟོད་པས་བཤད་ཟིན་དང་འགལ་ཡོན་ཏན་རྣམས་བྱེད་དོ། །

 བཟོད་པས་མཛེས་ཤིང་སྐྱེ་བོ་དམ་པ་ལ། །

 ཕངས་དང་ལུགས་དང་ལུགས་མིན་ཤེས་པ་ལ། །

 མཁས་པར་འགྱུར་ཞིང་དེའི་འོག་ཏུ་ནི། །

 ལྷ་མིའི་སྐྱེ་དང་སྡིག་པ་ཟད་པར་འགྱུར། །

ཞེས་པ་སྟེ། བཟོད་པས་བཤད་ཟིན་མ་ཐག་པའི་ཁོང་ཁྲོའི་སྐྱོན་དང་འགལ་བའི་ལྡོག་ཕྱོགས་ཀྱི་ཡོན་ཏན་རྣམས་ཐོབ་པར་བྱེད་པ་ཡིན་ཏེ། བཟོད་པས་གཟུགས་མཛེས་པ་ཐོབ་ཅིང་སྐྱེ་བོ་དམ་པ་ལ་ཕངས་ཤིང་གཅེས་པ་དང༌། ལུགས་དང་ལུགས་མ་ཡིན་པ་ཤེས་པ་ལ་མཁས་པར་འགྱུར་ཞིང༌། ཚེ་རབས་དེའི་འོག་ཏུ་ནི་ལྷ་མིའི་སྐྱེ་བ་བཟང་པོ་ཐོབ་པ་དང༌། སྔོན་གྱི་སྡིག་པ་ཟད་པར་འགྱུར་བ་སོགས་ཕན་ཡོན་མང་དུ་བསྟན་པའི་ཕྱིར་རོ། །

**གཉིས་པ་ནི།**

 སོ་སོ་སྐྱེ་བོ་དང་ནི་རྒྱལ་སྲས་ཀྱིས། །

 ཁྲོ་དང་བཟོད་པའི་སྐྱོན་ཡོན་རིག་བྱས་ཏེ། །

 མི་བཟོད་སྤངས་ནས་འཕགས་པའི་སྐྱེ་བོ་ཡིས། །

 བསྔགས་པའི་བཟོད་པ་རྟག་ཏུ་མྱུར་བསྟེན་བྱ། །

ཞེས་པ་སྟེ། མི་བཟོད་པ་སྤངས་ནས་འཕགས་པའི་སྐྱེ་བོ་ཡིས་བསྔགས་པའི་བཟོད་པ་དག་ལ་རྟག་ཏུ་མྱུར་བར་བསྟེན་དགོས་ཏེ། སོ་སོ་སྐྱེ་བོས་ཁོང་ཁྲོ་བའི་སྐྱོན་དང༌། རྒྱལ་བའི་སྲས་ཀྱིས་བཟོད་པའི་ཡོན་ཏན་རིག་པར་བྱས་ཏེ་འཇུག་ལྡོག་བྱ་དགོས་པའི་ཕྱིར་རོ། །

**བཞི་པ་བཟོད་པ་ལ་ཕར་ཕྱིན་གྱི་ཁྱད་པར་བསྟན་པ་ནི།**

 རྫོགས་སངས་རྒྱས་ཀྱི་བྱང་ཆུབ་ཕྱིར་བསྔོས་ཀྱང༌། །

 གསུམ་དམིགས་ཡོད་ན་དེ་ནི་འཇིག་རྟེན་པའོ། །

 དམིགས་པ་མེད་ན་དེ་ཉིད་སངས་རྒྱས་ཀྱིས། །

 འཇིག་རྟེན་འདས་པའི་ཕ་རོལ་ཕྱིན་ཅེས་བསྟན། །

ཞེས་པ་སྟེ། བཟོད་པའི་ཕར་ཕྱིན་ལ་ཡང་གཉིས་སུ་དབྱེ་བ་ཡོད་དེ། བཟོད་པ་བསྒོམས་ནས་རྫོགས་པའི་སངས་རྒྱས་ཀྱི་བྱང་ཆུབ་ཐོབ་པའི་ཕྱིར་བསྔོས་ཀྱང༌། བཟོད་པའི་འཁོར་གསུམ་དུ་དམིགས་པ་ཡོད་ན་དེ་ནི་འཇིག་རྟེན་པ་དང༌། དམིགས་པ་མེད་ན་དེ་ཉིད་སངས་རྒྱས་ཀྱིས་འཇིག་རྟེན་ལས་འདས་པའི་ཕ་རོལ་ཏུ་ཕྱིན་པ་ཡིན་ཅེས་བསྟན་པར་མཛད་པའི་ཕྱིར་རོ། །

**གཉིས་པ་ཡོན་ཏན་གཞན་ཡང་ཐོབ་ཚུལ་བསྡུས་ཏེ་བཤད་པ་ལ་གཉིས། བསམ་གཏན་མངོན་ཤེས་ཀྱི་ཡོན་ཏན་ཐོབ་ཚུལ་དང༌། སྦྱིན་སོགས་ཁྱད་པར་གསུམ་ལྡན་དུ་བསྔགས་ཚུལ་ལོ། །དང་པོ་ནི།**

 ས་དེར་རྒྱལ་སྲས་བསམ་གཏན་མངོན་ཤེས་དང༌། །

 འདོད་ཆགས་ཞེ་སྡང་ཡོངས་སུ་ཟད་པར་འགྱུར། །

 དེས་ཀྱང་རྟག་ཏུ་འཇིག་རྟེན་པ་ཡི་ནི། །

 འདོད་པའི་འདོད་ཆགས་འཇོམས་པར་ནུས་པར་འགྱུར། །

ཞེས་པ་སྟེ། ས་གསུམ་པ་དེར་གནས་པའི་རྒྱལ་སྲས་བྱང་ཆུབ་སེམས་དཔའ་རྣམས་ཀྱི་ཡོན་ཏན་ཁྱད་པར་ཅན་གཞན་ཡང་ཐོབ་པ་ཡིན་ཏེ། བསམ་གཏན་བཞི་དང༌། གཟུགས་མེད་པའི་སྙོམས་པར་འཇུག་པ་བཞི་དང༌། མངོན་པར་ཤེས་པ་ལྔ་པོ་སྔར་ལས་ལྷག་པར་ཐོབ་ཀྱང་དེའི་དབང་གིས་ཁམས་གསུམ་དུ་མི་ལྡོག་པའི་ཕྱིར་དང༌། རང་གི་ངོ་སྐལ་དུ་གྱུར་པ་སྤང་བྱ་འདོད་ཆགས་དང༌། ཞེ་སྡང་དང༌། གཏི་མུག་ཀྱང་ཡོངས་སུ་ཟད་པར་འགྱུར་ཏེ། དེས་ཀྱང་རྟག་ཏུ་འཇིག་རྟེན་པའི་འདོད་པའི་འདོད་ཆགས་འཇོམས་པར་ནུས་པར་འགྱུར་བས་ཕལ་ཆེར་ལྷའི་དབང་པོར་གྱུར་ནས་འདོད་པའི་འདམ་དུ་བྱིང་བ་རྣམས་འདོན་པའི་ཐབས་ལ་མཁས་པའི་ཕྱིར་རོ། །

**གཉིས་པ་ནི།**

 སྦྱིན་སོགས་ཆོས་གསུམ་དེ་དག་ཕལ་མོ་ཆེ། །

 བདེ་བར་གཤེགས་པས་ཁྱིམ་པ་རྣམས་ལ་བསྔགས། །

 བསོད་ནམས་ཞེས་བྱའི་ཚོགས་ཀྱང་དེ་དག་ཉིད། །

 སངས་རྒྱས་གཟུགས་ཀྱི་བདག་ཉིད་སྐུ་ཡི་རྒྱུ། །

ཞེས་པ་སྟེ། སྦྱིན་པ་དང་སོགས་སྒྲས་ཚུལ་ཁྲིམས་དང་བཟོད་པ་སྟེ་ཆོས་གསུམ་པོ་དེ་དག་ཁྱད་པར་གསུམ་དང་ལྡན་པ་ཡིན་ཏེ། རྟེན་གྱི་ཁྱད་པར་ཕལ་མོ་ཆེ་སྟེ་གཙོ་ཆེར་བདེ་བར་གཤེགས་པས་ཁྱིམ་པ་རྣམས་ལ་བསྔགས་ཤིང༌། ངོ་བོའི་ཁྱད་པར་བསོད་ནམས་ཞེས་བྱའི་ཚོགས་ཀྱང་དེ་དག་ཉིད་ཡིན་ལ། འབྲས་བུའི་ཁྱད་པར་སངས་རྒྱས་གཟུགས་ཀྱི་བདག་ཉིད་ཅན་གྱི་སྐུའི་རྒྱུའི་གཙོ་བོ་ཡང་ཆོས་གསུམ་པོ་དེ་དག་ཡིན་པར་བསྔགས་པའི་ཕྱིར་རོ། །

**གསུམ་པ་སའི་ཡོན་ཏན་བརྗོད་པས་དོན་བསྡུ་བ་ནི།**

 རྒྱལ་བའི་སྲས་པོ་ཉི་མ་ལ་གནས་འོད་བྱེད་འདི། །

 རང་གཏོགས་མུན་རྣམས་དང་པོ་ཡང་དག་བསལ་བྱས་ནས། །

 འགྲོ་བའི་མུན་པ་རྣམ་པར་འཇོམས་པར་མངོན་པར་འདོད། །

 ས་འདིར་ཤིན་ཏུ་རྣོ་བར་གྱུར་ཀྱང་ཁྲོ་མི་འགྱུར། །

ཞེས་པ་སྟེ། རྒྱལ་བའི་སྲས་པོ་ས་གསུམ་པ་བ་ཉི་མ་ལ་གནས་པའི་ཡེ་ཤེས་ཀྱི་འོད་བྱེད་པ་འདི་ཆོས་ཅན། བྱེད་ལས་ཁྱད་པར་ཅན་དང་ལྡན་པ་ཡིན་ཏེ། རང་རྒྱུད་དུ་གཏོགས་པའི་མུན་པ་རྣམས་དང་པོ་སྐྱེ་བཞིན་པའི་སྐབས་སུ་ཡང་དག་པར་བསལ་བར་བྱས་ནས། འགྲོ་བ་གཞན་དག་གི་རྒྱུད་ཀྱི་མི་ཤེས་པའི་མུན་པ་རྣམ་པར་འཇོམས་པར་མངོན་པར་འདོད་པའི་ཕྱིར་དང༌། ས་འདིར་ཉེས་པའི་མུན་ཚོགས་འཇོམས་པ་ལ་དབང་པོ་ཉི་ཟེར་ལྟར་ཤིན་ཏུ་རྣོ་བར་གྱུར་ཀྱང༌། སེམས་ཅན་ཉེས་པ་ཅན་དག་ལ་ཁྲོ་བར་མི་འགྱུར་ཏེ། སྙིང་རྗེས་རྒྱུད་བརླན་ཅིང་བཟོད་པ་ལྷག་པར་གོམས་པའི་ཕྱིར་རོ། །

**གཉིས་པ་ལེའུའི་མཚན་ནི།**

 དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་གསུམ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **བཞི་པ་འོད་འཕྲོ་བ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གཉིས། ས་འདིའི་ཕར་ཕྱིན་ལྷག་ཚུལ་བསྟན་པ་དང༌། ཁྱད་གཞི་དང་ཁྱད་ཆོས་བསྟན་པའོ། །དང་པོ་ལ་གཉིས། བརྩོན་འགྲུས་ཀྱི་ཆེ་བའི་ཡོན་ཏན་བསྟན་པ་དང༌། བརྩོན་འགྲུས་ལྷག་པས་སའི་མིང་བསྟན་པའོ། །དང་པོ་ནི།**

 ཡོན་ཏན་མ་ལུས་བརྩོན་འགྲུས་རྗེས་འགྲོ་ཞིང༌། །

 བསོད་ནམས་བློ་གྲོས་ཚོགས་ནི་གཉིས་ཀྱི་རྒྱུ། །

ཞེས་པ་སྟེ། བརྩོན་འགྲུས་ནི་བསོད་ནམས་དང་བློ་གྲོས་ཏེ་ཚོགས་གཉིས་ཀྱི་རྒྱུ་ཡིན་ཏེ། མངོན་མཐོ་ངེས་ལེགས་ཀྱི་ཡོན་ཏན་མ་ལུས་པ་བརྩོན་འགྲུས་ཀྱི་རྗེས་སུ་འགྲོ་ལྡོག་བྱེད་པའི་ཕྱིར་རོ། །

**གཉིས་པ་ནི།**

 བརྩོན་འགྲུས་གང་དུ་འབར་བར་གྱུར་པ་ཡི། །

 ས་དེ་བཞི་པ་འོད་ནི་འཕྲོ་བའོ། །

ཞེས་པ་སྟེ། བརྩོན་འགྲུས་གང་དུ་ལྷག་པར་འབར་བར་གྱུར་པའི་ས་དེ་བཞི་པ་འོད་འཕྲོ་བ་ཞེས་བྱ་སྟེ། ཡང་དག་པའི་ཡེ་ཤེས་ཀྱི་མེའི་འོད་འབྱུང་བའི་ཕྱིར་རོ། །

**གཉིས་པ་ལ་གཉིས། ཁྱད་གཞི་སའི་ངེས་ཚིག་བསྟན་པ། ཁྱད་ཆོས་སྤངས་པའི་ཁྱད་པར་བསྟན་པའོ། །དང་པོ་ནི།**

 དེ་ནི་བདེར་གཤེགས་སྲས་ལ་རྫོགས་པ་ཡི། །

 བྱང་ཆུབ་ཆོས་ལྷག་བསྒོམས་པ་ལས་སྐྱེས་པའི། །

 སྣང་བ་ཟངས་ཀྱི་འོད་བས་ལྷག་འབྱུང་ཞིང༌། །

ཞེས་པ་སྟེ། ས་དེར་ནི་ཡེ་ཤེས་ཀྱི་འོད་འཕྲོ་བ་ཡིན་ཏེ། བདེ་བར་གཤེགས་པའི་སྲས་བྱང་ཆུབ་སེམས་དཔའི་ཐུགས་ལ་རྫོགས་པའི་བྱང་ཆུབ་ཕྱོགས་ཀྱི་ཆོས་སུམ་ཅུ་རྩ་བདུན་ལྷག་པར་བསྒོམས་པ་ལས་སྐྱེས་པའི་ཡེ་ཤེས་ཀྱི་སྣང་བ་སྔར་བཤད་པའི་ཟངས་ཀྱི་འོད་དང་འདྲ་བ་ལས་ལྷག་པར་འབྱུང་བའི་ཕྱིར་ཏེ། མདོ་རྒྱན་ལས། འདི་ལྟར་བྱང་ཆུབ་ཕྱོགས་མཐུན་ཆོས། །རབ་ཏུ་སྲེག་བྱེད་མེ་ལྟ་བུ། །དེ་དང་ལྡན་ཕྱིར་ས་དེ་ནི། །གཉིས་པོ་སྲེག་པའི་འོད་འཕྲོ་ཅན། །ཞེས་སོ། །

**གཉིས་པ་ནི།**

 རང་དུ་ལྟ་བ་དང་འབྲེལ་ཡོངས་སུ་ཟད། །

ཅེས་པས་བསྟན་ཏེ། འདིར་སྤངས་པའི་ཁྱད་པར་དང་ལྡན་པའང་ཡིན་ཏེ། རང་དུ་ལྟ་བ་སྟེ་འཇིག་ཚོགས་ལ་ལྟ་བ་དང་འབྲེལ་བའི་ཞེན་པ་མཐའ་དག་ཡོངས་སུ་ཟད་པའི་ཕྱིར་རོ། །

**གཉིས་པ་ལེའུའི་མཚན་ནི།**

 དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་བཞི་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ལྔ་པ་སྦྱང་དཀའ་བ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གཉིས། ཁྱད་གཞི་སའི་ངེས་ཚིག་བསྟན་པ་དང༌། ཁྱད་ཆོས་སའི་ཡོན་ཏན་བསྟན་པའོ། །དང་པོ་ནི།**

 བདག་ཉིད་ཆེ་དེ་བདུད་རྣམས་ཀུན་གྱིས་ཀྱང༌། །སྦྱང་དཀའི་ས་ལ་ཕམ་པར་ནུས་མ་ཡིན། །

ཞེས་པ་སྟེ། ས་ལྔ་པ་ལ་གནས་པའི་རྒྱལ་སྲས་བདག་ཉིད་ཆེན་པོ་དེ་ཆོས་ཅན། ལྷའི་བུའི་བདུད་རྣམས་ཀུན་གྱིས་ཀྱང་ཕམ་པར་ནུས་པ་མ་ཡིན་ཏེ། བདུད་ཀྱིས་མི་ཚུགས་པར་སྦྱང་དཀའི་ས་ལ་གནས་པ་ཡིན་པའི་ཕྱིར་ཏེ། མདོ་རྒྱན་ལས། སེམས་ཅན་ཡོངས་སུ་སྨིན་བྱེད་ཅིང༌། །རང་གི་སེམས་ཀྱང་བསྲུང་བའི་ཕྱིར། །བློ་ལྡན་རྣམས་ཀྱི་སྦྱང་དཀའ་བ། །དེ་ཕྱིར་སྦྱང་དཀའ་ཞེས་བརྗོད་དོ། །ཞེས་སོ། །

**གཉིས་པ་ནི།**

 བསམ་གཏན་ལྷག་ཅིང་བློ་བཟང་བདེན་རང་བཞིན། །

 ཞིབ་མོ་རྟོགས་ལའང་ཤིན་ཏུ་མཁས་པ་འཐོབ། །

ཅེས་པ་སྟེ། ས་དེར་བདེན་བཞི་རྟོགས་པའི་ཤེས་རབ་ཁྱད་པར་ཅན་དང་ལྡན་པ་ཡིན་ཏེ། འདིར་བསམ་གཏན་གྱི་ཕར་ཕྱིན་ཆེས་ལྷག་ཅིང་དེ་ལ་བརྟེན་ནས་བློ་བཟང་འཕགས་པའི་མིང་ཅན་དེས་ཡུལ་འཕགས་པའི་བདེན་པ་བཞིའི་རང་བཞིན་ཞིབ་མོ་སྟེ་ཕྲ་མོ་རྟོགས་པ་ལའང་ཤིན་ཏུ་མཁས་པ་ཐོབ་པའི་ཕྱིར་རོ། །

**གཉིས་པ་ལེའུའི་མཚན་ནི།**

 དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་ལྔ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ས་དྲུག་པ་མངོན་དུ་ཕྱོགས་པ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གསུམ། ཁྱད་གཞི་སའི་ངེས་ཚིག་མདོར་བསྟན་པ། ཁྱད་ཆོས་སའི་ཡོན་ཏན་རྒྱས་པར་བཤད་པ། སའི་ཡོན་ཏན་བརྗོད་པས་མཇུག་བསྡུ་བའོ། །དང་པོ་ནི།**

 མངོན་དུ་ཕྱོགས་པར་མཉམ་བཞག་སེམས་གནས་ཏེ། །

 རྫོགས་པའི་སངས་རྒྱས་ཆོས་ལ་མངོན་ཕྱོགས་ཤིང༌། །

 འདི་བརྟེན་འབྱུང་བའི་དེ་ཉིད་མཐོང་བ་དེས། །

 ཤེས་རབ་གནས་པས་འགོག་པ་ཐོབ་པར་འགྱུར། །

ཞེས་པ་སྟེ། ས་དྲུག་པ་འདི་ཆོས་ཅན། མངོན་དུ་གྱུར་པའི་ས་ཞེས་བྱ་སྟེ། ས་དེར་ཤེས་རབ་ཀྱི་ཕ་རོལ་ཏུ་ཕྱིན་པ་ཡོངས་སུ་དག་པ་ལ་བརྟེན་ནས་རྫོགས་པའི་སངས་རྒྱས་ཀྱི་རྟོགས་བྱ་ཆོས་ཀྱི་དབྱིངས་མངོན་དུ་གྱུར་པ་ཐོབ་པ་ལ་མངོན་དུ་ཕྱོགས་ནས་སྲིད་ཞིར་མི་གནས་པ་བདེ་བླག་ཏུ་བགྲོད་པའི་ཕྱིར་ཏེ། མདོ་རྒྱན་ལས། ཤེས་རབ་ཕ་རོལ་ཕྱིན་བརྟེན་ནས། །འཁོར་བ་དང་ནི་མྱ་ངན་འདས། །གཉིས་འདི་མངོན་དུ་གྱུར་པའི་ཕྱིར། །མངོན་དུ་གྱུར་པའི་ས་ཞེས་བྱ། །ཞེས་སོ། །འདིར་མཉམ་པར་བཞག་པའི་སེམས་ཞི་གནས་ཕུལ་དུ་བྱུང་བ་ལ་གནས་ཏེ། ཆོས་ཐམས་ཅད་རྟེན་ཅིང་འབྲེལ་བར་འབྱུང་བ་རྐྱེན་ཉིད་འདི་པ་ཙམ་གྱི་དེ་ཁོ་ན་ཉིད་མཐོང་བའི་བྱང་སེམས་ས་དྲུག་པ་དེ་ཆོས་ཅན། དེས་ལྷག་མཐོང་ཤེས་རབ་ཀྱི་ཕར་ཕྱིན་མཆོག་ལ་གནས་པས་ན་སྔར་མེད་འགོག་པ་ཁྱད་པར་ཅན་ཐོབ་པར་འགྱུར་བ་ཡིན་ཏེ། ས་དེའི་སྔ་རོལ་དུ་ཤེས་རབ་ལྷག་པར་འགྱུར་བ་མེད་པའི་ཕྱིར་རོ། །

**གཉིས་པ་ལ་གཉིས། ཡུལ་ཅན་ཤེར་ཕྱིན་ལྷག་པའི་ཆེ་བ་བརྗོད་པ་དང༌། ཡུལ་ཆོས་དབྱིངས་རྒྱས་པར་གཏན་ལ་ཕབ་པའོ། །དང་པོ་ནི།**

 ཇི་ལྟར་ལོང་བའི་ཚོགས་ཀུན་བདེ་བླག་ཏུ། །

 མིག་ལྡན་སྐྱེས་བུ་གཅིག་གིས་འདོད་པ་ཡི། །

 ཡུལ་དུ་འཁྲིད་པ་དེ་བཞིན་འདིར་ཡང་བློས། །

 མི་ཉམས་ཡོན་ཏན་བླངས་ཏེ་རྒྱལ་ཉིད་འགྲོ། །

ཞེས་པ་སྟེ། ཡུལ་ཅན་ཤེར་ཕྱིན་རྟོགས་པའི་བློ་དེ་ཆོས་ཅན། ས་མཁན་གྱི་དམིགས་བུ་དང་འདྲ་བ་ཡིན་ཏེ། ཇི་ལྟར་ལོང་བའི་ཚོགས་ཀུན་བདེ་བླག་ཏུ་མིག་དང་ལྡན་པའི་སྐྱེས་བུ་གཅིག་གིས་འགྲོ་བར་འདོད་པའི་ཡུལ་དུ་འཁྲིད་པར་བྱེད་པ་དེ་བཞིན་དུ། འདིར་ཡང་བློས་དེ་ཉིད་ལྟ་བའི་མིག་ཉམས་པ་ལྟ་བུའི་སྦྱིན་སོགས་ལམ་གྱི་ཡོན་ཏན་ལྟ་བའི་ཤེས་རབ་ཀྱི་མིག་བླངས་ཏེ་འབྲས་བུ་ཀུན་ཏུ་འོད་དང་རྒྱལ་བའི་ས་ཉིད་དུ་འགྲོ་བར་ནུས་པའི་ཕྱིར་རོ། །དེ་སྐད་དུ་ཡང་སྡུད་པ་ལས། དམུས་ལོང་དམིགས་བུ་མེད་པ་བྱེ་བ་ཁྲག་ཁྲིག་རྣམས། །ལམ་ཡང་མི་ཤེས་གྲོང་ཁྱེར་འཇུག་པར་ག་ལ་ནུས། །ཤེས་རབ་མེད་ན་མིག་མེད་ཕ་རོལ་ཕྱིན་ལྔ་ཡིས། །དམིགས་བུ་མེད་པས་བྱང་ཆུབ་རེག་པར་ནུས་མ་ཡིན། །གང་ཚེ་ཤེས་རབ་ཀྱིས་ནི་རབ་ཏུ་ཟིན་གྱུར་པ། །དེ་ཚེ་མིག་རྙེད་གྱུར་ཅིང་འདི་ཡི་མིང་ཐོབ་བོ། །ཞེས་སོ། །

**གཉིས་པ་ལ་གཉིས། ཆོས་དབྱིངས་བཤད་པ་ལ་འཇུག་པའི་རྒྱུ་བསྟན་པ་དང༌། བཤད་བྱའི་རང་བཞིན་རིགས་པས་གཏན་ལ་ཕབ་པ་དངོས་སོ། །དང་པོ་ལ་བཞི། གང་ལ་བརྟེན་པ་ལུང་དང་རིགས་པའི་ཁུངས་སྨོས་པ། གང་དུ་བཤད་པ་སྣོད་ལྡན་གྱི་སློབ་མ་ངོས་བཟུང་བ། གང་ཞིག་དེ་ལ་བརྟེན་པས་ཡོན་ཏན་འབྱུང་ཚུལ། ཤེས་ལྡན་གང་གིས་མཉན་རིགས་པར་གདམས་པའོ། །དང་པོ་ནི།**

 ཇི་ལྟར་དེ་ཡིས་ཆོས་ཟབ་ཆེས་རྟོགས་པ། །

 ལུང་དང་གཞན་ཡང་རིགས་པས་ཡིན་པས་ན། །

 དེ་ལྟར་འཕགས་པ་ཀླུ་སྒྲུབ་གཞུང་ལུགས་ལས། །

 ཇི་ལྟར་གནས་པའི་ལུགས་བཞིན་བརྗོད་པར་བྱ། །

ཞེས་པ་སྟེ། འདི་རྟེན་འབྱུང་བའི་དེ་ཉིད་ཇི་ལྟར་མཐོང་ཞེ་ན། དཔལ་ལྡན་ཟླ་བ་གྲགས་པའི་ཞལ་སྔ་ནས། འདི་བདག་ཅག་གི་ཡུལ་དུ་འགྲོ་བ་མ་ཡིན་ཏེ། ས་གོང་མ་ལ་གནས་པ་དྲི་མ་མེད་པའི་སྤྱན་མངའ་བ་སངས་རྒྱས་དང་བྱང་ཆུབ་སེམས་དཔའ་དག་ལ་དྲིས་ཤིག་ཅེས་ཁེངས་པ་བསྐྱུང་བའི་ཚུལ་གྱིས་གསུངས་སོ། །འོ་ན་ཤེར་ཕྱིན་ལ་སོགས་པའི་ལུང་གི་རྗེས་སུ་འབྲངས་ནས་ཤོད་ཅིག་ཅེ་ན། བདག་འདྲ་བས་ལུང་ལས་ཀྱང་ཟབ་མོ་སྟོང་པ་ཉིད་རང་དབང་དུ་བཤད་ནུས་པ་མ་ཡིན་ཏེ། ལུང་གི་དགོངས་པ་ངེས་པར་དཀའ་བས་བསྟན་པ་མི་ནུས་སོ། །

 འོ་ན་གང་གི་རྗེས་སུ་འབྲངས་ནས་བཤད་ཅེ་ན། ཇི་ལྟར་ས་དྲུག་པ་དེ་ཡིས་ཆེས་ཟབ་པའི་ཆོས་རྟོགས་པ་སློབ་དཔོན་གྱི་དབུ་མའི་བསྟན་བཅོས་ཀྱི་ལུང་དང་གཞན་ཡང་དངོས་སྟོབས་ཀྱི་རིགས་ལམ་དྲི་མ་མེད་པ་ལ་བརྟེན་ནས་གསལ་བར་མཛད་པ་ཡིན་པས་ན། དེ་ལྟར་འཕགས་པ་ཀླུ་སྒྲུབ་ཀྱི་གཞུང་ལས་ཇི་ལྟར་གནས་པའི་ལུགས་བཞིན་དུ་དཔལ་ལྡན་ཟླ་བ་གྲགས་པ་བདག་གིས་བརྗོད་པར་བྱ་བ་ཡིན་པའི་ཕྱིར་རོ་ཞེས་གསུངས་སོ། །

 འོ་ན་འཕགས་པ་ཀླུ་སྒྲུབ་དེ་ཉིད་ལ་ལུང་ཕྱིན་ཅི་མ་ལོག་པ་ཅི་ལས་ངེས་ཤེ་ན། སྟོན་པའི་ལུང་ལས་ངེས་ཏེ། འཕགས་པ་ལང་ཀར་གཤེགས་པ་ལས། བྱང་ཆུབ་སེམས་དཔའ་བློ་གྲོས་ཆེན་པོས་ཞུས་པ། བདེ་གཤེགས་མྱ་ངན་འདས་གྱུར་ནས། །བསྟན་པ་སུ་ཡིས་འཛིན་འགྱུར་ལགས། །ཞེས་ཞུས་པའི་ལན་དུ་བཀའ་སྩལ་པ། བདེ་གཤེགས་མྱ་ངན་འདས་གྱུར་ནས། །བསྟན་པ་འཛིན་པར་བྱེད་པ་ནི། །དུས་དག་འདས་ནས་འབྱུང་བར་འགྱུར། །བློ་གྲོས་ཆེན་པོ་ཁྱོད་ཤེས་བྱོས། །ལྷོ་ཕྱོགས་བེ་ཏའི་ཡུལ་དུ་ནི། །དགེ་སློང་དཔལ་ལྡན་ཆེར་གྲགས་པ། །དེ་མིང་ཀླུ་ཞེས་བོད་པ་སྟེ། །ཡོད་དང་མེད་པའི་ཕྱོགས་འཇིག་པ། །ང་ཡི་ཐེག་པ་འཇིག་རྟེན་དུ། །བླ་མེད་ཐེག་ཆེན་རབ་བསྟན་ནས། །རབ་ཏུ་དགའ་བའི་ས་བསྒྲུབས་ཏེ། །བདེ་བ་ཅན་དུ་དེ་འགྲོའོ། །ཞེས་གསུངས་པ་དང༌། ཡང་འཕགས་པ་སྤྲིན་ཆེན་པོ་སྟོང་ཕྲག་བཅུ་གཉིས་པ་ལས་ཀྱང༌། ཀུན་དགའ་བོ་ལིཙྪ་བི་གཞོན་ནུ་སེམས་ཅན་ཐམས་ཅད་ཀྱིས་མཐོང་ན་དགའ་བ་ཞེས་བྱ་བ་འདི་ནི་ང་མྱ་ངན་ལས་འདས་ནས་ལོ་བཞི་བརྒྱ་ལོན་པ་ན་ཀླུ་ཞེས་བྱ་བའི་དགེ་སློང་དུ་གྱུར་ནས་ངའི་བསྟན་པ་རྒྱས་པར་རབ་ཏུ་བསྟན་པ་སྟེ། མཐར་གྱིས་རབ་ཏུ་དང་བའི་འོད་ཅེས་བྱ་བའི་འཇིག་རྟེན་གྱི་ཁམས་སུ་བདེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡེ་ཤེས་འབྱུང་གནས་འོད་ཅེས་བྱ་བར་འགྱུར་རོ། །ཞེས་གསུངས་སོ། །དེའི་ཕྱིར་འདིས་ལུང་ཕྱིན་ཅི་མ་ལོག་པར་ངེས་པར་གྲུབ་བོ། །

**གཉིས་པ་ནི།**

 སོ་སོ་སྐྱེ་བོའི་དུས་ནའང་སྟོང་པ་ཉིད་ཐོས་ནས། །

 ནང་དུ་རབ་ཏུ་དགའ་བ་ཡང་དང་ཡང་དུ་འབྱུང༌། །

 རབ་ཏུ་དགའ་བ་ལས་བྱུང་མཆི་མས་མིག་བརླན་ཞིང༌། །

 ལུས་ཀྱི་བ་སྤུ་ལྡང་བར་འགྱུར་བ་གང་ཡིན་པ། །

 དེ་ལ་རྫོགས་པའི་སངས་རྒྱས་བློ་ཡི་ས་བོན་ཡོད། །

 དེ་ཉིད་ཉེ་བར་བསྟན་པའི་སྣོད་ནི་དེ་ཡིན་ཏེ། །

 དེ་ལ་དམ་པའི་དོན་གྱི་བདེན་པ་བསྟན་པར་བྱ། །

ཞེས་པ་སྟེ། སོ་སོ་སྐྱེ་བོའི་དུས་ནའང་སྟོང་པ་ཉིད་ཀྱི་དོན་ཐོས་ནས་ནང་དུ་ཡིད་ལ་རབ་ཏུ་དགའ་བ་ཡང་དང་ཡང་དུ་འབྱུང་ལ། རབ་ཏུ་དགའ་བ་ལས་བྱུང་བའི་རྟགས་མཆི་མས་མིག་བརླན་ཅིང་ལུས་ཀྱི་བ་སྤུ་ལྡང་བར་འགྱུར་བ་གང་ཡིན་པ་དེ་ཆོས་ཅན། ཁྱོད་ལ་དམ་པའི་དོན་གྱི་བདེན་པ་བསྟན་པར་བྱ་རིགས་ཏེ། དེ་ཁོ་ན་ཉིད་ཉེ་བར་བསྟན་པའི་སྣོད་ཡིན་པའི་ཕྱིར་དང༌། ཁྱོད་ལ་རྫོགས་པའི་སངས་རྒྱས་ཀྱི་བློ་སྟོང་ཉིད་རྟོགས་པའི་ཡེ་ཤེས་ཀྱི་ས་བོན་ཡོད་དེ། ཡོད་པ་ལྟར་རྐྱེན་གྱིས་ལས་འཕྲོ་སད་པའི་གང་ཟག་ཡིན་པའི་ཕྱིར་རོ། །

**གསུམ་པ་ནི།**

 དེ་ལ་དེ་ཡི་རྗེས་སུ་འགྲོ་བའི་ཡོན་ཏན་འབྱུང༌། །

 རྟག་ཏུ་ཚུལ་ཁྲིམས་ཡང་དག་བླངས་ནས་གནས་པར་འགྱུར། །

 སྦྱིན་པ་གཏོང་བར་འགྱུར་ཞིང་སྙིང་རྗེ་སྟེན་པར་བྱེད། །

 བཟོད་པ་སྒོམ་བྱེད་དེ་ཡི་དགེ་བའང་བྱང་ཆུབ་ཏུ། །

 འགྲོ་བ་དགྲོལ་བར་བྱ་ཕྱིར་ཡོངས་སུ་སྔོ་བྱེད་ཅིང༌། །

 རྫོགས་པའི་བྱང་ཆུབ་སེམས་དཔའ་རྣམས་ལ་གུས་པར་བྱེད། །

ཅེས་པ་སྟེ། སྟོང་པ་ཉིད་ཀྱི་ཆོས་གང་ཞིག་སྣོད་ལྡན་གྱི་གང་ཟག་དེ་ལ་བསྟན་པས་དེའི་རྗེས་སུ་འགྲོ་བའི་ཡོན་ཏན་གཞན་ཡང་འབྱུང་བ་ཡིན་ཏེ། སྟོང་པ་ཉིད་ལ་ངེས་ཤེས་རྙེད་པ་ལ་བརྟེན་ནས་ལས་འབྲས་ཡང་དག་ལྟ་བ་ལ་ཡིད་ཆེས་ཏེ་བདག་ཚུལ་ཁྲིམས་འཆལ་བས་ངན་འགྲོར་ལྟུང་ན་སྟོང་ཉིད་ཀྱི་ཉན་སེམས་སྒོམ་པ་སོགས་རྒྱུན་ཆད་པར་མཐོང་ནས་རྟག་ཏུ་ཚུལ་ཁྲིམས་ཡང་དག་པར་བླངས་ནས་མི་ཉམས་པར་གནས་པར་འགྱུར་བ་དང༌། བདེ་འགྲོར་སྐྱེས་ཀྱང་དབུལ་པོར་གྱུར་ན་ཟས་གོས་སོགས་འཚོལ་བ་ལྷུར་བྱེད་པའི་རྐྱེན་གྱིས་སྟོང་པ་ཉིད་ཀྱི་ཆོས་ཉན་པ་རྒྱུན་ཆད་པར་འགྱུར་དུ་འོང་སྙམ་ནས་སྦྱིན་པ་གཏོང་བར་འགྱུར་ཞིང༌། ལྟ་བ་སྙིང་རྗེ་དང་བྲལ་བས་ནི་སངས་རྒྱས་མི་ཐོབ་པར་ཤེས་ནས་སྙིང་རྗེ་སྟེན་པར་བྱེད་ཅིང༌། ཁོང་ཁྲོ་བས་ནི་ངན་འགྲོར་སྐྱེ་བ་དང༌། མདོག་མི་སྡུག་པ་ཐོབ་པར་བྱེད་པས་དེའི་རྐྱེན་གྱིས་འཕགས་པ་རྣམས་དགྱེས་པར་མི་འགྱུར་རོ་སྙམ་ནས་བཟོད་པ་སྒོམ་པར་བྱེད་པ་དང༌། བསོད་ནམས་ཀྱི་དགེ་བ་རྣམས་ཐམས་ཅད་མཁྱེན་པ་ཉིད་དུ་མ་བསྔོས་ན་གོང་ནས་གོང་དུ་འཕེལ་བར་མི་འགྱུར་བས་དེའི་དགེ་བའང་རྫོགས་པའི་བྱང་ཆུབ་ཏུ་འགྲོ་བ་དགྲོལ་བར་བྱ་བའི་ཕྱིར་ཡོངས་སུ་བསྔོ་བར་བྱེད་ཅིང༌། ཉན་རང་སོགས་གཞན་དག་གིས་སྟོང་ཉིད་ཇི་ལྟ་བ་བཞིན་དུ་བསྟན་པར་མི་ནུས་པའི་ཕྱིར་སྟོང་པ་ཉིད་སྟོན་པར་བྱེད་པའི་རྫོགས་པའི་བྱང་ཆུབ་ཏུ་སེམས་བསྐྱེད་པའི་བྱང་ཆུབ་སེམས་དཔའ་རྣམས་ལའང་གུས་པར་བྱེད་པ་ཡིན་ཏེ། སྟོང་པ་ཉིད་ལ་ངེས་པ་རྙེད་པའི་ཕྱིར་ཏེ། བྱང་ཆུབ་སེམས་འགྲེལ་ལས། ཆོས་རྣམས་སྟོང་པ་འདི་ཤེས་ནས། །ལས་དང་འབྲས་བུ་བརྟེན་པ་གང༌། །ངོ་མཚར་བས་ཀྱང་འདི་ངོ་མཚར། །རྨད་བྱུང་བས་ཀྱང་འདི་རྨད་བྱུང༌། །ཞེས་སོ། །

**བཞི་པ་ནི།**

 ཟབ་ཅིང་རྒྱ་ཆེའི་ཚུལ་ལ་མཁས་པའི་སྐྱེ་བོས་ནི། །

 རིམ་གྱིས་རབ་ཏུ་དགའ་བའི་ས་ནི་འཐོབ་འགྱུར་བས། །

 དེ་ནི་དོན་དུ་གཉེར་བས་ལམ་འདི་མཉན་པར་གྱིས། །

ཞེས་པ་སྟེ། ས་རབ་ཏུ་དགའ་བ་དེ་ནི་དོན་དུ་གཉེར་བ་རྣམས་ཆོས་ཅན། འོག་ནས་འཆད་འགྱུར་གྱི་ཟབ་མོའི་ལམ་འདི་ནི་མཉན་པར་གྱིས་ཤིག་པ་སྟེ་མཉན་པར་བྱ་རིགས་པ་ཡིན་ཏེ། དེའི་རྒྱུ་ཅན་ཟབ་ཅིང་རྒྱ་ཆེའི་ཚུལ་ལ་མཁས་པའི་སྐྱེ་བོ་ཤེས་ལྡན་རྣམས་ཀྱིས་ནི་ཚོགས་སྦྱོར་ནས་བཟུང་རིམ་གྱིས་རབ་ཏུ་དགའ་བའི་ས་ནི་བདེ་བླག་ཏུ་ཐོབ་པར་འགྱུར་བའི་ཕྱིར་རོ། །དེ་ལ་ཆོས་རྣམས་ཀྱི་ཡང་དག་པ་ཇི་ལྟ་བ་ཉིད་བསྟན་པ་ལ་ལུང་དང་རིགས་པ་གཉིས་ལས་འདི་ནི་རེ་ཞིག་ལུང་ཡིན་ཏེ། ཇི་སྐད་དུ། འཕགས་པ་ས་བཅུ་པ་ལས། རྒྱལ་བའི་སྲས་དག་བྱང་ཆུབ་སེམས་དཔའ་ས་ལྔ་པ་ལ་ལམ་ཤིན་ཏུ་ཡོངས་སུ་རྫོགས་པའི་བྱང་ཆུབ་སེམས་དཔའ་བྱང་ཆུབ་སེམས་དཔའི་ས་དྲུག་པ་ལ་འཇུག་སྟེ། དེ་ཆོས་མཉམ་པ་ཉིད་བཅུས་འཇུག་གོ །བཅུ་གང་ཞེ་ན། འདི་ལྟ་སྟེ། ཆོས་ཐམས་ཅད་མཚན་མ་མེད་པར་མཉམ་པ་ཉིད་དང༌། ཆོས་ཐམས་ཅད་མཚན་ཉིད་མེད་པར་མཉམ་པ་ཉིད་དང༌། དེ་བཞིན་དུ་སྐྱེ་བ་མེད་པ་དང༌། མ་སྐྱེས་པ་དང༌། དབེན་པ་དང༌། གདོད་མ་ནས་རྣམ་པར་དག་པ་དང༌། སྤྲོས་པ་མེད་པ་དང༌། བླང་བ་མེད་པ་དང་དོར་བ་མེད་པར་མཉམ་པ་ཉིད་དང༌། ཆོས་ཐམས་ཅད་སྒྱུ་མ་དང་རྨི་ལམ་དང་མི་གཡོར་དང་བྲག་ཅ་དང་ཆུ་ཟླ་དང༌། གཟུགས་བརྙན་དང༌། སྤྲུལ་པ་ལྟ་བུར་མཉམ་པ་ཉིད་དང༌། ཆོས་ཐམས་ཅད་དངོས་པོ་དང་དངོས་པོ་མེད་པ་གཉིས་སུ་མེད་པར་མཉམ་པ་ཉིད་དོ། །དེ་ཆོས་ཐམས་ཅད་ཀྱི་རང་བཞིན་དེ་ལྟར་རབ་ཏུ་རྟོགས་པ་ན་རྣོ་ཞིང་རྗེས་སུ་མཐུན་པའི་བཟོད་པས་བྱང་ཆུབ་སེམས་དཔའི་ས་དྲུག་པ་མངོན་དུ་གྱུར་པ་རྗེས་སུ་ཐོབ་སྟེ་ཞེས་གསུངས་པ་སྟེ། དེ་ཡང་དང་པོ་བརྒྱད་དོན་དམ་པར་མཉམ་པ་ཉིད་དང༌། དགུ་པ་སྒྱུ་མ་སོགས་དཔེ་བདུན་གྱིས་བསྟན་པ་ནི་ཀུན་རྫོབ་ཏུ་མཉམ་པ་ཉིད་དང༌། ཐ་མ་ནི་བདེན་པ་གཉིས་ཆར་དུ་མཉམ་པ་ཉིད་དོ། །རྣོ་བ་ནི་མཉམ་ཉིད་བཅུ་ལ་ཐུགས་ཤིན་ཏུ་གསལ་བ་དང༌། རྗེས་སུ་མཐུན་པའི་བཟོད་པ་ནི་དེ་དག་ལ་མི་སྐྲག་པ་སྟེ་དེའི་སྒོ་ནས་ས་དྲུག་པ་འཐོབ་ཅེས་པའོ། །

 གཉིས་པ་རིགས་པས་བསྒྲུབ་པ་ནི། སློབ་དཔོན་གྱིས། དབུ་མའི་བསྟན་བཅོས་ཀྱི་དང་པོར། བདག་ལས་མ་ཡིན་གཞན་ལས་མིན། །ཞེས་སོགས་དམ་བཅའ་བ་བཞི་པོ་རྗེས་སུ་བརྗོད་པར་བཞེད་ནས། ཕྱི་ནང་གི་ཆོས་ཐམས་ཅད་རང་བཞིན་གྱིས་གྲུབ་པ་བདེན་པ་གཉིས་ཆར་དུའང་མེད་པར་རིགས་པའི་སྒོ་ནས་སྒྲུབ་པ་ཡིན་ནོ། །དེ་ལ་སློབ་དཔོན་སངས་རྒྱས་བསྐྱངས་ཀྱིས། དངོས་པོ་རྣམས་བདག་ལས་སྐྱེ་བ་མེད་དེ་དེ་དག་གི་སྐྱེ་བ་དོན་མེད་པ་ཉིད་དུ་འགྱུར་བའི་ཕྱིར་དང༌། ཤིན་ཏུ་ཐལ་བར་འགྱུར་བའི་ཕྱིར་རོ། །དངོས་པོ་བདག་གི་བདག་ཉིད་དུ་ཡོད་པ་རྣམས། ཡང་སྐྱེ་བ་ལ་དགོས་པ་མེད་དོ། །ཅི་སྟེ་ཡོད་ཀྱང་སྐྱེ་ན་ནམ་ཡང་སྐྱེ་བར་མི་འགྱུར་རོ། །ཞེས་དང༌། དངོས་པོ་རྣམས་གཞན་ལས་སྐྱེ་བ་མེད་དེ། ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་བའི་ཕྱིར་རོ། །ཞེས་དང༌། དངོས་པོ་རྣམས་ནི་གཉི་ག་ལས་སྐྱེ་བ་ཡང་མ་ཡིན་ཏེ། ཕྱོགས་གཉི་ག་ལ་སྨྲས་པའི་ཉེས་པར་ཐལ་བའི་ཕྱིར་དང༌། རེ་རེ་ལ་སྐྱེད་པ་བྱེད་པའི་ནུས་པ་མེད་པའི་ཕྱིར་རོ། །ཞེས་དང༌། དངོས་པོ་རྣམས་རྒྱུ་མེད་པ་ལས་སྐྱེ་བ་མེད་དེ། རྟག་ཏུ་ཐམས་ཅད་ལས་ཀྱང་ཐམས་ཅད་སྐྱེ་བར་ཐལ་བར་འགྱུར་རོ་ཞེས་འཆད་དོ། །

 འདིར་སློབ་དཔོན་ལེགས་ལྡན་འབྱེད་ཀྱིས། སྦྱོར་བའི་ཚིག་ཏུ་འགྱུར་བ་ནི་དོན་དམ་པར་ནང་གི་སྐྱེ་མཆེད་རྣམས་བདག་ལས་སྐྱེ་བ་མེད་པར་ངེས་ཏེ། ཡོད་པའི་ཕྱིར་དཔེར་ན་ཤེས་པ་ཡོད་པ་ཉིད་བཞིན་ནོ། །ཡང་དོན་དམ་པར་ནང་གི་སྐྱེ་མཆེད་རྣམས་དེ་དག་གི་རྐྱེན་གཞན་ལས་སྐྱེ་བ་མེད་དེ། གཞན་མ་ཡིན་པའི་ཕྱིར་དཔེར་ན་བུམ་པ་བཞིན་ནོ། །ཞེས་འདོད་ལ། དེ་ལ་དཔལ་ལྡན་ཟླ་བས། སློབ་དཔོན་གྱིས་ཁྱད་པར་དུ་མ་མཛད་པར། བདག་ལས་མ་ཡིན་ཞེས་སྤྱིར་སྐྱེ་བ་བཀག་པ་ཡིན་ནོ། །གང་ཞིག་དངོས་པོ་རྣམས་ནི་དོན་དམ་པར་བདག་ལས་སྐྱེ་བ་མ་ཡིན་ཏེ། ཡོད་པའི་ཕྱིར་སེམས་བཞིན་ནོ། །ཞེས་ཁྱད་པར་དུ་བྱེད་པ་དེའི་དོན་དམ་པར་ཞེས་སྦྱར་བ་དོན་མེད་དོ་ཞེས་ཚིག་གསལ་དུ་བསལ་བས་ལུགས་འདི་སྐྱོན་མེད་དུ་གྲུབ་བོ། །

 དེ་ལ་ཀུན་མཁྱེན་པད་དཀར་ཞབས་ཀྱིས་དེ་ཁོ་ན་ཉིད་མཐོང་བ་ལ་བར་དུ་གཅོད་པའི་ལྟ་བ་ཐམས་ཅད་སྤང་བར་བཞེད་ནས། ཕྱི་ལུང་དང་རིགས་པའི་སྒོ་ནས་དེ་ཁོ་ན་ཉིད་སྟོན་པར་མཛད་པ་སློབ་དཔོན་ཀླུ་སྒྲུབ་ཞབས་དང༌། ནང་སྒོམ་བྱུང་སོ་སོ་རང་རིག་པའི་སྒོ་ནས་དེ་ཁོ་ན་ཉིད་སྟོན་པ་རྣལ་འབྱོར་གྱི་དབང་ཕྱུག་མི་ལ་རས་པ་ཞེས་ངེས་དོན་གྲུབ་པའི་ཤིང་རྟ་རྣམ་པ་གཉིས་སུ་བསྔགས་པར་མཛད་ནས། འདིར་དབུ་མའི་ལམ་དུ་སློབ་དཔོན་གྱི་དགོངས་པ་དང་མཐུན་པར་བཀྲལ་བར་མཛད་པ་འདི་ལྟ་སྟེ། ཁམས་གསུམ་བརྟན་དང་གཡོ་བར་བཅས། །གདོད་ནས་མ་གྲུབ་སྐྱེ་བ་མེད། །གཞི་མེད་ལྷན་ཅིག་སྐྱེས་པ་མེད། །ལས་དང་ལས་ཀྱི་རྣམ་སྨིན་མེད། །དེ་ཕྱིར་འཁོར་བའི་མིང་ཡང་མེད། །མཐར་ཐུག་དོན་ལ་དེ་ལྟར་གདའ། །ཞེས་གསུངས་པས། ཁམས་གསུམ་བརྟན་དང་གཡོ་བར་བཅས་པ་ནི་དངོས་པོ་གང་དག་ཅེས་པའི་དོན་ནོ། །

 གདོད་ནས་ཞེས་བྱ་བ་ནི། ངོ་བོ་ཉིད་དམ་བདག་ཉིད་ཀྱི་ཚིག་གི་རྣམ་གྲངས་ཡིན་པ་ལས་འདིར་བདག་ཉིད་དོ། །ལྷན་ཅིག་སྐྱེས་པ་ཞེས་པ་ནི། རྐྱེན་དག་འདུས་པའི་མིང་སྟེ་གཞན་ལས་ཞེས་པ་དང༌། མ་གྲུབ་ཞེས་པ་ནི། དེ་གཉིས་པོ་རེ་རེ་ལས་སྐྱེ་བར་མ་གྲུབ་པས་གཉིས་ལས་དང༌། གཞི་མེད་ཅེས་བྱ་བ་ནི། རྒྱུ་མེད་ཅེས་བྱ་བ་དང༌། སྐྱེ་བ་མེད་ཅེས་བྱ་བ་ནི། སྐྱེ་བ་ནམ་ཡང་ཡོད་པ་མ་ཡིན་ནོ་ཞེས་བྱ་བའི་དོན་ཏེ། དཔེར་ན་ས་བོན་དང་མྱུ་གུ་གཉིས་ལ་རང་བཞིན་འགའ་ཞིག་ཡོད་པར་གྱུར་ན་ནི། དེ་གཉིས་གཅིག་པའམ་གཞན་པ་ཉིད་དུའང་འགྱུར་བ་ཞིག་ན། གང་གི་ཚེ་དེ་དག་ལ་རང་བཞིན་ཡོད་པ་མ་ཡིན་པ་དེའི་ཚེ་རྨི་ལམ་དུ་དམིགས་པའི་ས་བོན་དང་མྱུ་གུ་དག་ལྟར་གཅིག་ཉིད་དམ་གཞན་ཉིད་དུ་ག་ལ་འགྱུར། དེའི་ཕྱིར་ས་བོན་ལ་བརྟེན་ནས་མྱུ་གུ་འབྱུང་ངོ་ཞེས་པ་ཙམ་ཞིག་ཐ་སྙད་དུ་ཁས་བླངས་པར་བྱ་སྟེ། སློབ་དཔོན་གྱིས། གང་ལ་བརྟེན་ནས་གང་བྱུང་བ། །དེ་ནི་རེ་ཞིག་དེ་ཉིད་མིན། །དེ་ལས་གཞན་པའང་མ་ཡིན་པ། །དེ་ཕྱིར་ཆད་མིན་རྟག་པ་མིན། །ཞེས་གསུངས་སོ། །

**གཉིས་པ་བཤད་བྱའི་རང་བཞིན་རིགས་པས་གཏན་ལ་ཕབ་པ་དངོས་བཤད་པ་ལ་གཉིས། ཐུན་མོང་ཐེག་པས་རྟོགས་བྱའི་སྟོང་ཉིད་སྤྱིར་བཤད་པ། ཐེག་ཆེན་འཕགས་པས་རྟོགས་བྱའི་སྟོང་ཉིད་བྱེ་བྲག་ཏུ་བཤད་པའོ། །དང་པོ་ལ་གཉིས། རྟེན་འབྲེལ་གྱི་ངོ་བོ་རྒྱུ་ཆོས་ཀྱི་བདག་མེད་རིགས་པའི་སྒོ་ནས་བཤད་པ། རྟེན་འབྲེལ་གྱི་རང་བཞིན་འབྲས་བུ་གང་ཟག་གི་བདག་མེད་རིགས་པའི་སྒོ་ནས་བཤད་པའོ། །དང་པོ་ལ་གཉིས། བརྟགས་ན་ཆོས་ཀྱི་བདག་མེད་ཁས་ལེན་དང་བྲལ་བ། མ་བརྟགས་འཇིག་རྟེན་གྲགས་པའི་རྩོད་པ་སྤོང་བའོ། །དང་པོ་ལ་གསུམ། མཐའ་བཞི་སྐྱེ་མེད་དགག་བྱའི་སྒོ་ནས་མདོར་བསྟན་པ། མཐའ་བཞི་སྐྱེ་མེད་འགོག་བྱེད་ཀྱི་རིགས་པ་རྒྱས་པར་བཤད་པ། མཐའ་བཞི་སྐྱེ་མེད་མཇུག་སྡུད་ཀྱི་སྒོ་ནས་གྲུབ་དོན་བསྡུ་བའོ། །དང་པོ་ནི།**

 དེ་ཉིད་དེ་ལས་བྱུང་མིན་གཞན་དག་ལས་ལྟ་ག་ལ་ཞིག །

 གཉིས་ཀ་ལས་ཀྱང་མ་ཡིན་རྒྱུ་མེད་པར་ནི་ག་ལ་ཡོད། །

ཅེས་པ་སྟེ། འབྲས་བུ་མྱུ་གུ་དེ་ཉིད་རང་གི་ངོ་བོ་དེ་ལས་བྱུང་བ་མ་ཡིན་ཞིང༌། རང་བཞིན་གྱིས་གྲུབ་པའི་རྒྱུ་གཞན་དག་ལས་འབྱུང་བ་ལྟ་ག་ལ་ཞིག་སྟེ་མི་སྐྱེ་བ་དང༌། རང་གཞན་གཉིས་ཀ་ལས་ཀྱང་འབྱུང་བ་མ་ཡིན་པ་དང༌། རྒྱུ་མེད་པར་ནི་འབྱུང་བ་ག་ལ་ཡོད་དེ་མེད་དོ་ཞེས་དམ་བཅའ་བ་བཞི་པོ་འདི་ཆོས་ཅན། བསྟན་བཅོས་རྩ་བ་ཤེས་རབ་ཀྱི་ཐོག་མར་བཀོད་པའི་དགོས་པ་ཡོད་དེ། ཆོས་ཐམས་ཅད་སྐྱེ་བ་མེད་པ་མཉམ་པ་ཉིད་དུ་རིགས་པས་བསྒྲུབ་པར་བྱ་བའི་ཆེད་དུ་བརྗོད་པར་མཛད་པའི་ཕྱིར་རོ། །

**གཉིས་པ་ལ་བཞི། རྒྱུ་བདག་ལས་སྐྱེ་བར་འདོད་པ་གྲངས་ཅན་པ་འགོག་པ། རྒྱུ་གཞན་ལས་སྐྱེ་བར་འདོད་པ་དངོས་སྨྲ་བ་འགོག་པ། རྒྱུ་གཉིས་ལས་སྐྱེ་བར་འདོད་པ་གཅེར་བུ་པ་འགོག་པ། རྒྱུ་མེད་ལས་སྐྱེ་བར་འདོད་པ་རྒྱང་འཕེན་པ་འགོག་པའོ། །དང་པོ་ལ་གཉིས། འགྲེལ་པ་མཛད་པའི་རིགས་པས་འགོག་པ་དང༌། བསྟན་བཅོས་མཛད་པའི་རིགས་པས་འགོག་པའོ། །དང་པོ་ལ་གསུམ། དོན་དམ་དེ་ཁོ་ན་ཉིད་དུ་བདག་སྐྱེ་འགོག་པ། འཇིག་རྟེན་ཐ་སྙད་དུ་ཡང་བདག་བསྐྱེད་མེད་པར་བསྟན་པ། དེ་གཉིས་ཀའི་གྲུབ་དོན་བསྡུ་བའོ། །དང་པོ་ལ་གཉིས། གྲགས་པའི་དོན་མི་རུང་བར་ཐལ་བ་དང༌། མ་གྲགས་པའི་དོན་ཐོབ་པར་ཐལ་བའོ། །དང་པོ་ལ་གཉིས། སྐྱེ་བ་དོན་མེད་དུ་ཐལ་བ་དང༌། སྐྱེ་བ་སྐབས་མེད་པར་ཐལ་བའོ། །དང་པོ་ནི།**

 དེ་ནི་དེ་ལས་འབྱུང་ན་ཡོན་ཏན་འགའ་ཡང་ཡོད་མ་ཡིན། །

 སྐྱེས་པར་གྱུར་པ་སླར་ཡང་སྐྱེ་བར་རིགས་པའང་མ་ཡིན་ཉིད། །

ཅེས་པ་སྟེ། དེ་ལ་གྲངས་ཅན་པས་རྒྱུ་ས་བོན་གྱི་དུས་ནས་འབྲས་བུ་མྱུ་གུའི་རང་བཞིན་གྲུབ་པ་ཡིན་ཏེ། རྣམ་འགྱུར་ཐམས་ཅད་རང་བཞིན་གཅིག་ཉིད་ཡིན་པའི་ཕྱིར་ཞེས་ཟེར་རོ། །མྱུ་གུ་དེ་ནི་རང་གི་ངོ་བོ་གྲུབ་ཟིན་པ་དེ་ལས་འབྱུང་ན་གསར་དུ་འབྱུང་དགོས་པའི་ཡོན་ཏན་ལྷག་པོ་འགའ་ཡང་ཡོད་པ་མ་ཡིན་ཏེ། སྐྱེས་པར་བྱེད་པ་སླར་ཡང་སྐྱར་ལྡབ་ཏུ་སྐྱེ་བར་རིགས་པའང་མ་ཡིན་པ་ཉིད་ཀྱི་ཕྱིར་ཏེ། དཔེར་ན་བུ་གཅིག་ལ་ལན་གཉིས་སུ་སྐྱེ་རྒྱུ་མེད་པ་བཞིན་ནོ། །

**གཉིས་པ་ནི།**

 སྐྱེས་ཟིན་སླར་ཡང་སྐྱེ་བར་ཡོངས་སུ་རྟོག་པར་འགྱུར་ན་ནི། །

 མྱུ་གུ་ལ་སོགས་རྣམས་ཀྱི་སྐྱེ་བ་འདི་རྙེད་མི་འགྱུར་ཞིང༌། །

ཞེས་པ་སྟེ། གལ་ཏེ་སྔར་ནས་སྐྱེས་ཟིན་པ་ད་དུང་སླར་ཡང་སྐྱེ་བ་ཡོངས་སུ་རྟོག་པར་འགྱུར་ན་ནི། མྱུ་གུ་དང་སྡོང་བུ་སོགས་ཀྱི་སྐྱེ་བ་འཇིག་རྟེན་འདིར་རྙེད་པར་མི་འགྱུར་བར་ཐལ། སྔར་ས་བོན་མ་འགགས་པར་ཕྱིས་མྱུ་གུ་སྐྱེ་བའི་སྐབས་མེད་ལ། ས་བོན་རང་ལས་རང་སྐྱེ་ན་སྐྱེ་བའི་རྐྱེན་ནམ་ཡང་མ་ཚང་བ་མེད་པས་ས་བོན་རང་ཉིད་འགགས་པའི་གོ་སྐབས་མེད་ལ་དེ་མེད་པས་མྱུ་གུ་འབྱུང་བའི་སྐབས་མི་སྲིད་པའི་ཕྱིར་རོ། །

**གཉིས་པ་མ་གྲགས་པའི་དོན་ཐོབ་པར་ཐལ་བ་ལ་གསུམ། སྐྱེ་བ་ཐུག་པ་མེད་པར་ཐལ་བ། རྒྱུ་འབྲས་ངོ་བོ་འཆོལ་བར་ཐལ་བ། བཟུང་དུ་ཡོད་མེད་མཚུངས་པར་ཐལ་བའོ། །དང་པོ་ནི།**

 ས་བོན་སྲིད་མཐར་ཐུག་པ་རབ་ཏུ་སྐྱེ་བ་ཉིད་དུ་འགྱུར། །

 ཇི་ལྟར་དེ་ཉིད་ཀྱིས་དེ་རྣམ་པར་འཇིག་པ་བྱེད་པར་འགྱུར། །

ཞེས་པ་སྟེ། སྐྱེས་ཟིན་པའི་ས་བོན་དེ་ཉིད་ཀྱི་སྲིད་པའི་མཐར་ཐུག་པར་རབ་ཏུ་སྐྱེ་བ་ཉིད་དུ་ཐལ་བར་འགྱུར་ཏེ། རང་གིས་རང་ཉིད་སྐྱེ་བ་ལ་གེགས་བྱེད་པ་མེད་པའི་ཕྱིར་རོ། །ཅི་སྟེ་མྱུ་གུ་སྐྱེ་བ་ལ་ཕན་འདོགས་པའི་ཆུ་སོགས་ཀྱི་ས་བོན་རྣམ་པར་འགྱུར་བས་མྱུ་གུ་སྐྱེད་པར་བྱེད་པའི་ཕྱིར་ཇི་སྐད་བཤད་པའི་ཉེས་པ་མེད་དེ། ས་མྱུག་རང་བཞིན་གཅིག་ཡིན་པའི་ཕྱིར་བདག་ལས་སྐྱེའོ་ཞེ་ན། ཇི་ལྟར་ས་མྱུག་རང་བཞིན་རྣམ་པར་ཐམས་ཅད་དུ་གཅིག་པ་ཉིད་ཡིན་ན་མྱུ་གུ་དེ་ཉིད་ཀྱིས་ས་བོན་དེ་ཇི་ལྟར་རྣམ་པར་འགྱུར་བར་བྱེད་དེ་མི་འགྱུར་བར་ཐལ། དེ་གཉིས་གཞན་མ་ཡིན་པར་འདོད་པའི་ཕྱིར་རོ། །

**གཉིས་པ་ལ་གཉིས། ཐལ་བ་དངོས་དང༌། དེའི་ཉེས་སྤོང་དགག་པའོ། །དང་པོ་ནི།**

 བྱེད་རྒྱུ་ས་བོན་གྱི་ལས་ཐ་དད་མྱུ་གུའི་དབྱིབས་དང་ནི། །

 ཁ་དོག་རོ་ནུས་སྨིན་པའི་ཐ་དད་ཁྱོད་ལ་མེད་པར་འགྱུར། །

ཞེས་པ་སྟེ། གཞན་ཡང་བྱེད་རྒྱུ་ས་བོན་གྱི་དབྱིབས་སོགས་ལས་ཐ་དད་པའི་མྱུ་གུའི་རིང་པོ་སོགས་དབྱིབས་དང༌། སྔོ་ལྗང་སོགས་ཁ་དོག་དང༌། མངར་བ་སོགས་རོ་དང༌། ནད་སེལ་བ་སོགས་ནུས་པ་དང༌། འབྲས་བུ་སྨིན་པ་སོགས་ཐ་དད་པ་རྣམས་ཁྱོད་ཀྱི་ལུགས་ལ་མེད་པར་འགྱུར་ཏེ། ས་མྱུག་དེ་དག་ངོ་བོ་གཅིག་ཡིན་པར་འདོད་པའི་ཕྱིར་རོ། །

**གཉིས་པ་ནི།**

 གལ་ཏེ་སྔར་གྱི་བདག་གི་དངོས་པོ་བསལ་ནས་དེ་ལས་གཞན། །

 ངོ་བོར་གྱུར་ན་དེ་ཚེ་དེ་ཡི་དེ་ཉིད་ཇི་ལྟར་འགྱུར། །

ཞེས་པ་སྟེ། དེ་ཡང་སྔར་གྱི་ས་བོན་གྱི་གནས་སྐབས་གཏང་ནས་ད་ལྟ་མྱུ་གུའི་གནས་སྐབས་སུ་འགྱུར་བའི་ཕྱིར་ཉེས་པ་མེད་དོ་ཞེ་ན། གལ་ཏེ་སྔར་གྱི་ས་བོན་བདག་གི་དངོས་པོའི་གནས་སྐབས་ཕར་བསལ་ནས་དེ་ལས་གཞན་མྱུ་གུའི་གནས་སྐབས་ཀྱི་ངོ་བོ་ཐོབ་པར་འགྱུར་ན། དེ་ཚེ་ས་བོན་དེ་ཡི་བདག་ཉིད་ལས་ཐ་དད་པའི་མྱུ་གུ་དེ་ཉིད་གཞན་མ་ཡིན་པར་ཇི་ལྟར་འགྱུར་ཏེ་གནས་སྐབས་ཐ་དད་པའི་ཕྱིར་རོ། །

**གསུམ་པ་ནི།**

 གལ་ཏེ་ཁྱོད་ཀྱི་ས་བོན་མྱུ་གུ་འདིར་གཞན་མ་ཡིན་ན། །

 ས་བོན་བཞིན་དུ་མྱུ་གུ་ཞེས་བྱ་དེ་བཟུང་མེད་པའམ། །

 ཡང་ན་དེ་དག་གཅིག་པས་ཇི་ལྟར་མྱུ་གུ་འདི་བཞིན་དུ། །

 དེ་ཡང་བཟུང་དུ་ཡོད་འགྱུར་དེ་ཕྱིར་འདི་ནི་ཁས་མི་བླང༌། །

ཞེས་པ་སྟེ། གཞན་ཡང་གལ་ཏེ་གྲངས་ཅན་པ་ཁྱོད་ཀྱི་ལྟར་ན། ས་བོན་དང་མྱུ་གུ་དེ་དག་འཇིག་རྟེན་འདིར་ངོ་བོ་གཞན་དུ་ཡོད་པར་མ་ཡིན་པར་འདོད་ན། མྱུ་གུའི་གནས་སྐབས་ན་ས་བོན་དབང་ཤེས་ཀྱིས་བཟུང་དུ་མེད་པ་བཞིན་དུ་མྱུ་གུ་ཞེས་བྱ་བ་དེ་ཡང་བཟུང་དུ་མེད་པའམ། ཡང་ན་ཇི་ལྟར་མྱུ་གུ་འདི་དབང་ཤེས་ཀྱིས་བཟུང་དུ་ཡོད་པ་བཞིན་དུ་ས་བོན་དེ་ཡང་བཟུང་དུ་ཡོད་པར་ཐལ་བར་འགྱུར་དགོས་ཏེ། ས་མྱུག་དེ་དག་རང་བཞིན་གཅིག་པ་ཉིད་ཡིན་པར་འདོད་པའི་ཕྱིར་རོ། །དེ་ལྟར་ཐལ་བར་འགྱུར་བ་དེའི་ཕྱིར་ས་མྱུག་དེ་དག་རང་བཞིན་གྱིས་གྲུབ་པ་ཉིད་དུ་འདོད་པ་འདི་ནི་སུས་ཀྱང་ཁས་མི་བླང་ངོ༌། །

**གཉིས་པ་འཇིག་རྟེན་ཐ་སྙད་དུའང་བདག་སྐྱེ་མེད་པར་བསྟན་པ་ནི།**

 གང་ཕྱིར་རྒྱུ་ཞིག་ན་ཡང་དེ་ཡི་འབྲས་བུ་མཐོང་བའི་ཕྱིར། །

 དེ་དག་གཅིག་པ་ཡིན་ཞེས་འཇིག་རྟེན་གྱིས་ཀྱང་ཁས་མི་ལེན། །

ཞེས་པ་སྟེ། ས་མྱུག་དེ་དག་རང་བཞིན་གཅིག་པ་ཡིན་ཞེས་འཇིག་རྟེན་ཕལ་པས་ཀྱང་ཁས་མི་ལེན་ཏེ། གང་གི་ཕྱིར་ན་རྒྱུ་ས་བོན་ཞིག་སྟེ་མ་མཐོང་བར་སོང་ན་ཡང་དེའི་འབྲས་བུ་མྱུ་གུ་འདི་འཇིག་རྟེན་པས་ཀྱང་མངོན་སུམ་དུ་མཐོང་བའི་ཕྱིར་རོ། །གསུམ་པ་དེ་གཉིས་ཀའི་གྲུབ་དོན་བསྡུ་བ་ནི། དེ་ཕྱིར་དངོས་པོ་བདག་ལས་འབྱུང་ཞེས་རབ་ཏུ་བརྟགས་པ་འདི། །དེ་ཉིད་དང་ནི་འཇིག་རྟེན་དུ་ཡང་རིགས་པ་མ་ཡིན་ནོ། །ཞེས་པ་སྟེ། གྲུབ་པའི་མཐའ་དང་འཇིག་རྟེན་པའི་ཕྱོགས་གཉིས་ཀ་ཡང་བདག་ལས་སྐྱེ་བ་མི་རིགས་པ་རྒྱུ་མཚན་དེའི་ཕྱིར་བདག་ལས་འབྱུང༌། དངོས་པོ་བདག་ལས་འབྱུང་ཞེས་རབ་ཏུ་བརྟགས་པ་འདི་ཆོས་ཅན། དོན་དམ་དེ་ཁོ་ན་ཉིད་དང་ནི་འཇིག་རྟེན་ཐ་སྙད་དུ་ཡང་རིགས་པ་མ་ཡིན་ཏེ། ཕྱོགས་གཉིས་ཀ་དང་འགལ་བའི་ཕྱིར་རོ། །

**གཉིས་པ་བསྟན་བཅོས་མཛད་པའི་རིགས་པས་འགོག་པ་ནི།**

 བདག་ལས་སྐྱེ་བར་འདོད་ན་བསྐྱེད་པར་བྱ་དང་སྐྱེད་བྱེད་དང༌། །

 ལས་དང་བྱེད་པ་པོ་ཡང་གཅིག་ཉིད་འགྱུར་ན་དེ་དག་ནི། །

 གཅིག་ཉིད་མ་ཡིན་པས་ན་བདག་ལས་སྐྱེ་བར་ཁས་བླང་བར། །

 བྱ་མིན་རྒྱ་ཆེར་བཤད་པའི་ཉེས་པར་ཐལ་བར་འགྱུར་ཕྱིར་རོ། །

ཞེས་པ་སྟེ། ཕྱི་ནང་གི་དངོས་པོ་རྣམས་ཆོས་ཅན། བདག་ལས་སྐྱེ་བར་ཁས་བླང་བར་བྱ་བ་མ་ཡིན་ཏེ། བདག་ལས་སྐྱེ་བར་འདོད་ན་བསྐྱེད་པར་བྱ་བ་འབྲས་བུ་དང༌། སྐྱེད་བྱེད་རྒྱུ་དང༌། བྱ་བའི་ལས་བུད་ཤིང་དང༌། བྱེད་པ་པོ་མེ་ཡང་གཅིག་ཉིད་དུ་ཐལ་བར་འགྱུར་ན། དེ་དག་ནི་གཅིག་ཉིད་མ་ཡིན་པས་ན་རིགས་པ་འདི་དང་རྩ་ཤེར་ལས་རྒྱ་ཆེར་བཤད་པའི་ཉེས་པ་ཐལ་བར་འགྱུར་བའི་ཕྱིར་རོ། །དེ་ཡང་འདི་སྐད་དུ། རྒྱུ་དང་འབྲས་བུ་གཅིག་ཉིད་དུ། །ནམ་ཡང་འཐད་པར་མི་འགྱུར་རོ། །རྒྱུ་དང་འབྲས་བུ་གཅིག་ཉིད་ན། །བསྐྱེད་བྱ་སྐྱེད་བྱེད་གཅིག་ཏུ་འགྱུར། །ཞེས་དང༌། གལ་ཏེ་ཤིང་དེ་མེ་ཡིན་ན། །བྱེད་པ་པོ་དང་ལས་གཅིག་འགྱུར། །ཞེས་གསུངས་སོ། །

**གཉིས་པ་རྒྱུ་གཞན་ལས་སྐྱེ་བར་འདོད་པ་དངོས་སྨྲ་བ་འགོག་པ་ལ་གཉིས། གཞན་སྐྱེ་འདོད་པའི་ལུགས་སྤྱིར་འགོག་པ་དང༌། སེམས་ཙམ་པའི་ལུགས་བྱེ་བྲག་ཏུ་འགོག་པའོ། །དང་པོ་ལ་གཉིས། གནོད་བྱེད་ཀྱི་རིགས་པ་བརྗོད་པ་དང༌། འཇིག་རྟེན་གྱིས་གནོད་པ་བཟློག་པའོ། །དང་པོ་ལ་གསུམ། ཧ་ཅང་ཐལ་བའི་གནོད་བྱེད་བརྗོད་པ། དུས་ལ་བརྟགས་ཏེ་གཞན་སྐྱེ་དགག་པ། མུ་བཞིར་བརྟགས་ཏེ་གཞན་སྐྱེ་དགག་པའོ། །དང་པོ་ལ་གཉིས། རྒྱུ་མིན་གཞན་ལས་སྐྱེ་བ་ཐལ་བ། ཡིན་མིན་ཀུན་ལས་སྐྱེ་བ་ཐལ་བའོ། །དང་པོ་ནི།**

 གཞན་ལ་བརྟེན་ནས་གལ་ཏེ་གཞན་ཞིག་འབྱུང་བར་འགྱུར་ན་ནི། །

 འོ་ན་མེ་ལྕེ་ལས་ཀྱང་མུན་པ་འཐུག་པོ་འབྱུང་འགྱུར་ཞིང༌། །

ཞེས་པ་སྟེ། ཁྱེད་ཅག་གི་རང་གི་ངོ་བོས་གྲུབ་པའི་རྒྱུ་གཞན་ལ་བརྟེན་ནས་གལ་ཏེ་ངོ་བོ་ཉིད་ཀྱིས་གྲུབ་པའི་འབྲས་བུ་གཞན་ཞིག་འབྱུང་བ་འགྱུར་བར་འདོད་ན་ནི། འོ་ན་སེལ་བྱེད་ཀྱི་མེ་ལྕེ་རབ་ཏུ་འབར་བ་ལས་ཀྱང་བསལ་བྱ་མུན་པ་འཐུག་པོ་འབྱུང་བར་འགྱུར་ཏེ། རང་བཞིན་གྱིས་གྲུབ་པའི་གཞན་ཡིན་པར་མཚུངས་པའི་ཕྱིར་རོ། །དེས་ན་རྒྱུ་འབྲས་ཀྱི་འབྲེལ་འཇོག་མི་ཤེས་པར་ཧ་ཅང་ཐལ་བར་འགྱུར་ཏེ། རྒྱུ་དང་རྒྱུ་མིན་མཚུངས་པར་ཐལ་བའི་ཕྱིར་རོ། །

**གཉིས་པ་ལ་གཉིས། ཐལ་བ་དངོས་དང༌། རྩོད་པ་སྤོང་བའོ། །དང་པོ་ནི།**

 ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་ཏེ་གང་གི་ཕྱིར། །

 སྐྱེད་པར་བྱེད་པ་མ་ཡིན་མ་ལུས་ལ་ཡང་གཞན་ཉིད་མཚུངས། །

ཞེས་པ་སྟེ། གཞན་ཡང་རྒྱུ་ཡིན་མིན་ཐམས་ཅད་ལས་ཀྱང་འབྲས་བུ་ཡིན་མིན་ཐམས་ཅད་སྐྱེ་བར་འགྱུར་ཏེ། རྒྱུ་མཚན་གང་གི་ཕྱིར་ན་སྐྱེད་པར་བྱེད་པ་མ་ཡིན་པ་སྟེ་རྒྱུ་འབྲས་མ་ཡིན་པའི་དངོས་པོ་མ་ལུས་པ་ཐམས་ཅད་ཀྱང་རྫས་ཐ་དད་པའི་གཞན་ཉིད་ཡིན་པར་མཚུངས་པའི་ཕྱིར་ཏེ། རྩ་ཤེར་ལས། རྒྱུ་དང་འབྲས་བུ་གཞན་ཉིད་ན། །རྒྱུ་དང་རྒྱུ་མིན་མཚུངས་པར་འགྱུར། །ཞེས་སོ། །

**གཉིས་པ་ལ་གཉིས། རྩོད་པ་དང༌། ལན་ནོ། །དང་པོ་ནི།**

 རབ་ཏུ་བྱ་བར་ནུས་པ་དེ་ཕྱིར་འབྲས་བུ་ངེས་བརྗོད་ཅིང༌། །

 གང་ཞིག་དེ་སྐྱེད་ནུས་པ་དེ་ནི་གཞན་ནའང་རྒྱུ་ཡིན་ལ། །

 རྒྱུད་གཅིག་གཏོགས་དང་སྐྱེད་པར་བྱེད་ལས་སྐྱེ་བ་དེ་ཡི་ཕྱིར། །

 སཱ་ལུའི་མྱུ་གུ་ནས་ལ་སོགས་ལས་དེ་ལྟ་མིན་ཞེ་ན། །

ཞེས་པ་སྟེ། རྒྱུ་འབྲས་གཞན་ཡིན་ཀྱང་ཐམས་ཅད་ལས་ཐམས་ཅད་སྐྱེ་བ་ཐལ་བའི་ཉེས་པ་མེད་དེ། རྒྱུ་གང་གིས་རབ་ཏུ་བྱ་བ་ནུས་པ་དེའི་ཕྱིར་རྒྱུ་དེའི་འབྲས་བུར་ངེས་པར་བརྗོད་ཅིང༌། གང་ཞིག་འབྲས་བུ་དེ་སྐྱེད་ནུས་པ་དེ་ནི་དངོས་པོར་གྲུབ་པའི་གཞན་ཡིན་ནའང་རྒྱུ་ཡིན་ལ། གཞན་ཡིན་པ་ཙམ་གྱིས་མི་ཆོག་པར་རྒྱུ་འབྲས་ནང་ཚན་རྒྱུད་གཅིག་གི་ཁོངས་སུ་གཏོགས་པ་དང༌། རྒྱུ་སྔ་མས་འབྲས་བུ་ཕྱི་མ་སྐྱེད་པར་བྱེད་པའི་ནུས་པ་སྟེ་ཁྱད་ཆོས་བཞི་ལྡན་དུ་ཡོད་པ་ལས་སྐྱེ་བ་དེའི་ཕྱིར། སཱ་ལུའི་མྱུ་གུ་ནི་ནས་ལ་སོགས་པ་ལས་གཞན་ཡིན་ནའང་རྒྱུད་གཅིག་གི་ཁོངས་སུ་གཏོགས་པ་མིན་པའི་ཕྱིར་དེ་ལྟར་སྐྱེ་བ་མ་ཡིན་པས་སྐྱོན་མེད་དོ་ཞེ་ན།

**གཉིས་པ་ནི།**

 ཇི་ལྟར་ནས་དང་གེ་སར་དང་ནི་ཀེ་ཤུ་ཀ་ལ་སོགས། །

 སཱ་ལུའི་མྱུ་གུའི་སྐྱེད་པར་བྱེད་པར་འདོད་མིན་ནུས་ལྡན་མིན། །

 རྒྱུད་གཅིག་ཁོངས་སུ་གཏོགས་མིན་འདྲ་བ་མ་ཡིན་ཉིད་དེ་བཞིན། །

 སཱ་ལུའི་ས་བོན་ཡང་ནི་དེ་ཡི་མིན་ཏེ་གཞན་ཉིད་ཕྱིར། །

ཞེས་པ་སྟེ། སཱ་ལུའི་ས་བོན་ཡང་ནི་སཱ་ལུའི་མྱུ་གུ་དེའི་རྒྱུ་ཁྱད་ཆོས་བཞི་དང་ལྡན་པ་མ་ཡིན་ཏེ། དེ་ལས་རང་བཞིན་གྱིས་གྲུབ་པའི་གཞན་ཡིན་པའི་ཕྱིར་ཏེ། དཔེ་ཇི་ལྟར་ན་ནས་དང་པདྨའི་གེ་སར་དང་ཀེ་ཤུ་ཀའི་མེ་ཏོག་ལ་སོགས་པ་རྣམས་གཞན་ཡིན་པའི་ཕྱིར། སཱ་ལུའི་མྱུ་གུ་སྐྱེད་པར་བྱེད་པར་འདོད་པ་མ་ཡིན་པ་དང༌། དེ་སྐྱེད་པའི་ནུས་པ་དང་ལྡན་པའང་མ་ཡིན་པ་དང༌། དེ་དང་རྒྱུད་གཅིག་གི་ཁོངས་སུ་གཏོགས་པའང་མ་ཡིན་པ་དང༌། དེ་དང་འདྲ་བ་སྟེ་རིགས་འདྲ་སྔ་མ་ཡང་མ་ཡིན་པ་ཉིད་ཀྱི་ཕྱིར་མཐུན་པའི་དཔེ་དེ་བཞིན་ནོ། །

**གཉིས་པ་དུས་ལ་བརྟགས་ཏེ་གཞན་སྐྱེ་དགག་པ་ལ་གཉིས། དུས་ཐ་དད་པ་ལ་གཞན་ཉིད་མེད་པས་གཞན་སྐྱེ་དགག་པ་དང༌། དུས་མཉམ་པ་ལ་སྐྱེ་བ་མེད་པས་གཞན་སྐྱེ་དགག་པའོ། །དང་པོ་ལ་གཉིས། དགག་པ་དངོས་དང༌། དེ་ལ་རྩོད་པ་སྤོང་བའོ། །དང་པོ་ནི།**

 མྱུ་གུ་ས་བོན་དང་ནི་དུས་མཉམ་ཡོད་པ་མ་ཡིན་ཏེ། །

 གཞན་ཉིད་མེད་པར་ས་བོན་གཞན་པ་ཉིད་དུ་ག་ལ་འགྱུར། །

 དེས་ན་མྱུ་གུ་ས་བོན་ལས་སྐྱེ་འགྲུབ་པར་འགྱུར་མིན་པས། །

 གཞན་ལས་སྐྱེ་བ་ཡིན་ཞེས་བྱ་བའི་ཕྱོགས་འདི་གཏོང་བར་བྱོས། །

ཞེས་པ་སྟེ། འབྲས་བུ་མྱུ་གུ་དེ་རྒྱུ་ས་བོན་དང་ནི་དུས་མཉམ་ཡོད་པ་མ་ཡིན་ཏེ། ས་བོན་གྱི་རྣམ་པར་མ་འགྱུར་བ་མྱུ་གུ་མི་འབྱུང་བའི་ཕྱིར་དང༌། གཞན་མྱུ་གུ་ཉིད་མ་སྐྱེ་ཞིང་མེད་པ་ལ་ས་བོན་གཞན་པ་ཉིད་དུ་ག་ལ་འགྱུར་ཏེ་ལྟོས་གཞི་མེད་པའི་ལྟོས་ཆོས་མི་སྲིད་པའི་ཕྱིར་རོ། །དེས་ན་ངོ་བོས་གྲུབ་པའི་མྱུ་གུ་ངོ་བོས་གྲུབ་པའི་ས་བོན་ལས་སྐྱེ་བ་འགྲུབ་པར་འགྱུར་བ་མི་ནུས་པས་སོ། །གལ་ཏེ་ཅིས་ཀྱང་སྐྱེ་དགོས་ན་ས་མྱུག་དུས་མཉམ་ཡོད་དགོས་པར་ཐལ། ངོ་བོ་ཉིད་ཀྱིས་གྲུབ་པའི་གཞན་ཡིན་པའི་ཕྱིར་ཞེས་འགལ་བར་བརྗོད་པ་དང༌། ཡང་ས་མྱུག་གཉིས་ཆོས་ཅན། རང་བཞིན་གྱིས་གྲུབ་པའི་གཞན་མ་ཡིན་ཏེ། ས་མྱུག་དུས་མཉམ་ཡོད་པར་མ་ཡིན་པའི་ཕྱིར་ཞེས་གཞན་ལ་གྲགས་པའི་གཏན་ཚིགས་སོ། །དེས་ན་དངོས་པོ་གཞན་ལས་སྐྱེ་བ་ཡིན་ཞེས་བྱ་བའི་ཕྱོགས་འདི་གཏོང་བར་བྱོས་ཤིག་ཅེས་པའོ། །

**གཉིས་པ་ལ་གཉིས། མདོ་སྡེ་པའི་འདོད་པ་བརྗོད་པ་དང༌། དེའི་ཟློག་བྱེད་བཤད་པའོ། །དང་པོ་ནི།**

 ཇི་ལྟར་སྲང་གི་མདའ་ནི་མཐོ་བ་དང་ནི་དམའ་བ་དག །

 དུས་མཉམ་མ་ཡིན་པར་ནི་མིན་པར་མཐོང་བ་དེ་བཞིན་དུ། །

 བསྐྱེད་པར་བྱ་དང་སྐྱེད་བྱེད་དག་གི་སྐྱེ་འགག་འགྱུར་ཞེ་ན། །

ཞེས་པ་སྟེ། དེ་ལ་མདོ་སྡེ་པས་ས་མྱུག་གཉིས་དུས་མཉམ་དུ་ཡོད་པ་ཡིན་ཏེ། བསྐྱེད་པར་བྱ་བ་མྱུ་གུ་དང༌། སྐྱེད་པར་བྱེད་པ་ས་བོན་དག་གི་སྐྱེ་འགག་དུས་མཉམ་པར་འགྱུར་བའི་ཕྱིར་ཏེ། དཔེ་ཇི་ལྟར་ན་སྲང་གི་མདའ་གཡས་གཡོན་གཉིས་དངོས་པོ་ལྕི་ཡང་གི་དབང་གིས་མཐོ་བ་དང་ནི་དམའ་བ་དག་དུས་མཉམ་མ་ཡིན་པ་ནི་མིན་པར་དུས་མཉམ་པར་མཐོང་བ་དེ་བཞིན་དུ་སྐྱེ་འགག་དུས་མཉམ་གྱི་གཞན་སྐྱེ་འདོད་དོ་ཞེ་ན།

**གཉིས་པ་ལ་གཉིས། དམ་བཅའ་བ་དང༌། རིགས་པ་འགོད་པའོ། །དང་པོ་ནི།**

 གལ་ཏེ་གཅིག་ཚེ་ཡིན་ན་འདིར་དུས་གཅིག་མེད་དེ་ཡོད་མིན། །

ཞེས་པས་བསྟན་ཏེ། གལ་ཏེ་དཔེའི་སྐབས་སུ་མཐོ་དམན་གཉིས་དུས་གཅིག་གི་ཚེ་ཡོད་པ་ཡིན་ན། དོན་གྱི་སྐབས་འདིར་མྱུ་གུ་སྐྱེ་བ་དང་ས་བོན་འགག་པ་དུས་གཅིག་ཏུ་མེད་པས་དཔེ་དོན་མི་མཚུངས་པའི་ཕྱིར་ཁྱོད་ཀྱི་འདོད་པ་བསྒྲུབ་ཏུ་ཡོད་པར་མ་ཡིན་ཏེ་ཞེས་དམ་བཅའ་བའོ། །

**གཉིས་པ་ནི།**

 གལ་ཏེ་སྐྱེ་བཞིན་པ་དེ་སྐྱེ་ལ་ཕྱོགས་པས་ཡོད་མིན་ཞིང༌། །

 འགག་བཞིན་པ་ནི་ཡོད་ཀྱང་འཇིག་ལ་ཕྱོགས་པར་འདོད་གྱུར་པ། །

 དེ་ཚེ་འདི་ནི་ཇི་ལྟར་བུར་ན་སྲང་དང་མཚུངས་པ་ཡིན། །

 སྐྱེ་བ་འདི་ནི་བྱེད་པོ་མེད་པར་རིགས་པའི་ངོ་བོའང་མིན། །

ཞེས་པ་སྟེ། གལ་ཏེ་སྐྱེ་བཞིན་པའི་མྱུ་གུ་དེ་ནི་སྐྱེ་བ་ལ་མངོན་དུ་ཕྱོགས་པ་སྟེ་མ་འོངས་པ་ཡིན་པས་ད་ལྟ་ཡོད་པ་མིན་ཞིང༌། ས་བོན་འགག་བཞིན་པ་དེ་ནི་ཡོད་ཀྱང་འཇིག་པ་ལ་མངོན་དུ་ཕྱོགས་པར་འདོད་པར་གྱུར་པ་སྟེ། དེ་གཉིས་དུས་ནམ་དུའང་སྐད་ཅིག་གཅིག་ལ་དུས་མཉམ་པ་མེད་པ་དེ་ཚེ་ས་མྱུག་འདི་དག་ནི་ཇི་ལྟ་བུར་ན་སྲང་དང་མཚུངས་པ་ཡིན་ཏེ་མི་མཚུངས་སོ། །ས་མྱུག་དེ་དག་དུས་མི་མཉམ་ཡང་དེའི་སྐྱེ་འགག་གི་བྱ་བ་དུས་མཉམ་པའི་ཕྱིར་ཞེ་ན། དེ་ཡང་མི་རུང་སྟེ་མྱུ་གུ་སྐྱེ་བའི་བྱ་བ་འདི་ནི་བྱེད་པ་པོ་མྱུ་གུ་མེད་པར་བྱ་བ་རང་ཉིད་ཡོད་པ་ནི་རིགས་པའི་ངོ་བོའང་མིན་ཏེ། འཕགས་པ་སཱ་ལུ་ལྗང་པའི་མདོ་ལས། ས་བོན་ཞིག་དང་མ་ཞིག་ལས། །མྱུ་གུ་འབྱུང་བ་མ་ཡིན་པ། །ཁྱོད་ཀྱིས་སྐྱེ་བ་ཐམས་ཅད་ནི། །སྒྱུ་མ་འབྱུང་བ་བཞིན་དུ་གསུངས། །ཞེས་པ་ལྟར་རོ། །

**གཉིས་པ་དུས་མཉམ་པ་ལ་སྐྱེ་བ་མེད་པས་གཞན་སྐྱེ་དགག་པ་ནི།**

 གལ་ཏེ་མིག་གི་བློ་ལ་རང་གི་སྐྱེད་བྱེད་དུས་གཅིག་པ། །

 མིག་ལ་སོགས་དང་ལྷན་ཅིག་འབྱུང་བའི་འདུ་ཤེས་ལ་སོགས་ལས། །

 གཞན་ཉིད་ཡོད་ན་ཡོད་ལ་འབྱུང་བས་དགོས་པ་ཅི་ཞིག་ཡོད། །

 ཅི་སྟེ་དེ་མེད་ཅེ་ན་འདི་ལ་ཉེས་པ་བཤད་ཟིན་ཏོ། །

ཞེས་པ་སྟེ། དེ་ལ་བྱེ་སྨྲས་རྒྱུ་འབྲས་སྔ་ཕྱི་བ་ལ་གཞན་སྐྱེ་མི་སྲིད་ཀྱང་ལྷན་ཅིག་འབྱུང་བའི་རྒྱུ་འབྲས་ལ་གཞན་སྐྱེ་འཐད་དོ་ཞེ་ན། དེ་ཡང་མི་འཐད་དེ་གལ་ཏེ་མིག་གི་བློ་སྟེ་རྣམ་པར་ཤེས་པ་དེ་ཆོས་ཅན། ཁྱོད་ལ་རང་གི་སྐྱེད་བྱེད་རང་དང་དུས་གཅིག་པ་བདག་རྐྱེན་མིག་དབང་དང་དམིགས་རྐྱེན་གཟུགས་ལ་སོགས་པ་དེ་དག་དང་ལྷན་ཅིག་འབྱུང་བའི་འདུ་ཤེས་དང་ཚོར་བ་ལ་སོགས་པ་དག་ལས་འབྲས་བུ་དེ་གཞན་ཉིད་དུ་སྔར་ནས་ཡོད་ན་ཕྱིས་སུ་འབྱུང་བའི་དགོས་པ་ཅི་ཞིག་ཡོད་དེ་མེད་པར་ཐལ། རྒྱུ་ལྷན་ཅིག་འབྱུང་བ་དེ་དག་ལ་འབྲས་བུ་མིག་གི་རྣམ་ཤེས་དེ་སྔར་ནས་ཡོད་པའི་ཕྱིར་དང༌། དེ་དག་ལས་རྫས་གཞན་པ་ཉིད་དུ་ཡོད་པར་ཁས་བླངས་པའི་ཕྱིར་རོ། །ཉེས་པ་དེ་སྤང་བར་འདོད་ནས་ཅི་སྟེ་རྒྱུ་དུས་ན་འབྲས་བུ་མིག་ཤེས་དེ་མེད་དོ་ཞེ་ན། འོ་ན་ལྷན་ཅིག་འབྱུང་བའི་རྒྱུ་འབྲས་ལ་གཞན་སྐྱེ་མི་འཐད་པར་ཐལ། དུས་མི་མཉམ་པ་འདི་ལ་རང་བཞིན་གྱིས་གྲུབ་པའི་གཞན་ཉིད་མེད་དོ་ཞེས་ཉེས་པ་སྔར་བཤད་ཟིན་པའི་ཕྱིར་ཏེ། དེ་ཡང་གོང་དུ་མྱུ་གུ་ས་བོན་དང་ནི་དུས་མཉམ་ཡོད་པ་མ་ཡིན་ཏེ། །ཞེས་པ་ལ། མིག་ཤེས་གཟུགས་སོགས་དག་དང་དུས་མཉམ་ཡོད་པ་མ་ཡིན་ཏེ། །གཞན་ཉིད་མེད་པར་གཟུགས་སོགས་གཞན་པ་ཉིད་དུ་ག་ལ་འགྱུར། །དེས་ན་མིག་ཤེས་གཟུགས་སོགས་ལས་སྐྱེ་འགྲུབ་པར་འགྱུར་མིན་པས། །གཞན་ལས་སྐྱེ་བ་ཡིན་ཞེས་བྱ་བའི་ཕྱོགས་འདི་གཏོང་བར་བྱོས། །ཞེས་སྦྱར་བས་གྲུབ་བོ། །

**གསུམ་པ་མུ་བཞིར་བརྟགས་ཏེ་གཞན་སྐྱེ་དགག་པ་ནི།**

 སྐྱེད་པར་བྱེད་པ་བསྐྱེད་བྱ་གཞན་སྐྱེད་པ་དེ་རྒྱུ་ཡིན་ན། །

 ཡོད་པའམ་འོན་ཏེ་མེད་དང་གཉིས་ཀ་གཉིས་བྲལ་ཞིག་སྐྱེད་གྲང༌། །

 ཡོད་ན་སྐྱེད་བྱེད་ཅི་དགོས་མེད་ལའང་དེས་ནི་ཅི་ཞིག་བྱ། །

 གཉིས་ཉིད་ལ་དེས་ཅི་བྱ་གཉིས་དང་བྲལ་ལའང་དེས་ཅི་བྱ། །

ཞེས་པ་སྟེ། འབྲས་བུ་སྐྱེད་པར་བྱེད་པའི་རྒྱུ་དེས་བསྐྱེད་བྱ་རང་ལས་གཞན་པའི་འབྲས་བུ་སྐྱེད་པ་དེ་ནི་རྒྱུ་ཡིན་པར་འདོད་ན། དེས་འབྲས་བུ་རང་བཞིན་གྱིས་ཡོད་པ་ཞིག་བསྐྱེད་པའམ། འོན་ཏེ་རང་བཞིན་གྱིས་མེད་པ་ཞིག་བསྐྱེད། རང་བཞིན་གྱིས་ཡོད་མེད་གཉིས་ཀ་ཞིག་བསྐྱེད། གཉིས་ཀ་དང་བྲལ་བ་ཞིག་བསྐྱེད་ཅེས་རྟགས་རྣམ་པ་བཞིར་དྲང་སྟེ་འདྲི་ན། ཕྱོགས་དང་པོ་ལྟར་འབྲས་བུ་ཡོད་པ་ཞིག་བསྐྱེད་ན་སྐྱེད་བྱེད་ཀྱི་རྒྱུ་ཅི་དགོས་ཏེ། སྔར་ནས་ཡོད་པ་ཕྱིས་སུ་སྐྱེ་བ་དོན་མེད་པའི་ཕྱིར་ཏེ། རྩ་ཤེར་ལས། འབྲས་བུ་ངོ་བོ་ཉིད་ཡོད་ན། །རྒྱུས་ནི་ཅི་ཞིག་སྐྱེད་པར་བྱེད། །ཅེས་དང༌། གཉིས་པ་འབྲས་བུ་སྔར་ནས་མེད་པ་ལའང་རྒྱུ་དེས་ཅི་ཞིག་བྱ་སྟེ། རི་བོང་གི་རྭ་ལྟར་མེད་པ་བསྐྱེད་དུ་མེད་པའི་ཕྱིར་ཏེ། འབྲས་བུ་ངོ་བོ་ཉིད་མེད་ན། །རྒྱུས་ནི་ཅི་ཞིག་སྐྱེད་པར་བྱེད། །ཅེས་སོ། །གསུམ་པ་འབྲས་བུ་ཡོད་མེད་གཉིས་ཀ་ཉིད་ལའང་རྒྱུ་དེས་ཅི་ཞིག་བྱ་སྟེ་ཡོད་མེད་གཉིས་ནང་འགལ་བའི་ཕྱིར་དང༌། བཞི་པ་འབྲས་བུ་ཡོད་མེད་གཉིས་དང་བྲལ་བ་ལའང་རྒྱུ་དེས་ཅི་ཞིག་བྱ་སྟེ་དེ་འདྲ་ཤེས་བྱ་ལ་མི་སྲིད་པའི་ཕྱིར་རོ། །

**གཉིས་པ་འཇིག་རྟེན་གྱིས་གནོད་པ་བཟློག་པའི་ཚུལ་ལ་གཉིས། གཞན་གཞུང་རྗེས་སུ་བརྗོད་པ་དང༌། ཟློག་བྱེད་ཀྱི་རིགས་པ་རྒྱས་པར་བཤད་པའོ། །དང་པོ་ནི།**

 གང་གིས་རང་ལྟ་ལ་གནས་འཇིག་རྟེན་ཚད་མར་འདོད་པས་ན། །

 འདིར་ནི་རིགས་པ་སྨྲས་པ་ཉིད་ཀྱིས་ལྟ་གོ་ཅི་ཞིག་བྱ། །

 གཞན་ལས་གཞན་འབྱུང་བ་ཡང་འཇིག་རྟེན་པ་ཡིས་རྟོགས་འགྱུར་ཏེ། །

 དེས་ན་གཞན་ལས་སྐྱེ་ཡོད་འདིར་ནི་རིགས་པ་ཅི་ཞིག་དགོས། །

ཞེས་པ་སྟེ། དེ་ལ་རང་རྒྱུད་པས་ཀུན་རྫོབ་ཚད་མར་འདོད་པའི་དབང་དུ་བྱས་ཏེ་གཞན་ལས་སྐྱེ་བ་ཡོད་པར་འདོད་པ་འདིར་ནི་སྒྲུབ་བྱེད་ཀྱི་རིགས་པ་ཅི་ཞིག་དགོས་ཏེ། འཇིག་རྟེན་པ་གང་གི་རང་གི་ལྟ་བ་ཁོ་ན་ལ་གནས་ནས་འཇིག་རྟེན་གྱི་མཐོང་བ་ཚད་མར་འདོད་པས་ན། འདིར་ནི་དབུ་མ་པ་ཁྱོད་ཀྱིས་རིགས་པ་སྨྲས་པ་ཉིད་ཀྱིས་ལྟ་གོ་ཅི་ཞིག་བྱ་སྟེ་དགོས་པ་མེད་ལ། རྒྱུ་གཞན་ལས་འབྲས་བུ་གཞན་འབྱུང་བ་ཡང་འཇིག་རྟེན་པ་ཡིས་མངོན་སུམ་དུ་རྟོགས་པར་འགྱུར་བ་ཡིན་ཏེ། དེ་ལ་གོམས་པའི་བློ་ཤིན་ཏུ་སྟོབས་དང་ལྡན་པའི་ཕྱིར་ཟློག་པར་མི་ནུས་སོ་ཞེ་ནའོ། །

**གཉིས་པ་ལ་གཉིས། འཇིག་རྟེན་གྱི་ཚད་མ་དགག་པའི་ཕྱིར་བདེན་པ་གཉིས་ཀྱི་ཁྱད་གཞི་ཕྱེ་སྟེ་བཤད་པ་དང༌། འཇིག་རྟེན་གྱི་གཞན་སྐྱེ་དགག་པའི་ཕྱིར་བདེན་པ་གཉིས་ཀྱི་ཁྱད་ཆོས་བསྡུས་ཏེ་བཤད་པའོ། །དང་པོ་ལ་གཉིས། བདེན་པ་གཉིས་ཀྱི་མཚན་ཉིད་སྤྱིར་བསྟན་པ་དང༌། བདེན་པ་གཉིས་ཀྱི་མཚན་གཞི་སོ་སོར་བཤད་པའོ། །དང་པོ་ནི།**

 དངོས་ཀུན་ཡང་དག་བརྫུན་པ་མཐོང་བ་ཡིས། །

 དངོས་རྙེད་ངོ་བོ་གཉིས་ནི་འཛིན་པར་འགྱུར། །

 ཡང་དག་མཐོང་ཡུལ་གང་དེ་དེ་ཉིད་དེ། །

 མཐོང་བ་བརྫུན་པ་ཀུན་རྫོབ་བདེན་པར་གསུངས། །

ཞེས་པ་སྟེ། ཕྱི་ནང་གི་དངོས་པོ་འདི་ཀུན་ཆོས་ཅན། རྣལ་འབྱོར་པ་དང་འཇིག་རྟེན་པའི་བློ་བཟང་ངན་གྱི་དབང་གིས་དངོས་པོའི་ངོ་བོ་གཉིས་ནི་འཛིན་པར་འགྱུར་ཏེ། ཡང་དག་མཐོང་བ་སྟེ་འཕགས་པའི་མཉམ་བཞག་ཡེ་ཤེས་ཀྱི་དངོས་པོ་རྙེད་པའི་ངོ་བོ་གཅིག་དང༌། བརྫུན་པ་མཐོང་བ་སྟེ་འཇིག་རྟེན་པའི་མཐོང་བའི་དངོས་པོ་རྙེད་པའི་སྣང་ཚུལ་གཉིས་སུ་ཡོད་པའི་ཕྱིར། དེ་གཉིས་ཀྱི་ནང་ནས་ཡང་དག་མཐོང་བའི་ཡུལ་གང་ཡིན་པ་དེ་ཆོས་ཅན། འཕགས་པའི་དོན་དམ་པའི་བདེན་པ་ཡིན་ཏེ། དེ་ཁོ་ན་ཉིད་ཡིན་པའི་ཕྱིར་དང༌། མཐོང་བ་བརྫུན་པའི་ཡུལ་གང་ཡིན་པ་དེ་ཆོས་ཅན། འཇིག་རྟེན་ཀུན་རྫོབ་ཀྱི་བདེན་པ་ཡིན་ཏེ། འཁྲུལ་པ་སྣ་ཚོགས་སུ་སྣང་བའི་ཕྱིར་རོ། །

**གཉིས་པ་ལ་གཉིས། ཀུན་རྫོབ་བདེན་པ་དབྱེ་བའི་སྒོ་ནས་བཤད་པ་དང༌། དོན་དམ་བདེན་པ་དཔེའི་སྒོ་ནས་བཤད་པའོ། །དང་པོ་ལ་གཉིས། སོ་སྐྱེའི་བློ་ལ་ལྟོས་པའི་དབྱེ་བ་དང༌། སྐྱེས་འཕགས་གཉིས་ལ་ལྟོས་པའི་དབྱེ་བའོ། །དང་པོ་ལ་བཞི། ཡུལ་ཅན་གྱི་ཡང་ལོག་སོ་སོར་ཕྱེ་བ། ཡུལ་གྱི་ཡང་ལོག་སོ་སོར་ཕྱེ་བ། ལོག་ཤེས་ཐ་སྙད་མིན་པར་བསྟན་པ། བརྫུན་པས་བདེན་པར་མི་གནོད་པར་བསྟན་པའོ། །དང་པོ་ནི།**

 མཐོང་བ་བརྫུན་པའང་རྣམ་པ་གཉིས་འདོད་དེ། །

 དབང་པོ་གསལ་དང་དབང་པོ་སྐྱོན་ལྡན་ནོ། །

 སྐྱོན་ལྡན་དབང་ཅན་རྣམས་ཀྱི་ཤེས་པ་ནི། །

 དབང་པོ་ལེགས་གྱུར་ཤེས་ལྟོས་ལོག་པར་འདོད། །

ཅེས་པ་སྟེ། ཤེས་བྱ་བདེན་པ་གཉིས་སུ་དབྱེ་བ་མ་ཟད་ཡུལ་ཅན་མཐོང་བ་བརྫུན་པ་ལའང་རྣམ་པ་གཉིས་སུ་དབྱེ་བར་འདོད་དེ། འཕྲལ་གྱི་འཁྲུལ་རྒྱུས་མ་བསླད་པའི་དབང་པོ་གསལ་བ་ཡང་དག་ལ་བརྟེན་པའི་ཤེས་པ་དང༌། འཁྲུལ་རྒྱུས་བསླད་པའི་དབང་པོ་ལོག་པ་ལ་བརྟེན་པའི་ཤེས་པ་གཉིས་སུ་ཡོད་པའི་ཕྱིར་རོ། །དེ་ལས་སྐྱོན་ལྡན་དབང་ཅན་རྣམས་ཀྱི་ཤེས་པ་ནི་ཆོས་ཅན། དབང་པོ་ལེགས་པར་གྱུར་པའི་ཤེས་པ་ལ་ལྟོས་ནས་ལོག་པར་འདོད་དེ། དེ་ལ་ལྟོས་པའི་ཅི་ཤོས་ལོག་ཤེས་ཡིན་པའི་ཕྱིར་རོ། །

**གཉིས་པ་ནི།**

 གནོད་པ་མེད་པའི་དབང་པོ་དྲུག་རྣམས་ཀྱིས། །

 གཟུང་བ་གང་ཞིག་འཇིག་རྟེན་གྱིས་རྟོགས་ཏེ། །

 འཇིག་རྟེན་ཉིད་ལས་བདེན་ཡིན་ལྷག་མ་ནི། །

 འཇིག་རྟེན་ཉིད་ལས་ལོག་པར་རྣམ་པར་བཞག །

ཅེས་པ་སྟེ། ཡུལ་ཅན་དེ་བཞིན་དུ་ཡུལ་ལ་ཡང་འཁྲུལ་རྒྱུས་གནོད་པ་མེད་པའི་དབང་པོ་སྟེ་འཇུག་ཤེས་དྲུག་པོ་རྣམས་ཀྱིས་གཟུང་བར་བྱ་བའི་དོན་གང་ཞིག་ཆོས་ཅན། འཕགས་པའི་གཟིགས་ངོར་བདེན་པ་མ་ཡིན་ཡང་འཇིག་རྟེན་ཉིད་ལས་བདེན་པར་རྣམ་པར་བཞག་པ་ཡིན་ཏེ། འཇིག་རྟེན་གྱི་ཤེས་པ་ཚད་མས་རྟོགས་པའི་ཕྱིར་དང༌། ལྷག་མ་ལོག་པའི་ཤེས་པ་ནི་ཆོས་ཅན། འཕགས་པའི་གཟིགས་པ་ལ་མི་ལྟོས་པར་འཇིག་རྟེན་ཉིད་ལས་ལོག་པར་རྣམ་པར་བཞག་པ་ཡིན་ཏེ། ཁྱོད་ལ་འཇིག་རྟེན་གྱི་ཚད་མས་གནོད་པ་ཡོད་པའི་ཕྱིར་རོ། །

**གསུམ་པ་ནི།**

 མི་ཤེས་གཉིད་ཀྱི་རབ་བསྐྱོད་མུ་སྟེགས་ཅན། །

 རྣམས་ཀྱིས་བདག་ཉིད་ཇི་བཞིན་བརྟགས་པ་དང༌། །

 སྒྱུ་མ་སྨིག་རྒྱུ་སོགས་ལ་བརྟགས་པ་གང༌། །

 དེ་དག་འཇིག་རྟེན་ལས་ཀྱང་ཡོད་མིན་ཉིད། །

ཅེས་པ་སྟེ། གནས་ལུགས་མི་ཤེས་པའི་གཏི་མུག་གི་གཉིད་ཀྱིས་ཡིད་རབ་ཏུ་བསྐྱོད་པའི་མུ་སྟེགས་ཅན་རྣམས་ཀྱིས་བདག་དང་གཙོ་བོ་ལ་སོགས་པའི་བདག་ཉིད་དུ་རང་གི་གཞུང་ལུགས་ཇི་ལྟ་བ་བཞིན་བརྟགས་པ་དང༌། སྒྱུ་མ་དང་སྨིག་རྒྱུ་སོགས་ལ་རྟ་གླང་དང་ཆུ་སོགས་སུ་བརྟགས་པ་གང་ཡིན་པ་དེ་དག་ཆོས་ཅན། ཁྱོད་ལ་འཇིག་རྟེན་གྱི་ཚད་མས་གནོད་པ་ཡིན་ཏེ། དོན་དམ་པ་ལྟ་ཅི་འཇིག་རྟེན་ཐ་སྙད་ལས་ཀྱང་ཡོད་པ་མིན་པ་ཉིད་དུ་རྟོགས་པའི་ཕྱིར་རོ། །དེ་དག་ལོག་པའི་ཀུན་རྫོབ་ཡིན་ཏེ། སྣང་བ་ལྟར་དོན་བྱེད་མི་ནུས་པའི་ཕྱིར་ཏེ། བདེན་གཉིས་ལས། སྣང་དུ་འདྲ་ཡང་དོན་བྱེད་དག །ནུས་པའི་ཕྱིར་དང་མི་ནུས་ཕྱིར། །ཡང་དག་ཡང་དག་མ་ཡིན་པའི། །ཀུན་རྫོབ་ཀྱི་ནི་དབྱེ་བ་བྱས། །ཞེས་སོ། །

**བཞི་པ་ནི།**

 མིག་ནི་རབ་རིབ་ཅན་གྱིས་དམིགས་པ་ཡིས། །

 རབ་རིབ་མེད་ཤེས་ལ་གནོད་མིན་ཇི་ལྟར། །

 དེ་བཞིན་དྲི་མེད་ཡེ་ཤེས་སྤངས་པའི་བློས། །

 དྲི་མེད་བློ་ལ་གནོད་པ་ཡོད་མ་ཡིན། །

ཞེས་པ་སྟེ། གཞན་སྐྱེ་དགག་པ་ལ་འཇིག་རྟེན་པས་མི་གནོད་དེ། དྲི་མ་མེད་པའི་ཡེ་ཤེས་སྤངས་པའི་འཇིག་རྟེན་པའི་བློས། དྲི་མེད་ཡེ་ཤེས་མངའ་བའི་འཕགས་པའི་བློ་ལ་གནོད་པ་ཡོད་པ་མ་ཡིན་པའི་ཕྱིར། དཔེར་ན་མིག་ནི་རབ་རིབ་ཅན་གྱིས་སྐྲ་ཤད་སོགས་སུ་དམིགས་པ་ཡིས། རབ་རིབ་མེད་པ་མིག་དག་པ་དག་གི་ཤེས་པ་ལ་གནོད་ནུས་པ་མིན་པ་ཇི་ལྟ་བ་བཞིན་ནོ། །

**གཉིས་པ་སྐྱེ་འཕགས་གཉིས་ལ་ལྟོས་པའི་དབྱེ་བ་ལ་གཉིས། འཇིག་རྟེན་པའི་ཀུན་རྫོབ་དང༌། འཇིག་རྟེན་ལས་འདས་པའི་ཀུན་རྫོབ་བོ། །དང་པོ་ནི།**

 གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ། །

 དེས་གང་བཅོས་མ་བདེན་པར་སྣང་དེ་ནི། །

 ཀུན་རྫོབ་བདེན་ཞེས་ཐུབ་པ་དེས་གསུངས་ཏེ། །

ཞེས་པ་སྟེ། གཏི་མུག་དང་བཅས་པའི་བློ་ནི་ཆོས་ཅན། ཀུན་རྫོབ་ཡིན་ཏེ། གནས་ལུགས་ཀྱི་རང་བཞིན་ལ་སྒྲིབ་པར་བྱེད་པའི་ཕྱིར། དེས་གང་བཅོས་མ་བརྫུན་པར་སྣང་བ་ལ་བདེན་པར་བཟུང་བ་དེ་ནི་འཇིག་རྟེན་ཀུན་རྫོབ་ཀྱི་བདེན་པ་ཡིན་ཞེས་ཐུབ་པ་དེས་གསུངས་ཏེ། མདོ་ལས། དངོས་རྣམས་ཡོད་པ་ཀུན་རྫོབ་ཏུ། །དམ་པའི་དོན་དུ་རང་བཞིན་མེད། །རང་བཞིན་མེད་ལ་འཁྲུལ་པ་གང༌། །དེ་ནི་འཇིག་རྟེན་ཀུན་རྫོབ་འདོད། །ཅེས་སོ། །

**གཉིས་པ་ནི།**

 བཅོས་མར་གྱུར་པའི་དངོས་འདི་ཀུན་རྫོབ་ཏུའོ། །

ཞེས་པས་བསྟན་ཏེ། ཡང་བཅོས་མ་ལ་བཅོས་མར་གཟིགས་པ་ནི་འཇིག་རྟེན་ལས་འདས་པའི་ཀུན་རྫོབ་ཡིན་ཏེ། སྣང་བའི་ཆ་ལས་ཀུན་རྫོབ་ཏུ་འཇོག་ཀྱང་དེར་ཞེན་མེད་པའི་དབང་གིས་བདེན་པར་མ་འཇོག་པའི་ཕྱིར་ཀུན་རྫོབ་ཙམ་ཞེས་བྱ་སྟེ། དེ་ཡང་རེ་ཞིག་བཅོམ་ལྡན་འདས་ཀྱིས་བདེན་པར་ཞེན་པའི་འཇིག་རྟེན་པ་ལ་ལྟོས་ནས་ཀུན་རྫོབ་ཀྱི་བདེན་པ་གསུངས་པ་དང༌། སྣང་བ་དང་བཅས་པའི་འཕགས་པ་རྣམས་ལ་ལྟོས་ནས་ཀུན་རྫོབ་ཙམ་དུ་གསུངས་པ་དང༌། སྣང་བ་མེད་པའི་སྤྱོད་ཡུལ་མངའ་བ་སངས་རྒྱས་བཅོམ་ལྡན་འདས་རྣམས་ལ་ཀུན་རྫོབ་ཙམ་དེ་ཡང་སྣང་བ་མ་ཡིན་ནོ་ཞེས་གསུངས་སོ། །དེ་སྐད་དུ་ཡང་རྗེ་མི་ལས། ཕྱི་སྣང་བ་ཇི་ལྟར་སྣང་ལགས་ཀྱང༌། །མ་རྟོགས་དུས་ན་འཁྲུལ་པ་སྟེ། །ཡུལ་ཀྱི་ཞེན་པས་འཆིང་བར་བྱེད། །རྟོགས་པ་རྣམས་ལ་སྒྱུ་མར་སྣང༌། །ཡུལ་སྣང་སེམས་ཀྱི་གྲོགས་སུ་འཆར། །མཐར་ཐུག་དོན་ལ་སྣང་མ་མྱོང༌། །ཞེས་སོ། །

**གཉིས་པ་དོན་དམ་བདེན་པ་དཔེའི་སྒོ་ནས་བཤད་པ་ནི།**

 རབ་རིབ་མཐུ་ཡིས་སྐྲ་ཤད་ལ་སོགས་པའི། །

 ངོ་བོ་ལོག་པ་གང་ཞིག་རྣམ་བརྟགས་པ། །

 དེ་ཉིད་བདག་ཉིད་གང་དུ་མིག་དག་པས། །

 མཐོང་དེ་དེ་ཉིད་དེ་བཞིན་འདིར་ཤེས་ཀྱི། །

ཞེས་པ་སྟེ། ཇི་ལྟར་རབ་རིབ་ཀྱི་མཐུ་ཡིས་འཁར་གཞོང་ལ་སོགས་པའི་སྣོད་དུ་སྐྲ་ཤད་ལ་སོགས་པའི་ངོ་བོ་ལོག་པ་གང་ཞིག་རྣམ་པར་བརྟགས་པ་དེ་ཉིད་དང༌། ཡང་མིག་དག་པའི་བདག་ཉིད་ཅན་གྱིས་འཁར་གཞོང་གི་གཞི་གང་དུ་རབ་རིབ་མེད་པས་སྐྲ་ཤད་ལ་སོགས་པ་མ་མཐོང་བའི་ཚུལ་གྱིས་དག་པར་མཐོང་བ་གཉིས་ལས་འདིར་ཕྱི་མ་དབང་བཙན་པར་འཇོག་པ་དཔེ་དེ་བཞིན་དུ། མ་རིག་པའི་མཐུ་ཡིས་ཕུང་སོགས་ཀྱི་སྟེང་དུ་བདག་ཏུ་འཛིན་པའི་ངོ་བོ་ལོག་པ་གང་ཞིག་རྣམ་པར་བརྟགས་པ་དེ་དང༌། ཡང་བདག་ཉིད་ཆེན་པོ་རྣམས་ཀྱིས་ཕུང་སོགས་ཀྱི་སྟེང་དུ་འཕགས་པའི་ཡེ་ཤེས་ཀྱིས་ཅི་ཡང་མ་གཟིགས་པའི་ཚུལ་གྱིས་ཕུང་སོགས་ཀྱི་གནས་ཚུལ་གཟིགས་པ་དེ་དོན་དམ་དེ་ཁོ་ན་ཉིད་གཟིགས་པའི་ཚུལ་ཡང་དཔེ་དེ་བཞིན་དུ་སྐབས་འདིར་ཤེས་པར་གྱིས་ཤིག་ཅེས་པའོ། །དེ་ཡང་འདི་སྐད་དུ། མ་རིག་མཐུ་ཡིས་ཕུང་པོ་ལ་སོགས་པའི། །ངོ་བོ་ལོག་པ་གང་ཞིག་རྣམ་བརྟགས་པ། །དེ་ཉིད་བདག་ཉིད་གང་དུ་བློ་དག་པས། །མཐོང་དེ་དེ་ཉིད་དོན་དམ་ཡིན་ཤེས་གྱིས། །ཞེས་སྦྱར་བས་ཀྱང་ཤེས་པར་འགྱུར་རོ། །དེའི་དགོངས་པ་ཡང་འདི་ལྟ་སྟེ། ཇི་སྲིད་མིག་གི་རབ་རིབ་མ་བསལ་བ་དེ་སྲིད་དུ་སྐྲ་ཤད་ཀྱི་སྣང་བ་མི་བཟློག་པ་དེ་བཞིན་དུ། ཇི་སྲིད་མ་རིག་པའི་བག་ཆགས་མ་སྤངས་པ་དེ་སྲིད་དུ་ཀུན་རྫོབ་ཀྱི་སྣང་བ་ཡང་མི་བཟློག་པ་དང༌། རབ་རིབ་བསལ་ན་སྐྲ་ཤད་ཀྱི་སྣང་བ་བཟློག་པ་བཞིན་དུ། མ་རིག་པའི་བག་ཆགས་དག་ན་སངས་རྒྱས་ཀྱི་གཟིགས་ངོར་ཀུན་རྫོབ་ཀྱི་སྣང་བ་སྣ་ཚོགས་པ་འདི་ཡང་མི་སྣང་བར་བཞེད་པ་ཡིན་ནོ། །

**གཉིས་པ་འཇིག་རྟེན་གྱི་གཞན་སྐྱེ་དགག་པའི་ཕྱིར་བདེན་པ་གཉིས་ཀྱི་ཁྱད་ཆོས་བསྡུས་ཏེ་བཤད་པ་ལ་གཉིས། བདེན་པ་གཉིས་ལ་ལྟོས་པའི་གཞན་སྐྱེ་དགག་པ་དང༌། དེ་ལྟར་དགག་པའི་ཕན་ཡོན་བསྟན་པའོ། །དང་པོ་ལ་གཉིས། དོན་དམ་དུ་གཞན་སྐྱེ་དགག་པ་དང༌། ཀུན་རྫོབ་ཏུ་གཞན་སྐྱེ་དགག་པའོ། །དང་པོ་ལ་གཉིས། དེ་ཉིད་སྐབས་སུ་འཇིག་རྟེན་གྱིས་མི་གནོད་པར་བསྟན་པ་དང༌། འཇིག་རྟེན་གྱིས་གནོད་པའི་ཡུལ་གྱི་ཁྱད་པར་བསྟན་པའོ། །དང་པོ་ལ་གཉིས། འཇིག་རྟེན་ཚད་མ་མིན་ཚུལ་དང༌། གནོད་པ་མེད་པའི་རྒྱུ་མཚན་བསྟན་པའོ། །དང་པོ་ནི།**

 གལ་ཏེ་འཇིག་རྟེན་ཚད་མ་ཡིན་ན་ནི། །

 འཇིག་རྟེན་དེ་ཉིད་མཐོང་བས་འཕགས་གཞན་གྱིས། །

 ཅི་དགོས་འཕགས་པའི་ལམ་གྱིས་ཅི་ཞིག་བྱ། །

 བླུན་པོ་ཚད་མར་རིགས་པའང་མ་ཡིན་ནོ། །

ཞེས་པ་སྟེ། དེ་ཁོ་ན་ཉིད་ལ་དཔྱད་པའི་སྐབས་སུ་འཇིག་རྟེན་གྱིས་མཐོང་བ་ཚད་མ་མ་ཡིན་ཏེ། གལ་ཏེ་ཡིན་པར་འདོད་ན་ནི་དེ་ཁོ་ན་ཉིད་གཟིགས་པའི་འཕགས་པ་གཞན་གྱིས་ཅི་ཞིག་བྱ་སྟེ་དགོས་པ་མེད་པར་ཐལ། འཇིག་རྟེན་པའི་མིག་ལ་སོགས་པས་དེ་ཁོ་ན་ཉིད་མཐོང་བའི་ཕྱིར། འདོད་ན་འཕགས་པའི་ལམ་ཚུལ་གནས་ཐོས་བསམ་སྒོམ་པའི་ཡོན་ཏན་གྱིས་ཅི་ཞིག་བྱ་སྟེ་དོན་མེད་པར་ཐལ། འཕགས་ལམ་སྤངས་པའི་འཇིག་རྟེན་པའི་བློ་ལ་དེ་ཁོ་ན་ཉིད་དཔྱད་པའི་ཚད་མར་ཡོད་པ་རིགས་པའང་མ་ཡིན་ཏེ། རྣམ་འབྱེད་མི་ཤེས་པའི་བླུན་པོ་བྱིས་པ་ཉིད་ཡིན་པའི་ཕྱིར་ཏེ། ཏིང་འཛིན་རྒྱལ་པོ་ལས། གལ་ཏེ་དབང་པོ་འདི་དག་ཚད་ཡིན་ན། །འཕགས་པའི་ལམ་གྱིས་སུ་ལ་ཅི་ཞིག་བྱ། །ཞེས་སོ། །

**གཉིས་པ་ནི།**

 རྣམ་ཀུན་འཇིག་རྟེན་ཚད་མིན་དེ་ཡི་ཕྱིར། །

 དེ་ཉིད་སྐབས་སུ་འཇིག་རྟེན་གནོད་པ་མེད། །

ཅེས་པ་སྟེ། དེ་ཁོ་ན་ཉིད་གཏན་ལ་ཕབ་པའི་སྐབས་སུ་འཇིག་རྟེན་གྱིས་མཐོང་བ་དང་འགལ་ཡང་འཇིག་རྟེན་གྱིས་གནོད་པའི་ཀླན་ཀ་མེད་དེ། སྐབས་དེར་རྣམ་པ་ཀུན་ཏུ་འཇིག་རྟེན་པའི་དབང་ཤེས་ཚད་མ་མ་ཡིན་པའི་ཕྱིར་རོ། །

**གཉིས་པ་འཇིག་རྟེན་གྱིས་གནོད་པའི་ཡུལ་གྱི་ཁྱད་པར་བསྟན་པ་ནི།**

 འཇིག་རྟེན་དོན་ནི་འཇིག་རྟེན་གྲགས་ཉིད་ཀྱིས། །

 གལ་ཏེ་སེལ་ན་འཇིག་རྟེན་གྱིས་གནོད་འགྱུར། །

ཞེས་པ་སྟེ། འོ་ན་འཇིག་རྟེན་གྱིས་གནོད་པ་གཏན་ནས་མེད་དམ་ཞེ་ན། འཇིག་རྟེན་རང་ལ་གྲགས་ཤིང་གྲུབ་པའི་དོན་ནི་འཇིག་རྟེན་གྱི་གྲགས་པ་ཉིད་ཀྱིས་གྲུབ་པ་ཡིན་ཏེ། གལ་ཏེ་ཁྱོད་ཀྱིས་དེ་སེལ་ཏེ་འགལ་བར་བརྗོད་ན། འཇིག་རྟེན་གྱིས་གནོད་པར་འགྱུར་བའི་ཕྱིར་ཏེ། དཔེར་ན་ཁ་ཅིག་གིས་ངའི་རྫས་ཕྲོགས་སོ་ཞེས་སྨྲ་བ་ལ། གཅིག་ཤོས་ཀྱིས་དེ་ལ་བརྒལ་བརྟགས་ཀྱི་སྒོ་ནས་རྫས་ཅི་ཞིག་ཡིན་ཅེས་འདྲིའོ། །དེས་བུམ་པའོ་ཞེས་སྨྲས་པ་ལ། བུམ་པ་ནི་རྫས་མ་ཡིན་ཏེ། བུམ་པའོ་སྙམ་པ་ནི་བུམ་པའི་དོན་སྤྱི་བློ་ངོར་ཤར་བ་ཙམ་ཡིན་གྱི། བུམ་པ་རང་མཚན་པ་མིན་པས་དོན་སྤྱིའི་གཞལ་བྱ་ཡིན་པའི་ཕྱིར། དཔེར་ན་རྨི་ལམ་གྱི་བུམ་པ་བཞིན་ནོ་ཞེས་དེ་དེས་སུན་འབྱིན་པར་བྱེད་པ་དེ་ལྟ་བུ་ལ་སོགས་པའི་ཡུལ་འཇིག་རྟེན་པ་ཉིད་ལ་རྫས་སུ་གྲགས་པའི་དོན་རྫས་མ་ཡིན་ཞེས་སེལ་བར་བྱེད་པ་ལ་འཇིག་རྟེན་གྱིས་གནོད་པར་འགྱུར་གྱི། འཕགས་པའི་གཟིགས་པ་ལ་ལྟོས་ནས་དོན་དམ་གཏན་ལ་ཕབ་པའི་ཚེ་ན་འཇིག་རྟེན་གྱིས་གནོད་པ་ཡོད་པ་མ་ཡིན་ནོ། །

**གཉིས་པ་ཀུན་རྫོབ་ཏུ་གཞན་སྐྱེ་དགག་པ་ནི།**

 གང་ཕྱིར་འཇིག་རྟེན་ས་བོན་ཙམ་བཏབ་ནས། །

 བདག་གིས་བུ་འདི་སྐྱེད་ཅེས་སྨྲ་བྱེད་ཅིང༌། །

 ཤིང་ཡང་བཙུགས་སོ་སྙམ་དུ་རྟོག་དེས་ན། །

 གཞན་ལས་སྐྱེ་བ་འཇིག་རྟེན་ལས་ཀྱང་མེད། །

ཅེས་པ་སྟེ། གཞན་ལས་སྐྱེ་བ་ནི་རིགས་པའི་དབང་དུ་མ་ཟད་འཇིག་རྟེན་གྱི་ཐ་སྙད་ལས་ཀྱང་མེད་དེ། རྒྱུ་མཚན་གང་གི་ཕྱིར་ན་འཇིག་རྟེན་པས་སྔར་མའི་མངལ་དུ་བུའི་རྒྱུ་མི་གཙང་བའི་ས་བོན་ཙམ་བཏབ་ནས་བདག་གིས་བུ་འདི་སྐྱེད་ཅེས་སྨྲ་བར་བྱེད་ཀྱི། གཞན་ལྷས་བྱིན་ལྟ་བུའི་བུ་བདག་གིས་སྐྱེད་ཅེས་མི་བརྗོད་ཅིང༌། དེར་མ་ཟད་ཤིང་གི་ས་བོན་ཙམ་བཏབ་ནས་འདི་ཡང་བདག་གིས་བཙུགས་སོ་སྙམ་དུ་རྟོག་པར་བྱེད་པ་དེས་ན་རྒྱུ་འབྲས་གཞན་ལས་སྐྱེ་བར་མི་འདོད་པའི་ཕྱིར་རོ། །

**གཉིས་པ་དེ་ལྟར་བཀག་པའི་ཕན་ཡོན་བསྟན་པ་ལ་གཉིས། རྟག་ཆད་ལས་གྲོལ་བའི་ཕན་ཡོན་དང༌། ལས་འབྲས་འཐད་པའི་ཕན་ཡོན་བསྟན་པའོ། །དང་པོ་ལ་གསུམ། རྟག་ཆད་ལས་གྲོལ་ཚུལ་མདོར་བསྟན་པ། དེའི་འཐད་པ་རྒྱས་པར་བཤད་པ། བཤད་པས་གྲུབ་དོན་བསྡུ་བའོ། །དང་པོ་ནི།**

 གང་ཕྱིར་མྱུ་གུ་ས་བོན་ལས་གཞན་མིན། །

 དེ་ཕྱིར་མྱུག་ཚེ་ས་བོན་ཞིག་པ་མེད། །

 གང་ཕྱིར་གཅིག་ཉིད་ཡོད་མིན་དེ་ཕྱིར་ཡང༌། །

 མྱུག་ཚེ་ས་བོན་ཡོད་ཅེས་བརྗོད་མི་བྱ། །

ཞེས་པ་སྟེ། དེ་ལྟར་སྐྱེ་བ་རང་བཞིན་གྱིས་མ་གྲུབ་པར་བསྟན་པའི་སྐབས་མྱུ་གུའི་དུས་སུ་ས་བོན་གྱི་རིགས་འདྲ་རྒྱུན་ཆད་པར་ཐལ་བའི་ཉེས་པ་མེད་དེ། གང་གི་ཕྱིར་ན་མྱུ་གུ་ས་བོན་ལས་རང་བཞིན་གྱིས་གྲུབ་པའི་གཞན་མ་ཡིན་པ་དེའི་ཕྱིར་མྱུ་གུ་ཡོད་པའི་ཚེ་ས་བོན་གྱི་རིགས་འདྲ་ཞིག་པ་མེད་པའི་ཕྱིར་དང༌། ཡང་ས་བོན་རྟག་པར་ཐལ་བའི་ཉེས་པའང་མེད་དེ། གང་གི་ཕྱིར་ན་ས་མྱུག་གཉིས་རང་བཞིན་གྱིས་གྲུབ་པའི་གཅིག་ཉིད་དུ་ཡོད་པ་མ་ཡིན་པ་དེའི་ཕྱིར་མྱུ་གུ་ཡོད་པའི་ཚེ་ས་བོན་མ་ཞིག་པར་ཡོད་ཅེས་བརྗོད་པར་མི་བྱ་བའི་ཕྱིར་ཏེ། རྩ་ཤེར་ལས། གང་ལ་བརྟེན་ནས་གང་བྱུང་བ། །དེ་ནི་རེ་ཞིག་དེ་ཉིད་མིན། །དེ་ལས་གཞན་པའང་མ་ཡིན་པ། །དེ་ཕྱིར་ཆད་མིན་རྟག་པའང་མིན། །ཅེས་སོ། །

**གཉིས་པ་ལ་གཉིས། ཐ་སྙད་དུ་ཡང་རང་བཞིན་གྱིས་སྐྱེ་བ་མེད་པར་བསྟན་པ་དང༌། དེ་ལ་རྩོད་པ་སྤོང་བའོ། །དང་པོ་ལ་གསུམ། དོན་དམ་དངོས་པོའི་འཇིག་རྒྱུར་ཐལ་བ། ཐ་སྙད་རིགས་པས་དཔྱད་བཟོད་དུ་ཐལ་བ། དོན་དམ་པས་སྐྱེ་བ་མི་ཁེགས་པར་ཐལ་བའོ། །དང་པོ་ནི།**

 གལ་ཏེ་རང་གི་མཚན་ཉིད་བརྟེན་འགྱུར་ན། །

 དེ་ལ་སྐུར་བས་དངོས་པོ་འཇིག་པའི་ཕྱིར། །

 སྟོང་ཉིད་དངོས་པོ་འཇིག་པའི་རྒྱུར་འགྱུར་ན། །

 དེ་ནི་རིགས་མིན་དེ་ཕྱིར་དངོས་ཡོད་མིན། །

ཅེས་པ་སྟེ། དེ་ལ་ཐལ་རང་གི་ཁྱད་པར་ཐ་སྙད་རང་མཚན་འདོད་མི་འདོད་ལ་འཇོག་པ་ཡང་ཐ་སྙད་རང་མཚན་གྱིས་གྲུབ་པར་འཛིན་ན་སྟོང་རྟེན་འགལ་མེད་དུ་མི་གྲུབ་པས་འདི་འགོག་པ་ལ་རིགས་པ་འདི་གསུམ་གྱིས་འགལ་བ་བརྗོད་པ་སྟེ། གལ་ཏེ་ཐ་སྙད་རང་མཚན་གྱིས་གྲུབ་པའི་དངོས་པོ་གཟུགས་ལ་སོགས་པ་དེ་དག་རྒྱུ་རྐྱེན་གཞན་ལ་བརྟེན་པར་འགྱུར་བར་འདོད་ན། སྟོང་ཉིད་མངོན་གསུམ་དུ་རྟོགས་པ་འཕགས་པའི་མཉམ་བཞག་གི་ཡེ་ཤེས་དེ་ཆོས་ཅན། དངོས་པོའོ་རང་བཞིན་ལ་སྐུར་པ་བཏབ་པར་ཐལ། དངོས་པོ་རང་བཞིན་གྱིས་གྲུབ་པ་གང་ཞིག་ཁྱོད་ཀྱིས་མེད་པར་གཟིགས་པའི་ཕྱིར། འདོད་ན་སྟོང་ཉིད་དེ་དངོས་པོའི་འཇིག་རྒྱུར་ཐལ་བར་འགྱུར་ཏེ། དཔེར་ན་བུམ་པ་འཇིག་པའི་རྒྱུ་ཐོ་བ་ལ་སོགས་པ་ཡིན་པ་བཞིན་ནོ། །དེ་ནི་རིགས་པའང་མ་ཡིན་ཏེ། དེའི་ཤེས་བྱེད་ནི་ཞི་བ་ལྷས། བརྟག་པའི་དངོས་ལ་མ་རེག་པར། །དེ་ཡི་དངོས་མིན་འཛིན་མ་ཡིན། །ཞེས་གསུངས་པ་རྒྱུ་མཚན་དེའི་ཕྱིར་སྟོང་པ་ཉིད་ཀྱིས་དངོས་པོ་འཇིག་པར་མི་བྱེད་ཀྱི། དངོས་པོ་རྣམས་ཀྱི་རང་བཞིན་དེ་རང་སྟོང་པ་ཉིད་ཡིན་པའི་ཕྱིར་རོ། །དེ་སྐད་དུ་འོག་ནས་ཀྱང༌། གང་ཕྱིར་དེ་ཡི་རང་བཞིན་དེ། །ཡིན་ཕྱིར་གཟུགས་ནི་གཟུགས་ཀྱིས་སྟོང༌། །ཞེས་སོ། །

**གཉིས་པ་ནི།**

 གང་ཕྱིར་དངོས་པོ་འདི་དག་རྣམ་དཔྱད་ན། །

 དེ་ཉིད་བདག་ཅན་དངོས་ལས་ཚུ་རོལ་ཏུ། །

 གནས་རྙེད་མ་ཡིན་དེ་ཕྱིར་འཇིག་རྟེན་གྱི། །

 ཐ་སྙད་བདེན་ལ་རྣམ་པར་དཔྱད་མི་བྱ། །

ཞེས་པ་སྟེ། འོ་ན་ཁྱོད་ཀྱིས་དོན་དམ་པར་སྐྱེ་བ་བཀག་མོད་ཀྱི་ཐ་སྙད་དུ་སྐྱེ་བ་ཁས་ལེན་དགོས་ཏེ། དེ་ལྟ་མ་ཡིན་ན་ཀུན་རྫོབ་ཀྱི་བདེན་པ་ལས་ཉམས་པར་འགྱུར་རོ་ཞེ་ན། འཇིག་རྟེན་ཐ་སྙད་ཀྱི་བདེན་པ་འདི་ཡོད་ན་འདི་འབྱུང་ཞེས་པ་ཙམ་ལ་རྣམ་པར་དཔྱད་པར་མི་བྱ་སྟེ། དཔྱད་པས་རང་མཚན་གྱིས་གྲུབ་པ་ཞིག་རྙེད་དགོས་པ་ལས་རྙེད་པར་མི་འགྱུར་བའི་ཕྱིར་དང༌། རྒྱུ་མཚན་གང་གི་ཕྱིར་དངོས་པོ་འདི་དག་མཐའ་བཞི་གང་ལས་སྐྱེ་ཞེས་རྣམ་པར་དཔྱད་ན། ཐམས་ཅད་མ་སྐྱེས་པ་དང་མ་འགགས་པའི་ཆོས་ཉིད་དེ་ཁོ་ན་ཉིད་ཀྱི་བདག་ཉིད་ཅན་གྱི་དངོས་པོར་གྱུར་པ་མ་གཏོགས་དེ་ལས་གཞན་ཚུ་རོལ་ཏུ། སྐྱེ་བ་དང་འགག་པ་སོགས་རང་མཚན་གྱིས་གྲུབ་པའི་དངོས་པོའི་གནས་རྙེད་པ་མ་ཡིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། མ་སྐྱེས་པ་དང་མ་འགག་པའི། །ཆོས་ཉིད་མྱ་ངན་འདས་དང་མཚུངས། །ཞེས་དང༌། སྲིད་པ་ཡོངས་སུ་ཤེས་པ་ནི། །མྱ་ངན་འདས་ཞེས་བྱ་བར་བརྗོད། །ཅེས་སོ། །

**གསུམ་པ་ནི།**

 དེ་ཉིད་སྐབས་སུ་རིགས་པ་གང་ཞིག་གིས། །

 བདག་དང་གཞན་ལས་སྐྱེ་བ་རིགས་མིན་པ། །

 རིགས་དེས་ཐ་སྙད་དུ་ཡང་རིགས་མིན་པས། །

 ཁྱོད་ཀྱི་སྐྱེ་བ་གང་གིས་ཡིན་པར་འགྱུར། །

ཞེས་པ་སྟེ། འོ་ན་དེ་ཉིད་དཔྱོད་པའི་སྐབས་སུ་རང་མཚན་གྱིས་གྲུབ་པ་མེད་ཀྱང་ཐ་སྙད་དུ་རང་བཞིན་གྱིས་གྲུབ་པའི་སྐྱེ་བ་ཡོད་དོ་ཞེ་ན། ཁྱོད་ཀྱི་རང་བཞིན་གྱིས་གྲུབ་པའི་སྐྱེ་བ་འདི་དོན་དཔྱོད་ཀྱི་རིགས་པས་མི་ཁེགས་ན་རིགས་པ་གང་གིས་གྲུབ་པར་འགྱུར་ཏེ། དེ་ཁོ་ན་ཉིད་ལ་དཔྱོད་པའི་སྐབས་སུ་རིགས་པ་གང་ཞིག་གིས་བདག་དང་གཞན་ལས་སྐྱེ་བ་རིགས་པ་མིན་པར་བཤད་པ་དེས་ཐ་སྙད་དུའང་ཆོས་ཐམས་ཅད་རང་བཞིན་གྱིས་སྐྱེ་བ་རིགས་པ་མ་ཡིན་པར་ཁེགས་དགོས་པའི་ཕྱིར་བདེན་པ་གཉིས་ཆར་དུའང་རང་མཚན་གྱིས་གྲུབ་པའི་སྐྱེ་བ་ནི་ཡོད་པ་མ་ཡིན་ནོ་ཞེས་མི་འདོད་བཞིན་དུ་ཁས་བླང་བར་བྱ་དགོས་སོ། །

**གཉིས་པ་དེ་ལ་རྩོད་པ་སྤོང་བར་བསྟན་པ་ནི།**

 དངོས་པོ་སྟོང་པ་གཟུགས་བརྙན་ལ་སོགས་པ། །

 ཚོགས་ལ་ལྟོས་རྣམས་མ་གྲགས་པ་ཡང་མེད། །

 ཇི་ལྟར་དེར་ནི་གཟུགས་བརྙན་སོགས་སྟོང་ལས། །

 ཤེས་པ་དེ་ཡི་རྣམ་པ་སྐྱེ་འགྱུར་ལྟར། །

 དེ་བཞིན་དངོས་པོ་ཐམས་ཅད་སྟོང་ན་ཡང༌། །

 སྟོང་ཉིད་དག་ལས་རབ་ཏུ་སྐྱེ་བར་འགྱུར། །

ཞེས་པ་སྟེ། ཁོ་ན་རེ་ཀུན་རྫོབ་ཏུ་ཡུལ་རང་གི་སྟེང་ན་རང་མཚན་གྱིས་གྲུབ་པའི་སྐྱེ་བ་ཞིག་མེད་ན་གཟུགས་སོགས་མིག་ལ་མངོན་སུམ་དུ་སྣང་བ་ཡང་མི་འགྱུར་ཏེ། མེད་བཞིན་དུ་སྣང་ན་མོ་གཤམ་གྱི་བུ་ཡང་སྣང་དགོས་པར་ཐལ། དེ་གཉིས་མཚུངས་པའི་ཕྱིར་ཞེ་ན། མི་མཚུངས་ཏེ་དངོས་པོ་ཐམས་ཅད་རང་བཞིན་གྱིས་སྟོང་ན་ཡང་ཡུལ་རང་བཞིན་གྱིས་སྟོང་པའི་རྒྱུ་ཉིད་དག་ལས། ཡུལ་ཅན་གྱི་ཤེས་པ་དེའི་རྣམ་པ་ཅན་གྱི་འབྲས་བུ་དག་རབ་ཏུ་སྐྱེ་བར་འགྱུར་ཏེ། དཔེར་ན་དངོས་པོ་སྟོང་པ་གཟུགས་བརྙན་ལ་སོགས་པ་མེ་ལོང་སོགས་ཀྱི་རྒྱུ་རྐྱེན་ཚོགས་པ་ལ་ལྟོས་པའི་ཡུལ་བརྫུན་པ་རྣམས་འཇིག་རྟེན་ན་ཡང་བརྫུན་པར་མ་གྲགས་པ་ཡང་མིན་པར་བརྫུན་པར་གྲགས་པ་ཡིན་ལ། ཇི་ལྟར་འཇིག་རྟེན་ལ་གྲགས་པ་དེར་ནི་ཡུལ་གཟུགས་བརྙན་ལ་སོགས་པ་སྟོང་པའི་དངོས་པོ་བརྫུན་པ་དག་ལས། ཡུལ་ཅན་གྱི་ཤེས་པ་ཡང་ཡུལ་བརྫུན་པ་དེའི་རྣམ་པར་སྐྱེ་བར་འགྱུར་བ་ལྟར། དོན་གྱི་སྐབས་འདིར་ཡང་གཟུགས་བརྙན་གྱི་ཆ་ནས་སྟོང་ཡང་རྒྱུས་སྐྱེད་པ་དང་འབྲས་བུ་བསྐྱེད་པ་མི་འགལ་བ་ཞིག་སྣང་བཞིན་དུ་སྟོང་པའི་འཐད་པ་བསྟན་པ་ཡིན་ཏེ། མདོ་ལས། མེ་ལོང་ཤིན་ཏུ་ཡོངས་དག་ལ། །ཇི་ལྟར་རང་བཞིན་མེད་པ་ཡི། །གཟུགས་བརྙན་སྣང་བ་དེ་བཞིན་དུ། །ལྗོན་པ་ཆོས་རྣམས་ཤེས་པར་གྱིས། །ཞེས་གསུངས་པའི་ཕྱིར་རོ། །

**གསུམ་པ་བཤད་པས་གྲུབ་དོན་བསྡུ་བ་ནི།**

 བདེན་པ་གཉིས་སུའང་རང་བཞིན་མེད་པའི་ཕྱིར། །

 དེ་དག་རྟག་པ་མ་ཡིན་ཆད་པའང་མིན། །

ཅེས་པ་སྟེ། འདི་ལ་རྟག་ཆད་དུ་ཐལ་བའི་ཉེས་པ་མེད་དེ། བདེན་པ་གཉིས་སུའང་རང་བཞིན་མེད་པའི་ཕྱིར། དེ་དག་རང་བཞིན་གྱིས་སྟོང་པས་རྟག་པ་ཡང་མ་ཡིན་ཞིང༌། རང་བཞིན་མེད་པའི་འབྲས་བུ་འབྱུང་བས་ཆད་པ་ཡང་མིན་ཏེ། སློབ་དཔོན་གྱིས། གང་དག་རང་བཞིན་གྱིས་ཡོད་ན། །དེ་ནི་མེད་པ་མིན་པས་རྟག །སྔོན་བྱུང་ད་ལྟ་མེད་ཅེས་པ། །དེས་ན་ཆད་པར་ཐལ་བར་འགྱུར། །ཞེས་སོ། །

**གཉིས་པ་ལས་འབྲས་འཐད་པའི་ཕན་ཡོན་བསྟན་པ་ལ་གསུམ། ལས་རྟེན་མེད་ཀྱང་ལས་འབྲས་སྨིན་ཚུལ། ཧ་ཅང་ཐལ་བའི་རྩོད་པ་སྤང་ཚུལ། དངོས་སྨྲའི་མདོ་ལུང་དྲང་དོན་ཡིན་ཚུལ་བསྟན་པའོ། །དང་པོ་ལ་གཉིས། དངོས་བསྟན་གྱི་དོན་དང༌། དེའི་དཔེ་བསྟན་པའོ། །དང་པོ་ནི།**

 གང་ཕྱིར་རང་བཞིན་གྱིས་དེ་མི་འགག་པ། །

 དེ་ཕྱིར་ཀུན་གཞི་མེད་ཀྱང་འདི་ནུས་ཕྱིར། །

 ལ་ལར་ལས་འགགས་ཡུན་རིང་ལོན་ལས་ཀྱང༌། །

 འབྲས་བུ་ཡང་དག་འབྱུང་བར་རིགས་པར་གྱིས། །

ཞེས་པ་སྟེ། དངོས་པོ་རང་བཞིན་གྱིས་མ་གྲུབ་པའི་ཕྱོགས་ལ་ལས་ཀྱང་སྔར་རང་བཞིན་གྱིས་མ་སྐྱེས་པ་གང་གི་ཕྱིར་ལས་དེ་མཐར་རང་བཞིན་གྱིས་མི་འགག་པ་ཡིན་ཏེ། མོ་གཤམ་གྱི་བུ་སྔར་མ་སྐྱེས་པ་མཐར་མི་འགག་པའི་ཕྱིར་དང༌། དེའི་ཕྱིར་བག་ཆགས་བསྒོས་པའི་གཞི་ཀུན་གཞི་སོགས་མེད་ཀྱང་ལས་འགགས་པས་འབྲས་བུ་བསླུ་མེད་འདི་འབྱིན་ནུས་པའི་ཕྱིར་དང༌། སྐབས་ལ་ལར་ལས་འགགས་ཏེ་ཡུན་རིང་པོར་ལོན་པ་ལས་ཀྱང་འབྲས་བུ་ཆུད་མི་ཟ་བར་ཡང་དག་པར་འབྱུང་བ་ཡིན་ཏེ། དེ་ཡང་སེམས་ཙམ་པའི་ཀུན་གཞི་དང༌། མདོ་སྡེ་པའི་སེམས་ཀྱི་རྒྱུན་དང༌། བྱེ་སྨྲའི་ཐོབ་པ་དང་ཆུད་མི་ཟ་བ་སོགས་རྟོག་པ་མེད་པ་ཡང་ལས་ཀྱི་འབྲེལ་པ་འཐད་པའི་ཕྱིར་དང༌། འདིར་ལས་འབྲས་གཉིས་ཀ་ངོ་བོས་མ་གྲུབ་པའི་དབང་གིས་བརྟེན་ནས་སྐྱེ་བ་ཙམ་མ་གཏོགས་བར་ཆད་མ་ཆད་དང༌། ཕྲད་མ་ཕྲད་ཀྱི་དཔྱད་པ་མི་འཇུག་པ་ཡིན་ཏེ། མ་འགགས་པའི་ལས་འདི་འབྲས་བུ་འབྱིན་པའི་ནུས་པ་དང་ལྡན་པའི་ཕྱིར་ཡང་འབྲས་བུ་ཡང་དག་འབྱུང་བར་རིགས་པར་གྱིས་ཤིག་ཅེས་པ་སྟེ། དེ་སྐད་དུ་ཡང་སློབ་དཔོན་གྱིས། གང་ཕྱིར་ལས་ནི་སྐྱེ་བ་མེད། །འདི་ལྟར་རང་བཞིན་མེད་དེའི་ཕྱིར། །གང་ཕྱིར་དེ་ནི་མ་སྐྱེས་པ། །དེ་ཕྱིར་ཆུད་ཟར་མི་འགྱུར་རོ། །ཞེས་སོ། །

**གཉིས་པ་ནི།**

 རྨི་ལམ་དམིགས་པའི་ཡུལ་དག་མཐོང་ནས་ནི། །

 སད་ཀྱང་བླུན་ལ་ཆགས་པ་སྐྱེ་འགྱུར་བ། །

 དེ་བཞིན་འགགས་ཤིང་རང་བཞིན་ཡོད་མིན་པའི། །

 ལས་ལས་ཀྱང་ནི་འབྲས་བུ་ཡོད་པ་ཡིན། །

ཞེས་པ་སྟེ། དཔེ་ཇི་ལྟར་ན་རྨི་ལམ་གྱི་སྐབས་སུ་དམིགས་པའི་ཡུལ་བུད་མེད་མཛེས་མ་དག་དང་ལྷན་ཅིག་དགའ་མགུར་སྤྱོད་པ་མཐོང་ནས། སླར་གཉིད་སད་པའི་ཚེ་ཡུལ་དེ་འགགས་ཀྱང་ད་དུང་ཡུལ་དེ་ལ་དམིགས་ནས་བླུན་པོ་ལ་ཆགས་པ་སྐྱེ་བར་འགྱུར་བ་དཔེ་དེ་བཞིན་དུ། ལས་བསགས་པ་འགགས་ཤིང་རང་བཞིན་ཡོད་པ་མིན་པའི་ལས་ལས་ཀྱང་ནི་དུས་ལ་བབ་པའི་ཚེ་འབྲས་བུ་འབྱུང་བ་ཡོད་པ་ཡིན་ཏེ། ལས་བརྒྱ་པ་ལས། ལུས་ཅན་དག་གི་ལས་རྣམས་ནི། །བསྐལ་པ་བརྒྱ་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་མྱུར་དུ་སྨིན་པར་བྱེད། །ཅེས་སོ། །

**གཉིས་པ་ཧ་ཅང་ཐལ་བའི་རྩོད་པ་སྤོང་ཚུལ་ལ་གཉིས། རྣམ་སྨིན་ཐུག་མེད་དུ་ཐལ་བ་སྤོང་བ་དང༌། རྣམ་སྨིན་ངེས་མེད་དུ་ཐལ་བ་སྤོང་ཚུལ་ལོ། །དང་པོ་ནི།**

 ཇི་ལྟར་ཡུལ་ནི་ཡོད་ཉིད་མིན་མཚུངས་ཀྱང༌། །

 རབ་རིབ་ཅན་གྱིས་སྐྲ་ཤད་རྣམ་པ་ནི། །

 མཐོང་གི་དངོས་གཞན་རྣམ་པར་མ་ཡིན་ལྟར། །

 དེ་བཞིན་སྨིན་ལས་སླར་སྨིན་མིན་ཤེས་ཀྱིས། །

ཞེས་པ་སྟེ། འོ་ན་རྣམ་སྨིན་བྱུང་ཟིན་པའི་ལས་ཀྱིས་ཀྱང་སླར་རྣམ་སྨིན་འབྱིན་པར་འགྱུར་ཏེ། སྨིན་ཟིན་པའི་ལས་དེ་ཡང་རང་བཞིན་གྱིས་མ་ཟད་པའམ་མ་འགགས་པའི་ཕྱིར་ཞེ་ན། ལས་རང་བཞིན་གྱིས་ཟད་པ་མེད་ཀྱང་འབྲས་བུ་སྨིན་ཟིན་པ་སླར་ཡང་སྨིན་པ་མ་ཡིན་ཏེ། ལས་ལ་རང་བཞིན་མེད་ཀྱང་རྣམ་སྨིན་ལན་གཅིག་ཁོ་ནར་ངེས་པའི་ཕྱིར་ཏེ། དཔེར་ན་ཡུལ་སྐྲ་ཤད་དང་རི་བོང་གི་རྭ་ལ་སོགས་པ་ནི་ཡོད་པ་ཉིད་མ་ཡིན་པར་མཚུངས་ཀྱང༌། རབ་རིབ་ཅན་གྱིས་སྐྲ་ཤད་ཀྱི་རྣམ་པ་ནི་མཐོང་གི་དངོས་པོ་གཞན་རི་བོང་གི་རྭ་ལ་སོགས་པའི་རྣམ་པར་མཐོང་བ་མ་ཡིན་པ་ལྟར་དོན་འདི་ཡང་དེ་བཞིན་དུ་ཤེས་པར་གྱིས་ཤིག་ཅེས་པ་སྟེ། མདོ་ལས། ཟད་པ་མེད་ཅེས་གང་སྨྲས་དང༌། །ལས་ཟད་ཅེས་ནི་གང་སྨྲས་པ། །དམ་པའི་དོན་དུ་ཟད་པ་མེད། །ཐ་སྙད་ཚུལ་དུ་ཟད་པར་བསྟན། །ཅེས་སོ། །

**གཉིས་པ་ནི།**

 དེ་ཕྱིར་རྣམ་སྨིན་མི་དགེ་ནག་པོའི་ལས། །

 རྣམ་སྨིན་དགེ་ཉིད་དགེ་ལས་ཡིན་མཐོང་ཞིང༌། །

 དགེ་མི་དགེ་མེད་བློ་ཅན་ཐར་འགྱུར་ཏེ། །

 ལས་འབྲས་རྣམས་ལ་སེམས་པའང་དགག་པར་མཛད། །

ཅེས་པ་སྟེ། བཤད་མ་ཐག་པའི་དཔེ་དེས་དོན་གཞན་ཡང་མཚོན་པར་ནུས་ཏེ། དེ་དང་འདྲ་བར་དེའི་ཕྱིར་རྣམ་སྨིན་མི་དགེ་བ་སྟེ་མི་བདེ་བ་ནི་སྐྲ་ཤད་བཞིན་དུ་ནག་པོའི་ལས་ལས་ཡིན་པར་མཐོང་ཞིང༌། རྣམ་སྨིན་དགེ་བ་སྟེ་བདེ་བ་ཉིད་ནི་གསེར་སྐུད་བཞིན་དུ་དགེ་བ་ཟག་བཅས་ལས་འབྱུང་བ་ཡིན་པར་མཐོང་བའི་ཕྱིར་དང༌། མིག་དག་པས་སྐྲ་ཤད་སོགས་མི་མཐོང་བ་ལྟར་དགེ་མི་དགེ་གཉིས་ཀ་རང་བཞིན་མེད་པར་ཤེས་པའི་བློ་ཅན་རྣམས་སྟོང་པ་ཉིད་ལ་གོམས་པས་ཐར་པ་འཐོབ་པར་འགྱུར་ཏེ། སྐྱེས་རབས་ལས། སྡིག་པས་སྡུག་བསྔལ་བསོད་ནམས་ཀྱིས། །བདེའོ་འདྲེས་མས་འདྲེས་མ་སྟེ། །ལས་རྣམས་ཀྱི་ནི་རྣམ་པར་སྨིན། །འདྲ་བ་རྒྱུ་མཚན་ཡིན་པར་རྟོགས། །ཞེས་སོ། །དེས་ན་ལས་དང་ལས་ཀྱི་རྣམ་པར་སྨིན་པ་ནི་བསམ་གྱིས་མི་ཁྱབ་བོ་ཞེས་སོ་སོ་སྐྱེ་བོས་ལས་འབྲས་རྣམས་ལ་སེམས་པའང་དགག་པར་མཛད་པའི་རྒྱུ་མཚན་ཡོད་དེ། སོ་སོ་སྐྱེ་བོས་རྒྱུ་འདི་ལས་འབྲས་བུ་འདི་འབྱུང་བའི་རྒྱུ་མཚན་མ་རྙེད་པ་ལས་འབྲས་ལ་སྐུར་པ་འདེབས་པ་དག་དགག་པར་བྱ་བའི་ཆེད་དུ་བཅོམ་ལྡན་འདས་ཀྱིས་གསུངས་པའི་ཕྱིར་རོ། །དེ་སྐད་དུ་ཡང༌། སྡིག་པ་ཅི་ཡང་མི་བྱ་ཞིང༌། །དགེ་བ་ཕུན་སུམ་ཚོགས་པར་བྱས། །རང་གི་སེམས་ནི་ཡོངས་སུ་འདུལ། །འདི་ནི་སངས་རྒྱས་བསྟན་པ་ཡིན། །ཅེས་སོ། །

**གསུམ་པ་དངོས་སྨྲའི་མདོ་ལུང་དྲང་དོན་ཡིན་ཚུལ་བསྟན་པ་ལ་གཉིས། དགོས་པའི་དབང་གིས་གསུངས་ཚུལ་དང༌། དགོས་པ་གཞན་ཡང་བསྟན་པའོ། །དང་པོ་ནི།**

 ཀུན་གཞི་ཡོད་ཅིང་གང་ཟག་ཉིད་ཡོད་ལ། །

 ཕུང་པོ་འདི་དག་འབའ་ཞིག་ཉིད་ཡོད་ཅེས། །

 བསྟན་པ་འདི་ནི་དེ་ལྟར་ཆེས་ཟབ་དོན། །

 རིག་པར་མི་འགྱུར་གང་ཡིན་དེ་ལའོ། །

ཞེས་པ་སྟེ། འོ་ན་འཕགས་པ་ལང་ཀར་གཤེགས་པ་སོགས་ལས་ཀུན་གཞིའི་སྟེང་དུ་ལས་ཀྱི་བག་ཆགས་ཀྱི་ནུས་པ་ཡོངས་སུ་སྨིན་པ་ལས་འབྲས་བུ་འབྱུང་བར་གསུངས་པ་དང་འགལ་ལོ་ཞེ་ན། མདོ་སྡེ་དེ་དག་ལས་ཀུན་གཞི་རྫས་སུ་ཡོད་པར་བསྟན་པ་དང༌། མངོན་པའི་མདོ་ལས་གང་ཟག་ཉིད་ཡོད་པར་བསྟན་པ་དང༌། འགའ་ལ་ཕུང་པོ་འདི་དག་འབའ་ཞིག་རང་བཞིན་གྱིས་ཡོད་པ་ཉིད་དོ་ཞེས་བསྟན་པ་འདི་ནི་དགོས་པ་ཡོད་དེ། སྔར་བཤད་པ་དེ་ལྟར་ཆེས་ཤིན་ཏུ་ཟབ་པའི་དོན་རིག་པར་མི་འགྱུར་བའི་གདུལ་བྱ་གང་ཡིན་པ་དེ་ལ་དགོངས་ཏེ་དེ་དང་དེ་རྗེས་སུ་འཛིན་པའི་ཐབས་བསྟན་ནས་རིམ་གྱིས་དེ་ཁོ་ན་ཉིད་ལ་དྲང་བར་བྱ་བའི་ཆེད་དུ་གསུངས་པའི་ཕྱིར་རོ། །དེ་སྐད་དུ་ཡང་སྟུག་པོ་བཀོད་པའི་མདོ་ལས། རྣལ་འབྱོར་སྤྱོད་པ་སྟོང་པ་ཉིད། །གནས་མ་ཡིན་ལ་སྦྱར་མི་བྱ། །གནས་མ་ཡིན་ལ་སྦྱར་བྱས་ན། །བདུད་རྩི་དུག་ཏུ་འགྱུར་བ་བཞིན། །ཉམས་པར་གྱུར་ན་དམ་ཆོས་ཀྱི། །སྣོད་ནི་ཅིས་ཀྱང་མ་ཡིན་ནོ། །ཞེས་སོ། །

**གཉིས་པ་ནི།**

 འཇིག་ཚོགས་ལྟ་དང་བྲལ་ཡང་སངས་རྒྱས་ཀྱིས། །

 ཇི་ལྟར་ང་དང་ང་ཡི་བསྟན་པ་ལྟར། །

 དེ་བཞིན་དངོས་རྣམས་རང་བཞིན་མེད་མོད་ཀྱི། །

 ཡོད་ཅེས་དྲང་དོན་ཉིད་དུ་བསྟན་པ་ཡིན། །

ཞེས་པ་སྟེ། གོང་དུ་བསྟན་པ་དེར་མ་ཟད་གཞན་ཡང་ཇི་ལྟར་སངས་རྒྱས་ཀྱིས་འཇིག་ཚོགས་ལ་ལྟ་བའི་ས་བོན་དྲུང་ནས་འབྱིན་ཏེ་ང་དང་ང་ཡིར་འཛིན་པའི་ལྟ་བ་དང་བྲལ་ཡང༌། འཇིག་རྟེན་གྱི་ཐ་སྙན་ལ་བརྟེན་ནས་གདུལ་བྱ་བསྟན་པ་ལ་རིམ་གྱིས་དྲང་བར་བྱ་བའི་ཕྱིར་དགོས་པའི་དབང་གིས་ངས་ཁྱེད་ལ་བསྟན་པར་བྱ་ཡིས། ངའི་འཁོར་བུམ་པ་བཟང་པོ་ལྟ་བུ་དག་ཉོན་ཅིག་ཅེས་བསྟན་པ་ལྟར། དེ་བཞིན་དུ་དངོས་པོ་རྣམས་ལ་རང་བཞིན་མེད་མོད་ཀྱི། འོན་ཀྱང་ཀུན་གཞི་དང་གང་ཟག་སོགས་ཡོད་ཅེས་དྲང་དོན་ཉིད་དུ་བསྟན་པ་ནི་གདུལ་བྱ་རྣམས་དེ་ཁོ་ན་ཉིད་ལ་གཞུག་པར་བྱ་བའི་ཐབས་སུ་དགོངས་པ་སྟེ། སློབ་དཔོན་གྱིས། དགོངས་པའི་དབང་གིས་རྒྱལ་བ་རྣམས། །ང་དང་ང་ཡིར་ཞེས་གསུངས་ལྟར། །ཕུང་པོ་ཁམས་དང་སྐྱེ་མཆེད་རྣམས། །དེ་བཞིན་དགོངས་པའི་དབང་གིས་གསུངས། །ཞེས་གསུངས་སོ། །

**གཉིས་པ་སེམས་ཙམ་པའི་ལུགས་བྱེ་བྲག་ཏུ་བཤད་པ་ལ་གཉིས། བསྒྲུབ་བྱའི་ཕྱོགས་སྔ་བརྗོད་པས་མདོར་བསྟན་པ། སྒྲུབ་བྱེད་འགོག་པའི་རིགས་པ་རྒྱས་པར་བཤད་པའོ། །དང་པོ་ལ་གསུམ། རྣམ་རིག་ཙམ་དུ་གནས་ལུགས་རྟོགས་ཚུལ། རྣམ་རིག་ཙམ་ལས་གཟུང་འཛིན་འབྱུང་ཚུལ། རྣམ་རིག་ཙམ་གྱི་མཚན་ཉིད་བཤད་པའོ། །དང་པོ་ནི།**

 གཟུང་བ་མེད་པར་འཛིན་པ་མ་མཐོང་ཞིང༌། །

 སྲིད་གསུམ་རྣམ་ཤེས་ཙམ་དུ་རབ་རྟོགས་པས། །

 ཤེས་རབ་ལ་གནས་བྱང་ཆུབ་སེམས་དཔའ་དེས། །

 རྣམ་ཤེས་ཙམ་དུ་དེ་ཉིད་རྟོགས་པར་འགྱུར། །

ཞེས་པ་སྟེ། ཤེས་རབ་ཀྱི་ཕར་ཕྱིན་ལ་གནས་པའི་བྱང་སེམས་ས་དྲུག་པ་དེ་ཆོས་ཅན། སྲིད་པ་གསུམ་པོ་རྣམ་པར་ཤེས་པ་ཙམ་དུ་རིག་པའི་སྒོ་ནས་དེ་ཁོ་ན་ཉིད་རྟོགས་པར་འགྱུར་བ་ཡིན་ཏེ། གཟུང་བ་རྫས་སུ་གྲུབ་པ་གཞན་མེད་པར་དེ་འཛིན་པའི་ཡུལ་ཅན་གྱི་ཤེས་པ་ཡོད་པར་མ་མཐོང་ཞིང༌། དོན་དམ་པར་སྲིད་པ་གསུམ་པོ་འདི་རྣམ་ཤེས་རང་རིག་རང་གསལ་ཙམ་དུ་རབ་དུ་རྟོགས་པའི་ཕྱིར་རོ། །

**གཉིས་པ་ནི།**

 ཇི་ལྟར་རླུང་གིས་བསྐུལ་བས་རྒྱ་མཚོ་ནི། །

 ཆེ་ལས་ཆུ་རླབས་འབྱུང་བ་དེ་བཞིན་དུ། །

 ཀུན་གྱི་ས་བོན་ཀུན་གཞི་ཞེས་བྱ་ལས། །

 རང་གི་ནུས་པས་རྣམ་ཤེས་ཙམ་ཞིག་འབྱུང༌། །

ཞེས་པ་སྟེ། འོ་ན་ཕྱི་དོན་མེད་པར་དེར་སྣང་གི་སེམས་ཇི་ལྟར་སྐྱེ་ཞེ་ན། ཇི་ལྟར་རླུང་གིས་བསྐུལ་བའི་རྒྱ་མཚོ་ནི་ཆེ་ལས་ཆུ་རླབས་འབྱུང་བ་དེ་བཞིན་དུ་ཕྱི་ནང་གི་དངོས་པོ་ཀུན་འབྱུང་བས་ན་ཀུན་གྱི་ས་བོན་ཀུན་གཞི་ཞེས་བྱ་བ་དེའི་སྟེང་དུ་སེམས་ཅན་རང་རང་གི་བག་ཆགས་ཀྱི་ནུས་པ་སྨིན་པ་ལས་གཟུང་འཛིན་གཉིས་སྣང་གི་རྒྱུ་གཞན་དབང་གི་རྣམ་པར་ཤེས་པ་ཙམ་ཞིག་འབྱུང་བ་དེ་ལ་བྱིས་པ་རྣམས་གཟུང་འཛིན་ཐ་དད་པར་རྟོག་པར་བྱེད་ཀྱི། དོན་དུ་རྣམ་པར་ཤེས་པ་ལས་ཐ་དད་པའི་གཟུང་བ་ཡོད་པ་མ་ཡིན་ཏེ། དཔེར་ན་དབང་ཕྱུག་འགྲོ་བའི་རྒྱུར་སྨྲ་བ་བཞིན་དུ་ཀུན་གཞི་ཡང་དངོས་པོ་མཐའ་དག་གི་དམིགས་པའི་རྟེན་དུ་གྱུར་པའི་ཕྱིར་ས་བོན་ཐམས་ཅད་པ་ཞེས་སྨྲ་བར་བྱེད་ཀྱང་དབང་ཕྱུག་རྟག་ལ་འདི་མི་རྟག་པའི་ཁྱད་པར་ཙམ་མོ་ཞེས་འདོད་དོ། །

**གསུམ་པ་ནི།**

 དེ་ཕྱིར་གཞན་གྱི་དབང་གི་ངོ་བོ་གང༌། །

 དངོས་པོ་བཏགས་པར་ཡོད་པའི་རྒྱུར་འགྱུར་ཞིང༌། །

 ཕྱི་རོལ་གཟུང་བ་མེད་པར་འབྱུང་འགྱུར་ལ། །

 ཡོད་དང་སྤྲོས་ཀུན་ཡུལ་མིན་རང་བཞིན་ཡོད། །

ཅེས་པ་སྟེ། རྒྱུ་མཚན་དེའི་ཕྱིར་གཞན་གྱི་དབང་གི་ངོ་བོ་ཀུན་གཞི་གང་ཡིན་པ་འདི་ཆོས་ཅན། ཁྱད་ཆོས་གསུམ་དང་ལྡན་པ་ཡིན་ཏེ། གཟུང་འཛིན་གྱི་དངོས་པོ་ཐ་དད་པ་སོགས་ཀུན་ཏུ་བཏགས་པ་ཡོད་པའི་རྒྱུར་འགྱུར་པ་དང༌། ཕྱི་རོལ་གྱི་གཟུང་བ་མེད་པར་རང་གི་བག་ཆགས་སྨིན་པ་ལས་འབྱུང་བར་འགྱུར་བ་དང༌། བདག་དང་ཆོས་སུ་སྒྲོ་འདོགས་པའི་གཞི་ཡིན་པས་རང་བཞིན་གྱིས་ཡོད་པའི་ཕྱིར་ཞེས་མཚན་ཉིད་གསུམ་དང༌། དོན་དམ་པར་སྤྲོས་པ་ཀུན་གྱི་ཡུལ་མིན་པས་གནས་ཚུལ་ཡོངས་སུ་གྲུབ་པའི་རང་བཞིན་དུ་ཡོད་པ་ཡིན་ཏེ། དེའི་མཚན་ཉིད་ཀྱང་མདོ་རྒྱན་ལས། ཡོད་མིན་མེད་མིན་དེ་བཞིན་ཉིད་གཞན་མིན། །སྐྱེ་དང་འཇིག་མེད་སྒྲིབ་པར་མི་འགྱུར་ཞིང༌། །འཕེལ་བ་མེད་ཅིང་རྣམ་པར་དག་པའང་མེད། །རྣམ་པར་དག་གྱུར་འདི་ནི་དོན་དམ་མཚན། །ཞེས་མཚན་ཉིད་བརྒྱད་ལྡན་དུ་བཤད་པའི་ཕྱིར་རོ་ཞེས་འདོད་དོ། །

**གཉིས་པ་ལ་གཉིས། སྒྲུབ་བྱེད་དཔེ་དང་རྟགས་གཉིས་རིམ་ལྡན་དུ་འགོག་པ། ཡིད་ཆེས་མདོ་སྡེའི་ལུང་གཉིས་དྲང་དོན་དུ་བཤད་པའོ། །དང་པོ་ལ་གཉིས། ཆོས་མཐུན་མཚུངས་པའི་དཔེ་བཞི་རིམ་ལྡན་དུ་འགོག་པ་དང༌། མངོན་རྗེས་ཚད་མའི་རྟགས་གཉིས་རིམ་ལྡན་དུ་འགོག་པའོ། །དང་པོ་ལ་གཉིས། འགོག་བྱེད་ཀྱི་རིགས་པ་རྒྱས་པར་བཤད་པ་དང༌། དེའི་དོན་བསྡུ་བའོ། །དང་པོ་ལ་བཞི། ཡིད་ཤེས་འཁྲུལ་པ་རྨི་ལམ་གྱི་དཔེ་འགོག་པ། དབང་ཤེས་འཁྲུལ་པ་རབ་རིབ་ཀྱི་དཔེ་འགོག་པ། སྒོམ་བྱུང་འཁྲུལ་པ་ཀེང་རུས་ཀྱི་དཔེ་འགོག་པ། མཐོང་སྣང་འཁྲུལ་པ་རྣག་བློའི་དཔེ་འགོག་པའོ། །དང་པོ་ལ་གཉིས། དྲིས་པའི་ལན་དགག་པ་དང༌། དེའི་སྒྲུབ་བྱེད་དགག་པའོ། །དང་པོ་ནི།**

 ཕྱི་རོལ་མེད་སེམས་དཔེ་ནི་གང་དུ་ཡོད། །

 རྨི་ལམ་ཇི་བཞིན་ཞེ་ན་དེ་བསམ་བྱ། །

 གང་ཚེ་ང་ལ་རྨི་ལམ་ན་ཡང་སེམས། །

 ཡོད་མིན་དེ་ཚེ་ཁྱོད་ཀྱི་དཔེ་ཡོད་མིན། །

ཞེས་པ་སྟེ། སེམས་ཙམ་པ་ཁྱོད་ཀྱི་ལུགས་ལ་ཕྱི་རོལ་གྱི་དོན་མེད་ལ་སེམས་བདེན་པར་ཡོད་པའི་དཔེ་ནི་གང་དུ་ཡོད་ཅེས་དྲིས་པ་ལ། ཁོ་ན་རེ། དཔེར་ན་རྨི་ལམ་གྱི་གནས་སྐབས་སུ་ཁང་པ་ཆུང་ངུ་ཞིག་ཏུ་གླང་ཆེན་གྱི་ཁྱུ་སོགས་མཐོང་ནའང་དེ་དག་མེད་པ་ཡིན་ཏེ། ཡོད་ན་ཁང་ཆུང་དུ་གླང་ཆེན་གྱི་ཁྱུ་ཤོང་བ་མ་ཡིན་པའི་ཕྱིར། ཡུལ་མེད་ཀྱང་ཤེས་པ་ཡོད་པ་ནི་རྨི་ལམ་གྱི་དཔེ་ཇི་ལྟ་བ་བཞིན་ནོ་ཞེ་ན། དེ་ལ་བསམ་པའམ་དཔྱད་པར་བྱ་སྟེ། ཁྱོད་ཀྱི་དཔེ་དེ་ངེད་ལ་མཐུན་སྣང་དུ་གྲུབ་པ་མ་ཡིན་པར་ཐལ། གང་གི་ཚེ་ང་ལ་རྨི་ལམ་གྱི་གནས་སྐབས་ན་ཡང་ཡུལ་གླང་ཆེན་སོགས་མེད་པ་ལྟར་དེའི་རྣམ་པ་ཅན་གྱི་སེམས་ཀྱང་ཡོད་པ་མ་ཡིན་ཏེ། དེའི་ཚེ་ཁྱོད་ཀྱི་དཔེ་ངེད་ལ་གྲུབ་པ་ཡོད་པ་མ་ཡིན་པའི་ཕྱིར་རོ། །

**གཉིས་པ་ལ་གཉིས། དྲན་པའི་རྟགས་ཀྱི་སྒྲུབ་བྱེད་དགག་པ། ཞེན་པའི་རྟགས་ཀྱི་སྒྲུབ་བྱེད་དགག་པའོ། །དང་པོ་ནི།**

 གལ་ཏེ་སད་ཚེ་རྨི་ལམ་དྲན་ལས་ཡིད། །

 ཡོད་ན་ཕྱི་རོལ་ཡུལ་ཡང་དེ་བཞིན་འགྱུར། །

 ཇི་ལྟར་ཁྱེད་ཀྱིས་ངས་མཐོང་སྙམ་དྲན་པ། །

 དེ་འདྲ་ཕྱི་རོལ་ལ་ཡང་ཡོད་པ་ཡིན། །

ཞེས་པ་སྟེ། གལ་ཏེ་རྨི་ལམ་ན་ཡིད་བདེན་པར་ཡོད་དེ། སད་པའི་ཚེ་རྨི་ལམ་གྱི་མྱོང་བ་དྲན་པའི་རྟགས་ལས་ཡིད་ཡོད་པར་གྲུབ་པའི་ཕྱིར་ཞེ་ན། ཁྱོད་ཀྱི་རྨི་ལམ་ན་ཤེས་པ་ཡོད་པ་ལྟར་ཕྱི་རོལ་གྱི་ཡུལ་ཡང་དེ་བཞིན་དུ་ཡོད་པར་འགྱུར་ཏེ། ཇི་ལྟར་སད་པའི་གནས་སྐབས་སུ་ངས་རྨི་ལམ་དུ་མཐོང་ངོ་སྙམ་པའི་ཡུལ་ཅན་གྱི་དྲན་པ་དེ་དང་འདྲ་བ་ཕྱི་རོལ་གྱི་ཡུལ་ལ་ཡང་འདི་རྨི་ལམ་དུ་དྲན་རྒྱུ་ཡོད་པའི་ཕྱིར་རོ། །

**གཉིས་པ་ལ་གཉིས། འདོད་པ་བརྗོད་པ་དང༌། དེ་དགག་པའོ། །དང་པོ་ནི།**

 གལ་ཏེ་གཉིད་ན་མིག་བློ་མི་སྲིད་པས། །

 ཡོད་མིན་ཡིད་ཀྱི་ཤེས་པ་ཁོ་ན་ཡོད། །

 དེ་ཡི་རྣམ་པ་ཕྱི་རོལ་ཉིད་དུ་ཞེན། །

 རྨི་ལམ་ཇི་ལྟ་དེ་བཞིན་འདིར་འདོད་ན། །

ཞེས་པ་སྟེ། གལ་ཏེ་གཉིད་ཀྱི་གནས་སྐབས་ན་མིག་དབང་མེད་པས་མིག་བློའམ་མིག་ཤེས་མི་སྲིད་པས། གཟུང་བྱ་གཟུགས་ཀྱི་སྐྱེ་མཆེད་ཀྱང་ཡོད་པ་མིན་ལ། ཡིད་ཀྱི་ཤེས་པ་ཁོ་ན་ཡུལ་དུ་སྣང་བ་ཡོད་པ་ཡིན་པས། ཡིད་ཤེས་དེའི་རྣམ་པ་སྣང་བ་ལ་ཕྱི་རོལ་གྱི་དོན་ཉིད་དུ་ཞེན་པ་སྐྱེ་བའི་རྟགས་ཀྱིས་རྨི་ལམ་ཇི་ལྟ་བ་དེ་བཞིན་དུ་སད་པའི་སྐབས་འདི་ཡང་ཤེས་པ་ཡུལ་གྱི་རྣམ་པར་འདོད་དོ་ཞེ་ནའོ། །

**གཉིས་པ་ལ་གསུམ། རྨི་ལམ་གྱི་ཡུལ་ཤེས་བདེན་པ་མེད་པ། སད་པའི་ཡུལ་ཤེས་བདེན་པ་མེད་པ། དེས་ན་ཡོད་མེད་མཚུངས་པར་བསྟན་པའོ། །དང་པོ་ནི།**

 ཇི་ལྟར་ཁྱོད་ཀྱི་ཕྱི་ཡུལ་རྨི་ལམ་དུ། །

 མ་སྐྱེས་དེ་བཞིན་ཡིད་ཀྱང་སྐྱེས་མ་ཡིན། །

 མིག་དང་མིག་གི་ཡུལ་དང་དེས་བསྐྱེད་སེམས། །

 གསུམ་པོ་ཐམས་ཅད་ཀྱང་ནི་བརྫུན་པ་ཡིན། །

 རྣ་སོགས་ལྷག་མ་གསུམ་པོའང་སྐྱེ་བ་མེད། །

ཅེས་པ་སྟེ། ཇི་ལྟར་ཁྱོད་ཀྱི་ལུགས་ལ་རྨི་ལམ་དུ་ཕྱི་རོལ་གྱི་ཡུལ་རང་བཞིན་གྱིས་མ་སྐྱེས་པ་དེ་བཞིན་དུ། ཡིད་ཀྱི་རྣམ་ཤེས་ཀྱང་རང་བཞིན་གྱིས་སྐྱེ་བ་མ་ཡིན་པར་ཐལ། རྒྱུ་མཚན་མཚུངས་པའི་ཕྱིར། དཔེར་ན་རྨི་ལམ་གྱི་མིག་དང༌། མིག་གི་ཡུལ་དང༌། དེས་བསྐྱེད་པའི་སེམས་ཏེ་ཡུལ་དབང་ཤེས་གསུམ་ཐམས་ཅད་ཀྱང་ནི་བརྫུན་པ་ཡིན་ལ། མིག་སོགས་གསུམ་པོ་དེ་བཞིན་དུ་རྣ་བ་དང་སོགས་སྒྲས་དབང་པོ་ལྷག་མ་རྣམས་ཀྱི་ཡུལ་དབང་ཤེས་གསུམ་ཐམས་ཅད་ཀྱང་སྐྱེ་བ་མེད་པའོ། །

**གཉིས་པ་ནི།**

 རྨི་ལམ་ཇི་ལྟར་དེ་བཞིན་སད་འདིར་ཡང༌། །

 དངོས་རྣམས་བརྫུན་ཡིན་སེམས་དེ་ཡོད་མ་ཡིན། །

 སྤྱོད་ཡུལ་མེད་ཅིང་དབང་པོ་རྣམས་ཀྱང་མེད། །

ཅེས་པ་སྟེ། རྨི་ལམ་གྱི་གནས་སྐབས་ན་ཡུལ་དབང་ཤེས་གསུམ་ཐམས་ཅད་བརྫུན་པ་ཡིན་པ་ཇི་ལྟ་བ་དེ་བཞིན་དུ་སད་པའི་སྐབས་འདིར་ཡང་ཡུལ་དབང་ཤེས་གསུམ་གྱིས་བསྡུས་པའི་ཕྱི་རོལ་གྱི་དངོས་པོ་རྣམས་བརྫུན་པ་ཡིན་ཏེ། སེམས་རྣམ་པར་ཤེས་པ་དེ་ཡང་བདེན་པར་ཡོད་པ་མ་ཡིན་ལ། དམིགས་རྐྱེན་གཟུགས་ལ་སོགས་པའི་སྤྱོད་ཡུལ་རྣམས་ཀྱང་བདེན་པར་མེད་ཅིང༌། བདག་རྐྱེན་མིག་ལ་སོགས་པའི་དབང་པོ་རྣམས་ཀྱང་བདེན་པ་མེད་པའི་ཕྱིར་རོ། །

**གསུམ་པ་ནི།**

 འདི་ན་ཇི་ལྟར་སད་བཞིན་ཇི་སྲིད་དུ། །

 མ་སད་དེ་སྲིད་དེ་ལ་གསུམ་པོ་ཡོད། །

 སད་པར་གྱུར་ན་གསུམ་ཆར་ཡོད་མིན་ལྟར། །

 གཏི་མུག་གཉིད་སད་ལས་དེ་དེ་བཞིན་ནོ། །

ཞེས་པ་སྟེ། མདོར་ན་ཡུལ་ཤེས་གཉིས་ཐ་སྙད་དུ་ཡོད་མཉམ་དང་དོན་དམ་པར་མེད་མཉམ་ཡིན་ཏེ། འཇིག་རྟེན་འདི་ནང་མ་རིག་པའི་གཉིད་དང་མ་བྲལ་ཞིང་ཐ་མལ་པའི་གཉིད་སད་པའི་སྐབས་དམིགས་པ་གསུམ་ཆར་ཡོད་པ་དེ་བཞིན་དུ། ཇི་སྲིད་གཉིད་མ་སད་པ་དེ་སྲིད་དེ་ལ་རྨི་ལམ་གྱི་ཡུལ་དབང་སེམས་གསུམ་པོ་དེ་དག་ཡོད་ཅིང༌། ཐ་མལ་པའི་གཉིད་སད་པར་གྱུར་པ་ན་རྨི་ལམ་གྱི་ཡུལ་དབང་སེམས་ཏེ་གསུམ་ཆར་ཡོད་པ་མ་ཡིན་པ་ལྟར། གཏི་མུག་གཉིད་མ་ལུས་པ་དྲུང་ནས་ཕྱུང་སྟེ་སད་པ་ལས་ཆོས་ཉིད་མངོན་སུམ་དུ་མཐོང་བའི་གང་ཟག་དེ་ལ་འཁྲུལ་པའི་ཡུལ་དབང་ཤེས་པ་གསུམ་ཆར་མེད་དེ་དཔེར་ན་ཐ་མལ་པའི་གཉིད་སད་པའི་མི་ལ་རྨི་ལམ་མེད་པ་བཞིན་ནོ། །འདིས་སངས་རྒྱས་ཀྱི་ཡེ་ཤེས་ལ་འཁྲུལ་སྣང་མེད་པ་ཡང་ངེས་ཏེ། དེ་སྐད་དུ་ཡང༌། མ་རིག་གཉིད་ལས་སངས་ཕྱིར་དང༌། །ཤེས་བྱ་ལ་ཡང་བློ་རྒྱས་ཕྱིར། །ཞེས་གསུངས་པ་བཞིན་ནོ། །

**གཉིས་པ་དབང་ཤེས་འཁྲུལ་པ་རབ་རིབ་ཀྱི་དཔེ་འགོག་པ་ལ་གཉིས། དཔེ་མི་རུང་བར་བསྟན་པ་དང༌། རུང་བའི་སྒྲུབ་བྱེད་དགག་པའོ། །དང་པོ་ནི།**

 དབང་པོ་རབ་རིབ་བཅས་པ་བློ་གང་གིས། །

 རབ་རིབ་མཐུ་ལས་སྐྲ་རྣམས་གང་མཐོང་བ། །

 དེ་བློ་ལ་ལྟོས་གཉིས་ཆར་བདེན་པ་སྟེ། །

 དོན་གསལ་མཐོང་ན་གཉིས་ཀ་བརྫུན་པ་ཡིན། །

ཞེས་པ་སྟེ། ཕྱི་དོན་མེད་ཀྱང་ཤེས་པ་བདེན་གྲུབ་ཀྱི་དཔེ་ཡོད་དེ། རབ་རིབ་ཅན་གྱིས་ཡོད་པ་མ་ཡིན་པའི་སྐྲ་ཤད་ལ་སོགས་པ་དམིགས་པའི་ཕྱིར་ཞེ་ན། དེ་གཉིས་དཔེ་དོན་མཚུངས་པར་ཡོད་པ་མ་ཡིན་པར་ཐལ། བདག་རྐྱེན་མིག་གི་དབང་པོ་རབ་རིབ་དང་བཅས་པ་སྐྱོན་ལྡན་གྱི་མིག་བློ་གང་གིས་རབ་རིབ་ཀྱི་མཐུ་ལས་སྐྲ་ཤད་ལ་སོགས་པའི་ཡུལ་རྣམས་གང་མཐོང་བ་ན། མཐོང་མཁན་དབང་པོ་སྐྱོན་ཅན་དེའི་བློ་ལ་ལྟོས་ན་ཡུལ་ཤེས་གཉིས་ཆར་བདེན་པ་སྟེ། དེ་དང་དེར་སྣང་བའི་ཕྱིར་རོ། །རབ་རིབ་མེད་པར་དོན་གསལ་བར་མཐོང་བ་ལ་ལྟོས་ན་སྐྲ་ཤད་དུ་སྣང་བའི་ཡུལ་ཤེས་གཉིས་ཀའང་དེ་ལ་མི་སྣང་བའི་ཕྱིར་བརྫུན་པ་ཡིན་ནོ། །

**གཉིས་པ་ལ་གཉིས། ཡུལ་མེད་ཤེས་པ་སྐྱེ་ན་ཧ་ཅང་ཐལ་བ་དགོད་པ་དང༌། དེའི་ཉེས་སྤོང་དགག་པའོ། །དང་པོ་ནི།**

 གལ་ཏེ་ཤེས་བྱ་མེད་པར་བློ་ཡོད་ན། །

 སྐྲ་དེའི་ཡུལ་དང་མིག་ནི་རྗེས་འབྲེལ་བའི། །

 རབ་རིབ་མེད་ལའང་སྐྲ་ཤད་བློར་འགྱུར་ན། །

 དེ་ལྟ་མ་ཡིན་དེ་ཕྱིར་དེ་ཡོད་མིན། །

ཞེས་པ་སྟེ། གལ་སྟེ་ཡུལ་ཤེས་བྱ་སྐྲ་ཤད་ལྟ་བུ་མེད་ཀྱང་དེར་འཛིན་པའི་ཡུལ་ཅན་གྱི་བློ་ཡོད་དོ་ཟེར་ན། སྐྲ་ཤད་དུ་སྣང་བ་དེའི་ཡུལ་དང་མིག་ནི་རྗེས་སུ་འབྲེལ་བའི་ཚེ་རབ་རིབ་མེད་པ་ལའང་སྐྲ་ཤད་ཀྱི་བློར་འགྱུར་དགོས་ཏེ། ཅི་ཕྱིར་ཞེ་ན། ཡུལ་མེད་པར་ཤེས་པ་ཡོད་པར་ཁས་བླངས་པའི་ཕྱིར་རོ། །དེ་ནི་དེ་ལྟ་མིན་པ་དེའི་ཕྱིར་སྐྲ་ཤད་འཛིན་པའི་བློ་དེ་ཡུལ་མེད་ཡུལ་ཅན་ཡིན་པས་རིགས་པར་ཡོད་པ་མ་ཡིན་ནོ། །

**གཉིས་པ་ལ་གཉིས། ཉེས་སྤོང་བརྗོད་པ་དང༌། དེ་དགག་པའོ། དང་པོ་ནི།**

 གང་ཕྱིར་མཐོང་བ་དག་ལ་བློ་ནུས་ནི། །

 སྨིན་མེད་དེ་ཕྱིར་དེ་ལ་བློ་མི་འགྱུར། །

 ཤེས་བྱ་ཡོད་དངོས་བྲལ་བས་མིན་ཞེ་ན། །

ཞེས་པ་སྟེ། དེ་ཡང་སྐྲ་ཤད་དུ་སྣང་བའི་ཤེས་པ་བདེན་པར་གྲུབ་ཀྱང་རབ་རིབ་མེད་པ་ལ་སྐྲ་ཤད་དུ་སྣང་མི་དགོས་ཏེ། གང་གི་ཕྱིར་རབ་རིབ་མེད་པའི་མཐོང་བ་དག་པ་ལ་སྐྲ་ཤད་དུ་མི་སྣང་བ་ནི་ཀུན་གཞི་ལ་བློ་ཡི་ནུས་པ་སྨིན་པ་མེད་པ་དེའི་ཕྱིར་དབང་པོ་དག་པ་དེ་ལ་སྐྲ་ཤད་དུ་སྣང་བའི་བློ་འབྱུང་བར་མི་འགྱུར་གྱི། གཞི་དེར་ཤེས་བྱ་ཡོད་པའི་དངོས་པོ་སྐྲ་ཤད་དང་བྲལ་བ་ཙམ་གྱིས་མིན་ཏེ་བག་ཆགས་ཀྱི་ནུས་པ་མེད་པའི་ཕྱིར་ཞེ་ན།

**གཉིས་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

 ནུས་དེ་མེད་པས་འདི་ནི་འགྲུབ་མ་ཡིན། །

ཞེས་པས་བསྟན་ཏེ། ནུས་པ་སྨིན་པ་ལས་བག་ཆགས་ཀྱི་ཤེས་པ་བདེན་འགྲུབ་སྐྱེ་བ་འདི་ནི་འགྲུབ་པ་མ་ཡིན་པར་ཐལ། ནུས་པ་ཞེས་བྱ་བ་དེ་རང་བཞིན་གྱིས་གྲུབ་པ་མེད་པའི་ཕྱིར། གལ་ཏེ་ནུས་པ་ཞེས་བྱ་བ་ཞིག་ཡོད་ན། ནུས་པ་དང་ནུས་པའི་རྣམ་ཤེས་གཉིས་ངོ་བོ་བདག་གཅིག་དང་དེ་ལས་དེ་བྱུང་གི་འབྲེལ་བ་གང་ཞིག་ཡོད། ནུས་པའི་རྣམ་ཤེས་ནུས་པ་ཉིད་དུ་ཡོད་པ་མི་རིགས་ཏེ། ཡོད་ན་རྒྱུ་འབྲས་གཅིག་ཏུ་ཐལ་བའི་ཕྱིར་དང༌། རྣམ་ཤེས་རང་དང་དུས་མཉམ་པའི་ནུས་པ་ལས་བྱུང་བའང་མི་རིགས་ཏེ་རྒྱུ་འབྲས་དུས་མཉམ་པ་མི་སྲིད་པའི་ཕྱིར་རོ། །

**གཉིས་པ་ལ་གཉིས། དོན་སྟོང་གི་ཤེས་པ་སྐྱེ་མི་རིགས་པ་དང༌། དོན་སྣང་གི་བག་ཆགས་སྨིན་མི་རིགས་པར་དགག་པའོ། །དང་པོ་ལ་གཉིས། ད་ལྟ་བ་དང་མ་འོངས་པའི་ནུས་པ་རང་བཞིན་གྱིས་གྲུབ་པ་དགག་པ་དང༌། འདས་པའི་ནུས་པ་རང་བཞིན་གྱིས་གྲུབ་པ་དགག་པའོ། །དང་པོ་ལ་གཉིས། དངོས་དང༌། ཉེས་སྤོང་དགག་པའོ། །དང་པོ་ནི།**

 སྐྱེས་ལ་ནུས་པ་སྲིད་པ་ཡོད་མ་ཡིན། །

 མ་སྐྱེས་ངོ་བོ་ལ་ཡང་ནུས་ཡོད་མིན། །

 ཁྱད་པར་མེད་པར་ཁྱད་པར་ཅན་ཡོད་མིན། །

 མོ་གཤམ་བུ་ལའང་དེ་ནི་ཡོད་པར་ཐལ། །

ཞེས་པ་སྟེ། ནུས་པ་བདེན་གྲུབ་ཏུ་ཡོད་པ་མ་ཡིན་ཏེ། ཡོད་ན་དཔྱད་དུས་རྙེད་དགོས་པ་ལ་རྙེད་པར་མི་འགྱུར་བའི་ཕྱིར་ཏེ། རྣམ་ཤེས་སྐྱེས་བཞིན་པ་ད་ལྟ་བ་ལ་ནུས་པ་ད་ལྟ་བ་སྲིད་པ་ཡོད་པ་མ་ཡིན་ཏེ། ཡོད་ན་རྒྱུ་འབྲས་དུས་མཉམ་པར་ཐལ་བའི་ཕྱིར་དང༌། རྣམ་ཤེས་མ་སྐྱེས་པ་སྟེ་མ་འོངས་པ་ལ་ཡང་ངོ་བོ་བདག་གཅིག་གི་འབྲེལ་བའི་ནུས་པ་ཡོད་པ་མ་ཡིན་ཏེ། ཁྱད་པར་གྱི་ཆོས་རྣམ་ཤེས་མ་འོངས་པ་མེད་པ་ལ་ཁྱད་པར་ཅན་གྱི་གཞི་ནུས་པ་ཡོད་པ་མ་ཡིན་པའི་ཕྱིར་དང༌། གལ་ཏེ་མ་སྐྱེས་པ་ལ་ཡང་ནུས་པ་དེ་ཡོད་པར་འདོད་ན་མོ་གཤམ་གྱི་བུ་ལའང་ནུས་པ་དེ་ཡོད་པར་ཐལ། དེ་གཉིས་རྒྱུ་མཚན་མཚུངས་པའི་ཕྱིར་རོ། །

**གཉིས་པ་ནི།**

 གལ་ཏེ་འབྱུང་བར་འགྱུར་བས་བསྙད་འདོད་ན། །

 ནུས་པ་མེད་པར་འདི་ཡི་འབྱུང་འགྱུར་མེད། །

 ཕན་ཚུན་དོན་ལ་བརྟེན་པའི་འགྲུབ་པ་ནི། །

 གྲུབ་མིན་ཉིད་ཅེས་དམ་པ་རྣམས་ཀྱིས་གསུངས། །

ཞེས་པ་སྟེ། གལ་ཏེ་ཁྱོད་ཀྱི་ནམ་ཤེས་ཕྱིས་སུ་འབྱུང་བར་འགྱུར་བ་ལ་བསམ་ནས་དཔེར་ན་འབྲས་མཆན་ཚོས་ཤིག་རས་ཡུག་ཐོགས་ཤིག་ཟེར་བ་ལྟར། རྣམ་པར་ཤེས་པའི་ནུས་པ་ཞེས་འབྱུང་རུང་གི་ནུས་པ་ལ་བསྙད་པར་འདོད་དོ་ཞེ་ན། དེ་ཡང་མི་འཐད་པར་ཐལ། དེ་གང་ལས་འབྱུང་བའི་ཁྱད་གཞི་ནུས་པ་རང་ད་ལྟ་མ་གྲུབ་པས་ནུས་པ་མེད་པ་འདིའི་འབྲས་བུ་འབྱུང་འགྱུར་གྱི་རྣམ་ཤེས་ཀྱང་འབྱུང་བའི་ནུས་པ་མེད་དོ། །གལ་ཏེ་རྣམ་ཤེས་འབྱུང་འགྱུར་ཡོད་པ་ལ་ལྟོས་ནས་དེའི་ནུས་པ་ཞེས་འཇོག་ལ། ནུས་པ་ལས་རྣམ་ཤེས་འབྱུང་ངོ་ཞེས་ནུས་པ་ལ་ལྟོས་ནས་རྣམ་ཤེས་གྲུབ་བོ་སྙམ་ན། དེ་ཡང་མི་གྲུབ་སྟེ་ལྟོས་གྲུབ་ནི་ཕ་བུ་ལྟར་གཅིག་གྲུབ་པ་ལ་གཅིག་ཤོས་སྔོན་དུ་གྲུབ་དགོས། དེ་མ་གྲུབ་པས་གཉིས་ཀར་མི་འགྲུབ་པར་འགྱུར་ཏེ། ཕན་ཚུན་གྱི་དོན་ལ་བརྟེན་པའི་འགྲུབ་པ་ནི་རིང་པོ་ལ་བརྟེན་ནས་ཐུང་ངུ་སོགས་སུ་བཏགས་པ་ཙམ་ཡིན་གྱི། རང་བཞིན་གྱིས་གྲུབ་པ་ནི་མ་ཡིན་པ་ཉིད་དོ་ཞེས་མཁྱེན་རབ་མངའ་བའི་དམ་པ་རྣམས་ཀྱིས་གསུངས་པའི་ཕྱིར་ཏེ། སློབ་དཔོན་གྱིས། གལ་ཏེ་དངོས་པོ་གང་ལྟོས་གྲུབ། །དེ་ཉིད་ལ་ཡང་ལྟོས་ནས་ནི། །ལྟོས་བྱ་གང་ཡིན་དེ་འགྲུབ་ན། །གང་ལ་ལྟོས་ནས་གང་ཞིག་འགྲུབ། །ཅེས་གསུངས་སོ། །

**གཉིས་པ་འདས་པའི་ནུས་པ་དགག་པ་ལ་གཉིས། དགག་པ་དངོས་དང༌། དེའི་ཉེས་སྤོང་དགག་པའོ། །དང་པོ་ནི།**

 གལ་ཏེ་འགགས་པའི་ནུས་སྨིན་ལས་འགྱུར་ན། །

 གཞན་གྱི་ནུས་པ་ལས་གཞན་འབྱུང་བར་འགྱུར། །

 རྒྱུན་ཅན་རྣམས་དེར་ཕན་ཚུན་ཐ་དད་ཡོད། །

 དེ་ཕྱིར་ཐམས་ཅད་ཀུན་ལས་འབྱུང་བར་འགྱུར། །

ཞེས་པ་སྟེ། གལ་ཏེ་རྣམ་ཤེས་འགགས་པའི་ནུས་པ་སྨིན་པ་ལས་རྣམ་ཤེས་ཕྱི་མ་འབྱུང་བར་འགྱུར་རོ་སྙམ་ན། དེ་ལྟར་ན་རྣམ་ཤེས་གཞན་གྱི་ནུས་པ་ལས་རྣམ་ཤེས་གཞན་ཞིག་འབྱུང་བར་འགྱུར་བར་ཐལ། གང་གི་ཕྱིར་ན། རྒྱུན་ཅན་གྱི་དངོས་པོ་རྣམས་དེར་སྐད་ཅིག་སྔ་ཕྱི་ཕན་ཚུན་རང་བཞིན་གྱིས་ཐ་དད་དུ་ཡོད་པར་ཁས་བླངས་པའི་ཕྱིར། འདོད་ན་དེ་ཡི་ཕྱིར་འབྲས་བུ་ཡིན་མིན་ཐམས་ཅད་རྒྱུ་ཡིན་མིན་ཀུན་ལས་འབྱུང་བར་འགྱུར་བའི་ཕྱིར་རོ། །

**གཉིས་པ་ལ་གཉིས། ཉེས་སྤོང་བསྒྲུབ་བྱ་དང་མཚུངས་པར་དགག་པ་དང༌། གཞན་ལ་རྒྱུད་གཅིག་མི་འཐད་པར་དགག་པའོ། །དང་པོ་ནི།**

 གལ་ཏེ་དེར་ནི་རྒྱུན་ཅན་ཐ་དད་ཀྱི། །

 དེ་དག་ལ་རྒྱུན་ཐ་དད་མེད་དེའི་ཕྱིར། །

 ཉེས་མེད་ཅེ་ན་འདི་ནི་བསྒྲུབ་བྱ་ཞིག །

 ཐ་མི་དད་རྒྱུན་སྐབས་མི་རིགས་ཕྱིར་རོ། །

ཞེས་པ་སྟེ། གལ་ཏེ་སྔ་ཕྱི་རིམ་གྱིས་འཇུག་པའི་སྐབས་དེར་རྒྱུན་ཅན་རྫས་ཀྱི་སྐད་ཅིག་ཐ་དད་ཡིན་གྱི་དེ་དག་ལ་རྒྱུན་ནི་ཐ་དད་པ་མེད་པ་གཅིག་ཁོ་ན་ཡིན་པ་དེའི་ཕྱིར་ཐམས་ཅད་ལས་ཐམས་ཅད་ཐལ་བའི་ཉེས་པ་མེད་ཅེ་ན། འདི་ནི་སྔ་ཕྱི་སོ་སོ་བ་ཉིད་ལ་རྒྱུད་གཅིག་ཏུ་གྲུབ་ན་སྐྱོན་མེད་དུ་ཆུག་ཀྱང་རྒྱུད་གཅིག་པ་ཉིད་མ་གྲུབ་པས་འདི་ནི་སླར་ཡང་བསྒྲུབ་བྱ་ཞིག་སྟེ། རྣམ་ཤེས་སྔ་ཕྱི་སོ་སོ་བ་རྣམས་ལ་ཐ་མི་དད་པའི་རྒྱུན་ཡོད་པའི་སྐབས་ནམ་ཡང་མི་རིགས་པའི་ཕྱིར་རོ། །

**གཉིས་པ་ནི།**

 བྱམས་པ་ཉེར་སྦས་ལ་བརྟེན་ཆོས་རྣམས་ནི། །གཞན་ཉིད་ཕྱིར་ན་རྒྱུད་གཅིག་གཏོགས་མིན་ཏེ། །གང་དག་རང་མཚན་ཉིད་ཀྱི་སོ་སོ་བ། །དེ་དག་རྒྱུད་གཅིག་གཏོགས་པ་རིགས་མ་ཡིན། །

ཞེས་པ་སྟེ། དངོས་པོ་གང་དག་རང་རང་གི་མཚན་ཉིད་ཀྱིས་གྲུབ་པའི་སོ་སོ་བ་དེ་དག་ཆོས་ཅན། རྒྱུད་གཅིག་ཏུ་གཏོགས་པར་རིགས་པ་མ་ཡིན་ཏེ། རང་བཞིན་གྱིས་གྲུབ་པའི་གཞན་ཉིད་ཡིན་པའི་ཕྱིར། དཔེར་ན་བྱམས་པ་དང་ཉེར་སྦས་ལ་བརྟེན་པའི་རང་རང་གི་རྒྱུད་དུ་གཏོགས་པའི་ཆོས་སོ་སོ་བ་རྣམས་རྒྱུད་གཅིག་ཏུ་གཏོགས་པ་མ་ཡིན་པར་ཐ་དད་པ་བཞིན་ནོ། །

**གཉིས་པ་དོན་སྣང་གི་བག་ཆགས་སྨིན་མི་རིགས་པར་དགག་པ་ལ་གཉིས། གཞན་གཞུང་རྗེས་སུ་བརྗོད་པ་དང༌། དེ་ཉིད་ཟློག་བྱེད་ཀྱི་རིགས་པ་བཤད་པའོ། །དང་པོ་ལ་གསུམ། དབང་པོ་ཀུན་གཞི་ཉིད་དུ་སྒྲུབ་པ། དབང་དོན་རྣམ་རིག་ཙམ་དུ་སྒྲུབ་པ། རྨི་ལམ་ཡིད་ཤེས་ཉིད་དུ་སྒྲུབ་པའོ། །དང་པོ་ནི།**

 མིག་བློ་སྐྱེ་བ་རང་ནུས་གང་ཞིག་ལས། །

 དེ་མ་ཐག་ཏུ་ཀུན་ནས་སྐྱེ་འགྱུར་ཞིང༌། །

 རང་གི་རྣམ་ཤེས་རྟེན་གྱི་ནུས་དེ་ལ། །

 དབང་པོ་གཟུགས་ཅན་མིག་ཅེས་བྱ་བར་རྟོགས། །

ཞེས་པ་སྟེ། དེ་ལ་རྣམ་པར་ཤེས་པ་སྨྲ་བས་རང་གི་ལུགས་བརྗོད་པའི་ཕྱིར་སྨྲས་པ། མིག་གི་བློ་སྐྱེ་བ་ལ་རང་གི་ནུས་པ་སྨིན་པའི་བག་ཆགས་གང་ཞིག་ཀུན་གཞི་ལ་བཞག་པ་དེ་ལས། སྔ་མ་དེའི་རྣམ་པའི་རྗེས་སུ་བྱེད་པའི་མིག་ཤེས་དེ་མ་ཐག་ཏུ་སྐྱེ་བར་འགྱུར་ཞིང༌། མིག་རང་གི་རྣམ་ཤེས་སྐྱེ་བའི་རྟེན་གྱི་ནུས་པ་དེ་ལས་གཞན་མེད་ཀྱང་འཇིག་རྟེན་པ་རྣམས་དེ་ལ་དབང་པོ་གཟུགས་ཅན་པ་མིག་ཅེས་བྱ་བར་རྟོགས་ཀྱི་དོན་དུ་རྣམ་པར་ཤེས་པ་ལས་ཐ་དད་པའི་མིག་དབང་ཡོད་པ་མ་ཡིན་ནོ་ཞེས་འདོད་དོ། །

**གཉིས་པ་ནི།**

 འདི་ན་དབང་པོ་ལས་བྱུང་རྣམ་པར་རིག །

 ཕྱི་གཟུང་མེད་པར་རང་གི་ས་བོན་ལས། །

 སྔོ་སོགས་སྣང་ཉིད་འབྱུང་བར་མ་རྟོགས་ནས། །

 སྐྱེ་བོས་ཕྱི་རོལ་གཟུང་བར་སེམས་ཁས་ལེན། །

ཞེས་པ་སྟེ། འཇིག་རྟེན་འདི་ན་བཤད་མ་ཐག་པའི་མིག་སོགས་དབང་པོ་ལས་བྱུང་བའི་རྣམ་པར་རིག་པ་ཡུལ་སྔོན་པོ་ལ་སོགས་པ་རྣམས་ཕྱི་རོལ་གྱི་གཟུང་བ་ལ་ལྟོས་པ་མེད་པར་རྣམ་ཤེས་རང་གི་ས་བོན་གྱི་ནུས་པའི་སྟོབས་ལས་ཡུལ་སྔོ་སོགས་སུ་སྣང་བ་ཉིད་འབྱུང་བར་མ་རྟོགས་ནས། འཇིག་རྟེན་པའི་སྐྱེ་བོ་རྣམས་ཀྱིས་ཕྱི་རོལ་གྱི་དོན་གཟུང་བ་རང་མཚན་པ་ཡོད་པར་སེམས་ཤིང་ཁས་ལེན་པར་བྱེད་དོ་ཞེས་འདོད་དོ། །

**གསུམ་པ་ནི།**

 རྨི་ལམ་ན་ནི་གཟུགས་དོན་གཞན་མེད་པ། །

 རང་ནུས་སྨིན་ལས་དེ་ཡི་རྣམ་ཅན་སེམས། །

 འབྱུང་བ་ཇི་ལྟར་དེ་བཞིན་སད་ལའང་འདིར། །

 ཕྱི་རོལ་མེད་པར་ཡིད་ནི་ཡོད་ཅེ་ན། །

ཞེས་པ་སྟེ། དཔེར་ན་རྨི་ལམ་ན་ནི་གཟུགས་སོགས་ཕྱི་དོན་གཞན་དུ་འབྱུང་བ་མེད་པ་ཀུན་གཞི་རང་གི་ནུས་པ་སྨིན་པ་ལས། གཟུགས་སོགས་དེ་ཡི་རྣམ་པ་ཅན་གྱི་སེམས་འབྱུང་བ་ཇི་ལྟ་བ་དེ་བཞིན་ཐ་མལ་པའི་གཉིད་སད་པའི་གནས་སྐབས་ལའང་འདིར། ཕྱི་རོལ་གྱི་དོན་མེད་པར་དོན་སྣང་གི་ཡིད་ནི་ཡོད་ཅེ་ནའོ། །

**གཉིས་པ་དེ་ཉིད་ཟློག་བྱེད་ཀྱི་རིགས་པ་བཤད་པ་ལ་བཞི། །རྒྱུ་མཚན་མཚུངས་པའི་མགོ་སྙོམས་བརྗོད་པ། ཉེས་སྤོང་སྔར་བཤད་རིགས་པས་ཁེགས་པ། སྒྲུབ་བྱེད་བསྒྲུབ་བྱ་དང་མཚུངས་པར་བརྗོད་པ། ལུང་གི་སྒྲུབ་བྱེད་མེད་པར་བསྟན་པའོ། །དང་པོ་ནི།**

 ཇི་ལྟར་མིག་མེད་པར་ནི་རྨི་ལམ་དུ། །

 སྔོ་སོགས་སྣང་བའི་ཡིད་སེམས་འབྱུང་དེ་ལྟར། །

 མིག་དབང་མེད་པར་རང་གི་ས་བོན་ནི། །

 སྨིན་ལས་ལོང་བ་ལ་འདིར་ཅིས་མི་སྐྱེ། །

ཞེས་པ་སྟེ། འཇིག་རྟེན་འདིར་ཆོས་ཅན། གཉིད་སད་པའི་ལོང་བ་ལའང་མིག་དབང་མེད་པར་རྣམ་ཤེས་རང་གི་ས་བོན་ནི་སྨིན་པ་ལས་གཟུགས་གསལ་བར་སྣང་བའི་ཡིད་ཀྱི་རྣམ་ཤེས་ཅིས་མི་སྐྱེ་སྟེ་སྐྱེ་བར་ཐལ། ཇི་ལྟར་མིག་དབང་མེད་པར་ནི་རྨི་ལམ་དུ་སྔོ་སོགས་སྣང་བའི་ཡིད་སེམས་བདེན་གྲུབ་ཏུ་འབྱུང་བ་དེ་ལྟར་ཏེ་དེ་དང་རྒྱུ་མཚན་མཚུངས་པའི་ཕྱིར། མཚུངས་པའི་རྒྱུ་མཚན་ཡང་རྨི་ལམ་དང་སད་པའི་ལོང་བ་གཉིས་ཀ་ལ་མིག་མེད་པ་ཡང་མཚུངས་ལ། ཀུན་གཞིའི་སྟེང་ན་གཟུགས་སྣང་གི་བག་ཆགས་ཡོད་པ་ཡང་མཚུངས་པའི་ཕྱིར་རོ། །

**གཉིས་པ་ལ་གཉིས། ལོང་ཤེས་ཡོད་མེད་མཚུངས་པར་ཁེགས་པ། ལོང་བ་བཞིན་དུ་རྨི་ལམ་ཁེགས་པའོ། །དང་པོ་ནི།**

 གལ་ཏེ་ཁྱོད་ལྟར་རྨི་ལམ་དྲུག་པ་ཡི། །

 ནུས་པ་སྨིན་ཡོད་སད་པར་མེད་གྱུར་ན། །

 དྲུག་པའི་ནུས་སྨིན་ཇི་ལྟར་འདིར་མེད་པ། །

 དེ་ལྟར་རྨི་ཚེ་མེད་ཅེས་ཅིས་མི་རིགས། །

ཞེས་པ་སྟེ། གལ་ཏེ་དེ་གཉིས་མི་མཚུངས་ཏེ། རྨི་ལམ་ན་དྲུག་པ་ཡིད་ཀྱི་རྣམ་པར་ཤེས་པའི་ནུས་པ་སྨིན་པ་ཡོད་ལ། སད་པའི་ལོང་བ་ལ་དྲུག་པ་ཡིད་ཀྱི་ཤེས་པའི་སྟེང་དུ་གཟུགས་གསལ་བར་སྣང་བའི་ནུས་པ་སྨིན་པ་མེད་པར་འགྱུར་བའི་ཕྱིར་ཞེ་ན། ཁྱོད་ཀྱི་ལྟར་ན་རྨི་ལམ་རྨི་བའི་ཚེ་ཡང་ཡིད་ཤེས་ལ་གཟུགས་གསལ་སྣང་གི་ནུས་པ་སྨིན་པ་མེད་ཅེས་ཅིས་མི་རིགས་ཏེ་རིགས་པར་ཐལ། ཇི་ལྟར་སད་པའི་སྐབས་ལོང་བ་ལ་འདིར་དྲུག་པ་ཡིད་ཀྱི་རྣམ་པར་ཤེས་པའི་གཟུགས་གསལ་སྣང་གི་ནུས་པ་སྨིན་པ་མེད་པ་དེ་ལྟར་ཏེ་དེ་དང་ཆོས་མཚུངས་པའི་ཕྱིར་རོ། །

**གཉིས་པ་ནི།**

 ཇི་ལྟར་མིག་མེད་འདི་ཡི་རྒྱུ་མིན་ལྟར། །

 རྨི་ལམ་དུ་ཡང་གཉིད་ནི་རྒྱུ་མ་ཡིན། །

 དེ་ཕྱིར་རྨི་ལམ་དུ་ཡང་དེ་དངོས་མིག །

 བརྫུན་པའི་ཡུལ་ཅན་རྟོགས་པའི་རྒྱུར་ཁས་བླང༌། །

ཞེས་པ་སྟེ། གཞན་ཡང་ཇི་ལྟར་མིག་མེད་པའི་ལོང་བ་དེ་གཟུགས་གསལ་སྣང་གི་ཡིད་ཤེས་སྐྱེ་བ་འདི་ཡི་རྒྱུ་མ་ཡིན་པ་དེ་ལྟར། རྨི་ལམ་དུ་ཡང་གཉིད་ནི་གཟུགས་གསལ་སྣང་གི་ཡིད་ཤེས་སྐྱེ་བའི་རྒྱུ་མ་ཡིན་པར་མཚུངས་ཏེ། གཉིས་ཀ་མིག་མེད་པ་ནི་མཚུངས། ཀུན་གཞིའི་སྟེང་ན་བག་ཆགས་ཡོད་པ་ནི་མཚུངས་པའི་ཕྱིར། རྒྱུ་མཚན་དེའི་ཕྱིར་རྨི་ལམ་དུ་ཡང་དེའི་དངོས་པོ་གཟུགས་སོགས་དང༌། མིག་གི་རྣམ་ཤེས་གཉིས་ཀ་བརྫུན་པའི་ཡུལ་ཅན་རྟོགས་པའི་རྒྱུར་ཁས་བླང་བར་བྱ་སྟེ། རྨི་ལམ་ན་བརྫུན་པའི་ཡུལ་དབང་ཤེས་གསུམ་ཡོད་པའི་ཕྱིར། དཔེར་ན་སད་པའི་གནས་སྐབས་བཞིན་ནོ། །

**གསུམ་པ་ནི།**

 འདི་ཡི་ལན་ནི་གང་དང་གང་བཏབ་པ། །

 དེ་དང་དེ་ནི་དམ་བཅའ་མཚུངས་མཐོང་བས། །

 རྩོད་འདི་སེལ་བྱེད།

ཅེས་པ་སྟེ། རྩོད་པ་འདི་ཆོས་ཅན་སེལ་བར་བྱེད་ནུས་ཏེ། སེམས་ཙམ་པ་འདི་ཡིས་ལན་ནི་གང་དང་གང་བཏབ་པ་དེ་དང་དེ་ནི་རྩ་བའི་དམ་བཅའ་དང་མཚུངས་པར་དབུ་མ་པས་མཐོང་བའི་ཕྱིར། ཇི་ལྟར་མཐོང་ཞེ་ན། སད་པའི་རྣམ་ཤེས་དེ་ཆོས་ཅན། ཕྱི་དོན་གྱིས་སྟོང་པ་ཡིན་ཏེ། རྣམ་ཤེས་ཡིན་པའི་ཕྱིར། དཔེར་ན་རྨི་ལམ་གྱི་རྣམ་ཤེས་བཞིན་ནོ། །ཞེས་དང༌། སད་པའི་སྐབས་ཀྱི་ཡུལ་ནི་ཆོས་ཅན། བརྫུན་པ་ཡིན་ཏེ། ཡུལ་ཡིན་པའི་ཕྱིར། དཔེར་ན་རྨི་ལམ་གྱི་ཡུལ་བཞིན་ནོ་ཞེས་སེམས་ཙམ་པའི་ལན་དང༌། དེ་ལ་དབུ་མ་པས་སད་པའི་སྐབས་ཀྱི་ཡུལ་དབང་ཤེས་གསུམ་དེ་ཆོས་ཅན། རང་བཞིན་གྱིས་སྟོང་པ་ཡིན་ཏེ། བརྟགས་ན་མ་དམིགས་པའི་ཕྱིར། དཔེར་ན་རྨི་ལམ་བཞིན་ནོ་ཞེས་པའི་ལན་གྱིས་བཟློག་པ་ཡིན་ནོ། །

**བཞི་པ་ནི།**

 སངས་རྒྱས་རྣམས་ཀྱིས་ནི། །

 འགར་ཡང་དངོས་པོ་ཡོད་ཅེས་མ་བསྟན་ཏོ། །

ཞེས་པ་སྟེ། འོ་ན་ཁྱོད་ལ་ལུང་གིས་གནོད་པར་འགྱུར་རོ་ཞེ་ན། ང་ལ་རྣམ་ཤེས་བདེན་གྲུབ་ཁས་ལེན་མེད་པ་ལ་ལུང་གིས་གནོད་པ་ཡང་ཡོད་པ་མ་ཡིན་ཏེ། རྫོགས་པའི་སངས་རྒྱས་རྣམས་ཀྱིས་ནི་ལེགས་པར་གསུངས་པའི་ལུང་གི་སྐབས་འགར་ཡང་རང་བཞིན་གྱིས་གྲུབ་པའི་དངོས་པོ་ཡོད་ཅེས་མ་བསྟན་པའི་ཕྱིར་རོ། །དེ་སྐད་དུ་ཡང༌། ལང་གཤེགས་ལས། སྲིད་པ་གསུམ་ནི་བཏགས་པ་ཙམ། །ངོ་བོ་ཉིད་ཀྱིས་དངོས་པོ་མེད། །བཏགས་པའི་དངོས་པོའི་ངོ་བོ་ནི། །རྟོག་གེ་བ་དག་རྟོགས་པར་འགྱུར། །ཞེས་སོ། །

**གསུམ་པ་སྒོམ་བྱུང་འཁྲུལ་པ་ཀེང་རུས་ཀྱི་དཔེ་འགོག་པ་ལ་གཉིས། དཔེ་དགག་པ་དང༌། མཐོང་མཐུན་མེད་པས་དགག་པའོ། །དང་པོ་ནི།**

 རྣལ་འབྱོར་པ་ཡིས་བླ་མའི་མན་ངག་ལས། །

 ཀེང་རུས་ཀྱིས་གང་ས་གཞི་མཐོང་བ་གང༌། །

 དེར་ཡང་གསུམ་ཆར་སྐྱེ་བ་མེད་པར་མཐོང༌། །

 ལོག་པ་ཡིད་ལ་བྱེད་པར་བསྟན་ཕྱིར་རོ། །

ཞེས་པ་སྟེ། འོ་ན་ཡུལ་མེད་པའི་ཤེས་པ་མེད་ན་མི་སྡུག་པ་སྒོམ་པའི་ཏིང་ངེ་འཛིན་ལ་ཀེང་རུས་མེད་ཀྱང་དེར་སྣང་བའི་ཤེས་པ་ཡོད་པའི་ཕྱིར་ཞེ་ན། རྣལ་འབྱོར་པ་ཡིས་བླ་མའི་མན་ངག་བསྒོམས་པ་ལས་ཀེང་རུས་ཀྱིས་ས་གཞི་གང་བར་མཐོང་བ་གང་ཡིན་པ་དེ་ཆོས་ཅན། དེར་ཡང་ཡུལ་ཀེང་རུས་དང་བདག་རྐྱེན་མིག་དབང་དང་རྣམ་པར་ཤེས་པ་གསུམ་ཆར་རང་བཞིན་གྱིས་སྐྱེ་བ་མེད་པར་བརྫུན་པར་མཐོང་བ་ཡིན་ཏེ། མི་སྡུག་པའི་ཏིང་ངེ་འཛིན་དེ་ནི་དེ་ཁོ་ན་ཉིད་མ་ཡིན་པར་ལོག་པ་ཡིད་ལ་བྱེད་པའི་ཤེས་པ་ཡིན་པར་མདོ་ལས་བསྟན་པའི་ཕྱིར་རོ། །

**གཉིས་པ་ནི།**

 ཁྱོད་ཀྱི་དབང་བློའི་ཡུལ་རྣམས་ཇི་ལྟ་བ། །

 དེ་ལྟར་མི་སྡུག་ཡིད་ཀྱི་ཡང་འགྱུར་ན། །

 དེ་བཞིན་ཡུལ་དེར་བློ་གཏད་ཅིག་ཤོས་ཀྱིས། །

 རྟོགས་འགྱུར་དེ་ནི་བརྫུན་པ་ཡང་མི་འགྱུར། །

ཞེས་པ་སྟེ། འདི་ལོག་ཤེས་མ་ཡིན་ནོ་ཞེ་ན། འོ་ན་ཁྱོད་ཀྱི་བློ་མ་འཁྲུལ་བའི་ཡུལ་ཟློས་གར་གྱི་ལྟད་མོ་ལ་སོགས་པ་རྣམས་ཇི་ལྟ་བ་དེ་ལྟར་མི་སྡུག་པ་བསྒོམ་པའི་ཡིད་ཀྱི་ཡུལ་ཀེང་རུས་དེ་ཡང་ཐམས་ཅད་ལ་སྣང་བ་ཡོད་པར་འགྱུར་ན། རྣལ་འབྱོར་པ་དེ་བཞིན་དུ་ཀེང་རུས་ཀྱི་ཡུལ་དེར་བློ་གཏད་པའི་ཚེ་ཅིག་ཤོས་རྣལ་འབྱོར་པ་མ་ཡིན་པའི་འཇིག་རྟེན་པ་རྣམས་ཀྱིས་ཀྱང་ཀེང་རུས་སུ་རྟོགས་པར་འགྱུར་དགོས་པར་ཐལ། འདོད་ན་མི་སྡུག་པའི་ཏིང་ངེ་འཛིན་དེ་ནི་བརྫུན་པ་ཡིད་ལ་བྱེད་པ་ཡིན་པ་ཡང་མི་འགྱུར་རོ། །

**བཞི་པ་མཐོང་སྣང་འཁྲུལ་པ་རྣག་བློའི་དཔེ་འགོག་པ་ནི།**

 རབ་རིབ་དང་ལྡན་དབང་པོ་ཅན་མཚུངས་པ། །

 ཆུ་འབབ་བློ་ལ་ཡི་དྭགས་རྣག་བློ་ཡང༌། །

ཞེས་པ་སྟེ། ཕྱི་དོན་མེད་ཀྱང་དོན་སྣང་གི་ཤེས་པ་ཡོད་དེ། ཡི་དྭགས་ཀྱིས་འབབ་ཆུ་གཙང་མ་ལ་རྣག་ཁྲག་ཏུ་མཐོང་བའི་ཕྱིར་ཞེ་ན། ཡི་དྭགས་ཀྱི་རྣག་བློ་ཡང་ཆོས་ཅན། ཕྱི་དོན་མེད་པའི་ཤེས་པ་བདེན་གྲུབ་ཏུ་འདོད་པ་ཁྱོད་ཀྱི་དཔེར་མི་རུང་སྟེ། ངེད་ཀྱིས་སྔར་བསྟན་པའི་རབ་རིབ་དང་ལྡན་པའི་དབང་པོ་ཅན་ལ་སྐྲ་ཤད་དུ་སྣང་བའི་དཔེ་དང་མཚུངས་ལ། ཇི་ལྟར་མཚུངས་ན། ཆུ་འབབ་ཀླུང་ལ་ཡི་དྭགས་ཕལ་ཆེར་གྱིས། །ལས་ཀྱིས་མཐུ་ལས་རྣག་རྣམས་གང་མཐོང་བ། །དེ་བློ་ལ་ལྟོས་གཉིས་ཆར་བདེན་པ་སྟེ། །དོན་གསལ་མཐོང་ན་གཉིས་ཀ་བརྫུན་པ་ཡིན། །ཞེས་སྦྱར་བ་འདི་དང་མཚུངས་པའི་ཕྱིར་རོ། །དེ་སྐད་དུ་ཐེག་བསྡུས་ལས། ཡི་དྭགས་དུད་འགྲོ་མི་རྣམས་དང༌། །ལྷ་རྣམས་ཇི་ལྟར་ཅི་རིགས་པ། །དངོས་གཅིག་ཉིད་ལ་ཐ་དད་ཕྱིར། །དོན་མ་གྲུབ་པར་འདོད་པ་ཡིན། །ཅེས་སོ། །

**གཉིས་པ་དེ་དག་གི་དོན་བསྡུ་བ་ནི།**

 མདོར་ན་ཇི་ལྟར་ཤེས་བྱ་མེད་དེ་བཞིན། །

 བློ་ཡང་མེད་ཅེས་དོན་འདི་ཤེས་པར་གྱིས། །

ཞེས་པ་སྟེ། མདོར་ན་ཐ་སྙད་དུ་དཔྱད་བཟོད་པའི་བདེན་གྲུབ་ཅི་ཡང་མེད་པས་ཇི་ལྟར་ཤེས་བྱ་ཕྱི་རོལ་གྱི་དོན་རང་བཞིན་གྱིས་གྲུབ་པ་མེད་པ་དེ་བཞིན་དུ། དེ་ལ་ལྟོས་པའི་བློ་ཡང་རང་བཞིན་གྱིས་གྲུབ་པ་མེད་ཅེས་པའི་དོན་འདི་ཤེས་པར་གྱིས་ཤིག་སྟེ། དེ་གཉིས་ཕན་ཚུན་ལྟོས་ནས་གྲུབ་པའི་རྟེན་འབྱུང་ཡིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། དེ་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་ཉིད་མ་ཡིན་པའི། །ཆོས་འགའ་ཡོད་པར་མ་ཡིན་ནོ། །ཞེས་གསུངས་སོ། །

**གཉིས་པ་མངོན་རྗེས་ཚད་མའི་རྟགས་གཉིས་རིམ་ལྡན་དུ་འགོག་པ་ལ་གཉིས། དོན་དམ་དུ་གཞན་དབང་རྫས་གྲུབ་དགག་པ་དང༌། ཐ་སྙད་དུ་གྲགས་བདེ་སྤྱོད་ཚུལ་བསྟན་པའོ། །དང་པོ་ལ་གཉིས། རང་རིག་རྗེས་དཔག་གི་སྒྲུབ་བྱེད་དགག་པ་དང༌། རང་རིག་མངོན་སུམ་གྱི་སྒྲུབ་བྱེད་དགག་པའོ། །དང་པོ་ལ་གཉིས། གཞན་དབང་ཡོད་པའི་སྒྲུབ་བྱེད་མེད་ཚུལ་དང༌། གནོད་བྱེད་ཡོད་ཚུལ་བསྟན་པའོ། །དང་པོ་ནི།**

 གལ་ཏེ་གཟུང་མེད་འཛིན་པ་ཉིད་བྲལ་ཞིང༌། །

 གཉིས་ཀྱིས་སྟོང་པའི་གཞན་དབང་དངོས་ཡོད་ན། །

 འདི་ཡི་ཡོད་པ་གང་གིས་ཤེས་པར་འགྱུར། །

 མ་བཟུང་བ་ཡང་ཡོད་ཅེས་བྱར་མི་རུང༌། །

ཞེས་པ་སྟེ། གལ་ཏེ་ཁྱོད་ཀྱི་ལུགས་ལ་ཕྱི་རོལ་གྱི་ཡུལ་གཟུང་བ་མེད་པས་དེ་ལ་ལྟོས་པའི་འཛིན་པ་ཉིད་ཀྱང་བྲལ་ཞིང༌། དེ་ལྟར་ན་གཟུང་འཛིན་གཉིས་ཀྱིས་སྟོང་པའི་གཞན་དབང་གི་དངོས་པོ་དོན་དམ་དུ་རྫས་སུ་གྲུབ་པ་ཡོད་ན། འདི་ཡི་ཡོད་པ་ལ་འཇལ་བྱེད་ཀྱི་ཚད་མ་ཡོད་དམ་མེད། ཡོད་ན་ཡུལ་ཅན་གང་གིས་ཤེས་པར་འགྱུར་ཏེ། མི་འགྱུར་བར་ཐལ། དེ་ཉིད་ཀྱིས་དེ་ཉིད་འཛིན་པ་མི་འཐད་པའི་ཕྱིར་དང༌། མེད་ན་གཞན་དབང་དེ་ཡང་མེད་པར་ཐལ། ཚད་མས་མ་བཟུང་བར་ཡང་ཡོད་ཅེས་བྱར་མི་རུང་བའི་ཕྱིར་རོ། །

**གཉིས་པ་ལ་གཉིས། གཞན་གྱི་ཕྱོགས་ལ་མྱོང་དྲན་མི་འཐད་པ་དང༌། རང་གི་ཕྱོགས་ལ་མྱོང་དྲན་འཐད་པར་བསྟན་པའོ། །དང་པོ་ལ་གཉིས། རང་རིག་རང་གི་ངོ་བོ་དགག་པ་དང༌། དེའི་སྒྲུབ་བྱེད་དྲན་པ་དགག་པའོ། །དང་པོ་ནི།**

 དེ་ཉིད་ཀྱིས་དེ་མྱོང་བར་གྲུབ་མ་ཡིན། །

ཞེས་པས་བསྟན་ཏེ། ཁོ་ན་རེ། རང་བཞིན་གྱིས་གྲུབ་པའི་གཞན་དབང་དེ་ཆོས་ཅན། སྒྲུབ་བྱེད་ཀྱི་ཚད་མ་ཡོད་དེ། རང་ཉམས་སུ་མྱོང་བའི་རང་རིག་རྗེས་དཔག་ཚད་མས་གྲུབ་པའི་ཕྱིར་ཞེ་ན། དེ་ཡང་ཡོད་པ་མ་ཡིན་ཏེ། རང་བཞིན་གྱིས་གྲུབ་པའི་གཞན་དབང་དེ་ཆོས་ཅན། རང་གིས་རང་མྱོང་བར་མི་རིགས་པར་ཐལ། རང་གི་རང་ལ་བྱ་བྱེད་འགལ་བའི་ཕྱིར། དཔེར་ན་རལ་གྲི་དང༌། སོར་རྩེ་དང༌། མེ་དང༌། མིག་དང༌། ཡང་ཟོར་ཅན་རྣམས་ཀྱི་རང་ལ་བྱ་བ་མི་བྱེད་པར་བསྟན་པའི་ཕྱིར་དང༌། དེ་ལས་གཞན་པས་ཀྱང་མྱོང་བར་མ་ཡིན་ཏེ། རང་གི་གྲུབ་མཐའ་དང་འགལ་བའི་ཕྱིར། དེས་ན་རྣམ་པ་ཐམས་ཅད་དུ་རང་གིས་རང་མྱོང་བ་ཡོད་པ་མ་ཡིན་པས་གཞན་དབང་རང་གི་ངོ་བོ་མེད་པ་ཉིད་ཡིན་ནོ། །

**གཉིས་པ་ལ་གཉིས། དྲན་པའི་རྟགས་ཀྱིས་རང་མྱོང་མེད་ཚུལ་དང༌། མ་བརྟགས་གྲགས་པའི་མྱོང་དྲན་ཡོད་ཚུལ་ལོ། །དང་པོ་ནི།**

 གལ་ཏེ་ཕྱིས་དུས་དྲན་པ་ལས་འགྲུབ་ན། །

 མ་གྲུབ་བསྒྲུབ་པར་བྱ་ཕྱིར་བརྗོད་པ་ཡི། །

 མ་གྲུབ་འདི་ནི་སྒྲུབ་པར་བྱེད་པ་མིན། །

ཞེས་པ་སྟེ། གལ་ཏེ་སྔོ་སྣང་གི་དབང་ཤེས་ཆོས་ཅན། རང་དུས་ན་མྱོང་བྱེད་ཡོད་དེ། སྔར་ངས་སྔོན་པོ་མཐོང་ངོ་སྙམ་དུ་དུས་ཕྱིས་སུ་ཡུལ་ཅན་དྲན་པའི་དྲན་པ་རང་སྟོབས་ཀྱིས་འདྲེན་པའི་ཕྱིར་དེའི་རྟགས་ལས་རང་རིག་ཡོད་པར་འགྲུབ་བོ་ཞེ་ན། རང་བཞིན་གྱིས་གྲུབ་པའི་ཕྱོགས་ལ་མྱོང་བ་མ་གྲུབ་པ་དེ་བསྒྲུབ་པར་བྱ་བའི་ཕྱིར་དུ་དྲན་པའི་རྟགས་བརྗོད་པ་འདི་ཆོས་ཅན། གཏན་ཚིགས་ཡང་དག་མ་ཡིན་པར་ཐལ། ཁྱོད་ཀྱི་དེ་ལྟར་བསྒྲུབ་པའི་ཕྱོགས་ཁྱབ་མ་གྲུབ་པའི་ཕྱིར། ཅི་མ་གྲུབ་ཅེ་ན། ཁྱོད་ཀྱི་རྟགས་སུ་འགོད་པའི་དྲན་པ་འདི། རྫས་སུ་གྲུབ་པ་ཞིག་གམ། ཐ་སྙད་ཀྱི་དྲན་པས་བསྒྲུབ། དང་པོ་ལྟར་ན་ཕྱོགས་ཆོས་མི་འགྲུབ་སྟེ། དྲན་པ་ཆོས་ཅན། རྫས་སུ་གྲུབ་པ་མེད་དེ། མཐའ་བཞིའི་སྐྱེ་བ་དང་བྲལ་བའི་ཕྱིར། གཉིས་པ་ལྟར་ན་ཁྱབ་པ་མི་འགྲུབ་སྟེ། དྲན་པའི་རྟགས་ཀྱིས་རང་རིག་བདེན་གྲུབ་མི་འགྲུབ་པར་ཐལ། དྲན་པ་དང་རང་རིག་བདེན་གྲུབ་གཉིས་གཅིག་ཏུ་འབྲེལ་མི་སྲིད་པའི་ཕྱིར། དཔེར་ན་ཆུ་ཙམ་ལས་ཆུ་ཤེལ་དང༌། མེ་ཙམ་ལས་མེ་ཤེལ་རྗེས་སུ་དཔག་པ་ཡང་མ་ངེས་ཏེ། གཞན་ཆར་དང་གཙུབ་ཤིང་སོགས་ལས་ཀྱང་ཆུ་དང་མེ་འབྱུང་བ་ལྟར། དེ་བཞིན་དུ་འདིར་ཡང་རང་མཚན་གྱིས་གྲུབ་པའི་རང་རིག་མེད་ཀྱང་དྲན་པ་ཐ་སྙད་པ་འབྱུང་བའི་ཕྱིར་དང༌། རྒྱུ་རང་རིག་མ་གྲུབ་པ་འདི་ནི་འབྲས་བུ་དྲན་པའི་རྟགས་ཀྱིས་སྒྲུབ་པར་བྱེད་ནུས་པ་མ་ཡིན་ནོ། །

**གཉིས་པ་ནི།**

 རང་རིག་པ་ནི་གྲུབ་ལ་རག་མོད་ཀྱི། །

 དེ་ལྟའང་དྲན་པས་དྲན་པ་རིགས་མིན་ཏེ། །

 གཞན་ཕྱིར་མ་ཤེས་རྒྱུད་ལ་སྐྱེས་པ་བཞིན། །

 གཏན་ཚིགས་འདིས་ནི་ཁྱད་པར་དག་ཀྱང་འཇོམས། །

ཞེས་པ་སྟེ། ཐ་སྙད་དུ་ཤེས་པས་རང་དང་ཡུལ་དཔྱོད་པ་ནི་རང་རིག་པ་གྲུབ་པ་ལ་རག་མོད་ཀྱི་དེ་ལྟ་ནའང༌། ཕྱིས་སུ་དྲན་པའི་བློ་འདི་ཆོས་ཅན། ཁྱོད་ཀྱིས་སྔར་གྱི་སྔོ་སྣང་དང་དབང་ཤེས་གཉིས་ཀ་དྲན་པ་མི་རིགས་པར་ཐལ། ཁྱོད་དང་དེ་གཉིས་རང་བཞིན་གྱིས་གྲུབ་པའི་གཞན་ཡིན་པའི་ཕྱིར། སྔར་མ་ཤེས་པ་སྟེ་མ་མྱོང་བའི་རྒྱུད་ལ་ཕྱིས་སུ་སྐྱེས་པའི་དྲན་པ་བཞིན་ནོ། །ཅི་སྟེ་མ་ཁྱབ་སྟེ། ལྷས་བྱིན་གྱི་མྱོང་དྲན་གཉིས་པོ་རྒྱུད་གཅིག་ཏུ་གཏོགས་པའི་ཕྱིར་ཞེ་ན། རང་བཞིན་གྱིས་གྲུབ་པའི་གཞན་ཡིན་པའི་ཕྱིར་ཞེས་པའི་གཏན་ཚིགས་འདིས། ཁྱད་ཆོས་གཞན་ཡང་བསྟན་ཏེ། ལྷས་བྱིན་གྱི་མྱོང་དྲན་གཉིས་རྒྱུད་གཅིག་པའི་ཁྱད་པར་དང་དྲན་པ་སྐྱེ་རུང་གི་ཁྱད་པར་མཐའ་དག་ཀྱང་འཇོམས་པར་བྱེད་པའི་ཕྱིར་རོ། །

**གཉིས་པ་རང་ཕྱོགས་ལ་མྱོང་དྲན་གཉིས་ཀ་འཐད་པར་བསྟན་པ་ནི།**

 གང་ཕྱིར་གང་གིས་ཡུལ་མྱོང་གྱུར་དེ་ལས། །

 དྲན་པ་འདི་གཞན་ང་ལ་ཡོད་མིན་པར། །

 དེ་ཕྱིར་ང་ཡིས་མཐོང་སྙམ་དྲན་གྱུར་ཏེ། །

 འདི་ཡང་འཇིག་རྟེན་ཐ་སྙད་ཚུལ་ལུགས་ཡིན། །

ཞེས་པ་སྟེ། འོ་ན་ཁྱོད་ཀྱི་ལུགས་ལ་དྲན་པ་ཇི་ལྟར་སྐྱེ་ཞེ་ན། རང་རིག་བདེན་གྲུབ་མེད་ཀྱང༌། ང་ཡིས་སྔོན་པོ་མཐོང་ངོ་སྙམ་དུ་ཡུལ་ཅན་དྲན་པའི་བློ་སྐྱེ་བར་འགྱུར་ཏེ། གང་གི་ཕྱིར་ན། ངེད་ཀྱི་ལུགས་ལ་ཤེས་པ་གང་གིས་སྔར་ཡུལ་སྔོན་པོ་མྱོང་བར་གྱུར་པའི་སྔོ་སྣང་གི་དབང་ཤེས་དེ་ལས། ཕྱིས་ཀྱི་དྲན་པ་འདི་རང་མྱོང་བཞག་པ་དང་རང་བཞིན་གྱིས་གྲུབ་པ་གཞན་ཉིད་དུ་ང་ཡི་ལུགས་ལ་ཡོད་པ་མ་ཡིན་པ་དེའི་ཕྱིར་འདི་ཁ་སང་ཡང་ང་ཡིས་མཐོང་ངོ་སྙམ་དུ་གཞན་མྱོང་བ་དང་འབྲེལ་བ་ལས་དྲན་པ་སྐྱེ་བ་འདི་ཡང་མ་བརྟགས་པ་མ་དཔྱད་པར་འཇིག་རྟེན་ཐ་སྙད་ཀྱི་ཚུལ་ལུགས་ཡིན་ཏེ་རྣམ་པར་དཔྱད་པས་གྲུབ་པ་ནི་མ་ཡིན་ནོ། །

**གཉིས་པ་རང་རིག་མངོན་སུམ་གྱི་སྒྲུབ་བྱེད་དགག་པ་ལ་གཉིས། གཞན་དབང་མངོན་སུམ་ཚད་མས་མ་གྲུབ་པར་བསྟན་པ་དང༌། གྲུབ་ན་བདེན་པ་གཉིས་ལས་ཉམས་པར་བསྟན་པའོ། །དང་པོ་ལ་གཉིས། སྒྲུབ་བྱེད་རིགས་པས་བརྟགས་ནས་དགག་པ་དང༌། སྒྲུབ་བྱེད་མེད་ཀྱང་གྲུབ་པར་དགག་པའོ། །དང་པོ་ནི།**

 དེ་ཕྱིར་རང་རིག་ཡོད་པ་མ་ཡིན་ན། །

 ཁྱོད་ཀྱི་གཞན་དབང་གང་གིས་འཛིན་པར་འགྱུར། །

 བྱེད་པོ་ལས་དང་བྱ་བ་གཅིག་མིན་པས། །

 དེ་ཉིད་ཀྱིས་དེ་འཛིན་པར་རིགས་མ་ཡིན། །

ཞེས་པ་སྟེ། གཞན་དབང་མངོན་སུམ་དུ་ཡོད་པར་འདོད་པ་དེའི་ཕྱིར་ཁྱོད་ཀྱི་གཞན་དབང་དེ་ཚད་མ་གང་གིས་འཛིན་པར་འགྱུར་ཏེ། རང་གིས་རང་རིག་པ་ཡོད་པ་མིན་ཞིང་ཚད་མ་གཞན་གྱིས་རིག་པ་ཡང་མ་ཡིན་པའི་ཕྱིར། རང་གིས་རང་རིག་ན་ལས་དང་བྱེད་པ་པོ་ཡང་གཅིག་ཏུ་ཐལ་བས། བྱེད་པ་པོ་དང་ལས་དང་བྱ་བ་རྣམས་རང་བཞིན་གྱིས་གྲུབ་པའི་གཅིག་མ་ཡིན་པའི་ཕྱིར་གཞན་དབང་དེ་ཉིད་ཀྱིས་དེ་ཉིད་འཛིན་པར་རིགས་པ་མ་ཡིན་ནོ། །

**གཉིས་པ་ནི།**

 གལ་ཏེ་སྐྱེ་བ་མེད་ཅིང་མ་ཤེས་པའི། །

 བདག་ཅན་གཞན་དབང་ངོ་བོའི་དངོས་ཡོད་ན། །

 གང་གིས་ན་འདི་ཡོད་པར་མི་རིགས་པ། །

 གཞན་ལ་མོ་གཤམ་བུས་གནོད་ཅི་ཞིག་བསྐྱལ། །

ཞེས་པ་སྟེ། གལ་ཏེ་རང་བཞིན་གྱིས་སྐྱེ་བ་མེད་ཅིང་མེད་པར་མ་ཤེས་པའི་བདག་ཉིད་ཅན་གྱིས་ཡོད་པར་ངེས་པའི་སྒྲུབ་བྱེད་ཀྱི་ཚད་མ་མེད་བཞིན་དུ་གཞན་དབང་ངོ་བོའི་དངོས་པོ་ཡོད་དོ་ཞེས་ཁས་ལེན་ན་ཧ་ཅང་ཐལ་བར་འགྱུར་ཏེ། མོ་གཤམ་གྱི་བུ་འདི་ཆོས་ཅན། ཁྱོད་ཀྱིས་སེམས་ཙམ་ལ་གནོད་པ་ཅི་ཞིག་བསྐྱལ། ཁོང་གིས་ཁྱོད་ཡོད་པར་ཁས་མི་ལེན་ཏེ། ཁོང་གིས་ཁྱོད་ཡོད་པར་ཁས་ལེན་དགོས་པར་ཐལ། རྒྱུ་མཚན་གང་གིས་ན་ཁྱོད་ཡོད་པར་རིགས་ཏེ། སྐྱེད་བྱེད་ཀྱི་རྒྱུ་དང་ཤེས་བྱེད་ཀྱི་ཚད་མ་གང་ཡང་མེད་བཞིན་དུ་ཡོད་པར་ཁས་བླང་ཆོག་པར་མཚུངས་པའི་ཕྱིར་རོ། །

**གཉིས་པ་གྲུབ་ན་བདེན་པ་གཉིས་ལས་ཉམས་པར་བསྟན་པ་ལ་གཉིས། ཀུན་རྫོབ་ཀྱི་བདེན་པ་ལས་ཉམས་པ་དང༌། དོན་དམ་པའི་བདེན་པ་ལས་ཉམས་པར་བསྟན་པའོ། །དང་པོ་ནི།**

 གང་ཚེ་གཞན་དབང་ཅུང་ཟད་ཡོད་མིན་ན། །

 ཀུན་རྫོབ་པ་ཡི་རྒྱུར་ནི་གང་ཞིག་འགྱུར། །

 གཞན་གྱི་ལྟར་ན་རྫས་ལ་ཆགས་པ་ཡིས། །

 འཇིག་རྟེན་གྲགས་པའི་རྣམ་བཞག་ཀུན་ཀྱང་བརླག །

ཅེས་པ་སྟེ། སྔར་གོང་དུ་གཞན་དབང་ཁས་ལེན་པ་དུས་གང་གི་ཚེ། དངོས་པོ་བཏགས་པ་ཡོད་པའི་རྒྱུར་འགྱུར་ཞིང་ཞེས་འདོད་པ་དེ་ཆོས་ཅན། ཀུན་རྫོབ་པའི་རྒྱུ་མ་ཡིན་པར་ཐལ། ཁྱབ་པ་མ་གྲུབ་ཅེ་ན། ཤེས་བྱ་ཆོས་ཅན། ཁྱོད་ཀུན་རྫོབ་ཏུ་བཏགས་པའི་རྒྱུ་ནི་གཞན་དབང་རྫས་གྲུབ་ཡིན་པ་གང་ཞིག་འགྱུར་ཏེ་མི་འགྱུར་བར་ཐལ། ཅི་ཕྱིར་ཞེ་ན། རྫས་སུ་གྲུབ་པའི་གཞན་དབང་ཅུང་ཟད་ཡོད་པ་མིན་པར་རིགས་པས་གྲུབ་པའི་ཕྱིར་ནའོ། །སེམས་ཙམ་པ་གཞན་གྱི་སྟེ་ཁྱོད་ཀྱི་ལུགས་ལྟར་ན་འཇིག་རྟེན་ན་གྲགས་པའི་རྣམ་བཞག་སོང་ཞིག་བྱོས་ཤིག་ཅེས་པ་ལ་སོགས་པ་ཀུན་ཀྱང་བརླག་པར་འགྱུར་ཏེ། གཞན་དབང་གི་རྫས་ལ་ཆགས་པ་སྟེ་རང་གི་ལྟ་གྲུབ་ལ་ཞེན་པའི་དབང་གིས་གཞན་དབང་རྫས་གྲུབ་ཀུན་རྫོབ་ཀྱི་རྒྱུར་ཁས་བླངས་པ་ཡིན་པའི་ཕྱིར་རོ། །

**གཉིས་པ་ལ་གཉིས། ཐར་པའི་ལམ་དུ་མི་འཇུག་པ་དང༌། ལོག་པའི་ལམ་དུ་ཞུགས་པར་བསྟན་པའོ། །དང་པོ་ནི།**

 སློབ་དཔོན་ཀླུ་སྒྲུབ་ཞབས་ཀྱི་ལམ་ལས་ནི། །

 ཕྱི་རོལ་གྱུར་ལ་ཞི་བའི་ཐབས་མེད་དོ། །

 དེ་དག་ཀུན་རྫོབ་དེ་ཉིད་བདེན་ལས་ཉམས། །

 དེ་ལས་ཉམས་པས་ཐར་པ་འགྲུབ་ཡོད་མིན། །

ཞེས་པ་སྟེ། བདེན་གཉིས་མ་ནོར་བར་སྟོན་པ་སློབ་དཔོན་ཀླུ་སྒྲུབ་ཞབས་ཀྱིས་གཏོད་པའི་ལམ་སྲོལ་འདི་ལས་ནི་ཕྱི་རོལ་ཏུ་གྱུར་པའི་སེམས་ཙམ་པ་དེ་དག་ཆོས་ཅན། ཁྱེད་ཅག་ལ་ཞི་བ་མྱང་འདས་ཀྱི་གོ་འཕང་ཐོབ་པའི་ཐབས་མེད་པར་ཐལ། ཁྱོད་ཀྱིས་ཀུན་རྫོབ་པའི་དངོས་པོ་གཟུགས་ལ་སོགས་པ་མེད་ཅེས་སྐུར་པ་འདེབས་པས་ཀུན་རྫོབ་ཀྱི་བདེན་པ་ལས་ཉམས་པ་དང༌། དོན་དམ་པར་གཞན་དབང་རྫས་གྲུབ་ཏུ་ཡོད་པར་སྒྲོ་འདོགས་པས་དོན་དམ་ལས་ཉམས་ཤིང༌། དེ་དག་ལས་ཉམས་པས་ཐར་པ་གྲུབ་པ་ཡོད་པར་མ་ཡིན་པའི་ཕྱིར་རོ། །

**གཉིས་པ་ནི།**

 ཐ་སྙད་བདེན་པ་ཐབས་སུ་གྱུར་པ་དང༌། །

 དོན་དམ་བདེན་པ་ཐབས་བྱུང་གྱུར་པ་སྟེ། །

 དེ་གཉིས་རྣམ་དབྱེ་གང་གིས་མི་ཤེས་པ། །

 དེ་ནི་རྣམ་རྟོག་ལོག་པས་ལམ་ངན་ཞུགས། །

ཞེས་པ་སྟེ། ཐར་པ་མི་གྲུབ་པའི་རྒྱུ་མཚན་ཅི་ཞེ་ན། བདེན་པ་གཉིས་ཀྱི་རྣམ་དབྱེ་སྟོང་རྟེན་འགལ་མེད་ཀྱི་ཚུལ་གང་གིས་མི་ཤེས་པའི་དབང་གིས་ལམ་ལོག་པ་འཁོར་བའི་ལམ་དུ་ཞུགས་པ་ཡིན་ཏེ། སྣང་བའི་རང་བཞིན་སྟོང་པར་མ་ཤེས་པར་སྟོང་པས་སྣང་བ་འགག་པར་སེམས་པའི་རྣམ་རྟོག་ལོག་པའི་དབང་གིས་བདེན་གཉིས་ཕྱིན་ཅི་ལོག་ཏུ་འཛིན་པའི་ཕྱིར། ཁྱབ་པ་ཡོད་དེ་ཐ་སྙད་ཀྱི་བདེན་པ་ཕྱིན་ཅི་མ་ལོག་པ་རྟོགས་པ་ནི་དོན་དམ་རྟོགས་པའི་ཐབས་སུ་གྱུར་པ་དང༌། དོན་དམ་བདེན་པ་རྟོགས་པ་ནི་ཀུན་རྫོབ་ཀྱི་རང་བཞིན་ཡོངས་སུ་ཤེས་པའི་ཐབས་དེ་ལས་བྱུང་བའི་རྒྱུ་ཅན་དུ་གྱུར་པ་ཡིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། གང་དག་བདེན་པ་འདི་གཉིས་ཀྱི། །རྣམ་པར་དབྱེ་བ་མི་ཤེས་པ། །དེ་དག་སངས་རྒྱས་བསྟན་པ་ཡི། །ཟབ་མོའི་དེ་ཉིད་མི་ཤེས་སོ། །ཞེས་དང༌། དེ་ལས་ལྡོག་ན་ཐར་པ་གྲུབ་པ་ཡང༌། བདེན་གཉིས་ལས། བདེན་པའི་རྣམ་དབྱེ་ཤེས་པ་དག །ཐུབ་པའི་བཀའ་ལ་མི་རྨོངས་ཏེ། །དེ་དག་མ་ལུས་ཚོགས་བསགས་ཏེ། །ཕུན་ཚོགས་ཕ་རོལ་འགྲོ་བ་ཉིད། །ཅེས་གསུངས་སོ། །

**གཉིས་པ་ཐ་སྙད་དུ་གྲགས་བདེ་སྤྱོད་ཚུལ་བསྟན་པ་ལ་གཉིས། གཞན་དབང་དང་ཀུན་རྫོབ་མི་མཚུངས་པར་བསྟན་པ་དང༌། ཀུན་རྫོབ་འགོག་ན་འཇིག་རྟེན་གྱིས་གནོད་པར་བསྟན་པའོ། །དང་པོ་ལ་གཉིས། ཁས་ལེན་མེད་ཀྱང་གྲགས་བདེ་སྤྱོད་ཚུལ་དང༌། གྲགས་ཙམ་ཡོད་པས་གྲགས་བདེ་སྤྱོད་ཚུལ་ལོ། །དང་པོ་ནི།**

 ཇི་ལྟར་ཁྱོད་ཀྱིས་གཞན་དབང་དངོས་འདོད་ལྟར། །

 ཀུན་རྫོབ་ཀྱང་ནི་བདག་གིས་ཁས་མ་བླངས། །

 འབྲས་ཕྱིར་འདི་དག་མེད་ཀྱང་ཡོད་དོ་ཞེས། །

 འཇིག་རྟེན་ངོར་བྱས་བདག་ནི་སྨྲ་བར་བྱེད། །

ཅེས་པ་སྟེ། ཁོ་ན་རེ། དབུ་མ་པ་ཁྱོད་ལའང་འཇིག་རྟེན་གྲགས་པའི་ཀུན་རྫོབ་མེད་པར་ཐལ། རང་བཞིན་གྱིས་སྐྱེ་བ་མེད་ཅིང་ཤེས་བྱེད་ཀྱི་ཚད་མ་མེད་པའི་ཕྱིར་ཞེ་ན། ཁྱོད་ཀྱིས་གཞན་དབང་བདེན་གྲུབ་ཁས་ལེན་པ་དང་ངེད་ཀྱིས་འཇིག་རྟེན་གྱི་ངོར་ཀུན་རྫོབ་ཁས་ལེན་པ་གཉིས་རིགས་པ་མི་མཚུངས་ཏེ། ཇི་ལྟར་ཁྱོད་ཀྱིས་གཞན་དབང་བདེན་དངོས་འདོད་པ་ལྟར། ངེད་ཀྱི་ཀུན་རྫོབ་ཀྱང་ནི་ཚད་གྲུབ་ཏུ་དབུ་མ་པ་བདག་གིས་ཁས་མ་བླངས་པའི་ཕྱིར། ཀུན་རྫོབ་འདི་དག་འབྲས་བུ་དོན་དམ་པའི་ཕྱིར་ཏེ་གཞན་དབང་དུ་མེད་ཀྱང་ཐ་སྙད་དུ་ཡོད་དོ་ཞེས་འཇིག་རྟེན་གྱི་ངོར་དེ་དང་མཐུན་པར་བྱས་ནས་བདག་གིས་སྨྲ་བར་བྱེད་པའི་དགོས་པ་ཡོད་དེ། འཇིག་རྟེན་པ་རྣམས་དོན་དམ་བདེན་པ་ལ་རིམ་གྱིས་གཞུག་པའི་དགོས་པ་ཡོད་པའི་ཕྱིར་རོ། །དེ་སྐད་དུ་ཡང་འཕགས་པ་ལྷས། འཇིག་རྟེན་པ་ཡིས་མ་གཏོགས་པ། །འཇིག་རྟེན་བཟུང་བར་ནུས་མ་ཡིན། །ཞེས་སོ། །

**གཉིས་པ་ནི།**

 ཇི་ལྟར་ཕུང་པོ་སྤངས་ནས་ཞིར་ཞུགས་པ། །

 དགྲ་བཅོམ་རྣམས་ལ་ཡོད་པ་མིན་དེ་ལྟར། །

 འཇིག་རྟེན་ལ་ཡང་མེད་ན་དེ་བཞིན་འདི། །

 འཇིག་རྟེན་ལས་ཀྱང་ཡོད་ཅེས་བདག་མི་སྨྲ། །

ཞེས་པ་སྟེ། འོ་ན་ཐ་སྙད་ཁས་ལེན་པའི་དགོས་པ་དེ་ལྟར་ཡོད་ན་ཁས་ལེན་མེད་པའི་རྒྱུ་མཚན་ཅི་ཞེ་ན། རང་ངོར་ཁས་ལེན་མེད་ཀྱང་མ་བརྟགས་མ་དཔྱད་པར་འཇིག་རྟེན་ན་གྲགས་པ་ཙམ་གྱི་རྒྱུ་མཚན་གྱིས་ཀུན་རྫོབ་ཁས་ལེན་པ་ཡིན་ཏེ། ཁྱེད་ཅག་གི་འདོད་པ་ལྟར་མེད་པ་ཞིག་ཡོད་ཅེས་ཁས་ལེན་པ་མ་ཡིན་པའི་ཕྱིར། དཔེ་ཇི་ལྟར་ན་ཕུང་པོ་སྤངས་ནས་ཞི་བར་ཞུགས་པའི་དགྲ་བཅོམ་པ་རྣམས་ལ་ཕུང་པོ་སོགས་ཀུན་རྫོབ་ཀྱི་སྣང་བ་ཐམས་ཅད་ཡོད་པ་མ་ཡིན་པ་དེ་ལྟར་འཇིག་རྟེན་ལ་ཡང་ཀུན་རྫོབ་འདི་མེད་པ་ཞིག་ཡིན་ན། དེ་བཞིན་དུ་ཀུན་རྫོབ་འདི་དག་འཇིག་རྟེན་ལ་ལྟོས་པའི་ཐ་སྙད་ལས་ཀྱང་ཡོད་ཅེས་བདག་གིས་མི་སྨྲ་བའི་ཕྱིར་རོ། །

**གཉིས་པ་ཀུན་རྫོབ་འགོག་ན་འཇིག་རྟེན་གྱིས་གནོད་པར་བསྟན་པ་ནི།**

 གལ་ཏེ་ཁྱོད་ལ་འཇིག་རྟེན་མི་གནོད་ན། །

 འཇིག་རྟེན་ཉིད་ལྟོས་འདི་ནི་དགག་པར་གྱིས། །

 ཁྱོད་དང་འཇིག་རྟེན་འདིར་ནི་རྩོད་གྱིས་དང༌། །

 ཕྱི་ནས་སྟོབས་ལྡན་བདག་གིས་བརྟེན་པར་བྱ། །

ཞེས་པ་སྟེ། དེ་ལ་དབུ་མ་བདག་གིས་ཀུན་རྫོབ་འདི་མེད་པར་སྨྲ་བ་མི་ནུས་ཀྱི་གལ་ཏེ་ཁྱོད་ལ་འཇིག་རྟེན་གྱི་གྲགས་པས་མི་གནོད་ན། འཇིག་རྟེན་ཉིད་ལ་ལྟོས་ནས་འཇིག་རྟེན་ན་གྲགས་པའི་ཀུན་རྫོབ་ཀྱི་སྣང་བ་འདི་ནི་མེད་དོ་ཞེས་དགག་པར་གྱིས་ལ། སེམས་ཙམ་པ་ཁྱོད་དང་འཇིག་རྟེན་པ་གཉིས་ཀུན་རྫོབ་ཡོད་མེད་ཀྱི་སྐབས་འདིར་ནི་རྩོད་པ་གྱིས་ཤིག་དང༌། ཕྱི་ནས་གང་སྟོབས་དང་ལྡན་པ་དེ་ལ་དབུ་མ་པ་བདག་གིས་ཀྱང་མགོ་བརྟེན་པར་བྱ་སྟེ། ཁོ་བོ་ནི་འཇིག་རྟེན་པའི་མཐོང་བ་སྟོབས་དང་ལྡན་པའི་ཀུན་རྫོབ་འདི་བཟློག་པ་ལ་ཚེགས་ཆེ་བ་མཐོང་བའི་ཕྱིར་རོ། །

**གཉིས་པ་ཡིད་ཆེས་མདོ་སྡེ་ལུང་གཉིས་དྲང་དོན་དུ་བསྟན་པ་ལ་གཉིས། ས་བཅུ་པའི་མདོ་ལུང་དྲང་དོན་དུ་བསྟན་པ་དང༌། ལང་གཤེགས་ཀྱི་མདོ་ལུང་དྲང་དོན་དུ་བསྟན་པའོ། །དང་པོ་ལ་བཞི། རྣམ་ཤེས་ཙམ་གྱི་མདོ་ལུང་བཀོད་པ། དགོངས་པ་སྤྱིར་བཤད་པ། མགོ་སྙོམས་ཀྱི་རིགས་པས་མཚུངས་པར་སྒྲུབ་པ། དེའི་དོན་བསྡུ་བའོ། །དང་པོ་ནི།**

 མངོན་གྱུར་མངོན་ཕྱོགས་བྱང་ཆུབ་སེམས་དཔའ་ཡིས། །

 སྲིད་གསུམ་རྣམ་ཤེས་ཙམ་དུ་གང་རྟོགས་པ། །

 རྟག་བདག་བྱེད་པོ་བཀག་པ་རྟོགས་ཕྱིར་དེས། །

 བྱེད་པ་པོ་ནི་སེམས་ཙམ་ཡིན་པར་རྟོགས། །

ཞེས་པ་སྟེ། གལ་ཏེ་འཐད་པ་དང་བྲལ་ཡང་འཇིག་རྟེན་གྱིས་གནོད་པས་འཇིགས་ནས་ཁྱོད་ཀྱིས་ཀུན་རྫོབ་ཁས་བླངས་ན་ནི། ལུང་གི་གནོད་པས་འཇིགས་ནས་སེམས་ཙམ་དུ་ཡང་ཁས་བླང་བར་བྱ་དགོས་ཏེ། ས་བཅུ་པའི་མདོ་ལས། ཀྱེ་རྒྱལ་བའི་སྲས་དག་ཁམས་གསུམ་པོ་འདི་དག་སེམས་ཙམ་མོ་ཞེས་གསུངས་པས་སོ་ཞེ་ན། དེ་ནི་དགོངས་པ་ཅན་ཡིན་ཏེ། དགོངས་གཞི་ཁམས་གསུམ་གྱི་བྱེད་པོ་སེམས་གཙོ་བོར་ཡིན་པར་བསྟན་པ་དང༌། དགོངས་པ་ཕྱི་རོལ་པའི་རྟག་བདག་དགག་པའི་ཕྱིར་དང༌། དངོས་ལ་གནོད་བྱེད་གཞན་དབང་བདེན་གྲུབ་མེད་དེ། ཡོད་ན་འཕགས་པས་གཟིགས་དགོས་པ་ལ་མ་གཟིགས་པའི་ཕྱིར་ཞེས་དགོངས་པའི་ཚུལ་གསུམ་གྱི་སྒོ་ནས་བརྗོད་པར་བྱ་སྟེ། ལུང་དེའི་དོན་ནི་ཆོས་ཅན། ཁྱོད་ཀྱི་འདོད་པ་ལྟར་ཐ་སྙད་དུ་ཕྱི་དོན་འགོག་པ་མིན་ཏེ། མངོན་གྱུར་མངོན་ཕྱོགས་ཏེ་ས་དྲུག་པ་ལ་གནས་པའི་བྱང་ཆུབ་སེམས་དཔའ་ཡིས་སྲིད་པ་གསུམ་པོ་རྣམ་པར་ཤེས་པ་ཙམ་དུ་གང་རྟོགས་པ་དེ་བསྟན་པའི་ཕྱིར་དུ་གསུངས་པའི་ཕྱིར་དང༌། རྟག་པའི་རང་བཞིན་གྱི་བདག་འཇིག་རྟེན་གྱི་བྱེད་པོ་ཡིན་པར་བཀག་པར་རྟོགས་པའི་ཕྱིར་དང༌། བྱང་སེམས་དེས་རྗེས་ཐོབ་འཇིག་རྟེན་གྱི་བྱེད་པ་པོ་ནི་སེམས་ཙམ་ཞིག་ཡིན་པར་རྟོགས་པར་གསུངས་པའི་ཕྱིར་རོ། །

**གཉིས་པ་ལ་གཉིས། དགོངས་པ་ལུང་གཞན་གྱིས་སྒྲུབ་པ་དང༌། དགོངས་གཞི་བྱེ་བྲག་ཏུ་བཤད་པའོ། །དང་པོ་ལ་གསུམ། ལུང་གང་ལས་གསུངས་ཚུལ་དང༌། ཇི་ལྟར་གསུངས་པའི་ཚུལ། དེའི་དོན་བཤད་པའོ། །དང་པོ་ནི།**

 དེ་ཕྱིར་བློ་ལྡན་བློ་ནི་འཕེལ་བྱེད་ཕྱིར། །

 ལང་ཀར་གཤེགས་མདོ་དེ་ལས་ཀུན་མཁྱེན་གྱིས། །

 མུ་སྟེགས་སྤོ་མཐོན་རི་འཇོམས་ངག་རང་བཞིན། །

 རྡོ་རྗེ་འདི་ནི་དགོངས་པ་གཅད་ཕྱིར་གསུངས། །

ཞེས་པ་སྟེ། དེ་ལྟར་ཡིན་པ་དེའི་ཕྱིར་ལང་ཀར་གཤེགས་པའི་མདོ་སྡེ་དེ་ལས་ཀུན་མཁྱེན་གྱིས། མུ་སྟེགས་པ་རྣམས་ཀྱིས་བདག་བྱེད་པ་པོར་ཞེན་པའི་ལྟ་ངན་གྱི་རི་བོ་སྤོ་འཐོན་འཇོམས་པར་བྱེད་པའི་ངག་གི་རང་བཞིན་རྡོ་རྗེ་ལྟ་བུ་འདི་ནི་མདོ་གཞན་དུ་སེམས་ཙམ་ཞེས་གསུངས་པའི་དགོངས་པ་གཅོད་པར་བྱེད་པའི་ཕྱིར་གསུངས་ཏེ། གང་ཟག་རྒྱུན་དང་ཕུང་པོ་དང༌། །དེ་བཞིན་རྐྱེན་དང་རྡུལ་དག་དང༌། །གཙོ་བོ་དབང་ཕྱུག་བྱེད་པོ་རྣམས། །སེམས་ཙམ་དུ་ནི་ངས་བཤད་དོ། །ཞེས་གང་ཟག་ནས་དབང་ཕྱུག་བྱེད་པོར་སྨྲ་བ་རྣམས་ཀྱི་བྱེད་པ་པོ་ནི་དེ་རྣམས་མིན་གྱི་སེམས་ཙམ་ཞིག་ཡིན་པར་ང་སྨྲའོ་ཞེས་གསུངས་པའི་ཕྱིར་རོ། །དེ་ལྟར་གསུངས་པའི་དགོས་པ་ཡོད་དེ། དེ་ཉིད་རྟོགས་པའི་བློ་ལྡན་བྱང་སེམས་ཀྱི་བློ་ནི་གོང་དུ་འཕེལ་བར་བྱ་བའི་ཆེད་དུ་གསུངས་པའི་ཕྱིར་རོ། །

**གཉིས་པ་ནི།**

 ཇི་བཞིན་རང་གི་བསྟན་བཅོས་དེ་དེ་ལས། །

 མུ་སྟེགས་རྣམས་ཀྱིས་གང་ཟག་སོགས་དེ་དག །

 སྨྲས་པ་དེ་དག་བྱེད་པོར་མ་གཟིགས་ནས། །

 རྒྱལ་བའི་སེམས་ཙམ་འཇིག་རྟེན་བྱེད་པོར་གསུངས། །

ཞེས་པ་སྟེ། རྒྱལ་བས་སེམས་ཙམ་འཇིག་རྟེན་གྱི་བྱེད་པོར་གསུངས་པའི་དགོངས་གཞི་ཡོད་དེ། རང་གི་ལུང་ཇི་ལྟ་བ་བཞིན་རྩོམ་པའི་རང་རང་གི་བསྟན་བཅོས་དེ་དང་དེ་ལས། མུ་སྟེགས་བྱེད་རྣམས་ཀྱིས་གང་ཟག་དང་གཙོ་བོ་དབང་ཕྱུག་སོགས་དེ་དག་འཇིག་རྟེན་གྱི་བྱེད་པོར་སྨྲས་པ་དེ་དག་བྱེད་པོར་ཡིན་པར་མ་གཟིགས་ནས་ཐ་སྙད་དུ་བྱེད་པོ་གཞན་མེད་པར་སེམས་ཙམ་ཞིག་ཡིན་པར་གསུངས་པའི་ཕྱིར་རོ། །

**གསུམ་པ་ནི།**

 དེ་ཉིད་རྒྱས་ལ་སངས་རྒྱས་བསྙད་ཇི་བཞིན། །

 དེ་བཞིན་སེམས་ཙམ་གཙོར་གྱུར་འཇིག་རྟེན་ལ། །

 མདོ་ལས་སེམས་ཙམ་ཞེས་གསུངས་གཟུགས་ནི་འདིར། །

 འགོག་པ་དེ་ལྟར་མདོ་ཡི་དོན་མ་ཡིན། །

ཞེས་པ་སྟེ། འཇིག་རྟེན་པ་རྣམས་ལ་མདོ་ལས་ཁམས་གསུམ་པོ་འདི་ནི་སེམས་ཙམ་མོ་ཞེས་གཙོ་སྒྲ་མི་མངོན་པར་བྱས་ནས་གསུངས་པ་འདི་ཆོས་ཅན། སེམས་བདེན་པར་སྟོན་ཞིང་ཕྱི་དོན་གཟུགས་ནི་འདིར་འགོག་པ་དེ་ལྟར་སྟོན་པ་མདོའི་དོན་མ་ཡིན་ཏེ། བྱེད་པོ་གཞན་ཡིན་པར་བཀག་ནས་དེ་བཞིན་དུ་འཇིག་རྟེན་གྱི་བྱེད་པ་པོའི་གཙོ་བོ་སེམས་ཙམ་ཞིག་ཡིན་པར་དགོངས་པའི་ཕྱིར། དཔེར་ན་དེ་ཁོ་ན་ཉིད་ལ་བློ་རྒྱས་པ་ལ་སངས་རྒྱས་ཞེས་བསྙད་པ་ཇི་ལྟ་བ་བཞིན་ཏེ་ཚིག་སྔ་མ་སངས་ཞེས་པའི་སྒྲ་མི་མངོན་པར་བྱས་ནས་བཤད་པ་ཇི་ལྟ་བ་བཞིན་ནོ། །

**གཉིས་པ་དགོངས་གཞི་བྱེ་བྲག་ཏུ་བཤད་པ་ལ་གཉིས། ཙམ་སྒྲས་ཕྱི་དོན་འགོག་པར་མི་འཐད་པ་དང༌། སེམས་གཙོ་བོར་འདོད་པ་འཐད་པར་བསྟན་པའོ། །དང་པོ་ནི།**

 གལ་ཏེ་འདི་དག་སེམས་ཙམ་ཞེས་མཁྱེན་ནས། །

 དེ་ལས་གཟུགས་ཉིད་དགག་པར་མཛད་ན་ནི། །

 སླར་ཡང་དེ་ལས་བདག་ཉིད་ཆེན་པོས་སེམས། །

 གཏི་མུག་ལས་ལས་སྐྱེས་པར་ཅི་ཕྱིར་གསུངས། །

ཞེས་པ་སྟེ། གལ་ཏེ་ཁྱོད་ཀྱི་འདོད་པ་ལྟར་ཁམས་གསུམ་པོ་འདི་དག་རང་བཞིན་གྱིས་གྲུབ་པའི་སེམས་ཙམ་མོ་ཞེས་མཁྱེན་ནས། ས་བཅུ་པའི་མདོ་དེ་ལས་ཕྱི་དོན་གཟུགས་ཉིད་དགག་པར་མཛད་པ་མ་ཡིན་པར་ཐལ། ཡིན་ན་ནི་སླར་ཡང་མདོ་དེ་ལས་བདག་ཉིད་ཆེན་པོ་སངས་རྒྱས་ཀྱིས་སེམས་རྣམ་པར་ཤེས་པ་དེ་ཡང་རང་བཞིན་གྱིས་མ་གྲུབ་པར་རྒྱུ་གཏི་མུག་མ་རིག་པ་དང་ལས་འདུ་བྱེད་པ་གཉིས་ལས་སྐྱེས་པ་ཅི་ཕྱིར་གསུངས་ཏེ། བདེན་པར་གྲུབ་ན་རྒྱུ་རྐྱེན་ལ་ལྟོས་མི་རིགས་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། རང་བཞིན་རྒྱུ་དང་རྐྱེན་དག་ལས། །འབྱུང་བར་རིགས་པ་མ་ཡིན་ནོ། །ཞེས་སོ། །

**གཉིས་པ་ལ་གཉིས། སེམས་གཙོ་བོ་ཡིན་པའི་སྒྲུབ་བྱེད་དགོད་པ་དང༌། གཞན་མི་གཙོ་བའི་དགག་བྱ་བཤད་པའོ། །དང་པོ་ནི།**

 སེམས་ཉིད་ཀྱིས་ནི་སེམས་ཅན་འཇིག་རྟེན་དང༌། །

 སྣོད་ཀྱི་འཇིག་རྟེན་ཤིན་ཏུ་སྣ་ཚོགས་འགོད། །

 འགྲོ་བ་མ་ལུས་ལས་ལས་སྐྱེས་པར་གསུངས། །

 སེམས་སྤངས་ནས་ནི་ལས་ཀྱང་ཡོད་མ་ཡིན། །

ཞེས་པ་སྟེ། སེམས་ཉིད་ཀྱིས་ནི་ནང་སེམས་ཅན་གྱི་འཇིག་རྟེན་སྣ་ཚོགས་པའི་དངོས་པོ་དང༌། ཕྱི་སྣོད་ཀྱི་འཇིག་རྟེན་གྱི་བཀོད་པ་མི་འདྲ་བ་ཤིན་ཏུ་སྣ་ཚོགས་པ་འདི་འགོད་ཅིང་སྐྱེད་པར་བྱེད་པ་ཡིན་ཏེ། སྣོད་བཅུད་ཀྱི་འགྲོ་བ་མ་ལུས་པ་འདི་དག་ཐམས་ཅད་ལས་ལས་སྐྱེས་པར་མདོ་ལས་གསུངས་པའི་ཕྱིར་རོ། །ཇི་སྐད་དུ། སེམས་ཅན་ལས་ཀྱི་དབང་གིས་ནི། །སྣ་ཚོགས་དུས་སུ་སྐྱེས་ཏེ་དཔེར། །སེམས་དམྱལ་མཐོ་རིས་འཇིག་རྟེན་དུ། །མཚོན་དང་རིན་ཆེན་ཤིང་བཞིན་ནོ། །ཞེས་སོ། །དེས་ན་སེམས་ཀྱི་སྤྲོས་པའི་རྣམ་རྟོག་གི་འཇུག་པ་སྤངས་ནས་སེམས་ཀྱི་གཞི་རྩ་ཆོད་ན་ནི་ལས་ཀྱང་ཡོད་པ་མ་ཡིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། ལས་དང་ཉོན་མོངས་ཟད་ལས་ཐར། །ལས་དང་ཉོན་མོངས་རྣམ་རྟོག་ལས། །དེ་དག་སྤྲོས་པས་སྤྲོས་པ་ནི། །སྟོང་པ་ཉིད་ཀྱིས་དགག་པར་འགྱུར། །ཞེས་སོ། །

**གཉིས་པ་ནི།**

 གལ་ཏེ་གཟུགས་ཡོད་མོད་ཀྱི་དེ་ལ་ནི། །

 སེམས་བཞིན་བྱེད་པ་པོ་ཉིད་ཡོད་མ་ཡིན། །

 དེས་ན་སེམས་ལས་གཞན་པའི་བྱེད་པ་པོ། །

 བཟློག་གི་གཟུགས་ནི་བཀག་པ་མ་ཡིན་ནོ། །

ཞེས་པ་སྟེ། གལ་ཏེ་ཐ་སྙད་དུ་གཟུགས་ཡོད་མོད་ཀྱི་གཟུགས་དེ་ལ་ནི་སེམས་བཞིན་དུ་བྱེད་པ་པོ་ཉིད་དུ་ཡོད་པ་མ་ཡིན་ཏེ། བེམས་པོ་ཡིན་པའི་ཕྱིར། དེས་ན་མདོ་དེར་བསྟན་པའི་དོན་ཆོས་ཅན། ཁྱོད་ཀྱིས་གཟུགས་ནི་བཀག་པ་མ་ཡིན་ཏེ། སེམས་ལས་གཞན་པའི་བྱེད་པ་པོ་གཙོ་བོ་དང་དབང་ཕྱུག་སོགས་བྱེད་པོར་འདོད་པ་དག་བཟློག་གི་གཟུགས་ཕུང་བཀག་པ་མ་ཡིན་ནོ། །

**གསུམ་པ་མགོ་སྙོམས་ཀྱི་རིགས་པས་མཚུངས་པར་སྒྲུབ་པ་ལ་གཉིས། རིགས་པས་མཚུངས་པར་སྒྲུབ་པ་དང༌། ལུང་གིས་མཚུངས་པར་སྒྲུབ་པའོ། །དང་པོ་ནི།**

 འཇིག་རྟེན་པ་ཡི་དེ་ཉིད་ལ་གནས་ལ། །

 ཕུང་པོ་འཇིག་རྟེན་གྲགས་ཏེ་ལྔ་ཆར་ཡོད། །

 དེ་ཉིད་ཡེ་ཤེས་འཆར་བར་འདོད་པ་ན། །

 རྣལ་འབྱོར་པ་ལ་དེ་ལྔ་འབྱུང་མི་འགྱུར། །

ཞེས་པ་སྟེ། འཇིག་རྟེན་པ་ཡི་དེ་ཉིད་དམ་རྣམ་བཞག་ལ་གནས་པའི་སྐྱེ་བོ་རྣམས་ལ་ནི་ཕུང་པོ་འཇིག་རྟེན་ལ་གྲགས་པ་ལྟར་ལྔ་ཆར་ཡོད་དེ། མཐོང་ཐོས་ཀྱི་ཡུལ་དུ་གནས་པའི་ཕྱིར་རོ། །དེ་ཁོ་ན་ཉིད་ཀྱི་ཡེ་ཤེས་འཆར་བར་འདོད་པས་མཉམ་པར་བཞག་པའི་གནས་སྐབས་ན་རྣལ་འབྱོར་པ་དེའི་ངོར་ཕུང་པོ་དེ་དག་ལྔ་ཆར་ཡང་འབྱུང་བར་མི་འགྱུར་ཏེ། དོན་དམ་དཔྱོད་པའི་རིགས་ངོར་གང་ཡང་ཡོད་པ་མ་ཡིན་པའི་ཕྱིར་རོ། །

**གཉིས་པ་ནི།**

 གཟུགས་མེད་ན་ནི་སེམས་ཡོད་མ་འཛིན་ཅིག །

 སེམས་ཡོད་ཉིད་ནའང་གཟུགས་མེད་མ་འཛིན་ཅིག །

 དེ་དག་ཤེས་རབ་ཚུལ་མདོར་སངས་རྒྱས་ཀྱིས། །

 མཚུངས་པར་སྤངས་ཤིང་མངོན་པའི་ཆོས་ལས་གསུངས། །

ཞེས་པ་སྟེ། དོན་དམ་པར་གཟུགས་རང་བཞིན་གྱིས་གྲུབ་པ་མེད་ན་སེམས་རང་བཞིན་གྱིས་གྲུབ་སྟེ་ཡོད་པར་མ་འཛིན་ཅིག ཐ་སྙད་དུ་སེམས་ཡོད་པ་ཉིད་ནའང་གཟུགས་མེད་པར་མ་འཛིན་ཅིག དོན་དམ་པར་གཉིས་ཀ་རང་བཞིན་མེད་པར་མཚུངས་ཤིང༌། ཐ་སྙད་འཇིག་རྟེན་དུ་གཉིས་ཀའང་ཡོངས་སུ་གྲགས་པའི་ཕྱིར་རོ། །དེ་གཉིས་ཆོས་ཅན། དོན་དམ་དང་ཐ་སྙད་གཉིས་ཀ་ཡོད་མེད་མཚུངས་པ་ཡིན་ཏེ། དེ་དག་ཤེས་རབ་ཕར་ཕྱིན་གྱི་ཚུལ་བསྟན་པའི་མདོར་སངས་རྒྱས་ཀྱིས་བདེན་པ་གཉིས་ཆར་དུའང་གཟུགས་ནི་གཟུགས་ཀྱིས་སྟོང་སོགས་རང་བཞིན་གྱིས་གྲུབ་པ་སྤངས་དགོས་པར་མཚུངས་ཤིང༌། མངོན་པའི་མདོར་ཆོས་རང་དང་སྤྱིའི་མཚན་ཉིད་བསྟན་པ་ལས་གཟུགས་ཤེས་གཉིས་ཀ་ཡོད་མཉམ་དུ་གསུངས་པའི་ཕྱིར་རོ། །

**བཞི་པ་དེའི་དོན་བསྡུ་བ་ནི།**

 བདེན་གཉིས་རིམ་པ་འདི་དག་བཤིག་ནས་ཀྱང༌། །

 ཁྱོད་ཀྱི་རྫས་ནི་བཀག་པས་འགྲུབ་མི་འགྱུར། །

 དེ་ཕྱིར་དེ་ལྟའི་རིམ་པས་དངོས་གདོད་ནས། །

 དེ་ཉིད་མ་སྐྱེས་འཇིག་རྟེན་སྐྱེས་རིག་བྱ། །

ཞེས་པ་སྟེ། དེ་ལྟར་བཤད་མ་ཐག་པའི་བདེན་པ་གཉིས་ཀྱི་རིམ་པ་འདི་དག་བཤིག་ནས་ཀྱང༌། སེམས་ཙམ་པ་ཁྱོད་ཀྱིས་གཞན་དབང་གི་རྫས་ནི་འགྲུབ་པར་མི་འགྱུར་ཏེ། དངོས་སྟོབས་ཀྱི་རིགས་པ་ཚད་མས་བཀག་གྲུབ་པ་དེའི་ཕྱིར། ཕྱི་ནང་གི་དངོས་པོ་འདི་དག་ཆོས་ཅན། གདོད་ནས་དོན་དམ་དེ་ཁོ་ན་ཉིད་དུ་མ་སྐྱེས་ཤིང༌། འཇིག་རྟེན་ཐ་སྙད་ཙམ་གྱི་ངོར་སྐྱེས་པར་རིག་པར་བྱ་དགོས་ཏེ། དོན་དམ་པར་མེད་མཉམ་དང་ཐ་སྙད་དུ་ཡོད་མཉམ་གྱི་ཚུལ་མ་ནོར་བར་ཤེས་དགོས་པའི་ཕྱིར་རོ། །

**གཉིས་པ་ལང་གཤེགས་ཀྱི་མདོ་ལུང་དྲང་དོན་དུ་བསྟན་པ་ལ་གསུམ། དྲང་དོན་དུ་དགོངས་པའི་ཚུལ་བཤད་པ། དེ་ལྟར་ངེས་པའི་སྒྲུབ་བྱེད་འགོད་པ། དྲང་ངེས་ཀྱི་མདོའི་ཁྱད་པར་བསྟན་པའོ། །དང་པོ་ནི།**

 མདོ་སྡེ་གང་ལས་ཕྱི་རོལ་སྣང་ཡོད་མིན། །

 སེམས་ནི་སྣ་ཚོགས་སྣང་ངོ་ཞེས་གསུངས་པ། །

 གཟུགས་ལ་ཤིན་ཏུ་ཆགས་གང་དེ་དག་ལ། །

 གཟུགས་བཟློག་པ་སྟེ་དེ་ཡང་དྲང་དོན་ཉིད། །

ཅེས་པ་སྟེ། སེམས་ཙམ་པ་ན་རེ། ངེད་ལ་ཕྱི་དོན་མེད་ཀྱང་སེམས་ཡོད་པར་འཐད་དེ། ལང་གཤེགས་ལས། ཕྱི་རོལ་སྣང་བ་ཡོད་མེད་དེ། །སེམས་ནི་སྣང་བ་རྣམས་སུ་སྣང༌། །ལུས་དང་ལོངས་སྤྱོད་གནས་འདྲ་བ། །སེམས་ཙམ་དུ་ནི་ངས་བཤད་དོ། །ཞེས་གསུངས་པས་སོ་ཞེ་ན། ལང་གཤེགས་ཀྱི་མདོ་ལུང་གང་ལས་ཕྱི་རོལ་སྣང་བ་ཡོད་པ་མིན་ཏེ། སེམས་ནི་སྣ་ཚོགས་སུ་སྣང་ངོ་ཞེས་གསུངས་པ་དེ་ཡང་དྲང་དོན་དགོངས་པ་ཅན་ཡིན་ཏེ། དགོངས་གཞི་གང་ཟག་གང་ཞིག་གཟུགས་ལ་ཤིན་ཏུ་ཆགས་པ་གང་ཡིན་པའི་གདུལ་བྱ་དེ་དག་ལ། གཟུགས་ཀྱི་རྐྱེན་ཅན་གྱིས་རྗེས་སུ་ཆགས་པ་དང་ཁོང་ཁྲོ་བའི་ཉོན་མོངས་པ་བཟློག་པའི་དོན་དུ་དགོངས་པ་ཡིན་པའི་ཕྱིར། ལུང་འདི་ཆོས་ཅན། དགོངས་པ་ཅན་ཡིན་ཏེ། སྒྲ་ཇི་བཞིན་པ་མ་ཡིན་པའི་དྲང་དོན་ཉིད་དུ་གསུངས་པའི་ཕྱིར་རོ། །

**གཉིས་པ་ལ་གཉིས། དྲང་དོན་སྒྲུབ་བྱེད་ཀྱི་ལུང་རིགས་བཤད་པ་དང༌། དེའི་དགོངས་པ་བཤད་པའོ། །དང་པོ་ནི།**

 འདི་ནི་སྟོན་པས་དྲང་དོན་ཉིད་གསུངས་ཤིང༌། །

 འདི་ནི་དྲང་དོན་ཉིད་དུ་རིགས་པས་འཐད། །

 རྣམ་པ་དེ་ལྟའི་མདོ་སྡེ་གཞན་ཡང་ནི། །

 དྲང་དོན་ཉིད་དུ་ལུང་འདིས་གསལ་བར་བྱེད། །

ཅེས་པ་སྟེ། འདི་ནི་དྲང་དོན་ཉིད་དུ་རིགས་པས་འཐད་པ་མ་ཟད་གོང་དུ་དྲངས་པའི་ལུང་འདི་ལྟ་བུ་ནི་སྟོན་པས་དྲང་དོན་ཉིད་དུ་གསུངས་པ་ཡིན་ཏེ། ལང་གཤེགས་ལས། ཇི་ལྟར་ནད་པ་ནད་པ་ལ། །སྨན་པས་སྨན་རྣམས་གཏོང་བ་ལྟར། །དེ་བཞིན་སངས་རྒྱས་སེམས་ཅན་ལ། །སེམས་ཙམ་དུ་ཡང་སྟོན་པར་མཛད། །ཅེས་གསུངས་སོ། །དེར་མ་ཟད་རྣམ་པ་དེ་ལྟ་བུའི་མདོ་སྡེ་གཞན་ཡང་ནི། དྲང་དོན་ཉིད་དུ་ལང་གཤེགས་ཀྱི་ལུང་འདིས་གསལ་བར་བྱེད་པ་ཡིན་ཏེ། རྣམ་པ་དེ་ལྟ་བུའི་མདོ་གང་ཞེ་ན། དགོངས་པ་ངེས་འགྲེལ་ལས། མཚན་ཉིད་ངོ་བོ་ཉིད་གསུམ་བསྟན་པ་སྟེ། །ཀུན་བརྟགས་རང་གི་མཚན་ཉིད་མེད་པ་དང༌། །གཞན་དབང་རྫས་སུ་ཡོད་པ་དང༌། །ཡོངས་གྲུབ་བློ་ལས་འདས་པ་སྟེ། །ལེན་པའི་རྣམ་པར་ཤེས་པ་ཟབ་ཅིང་ཕྲ། །ས་བོན་ཐམས་ཅད་ཆུ་བོའི་རྒྱུན་ལྟར་འབབ། །བདག་ཏུ་རྟོགས་པར་གྱུར་ན་མི་རུང་བས། །ངས་ནི་བྱིས་པ་རྣམས་ལ་དེ་མ་བསྟན། །ཞེས་གསུངས་པ་རྣམས་སོ། །དེ་བཞིན་དུ་མདོ་གཞན་ལས་ཀྱང༌། བཅོམ་ལྡན་འདས་ཀྱིས། བློ་གྲོས་ཆེན་པོ་ངའི་དེ་བཞིན་གཤེགས་པའི་སྙིང་པོ་བསྟན་པ་ནི། མུ་སྟེགས་བྱེད་ཀྱི་བདག་ཏུ་སྨྲ་བ་དང་མཚུངས་པ་མ་ཡིན་ཏེ་ཞེས་སོགས་གསུངས་པའི་དོན་སེམས་ཙམ་པས་ངེས་དོན་དུ་ཁས་བླངས་པ་ཐམས་ཅད་འདིར་དྲང་དོན་ཡིན་པར་བཞེད་པ་སྟེ། དེ་ཡང་བདེ་གཤེགས་སྙིང་པོའི་ངོ་བོ་ཆོས་ཉིད་དེ་བཞིན་ཉིད་ལ་བཞེད་པ་དབུ་སེམས་གཉིས་འདྲ་སྟེ། དེ་སྐད་དུ། དེ་བཞིན་ཉིད་ནི་ཐམས་ཅད་ལ། །ཁྱད་པར་མེད་ཀྱང་དག་གྱུར་པ། །དེ་བཞིན་གཤེགས་ཉིད་དེ་ཡི་ཕྱིར། །འགྲོ་ཀུན་དེ་ཡི་སྙིང་པོ་ཅན། །ཅེས་སོ། །འོན་ཀྱང་སྒྲུབ་ཚུལ་གྱི་སྒོ་ནས་ཡོད་པ་དོན་དམ་དུ་བཞེད་མི་བཞེད་ཀྱི་ཁྱད་པར་ལས། སེམས་ཙམ་པས་ཡོངས་གྲུབ་བདེ་གཤེགས་སྙིང་པོ་དོན་དམ་དུ་ཡོད་པར་འདོད། དབུ་མ་པས་ཐབས་སྣ་ཚོགས་པས་དེ་བཞིན་གཤེགས་པའི་སྙིང་པོ་བསྟན་པའམ་བདག་མེད་པ་བསྟན་པས་ཀྱང་རུང་སྟེ་ཞེས་སྙིང་པོའི་ངོ་བོ་ཆོས་དབྱིངས་སྤྲོས་པ་དང་བྲལ་བའམ་བདག་མེད་ཀྱི་དོན་ལ་བཞེད་པ་དང༌། དོན་དུ་སྙིང་པོའི་ངོ་བོ་ཀུན་རྫོབ་མིན་ཀྱང་ཡོད་པ་བདེན་གྲུབ་ཏུ་འདོད་པ་ནི་ཀུན་རྫོབ་ཡིན་པའི་ཕྱིར་ཞེས་བཞེད་དོ། །

**གཉིས་པ་ནི།**

 ཤེས་བྱ་མེད་ན་ཤེས་པ་བསལ་བ་ནི། །

 བདེ་བླག་རྙེད་བཅས་སངས་རྒྱས་རྣམས་ཀྱིས་གསུངས། །

 ཤེས་བྱ་མེད་ན་ཤེས་པ་བཀག་འགྲུབ་པས། །

 དང་པོར་ཤེས་བྱ་དགག་པར་མཛད་པ་ཡིན། །

ཞེས་པ་སྟེ། གོང་དུ་དྲངས་པའི་ལུང་འདི་ཆོས་ཅན། །དྲང་དོན་ཉིད་དུ་རིགས་པས་འཐད་པ་ཡིན་ཏེ། ཤེས་བྱ་ཕྱི་དོན་བདེན་གྲུབ་མེད་ན་ཤེས་པ་བདེན་གྲུབ་བཀག་པ་མྱུར་དུ་འགྲུབ་པས་དང་པོར་ཤེས་བྱ་བདེན་གྲུབ་དགག་པར་མཛད་པ་ཡིན་པའི་ཕྱིར་དང༌། དེས་དེ་འགྲུབ་པ་ཡིན་ཏེ། ཕྱིའི་ཤེས་བྱའི་ཆོས་ལ་བདག་མེད་པར་གཏན་ལ་ཕབ་སྟེ་ཤེས་བྱ་རང་བཞིན་མེད་པར་གྲུབ་ན་ནང་བློ་རྣམ་པར་ཤེས་པ་སྟེ་ཤེས་པ་བདེན་གྲུབ་ཏུ་འདོད་པ་དང་རྣམ་རྟོག་གི་སྤྲོས་པའི་དྲྭ་བ་མཐའ་དག་བསལ་བ་ནི་བདེ་བླག་ཉིད་དུ་རྙེད་ཅེས་སངས་རྒྱས་རྣམས་ཀྱིས་གསུངས་པའི་ཕྱིར་ཏེ། མངོན་པའི་མདོ་ལས། བསལ་བྱ་རབ་ཏུ་བསལ་བ་ན། །རང་གི་ངོ་བོ་གསལ་བར་འདོད། །ཅེས་དང༌། ཡང་དག་ཡེ་ཤེས་མཐོང་གྱུར་ན། །བླ་མེད་བྱང་ཆུབ་རྙེད་མི་དཀའ། །ཞེས་གསུངས་སོ། །

**གསུམ་པ་དྲང་ངེས་ཀྱི་མདོའི་ཁྱད་པར་བསྟན་པ་ནི།**

 དེ་ལྟར་ལུང་གི་ལོ་རྒྱུས་ཤེས་བྱས་ཏེ། །

 མདོ་གང་དེ་ཉིད་མ་ཡིན་བཤད་དོན་ཅན། །

 དྲང་དོན་གསུངས་པའང་རྟོགས་ནས་དྲང་བྱ་ཞིང༌། །

 སྟོང་ཉིད་དོན་ཅན་ངེས་དོན་ཤེས་པར་གྱིས། །

ཞེས་པ་སྟེ། གོང་དུ་བསྟན་པ་དེ་ལྟར་ལུང་གི་ལོ་རྒྱུས་སམ་དྲང་ངེས་ཀྱི་རྣམ་བཞག་ཤེས་པར་བྱ་དགོས་ཏེ། ཇི་ལྟར་ཞེ་ན། མདོ་གང་དེ་ཁོ་ན་ཉིད་མ་ཡིན་པར་ཀུན་རྫོབ་ཀྱི་བདེན་པ་དངོས་སུ་བཤད་པའི་དོན་ཅན་གདུལ་བྱ་རིམ་གྱིས་དྲང་བའི་དོན་དུ་གསུངས་པའང་མཐར་ཐུག་གི་དོན་ལ་རིམ་གྱིས་འཇུག་པའི་རྒྱུར་ཤེས་ནས་ཐབས་ཀྱིས་དྲང་བར་བྱ་དགོས་ཤིང༌། སྟོང་པ་ཉིད་ཀྱི་དོན་དངོས་སུ་སྟོན་པ་ཅན་རྣམས་ངེས་དོན་གྱི་མདོ་ཡིན་པར་ཤེས་པར་གྱིས་ཤིག་པ་སྟེ། ཏིང་འཛིན་རྒྱལ་པོ་ལས། སྟོང་པ་བདེ་བར་གཤེགས་པས་བསྟན་པ་ལྟར། །ངེས་དོན་མདོ་སྡེ་དག་གི་བྱེ་བྲག་ཤེས། །གང་ལས་སེམས་ཅན་གང་ཟག་སྐྱེས་བུ་བསྟན། །ཆོས་རྣམས་ཐམས་ཅད་དྲང་བའི་དོན་དུ་ཤེས། །ཞེས་དང༌། མི་གང་དོན་ལ་མཁས་རྣམས་ཀྱིས། །གནས་འདི་ལ་ནི་བསླབ་བྱས་ནས། །སངས་རྒྱས་ཆོས་རྣམས་རྙེད་མི་དཀའ། །ཞེས་གསུངས་སོ། །

**གསུམ་པ་རྒྱུ་གཉིས་ལས་སྐྱེ་བར་འདོད་པ་གཅེར་བུ་བ་འགོག་པ་ལ་གཉིས། རིགས་པ་སྔ་མས་ཁེགས་པ་དང༌། རིགས་པ་གཞན་གྱིས་དགག་པའོ། །དང་པོ་ནི།**

 གཉིས་ལས་སྐྱེ་བའང་རིགས་པའི་ངོ་བོ་མ་ཡིན་གང་གི་ཕྱིར། །

 བཤད་ཟིན་ཉེས་པ་དེ་དག་ཐོག་ཏུ་འབབ་པ་ཡིན་ཕྱིར་རོ། །

ཞེས་པ་སྟེ། དེ་ལ་གཅེར་བུ་བ་ན་རེ། ཕྱི་ནང་གི་དངོས་པོ་དེ་དག་བདག་གཞན་གཉིས་ཀ་ལས་སྐྱེ་བར་འདོད་དེ། དཔེར་ན་གང་ཟག་བྱམས་པ་སྔ་མའི་སྲོག་གི་བདག་ཉིད་ཁོ་ན་ལས་སྐྱེ་བས་བདག་ལས་སྐྱེ་བ་ཡིན་ཏེ། བྱམས་པ་དང་སྲོག་ཐ་དད་ཡོད་པ་མ་ཡིན་པའི་ཕྱིར། གཞན་ཕ་མའི་འདུ་འཕྲོད་ཁོ་ན་ལས་ཀྱང་སྐྱེ་བས་གཞན་ལས་སྐྱེ་བ་ཡིན་ཏེ། དཔེར་ན་འཇིམ་པ་དང་བུམ་པ་གཞན་མ་ཡིན་པ་དང༌། གཞན་རྫ་མཁན་གྱི་ལག་པའི་འདུ་བྱེད་ལས་ཀྱང་སྐྱེ་བ་ལྟར་གཉིས་ཀ་ལས་སྐྱེའོ་ཞེ་ན། ཕྱི་ནང་གི་དངོས་པོ་ཆོས་ཅན། བདག་གཞན་གཉིས་ཀ་ལས་སྐྱེ་བའང་རིགས་པའི་ངོ་བོ་མ་ཡིན་ཏེ། གང་གི་ཕྱིར་ན། སྔར་བཤད་ཟིན་པའི་ཉེས་པ་དེ་དག་ཅིག་ཅར་ཁྱོད་ཀྱི་ཐོག་ཏུ་འབབ་པ་ཡིན་པའི་ཕྱིར་རོ། །

**གཉིས་པ་ནི།**

 འདི་ནི་འཇིག་རྟེན་ལས་མིན་དེ་ཉིད་དུ་ཡང་འདོད་མིན་ཏེ། །

 གང་ཕྱིར་རེ་རེ་ལས་ནི་སྐྱེ་བ་འགྲུབ་པ་ཡོད་མ་ཡིན། །

ཞེས་པ་སྟེ། དངོས་རྣམས་ཆོས་ཅན། གཉིས་ཀ་ལས་སྐྱེས་པ་མ་ཡིན་ཏེ། གང་གི་ཕྱིར་ན། བདག་གཞན་རེ་རེ་ལས་སྐྱེ་བ་འགྲུབ་པར་ཡོད་པ་མ་ཡིན་ན་ཐམས་ཅད་ཚོགས་པ་ལས་མི་སྐྱེ་སྟེ་དཔེར་ན་བྱེ་མ་གཅིག་དང་གཉིས་བཙིར་བས་སྣུམ་མི་འབྱུང་ན་ཐམས་ཅད་ཚོགས་པ་ལས་ཀྱང་མི་འབྱུང་བའི་ཕྱིར་རོ། །འདི་ནི་འཇིག་རྟེན་ཐ་སྙད་ལས་ཀྱང་འགྲུབ་པ་མིན་ལ། དོན་དམ་དེ་ཁོ་ན་ཉིད་དུའང་དེ་ལྟར་ཡོད་པ་མི་རིགས་པའི་ཕྱིར་རོ། །

**བཞི་པ་རྒྱུ་མེད་ལས་སྐྱེ་བར་འདོད་པ་རྒྱང་འཕེན་པ་འགོག་པ་ལ་གཉིས། ངོ་བོ་ཉིད་ལས་སྐྱེ་བ་དགག་པ་དང༌། འབྱུང་བའི་རྒྱུ་ལས་སྐྱེ་བར་དགག་པའོ། །དང་པོ་ལ་གཉིས། རིགས་པ་དང་འགལ་བ་དང༌། མཐོང་བ་དང་འགལ་བའོ། །དང་པོ་ནི།**

 གལ་ཏེ་རྒྱུ་མེད་ཁོ་ནར་སྐྱེ་བར་ལྟ་ཞིག་འགྱུར་ན་ནི། །

 དེ་ཚེ་མཐའ་དག་རྟག་ཏུ་ཐམས་ཅད་ལས་ཀྱང་སྐྱེ་འགྱུར་ཞིང༌། །

ཞེས་པ་སྟེ། རྒྱང་འཕེན་པ་ན་རེ། དངོས་པོ་རྣམས་རྒྱུ་མེད་དུ་སྐྱེ་བ་ཡིན་ཏེ། རྨ་བྱའི་མདོངས་ལ་སོགས་པ་སུས་ཀྱང་མ་བྱས་པར་འབྱུང་བ་མཐོང་བའི་ཕྱིར་རོ་ཞེ་ན། གལ་ཏེ་དངོས་པོ་རྣམས་རྒྱུ་མེད་ཁོ་ནར་སྐྱེ་བར་ལྟ་ཞིག་འགྱུར་བར་འདོད་ན་ནི། དངོས་མཐའ་ཆོས་ཅན། རྒྱུ་དང་རྒྱུ་མིན་དུས་དང་དུས་མིན་ངེས་པ་མེད་པར་རྟག་ཏུ་ཐམས་ཅད་ལས་སྐྱེ་བར་ཐལ་བར་འགྱུར་ཞིང༌། རྒྱུ་གཞན་ལ་མ་ལྟོས་པར་སྐྱེ་མི་ནུས་པའི་ཕྱིར་རོ། །

**གཉིས་པ་ལ་གཉིས། མངོན་སུམ་ལས་འགལ་བ་དང༌། རྗེས་དཔག་ལས་འགལ་བའོ། །དང་པོ་ནི།**

 འབྲས་འབྱུང་ཆེད་དུ་འཇིག་རྟེན་འདི་ཡིས་ས་བོན་ལ་སོགས་ནི། །

 བརྒྱ་ཕྲག་དག་གི་སྒོ་ནས་སྡུད་པར་བྱེད་པ་ཡང་མི་འགྱུར། །

ཞེས་པ་སྟེ། རྒྱུ་ལ་ལྟོས་པ་མེད་ན་འབྲས་བུ་མྱུ་གུ་འབྱུང་བའི་ཆེད་དུ་འཇིག་རྟེན་པ་འདི་ཡིས་རྒྱུ་ས་བོན་ལ་སོགས་པ་ནི་དཀའ་བ་བརྒྱ་ཕྲག་དག་གི་སྒོ་ནས་སྡུད་པར་བྱེད་པ་ཡང་མི་འགྱུར་ཞིང་འབད་པར་བྱེད་མི་དགོས་པར་ཐལ། འབྲས་བུ་ངོ་བོ་ཉིད་ལས་འབྱུང་ཆོག་པར་ཡོད་པའི་ཕྱིར་རོ། །དེ་སྐད་དུ་ཞི་བ་ལྷས། རེ་ཞིག་འཇིག་རྟེན་མངོན་སུམ་གྱི། །རྒྱུ་རྣམས་ཐམས་ཅད་མཐོང་བ་ཡིན། །ཞེས་སོ། །

**གཉིས་པ་ནི།**

 གལ་ཏེ་འགྲོ་བ་རྒྱུ་ཡིས་སྟོང་པར་གྱུར་ན་ནམ་མཁའ་ཡི། །

 ཨུཊྤ་ལ་ཡི་དྲི་མདོག་ཇི་བཞིན་གཟུང་དུ་མེད་ཉིད་ན། །

 ཤིན་ཏུ་ཆེས་བཀྲའི་འཇིག་རྟེན་འཛིན་པའང་ཡིན་པ་དེ་ཡི་ཕྱིར། །

 རང་གི་བློ་བཞིན་འཇིག་རྟེན་རྒྱུ་ལས་ཡིན་པར་ཤེས་པར་གྱིས། །

ཞེས་པ་སྟེ། གཞན་ཡང་གལ་ཏེ་ཕྱི་ནང་གི་འགྲོ་བ་འདི་དག་རྒྱུ་ཡིས་སྟོང་པར་འགྱུར་ན་ནི་དེའི་འབྲས་བུ་འཇིག་རྟེན་དག་ཀྱང་ཡོད་པར་མི་རིགས་ཏེ། དཔེར་ན་ནམ་མཁའི་ཨུཊྤ་ལ་ཡི་དྲི་དང་མདོག་འདི་ལྟ་བུའོ་ཞེས་གཟུང་བར་མི་ནུས་པ་ཇི་བཞིན་ཆོས་ཀུན་གཟུང་དུ་མེད་པ་ཉིད་ཡིན་དགོས་ན། དེ་ལྟ་བུ་མིན་པར་ཤིན་ཏུ་ཆེས་བཀྲའི་འཇིག་རྟེན་འདི་དབང་པོས་མངོན་སུམ་དུ་གསལ་བར་འཛིན་པའང་ཡིན་པ་དེའི་ཕྱིར། དཔེར་ན་ཁྱོད་རང་གི་བློ་སྔོན་པོའི་རྣམ་པ་ཅན་ནི་ཡུལ་སྔོན་པོ་ལས་སྐྱེ་བར་འདོད་པ་བཞིན་དུ་འཇིག་རྟེན་འདི་ཡང་རྒྱུ་ལས་བྱུང་བ་ཡིན་པར་ཤེས་པར་གྱིས་ཤིག་ཅེས་པའོ། །

**གཉིས་པ་འབྱུང་བའི་རྒྱུ་ལས་སྐྱེ་བ་དགག་པ་ལ་གསུམ། འཇིག་རྟེན་ཕ་རོལ་མི་རྟོགས་པའི་སྐྱོན་བསྟན་པ། བློ་ཕྱིན་ཅི་ལོག་པའི་གཏན་ཚིགས་དགོད་པ། དེའི་དཔེ་ལ་རྩོད་པ་སྤོང་བའོ། །དང་པོ་ནི།**

 འབྱུང་བ་དེ་དག་བདག་ཉིད་གང་ཞིག་གིས་ནི་ཁྱོད་ཀྱི་བློའི། །

 ཡུལ་དུ་འགྱུར་བ་དེ་ཡི་བདག་ཉིད་ཅན་ནི་མ་ཡིན་ན། །

 གང་ལ་ཡིད་ཀྱི་མུན་པ་འཐུག་པོ་འདི་ཉིད་དུ་ཡོད་པ། །

 དེས་ནི་ཇི་ལྟར་འཇིག་རྟེན་ཕ་རོལ་ཡང་དག་རྟོགས་པར་འགྱུར། །

ཞེས་པ་སྟེ། ཁོ་ན་རེ་འགྲོ་བ་མཐའ་དག་གི་རྒྱུ་ནི་འབྱུང་བ་བཞི་སྟེ། དེ་རྣམས་ཡོངས་སུ་སྨིན་པའི་ཁྱད་པར་ལས་ཕྱི་ནང་གི་དངོས་པོ་མངོན་སུམ་དུ་མཐོང་བ་རྣམས་རྒྱུ་ལས་འབྱུང་བ་ཁོ་ན་ཡིན་གྱི། སྔར་བྱས་པའི་རྣམ་སྨིན་འདིར་སྨིན་པ་དང༌། འདིར་བྱས་པའི་རྣམ་སྨིན་གཞན་དུ་འབྱུང་བ་འཇིག་རྟེན་ཕ་རོལ་དག་ནི་ཡོད་པ་མ་ཡིན་ཏེ། བྱིས་པས་བརྡ་ཆལ་མི་ཤེས་པ་དང་རྒན་པོ་འཆི་བ་སླར་མི་འོང་བའི་ཕྱིར་མེད་པ་ཡིན་ལ། འདིར་མཐོང་བ་ཙམ་ནི་ཡོད་དེ། ཅི་ཙམ་དབང་པོའི་སྤྱོད་ཡུལ་བ། །སྐྱེས་བུའང་དེ་ཙམ་ཁོ་ནར་ཟད། །བཟང་མོ་མང་ཐོས་གང་སྨྲས་པ། །དེ་ནི་སྤྱང་ཀའི་རྗེས་དང་འདྲ། །ཞེས་ཟེར་རོ། །དེ་ལ་འཇིག་རྟེན་ཕ་རོལ་མེད་པ་འདི་མངོན་སུམ་མམ་མངོན་སུམ་མིན་པ་ཞིག་ཡིན་ཅེས་དྲི། མངོན་སུམ་མོ་ཞེ་ན། མེད་པ་མངོན་སུམ་དུ་འགྱུར་ན། དངོས་མེད་ཀྱང་མངོན་སུམ་དུ་འགྱུར་ལ། དེས་ན་དངོས་མེད་དངོས་པོར་འགྱུར་བར་ཐལ་མངོན་སུམ་ཡིན་པའི་ཕྱིར། དེ་ལྟར་འདོད་ན་དངོས་མེད་འགལ་ཟླ་མེད་པས་དངོས་པོ་ཡང་མེད་པར་འགྱུར་ལ། དེ་གཉིས་ཀ་མེད་ན་འབྱུང་བ་ཡོད་པ་དང་ཕ་རོལ་མེད་པར་འདོད་པ་ཉམས་སོ། །འོ་ན་མངོན་སུམ་མིན་ཅེ་ན། ཕ་རོལ་མངོན་སུམ་གྱིས་མ་བཟུང་བས་མེད་པར་དཔོག་མི་ནུས་ཏེ། ཁྱོད་མངོན་སུམ་གྱིས་མཐོང་བའི་ཆོས་གཅིག་པུ་ལས་རྗེས་དཔག་ཁས་མི་ལེན་པའི་ཕྱིར་རོ། །དེས་ན་འགྲོ་བའི་རྒྱུ་ས་སོགས་འབྱུང་བ་བཞི་པོ་དེ་དག་གི་བདག་ཉིད་ནང་པའི་གཞུང་ལས་བཤད་པ་གང་ཞིག་གི་རྒྱུ་མཚན་ནི་ཁྱོད་ཀྱི་བློའི་ཡུལ་དུ་འགྱུར་བ་ལ་སེམས་ཀྱི་ཉེར་ལེན་གྱི་རྒྱུ་མེད་པ་ཡིན་ཏེ། དེའི་ཕྱིར་འབྱུང་བ་དེའི་རྒྱུ་ཅན་གྱི་བདག་ཉིད་ཅན་འདི་ཁྱོད་ཀྱིས་ཤེས་པ་ཡོད་པ་ནི་མ་ཡིན་ན། ཤིན་ཏུ་རགས་པའི་དངོས་པོ་ཙམ་མཐོང་བ་གང་ཞིག་ཁྱོད་ལ་ཡིད་ཀྱི་མུན་པ་འཐུག་པོ་མཐོང་ཆོས་སུ་ཡོད་པ་དེས་ནི་ཇི་ལྟར་ཤིན་ཏུ་ཕྲ་བ་ལྷ་ཡི་མིག་གིས་སྤྱོད་ཡུལ་དུ་གྱུར་པའི་འཇིག་རྟེན་ཕ་རོལ་ཡང་དག་པར་རྟོགས་པར་འགྱུར་ཏེ་མི་འགྱུར་བའི་ཕྱིར། དཔེར་ན་སྐྲ་ཤད་མཐོང་བའི་རབ་རིབ་ཅན་གྱི་མིག་མ་དག་པར་ཡུལ་གསལ་བར་མི་མཐོང་བ་བཞིན་ནོ། །

**གཉིས་པ་ནི།**

 འཇིག་རྟེན་ཕ་རོལ་འགོག་པར་བྱེད་པའི་དུས་སུ་བདག་ཉིད་ནི། །

 ཤེས་བྱའི་རང་བཞིན་ཕྱིན་ཅི་ལོག་ཏུ་ལྟ་བར་རྟོགས་བྱ་སྟེ། །

 དེ་ཡི་ལྟ་བའི་རྣམ་པའི་རྟེན་མཚུངས་ལུས་དང་ལྡན་ཉིད་ཕྱིར། །

 གང་ཚེ་འབྱུང་བའི་བདག་ཉིད་ཡོད་ཉིད་ཁས་ལེན་དེ་ཚེ་བཞིན། །

ཞེས་པ་སྟེ། འཇིག་རྟེན་ཕ་རོལ་འགོག་པར་བྱེད་པའི་དུས་སུ་རྒྱང་འཕེན་པ་ཁྱོད་རང་གི་བདག་ཉིད་ནི་ཆོས་ཅན། མི་ཤེས་པའི་དབང་གིས་ཤེས་བྱའི་རང་བཞིན་ཕྱིན་ཅི་ལོག་ཏུ་ལྟ་བ་རྟོགས་པར་བྱ་བ་ཉིད་ཡིན་ཏེ་ཞེས་དམ་བཅའ། འཇིག་རྟེན་ཕ་རོལ་ལ་སྐུར་པ་འདེབས་པའི་ལྟ་བའི་རྣམ་པའི་རྟེན་དང་མཚུངས་པའི་ལུས་དང་ལྡན་པ་ཉིད་ཀྱི་ཕྱིར་ཞེས་གཏན་ཚིགས་བཀོད། དུས་གང་གི་ཚེ་འབྱུང་བའི་བདག་ཉིད་སེམས་ཀྱི་ཉེར་ལེན་དུ་ཡོད་པ་ཉིད་དུ་ཁས་ལེན་པ་དེ་ཚེ་བཞིན་ཞེས་མཐུན་པའི་དཔེ་སྦྱར་བའོ། །

**གསུམ་པ་ནི།**

 འབྱུང་བ་དེ་དག་ཇི་ལྟར་ཡོད་མིན་དེ་ལྟར་བཤད་ཟིན་ཏེ། །

 གང་གི་ཕྱིར་ན་གོང་དུ་རང་གཞན་ལས་དང་གཉིས་ཀ་ལས། །

 སྐྱེ་དང་རྒྱུ་མིན་མཐུན་མོང་དུ་ནི་བཀག་ཟིན་དེ་ཡི་ཕྱིར། །

 མ་བཤད་འབྱུང་བ་འདི་དག་ལྟ་ཞིག་ཡོད་པ་མ་ཡིན་ནོ། །

ཞེས་པ་སྟེ། ཅི་སྟེ་འབྱུང་བའི་བདག་ཉིད་ཡོད་པ་ཉིད་དུ་རྟོགས་པ་ནི་ཕྱིན་ཅི་མ་ལོག་པ་ཡིན་པས་ཁྱོད་ཀྱི་དཔེ་མ་གྲུབ་བོ་ཞེ་ན། གྲུབ་སྟེ་རང་བཞིན་གྱིས་སྐྱེ་བ་མེད་པར་མ་བཤད་པའི་འབྱུང་བ་འདི་དག་ལྟ་ཞིག་ལུས་པ་ཡོད་པ་མ་ཡིན་པས། རང་བཞིན་གྱིས་གྲུབ་པའི་འབྱུང་བ་དེ་དག་སེམས་ཀྱི་ཉེར་ལེན་དུ་ཡོད་པ་མ་ཡིན་པར་དེ་ལྟར་གོང་དུ་བཤད་ཟིན་པའི་ཕྱིར་ཏེ། གང་གི་ཕྱིར་ན་གོང་དུ་རང་གཞན་རེ་རེ་ལས་སྐྱེ་བ་དང༌། གཉིས་ཀ་ལས་སྐྱེ་བ་དང༌། རྒྱུ་མེད་ལས་སྐྱེ་བའི་དངོས་པོ་ཐམས་ཅད་མཐུན་མོང་དུ་བཀག་ཟིན་པའི་ཕྱིར་རོ། །རིགས་པ་འདིས་རྒྱང་འཕེན་པས་ཐམས་ཅད་མཁྱེན་པ་ལ་སྐུར་པ་འདེབས་པ་དང༌། གྲངས་ཅན་པས་གཙོ་བོ་ལས་འབྱུང་བར་འདོད་པ་དང༌། གཟེག་གཟན་པས་དབང་ཕྱུག་བྱེད་པོར་འདོད་པ་དང༌། སྐྲའི་ལྭ་བ་པས་དུས་ལས་འབྱུང་བར་སྨྲ་བ་དང༌། དཔྱོད་པ་བས་རྡུལ་ཕྲན་སྣོད་བཅུད་ཀྱི་བྱེད་པོར་འདོད་པ་དང༌། དེ་བཞིན་དུ་བྱེ་སྨྲས་དུས་གསུམ་རྫས་གྲུབ་དང༌། མདོ་སྡེ་པས་འཇིག་པ་དོན་གཞན་དང༌། སེམས་ཙམ་པས་གཞན་དབང་དང༌། རང་རྒྱུད་པས་ཐ་སྙད་ཚད་གྲུབ་འདོད་པ་རྣམས་ལ་ཡང་ཕྱིན་ཅི་ལོག་ཉིད་སྦྱར་བར་བྱའོ། །འོ་ན་དབུ་མ་པ་ཁྱོད་རང་ལ་ཡང་ཐལ་བར་འགྱུར་བ་འདི་མཚུངས་སོ་ཞེ་ན། མི་མཚུངས་ཏེ་ངེད་ལ་ཁས་ལེན་གྱི་དཔེ་མེད་པའི་ཕྱིར་རོ། །དེས་ན་རིགས་པ་འདི་རང་གི་སྒྲུབ་བྱེད་དུ་འགྱུར་བའང་ཡིན་ཏེ། འཇིག་རྟེན་གཞན་རྟོགས་ཡོད་པ་ཉིད་དུ་རྟོགས་པའི་དུས་སུ་བདག །ཤེས་བྱའི་རང་བཞིན་དམ་པའི་དོན་ནི་ལྟ་བར་རྟོགས་བྱ་སྟེ། །དེ་ཡི་ལྟ་བའི་རྣམ་པའི་རྟེན་མཚུངས་ལུས་དང་ལྡན་ཉིད་ཕྱིར། །གང་ཚེ་བདག་མེད་རྟོགས་པར་ཁས་ལེན་དེ་ཚེ་བཞིན། །ཞེས་སྦྱར་བས་བཤད་པར་བྱའོ། །

**གསུམ་པ་མཐའ་བཞི་སྐྱེ་མེད་མཇུག་སྡུད་ཀྱི་སྒོ་ནས་གྲུབ་དོན་བསྡུ་བ་ནི།**

 གང་གི་ཕྱིར་ན་བདག་དང་གཞན་དང་གཉིས་ཀ་ལས་སྐྱེ་དང༌། །

 རྒྱུ་ལ་མ་ལྟོས་ཡོད་པ་མིན་པས་དངོས་རྣམས་རང་བཞིན་བྲལ། །

ཞེས་པ་སྟེ། གང་གི་ཕྱིར་དངོས་པོ་རྣམས་ལ་རང་བཞིན་ཡོད་ན་མཐའ་བཞི་གང་རུང་གི་སྐྱེ་བས་ཁྱབ་ཀྱང་དེ་མེད་པས། དངོས་པོ་རྣམས་རང་བཞིན་གྱིས་སྐྱེ་བ་ནི་བདག་དང་གཞན་དང་གཉིས་ཀ་ལས་སྐྱེ་བ་མེད་པ་དང༌། རྒྱུ་ལ་མ་ལྟོས་པར་སྐྱེ་བའང་ཡོད་པ་མིན་པས། དེའི་ཕྱིར་དངོས་པོ་རྣམས་རང་བཞིན་གྱིས་གྲུབ་པ་དང་བྲལ་བ་ཡིན་ནོ། །ཚུལ་འདིས་གོང་དུ་དམ་བཅས་པའི་དོན་རབ་ཏུ་བསྒྲུབས་ཟིན་པ་ཡིན་ནོ། །

**གཉིས་པ་མ་བརྟགས་འཇིག་རྟེན་གྲགས་པའི་རྩོད་པ་སྤོང་བ་ལ་གསུམ། རང་བཞིན་མེད་ན་མཐོང་དོན་དང་འགལ་བའི་རྩོད་པ་སྤོང་བ་དང༌། རང་བཞིན་མེད་ན་སྣང་བ་མི་འཐད་པའི་རྩོད་པ་སྤོང་བ། རང་བཞིན་གྱིས་སྐྱེ་བ་བདེན་པ་གཉིས་ཆར་དུ་ཡང་མེད་པར་བསྟན་པའོ། །དང་པོ་ལ་གསུམ། འཁྲུལ་སྣང་རྟེན་འབྲེལ་གྱི་རྩ་བ་ངོས་བཟུང་བ། རྩ་བ་སྟོང་ཉིད་དུ་མ་ཤེས་པའི་སྐྱོན་བསྟན་པ། རྩ་བ་སྟོང་ཉིད་དུ་ཤེས་པའི་ཡོན་ཏན་བསྟན་པའོ། །དང་པོ་ལ་གཉིས། རྒྱུ་གང་གིས་རང་བཞིན་མི་མཐོང་བར་བསྟན་པ་དང༌། དེའི་དཔེ་བཤད་པའོ། །དང་པོ་ནི།**

 གང་གིས་སྤྲིན་ཚོགས་དང་མཚུངས་གཏི་མུག་སྟུག་པོ་འཇིག་རྟེན་ལ། །

 ཡོད་པ་དེས་ན་ཡུལ་རྣམས་ལོག་པ་དག་ཏུ་སྣང་བར་འགྱུར། །

ཞེས་པ་སྟེ། གལ་ཏེ་དངོས་པོ་རྣམས་རང་བཞིན་གྱིས་མ་སྐྱེས་པ་ཡིན་ན། འཇིག་རྟེན་པ་རྣམས་ལ་རང་བཞིན་དེ་རང་མི་སྣང་བ་ཅི་ཞེ་ན། འཇིག་རྟེན་པ་རྣམས་ཆོས་ཅན། ཡུལ་རྣམས་ལོག་པ་དག་ཏུ་སྣང་བར་འགྱུར་ཏེ། གང་གིས་ནམ་མཁའི་རང་བཞིན་ལ་སྒྲིབ་པའི་སྤྲིན་ཚོགས་དང་མཚུངས་པའི་གཏི་མུག་སྟུག་པོ་རང་རྒྱུད་ལ་ཡོད་པ་དེས་ན་སྟེ་རྒྱུ་མཚན་དེའི་ཕྱིར་རོ། །

**གཉིས་པ་ནི།**

 ཇི་ལྟར་རབ་རིབ་མཐུ་ཡིས་འགའ་ཞིག་སྐྲ་ཤད་ཟླ་གཉིས་དང༌། །

 རྨ་བྱའི་མདོངས་དང་སྦྲང་མ་ལ་སོགས་ལོག་པར་འཛིན་བྱེད་པ། །

 དེ་བཞིན་དུ་ནི་གཏི་མུག་སྐྱོན་གྱི་དབང་གིས་མི་མཁས་པས། །

 འདུས་བྱས་ལྟ་ཞིག་སྣ་ཚོགས་བློ་གྲོས་ཀྱིས་ནི་རྟོགས་པར་འགྱུར། །

ཞེས་པ་སྟེ། བྱིས་པ་སོ་སོའི་སྐྱེ་བོ་ཆོས་ཅན། གཏི་མུག་སྐྱོན་གྱི་དབང་གིས་ཆོས་ཀྱི་རང་བཞིན་ལྟ་བའི་ཚུལ་ལ་མི་མཁས་པས་ན་ཡོད་པའི་རང་བཞིན་མི་མཐོང་ཞིང་མེད་པའི་ཆོས་འདུས་བྱས་ལྟ་ཞིང་སྣ་ཚོགས་པ་རྣམས་བློ་གྲོས་ངན་པའི་སྟོབས་ཀྱིས་ཕྱིན་ཅི་ལོག་ཏུ་རྟོགས་ཤིང་མཐོང་བར་འགྱུར་ཏེ། དཔེ་ཇི་ལྟར་ན་རབ་རིབ་ཀྱི་མཐུ་ཡིས་ཡོད་པ་མི་མཐོང་བར་མེད་པའི་སྐྲ་ཤད་དང༌། ཟླ་གཉིས་དང༌། རྨ་བྱའི་མདོངས་ལ་སོགས་པ་ལོག་པ་འཛིན་པར་བྱེད་པ་ཡང་དཔེ་དེ་བཞིན་དུ་སྟེ་དེ་དང་མཚུངས་པའི་ཕྱིར་རོ། །དེ་སྐད་དུའང་རྒྱལ་ཚབ་བྱམས་པས། འདི་ལ་ཡོད་པ་མི་མཐོང་མེད་མཐོང་བ། །འདི་འདྲའི་མུན་ནག་རྣམ་པ་དེ་གང་ཞིག །ཅེས་སོ། །

**གཉིས་པ་རྩ་བ་སྟོང་ཉིད་དུ་མ་ཤེས་པའི་སྐྱོན་བསྟན་པ་ནི།**

 གལ་ཏེ་གཏི་མུག་བརྟེན་ནས་ལས་འབྱུང་གཏི་མུག་མེད་པར་དེ། །

 མི་འབྱུང་ཞེས་བྱར་མི་མཁས་ཁོ་ནས་རྟོགས་པར་གོར་མ་ཆག །

ཅེས་པ་སྟེ། འོ་ན་རྒྱུ་མ་རིག་པ་དེ་རང་བཞིན་གྱིས་ཡོད་དོ་ཞེ་ན། རང་བཞིན་གྱིས་གྲུབ་སྟེ་ཡོད་པ་མ་ཡིན་ཏེ། གལ་ཏེ་གཏི་མུག་མ་རིག་པ་ལ་བརྟེན་ནས་འདུ་བྱེད་ཀྱི་ལས་འབྱུང་ཞིང༌། གཏི་མུག་དེ་རང་བཞིན་གྱིས་མེད་པར་ཤེས་པས་ལས་དེ་རྣམས་མི་འབྱུང་སྟེ་བུད་ཤིང་མེད་པའི་མེ་བཞིན་ནོ་ཞེས་བྱ་བར་ཐལ་བས་སྤང་བྱ་དང་གཉེན་པོ་རང་བཞིན་གྱིས་ཐ་དད་པར་ལྟ་བ་ནི་ཡང་དག་པའི་དོན་ལ་མི་མཁས་པ་ཁོ་ནས་རྟོགས་པ་གོར་མ་ཆག་སྟེ། སློབ་དཔོན་གྱིས། གང་དག་བདག་དང་དངོས་པོ་རྣམས། །དེ་བཅས་ཉིད་དང་ཐ་དད་པར། །སེམས་པ་དེ་དག་བསྟན་དོན་ལ། །མཁས་སོ་སྙམ་དུ་མི་སེམས་སོ། །ཞེས་སོ། །

**གསུམ་པ་རྩ་བ་སྟོང་ཉིད་དུ་ཤེས་པའི་ཡོན་ཏན་བསྟན་པ་ནི།**

 བློ་བཟང་ཉི་མས་མུན་པ་སྟུག་པོ་རྣམ་པར་བསལ་བ་ཡི། །

 མཁས་པ་དག་ནི་སྟོང་ཉིད་ཁོང་དུ་ཆུད་ཅིང་གྲོལ་བར་འགྱུར། །

ཞེས་པ་སྟེ། རྟེན་འབྱུང་གི་དོན་ལ་མཁས་པ་དག་ནི་རྒྱུ་དེས་འབྲས་བུ་གཟུགས་སོགས་ལ་དམིགས་པ་ཕྱིན་ཅི་ལོག་སྣང་བའི་དུས་ནས་སྣང་བཞིན་དུ་མ་གྲུབ་པས་བསལ་བཞག་མེད་པའི་སྟོང་ཉིད་ཁོང་དུ་ཆུད་ནས་མ་རིག་པ་གཞི་མེད་དུ་ཤེས་པས་ལས་མི་གསོག་དེས་འཁོར་བ་ལས་གྲོལ་བར་འགྱུར་ཏེ། སྣང་བའི་རྒྱུ་འབྲས་གཉིས་ཀ་ལ་ཞེན་པ་མེད་པའི་ཕྱིར། དཔེར་ན་བློ་བཟང་ཉི་མའི་འོད་ཀྱིས་དངོས་འཛིན་གྱི་མུན་པ་སྟུག་པོ་རྣམ་པར་བསལ་ནས་རང་བཞིན་ཡོངས་སུ་ཤེས་པའི་འཕགས་པ་ཇི་ལྟ་བ་བཞིན་ནོ། །དེ་སྐད་དུའང་སློབ་དཔོན་གྱིས། གཟུགས་ཀྱི་རང་བཞིན་ཤེས་པ་ཡི། །བློ་མཆོག་ལྡན་པ་རྣམ་པར་གྲོལ། །ཞེས་སོ། །

**གཉིས་པ་རང་བཞིན་མེད་ན་སྣང་བ་མི་འཐད་པའི་རྩོད་པ་སྤོང་བ་ལ་གཉིས། རྩོད་པ་འགོད་པ་དང༌། མགོ་མཚུངས་ཀྱི་རིགས་པས་དགག་པའོ། །དང་པོ་ནི།**

 གལ་ཏེ་དངོས་རྣམས་དེ་ཉིད་དུ་མེད་ན། །

 ཐ་སྙད་དུ་ཡང་མོ་གཤམ་བུ་ཇི་བཞིན། །

 དེ་དག་མེད་པར་ཉིད་གྱུར་དེ་ཡི་ཕྱིར། །

 དེ་དག་རང་བཞིན་གྱིས་ནི་ཡོད་པ་ཉིད། །

ཅེས་པ་སྟེ། གལ་ཏེ་གཟུགས་ལ་སོགས་པའི་དངོས་པོ་དེ་དག་ཆོས་ཅན། ཐ་སྙད་དུ་ཡང་མེད་པར་ཐལ། དེ་ཁོ་ན་ཉིད་དུ་མེད་པའི་ཕྱིར། དཔེར་ན་མོ་གཤམ་གྱི་བུ་བཞིན་ནོ། །དེ་ལྟར་མེད་པ་ཉིད་དུ་ཐལ་བར་འགྱུར་བ་དེའི་ཕྱིར། གཟུགས་ལ་སོགས་པའི་དངོས་པོ་དེ་དག་རང་བཞིན་གྱིས་ནི་ཡོད་པ་ཉིད་དོ་ཞེའོ། །

**གཉིས་པ་ལ་གསུམ། རྩོད་པ་གཞན་ལ་འཕང་བར་བསྟན་པ། མེད་ཀྱང་སྣང་བའི་དཔེ་ལ་རྩོད་པ། སྨྲ་བ་ངེས་པ་མེད་པར་བསྟན་པའོ། །དང་པོ་ནི།**

 གང་དག་རབ་རིབ་ཅན་སོགས་ཡུལ་འགྱུར་བ། །

 སྐྲ་ཤད་ལ་སོགས་དེ་དག་མ་སྐྱེས་པས། །

 རེ་ཞིག་དེ་དག་ཉིད་ལ་བརྩད་བྱ་སྟེ། །

 ཕྱི་ནས་མ་རིག་རབ་རིབ་རྗེས་འབྲེལ་ལའོ། །

ཞེས་པ་སྟེ། རེ་ཞིག་སྟེ་དང་པོར་ཁྱོད་མིག་རབ་རིབ་ཅན་དེ་དག་ཉིད་ལ་བརྩད་པར་བྱ་དགོས་ཏེ། དེ་ལ་ཁྱོད་ཀྱི་རྩོད་པའི་གོ་སྐབས་ཡོད་དེ། ཇི་ལྟར་ཡོད་ཅེ་ན། རབ་རིབ་ཅན་གྱི་མིག་ལ་སྣང་བའི་སྐྲ་ཤད་སོགས་དེ་དག་ཆོས་ཅན། ཐ་སྙད་དུ་ཡང་མི་སྣང་བར་ཐལ། རང་བཞིན་གྱིས་མ་སྐྱེས་པའི་ཕྱིར། ཞེས་དང༌། ཡང་སྐྲ་ཤད་སོགས་སྣང་བ་དེ་དག་རང་བཞིན་གྱིས་ཡོད་པ་ཉིད་ཡིན་ཏེ། མེད་ན་མོ་གཤམ་གྱི་བུ་བཞིན་དུ་མི་སྣང་བའི་ཕྱིར་ཞེས་རྩོད་པར་གྱིས་ལ། ཕྱི་ནས་མ་རིག་པའི་རབ་རིབ་དང་རྗེས་སུ་འབྲེལ་བའི་སོ་སོ་སྐྱེ་བོ་རྣམས་ལ་རྒོལ་བར་གྱིས་ཤིག་པའོ། །

**གཉིས་པ་ནི།**

 གལ་ཏེ་རྨི་ལམ་དྲི་ཟའི་གྲོང་ཁྱེར་བཅས། །

 སྨིག་རྒྱུའི་ཆུ་དང་མིག་འཕྲུལ་གཟུགས་བརྙན་སོགས། །

 སྐྱེ་མེད་མཐོང་ན་ཡོད་ཉིད་མིན་མཚུངས་ཀྱང༌། །

 ཁྱོད་ལ་ཇི་ལྟར་དེར་འགྱུར་དེ་མི་རིགས། །

ཞེས་པ་སྟེ། གཞན་ཡང་དངོས་སྨྲ་བ་ཁྱོད་ཆོས་ཅན། ང་ལ་རྒོལ་བའི་ཐོག་མར་ཁྱོད་རང་གི་སྡེ་ཚན་དག་ལ་བརྩད་པར་བྱ་དགོས་ཏེ། གལ་ཏེ་ཁྱོད་རྨི་ལམ་དང་དྲི་ཟའི་གྲོང་ཁྱེར་དང༌། སྨིག་རྒྱུའི་ཆུ་དང༌། གཟུགས་བརྙན་སོགས་དོན་དམ་པར་སྐྱེ་བ་མེད་ཀྱང་ཐ་སྙད་སྣང་ཙམ་དུ་མཐོང་བར་འདོད་ན། དཔེ་དེ་རྣམས་དང་མོ་གཤམ་གྱི་བུ་རང་བཞིན་གྱིས་ཡོད་པ་ཉིད་མ་ཡིན་པར་མཚུངས་ཀྱང༌། ཁྱོད་ལ་ཇི་ལྟར་མོ་གཤམ་གྱི་བུ་མི་སྣང་བར་འདོད་པ་དེ་ཡང་དཔེ་དེ་རྣམས་བཞིན་དུ་འདིར་སྣང་བར་འགྱུར་དགོས་པར་ཐལ། རང་བཞིན་གྱིས་ཡོད་པ་ཉིད་མིན་པར་མཚུངས་པ་ལ་འགའ་ཞིག་སྣང་ལ་འགའ་ཞིག་མི་སྣང་བ་དེ་མི་རིགས་པའི་ཕྱིར་ཞེས་རྩོད་པར་གྱིས་ལ་དེའི་རྗེས་སུ་ང་ལ་རྩོད་པས་ཆོག་གོ །

**གསུམ་པ་ནི།**

 དེ་ཉིད་དུ་འདིར་ཇི་ལྟར་སྐྱེ་མེད་ཀྱང༌། །

 མོ་གཤམ་བུ་ལྟར་གང་ཕྱིར་འཇིག་རྟེན་གྱི། །

 མཐོང་བའི་ཡུལ་དུ་མི་འགྱུར་མ་ཡིན་པ། །

 དེ་ཡི་ཕྱིར་ན་སྨྲ་འདི་མ་ངེས་པའོ། །

ཞེས་པ་སྟེ། དངོས་པོ་སྨྲ་བ་ཁྱོད་ཆོས་ཅན། དོན་དམ་དུ་སྐྱེ་བ་མེད་ན་ཐ་སྙད་དུ་ཡང་མོ་གཤམ་གྱི་བུ་ལྟར་མི་མཐོང་བར་ཐལ་ཞེས་སྨྲ་བ་འདི་ཁྱབ་པ་མ་ངེས་པ་ཡིན་ཏེ། ཇི་ལྟར་གོང་དུ་བསྟན་པའི་དཔེ་དེ་རྣམས་དེ་ཁོ་ན་ཉིད་དུ་སྐྱེ་བ་མེད་ཀྱང༌། མོ་གཤམ་གྱི་བུ་ལྟར་འཇིག་རྟེན་གྱི་མཐོང་བ་འཁྲུལ་པའི་ཡུལ་དུ་སྣང་བ་མི་འགྱུར་བ་ཡང་མ་ཡིན་པ་གང་གི་ཕྱིར། མོ་གཤམ་གྱི་བུ་མཐོང་བ་འཁྲུལ་པའི་ཡུལ་དུ་སྣང་བ་འགྱུར་བ་ཡང་མ་ཡིན་པ་དེའི་ཕྱིར་ཁྱོད་ཀྱི་ཐལ་བ་འདི་ཁྱབ་པ་མ་ངེས་པའི་ཕྱིར་རོ། །ཞེས་མགོ་མཚུངས་ཀྱི་རིགས་པས་ཁེགས་པ་ཡིན་ནོ། །

**གསུམ་པ་རང་བཞིན་གྱིས་སྐྱེ་བ་བདེན་པ་གཉིས་ཆར་དུ་ཡང་མེད་པར་བསྟན་པ་ལ་གཉིས། སྐྱེ་བ་མེད་པར་ལུང་རིགས་ཀྱིས་གྲུབ་པ་དང༌། སྐྱེ་བ་མེད་ཀྱང་སྣང་བ་མི་འགལ་བར་བསྟན་པའོ། །དང་པོ་ལ་གཉིས། རིགས་པས་སྒྲུབ་པ་དང༌། ལུང་གིས་གྲུབ་པའོ། །དང་པོ་ནི།**

 མོ་གཤམ་བུ་ལ་རང་གི་བདག་ཉིད་ཀྱིས། །

 སྐྱེ་བ་དེ་ཉིད་དུ་མེད་འཇིག་རྟེན་དུའང༌། །

 ཡོད་མིན་དེ་བཞིན་དངོས་འདི་ཀུན་ངོ་བོ། །

 ཉིད་ཀྱིས་འཇིག་རྟེན་དེ་ཉིད་དུ་མ་སྐྱེས། །

ཞེས་པ་སྟེ། དངོས་པོ་སྨྲ་བ་ཁྱོད་ཆོས་ཅན། ཕྱི་ནང་གི་དངོས་པོ་འདི་དག་དུས་རྟག་ཏུ་རང་བཞིན་གྱིས་སྐྱེ་བ་ཡོད་པ་མ་ཡིན་ཏེ། དཔེར་ན་མོ་གཤམ་གྱི་བུ་ལ་རང་གི་བདག་ཉིད་དམ་ངོ་བོ་ཉིད་ཀྱིས་སྐྱེ་བ་ནི་དོན་དམ་དེ་ཁོ་ན་ཉིད་དུ་མེད་ཅིང༌། འཇིག་རྟེན་ཐ་སྙད་དུའང་ཡོད་པ་མ་ཡིན་པ་དེ་བཞིན་དུ། གཟུགས་སོགས་དངོས་པོ་འདི་དག་ཀུན་ཀྱང་ངོ་བོ་ཉིད་ཀྱིས་འཇིག་རྟེན་དུ་ཡང་མ་སྐྱེས་ཤིང་དེ་ཁོ་ན་ཉིད་དུའང་མ་སྐྱེས་པའི་ཕྱིར། དེ་ཡང་མོ་གཤམ་གྱི་བུ་ངོ་བོས་སྟོང་པའི་དཔེ་ཡིན་གྱི་བདེན་གྲུབ་བཀག་པའི་མེད་དགག་ཙམ་གྱི་དཔེ་མ་ཡིན་ཏེ། ཡིན་ན་དོན་དམ་སྣང་བའི་འཆར་གཞི་མིན་པར་དངོས་པོའི་འཇིག་རྒྱུར་ཐལ་བའི་ཕྱིར་རོ། །

**གཉིས་པ་ནི།**

 དེ་ཕྱིར་འདི་ལྟར་སྟོན་པས་ཆོས་རྣམས་ཀུན། །

 གདོད་ནས་ཞི་ཞིང་སྐྱེ་བྲལ་རང་བཞིན་གྱིས། །

 ཡོངས་སུ་མྱ་ངན་འདས་པར་གསུངས་གྱུར་པ། །

 དེ་ཕྱིར་རྟག་ཏུ་སྐྱེ་བ་ཡོད་མ་ཡིན། །

ཞེས་པ་སྟེ། དཀོན་མཆོག་སྤྲིན་གྱི་མདོ་ལས། ཆོས་ཀྱི་འཁོར་ལོ་བསྐོར་བ་ན། །གདོད་ནས་ཞི་ཞིང་མ་སྐྱེས་པ། །རང་བཞིན་མྱ་ངན་འདས་པ་ཡི། །ཆོས་རྣམས་མགོན་པོ་ཁྱོད་ཀྱིས་བསྟན། །ཞེས་གསུངས་པ་ལྟར། ལུང་གིས་གྲུབ་པ་དེའི་ཕྱིར་དངོས་རྣམས་དུས་རྟག་ཏུ་སྐྱེ་བ་ཡོད་པ་མ་ཡིན་ཏེ། འདི་ལྟར་སྟོན་པ་རྫོགས་པའི་སངས་རྒྱས་ཀྱིས་དངོས་པོའི་ཆོས་རྣམས་ཀུན་གདོད་མ་ནས་ཡེ་ཤེས་ཞི་བའི་ཡུལ་ཡིན་པས་ཞི་ཞིང༌། རང་བཞིན་གྱིས་སྐྱེ་བ་དང་བྲལ་བ་དང༌། རང་བཞིན་གྱིས་ཡོངས་སུ་མྱ་ངན་ལས་འདས་པ་ཡིན་ནོ་ཞེས་མདོ་གཞན་ལས་ཀྱང་ཡང་དང་ཡང་དུ་གསུངས་པར་གྱུར་པའི་ཕྱིར་ཏེ། ཏིང་འཛིན་རྒྱལ་པོ་ལས། གང་ཡང་མ་སྐྱེས་ཅི་ཡང་མི་གནས་པས། །ཆོས་རྣམས་ཐམས་ཅན་བདེ་བར་གཤེགས་དང་མཚུངས། །བྱིས་པའི་བློ་ཅན་ཚད་མར་འཛིན་པ་རྣམས། །འཇིག་རྟེན་དག་ན་མེད་པའི་ཆོས་ལ་སྤྱོད། །ཅེས་སོ། །

**གཉིས་པ་སྐྱེ་བ་མེད་ཀྱང་སྣང་བ་མི་འགལ་བར་བསྟན་པ་ལ་གཉིས། སྣང་བ་ཡོད་པར་ངེས་པའི་དཔེ་བསྟན་པ་དང༌། སྣང་བ་རྟེན་འབྱུང་དུ་ངེས་པའི་དོན་བསྟན་པའོ། །དང་པོ་ནི།**

 བུམ་སོགས་འདི་དག་དེ་ཉིད་དུ་མེད་ཅིང༌། །

 འཇིག་རྟེན་རབ་ཏུ་གྲགས་པར་ཡོད་ཇི་བཞིན། །

 དེ་བཞིན་དངོས་པོ་ཐམས་ཅད་འགྱུར་བས་ན། །

 མོ་གཤམ་བུ་དང་མཚུངས་པར་ཐལ་མི་འགྱུར། །

ཞེས་པ་སྟེ། དངོས་པོ་རྣམས་ཆོས་ཅན། རང་བཞིན་མེད་ཀྱང་མོ་གཤམ་གྱི་བུ་དང་མཚུངས་པར་ཐལ་བར་མི་འགྱུར་ཏེ། བྱེ་སྨྲའི་ལུགས་ལ་བུམ་སྣམ་སོགས་འདི་དག་དེ་ཁོ་ན་ཉིད་དུ་དངོས་པོར་གྲུབ་པ་མེད་ཅིང༌། ཀུན་རྫོབ་ཏུ་འཇིག་རྟེན་གྱི་རབ་ཏུ་གྲགས་པ་ལྟར་ཡོད་པ་ཇི་ལྟ་བ་བཞིན་ཁས་བླངས་པ་སྟེ། བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །ཞེས་འདོད་པ་ལྟར་དེ་བཞིན་དུ་སྐབས་སུ་བབ་པ་འདིར་ཡང་དོན་དམ་པར་མེད་ཀྱང་ཀུན་རྫོབ་ཏུ་བུམ་པ་ལྟ་བུ་གཅིག་ཡོད་ན་དངོས་པོ་གཞན་ཐམས་ཅད་ཀྱང་དེ་ལྟར་ཡོད་པར་འགྱུར་བས་ན་སྣང་བ་མེད་པ་ཡང་མི་འགྲུབ་པའི་ཕྱིར་རོ། །འོ་ན་དངོས་པོ་གཅིག་གི་སྟེང་དུ་ཡོད་པ་དང་མེད་པ་གཉིས་འགལ་ལོ་ཞེ་ན། མི་འགལ་ཏེ་ངོ་བོ་སྟོང་བཞིན་དུ་སྣང་བ་གཟུགས་བརྙན་དང་འདྲ་བ་དང༌། སྣང་བཞིན་དུ་སྟོང་པ་མེ་ལོང་དག་པ་བཞིན་དུ་མཐོང་བའི་ཕྱིར། ལུང་ལས། གཟུགས་སྟོང་པའོ་སྟོང་པ་ཉིད་གཟུགས་སོ་ཞེས་གསུངས་པ་ལྟར། སྟོང་ཉིད་བཞི་སྦྱོར་གྱི་དོན་ལ་ངེས་པ་རྙེད་ན་སྟོང་རྟེན་འགལ་མེད་དུ་གྲུབ་བོ། །

**གཉིས་པ་ལ་གསུམ། རྟེན་འབྱུང་ཡིན་པའི་དོན་གྱིས་མཐའ་བཞི་ལས་མི་སྐྱེ་བར་བསྟན་པ། རྟེན་འབྱུང་གི་རིགས་པ་དེས་ལྟ་ངན་གཅོད་པར་བསྟན་པ། རིགས་པ་དེས་དཔྱད་པའི་འབྲས་བུ་བསྟན་པའོ། །དང་པོ་ནི།**

 གང་ཕྱིར་རྒྱུ་མེད་པ་དང་དབང་ཕྱུག་གི །

 རྒྱུ་ལ་སོགས་དང་བདག་གཞན་གཉིས་ཀ་ལས། །

 དངོས་རྣམས་སྐྱེ་བར་འགྱུར་བ་མ་ཡིན་པ། །

 དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །

ཞེས་པ་སྟེ། དངོས་པོ་རྣམས་ཆོས་ཅན། ཀུན་རྫོབ་ཏུ་རང་གི་རྒྱུ་ལ་བརྟེན་ནས་རབ་ཏུ་སྐྱེ་བར་འགྱུར་ཏེ། གང་གི་ཕྱིར་ན་རྒྱུ་མེད་པ་དང༌། རྒྱུ་རིགས་མི་མཐུན་པ་དབང་ཕྱུག་གི་རྒྱུ་དང༌། སོགས་སྒྲས་དུས་དང་རང་བཞིན་དང་སྐྱེས་བུ་སོགས་དང༌། བདག་གཞན་གཉིས་ཀ་ལས་ཕྱི་ནང་གི་དངོས་པོ་འདི་དག་སྐྱེ་བར་འགྱུར་བ་ཡོད་པ་མ་ཡིན་པ་རྒྱུ་མཚན་དེའི་ཕྱིར་རོ། །འོ་ན་གཞན་སྐྱེ་ཡོད་དེ་ས་བོན་ལས་མྱུ་གུ་འབྱུང་བ་དེ་ཡང་རྟེན་འབྱུང་ཡིན་པའི་ཕྱིར་ཞེ་ན། མཐའ་བཞི་གང་རུང་ལས་སྐྱེ་ན་རྟེན་འབྱུང་མ་ཡིན་ཏེ། རང་བཞིན་གྱིས་གྲུབ་པའི་ཕྱོགས་ལ་རྟེན་འབྱུང་མི་འཐད་པར་བཀག་ཟིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བར་འགྱུར། །གང་ལ་སྟོང་ཉིད་མི་རུང་བ། །དེ་ལ་ཐམས་ཅད་རུང་མ་ཡིན། །ཞེས་སོ། །

**གཉིས་པ་ནི།**

 གང་ཕྱིར་དངོས་པོ་བརྟེན་ནས་རབ་འབྱུང་བས། །

 རྟོག་པ་འདི་དག་བརྟག་པར་མི་ནུས་པ། །

 དེ་ཕྱིར་རྟེན་འབྱུང་རིགས་པ་འདི་ཡིས་ནི། །

 ལྟ་ངན་དྲ་བ་མཐའ་དག་གཅོད་པར་བྱེད། །

ཅེས་པ་སྟེ། རྟེན་ཅིང་འབྲེལ་བར་འབྱུང་བ་རྐྱེན་ཉིད་འདི་པ་ཙམ་གྱི་རིགས་པ་དེ་ཆོས་ཅན། འདི་ཡིས་དངོས་པོ་མཐའ་བཞི་ལས་སྐྱེ་བར་འཛིན་པ་དང༌། དེར་མ་ཟད་རྟག་ཆད་དུ་འཛིན་པའི་ལྟ་ངན་གྱི་དྲྭ་བ་མཐའ་དག་ཀྱང་གཅོད་པར་བྱེད་ནུས་པ་ཡིན་ཏེ། གང་གི་ཕྱིར་ན། ཐ་སྙད་ཀྱི་དངོས་པོ་བརྟེན་ནས་རབ་ཏུ་འབྱུང་བས་ན་དེའི་ཕྱིར་རྟག་ཆད་དུ་ལྟ་བའི་རྟོག་པ་འདི་དག་གིས་ཡོད་མེད་དུ་བརྟག་པར་མི་ནུས་པའི་ཕྱིར་རོ། །འོ་ན་ཐ་སྙད་ཀྱི་དངོས་པོ་འདི་ཡོད་ན་རྟག་པ་དང་མེད་ན་ཆད་པར་འགྱུར་ཏེ། དངོས་པོ་ལ་དེ་གཉིས་ལས་གཞན་དུ་མི་སྲིད་པའི་ཕྱིར་ཞེ་ན། རང་བཞིན་གྱིས་གྲུབ་པ་འགའ་ཡང་མེད་པས་རྟག་པ་མི་སྲིད་རྟེན་འབྱུང་མ་ཡིན་པའང་འགའ་ཡང་མེད་པས་ཆད་པར་མི་སྲིད་དེ། སློབ་དཔོན་གྱིས། གང་ཕྱིར་སྟོང་ཉིད་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །ཞེས་སོ། །

**གསུམ་པ་རིགས་པ་དེས་དཔྱད་པའི་འབྲས་བུ་བསྟན་པ་ལ་གསུམ། རྟོག་པ་ལྡོག་པའི་རྒྱུ་མཚན་བསྟན་པ། རྒྱུ་མཚན་གྱི་འབྲས་བུ་བསྟན་པ། དཔྱད་པའི་ཡོན་ཏན་འབྱུང་ཚུལ་བསྟན་པའོ། །དང་པོ་ནི།**

 རྟོག་རྣམས་དངོས་པོ་ཡོད་ན་གྱུར་བ་སྟེ། །

 དངོས་པོ་ཇི་ལྟར་མེད་པར་ཡོངས་དཔྱད་ཟིན། །

 དངོས་པོ་མེད་པར་འདི་རྣམས་མི་འབྱུང་དཔེར། །

 བུད་ཤིང་མེད་པར་མེ་ཡོད་མིན་དེ་བཞིན། །

ཞེས་པ་སྟེ། དངོས་པོ་རྟེན་འབྲེལ་དུ་ཤེས་པའི་གང་ཟག་དེ་ཆོས་ཅན། མཐར་འཛིན་གྱི་རྟོག་པ་རིམ་གྱིས་འགག་པར་འགྱུར་ཏེ། མཐར་འཛིན་གྱི་རྟོག་པ་རྣམས་ཡུལ་རང་བཞིན་གྱིས་གྲུབ་པ་ཞིག་ཡོད་ན་དེ་ལ་བརྟེན་ནས་འབྱུང་བར་འགྱུར་བ་དང༌། ཡུལ་རང་བཞིན་གྱིས་གྲུབ་པ་མེད་པར་མཐར་འཛིན་གྱི་རྟོག་པ་འདི་དག་མི་འབྱུང་བ་ཡིན་པས། རང་བཞིན་གྱིས་གྲུབ་པའི་དངོས་པོ་ཇི་ལྟར་མེད་པར་མཐའ་བཞིའི་སྒོ་ནས་སྔར་ཡོངས་སུ་དཔྱད་ཟིན་པའི་ཕྱིར། དཔེར་ན་བུད་ཤིང་མེད་པར་མེ་འབྱུང་བ་ཡོད་པ་མ་ཡིན་པ་དེ་བཞིན་ནོ། །

**གཉིས་པ་ནི།**

སོ་སོའི་སྐྱེ་བོ་རྣམས་ནི་རྟོག་པས་བཅིངས། །

 མི་རྟོག་རྣལ་འབྱོར་པ་ནི་གྲོལ་འགྱུར་བས། །

 རྟོག་རྣམས་ལོག་པར་གྱུར་པ་གང་ཡིན་དེ། །

 རྣམ་པར་དཔྱོད་པའི་འབྲས་བུར་མཁས་རྣམས་གསུངས། །

ཞེས་པ་སྟེ། དེ་ལ་སོ་སོའི་སྐྱེ་བོ་རྣམས་ནི་མཐར་འཛིན་གྱི་རྟོག་པས་འཁོར་བར་བཅིངས་པ་དང༌། ཆོས་ཉིད་ཀྱི་དོན་ཁོང་དུ་ཆུད་དེ་ཕྱིན་ལོག་ཏུ་མི་རྟོག་པའི་རྣལ་འབྱོར་པ་རྣམས་ནི་གྲོལ་བར་འགྱུར་བས། མཐར་འཛིན་གྱི་འཛིན་སྟངས་མ་ལུས་པ་རིགས་པས་བཀག་སྟེ་རྟོག་པ་ལོག་པར་གྱུར་པ་གང་ཡིན་པ་དེ། དབུ་མའི་བསྟན་བཅོས་རྣམས་སུ་རིགས་པས་རྣམ་པར་དཔྱོད་པའི་འབྲས་བུ་ཡིན་པར་འཕགས་པ་ཡབ་སྲས་སོགས་མཁས་པ་རྣམས་ཀྱིས་གསུངས་ཏེ། ཇི་སྐད་དུ་འཕགས་པ་ལྷས། དངོས་པོ་རང་བཞིན་གྱིས་ཡོད་ན། །སྟོང་མཐོང་ཡོན་ཏན་ཅི་ཞིག་ཡོད། །རྟོག་པས་མཐོང་བ་འཆིང་བ་སྟེ། །དེ་ཉིད་འདིར་ནི་འགོག་པ་ཡིན། །ཞེས་སོ། །

**གསུམ་པ་ལ་གཉིས། ངན་རྟོག་ལྡོག་པས་ཉེས་པ་མེད་ཚུལ་དང༌། ཡོན་ཏན་ཐོབ་པས་དཔྱད་པ་དགོས་ཚུལ་བསྟན་པའོ། །དང་པོ་ནི།**

 བསྟན་བཅོས་ལས་དཔྱད་རྩོད་ལ་ཆགས་པའི་ཕྱིར། །

 མ་མཛད་རྣམ་གྲོལ་ཕྱིར་ན་དེ་ཉིད་བསྟན། །

 གལ་ཏེ་དེ་ཉིད་རྣམ་པར་བཤད་པ་ན། །

 གཞན་གཞུང་འཇིག་པར་འགྱུར་ན་ཉེས་པ་མེད། །

ཅེས་པ་སྟེ། སློབ་དཔོན་གྱི་དབུ་མའི་བསྟན་བཅོས་ལས་རིགས་པས་དཔྱད་པ་མང་དུ་མཛད་པ་ནི་རྩོད་པ་ལ་ཆགས་པ་དང་གཞན་ཟིལ་གྱིས་གནོན་པའི་ཕྱིར་མ་མཛད་དེ། འོ་ན་གཞན་གཞུང་འཇིག་པ་དང་འགལ་ལོ་ཞེ་ན། སློབ་དཔོན་དང་དེའི་རྗེས་འཇུག་རྣམས་ཆོས་ཅན། གལ་ཏེ་དེ་ཁོ་ན་ཉིད་ཚུལ་དང་མཐུན་པའི་རིགས་པས་བཤད་པ་ན་གཞན་གྱི་གཞུང་ལུགས་ངན་པ་འཇིག་པར་གྱུར་ཀྱང་ཉེས་པ་མེད་དེ། རང་གི་ལྟ་བ་ལ་ཆགས་པ་དང༌། གཞན་གྱི་ལྟ་བ་ལ་ཞེ་སྡང་བས་བཤད་པ་མ་ཡིན་གྱི་ཐུགས་རྗེས་གདུལ་བྱ་རྣམ་པར་གྲོལ་བར་བྱ་བའི་ཆེད་དུ་བཤད་པའི་ཕྱིར་རོ། །དཔེར་ན་མེ་དང་ཉེ་བའི་བུད་ཤིང་རང་ཤུགས་ཀྱིས་བསྲེག་པ་བཞིན་ཏེ། དེ་སྐད་དུའང་འཕགས་པ་ལྷས། ཆོས་འདི་དེ་བཞིན་གཤེགས་རྣམས་ཀྱིས། །རྩོད་པའི་ཆེད་དུ་མ་གསུངས་ཏེ། །དེ་ལྟ་ན་ཡང་ལོག་སྨྲ་རྣམས། །སྲེག་སྟེ་མེ་ཡིས་བུད་ཤིང་བཞིན། །ཞེས་སོ། །

**གཉིས་པ་ནི།**

 རང་གི་ལྟ་ལ་ཆགས་དང་དེ་བཞིན་དུ། །

 གཞན་གྱི་ལྟ་ལ་འཁྲུག་གང་རྟོག་པ་ཉིད། །

 དེ་ཕྱིར་འདོད་ཆགས་ཁོང་ཁྲོ་རྣམ་བསལ་ཏེ། །

 རྣམ་དཔྱོད་པ་ནི་མྱུར་དུ་གྲོལ་བར་འགྱུར། །

ཞེས་པ་སྟེ། གལ་ཏེ་ཁྱོད་ལ་ཆགས་སྡང་གིས་ཀུན་ནས་བསླངས་པ་མེད་དམ་ཞེ་ན། ང་ལ་ཁས་ལེན་པའི་དངོས་པོ་ཞིག་ཡོད་ན་འདི་ནི་ང་ཡིའོ་ཞེས་རང་གི་ལྟ་བ་ལ་ཆགས་པ་དང༌། དེ་བཞིན་དུ་དེ་དང་མི་མཐུན་པ་གཞན་གྱི་ལྟ་བ་ལ་སེམས་འཁྲུག་པའི་ཉེས་པ་དེ་ནི་ང་ལ་ཡང་ཡོད་པ་འགྱུར་ཏེ་འཁོར་བར་འཆིང་བྱེད་ཀྱི་རྟོག་པ་ཡོད་པའི་ཕྱིར། ང་ལ་དེ་ལྟ་བུའི་ཁས་ལེན་མེད་ཅིང་ཕྱོགས་སུ་འཛིན་པ་མེད་པ་དེའི་ཕྱིར་ང་ཡི་རྗེས་སུ་ཞུགས་པ་དག་ཀྱང་འདོད་ཆགས་དང་ཁོང་ཁྲོ་རྣམ་པར་བསལ་ཏེ། དེ་ཁོ་ཉིད་ལ་དཔྱོད་པའི་མཁས་པ་གཞན་དག་ཀྱང་ནི་ཆོས་ཅན། བཤད་པ་དང་རྩོད་པ་ནི་དོན་མེད་མ་ཡིན་པར་འབྲས་བུ་དང་བཅས་པ་ཡིན་ཏེ། མཐར་འཛིན་གྱི་ལྟ་བ་ལོག་ནས་མྱུར་དུ་གྲོལ་བར་འགྱུར་བའི་དགོས་པ་ཡོད་པའི་ཕྱིར་རོ། །དེ་ལས་ལྡོག་ན་ཉེས་པ་དང་བཅས་པ་སྟེ། འཕགས་པ་ལྷས། རང་ཕྱོགས་ལ་ཁྱོད་ཆགས་ཡོད་ཅིང༌། །གཞན་ཕྱོགས་ལ་ཁྱོད་མི་དགའ་ན། །མྱ་ངན་འདས་པར་མི་འགྲོ་སྟེ། །གཉིས་སྤྱོད་ཞི་བར་ཡོང་མི་འགྱུར། །ཞེས་གསུངས་སོ། །

**གཉིས་པ་རྟེན་འབྲེལ་གྱི་རང་བཞིན་འབྲས་བུ་གང་ཟག་གི་བདག་མེད་རིགས་པའི་སྒོ་ནས་བཤད་པ་ལ་གཉིས། བདག་ལྟའི་ཞེན་ཡུལ་འགོག་ཚུལ་མདོར་བསྟན་པ་དང༌། འགོག་བྱེད་ཀྱི་རིགས་པ་རྒྱས་པར་བཤད་པའོ། །དང་པོ་ནི།**

 ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །

 ལྟ་ལས་བྱུང་བར་བློ་ཡིས་མཐོང་གྱུར་ཅིང༌། །

 བདག་ནི་འདི་ཡི་ཡུལ་དུ་རྟོགས་བྱས་ནས། །

 རྣལ་འབྱོར་པ་ཡིས་བདག་ནི་འགོག་པར་བྱེད། །

ཅེས་པ་སྟེ། ཐར་པ་དོན་གཉེར་གྱི་རྣལ་འབྱོར་པ་ཆོས་ཅན། དེ་ཡིས་ཐོག་མར་གང་ཟག་གི་བདག་ནི་འགོག་པར་བྱེད་དགོས་ཏེ། འདོད་ཆགས་ལ་སོགས་པའི་ཉོན་མོངས་པ་དང༌། སྐྱེ་རྒ་ན་འཆི་ལ་སོགས་པའི་སྐྱོན་རྣམས་མ་ལུས་པ་ཕུང་པོ་འཇིག་པའི་ཚོགས་ཅན་ལ་བདག་ཏུ་ལྟ་བ་ལས་བྱུང་བར་བློ་ཡིས་མཐོང་བར་གྱུར་ཅིང༌། ངའོ་སྙམ་པའི་འཛིན་སྟངས་ཀྱི་གཟུང་བྱར་གྱུར་པའི་བདག་ནི་འཇིག་ལྟ་འདིའི་ཡུལ་དུ་རྟོགས་པར་བྱས་ནས་དགག་དགོས་པའི་ཕྱིར་རོ། །

**གཉིས་ལ་གསུམ། བདག་རྫས་ཡོད་དུ་འདོད་པའི་ལུགས་དགག་པ། བདག་བརྟེན་ནས་བཏགས་པའི་རྣམ་བཞག་བསྟན་པ། རིགས་པ་དེས་དངོས་པོ་ཀུན་ལ་བསྒྲེ་ཚུལ་བསྟན་པའོ། །དང་པོ་ལ་གསུམ། གཞན་སྡེ་བདག་ཕུང་གཞན་དུ་འདོད་པ་དགག་པ། རང་སྡེ་བདག་ཕུང་གཅིག་ཏུ་འདོད་པ་དགག་པ། གཅིག་ཐ་དད་གང་དུའང་བརྗོད་དུ་མེད་པར་འདོད་པ་དགག་པའོ། །དང་པོ་ལ་གཉིས། ཕྱོགས་སྔ་བརྗོད་པ་དང༌། སུན་འབྱིན་པའོ། །དང་པོ་ནི།**

 ཟ་བོ་རྟག་དངོས་བྱེད་པོ་མིན་པའི་བདག །

 ཡོན་ཏན་བྱ་མེད་མུ་སྟེགས་རྣམས་ཀྱིས་བརྟགས། །

 དེའི་དབྱེ་ཅུང་ཟད་ཅུང་ཟད་ལ་བརྟེན་ནས། །

 མུ་སྟེགས་ཅན་རྣམས་ལུགས་ནི་ཐ་དད་འགྱུར། །

ཞེས་པ་སྟེ། མུ་སྟེགས་གྲངས་ཅན་པ་རྣམས་ཆོས་ཅན། ཁྱོད་ཀྱིས་ངར་འཛིན་གྱི་དམིགས་པའི་རྟེན་བདག་དེ་ཁྱད་ཆོས་ལྔ་ལྡན་དུ་བརྟགས་པ་ཡིན་ཏེ། ཟ་བ་པོ་སྟེ་ལོངས་སྤྱོད་པ་པོ་ཡིན་པ་དང༌། རྟག་པའི་དངོས་པོ་ཡིན་པ་དང༌། རྣམ་འགྱུར་གྱི་བྱེད་པ་པོ་མ་ཡིན་པ་དང༌། རྡུལ་མུན་སྙིང་སྟོབས་ཀྱི་ཡོན་ཏན་མེད་པ་དང༌། བྱ་བ་མེད་པའི་བྱེད་པ་པོ་ཡིན་པར་འདོད་པའི་ཕྱིར་དང༌། དེར་མ་ཟད་བདག་དེའི་འདོད་ལུགས་ཀྱི་དབྱེ་བ་ཅུང་ཟད་ཅུང་ཟད་ལ་བརྟེན་ནས་མུ་སྟེགས་ཅན་རྣམས་ལུགས་ནི་ཐ་དད་པར་འགྱུར་ཏེ། བྱེ་བྲག་པས་ཚིག་གི་དོན་དྲུག་ཁས་ལེན་པའི་ནང་གསེས་བདག་བེམས་པོའི་རང་བཞིན་དུ་འདོད་པ་དང༌། རིག་བྱེད་པས་བདག་གཅིག་གིས་འགྲོ་བ་ཐ་དད་པ་སྣ་ཚོགས་སུ་སྣང་བར་འདོད་པའི་ཕྱིར་རོ། །

**གཉིས་པ་ལ་གཉིས། ངོ་བོ་གཞན་ལ་གྲགས་པའི་རྟགས་ཀྱིས་དགག་པ་དང༌། ཕུང་པོ་ལས་གཞན་དུ་མེད་པའི་རྟགས་ཀྱིས་དགག་པའོ། །དང་པོ་ལ་གཉིས། ངོ་བོ་དགག་པ་དང༌། ཁྱད་པར་དགག་པའོ། །དང་པོ་ནི།**

 མོ་གཤམ་བུ་ལྟར་སྐྱེ་བ་དང་བྲལ་ཕྱིར། །

 དེ་ལྟར་གྱུར་པའི་བདག་ནི་ཡོད་མིན་ཞིང༌། །

 འདི་ནི་ངར་འཛིན་རྟེན་དུའང་མི་རིགས་ལ། །

 འདི་ནི་ཀུན་རྫོབ་ཏུ་ཡང་ཡོད་མི་འདོད། །

ཅེས་པ་སྟེ། མུ་སྟེགས་རྣམས་ཀྱིས་དེ་ལྟར་བརྟགས་པར་གྱུར་པའི་བདག་ནི་ཆོས་ཅན། ཡོད་པ་མ་ཡིན་ཏེ། སྐྱེ་བ་དང་བྲལ་བའི་ཕྱིར། དཔེ་མོ་གཤམ་གྱི་བུ་ལྟར་རོ། །གཞན་ཡང་མ་སྐྱེས་པའི་བདག་འདི་ཆོས་ཅན། ངར་འཛིན་ལྷན་སྐྱེས་ཀྱི་རྟེན་དུའང་ཡོད་པར་མི་རིགས་ཤིང༌། འདི་ནི་དོན་དམ་པར་མ་ཟད་ཀུན་རྫོབ་ཏུ་ཡང་ཡོད་པར་མི་འདོད་དེ། སྔར་ནས་མ་སྐྱེས་པ་དེ་ལ་ཡོད་པའི་སྐབས་ནམ་ཡང་མི་སྲིད་པའི་ཕྱིར་རོ། །

**གཉིས་པ་ནི།**

 གང་ཕྱིར་བསྟན་བཅོས་བསྟན་བཅོས་ལས་དེའི་ཁྱད། །

 མུ་སྟེགས་རྣམས་ཀྱིས་གང་བསྟན་དེ་ཀུན་ལ། །

 རང་གྲགས་མ་སྐྱེས་གཏན་ཚིགས་ཀྱིས་གནོད་པ། །

 དེ་ཕྱིར་དེ་ཁྱད་ཀུན་ཀྱང་ཡོད་མ་ཡིན། །

ཞེས་པ་སྟེ། གཞན་ཡང་མུ་སྟེགས་པ་རྣམས་ཀྱིས་བརྟགས་པའི་བདག་དེའི་ཁྱད་པར་ཀུན་ཀྱང་ཡོད་པ་མ་ཡིན་ཏེ། གང་གི་ཕྱིར་གྲངས་ཅན་གྱི་བསྟན་བཅོས་ལས་བསྟན་པའི་ཁྱད་པར་དང་ཅུང་ཟད་མི་འདྲ་བ་བྱེ་བྲག་པ་སོགས་ཀྱི་བསྟན་བཅོས་ལས། བདག་དེའི་ཁྱད་པར་མུ་སྟེགས་པ་རྣམས་ཀྱིས་གང་དང་གང་བསྟན་པ་དེ་དག་ཀུན་ལ་མུ་སྟེགས་པ་རང་ལ་གྲགས་པའི་གཏན་ཚིགས་མ་སྐྱེས་པའི་ཕྱིར་ཞེས་པས་གནོད་པ་ཡོད་པའི་ཕྱིར་རོ། །

**གཉིས་པ་ཕུང་པོ་ལས་གཞན་དུ་མེད་པའི་རྟགས་ཀྱིས་དགག་པ་ལ་གཉིས། བདག་ཕུང་རྫས་གཞན་དུ་ཡོད་པར་འདོད་པ་དགག་པ་དང༌། རྟག་བདག་ལྷན་སྐྱེས་ཡིན་པར་འདོད་པ་དགག་པའོ། །དང་པོ་ནི།**

 དེ་ཕྱིར་ཕུང་པོ་ལས་གཞན་བདག་མེད་དེ། །

 ཕུང་པོ་མ་གཏོགས་དེ་འཛིན་མ་གྲུབ་ཕྱིར། །

 འཇིག་རྟེན་ངར་འཛིན་བློ་ཡི་རྟེན་དུ་ཡང༌། །

 མི་འདོད་དེ་རིག་མིན་པའང་བདག་ལྟའི་ཕྱིར། །

ཞེས་པ་སྟེ། རྒྱུ་མཚན་དེའི་ཕྱིར་ཕུང་པོ་ལས་རྫས་གཞན་པའི་བདག་མེད་དེ། ཕུང་པོ་མ་གཏོགས་པར་བདག་དེ་ཡན་གར་དུ་འཛིན་པར་མ་གྲུབ་པའི་ཕྱིར་ཏེ། སློབ་དཔོན་གྱིས། གལ་ཏེ་ཕུང་པོ་ལས་གཞན་ན། །ཕུང་པོའི་མཚན་ཉིད་མེད་པར་འགྱུར། །ཞེས་སོ། །ཕུང་པོ་ལས་གཞན་དུ་གྱུར་པའི་བདག་དེ་ཆོས་ཅན། འཇིག་རྟེན་ཐ་མལ་པ་རྣམས་ཀྱིས་ངར་འཛིན་ལྷན་སྐྱེས་ཀྱི་བློའི་རྟེན་དུའང་མི་འདོད་དེ། ཁྱོད་རིག་ཅིང་བཟུང་བ་མ་ཡིན་པའང་བདག་ཏུ་ལྟ་བའི་ཕྱིར་རོ། །

**གཉིས་པ་ནི།**

 གང་དག་དུད་འགྲོ་བསྐལ་མང་བསྐྱལ་གྱུར་པ། །

 དེས་ཀྱང་མ་སྐྱེས་རྟག་འདི་མ་མཐོང་ལ། །

 ངར་འཛིན་དེ་དག་ལ་ཡང་འཇུག་མཐོང་སྟེ། །

 དེས་ན་ཕུང་པོ་ལས་གཞན་བདག་འགའ་མེད། །

ཅེས་པ་སྟེ། ཁོ་ན་རེ་འཇིག་རྟེན་པས་ཚེ་འདིར་མ་སྐྱེས་ཤིང་རྟག་པའི་བདག་འདི་འདྲ་མི་ཤེས་ཀྱང་ཚེ་རབས་གཞན་ལ་གོམས་པའི་ལྷན་སྐྱེས་ཀྱིས་བཟུང་བ་ཡིན་ནོ་ཞེ་ན། ཕུང་པོ་ལས་གཞན་པའི་བདག་འགའ་ཡང་ངར་འཛིན་ལྷན་སྐྱེས་ཀྱི་རྟེན་དུ་མེད་དེ། སེམས་ཅན་གང་དག་ཚེ་འདིར་བརྟགས་པའི་བདག་ལ་གོམས་པ་མེད་ཅིང་ཚེ་རབས་གཞན་དུ་དུད་འགྲོ་ནས་དུད་འགྲོར་བསྐལ་པ་མང་པོར་ལུས་བསྐྱལ་བར་གྱུར་པ་དེས་ཀྱང་མ་སྐྱེས་པ་དང་རྟག་པའི་རང་བཞིན་ཅན་གྱི་བདག་འདི་ཡོད་པར་མ་མཐོང་ལ། ཐོག་མ་མེད་པ་ནས་གོམས་པའི་ངར་འཛིན་ལྷན་སྐྱེས་ནི་སེམས་ཅན་དེ་དག་ལ་ཡང་འཇུག་པར་མཐོང་བ་སྟེ་རིག་ཅིང་ཤེས་པའི་འཇུག་པ་ཡོད་པའི་ཕྱིར་རོ། །

**གཉིས་པ་རང་སྡེ་བདག་ཕུང་གཅིག་ཏུ་འདོད་པ་དགག་པ་ལ་གཉིས། ཕྱོགས་སྔ་བརྗོད་པ་དང༌། རིགས་པས་དགག་པའོ། །དང་པོ་ནི།**

 ཕུང་པོ་ལས་གཞན་བདག་གྲུབ་མེད་པའི་ཕྱིར། །

 བདག་ལྟའི་དམིགས་པ་ཕུང་པོ་ཁོ་ནའོ། །

 ཁ་ཅིག་བདག་ལྟའི་རྟེན་དུ་ཕུང་པོ་ནི། །

 ལྔ་ཆར་ཡང་འདོད་ཁ་ཅིག་སེམས་གཅིག་འདོད། །

ཅེས་པ་སྟེ། རང་སྡེ་མང་བཀུར་བ་དག་ན་རེ། ཕུང་པོ་ལས་རྫས་གཞན་པའི་བདག་གྲུབ་པ་མེད་པའི་ཕྱིར། བདག་ཏུ་ལྟ་བའི་དམིགས་པ་ནི་ཕུང་པོ་ཁོ་ནའོ། །དེའི་ཕྱིར་ཕུང་པོ་ཁོ་ན་བདག་ཡིན་ནོ་ཞེས་ཟེར་ཞིང༌། དེའི་ནང་ནས་མང་བཀུར་བ་ཁ་ཅིག་ནི་བདག་ལྟའི་དམིགས་པའི་རྟེན་དུ་ཕུང་པོ་ནི་ལྔ་ཆར་ཡང་འདོད་དེ། བཅོམ་ལྡན་འདས་ཀྱིས། དགེ་སློང་དག་དགེ་སྦྱོང་ངམ་བྲམ་ཟེ་གང་སུ་དག་བདག་གོ་སྙམ་དུ་ཡང་དག་པར་རྗེས་སུ་ལྟ་བ་དེ་དག་ནི་ཉེ་བར་ལེན་པའི་ཕུང་པོ་ལྔ་པོ་འདི་ཁོ་ན་ལ་ཡང་དག་པར་རྗེས་སུ་བལྟའོ། །ཞེས་གསུངས་པའི་ཕྱིར་ཞེས་འདོད་དོ། །ཁ་ཅིག་སེམས་གཅིག་པུ་བདག་ཏུ་འདོད་དེ། བཅོམ་ལྡན་འདས་ཀྱིས། བདག་ཉིད་བདག་གི་མགོན་ཡིན་གྱི། །གཞན་ནི་སུ་ཞིག་མགོན་དུ་འགྱུར། །ཞེས་དང༌། བདག་ཉིད་ལེགས་པར་ཐུལ་བས་ནི། །མཁས་པས་མཐོ་རིས་འཐོབ་པར་འགྱུར། །ཞེས་དང༌། ལེགས་དང་ངན་པར་བྱས་པ་ལ། །བདག་ཉིད་བདག་གི་དཔང་པོའང་ཡིན། །ཞེས་གསུངས་པའི་ཕྱིར་ཞེས་འདོད་དོ། །

**གཉིས་པ་ལ་བཞི། བདག་ཕུང་གཅིག་པ་རིགས་པས་གནོད་པ། བདག་ཕུང་གཅིག་པ་ལུང་གི་དོན་མ་ཡིན་པ། བདག་ཕུང་གཅིག་ན་བདག་མེད་རྟོགས་ཚུལ་དང་འགལ་བ། བདག་ཏུ་རྟོགས་ཚུལ་གྱི་ལྷག་མ་གཞན་དགག་པའོ། །དང་པོ་ལ་གཉིས། ཞེན་ཡུལ་བདག་དང་ཕུང་པོ་དཔྱད་ནས་དགག་པ། ཡུལ་ཅན་རྣལ་འབྱོར་མངོན་སུམ་གྱི་སྒོ་ནས་དགག་པའོ། །དང་པོ་ལ་གསུམ། བདག་ཏུ་འཛིན་པ་ཕྱིན་ཅི་ལོག་མ་ཡིན་པར་ཐལ་བ། བདག་མེད་ན་ལས་ཀྱི་འབྲས་བུ་མི་འཐད་པར་ཐལ་བ། ཉེས་སྤོང་བརྗོད་དེ་ལུང་དུ་བསྟན་རིགས་པར་ཐལ་བའོ། །དང་པོ་ནི།**

 གལ་ཏེ་ཕུང་པོ་བདག་ན་དེ་ཕྱིར་དེ། །

 མང་བས་བདག་དེ་དག་ཀྱང་མང་པོར་འགྱུར། །

 བདག་ནི་རྫས་སུ་འགྱུར་ཞིང་དེར་ལྟ་བ། །

 རྫས་ལ་འཇུག་པས་ཕྱིན་ཅི་ལོག་མི་འགྱུར། །

ཞེས་པ་སྟེ། གལ་ཏེ་ཕུང་པོ་བདག་ཡིན་པར་འདོད་ན། གང་ཟག་གཅིག་ལ་བདག་དེ་དག་མང་པོ་ཡོད་པར་ཐལ་བར་འགྱུར་ཏེ། ཕུང་པོ་ལ་རྫས་གཞན་མང་པོ་ཡོད་པའི་ཕྱིར་དང༌། གཞན་ཡང་ཕུང་པོ་བདག་ཡིན་ན་རྫས་སུ་ཡོད་པར་འགྱུར་ཏེ། ཕུང་པོ་རྫས་ཡིན་པའི་ཕྱིར་དང༌། བདག་དེར་ལྟ་བའི་འཇིག་ལྟ་ཆོས་ཅན། ཕྱིན་ཅི་ལོག་ཡིན་པར་མི་འགྱུར་ཏེ། རྫས་ལ་འཇུག་པའི་ཡུལ་ཅན་ཡིན་པའི་ཕྱིར། དཔེར་ན་སྔོ་སེར་སོགས་འཛིན་པའི་བློ་ཕྱིན་ཅི་ལོག་མ་ཡིན་པ་བཞིན་ནོ། །དེ་སྐད་དུ་ཡང་སློབ་དཔོན་གྱིས། གལ་ཏེ་ཕུང་པོ་བདག་ཡིན་ན། །སྐྱེ་དང་འཇིག་པ་ཅན་དུ་འགྱུར། །ཞེས་སོ། །

**གཉིས་པ་ནི།**

 མྱ་ངན་འདས་ཚེ་ངེས་པར་བདག་ཆད་འགྱུར། །

 མྱ་ངན་འདས་སྔོན་སྐད་ཅིག་དག་ལ་ནི། །

 སྐྱེ་འཇིག་བྱེད་པོ་མེད་པས་དེ་འབྲས་མེད། །

 གཞན་གྱིས་བསགས་ལ་གཞན་གྱིས་ཟ་བར་འགྱུར། །

ཞེས་པ་སྟེ། གཞན་ཡང་ལྷག་མེད་མྱ་ངན་ལས་འདས་པའི་ཚེ་ངེས་པར་བདག་ཆད་པར་ཐལ་བར་འགྱུར་ཏེ། དེར་ཕུང་པོ་རྒྱུན་ཆད་པར་ཁྱོད་རང་གིས་འདོད་པའི་ཕྱིར། འདོད་ན་བདག་ཀྱང་ཆད་པར་ཁས་བླངས་དགོས་ཏེ། ཕུང་པོ་བདག་ཡིན་པར་འདོད་པའི་ཕྱིར་དང༌། གཞན་ཡང་མྱ་ངན་འདས་པའི་སྔོན་རོལ་གྱི་སྐད་ཅིག་དག་ལ་ནི་བདག་ཀྱང་སྐྱེ་འཇིག་བྱེད་དགོས་པར་ཐལ། དེའི་ཚེ་ཕུང་པོ་སྐད་ཅིག་གིས་སྐྱེ་འཇིག་བྱེད་པར་འདོད་པའི་ཕྱིར། ཁྱབ་པར་འདོད་ན་ལས་བྱེད་པ་པོ་མེད་པས་འབྲས་བུ་ཆུད་ཟོས་ཏེ་རྣམ་སྨིན་མྱོང་བ་མི་འཐད་པར་ཐལ། འབྲས་བུ་མྱོང་བའི་དུས་སུ་བདག་རྒྱུན་ཆད་དེ་མེད་པའི་ཕྱིར་རོ། །ཁྱབ་པ་ཁས་བླངས་ཏེ། ལས་བྱེད་པ་པོ་དང་རྣམ་སྨིན་མྱོང་བ་པོའི་བདག་གཉིས་སྐྱེ་བས་བར་དུ་ཆོད་པའི་ཕྱིར་རང་བཞིན་གྱིས་གྲུབ་པའི་གཞན་ཡིན་ནོ་ཞེ་ན། འོ་ན་གཞན་གྱིས་བསགས་པའི་ལས་ཀྱི་འབྲས་བུ་གཞན་གྱིས་ཟ་བར་འགྱུར་བར་ཐལ། ལས་བྱེད་པ་པོ་དང་རྣམ་སྨིན་མྱོང་བའི་བདག་གཉིས་རང་བཞིན་གྱིས་གྲུབ་པའི་གཞན་ཉིད་ཡིན་པར་མཚུངས་པའི་ཕྱིར་རོ། །

**གསུམ་པ་ནི།**

 དེ་ཉིད་དུ་རྒྱུད་ཡོད་ན་སྐྱོན་མེད་ན། །

 སྔར་རྣམ་དཔྱད་ཚེ་རྒྱུད་ལ་ཉེས་བཤད་ཟིན། །

 དེ་ཕྱིར་ཕུང་པོ་དང་སེམས་བདག་མི་རིགས། །

 འཇིག་རྟེན་མཐའ་ལྡན་ལ་སོགས་མེད་ཕྱིར་རོ། །

ཞེས་པ་སྟེ། གལ་ཏེ་སྔ་ཕྱི་གཞན་ཡིན་ཀྱང་ཉེས་པ་མེད་དེ། ལས་བྱེད་པ་པོ་དང་རྣམ་སྨིན་མྱོང་བ་པོ་རྒྱུད་གཅིག་པ་ཡིན་པའི་ཕྱིར་ཞེ་ན། དེ་ཁོ་ན་ཉིད་དུ་རྒྱུད་གཅིག་པ་དེ་ཡོད་ན་སྐྱོན་མེད་པར་བདེན་དུ་ཆུག་ན་ཡང་རྒྱུད་ཅན་ཐ་དད་པ་རྣམས་ལ་གཅིག་པ་དེ་མི་སྲིད་པར་ཐལ། བྱམས་པ་ཉེར་སྦས་ལ་བརྟེན་ཆོས་རྣམས་ནི། །ཞེས་པའི་སྐབས་སྔར་རྣམ་པར་དཔྱད་པའི་ཚེ་རྒྱུད་ཅན་རྫས་ཐ་དད་པ་རྣམས་རྒྱུད་གཅིག་པ་འདོད་པ་ལ་ཉེས་པ་བཤད་ཟིན་པའི་ཕྱིར་རོ། །རྒྱུ་མཚན་དེའི་ཕྱིར་ཕུང་པོ་ལྔ་དང་སེམས་བདག་ཡིན་པ་མི་རིགས་ཏེ། དེ་ལ་བཤད་མ་ཐག་པའི་རིགས་པས་གནོད་པ་ཡོད་པའི་ཕྱིར་དང༌། དེར་མ་ཟད་ལུང་དང་འགལ་བ་ཡང་ཡིན་ཏེ། འཇིག་རྟེན་མཐའ་ལྡན་ལ་སོགས་མེད་པའི་ཕྱིར་རོ་ཞེས་གསུངས་པས་ལུང་དུ་མ་བསྟན་པའི་ལྟ་བ་བཅུ་བཞི་ཡོད་དེ། བདག་དང་འཇིག་རྟེན་མཐའ་དང་ལྡན་མི་ལྡན་སོགས་བཞི་དང༌། རྟག་མི་རྟག་སོགས་བཞི་དང༌། བདེ་གཤེགས་གྲོང་ཕན་ཆད་ཡོད་མེད་སོགས་བཞི་དང༌། བདག་ཕུང་གཅིག་ཐ་དད་གཉིས་བཅས་བཅུ་བཞི་པོ་སྟོན་པས་ལུང་དུ་མ་བསྟན་པའི་ཕྱིར་རོ། །ཁྱོད་ཀྱི་ལྟར་ན་དེ་རྣམས་ལུང་བསྟན་དུ་ཡོད་པར་ཐལ། ཕུང་པོ་མི་རྟག་པར་ལུང་བསྟན་པའི་ཕྱིར་ཁྱབ་པ་ཁས་བླངས་ན། འདོད་མི་ནུས་ཏེ། དེ་རྣམས་ལུང་བསྟན་དུ་མེད་པར་ཉན་ཐོས་སྡེ་པ་ཐམས་ཅད་ཀྱིས་ཁས་ལེན་པའི་ཕྱིར་རོ། །དེས་ན་བདག་ཕུང་གཅིག་དང་ཐ་དད་དུ་ལྟ་བ་ནི་རྟག་ཆད་དུ་ལྟ་བར་འགྱུར་ཏེ། དེ་སྐད་དུ་ཡང་སློབ་དཔོན་གྱིས། གལ་ཏེ་ལྷ་དེ་མི་ཡིན་ན། །དེ་ལྟ་ན་ནི་རྟག་པར་འགྱུར། །གལ་ཏེ་ལྷ་མི་གཞན་ཡིན་ན། །རྒྱུད་ནི་འཐད་པར་མི་འགྱུར་རོ། །ཞེས་སོ། །

**གཉིས་པ་ཡུལ་ཅན་རྣལ་འབྱོར་མངོན་སུམ་གྱིས་སྒོ་ནས་དགག་པ་ལ་གཉིས། བདག་མེད་རྟོགས་ཚེ་ཕུང་པོ་ཆད་པར་ཐལ་བ་དང༌། བདག་མེད་རྟོགས་ཚེ་ཆགས་སོགས་སྐྱེ་རིགས་པར་ཐལ་བའོ། །དང་པོ་ནི།**

 ཁྱོད་ཀྱི་རྣལ་འབྱོར་བདག་མེད་མཐོང་བ་ལ། །

 དེ་ཚེ་ངེས་པར་དངོས་རྣམས་མེད་པར་འགྱུར། །

 རྟག་བདག་སྤོང་ན་དེ་ཚེ་དེ་ཡི་ཕྱིར། །

 ཁྱོད་ཀྱི་སེམས་སམ་ཕུང་པོ་བདག་མི་འགྱུར། །

ཞེས་པ་སྟེ། ཁྱོད་ཀྱི་ལྟར་ན་རྣལ་འབྱོར་པ་བདག་མེད་མངོན་དུ་མཐོང་བ་ལ། དེའི་ཚེ་ངེས་པར་ཕུང་པོའི་དངོས་པོ་རྣམས་མེད་པར་མཐོང་བར་འགྱུར་ཏེ། བདག་ཕུང་གཉིས་གཅིག་ཡིན་པར་འདོད་པའི་ཕྱིར་རོ། །ཁོ་ན་རེ་ཉེས་པ་མེད་དེ་ལས་འབྲེལ་གྱི་འབྲེལ་པ་འཇོག་པའི་ཚེ་བདག་གི་སྒྲས་ཕུང་པོ་ལ་འཇུག་པ་དང༌། བདག་མེད་མཐོང་བའི་ཚེ་རྟག་བདག་ཙམ་མེད་པར་མཐོང་བ་ཡིན་ནོ་ཞེ་ན། འོ་ན་ཁྱོད་ཀྱི་སེམས་སམ་ཕུང་པོ་བདག་ཡིན་པར་མི་འགྱུར་བར་ཐལ། དེའི་ཚེ་བདག་གི་སྒྲ་རྟག་བདག་ལ་འཇུག་པར་འདོད་པ་རྒྱུ་མཚན་དེའི་ཕྱིར་རོ། །

**གཉིས་པ་ནི།**

 ཁྱོད་ཀྱི་རྣལ་འབྱོར་བདག་མེད་མཐོང་བ་ཡིས། །

 གཟུགས་སོགས་དེ་ཉིད་རྟོགས་པར་མི་འགྱུར་ཞིང༌། །

 གཟུགས་ལ་དམིགས་ནས་འཇུག་ཕྱིར་འདོད་ཆགས་སོགས། །

 སྐྱེ་འགྱུར་དེ་ཡི་ངོ་བོ་རྟོགས་མེད་ཕྱིར། །

ཞེས་པ་སྟེ། ཁྱོད་ཀྱི་ལུགས་ལྟར་ན་རྣལ་འབྱོར་པས་བདག་མེད་མངོན་སུམ་དུ་མཐོང་བ་ཡིས། གཟུགས་སོགས་ཀྱི་དེ་ཁོ་ན་ཉིད་རྟོགས་པར་མི་འགྱུར་ཞིང་མི་རྟོགས་པར་ཐལ། གཟུགས་སོགས་དེ་དག་ལ་ཕྱི་རོལ་པས་རྟག་བདག་ཙམ་ཞིག་མེད་པར་མཐོང་བ་ཡིན་པའི་ཕྱིར། འདོད་ན་ཁྱོད་ཀྱི་འཕགས་པ་དགྲ་བཅོམ་པ་རྣམས་ཀྱང་ཕྱི་རོལ་པ་བཞིན་དུ་གཟུགས་སོགས་ལ་དམིགས་ནས་བདག་ཏུ་རྟོགས་པ་འཇུག་པའི་ཕྱིར་རྒྱུ་དེ་ལ་བརྟེན་ནས་འདོད་ཆགས་ལ་སོགས་པ་ཡང་སྐྱེ་བར་འགྱུར་ཏེ། དམིགས་ཡུལ་ཕུང་པོ་ལ་སོགས་པ་དེ་ཡི་ངོ་བོ་རང་བཞིན་མེད་པར་རྟོགས་པ་མེད་པའི་ཕྱིར་དང༌། དམིགས་ཡུལ་མ་ལྡོག་པར་ཡུལ་ཅན་གྱི་ངར་འཛིན་ལྡོག་པར་འདོད་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། བདག་ཉིད་ཡོད་པ་མ་ཡིན་ན། །བདག་གི་ཡོད་པ་ག་ལ་འགྱུར། །བདག་དང་བདག་གིར་ཞི་བའི་ཕྱིར། །ང་དང་ང་ཡིར་འཛིན་མི་འགྱུར། །ཞེས་སོ། །

**གཉིས་པ་བདག་ཕུང་གཅིག་པ་ལུང་གི་དོན་མ་ཡིན་པར་བསྟན་པ་ལ་གཉིས། ཕུང་པོ་བདག་ཏུ་འདོད་པ་ལུང་དོན་མིན་པར་བསྟན་པ་དང༌། ལུང་ལ་བརྟེན་ནས་གྲུབ་དོན་བསྡུ་བར་བསྟན་པའོ། །དང་པོ་ལ་གཉིས། དགག་བྱ་གཅོད་པའི་ཕྱོགས་ལ་དགོངས་ནས་གསུངས་ཚུལ་དང༌། སྒྲུབ་ཕྱོགས་ལ་དགོངས་ནས་གསུངས་ཀྱང་འདོད་པ་སྒྲུབ་མི་ནུས་པར་བསྟན་པའོ། །དང་པོ་ལ་གཉིས། ལུང་གི་དགོངས་གཞི་བཤད་པ་དང༌། གང་ལས་གསུངས་པའི་རྒྱུ་མཚན་བཤད་པའོ། །དང་པོ་ནི།**

 གང་ཕྱིར་སྟོན་པས་ཕུང་པོ་བདག་གོ་ཞེས། །

 གསུངས་པ་དེ་ཕྱིར་ཕུང་པོ་བདག་འདོད་ན། །

 དེ་ནི་ཕུང་ལས་གཞན་བདག་འགོག་པ་སྟེ། །

 གཟུགས་བདག་མིན་སོགས་མདོ་གཞན་གསུངས་ཕྱིར་རོ། །

ཞེས་པ་སྟེ། མང་བཀུར་བ་དག་གིས་ཕུང་པོ་བདག་ཏུ་འདོད་དགོས་ཏེ། གང་གི་ཕྱིར་ན་སྟོན་པས་ཕུང་པོ་བདག་གོ་ཞེས་གསུངས་པ་རྒྱུ་མཚན་དེའི་ཕྱིར་ཞེ་ན། གོང་དུ་དྲངས་པའི་མདོར་བསྟན་པའི་དགོངས་པ་དེ་ནི་ཕུང་པོ་བདག་ཅེས་བཞེད་པ་མ་ཡིན་ཏེ། ཕུང་པོ་ལས་གཞན་དུ་གྱུར་པའི་རྟག་པའི་བདག་འགོག་པ་ལ་དགོངས་པའི་ཕྱིར་དང༌། ལུང་འདིས་ཕུང་པོ་ཁོ་ནར་བདག་ཡིན་པར་སྟོན་པ་མ་ཡིན་ཏེ། ཡིན་ན་གཟུགས་བདག་མ་ཡིན་ཞེས་སོགས་མདོ་གཞན་ལས་གསུངས་པའི་ཕྱིར་རོ། །

**གཉིས་པ་ནི།**

 གང་ཕྱིར་གཟུགས་ཚོར་བདག་མིན་འདུ་ཤེས་ཀྱང༌། །

 མ་ཡིན་འདུ་བྱེད་རྣམས་མིན་རྣམ་ཤེས་ཀྱང༌། །

 མིན་པར་མདོ་གཞན་ལས་གསུངས་དེ་ཡི་ཕྱིར། །

 མདོར་བསྟན་ཕུང་པོ་བདག་ཅེས་བཞེད་མ་ཡིན། །

ཞེས་པ་སྟེ། མདོ་གཞན་ལས་ཇི་ལྟར་གསུངས་ཤེ་ན། གསུངས་པའི་རྒྱུ་མཚན་བསྙད་དུ་ཡོད་པ་གང་གི་ཕྱིར་ན། གཟུགས་དང་ཚོར་བ་བདག་མ་ཡིན། འདུ་ཤེས་ཀྱང་བདག་མ་ཡིན། འདུ་བྱེད་རྣམས་ཀྱང་བདག་མ་ཡིན་པར་མདོ་གཞན་ལས་གསུངས་ཏེ། སྡུད་པ་ལས། གཟུགས་རྣམས་མི་མཐོང་ཚོར་བ་དག་ཀྱང་མི་མཐོང་ཞིང༌། །འདུ་ཤེས་མཐོང་བ་མེད་ལ་སེམས་པ་མི་མཐོང་ཞིང༌། །གང་ལ་རྣམ་པར་ཤེས་དང་སེམས་ཡིད་མཐོང་མེད་པ། །འདི་ནི་ཆོས་མཐོང་ཡིན་ཞེས་དེ་བཞིན་གཤེགས་པས་བསྟན། །ཞེས་གསུངས་པ་དེའི་ཕྱིར། བདག་ཏུ་གདགས་པའི་གཞི་ཕུང་པོ་དེ་དག་ཀྱང་དོན་དུ་མ་མཐོང་ན་གདགས་ཆོས་དེ་ལ་བརྟེན་ནས་བཏགས་པའི་བདག་ནི་ཡོད་པར་ག་ལ་འགྱུར། མདོར་བསྟན་ཕུང་པོ་བདག་ཅེས་བཞེད་པ་མ་ཡིན་ཏེ། ཐ་སྙད་དུ་བདག་ལྟའི་དམིགས་པ་ཕུང་པོ་ཙམ་ཡིན་པར་བསྟན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། བདག་གོ་ཞེས་ཀྱང་བཏགས་གྱུར་ཅིང༌། །བདག་མེད་ཅེས་ཀྱང་བསྟན་པར་འགྱུར། །སངས་རྒྱས་རྣམས་ཀྱིས་བདག་དང་ནི། །བདག་མེད་འགའ་ཡང་མེད་ཅེས་བསྟན། །ཅེས་སོ། །

**གཉིས་པ་སྒྲུབ་ཕྱོགས་ལ་དགོངས་ནས་གསུངས་ཀྱང་འདོད་པ་སྒྲུབ་མི་ནུས་པར་བསྟན་པ་ལ་གཉིས། ཕྱོགས་སྔའི་འདོད་པ་དང་འགལ་བར་བརྗོད་པ། ཉེས་སྤོང་གི་ལན་དགག་པའོ། །དང་པོ་ནི།**

 ཕུང་པོ་བདག་ཅེས་བརྗོད་ཚེ་ཕུང་རྣམས་ཀྱི། །

 ཚོགས་པ་ཡིན་གྱི་ཕུང་པོའི་ངོ་བོ་མིན། །

 མགོན་མེད་འདུལ་བའམ་དཔང་པོ་ཉིད་ཀྱང་མིན། །

 དེ་མེད་ཕྱིར་ན་ཚོགས་པ་མ་ཡིན་ནོ། །

ཞེས་པ་སྟེ། མདོ་ལས་ཕུང་པོ་བདག་གོ་ཞེས་སྟོན་པ་མ་ཡིན་མོད། ཡིན་དུ་ཆུག་ཀྱང་ཕུང་པོ་བདག་གོ་ཞེས་བརྗོད་པའི་ཚེ་ཕུང་པོ་རྣམས་ཀྱི་ཚོགས་པ་ཙམ་བདག་ཏུ་བརྗོད་པ་ཡིན་གྱི་ཕུང་པོའི་ངོ་བོ་རེ་རེ་བ་ནི་བདག་ཏུ་བརྗོད་པ་མིན་ཏེ། དཔེར་ན་ནགས་ཚལ་ཞེས་བརྗོད་པའི་ཤིང་རེ་རེ་བར་བརྗོད་པ་མིན་གྱི་ཤིང་གི་ཚོགས་པ་ལ་བརྗོད་པ་བཞིན་ནོ། །དེ་སྐད་དུ་ཡང་ཞི་བ་ལྷས། རྒྱུད་དང་ཚོགས་ཞེས་བྱ་བ་ནི། །ཕྲེང་བ་དམག་ལ་སོགས་བཞིན་བརྫུན། །ཞེས་གསུངས་པ་ལྟར། ཕུང་པོ་རྣམས་ཀྱི་ཚོགས་པ་ཙམ་ཆོས་ཅན། བདག་མ་ཡིན་པར་ཐལ། ཁྱོད་མགོན་མ་ཡིན། འདུལ་བ་པོ་མ་ཡིན། དཔང་པོ་ཉིད་ཀྱང་མ་ཡིན་ཏེ། ཚོགས་པ་རྫས་སུ་མེད་པའི་ཕྱིར་རོ། །

**གཉིས་པ་ལ་གཉིས། ལུང་དང་འགལ་བ་དང༌། རིགས་པ་དང་འགལ་བས་དགག་པའོ། །དང་པོ་ནི།**

 དེ་ཚེ་དེ་ཡི་ཡན་ལག་ཚོགས་གནས་རྣམས། །

 ཤིང་རྟ་ཉིད་གྱུར་ཤིང་རྟ་དང་བདག་མཚུངས། །

 མདོ་ལས་ཕུང་པོ་བརྟེན་ནས་ཡིན་གསུངས་པ། །

 དེ་ཕྱིར་ཕུང་པོ་འདུས་ཙམ་བདག་མ་ཡིན། །

ཞེས་པ་སྟེ། དེ་ལ་ཚོགས་པ་ནི་ཚོགས་ཅན་ལས་ངོ་བོ་ཐ་དད་དུ་མེད་པས་མགོན་སོགས་འཐད་དོ་ཞེ་ན། ཚོགས་དང་ཚོགས་ཅན་གཅིག་ན་དེའི་ཚེ་ཤིང་རྟ་དེའི་ཡན་ལག་ཚོགས་ནས་སིལ་བུར་གནས་པ་རྣམས་ཀྱང་ཤིང་རྟ་ཉིད་དུ་ཐལ་བར་འགྱུར་ཏེ། ཤིང་རྟ་དང་བདག་གཉིས་ཚོགས་པ་ཙམ་དུ་འདོད་པ་མཚུངས་པའི་ཕྱིར་རོ། །འོན་ཀྱང་ཕུང་པོ་འདུས་པ་ཙམ་བདག་མ་ཡིན་ཏེ། མདོ་ལས། ཕུང་པོ་ཚོགས་པ་ལ་བརྟེན་ནས་སེམས་ཅན་དུ་གདགས་པར་གསུངས་པའི་ཕྱིར་ཏེ། ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་བརྗོད་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་ཅན་ཞེས་བྱའོ། །ཞེས་སོ། །

**གཉིས་པ་ལ་གཉིས། ཚོགས་དབྱིབས་ཡིན་ན་སེམས་ལ་མེད་པས་གནོད་པ་དང༌། གཉིས་ཀ་བྱ་བྱེད་གཅིག་ཏུ་ཐལ་བས་གནོད་པའོ། །དང་པོ་ནི།**

 དབྱིབས་ཤེ་ན་དེ་གཟུགས་ཅན་ལ་ཡོད་ཕྱིར། །

 ཁྱོད་ལ་དེ་དག་ཉིད་བདག་ཅེས་འགྱུར་གྱི། །

 སེམས་སོགས་ཚོགས་ནི་བདག་ཉིད་འགྱུར་མིན་ཏེ། །

 གང་ཕྱིར་དེ་དག་ལ་དབྱིབས་ཡོད་མ་ཡིན། །

ཞེས་པ་སྟེ། ལུང་གི་དོན་ཚོགས་པ་ཙམ་མིན་གྱི་ཡན་ལག་ཚོགས་པའི་དབྱིབས་ཁྱད་པར་ཅན་ཞིག་གྲུབ་པ་ནི་ཤིང་རྟ་ཡིན་ལ། དེ་བཞིན་དུ་ཕུང་པོ་ཚོགས་པ་ཙམ་གྱི་དབྱིབས་དེ་བདག་ཡིན་པར་འདོད་དགོས་ཤེ་ན། འོ་ན་དབྱིབས་དེ་ནི་གཟུགས་ཅན་ཤིང་རྟ་ལྟ་བུ་ལ་ཡོད་པའི་ཕྱིར་ཁྱོད་ལ་གཟུགས་སོགས་དབྱིབས་ཡོད་པ་དེ་དག་ཉིད་བདག་ཅེས་བྱ་བར་འགྱུར་གྱི། སེམས་སོགས་མིང་བཞི་འདུས་པའི་ཕུང་པོའི་ཚོགས་པ་ནི་བདག་ཉིད་དུ་འགྱུར་བར་མ་ཡིན་པར་ཐལ། གང་གི་ཕྱིར་ན་སེམས་སོགས་དེ་དག་ལ་དབྱིབས་ཡོད་པ་མ་ཡིན་པའི་ཕྱིར་རོ། །

**གཉིས་པ་ནི།**

 ལེན་པོ་རང་ཉེར་ལེན་གཅིག་རིགས་དངོས་མིན། །

 དེ་ལྟ་ན་ལས་བྱེད་པོ་གཅིག་ཉིད་འགྱུར། །

 བྱེད་པོ་མེད་ལས་ཡོད་སྙམ་བློ་ཡོད་ན། །

 མ་ཡིན་གང་ཕྱིར་བྱེད་པོ་མེད་ལས་མེད། །

ཅེས་པ་སྟེ། དེ་ལ་ཉེ་བར་ལེན་པ་པོ་བདག་རང་དང༌། རང་གི་ཉེ་བར་ལེན་བྱ་ཕུང་པོ་གཉིས་གཅིག་ཏུ་འདོད་པ་རིགས་པའི་དངོས་པོ་མ་ཡིན་ཏེ། དེ་ལྟ་ཡིན་ན་ལས་དང་བྱེད་པ་པོ་གཅིག་ཉིད་དུ་ཐལ་བར་འགྱུར་བའི་ཕྱིར་རོ། །གལ་ཏེ་བྱེད་པ་པོ་བདག་ནི་མེད་ལ་དེའི་ལས་སུ་བྱ་བ་ཡོད་དོ་སྙམ་དུ་བློ་ལ་སེམས་པ་ཡིན་ནོ་ཞེ་ན། དེ་ཡང་ཡོད་པ་མ་ཡིན་ཏེ་གང་གི་ཕྱིར་ན། བྱེད་པ་པོ་མེད་པར་དེའི་ལས་ཀྱང་ཡོད་པ་མ་ཡིན་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། བྱེད་པོ་ལས་ལ་བརྟེན་བྱས་ཤིང༌། །ལས་ཀྱང་བྱེད་པོ་དེ་ཉིད་ལ། །བརྟེན་ནས་འབྱུང་བ་མ་གཏོགས་པ། །འགྲུབ་པའི་རྒྱུ་ནི་མ་མཐོང་ངོ༌། །ཞེས་སོ། །

**གཉིས་པ་ལུང་ལ་བརྟེན་ནས་གྲུབ་དོན་བསྡུ་བ་བསྟན་པ་ནི།**

 གང་ཕྱིར་ཐུབ་པས་བདག་དེ་ས་ཆུ་མེ། །

 རླུང་དང་རྣམ་ཤེས་ནམ་མཁའ་ཞེས་བྱ་བ། །

 ཁམས་དྲུག་དང་ནི་མིག་སོགས་རེག་པ་ཡི། །

 རྟེན་དྲུག་དག་ལ་བརྟེན་ནས་ཉེར་བསྟན་ཞིང༌། །

 སེམས་དང་སེམས་བྱུང་ཆོས་རྣམས་ཉེར་བཟུང་ནས། །

 ངེས་གསུངས་དེ་ཕྱིར་དེ་ནི་དེ་རྣམས་དང༌། །

 དེ་ཉིད་མ་ཡིན་ཚོགས་ཙམ་ཉིད་མིན་ཏེ། །

 དེ་ཕྱིར་ངར་འཛིན་བློས་དེ་རྣམས་ལ་མིན། །

ཞེས་པ་སྟེ། མདོ་ལས་ཕུང་སོགས་བདག་ཏུ་མ་གསུངས་ཤིང་དེ་རྣམས་ལ་བརྟེན་ནས་བཏགས་པར་གསུངས་པ་ཡིན་ཏེ། རྒྱུ་མཚན་གང་གི་ཕྱིར་ན། ཐུབ་པས་བདག་དེ་ས་དང་ཆུ་དང་མེ་དང་རླུང་དང་རྣམ་པར་ཤེས་པའི་ཁམས་དང༌། ནམ་མཁའ་ཞེས་བྱ་བའི་ཁམས་དྲུག་དང་ནི། མིག་སོགས་ཀྱི་འདུས་ཏེ་རེག་པའི་སྐྱེ་མཆེད་ཀྱི་རྟེན་དྲུག་དག་ལ་བརྟེན་ནས་བདག་ཅེས་ཉེ་བར་བསྟན་ཞིང༌། སེམས་དང་སེམས་ལས་བྱུང་བའི་ཆོས་རྣམས་གདགས་གཞིར་ཉེ་བར་བཟུང་ནས་ངར་འཛིན་གྱི་བདག་ཏུ་འདོགས་པར་ངེས་པར་གསུངས་པ་དེའི་ཕྱིར། བདག་དེ་ནི་ས་སོགས་དེ་རྣམས་ལས་གཞན་མིན་པ་དང༌། དེ་ཉིད་དེ་གཅིག་ཀྱང་མ་ཡིན་ལ། ཁམས་དྲུག་པོ་ཚོགས་པ་རྐྱང་པ་ཙམ་ཉིད་ཀྱང་མ་ཡིན་ཏེ། དེ་རྣམས་བདག་ཏུ་མི་རུང་བའི་ཕྱིར་དང༌། རྒྱུ་མཚན་དེའི་ཕྱིར་ཚེ་རབས་ཐོག་མེད་ནས་བྱུང་བའི་ངར་འཛིན་ལྷན་སྐྱེས་ཀྱི་བློས་ཀྱང་དེ་རྣམས་ལ་བདག་ཏུ་བཟུང་རིགས་པ་མ་ཡིན་ཏེ། ཇི་སྐད་བཤད་པའི་ཆོས་རྣམས་ལ་བརྟེན་ནས་བཏགས་པ་ཙམ་མ་གཏོགས་བདག་ཉིད་དུ་མི་རུང་བའི་ཕྱིར་རོ། །དེ་སྐད་དུའང་སློབ་དཔོན་གྱིས། སངས་རྒྱས་འཇིག་རྟེན་མགོན་རྣམས་ཀྱི། །བསྟན་པ་བདུད་རྩིར་གྱུར་པ་དེ། །དོན་གཅིག་མ་ཡིན་ཐ་དད་མིན། །ཆད་པ་མ་ཡིན་རྟག་མ་ཡིན། །ཅེས་སོ། །

**གསུམ་པ་བདག་ཕུང་གཅིག་ན་བདག་མེད་རྟོགས་ཚུལ་དང་འགལ་བ་ལ་གཉིས། སྤང་བྱ་རྟག་བདག་ཡིན་ན་ལྷན་སྐྱེས་མི་སྤོང་བར་བསྟན་པ་དང༌། དེ་ཉིད་དཔེའི་སྒོ་ནས་གསལ་བར་བསྟན་པའོ། །དང་པོ་ནི།**

 བདག་མེད་རྟོགས་ཚེ་རྟག་པའི་བདག་སྤོང་ཞིང༌། །

 འདི་ནི་ངར་འཛིན་རྟེན་དུའང་མི་འདོད་པ། །

 དེ་ཕྱིར་བདག་མེད་ཤེས་པས་བདག་ལྟ་བ། །

 དཔྱིས་ཀྱང་འབྱིན་ཞེས་སྨྲ་བ་ཤིན་ཏུ་མཚར། །

ཞེས་པ་སྟེ། གང་ཟག་གི་བདག་མེད་མངོན་སུམ་དུ་རྟོགས་པ་དེའི་ཚེ། སྤང་བྱ་རྟག་པའི་བདག་ཙམ་ཞིག་སྤོང་བར་ཁས་ལེན་ཞིང༌། རྟག་པའི་བདག་འདི་ནི་ངར་འཛིན་ལྷན་སྐྱེས་ཀྱི་རྟེན་ནམ་འཛིན་སྟངས་ཀྱི་ཡུལ་དུའང་མི་འདོད་པ་དེའི་ཕྱིར་དེ་ལྟ་བུའི་རྟག་བདག་མེད་པར་ཤེས་པ་ཙམ་གྱིས་ལྷན་སྐྱེས་ཀྱི་བདག་ཏུ་ལྟ་བ་རྣམས་དཔྱིས་ཀྱང་སྟེ་རྩ་བ་དྲུང་ནས་འབྱིན་ཏེ་སྤང་ཞེས་སྨྲ་བ་ནི་ཤིན་ཏུ་ངོ་མཚར་ཆེ་སྟེ་ཕན་ཚུན་འབྲེལ་མེད་ཀྱི་ཚིག་ཡིན་པའི་ཕྱིར་རོ། །

**གཉིས་པ་ནི།**

 རང་ཁྱིམ་རྩིག་ཕུག་སྦྲུལ་གནས་མཐོང་བཞིན་དུ། །

 འདི་ནང་གླང་ཆེན་མེད་ཅེས་དོགས་བསལ་ཏེ། །

 སྦྲུལ་གྱི་འཇིགས་པའང་སྤོང་བར་བྱེད་པ་ནི། །

 ཀྱེ་མ་གཞན་གྱི་གནམ་པོར་འགྱུར་ཉིད་དོ། །

ཞེས་པ་སྟེ། དཔེར་ན་རང་ཁྱིམ་གྱི་རྩིག་པའི་ཕུག་ཏུ་སྦྲུལ་སྔར་ནས་གནས་པ་མཐོང་བཞིན་དུ། གཞི་འདི་ན་གླང་ཆེན་མེད་ཅེས་གླང་ཆེན་གྱི་འཇིགས་པའི་དོགས་པ་བསལ་ཏེ། དེས་སྦྲུལ་གྱི་འཇིགས་པའང་སྤོང་བར་བྱེད་པ་ནི་ཀྱེ་མ་ཞེས་སྙིང་རྗེ་བའི་ཚིག་གིས་བོས་ནས་ཁྱོད་ལ་ཤེས་ལྡན་གཞན་གྱི་གནམ་པོར་ཏེ་བཞད་གད་ཀྱི་གནས་སུ་འགྱུར་བ་ཉིད་དོ། །ཡང་རྟག་བདག་གིས་སྟོང་པར་ཤེས་པ་ཙམ་གྱིས་ངར་འཛིན་ལྷན་སྐྱེས་མི་ལྡོག་པ་ལྟར། དེ་བཞིན་དུ་བུམ་པ་བདེན་གྲུབ་བཀག་པ་ཙམ་གྱིས་ཀྱང་ལྷན་སྐྱེས་ཀྱི་ཞེན་ཡུལ་ཁེགས་མི་ནུས་ཏེ། བུམ་པ་བུམ་པས་མི་སྟོང་པའི་ཕྱིར་དང༌། དེས་ན་སྣང་བཞིན་པའི་བུམ་པ་དེ་ལས་སྟོང་པ་ལོགས་སུ་བཙལ་མི་དགོས་ཏེ། བུམ་པ་རང་གི་ངོ་བོས་སྟོང་པའི་ཕྱིར་དང༌། འོ་ན་བུམ་པ་གཏན་མེད་དུ་ཐལ་ཞེ་ན། སྟོང་ཡང་མི་སྣང་བ་མིན་ཏེ། སྟོང་བཞིན་དུ་སྣང་བ་རྟེན་འབྱུང་གི་རང་བཞིན་དང༌། སྣང་བཞིན་དུ་སྟོང་པ་དོན་དཔྱོད་ཚད་མས་གྲུབ་པའི་ཕྱིར་སྟོང་རྟེན་འགལ་མེད་དུ་འཇོག་པ་ནི་དབུ་མའི་རང་ལུགས་ཡིན་ཏེ། སློབ་དཔོན་གྱིས། རྟེན་ཅིང་འབྲེལ་བར་འབྱུང་བ་གང༌། །དེ་ནི་སྟོང་པ་ཉིད་དུ་བཤད། །དེ་ནི་བརྟེན་ནས་གདགས་པ་སྟེ། །དེ་ནི་དབུ་མའི་ལམ་ཡིན་ནོ། །ཞེས་སོ། །

**བཞི་པ་བདག་ཏུ་རྟོགས་ཚུལ་གྱི་ལྷག་མ་གཞན་དགག་པ་ལ་གསུམ། བདག་ཕུང་རྟེན་དང་བརྟེན་པར་འདོད་པ་དགག་པ་དང༌། བདག་ལ་ཕུང་པོ་ལྡན་པར་འདོད་པ་དགག་པ། འཇིག་ལྟ་ཉི་ཤུར་འདོད་པ་དགག་པའོ། །དང་པོ་ནི།**

 ཕུང་པོར་བདག་ཡོད་མ་ཡིན་བདག་ལ་ཡང༌། །

 ཕུང་པོ་དེ་རྣམས་ཡོད་མིན་གང་ཕྱིར་འདིར། །

 གཞན་ཉིད་ཡོད་ན་རྟོག་པ་འདིར་འཇུག་ན། །

 གཞན་ཉིད་དེ་མེད་དེ་ཕྱིར་འདིར་རྟོག་པའོ། །

ཞེས་པ་སྟེ། བདག་ཕུང་གཅིག་དང་ཐ་དད་མེད་ཀྱང་བླ་ཡི་རྟེན་དང་བརྟེན་པའི་ཚུལ་དུ་ཡོད་དོ་ཞེ་ན། ཕུང་པོར་བདག་ངོ་བོ་ཉིད་ཀྱིས་རྟེན་པའི་ཚུལ་དུ་ཡོད་པ་མ་ཡིན་ཞིང༌། བདག་ལ་ཡང་ཕུང་པོ་དེ་རྣམས་ངོ་བོ་ཉིད་ཀྱིས་རྟེན་པའི་ཚུལ་དུ་ཡོད་པ་མ་ཡིན་ཏེ། རྒྱུ་མཚན་གང་གི་ཕྱིར་ན། སྐབས་འདིར་བདག་དང་ཕུང་པོ་གཞན་ཉིད་དུ་ངེས་པར་ཡོད་ན་འཁར་གཞོང་དུ་རྒྱ་ཤུག་ལྟར་རྟེན་དང་བརྟེན་པའི་རྟོག་པ་འདིར་འགྱུར་བ་རིགས་ནའང༌། བདག་ཕུང་གཞན་ཉིད་གྱུར་པ་དེ་མེད་པ་དེའི་ཕྱིར་རྟེན་དང་བརྟེན་པར་འདོད་པ་འདི་ཕྱིན་ཅི་ལོག་གི་རྟོག་པ་ཁོ་ནའོ། །

**གཉིས་པ་ནི།**

 བདག་ནི་གཟུགས་ལྡན་མི་འདོད་གང་ཕྱིར་བདག །

 ཡོད་མིན་དེ་ཕྱིར་ལྡན་དོན་སྦྱོར་བ་མེད། །

 གཞན་ན་གནག་ལྡན་གཞན་མིན་གཟུགས་ལྡན་ན། །

 བདག་ནི་གཟུགས་ལས་དེ་ཉིད་གཞན་ཉིད་མེད། །

ཅེས་པ་སྟེ། བདག་ཕུང་གཉིས་ཡོན་ཏན་དང་ཡོན་ཏན་ཅན་གྱི་ཚུལ་དུ་ལྡན་པ་ཡོད་དོ་ཞེ་ན། བདག་ནི་གཟུགས་དང་ལྡན་པ་དེ་ཡང་ཡོད་པར་མི་འདོད་དེ། གང་གི་ཕྱིར་ན། བདག་ནི་ཡོད་པ་མིན་པ་དེའི་ཕྱིར་ན་ལྡན་དོན་སྦྱོར་བ་མེད་དེ། མོ་གཤམ་གྱི་བུ་གཟུགས་དང་ལྡན་པ་མི་སྲིད་པའི་ཕྱིར་དང༌། བདག་ཕུང་གཉིས་གཞན་དུ་ཡོད་ན་ལྷས་སྦྱིན་གནག་དང་ལྡན་པ་ལྟ་བུ་དོན་གཞན་གྱི་ལྡན་ཚུལ་དང༌། བདག་ཕུང་གཉིས་གཞན་མིན་པར་གཅིག་ཡིན་ན་ལྷས་སྦྱིན་གཟུགས་དང་ལྡན་པ་ལྟ་བུ་དོན་གཞན་མ་ཡིན་པའི་ལྡན་ཚུལ་གཉིས་ལས། བདག་ནི་གཟུགས་ལས་དེ་ཉིད་དེ་གཅིག་དང་གཞན་ཉིད་དེ་ཐ་དད་པ་ཉིད་དུ་མེད་པའི་ཕྱིར་རོ། །

**གསུམ་པ་འཇིག་ལྟ་ཉི་ཤུར་འདོད་པ་དགག་པ་ལ་གཉིས། འཇིག་ལྟ་ཉི་ཤུའི་རྣམ་གྲངས་ངོས་བཟུང་བ་དང༌། ལྷན་སྐྱེས་འཇིག་པས་ཀུན་བཏགས་འཇིག་པར་བསྟན་པའོ། །དང་པོ་ནི།**

 གཟུགས་བདག་མ་ཡིན་བདག་ནི་གཟུགས་ལྡན་མིན། །

 གཟུགས་ལ་བདག་མེད་བདག་ལའང་གཟུགས་ཡོད་མིན། །

 དེ་ལྟར་རྣམ་བཞིར་ཕུང་ཀུན་ཤེས་བྱ་སྟེ། །

 དེ་དག་བདག་ཏུ་ལྟ་བ་ཉི་ཤུར་འདོད། །

ཅེས་པ་སྟེ། ཀུན་བཏགས་ལ་བདག་ཏུ་ལྟ་བ་ཉི་ཤུ་ཡོད་དེ། གཟུགས་བདག་མ་ཡིན་པ་ལ་བདག་ཏུ་ལྟ་བ་དང༌། བདག་ནི་གཟུགས་དང་ལྡན་པ་མ་ཡིན་པ་ལ་དེར་ལྟ་བ་དང༌། གཟུགས་ལ་བདག་མེད་པ་ལ་ཡོད་པར་ལྟ་བ་དང༌། བདག་ལ་གཟུགས་མེད་པ་ལ་ཡོད་པར་ལྟ་བ་སྟེ། དེ་ལྟར་རྣམ་པ་བཞི་བཞིར་ཕུང་པོ་ལྷག་མ་ཀུན་ལ་སྦྱར་བས་ཤེས་པར་བྱ་སྟེ། དེ་དག་བསྡོམས་པས་བདག་ཏུ་ལྟ་བ་ཉི་ཤུར་འདོད་དོ། །བདག་ཕུང་གཞན་ཉིད་ཀྱི་ཕྱོགས་ནི་ཕྱི་རོལ་པ་མ་གཏོགས་རང་སྡེ་ལ་མི་འབྱུང་བའི་ཕྱིར་རྣམ་བཞིའི་སྒོ་ནས་འཇུག་པར་བསྟན་ཏོ། །

**གཉིས་པ་ནི།**

 ལྟ་རི་བདག་མེད་རྟོགས་པའི་རྡོ་རྗེ་ཡིས། །

 བཅོམ་བདག་གང་དང་ལྷན་ཅིག་འཇིག་འགྱུར་བ། །

 འཇིག་ཚོགས་ལྟ་རི་ལྷུན་སྟུག་ལ་གནས་པ། །

 རྩེ་མོ་མཐོ་བར་གྱུར་པ་འདི་དག་གོ །

ཞེས་པ་སྟེ། ལུང་ལས་འཇིག་ཚོགས་ལ་ལྟ་བའི་རི་བོ་ཉི་ཤུ་པོ་བདག་མེད་རྟོགས་པའི་ཡེ་ཤེས་ཀྱི་རྡོ་རྗེས་མཐོང་སྤངས་སུ་གྱུར་པའི་འཇིག་ཚོགས་བཅོམ་པ་ན། བདེན་འཛིན་ལྷན་སྐྱེས་གང་དང་ཀུན་བཏགས་ཀྱི་ཆ་ཉི་ཤུ་པོ་ལྷན་ཅིག་འཇིག་པར་འགྱུར་བ་སྟེ། རྩ་བའི་བདེན་འཛིན་འཇིག་ཚོགས་ལ་ལྟ་བ་ལྷན་སྐྱེས་ཀྱི་རི་ལྷུན་སྟུག་པོ་དག་ལ་བརྟེན་ཅིང་གནས་པ་ཀུན་བཏགས་ཀྱི་རྩེ་མོ་མཐོ་བར་གྱུར་པ་འདི་དག་ལྷན་ཅིག་ཡོད་པའི་དོན་ཡིན་གྱི། ཐ་དད་པ་གཉིས་ལྷན་ཅིག་འཇིག་པའི་དོན་མ་ཡིན་པ་ཡང་ཤེས་པར་བྱ་སྟེ། དེ་ཡང་བསྡུས་དོན་ལས། ལྷན་སྐྱེས་རྟོགས་ན་ཀུན་བཏགས་འཇིག །ཀུན་བཏགས་ཙམ་གྱིས་ལྷན་སྐྱེས་མིན། །ཞེས་པའི་དོན་ནོ། །

**གསུམ་པ་གཅིག་དང་ཐ་དད་གང་དུའང་བརྗོད་དུ་མེད་པར་འདོད་པ་དགག་པ་ལ་གཉིས། འདོད་པ་བརྗོད་པ་དང༌། སུན་འབྱིན་བཤད་པའོ། །དང་པོ་ནི།**

 ཁ་ཅིག་དེ་ཉིད་གཞན་ཉིད་རྟག་མི་རྟག །

 ལ་སོགས་བརྗོད་མེད་གང་ཟག་རྫས་ཡོད་འདོད། །

 རྣམ་ཤེས་དྲུག་གི་ཤེས་བྱར་དེ་འདོད་ཅིང༌། །

 དེ་ནི་ངར་འཛིན་གཞིར་ཡང་འདོད་པ་ཡིན། །

ཞེས་པ་སྟེ། དེ་ལ་མང་པོ་བཀུར་བའི་ནང་ཚན་གནས་མ་བུའི་སྡེ་པ་ཁ་ཅིག་ན་རེ། གང་ཟག་གི་བདག་ནི་ཕུང་པོ་དང་དེ་ཉིད་དང་གཞན་ཉིད་དང་རྟག་མི་རྟག་སོགས་གང་ཡང་བརྗོད་དུ་མེད་དེ། གཞན་དུ་ན་སྔར་བཤད་པའི་ཉེས་པར་འགྱུར་བའི་ཕྱིར། གང་ཟག་རྫས་སུ་ཡོད་པར་འདོད་དེ། བྱེད་པ་པོ་དང་ཟ་བ་པོ་ཡིན་པའི་ཕྱིར་དང༌། དེ་ལྟ་བུའི་བདག་དེ་ནི་དཔེར་ན་འོ་མ་ལ་ཁ་དོག་དྲི་རོ་རེག་བྱ་ཡོད་པས་དབང་པོ་དུ་མའི་ཡུལ་དུ་གྱུར་པ་བཞིན་དུ་རྣམ་ཤེས་དྲུག་གི་ཤེས་བྱ་ཡིན་པར་འདོད་ཅིང༌། དེ་ནི་ངར་འཛིན་ལྷན་སྐྱེས་ཀྱི་གཞིར་ཡང་འདོད་པ་ཡིན་ནོ་ཞེས་ཟེར་རོ། །

**གཉིས་པ་ལ་གསུམ། བརྗོད་དུ་མེད་ན་རྫས་ཡོད་མི་སྲིད་པས་དགག་པ། བརྗོད་དུ་མེད་ན་བཏགས་ཡོད་མི་འཐད་པས་དགག་པ། དངོས་ཆོས་མེད་པས་དངོས་པོར་མི་གྲུབ་པས་དགག་པའོ། །དང་པོ་ནི།**

 གང་ཕྱིར་གཟུགས་ལས་སེམས་བརྗོད་མེད་མི་རྟོགས། །

 དངོས་ཡོད་བརྗོད་མེད་རྟོགས་པ་མ་ཡིན་ཉིད། །

 གལ་ཏེ་བདག་འགའ་དངོས་པོར་གྲུབ་གྱུར་ན། །

 སེམས་ལྟར་གྲུབ་དངོས་བརྗོད་དུ་མེད་མི་འགྱུར། །

ཞེས་པ་སྟེ། གལ་ཏེ་བདག་འགའ་ཞིག་དངོས་པོར་གྲུབ་པར་གྱུར་པར་འདོད་ན། བདག་ཕུང་གཅིག་དང་ཐ་དད་གང་རུང་དུ་བརྗོད་དུ་མེད་པར་མི་འགྱུར་བར་ཐལ། སེམས་ལྟར་ཡོད་པར་གྲུབ་པའི་དངོས་པོ་ཡིན་པའི་ཕྱིར། ཁྱབ་པར་ཁས་བླངས་དགོས་ཏེ། གང་གི་ཕྱིར་ན། ཁྱོད་ཀྱི་ལུགས་ལ་གཟུགས་སེམས་གཉིས་ཀ་རྫས་སུ་ཡོད་པའི་རྒྱུ་མཚན་གྱིས་བརྗོད་དུ་མེད་པར་མི་རྟོགས་པར་ཐལ། དངོས་པོར་ཡོད་ན་བརྗོད་མེད་རྟོགས་པ་མ་ཡིན་པར་བརྗོད་དུ་ཡོད་དགོས་པའི་ཕྱིར་རོ། །

**གཉིས་པ་ནི།**

 གང་ཕྱིར་ཁྱོད་བུམ་དངོས་པོར་མ་གྲུབ་པའི། །

 ངོ་བོ་གཟུགས་སོགས་ལས་བརྗོད་མེད་འགྱུར་བས། །

 བདག་གང་ཕུང་པོ་ལས་བརྗོད་མེད་འགྱུར་ཏེ། །

 རང་གིས་ཡོད་པར་གྲུབ་པར་རྟོགས་མི་བྱ། །

ཞེས་པ་སྟེ། ཁྱོད་ཀྱི་བདག་རང་བཞིན་གྱིས་ཡོད་པར་གྲུབ་པར་རྟོགས་པར་མི་བྱ་སྟེ་མི་རུང་བར་ཐལ། གང་གི་ཕྱིར་ན། ཁྱོད་ཀྱིས་ཀྱང་བུམ་པ་དོན་དམ་པར་དངོས་པོར་མ་གྲུབ་པའི་ངོ་བོ་བཏགས་ཡོད་ཙམ་ཡིན་པར་ཤེས་པའི་རྒྱུ་མཚན་གྱིས་བུམ་པ་ཡང་རང་གི་གདགས་གཞི་གཟུགས་སོགས་ལས་གཅིག་ཐ་དད་བརྗོད་དུ་མེད་པར་འགྱུར་བར་ཐལ་བས་བུམ་པ་བཏགས་ཡོད་ཙམ་དུ་ཡང་མི་འཐད་པ་དེ་བཞིན་དུ། བདག་གང་ཕུང་པོ་ལས་གཅིག་ཐ་དད་གང་དུའང་བརྗོད་དུ་མེད་ན་བདག་བཏགས་ཡོད་ཙ་མ་དུའང་བརྗོད་དུ་མེད་པར་འགྱུར་དགོས་ཏེ། དཔེར་ན་ཁྱོད་བདེའམ་ཞེས་དྲིས་པས་བརྗོད་དུ་མེད་དོ་ཞེས་ཟེར་ན་ཧ་ཅང་ཐལ་བའི་ཕྱིར་རོ། །

**གསུམ་པ་ལ་གཉིས། བདག་རྫས་སུ་མེད་པའི་སྒྲུབ་བྱེད་འགོག་པ་དང༌། བདག་བཏགས་པ་ཙམ་ཡིན་པའི་སྒྲུབ་བྱེད་བཤད་པའོ། །དང་པོ་ནི།**

 ཁྱོད་ཀྱི་རྣམ་ཤེས་རང་བདག་ལས་གཞན་ནི། །

 མི་འདོད་གཟུགས་སོགས་ལས་གཞན་དངོས་འདོད་ཅིང༌། །

 དངོས་ལ་རྣམ་པ་དེ་གཉིས་མཐོང་འགྱུར་བ། །

 དེ་ཕྱིར་བདག་མེད་དངོས་ཆོས་དང་བྲལ་ཕྱིར། །

ཞེས་པ་སྟེ། ཁྱོད་ཀྱི་བརྗོད་དུ་མེད་པའི་བདག་དེ་ཆོས་ཅན། དངོས་པོ་མེད་དེ། དངོས་པོར་གྲུབ་པའི་ཆོས་གཅིག་དང་ཐ་དད་གང་རུང་དང་བྲལ་བའི་ཕྱིར། ཁྱབ་པར་གྲུབ་སྟེ། ཁྱོད་ཀྱི་རྣམ་ཤེས་ནི་རང་གི་བདག་ཉིད་ལས་རྫས་གཞན་དུ་ནི་མི་འདོད་ཅིང༌། གཟུགས་སོགས་ལས་རྫས་གཞན་པའི་དངོས་པོར་འདོད་པའི་སྒོ་ནས་བདག་གི་དངོས་པོ་གཅིག་སྒྲུབ་པ་ལ། སྒྲུབ་བྱེད་རྫས་གཅིག་དང་ཐ་དད་པའི་རྣམ་པ་དེ་གཉིས་གྲངས་ངེས་པའི་སྒོ་ནས་འགལ་བར་མཐོང་བར་གྱུར་པ་དེའི་ཕྱིར་རོ། །

**གཉིས་པ་ནི།**

 དེ་ཕྱིར་ངར་འཛིན་རྟེན་ནི་དངོས་པོ་མིན། །

 ཕུང་ལས་གཞན་མིན་ཕུང་པོའི་ངོ་བོ་མིན། །

 ཕུང་པོ་རྟེན་མིན་འདི་ནི་དེ་ལྡན་མིན། །

 འདི་ནི་ཕུང་པོ་རྣམས་བརྟེན་འགྲུབ་པར་འགྱུར། །

ཞེས་པ་སྟེ། རྣམ་པར་དཔྱད་ན་གང་ཟག་རྫས་སུ་ཡོད་པ་མི་རིགས་པ་དེའི་ཕྱིར། ངར་འཛིན་པའི་རྟེན་བདག་ནི་དངོས་པོ་མིན་ཏེ། དཔྱད་ན་ཕུང་པོ་ལས་རྫས་གཞན་མ་ཡིན་པ་དང༌། ཕུང་པོའི་ངོ་བོའང་མ་ཡིན་པ་དང༌། ཕུང་པོ་དང་ཕན་ཚུན་རྟེན་བརྟེན་པའང་མ་ཡིན་པ་དང༌། བདག་འདི་ནི་ཕུང་པོ་དང་ལྡན་པའང་མ་ཡིན་པའི་ཕྱིར། བདག་འདི་ནི་ཐ་སྙད་དུ་ཕུང་པོ་རྣམས་ལ་བརྟེན་ནས་བཏགས་པ་ཙམ་དུ་འགྲུབ་པར་འགྱུར་བར་མཐོང་བའི་ཕྱིར་རོ། །

**གཉིས་པ་བདག་བརྟེན་ནས་བཏགས་པའི་རྣམ་བཞག་བསྟན་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ནི།**

 ཤིང་རྟ་རང་ཡན་ལག་ལས་གཞན་འདོད་མིན། །

 གཞན་མིན་མ་ཡིན་དེ་ལྡན་ཡང་མིན་ཞིང༌། །

 ཡན་ལག་ལ་མིན་ཡན་ལག་དག་དེར་མིན། །

 འདུས་པ་ཙམ་མིན་དབྱིབས་མིན་ཇི་བཞིན་ནོ། །

ཞེས་པ་སྟེ། བདག་ཕུང་པོ་ལ་བརྟེན་ནས་བཏགས་པ་ཡིན་ཀྱང་བཏགས་དོན་བཙལ་བས་མ་རྙེད་ན་བདེ་བླག་ཏུ་རྟོགས་པའི་ཐབས་ཡོད་དེ། དེ་དཔེའི་སྒོ་ནས་བཤད་ན་ཤིང་རྟ་རང་གི་ཡན་ལག་ལས་གཞན་དུ་ཡོད་པ་མ་ཡིན་ཏེ། དེ་ལ་མ་བརྟེན་པར་མེད་པའི་ཕྱིར་དང༌། གཞན་མ་ཡིན་པ་སྟེ་གཅིག་ཏུ་འདོད་པའང་མ་ཡིན་ཏེ། ཡན་ལག་རེ་རེ་བ་ལ་མེད་པའི་ཕྱིར་དང༌། ཤིང་རྟ་རང་གི་ཡན་ལག་དེ་དག་དང་ལྡན་པའང་མ་ཡིན་ཏེ། གཅིག་ཐ་དད་དུ་མེད་པའི་ཕྱིར་དང༌། ཡན་ལག་དག་ལ་ཤིང་རྟ་ཕར་རྟེན་པ་མིན་ལ། ཡན་ལག་དག་ཤིང་རྟ་དེར་ཚུར་རྟེན་པ་ཡང་མ་ཡིན་ཏེ། ཕན་ཚུན་གཞན་དུ་མེད་པའི་ཕྱིར་དང༌། ཡན་ལག་འདུས་པ་ཙམ་ཡང་ཤིང་རྟ་མ་ཡིན་ཞིང༌། ཡན་ལག་གི་དབྱིབས་ཙམ་ཡང་ཤིང་རྟ་མ་ཡིན་པ་ཇི་ལྟ་བ་བཞིན་ནོ། །དཔེ་དེ་དག་ལ་བརྟེན་ནས་བདེ་བླག་ཏུ་རྟོགས་ནུས་པའི་ཕྱིར་རོ། །

**གཉིས་པ་ལ་གཉིས། དཔེ་ཤིང་རྟའི་དབྱེ་བ་ཕྱེ་སྟེ་བཤད་པ་དང༌། དོན་གང་ཟག་ལ་སྦྱར་བའི་ཁྱད་པར་བསྡུས་ཏེ་བཤད་པའོ། །དང་པོ་ལ་གསུམ། རྣམ་བདུན་རིགས་པས་དཔྱད་ན་རྫས་སུ་མེད་པར་བསྟན་པ། མ་དཔྱད་འཇིག་རྟེན་ཉིད་ལས་འགྲུབ་ཚུལ་བསྟན་པ། ཤིང་རྟའི་རིགས་པས་དཔྱད་པའི་འབྲས་བུ་བསྟན་པའོ། །དང་པོ་ལ་གཉིས། ཚོགས་ཙམ་ཤིང་རྟར་འདོད་པ་དགག་པ་དང༌། ཚོགས་དབྱིབས་ཤིང་རྟར་འདོད་པ་དགག་པའོ། །དང་པོ་ནི།**

 གལ་ཏེ་ཚོགས་ཙམ་ཤིང་རྟ་གྱུར་ན་ནི། །

 སིལ་བུར་གནས་ལ་ཤིང་རྟ་ཉིད་ཡོད་འགྱུར། །

 གང་ཕྱིར་ཡན་ལག་ཅན་མེད་ཡན་ལག་དག །

 མེད་པས་ཚོགས་ཙམ་ཤིང་རྟར་རིགས་པའང་མིན། །

ཞེས་པ་སྟེ། ཤིང་རྟའི་ཡན་ལག་ཚོགས་པ་ཙམ་ཤིང་རྟ་མ་ཡིན་ཏེ། གལ་ཏེ་ཡིན་ན་ཤིང་རྟའི་ཡན་ལག་མ་སྒྲིག་པ་སིལ་བུར་གནས་པ་ལ་ཤིང་རྟ་ཉིད་ཡོད་པར་འགྱུར་དགོས་པའི་ཕྱིར་དང༌། དེའི་ཚེ་ཤིང་རྟའི་མིང་མ་རྙེད་པ་གང་གི་ཕྱིར་དེའི་སྐབས་སུ་ཡན་ལག་ཅན་ཤིང་རྟ་རང་མེད་པར་དེའི་ཡན་ལག་དག་ཀྱང་མེད་པས་ཚོགས་ཙམ་ཤིང་རྟ་རིགས་པའང་མ་ཡིན་ཏེ། འང་སྒྲས་དབྱིབས་ཙམ་ཡང་ཤིང་རྟ་མི་རིགས་པར་བསྟན་པའི་ཕྱིར་རོ། །

**གཉིས་པ་ལ་གཉིས། ཡན་ལག་རེ་རེའི་དབྱིབས་ཤིང་རྟར་འདོད་པ་དགག་པ་དང༌། ཚོགས་པའི་དབྱིབས་ཤིང་རྟར་འདོད་པ་དགག་པའོ། །དང་པོ་ལ་གཉིས། སྔར་གྱི་དབྱིབས་ཤིང་རྟར་འདོད་པ་དགག་པ་དང༌། སྔར་ལས་གཞན་པའི་དབྱིབས་ཤིང་རྟར་འདོད་པ་དགག་པའོ། །དང་པོ་ནི།**

 ཁྱོད་དབྱིབས་ཡན་ལག་རེ་རེ་སྔར་ཡོད་གྱུར། །

 ཇི་བཞིན་ཤིང་རྟར་རྟོགས་པའང་དེ་བཞིན་ན། །

 བྱེ་བར་གྱུར་པ་དེ་དག་ལ་ཇི་ལྟར། །

 ད་ལྟ་ཡང་ནི་ཤིང་རྟ་ཡོད་མ་ཡིན། །

ཞེས་པ་སྟེ། དེ་ལ་གོང་གི་ཚིག་རྐང་ཕྱི་མ་གཉིས་འདིར་བླངས་ནས་ཚོགས་ཙམ་ཞེས་པའི་ཚིག་ལ་དབྱིབས་ཙམ་ཞེས་སྦྱར་ཏེ་རིགས་པ་སྔ་མས་བཤད་སྲོལ་དག་ཀྱང་སྣང་ངོ༌།

 །གལ་ཏེ་ཁྱོད་ཀྱིས་དབྱིབས་ཙམ་ཤིང་རྟར་འདོད་ན། དབྱིབས་དེ་ཡན་ལག་རེ་རེ་བའི་ཡིན་པའམ་ཚོགས་པའི་དབྱིབས་ཡིན། དང་པོ་ལྟར་ན་སྔར་གྱི་དབྱིབས་མ་བཏང་བའི་ཡིན་པའམ་བཏང་བའི་དབྱིབས་ཡིན། དང་པོ་ལྟར་ན། འཕང་ལོ་ལ་སོགས་པའི་དབྱིབས་དེ་ནི་ཡན་ལག་རེ་རེ་ལ་ཤིང་རྟ་མ་བཅས་པའི་སྔར་ནས་ཡོད་པར་གྱུར་པ་ཇི་ལྟ་བ་དེ་བཞིན་དུ། ཤིང་རྟར་རྟོགས་པའི་སྐབས་འདི་ལའང་སྔར་གྱི་དབྱིབས་དེ་བཞིན་ཡིན་ན་ཡན་ལག་དེ་དག་སོ་སོར་བྱེ་བར་གྱུར་པ་དེ་དག་ལ་ཤིང་རྟ་མེད་པ་ཇི་ལྟ་བ་དེ་བཞིན་དུ། ད་ལྟ་ཤིང་རྟ་བཅས་པའི་སྐབས་འདིར་ཡང་ཤིང་རྟ་ཡོད་པ་མ་ཡིན་ཏེ། དབྱིབས་སྔར་བས་ལྷག་པ་མེད་པའི་ཕྱིར་རོ། །

**གཉིས་པ་ནི།**

 ད་ལྟ་གལ་ཏེ་ཤིང་རྟ་ཉིད་དུས་འདིར། །

 འཕང་ལོ་སོགས་ལ་དབྱིབས་ཐ་དད་ཡོད་ན། །

 འདི་བཟུང་འགྱུར་ན་དེ་ཡང་ཡོད་མིན་ཏེ། །

 དེ་ཕྱིར་དབྱིབས་ཙམ་ཤིང་རྟར་ཡོད་མ་ཡིན། །

ཞེས་པ་སྟེ། འོན་ཏེ་ཡན་ལག་ཚོགས་པའི་ཚེ་སྔར་གྱི་དབྱིབས་བཏང་ནས་དབྱིབས་ཁྱད་པར་བ་ཞིག་ཡོད་ན། ད་ལྟ་གལ་ཏེ་ཤིང་རྟ་ཉིད་གྲུབ་པའི་དུས་འདིར། ཡན་ལག་འཕང་ལོ་སོགས་ལ་སྔར་དང་མི་འདྲ་བའི་དབྱིབས་ཐ་དད་པ་ཞིག་ཡོད་ན། དེ་འདྲའི་དབྱིབས་འདི་བཟུང་དུ་རུང་བར་འགྱུར་དགོས་པ་ཡིན་ན་དེ་ཡང་ཡོད་པ་མ་ཡིན་ཏེ། དེའི་ཕྱིར་ཡན་ལག་གི་དབྱིབས་ཙམ་ཤིང་རྟ་དེར་ཡོད་པ་རིགས་པ་མ་ཡིན་པའི་ཕྱིར་རོ། །

**གཉིས་པ་ཚོགས་པའི་དབྱིབས་ཤིང་རྟར་འདོད་པ་དགག་པ་ལ་གཉིས། ཚོགས་དབྱིབས་བརྟགས་པའི་རིགས་པ་དངོས་དང༌། རིགས་པ་དེས་གཞན་ཡང་མཚོན་ནུས་པར་བསྟན་པའོ། །དང་པོ་ལ་གཉིས། གདགས་གཞི་ཚོགས་པ་རྫས་གྲུབ་མེད་པར་བསྟན་པ་དང༌། གདགས་ཆོས་བརྟེན་ནས་བཏགས་པའི་རྒྱུ་འབྲས་བསྟན་པའོ། །དང་པོ་ནི།**

 གང་ཕྱིར་ཁྱོད་ཀྱི་ཚོགས་པ་ཅང་མེད་པས། །

 དབྱིབས་དེ་ཡན་ལག་ཚོགས་ཀྱི་མ་ཡིན་ན། །

 གང་ཞིག་ཅི་ཡང་མ་ཡིན་དེ་བརྟེན་ནས། །

 འདིར་ནི་དབྱིབས་སུ་ལྟ་ཞིག་ཇི་ལྟར་འགྱུར། །

ཞེས་པ་སྟེ། གལ་ཏེ་ཡན་ལག་བཅས་ཟིན་པའི་ཚོགས་པ་ཁྱད་པར་བའི་དབྱིབས་དེ་ཤིང་རྟ་ཡིན་ནོ་ཞེ་ན། གང་གི་ཕྱིར་ཁྱོད་ཀྱི་ལུགས་ལ་ཚོགས་པ་ཞེས་བྱ་ཅང་མི་སྲིད་དེ། ཅི་ཡང་མེད་པ་ནི་རྫས་མ་ཡིན་པས། ཁྱོད་ཀྱི་དབྱིབས་དེ་ཡན་ལག་ཚོགས་པའི་རྫས་ཀྱི་མ་ཡིན་པར་ཚོགས་པ་རྐྱང་པའི་ཡིན་ན་ནི། གང་ཞིག་གདགས་གཞི་ཅི་ཡང་མ་ཡིན་པ་རྫས་སུ་མེད་པའི་ཚོགས་པ་དེ་ལ་བརྟེན་ནས། ཤིང་རྟ་གྲུབ་པའི་སྐབས་འདིར་ནི་མཐོང་དུ་རུང་བའི་གདགས་ཆོས་དབྱིབས་སུ་ལྟ་ཞིག་ཇི་ལྟར་འགྱུར་ཏེ། གདགས་ཆོས་བཏགས་ཡོད་ལ་གདགས་གཞི་རྫས་ཡོད་ཁྱོད་ཀྱིས་ཁས་བླངས་པའི་ཕྱིར་རོ། །

**གཉིས་པ་ནི།**

 ཁྱོད་ཀྱི་འདི་ནི་ཇི་ལྟར་འདོད་དེ་ལྟར། །

 མི་བདེན་པ་ཡི་རྒྱུ་ལ་བརྟེན་བྱས་ནས། །

 འབྲས་བུའི་རྣམ་པ་མི་བདེན་རང་བཞིན་ཅན། །

 ཐམས་ཅད་ཀྱང་ནི་སྐྱེ་བར་ཤེས་པར་གྱིས། །

ཞེས་པ་སྟེ། གལ་ཏེ་མི་བདེན་པའི་ཚོགས་པ་ལ་བརྟེན་ནས་མི་བདེན་པའི་དབྱིབས་སུ་འདོགས་པ་སྐྱོན་མེད་དོ་ཞེ་ན། ཁྱོད་ཀྱི་འདི་ནི་ཇི་ལྟར་མི་བདེན་པའི་ཚོགས་པ་ལ་བརྟེན་ནས་མི་བདེན་པའི་དབྱིབས་བཏགས་པར་འདོད་པ་དེ་ལྟར། མི་བདེན་པ་མ་རིག་པ་དང་ས་བོན་ལྟ་བུའི་རྒྱུ་ལ་བརྟེན་པར་བྱས་ནས། འདུ་བྱེད་དང་མྱུ་གུ་ལྟ་བུ་འབྲས་བུའི་རྣམ་པ་མི་བདེན་པའི་རང་བཞིན་ཅན་ཐམས་ཅད་ཀྱང་ནི་སྒྱུ་མ་འབྱུང་བ་བཞིན་དུ་སྐྱེ་བར་ཤེས་པར་གྱིས་ཤིག་པ་སྟེ། སྣང་གཞི་རྫས་སུ་ཡོད་མི་དགོས་པར་རྫུན་པ་ལས་རྫུན་པ་འབྱུང་བར་ཤེས་པར་བྱའོ། །

**གཉིས་པ་རིགས་པ་དེས་གཞན་ཡང་མཚོན་ནུས་པར་བསྟན་པ་ནི།**

 འདིས་ནི་གཟུགས་སོགས་དེ་ལྟར་གནས་རྣམས་ལ། །

 བུམ་བློ་ཞེས་བྱའང་རིགས་པ་མ་ཡིན་ཉིད། །

 སྐྱེ་བ་མེད་པས་གཟུགས་སོགས་ཀྱང་ཡོད་མིན། །

 དེ་ཡི་ཕྱིར་ཡང་དེ་དག་དབྱིབས་མི་རིགས། །

ཞེས་པ་སྟེ། ཤིང་རྟའི་གདགས་གཞི་རྫས་སུ་མེད་པའི་རིགས་པ་འདིས་ནི་བུམ་པའི་གཟུགས་ལ་སོགས་པའི་གདགས་གཞི་རྫས་སུ་མེད་པའང་མཚོན་པར་ནུས་ཏེ། བུམ་པའི་རྡུལ་རྫས་བརྒྱད་སོགས་དེ་ལྟར་གནས་པ་རྣམས་ལ་བུམ་པ་ཡིན་པར་ཞེན་པའི་བློ་འབྱུང་ངོ་ཞེས་བྱའང་རིགས་པ་མ་ཡིན་པ་ཉིད་དུ་བསྟན་པའི་ཕྱིར་རོ། །དེ་ལ་གདགས་གཞི་གཟུགས་སོགས་ཡོད་པས་སོ་ཞེ་ན། རིགས་པ་འདིས་བུམ་པའི་གཟུགས་སོགས་ཀྱི་དབྱིབས་བུམ་པར་འདོད་པའང་ཁེགས་པ་ཡིན་ཏེ། གདགས་ཆོས་བུམ་པ་རང་བཞིན་གྱིས་སྐྱེ་བ་མེད་པའི་ཕྱིར་གདགས་གཞི་གཟུགས་སོགས་ཀྱང་ཡོད་པ་མིན་པ་དེ་ཡི་ཕྱིར་ཡང་བདག་དང་བུམ་སོགས་དེ་དག་གི་དབྱིབས་ཀྱང་ཡོད་པར་མི་རིགས་ཏེ། ཁྱད་གཞི་མེད་པའི་ཁྱད་ཆོས་མི་སྲིད་པའི་ཕྱིར་རོ། །

**གཉིས་པ་མ་དཔྱད་འཇིག་རྟེན་ཉིད་ལས་གྲུབ་ཚུལ་བསྟན་པ་ལ་གཉིས། བརྟེན་ནས་བཏགས་ཚེ་ཤིང་རྟའི་ཐ་སྙད་གྲུབ་པ་དང༌། ཚུལ་དེས་འཇིག་རྟེན་གྱི་ཐ་སྙད་ཀྱང་གྲུབ་པའོ། །དང་པོ་ནི།**

 དེ་ནི་དེ་ཉིད་དུའམ་འཇིག་རྟེན་དུ། །

 རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །

 རྣམ་དཔྱད་མེད་པར་འཇིག་རྟེན་ཉིད་ལས་འདིར། །

 རང་གི་ཡན་ལག་བརྟེན་ནས་འདོགས་པ་ཡིན། །

ཞེས་པ་སྟེ། རིགས་པས་བཙལ་བའི་ཚེ་མེད་ན་ཤིང་རྟའི་ཐ་སྙད་གཏན་མེད་དུ་འགྱུར་ཞེ་ན། ཤིང་རྟ་དེ་ནི་དོན་དམ་དེ་ཁོ་ན་ཉིད་དུའམ་ཀུན་རྫོབ་འཇིག་རྟེན་དུ་རིགས་པ་རྣམ་པ་བདུན་གྱིས་དཔྱད་ནས་བཙལ་ཀྱང་འགྲུབ་པར་འགྱུར་བ་མ་ཡིན་མོད་ཀྱི། འོན་ཀྱང་རིགས་པའི་དཔྱད་པ་མེད་པར་འཇིག་རྟེན་གྱི་གྲགས་པ་ཉིད་ལས་འདིར་རང་གི་ཡན་ལག་ཚོགས་པ་དག་ལ་བརྟེན་ནས་ཐ་སྙད་དུ་ཤིང་རྟ་ཞེས་འདོགས་པ་ཡིན་ནོ། །

**གཉིས་པ་ནི།**

 དེ་ཉིད་ཡན་ལག་ཅན་དེ་ཆ་ཤས་ཀྱང༌། །

 ཤིང་རྟ་དེ་ཉིད་བྱེད་པོ་ཞེས་འགྲོར་བསྙད། །

 སྐྱེ་བོ་རྣམས་ལ་ལེན་པོ་ཉིད་དུ་འགྲུབ། །

 འཇིག་རྟེན་གྲགས་པའི་ཀུན་རྫོབ་མ་བརླག་ཅིག །

ཅེས་པ་སྟེ། དེ་ལྟར་བཏགས་པའི་ཤིང་རྟ་དེ་ཉིད་ཐ་སྙད་དུ་རང་གི་ཡན་ལག་ལ་བརྟེན་ནས་ཡན་ལག་ཅན་དུ་འདོགས་པ་དང༌། རང་གི་ཆ་ཤས་ལ་ལྟོས་ནས་ཆ་ཤས་ཅན་དང༌། ཤིང་རྟ་དེ་ཉིད་རང་གི་བྱ་བ་ལ་ལྟོས་ནས་བྱེད་པ་པོ་ཞེས་འགྲོ་བར་བསྙད་པ་དང༌། རང་གི་ཉེ་བར་ལེན་པ་འཕང་ལོ་སོགས་ལ་ལྟོས་ནས་སྐྱེ་བོ་རྣམས་ལ་ཤིང་རྟ་ལེན་པ་པོ་ཉིད་དུ་ཐ་སྙད་འདོགས་པ་ཡིན་ཏེ། ཁྱོད་ཀྱིས་ཤིང་རྟའི་ཐ་སྙད་གཏན་མེད་དུ་འགྱུར་རོ་ཞེས་འཇིག་རྟེན་ན་གྲགས་པའི་ཀུན་རྫོབ་མ་བརླག་གམ་བརླག་པར་ཐལ། ཁྱོད་ཀྱིས་ཡན་ལག་ཚོགས་པ་ཙམ་ཡོད་ཀྱི་ཡན་ལག་ཅན་མ་དམིགས་པའི་ཕྱིར་མེད་དོ་ཞེས་ཁས་བླངས་པའི་ཕྱིར། ཁྱབ་པ་མ་ངེས་ཏེ། ཡན་ལག་ཅན་མེད་ན་ཡན་ལག་དག་ཀྱང་མེད་དགོས་པའི་ཕྱིར་ཤིང་རྟ་གཏན་མེད་དུ་ཐལ་བ་ཁྱོད་ཀྱིས་ཁས་བླངས་པའི་ཕྱིར། འདིར་བརྟེན་ནས་བཏགས་པའི་ཕྱོགས་ལ་ཐ་སྙད་ཀུན་རུང་སྟེ། འཇིག་རྟེན་པས་ཀྱང་ཤིང་རྟ་ཉོས་ཤིག་ཤིང་རྟ་ཐོང་ཞིག་ཅེས་གྲགས་པ་ཡོད་པའི་ཕྱིར་རོ། །

**གསུམ་པ་ཤིང་རྟའི་རིགས་པས་དཔྱད་པའི་འབྲས་བུ་བསྟན་པ་ལ་གཉིས། བརྟེན་ནས་བཏགས་པར་ཤེས་པས་དོན་དམ་པའི་གནས་ཚུལ་རྟོགས་པ་དང༌། བཏགས་ཡོད་ཙམ་དུ་ཤེས་པས་ཀུན་རྫོབ་ཀྱི་སྣང་ཚུལ་རྟོགས་པར་བསྟན་པའོ། །དང་པོ་ནི།**

 རྣམ་བདུན་གྱིས་མེད་གང་དེ་ཇི་ལྟ་བུར། །

 ཡོད་ཅེས་རྣལ་འབྱོར་པས་འདིའི་ཡོད་མི་རྙེད། །

 དེས་དེ་ཉིད་ལའང་བདེ་བླག་འཇུག་འགྱུར་བས། །

 འདིར་དེའི་གྲུབ་པ་དེ་བཞིན་འདོད་པར་བྱ། །

ཞེས་པ་སྟེ། དེ་ལྟར་རིགས་པ་རྣམ་པ་བདུན་གྱིས་བཙལ་བས་མེད་པའི་ཤིང་རྟ་གང་ཡིན་པ་དེ་ནི་དེ་ཁོ་ན་ཉིད་ལ་དཔྱོད་པའི་རྣལ་འབྱོར་པས་ཇི་ལྟ་བུར་དཔྱད་ཀྱང་ཡོད་ཅེས་འདིའི་ཡོད་ཚུལ་མི་རྙེད་དེ། ཡོད་ན་དེ་བདུན་གང་རུང་དུ་ཡོད་དགོས་པའི་ཕྱིར་རོ། །དེ་ལྟར་མེད་པར་རྟོགས་པ་དེས་དེ་ཁོ་ན་ཉིད་ལའང་བདེ་བླག་ཏུ་འཇུག་པར་འགྱུར་བས། སྐབས་འདིར་དབུ་མའི་ལུགས་ལ་ཤིང་རྟ་དེའི་གྲུབ་ཚུལ་ནི་མ་བརྟགས་མ་དཔྱད་པའི་ངོ་ན་རང་གི་ཡན་ལག་ལ་བརྟེན་ནས་འདོགས་པ་ཁས་བླངས་པ་ཡིན་ཏེ་དེ་བཞིན་དུ་ཀུན་རྫོབ་ཀྱི་བདེན་པ་མི་ཉམས་པའི་ཆེད་དུ་བཏགས་ཡོད་ཙམ་དུ་འདོད་པར་བྱ་དགོས་པའི་ཕྱིར་རོ། །

**གཉིས་པ་ནི།**

 ཤིང་རྟ་ཡོད་ཉིད་མིན་ན་དེ་ཡི་ཚེ། །

 ཡན་ལག་ཅན་མེད་དེའི་ཡན་ལག་ཀྱང་མེད། །

 ཤིང་རྟ་ཚིག་ན་ཡན་ལག་མེད་དཔེ་བཞིན། །

 བློ་མེས་ཡན་ལག་ཅན་བསྲེགས་ཡན་ལག་གོ །

ཞེས་པ་སྟེ། ཡན་ལག་ཅན་ཤིང་རྟར་མེད་ཀྱང་འཕང་ལོ་ལ་སོགས་པའི་ཡན་ལག་དག་ནི་ཡོད་དོ་ཞེ་ན། ཤིང་རྟ་རང་བཞིན་གྱིས་ཡོད་པ་ཉིད་མིན་ན་དེའི་ཚེ། ཡན་ལག་ཅན་ཤིང་རྟ་མེད་པས་དེའི་ཡན་ལག་ཀྱང་མེད་པ་ཡིན་ནོ། །ཡན་ལག་རྣམས་ཤིང་རྟའི་ཡན་ལག་ཏུ་འཛིན་པའང་སྔར་ཤིང་རྟ་མཐོང་བའི་དབང་གིས་ཡིན་ཏེ། ཤིང་རྟ་སྔར་ནས་མ་ཤེས་ན་ཡན་ལག་ཀྱང་ཡོད་པར་མི་ཤེས་པའི་ཕྱིར་རོ། །དཔེར་ན་ཤིང་རྟ་མེས་ཚིག་ན་ཡན་ལག་ཀྱང་ཚིག་སྟེ་ལྷག་མ་མེད་པ་དཔེ་དེ་བཞིན་དུ། བློ་ཤེས་རབ་ཀྱི་མེས་ཡན་ལག་ཅན་བསྲེགས་ན་དེའི་ཡན་ལག་དག་ཀྱང་བསྲེག་དགོས་པ་ཡིན་ཏེ། ཤིང་རྟ་ཐ་མལ་པའི་མེས་ཚིག་ན་དེའི་ཡན་ལག་དག་མི་ལུས་པ་བཞིན་ནོ། །དེས་ན་ཤིང་རྟ་དཔྱད་ངོར་མ་གྲུབ་ཀྱང་ཐ་སྙད་བཏགས་ཡོད་ཙམ་དུ་འདོད་པ་བཞིན་དུ་ཡན་ལག་ཀྱང་དེ་དང་འདྲ་བར་ཡོད་ན་ཡོད་མཉམ་དང༌། མེད་ན་མེད་མཉམ་དུ་འཇོག་དགོས་པའི་ཕྱིར་རོ། །

**གཉིས་པ་དོན་གང་ཟག་ལ་སྦྱར་བའི་ཁྱད་པར་བཤད་པ་ལ་གཉིས། ཐ་སྙད་ཀྱི་རྣམ་བཞག་འཐད་པའི་ཚུལ་བཤད་པ་དང༌། དོན་དམ་གྱི་འཇུག་པ་འཐད་པའི་ཚུལ་བཤད་པའོ། །དང་པོ་ནི།**

 དེ་བཞིན་འཇིག་རྟེན་གྲགས་པའི་ཕུང་པོ་དང༌། །

 ཁམས་དང་དེ་བཞིན་སྐྱེ་མཆེད་དྲུག་བརྟེན་ནས། །

 བདག་ཀྱང་ཉེ་བར་ལེན་པོ་ཉིད་དུ་འདོད། །

 ཉེར་ལེན་ལས་ཡིན་འདི་ནི་བྱེད་པོའང་ཡིན། །

ཞེས་པ་སྟེ། ཇི་ལྟར་འཕང་ལོ་སོགས་ལ་བརྟེན་ནས་ཤིང་རྟར་འདོགས་ཤིང་འཕང་ལོ་སོགས་ཉེར་ལེན་དང་ཤིང་རྟ་ཉེ་བར་ལེན་པོ་ཉིད་དུ་འདོད་དོ། །ཉེ་བར་ལེན་པའི་ལས་ནི་ཕུང་པོ་ལྔ་ཡིན་ལ། བདག་འདི་ནི་བྱེད་པ་པོའང་ཡིན་པར་འདོད་དོ། །

**གཉིས་པ་ལ་གཉིས། རྟག་ཆད་དང་བྲལ་བའི་ལྟ་བ་རྟོགས་ཚུལ་དང༌། མཐའ་གཉིས་དང་བྲལ་བའི་འབྲས་བུ་ཐོབ་ཚུལ་བསྟན་པའོ། །དང་པོ་ནི།**

 དངོས་ཡོད་མིན་གྱི་འདི་ནི་བརྟན་མིན་ཞིང༌། །

 མི་བརྟན་ཉིད་མིན་འདི་ནི་སྐྱེ་འཇིག་མིན། །

 འདི་ལ་རྟག་པ་ཉིད་ལ་སོགས་པ་ཡང༌། །

 ཡོད་མིན་དེ་ཉིད་དང་ནི་གཞན་ཉིད་མེད། །

ཅེས་པ་སྟེ། བཏགས་པ་ཙམ་ཡིན་པ་དེའི་ཕྱིར་བདག་དེ་དངོས་པོར་གྲུབ་པ་ཡོད་པ་མིན་པའི་ཕྱིར་དང༌། བདག་འདི་ནི་སྔར་ཡོད་ཕྱིས་མི་འགྱུར་བའི་བརྟན་པ་མིན་ཞིང༌། ཡིན་ན་ཕུང་པོ་ལས་ཐ་དད་པའི་རྟག་པ་ཡིན་དགོས་པའི་ཕྱིར་དང༌། བདག་འདི་ནི་ཕུང་པོ་དང་གཅིག་མིན་པ་དེའི་ཕྱིར་ཕུང་པོ་བཞིན་དུ་མི་བརྟན་པ་སྐྱེ་འཇིག་བྱས་པ་ཅན་ཉིད་མ་ཡིན་ཞིང༌། བདག་འདི་ནི་སྐྱེ་འཇིག་ཅན་ཡིན་མིན་གཉིས་ཀ་མིན་ཞིང༌། བདག་འདི་ལ་རྟག་པ་ཉིད་དང་མི་རྟག་པ་དང་གཉིས་ཀ་དང་གཉིས་མིན་ལ་སོགས་པ་ཡང་ཡོད་པ་མིན་ཞིང༌། བདག་འདི་ནི་ཕུང་པོ་དང་དེ་ཉིད་དེ་གཅིག་མིན་པས་མི་རྟག་པ་དང་མི་བརྟན་པ་སོགས་མེད་པ་དང༌། གཞན་ཉིད་དུ་གྲུབ་པ་མེད་པས་རྟག་ཅིང་རང་དབང་ཅན་སོགས་ཀྱང་མེད་པ་ཉིད་དོ། །

**གཉིས་པ་ལ་གསུམ། བདག་འཛིན་གྱི་ཡུལ་སུན་ཕྱུང་བར་ནུས་ཚུལ། སུན་ཕྱུང་བས་བདག་གི་བ་མེད་ཚུལ། གཉིས་ཀ་མེད་པས་རྣམ་པར་གྲོལ་ཚུལ་བསྟན་པའོ། །དང་པོ་ནི།**

 གང་ལ་རྟག་ཏུ་འགྲོ་རྣམས་ངར་འཛིན་བློ། །

 རབ་ཏུ་འབྱུང་ཞིང་དེ་ཡི་གང་ཡིན་དེར། །

 ང་ཡིས་འཛིན་བློ་འབྱུང་པའི་བདག་དེ་ནི། །

 མ་བརྟགས་གྲགས་པར་གཏི་མུག་ལས་ཡིན་ནོ། །

ཞེས་པ་སྟེ། བདག་དེ་དཔྱད་པའི་རིགས་ངོར་མེད་ཀྱང་གདགས་གཞི་ཕུང་པོ་གང་ལ་དམིགས་ནས་རྟག་ཏུ་འགྲོ་བ་རྣམས་ངར་འཛིན་པའི་བློ་རབ་ཏུ་རྒྱུན་ཆགས་སུ་འབྱུང་ཞིང༌། གང་ཟག་དེ་ཡི་རྒྱུད་དུ་གཏོགས་པའི་བློ་གང་ཡིན་པ་དེ་ཡུལ་དེ་དང་དེར་འབྲེལ་བ་ལས་ང་ཡིར་འཛིན་པའི་བློ་འབྱུང་བའི་བདག་དེ་ནི་གང་ལས་བྱུང་སྙམ་ན། མ་བརྟགས་འཇིག་རྟེན་གྲགས་པའི་ངོར་གཏི་མུག་མ་རིག་པ་ལས་བྱུང་བ་ཡིན་ཏེ། ངོ་བོ་ཉིད་ཀྱིས་གྲུབ་པ་ནི་མ་ཡིན་པའི་ཕྱིར་སུན་ཕྱུང་ནུས་པ་ཡིན་ནོ། །

**གཉིས་པ་ནི།**

 གང་ཕྱིར་བྱེད་པོ་མེད་ཅན་ལས་མེད་པ། །

 དེ་ཕྱིར་བདག་གི་བདག་མེད་པར་ཡོད་མིན། །

ཞེས་པ་སྟེ། ཇི་ལྟར་རྫ་མཁན་མེད་པར་བུམ་པ་མི་འབྱུང་བ་ལྟར་གང་ཕྱིར་བྱེད་པ་པོ་བདག་མེད་པ་ཅན་ལ་དེའི་ལས་སུ་བྱ་བ་ཕུང་པོའང་མེད་ལ། དེའི་ཕྱིར་བདག་གི་བ་ནི་དབང་སྒྱུར་བྱེད་ཀྱི་བདག་མེད་པར་བདག་གི་བ་ཡང་ཡོད་པ་མ་ཡིན་ནོ། །

**གསུམ་པ་ནི།**

 དེ་ཕྱིར་བདག་དང་བདག་གིས་སྟོང་ལྟ་ཞིང༌། །

 རྣལ་འབྱོར་པ་དེ་རྣམ་པར་གྲོལ་བར་འགྱུར། །

ཞེས་པ་སྟེ། ཆོས་ཐམས་ཅད་མིང་དུ་བཏགས་པ་ཙམ་ལས་དོན་ལ་མེད་པ་རྒྱུ་མཚན་དེའི་ཕྱིར་བདག་དང་བདག་གི་བ་རང་བཞིན་གྱིས་མ་གྲུབ་པའི་ཚུལ་ལ་དཔྱད་པས་དཔྱད་བཟོད་ཀྱི་དངོས་པོ་མེད་པར་སྟོང་པར་ལྟ་ཞིང༌། དེའི་རྒྱུན་གོམས་པ་ལས་རྣལ་འབྱོར་པ་དེ་ནི་སྲིད་ཞིའི་མཐའ་ལས་རྣམ་པར་གྲོལ་བར་འགྱུར་རོ། །དེ་སྐད་དུ་ཡང་སློབ་དཔོན་གྱིས། ནང་དང་ཕྱི་རོལ་ཉིད་དག་ལ། །བདག་དང་བདག་གི་སྙམ་ཟད་ན། །ཉེ་བར་ལེན་པ་དགག་འགྱུར་ཞིང༌། །དེ་ཟད་པས་ན་སྐྱེ་བ་ཟད། །ཅེས་སོ། །

**གསུམ་པ་རིགས་པ་དེས་དངོས་པོ་ཀུན་ལ་བསྒྲེ་ཚུལ་བསྟན་པ་ལ་གཉིས། སྤྱིར་བརྟེན་ནས་བཏགས་པའི་དངོས་པོ་ཀུན་ལ་བསྒྲེ་བ་དང༌། ཁྱད་པར་རྒྱུ་དང་འབྲས་བུའི་དངོས་པོ་ཀུན་ལ་བསྒྲེ་བའོ། །དང་པོ་ལ་གཉིས། བརྟེན་ནས་བཏགས་པ་ཁས་བླངས་པ་དང༌། འཇིག་རྟེན་གྱི་གྲགས་པ་སྒྲུབ་པའོ། །དང་པོ་ནི།**

 བུམ་པ་སྣམ་བུ་རེ་ལྡེ་དམག་དང་ནགས་ཚལ་ཕྲེང་བ་ལྗོན་ཤིང་དང༌། །

 ཁང་ཁྱིམ་ཤིང་རྟ་ཕྲན་དང་མགྲོན་གནས་ལ་སོགས་དངོས་རྣམས་གང་དག་དང༌། །

 དེ་བཞིན་གང་དག་སྒོ་ནས་སྐྱེ་འདིས་བསྙད་པ་དེ་རྣམས་རྟོགས་བྱ་སྟེ། །

 གང་ཕྱིར་ཐུབ་དབང་དེ་ནི་འཇིག་རྟེན་ལྷན་ཅིག་རྩོད་མི་མཛད་ཕྱིར་རོ། །

ཞེས་པ་སྟེ། བདག་དང་ཤིང་རྟའི་དཔྱད་པ་དེས་དངོས་པོ་གཞན་ཡང་མཚོན་ནུས་ཏེ། བུམ་པ་དང༌། སྣམ་བུ་དང༌། རེ་ལྡེ་དང༌། དམག་དང༌། ནགས་ཚལ་དང༌། ཕྲེང་བ་དང༌། ལྗོན་ཤིང་དང༌། ཁང་ཁྱིམ་དང༌། ཤིང་རྟ་དང༌། ཤིང་རྟ་ཕྲན་ཏེ་ཆུང་ངུ་དང༌། མགྲོན་གནས་ལ་སོགས་པ་དངོས་རྣམས་གང་དག་དང༌། དེ་བཞིན་དུ་ཡན་ལག་ལ་བརྟེན་ནས་གདགས་པའི་མིང་གང་དག་གི་སྒོ་ནས་འཇིག་རྟེན་པའི་སྐྱེ་བོ་འདི་རྣམས་ཀྱིས་ཐ་སྙད་བསྙད་པ་དེ་རྣམས་ཤིང་རྟ་བཞིན་དུ་རྟོགས་པར་བྱ་ཞིང་འཇིག་རྟེན་གྱིས་བཏགས་པ་ལ་དཔྱད་པར་མི་བྱ་སྟེ། རྒྱུ་མཚན་གང་གི་ཕྱིར་ན། ཐུབ་དབང་བཅོམ་ལྡན་འདས་དེ་ནི་འཇིག་རྟེན་དང་ལྷན་ཅིག་རྩོད་པ་མི་མཛད་པའི་ཕྱིར་རོ། །དེ་སྐད་དུ་མདོ་ལས། འཇིག་རྟེན་ང་དང་ལྷན་ཅིག་རྩོད་ཀྱི། ང་ནི་འཇིག་རྟེན་དང་མི་རྩོད་དོ། །གང་འཇིག་རྟེན་ན་ཡོད་པ་དང་མེད་པར་འདོད་པ་དེ་ནི་ང་ཡང་ཡོད་པ་དང་མེད་པར་བཞེད་དོ། །ཞེས་སོ། །

**གཉིས་པ་ནི།**

 ཡན་ལག་ཡོན་ཏན་འདོད་ཆགས་མཚན་ཉིད་དང་ནི་བུད་ཤིང་ལ་སོགས་དང༌། །

 ཡོན་ཏན་ཅན་ཡན་ལག་ཅན་ཆགས་དང་མཚན་གཞི་མེ་ལ་སོགས་དོན་དག །

 དེ་རྣམས་ཤིང་རྟའི་རྣམ་དཔྱད་བྱས་པས་རྣམ་བདུན་ཡོད་པ་མ་ཡིན་ཞིང༌། །

 དེ་ལས་གཞན་དུ་གྱུར་པར་འཇིག་རྟེན་གྲགས་པའི་སྒོ་ནས་ཡོད་པ་ཡིན། །

ཞེས་པ་སྟེ། གྱོ་མོ་ལ་སོགས་པ་བུམ་པའི་ཡན་ལག་དང༌། སྔོ་བསངས་སོགས་བུམ་པའི་ཡོན་ཏན་དང༌། འདོད་ཅིང་ཆགས་པ་དང༌། ལྟོ་ལྡིར་སོགས་མཚན་ཉིད་དང་ནི། བསྲེག་བྱ་བུད་ཤིང་ལ་སོགས་པ་དང༌། ཡོན་ཏན་ཅན་དེ་དང་ལྡན་པ་དང༌། ཡན་ལག་ཅན་བུམ་པ་དང༌། ཆགས་པ་སྟེ་འདོད་ཆགས་ཀྱི་རྟེན་དང༌། བུམ་པ་ལྟ་བུ་མཚན་གཞི་དང༌། སྲེག་བྱེད་མེ་ལ་སོགས་པའི་དོན་དེ་དག་ཕན་ཚུན་ལྟོས་པ་ཡིན་པས། དེ་རྣམས་ཤིང་རྟའི་རིགས་པས་རྣམ་པར་དཔྱད་པ་བྱས་པས་རྣམ་པ་བདུན་གྱི་སྒོ་ནས་བཙལ་ན་ཡོད་པ་མ་ཡིན་ཞིང༌། དེ་ལས་གཞན་དུ་གྱུར་པ་འཇིག་རྟེན་གྲགས་པའི་སྒོ་ནས་བཏགས་པ་ཙམ་དུ་ཡོད་པར་སྒྲུབ་ཆོག་པ་ཡིན་ནོ། །

**གཉིས་པ་རྒྱུ་དང་འབྲས་བུའི་དངོས་པོ་ཀུན་ལ་བསྒྲེ་བར་བསྟན་པ་ལ་གཉིས། དངོས་སྨྲ་བ་ལ་རྒྱུ་འབྲས་ཀྱི་རྣམ་བཞག་མི་འཐད་པར་བསྟན་པ་དང༌། རང་བཞིན་མེད་པའི་ཕྱོགས་ལ་འཐད་པར་བསྟན་པའོ། །དང་པོ་ལ་གཉིས། རྒྱུ་འབྲས་ལྟོས་གྲུབ་ཤིང་རྟའི་རིགས་པས་གྲུབ་པ་དང༌། རྒྱུ་འབྲས་ལྟོས་གྲུབ་མ་ཡིན་པ་ལ་གནོད་བྱེད་བརྗོད་པའོ། །དང་པོ་ནི།**

 གལ་ཏེ་རྒྱུ་ཡིས་བསྐྱེད་པར་བྱ་སྐྱེད་དེ་ལྟ་ན་དེ་རྒྱུ་ཡིན་ཞིང༌། །

 གལ་ཏེ་འབྲས་བུ་མི་སྐྱེད་ན་ནི་དེ་མེད་རྒྱུ་མེད་ཅན་དུ་འགྱུར། །

 འབྲས་བུ་ཡང་ནི་རྒྱུ་ཡོད་གྱུར་ན་སྐྱེ་བར་འགྱུར་བ་དེ་ཡི་ཕྱིར། །

 གང་ལས་གང་ཞིག་འགྱུར་བ་གང་ཞིག་ལས་སྔར་གང་ཞིག་འགྱུར་བ་སྨོས། །

ཞེས་པ་སྟེ། རྒྱུ་དང་འབྲས་བུའི་རྣམ་བཞག་ཐམས་ཅད་ཕན་ཚུན་ལྟོས་ནས་འཇོག་པ་ཡིན་ཏེ། གང་གི་ཕྱིར་ན། གལ་ཏེ་རྒྱུ་ཡིས་བསྐྱེད་པར་བྱ་བ་སྐྱེད་པ་དེ་ལྟ་ན་བསྐྱེད་བྱ་སྐྱེད་པ་དེ་རྒྱུ་ཡིན་ཞིང༌། གལ་ཏེ་འབྲས་བུ་མི་བསྐྱེད་ན་ནི་སྐྱེད་བྱེད་དེ་མེད་པས་འབྲས་བུ་རྣམས་རྒྱུ་མེད་ཅན་དུ་འགྱུར་ལ། འབྲས་བུ་ཡང་ནི་རྒྱུ་ཡོད་པར་གྱུར་ན་སྐྱེ་བར་འགྱུར་བ་དེའི་ཕྱིའི་རྒྱུ་འབྲས་ཤིང་རྟའི་འཇོག་ཚུལ་ལྟར་ལྟོས་ནས་བཞག་པ་ཡིན་གྱི། རང་བཞིན་གྱིས་གྲུབ་པ་མ་ཡིན་ཏེ། གལ་ཏེ་གྲུབ་ན་རྒྱུ་གང་ལས་འབྲས་བུ་གང་ཞིག་འབྱུང་བ་འགྱུར་བ་དེ་ཡང་བལྟོས་བྱ་གང་ཞིག་ལས་སྔར་ལྟོས་ཆོས་གང་ཞིག་འབྱུང་བར་འགྱུར་བ་སྨོས་ཤིག་སྟེ་སྨྲ་བར་མི་ནུས་པའི་ཕྱིར་རོ། །དེ་སྐད་དུ་ཡང་སློབ་དཔོན་གྱིས། བལྟོས་བྱ་གང་ཡིན་དེ་འགྲུབ་ན། །གང་ལ་ལྟོས་ནས་གང་ཞིག་འགྲུབ། །དངོས་པོ་ལྟོས་གྲུབ་གང་ཡིན་པ། །དེ་མ་གྲུབ་ན་ཇི་ལྟར་ལྟོས། །ཞེས་སོ། །

**གཉིས་པ་ལ་གཉིས། རྒྱུ་འབྲས་ཕྲད་དང་མ་ཕྲད་ཀྱི་རིགས་པས་གནོད་པ་དང༌། ཡོད་མེད་མཚུངས་པའི་རིགས་པས་གནོད་པའོ། །དང་པོ་ནི།**

 གལ་ཏེ་ཁྱོད་ཀྱི་རྒྱུ་ཡིས་ཕྲད་ནས་འབྲས་སྐྱེད་བྱེད་ན་དེ་ཡི་ཚེ། །

 དེ་དག་ནུས་པ་གཅིག་པས་སྐྱེད་བྱེད་འབྲས་བུ་ཐ་དད་མེད་འགྱུར་ཞིང༌། །

 སོ་སོར་ན་ནི་རྒྱུ་འདི་རྒྱུ་མིན་རྣམས་དང་ཁྱད་པར་མེད་འགྱུར་ལ། །

 གཉིས་པོ་འདི་དག་སྤངས་ནས་རྟོག་པ་གཞན་ཡང་ཡོད་པར་འགྱུར་མ་ཡིན། །

ཞེས་པ་སྟེ། རྒྱུས་འབྲས་བུ་རང་བཞིན་གྱིས་སྐྱེད་པར་བྱེད་ན་རྒྱུ་འབྲས་ཕྲད་ནས་སྐྱེད་དམ་མ་ཕྲད་པར་སྐྱེད། གལ་ཏེ་ཁྱོད་ཀྱི་རྒྱུ་ཡིས་ཕྲད་ནས་འབྲས་བུ་སྐྱེད་པར་བྱེད་ན། བར་མེད་པའམ་བར་དང་བཅས་པས་ཕྲད་ཅེས་དྲིའོ། །བར་མེད་ན་ཆུ་ཀླུང་དང་རྒྱ་མཚོ་བཞིན་དེ་དག་ནུས་པ་གཅིག་པས་སྐྱེད་བྱེད་རྒྱུ་དང་བསྐྱེད་བྱ་འབྲས་བུ་ཐ་དད་མེད་པར་འགྱུར་ཞིང༌། བར་དང་བཅས་པས་ཕྲད་ན་རྡུལ་ཕྲན་བཞིན་དུ་གཅིག་ཏུ་འདྲེས་པ་མེད་པས་ཕྲད་པ་མི་འཐད་ཅིང༌། གཉིས་པ་ལྟར་མ་ཕྲད་པར་སོ་སོར་སྐྱེད་པར་བྱེད་ན་ནི། ཤར་གྱི་ས་བོན་དང་ནུབ་ཀྱི་འབྲས་བུ་ལྟར་རྒྱུ་འདི་རྒྱུ་མིན་རྣམས་དང་ཁྱད་པར་མེད་པར་འགྱུར་ལ། ཕྲད་མ་ཕྲད་གཉིས་པོ་འདི་དག་སྤངས་ནས་རྟོག་པ་མུ་གསུམ་པ་གཞན་ཡང་ཡོད་པར་འགྱུར་བ་མ་ཡིན་ནོ། །དེ་སྐད་དུ་ཡང་སློབ་དཔོན་གྱིས། གཞན་ཉིད་ཡོད་པ་མ་ཡིན་ན། །དེ་ནི་དེ་དང་ཕྲད་མི་འགྱུར། །ཞེས་སོ། །

**གཉིས་པ་ནི།**

 ཅི་སྟེ་ཁྱོད་ཀྱི་རྒྱུ་ཡིས་འབྲས་བུ་སྐྱེད་པར་མི་བྱེད་དེ་ཕྱིར་འབྲས། །

 ཞེས་བྱ་ཡོད་མིན་འབྲས་བྲལ་རྒྱུ་ནི་རྒྱུ་མེད་ཅན་འགྱུར་ཡོད་པའང་མིན། །

ཞེས་པ་སྟེ། དེས་ན་རྒྱུ་འབྲས་རང་བཞིན་གྱིས་གྲུབ་པའང་ཡོད་པ་མ་ཡིན་ཏེ། ཕྲད་དང་མ་ཕྲད་གཉིས་ཀ་མི་འཐད་པ་དེ་ལྟར་མཐོང་ན་ཅི་སྟེ་ཁྱོད་ཀྱི་རྒྱུ་ཡིས་འབྲས་བུ་རང་བཞིན་གྱིས་བསྐྱེད་པར་མི་བྱེད་པ་རྒྱུ་མཚན་དེའི་ཕྱིར། འབྲས་བུ་ཞེས་བྱ་བ་དེ་ཡང་སྲིད་པ་ཡོད་པ་མ་ཡིན་ཏེ། འབྲས་བུ་དེ་མེད་ན་འབྲས་བུ་དང་བྲལ་བའི་རྒྱུ་ནི་རྒྱུར་འཇོག་པའི་དགོས་པའམ་རྒྱུ་མཚན་གང་ཡང་མེད་པས་རྒྱུ་མེད་ཅན་དུ་འགྱུར་བའི་ཕྱིར་རང་བཞིན་གྱིས་གྲུབ་པའི་རྒྱུ་ནི་ཡོད་པའང་འཐད་པ་མ་ཡིན་ནོ། །

**གཉིས་པ་རང་བཞིན་མེད་པའི་ཕྱོགས་ལ་འཐད་པ་བསྟན་པ་ལ་གཉིས། རང་ལུགས་འཇོག་པ་དང༌། དེ་ལ་རྩོད་པ་སྤོང་བའོ། །དང་པོ་ནི།**

 གང་ཕྱིར་འདི་དག་གཉིས་ཆར་ཡང་ནི་སྒྱུ་མ་དང་འདྲ་དེ་ཡི་ཕྱིར། །

 བདག་ལ་སྐྱོན་དུ་མི་འགྱུར་འཇིག་རྟེན་པ་ཡི་དངོས་པོ་རྣམས་ཀྱང་ཡོད། །

ཅེས་པ་སྟེ། དབུ་མ་པ་བདག་གི་ཕྱོགས་ལ་ཕྲད་དང་མ་ཕྲད་ཀྱི་རིགས་པ་འདིས་གནོད་པ་མི་འགྱུར་ཏེ། མ་བརྟགས་འཇིག་རྟེན་གྲགས་པའི་རྒྱུ་འབྲས་ཀྱི་དངོས་པོ་རྣམས་ཡོད་པར་ཁས་ལེན་པའི་ཕྱིར་དང༌། དོན་དམ་པའི་དབང་དུ་བྱས་ན་རང་བཞིན་གྱིས་གྲུབ་པའི་རྒྱུ་འབྲས་མི་སྲིད་དེ། རྒྱུ་མཚན་གང་གི་ཕྱིར་ན། རྒྱུ་འབྲས་གཉིས་ཆར་ཡང་ནི་མེད་བཞིན་དུ་སྣང་བ་སྒྱུ་མ་དང་འདྲ་བ་ཡིན་པའི་ཕྱིར་ཏེ། དེ་ཡང་སློབ་དཔོན་གྱིས། ཁྱོད་ཀྱིས་སྐྱེ་བ་ཐམས་ཅད་ནི། །སྒྱུ་མ་འབྱུང་བ་བཞིན་དུ་གསུངས། །ཞེས་བསྟན་པའི་ཕྱིར་རོ། །

**གཉིས་པ་ལ་གཉིས། རྩོད་པ་འགོད་པ་དང༌། སུན་འབྱིན་བཤད་པའོ། །དང་པོ་ལ་གཉིས། ཕྲད་སོགས་རང་ལ་མཚུངས་པའི་རྩོད་པ་འགོད་པ་དང༌། གཏན་ཚིགས་ཡང་དག་མིན་པའི་རྩོད་པ་འགོད་པའོ། །དང་པོ་ནི།**

 སུན་འབྱིན་འདིས་སུན་དབྱུང་བྱ་ཕྲད་ནས་འབྱིན་ནམ་མ་ཕྲད་པར། །

 ཡིན་ཞེས་ཉེས་པ་འདི་ནི་ཁྱོད་ལའང་འགྱུར་བ་མ་ཡིན་ནམ། །

 གང་ཚེ་དེ་སྐད་སྨྲ་ཞིང་རང་ཕྱོགས་ཁོ་ན་རྣམ་འཇོམས་པ། །

 དེ་ཚེ་ཁྱོད་ཀྱིས་སུན་ནི་འབྱིན་པར་ནུས་མ་ཡིན། །

ཞེས་པ་སྟེ། འོ་ན་དབུ་མ་པ་ཁྱོད་ཀྱིས་སུན་འབྱིན་འདིས་སུན་དབྱུང་བྱ་དང་ཕྲད་ནས་འབྱིན་ནམ་མ་ཕྲད་པར་འབྱིན་པ་ཡིན་ཞེས་སྨྲས་པའི་ཉེས་པ་འདི་ནི། དབུ་མ་པ་ཁྱོད་རང་ལའང་ཐལ་བར་འགྱུར་བ་མ་ཡིན་ནམ། གང་ཚེ་ཕྲད་དང་མ་ཕྲད་གཉིས་ཀ་མི་རུང་ཞེས་ཚིག་དེ་སྐད་སྨྲ་ཞིང་རང་གི་ཕྱོགས་ཁོ་ན་རྣམ་པར་འཇོམས་པའི་ཐོ་བ་ཉོས་པ། དེའི་ཚེ་ཁྱོད་ཀྱིས་ཕ་རོལ་པོ་སུན་དབྱུང་བར་འདོད་ཀྱང་སུན་ནི་འབྱིན་པར་ནུས་པ་མ་ཡིན་ནོ། །

**གཉིས་པ་ནི།**

 གང་ཕྱིར་རང་གི་ཚིག་ལའང་ཐལ་བར་མཚུངས་པའི་ལྟག་ཆོད་ཀྱིས། །

 རིགས་པ་མེད་པར་དངོས་མཐའ་དག་ལ་སྐུར་འདེབས་དེ་ཡི་ཕྱིར། །

 ཁྱོད་ནི་སྐྱེ་བོ་དམ་པས་བཞེད་མི་འགྱུར་ཞིང་གང་གི་ཕྱིར། །

 ཁྱོད་ལ་རང་ཕྱོགས་མེད་པས་སུན་ཅི་ཕྱིན་དུ་རྒོལ་བའང་ཡིན། །

ཞེས་པ་སྟེ། རྒྱུ་མཚན་གང་གི་ཕྱིར་ཞེ་ན། ཁྱོད་རང་གི་ཚིག་ལའང་ཐལ་བར་མཚུངས་པའི་ལྟག་ཆོད་ཀྱིས་ཏེ་གཏན་ཚིགས་ལྟར་སྣང་བ་འདི་ལ་འཐད་པའི་རིགས་པ་ཅི་ཞིག་ཡོད་དེ། དཔེར་ན་ཁབ་ལེན་གྱིས་ལྕགས་མ་ཕྲད་ཀྱང་རུང་བའི་ཡུལ་ན་གནས་པའི་ལྕགས་འདྲེན་གྱི་མ་ཕྲད་པ་ཐམས་ཅད་མི་འདྲེན་པ་དཔེ་དེ་བཞིན་དུ། མིག་གིས་མ་ཕྲད་པར་ཁོ་ནར་རུང་བའི་ཡུལ་ན་གནས་པའི་གཟུགས་མཐོང་གི་ཐམས་ཅད་མཐོང་བ་མ་ཡིན་པ་དེ་བཞིན་དུ། རྒྱུ་ཡིས་ཀྱང་མ་ཕྲད་པར་རུང་བའི་འབྲས་བུ་བསྐྱེད་ཀྱང་མ་ཕྲད་པ་ཐམས་ཅད་མི་བསྐྱེད་པའི་ཕྱིར། དབུ་མ་པ་ཁྱོད་ཀྱིས་རིགས་པ་མེད་པར་དངོས་པོ་མཐའ་དག་ལ་མེད་དོ་ཞེས་སྐུར་པ་འདེབས་པ་དེ་ཡི་ཕྱིར། ཁྱོད་ནི་སྐྱེ་བོ་དམ་པའི་བཞེད་པ་ཇི་བཞིན་པ་རྟོགས་པར་མི་འགྱུར་ཏེ། གང་གི་ཕྱིར་ཞེ་ན། ཁྱོད་ལ་རང་ཕྱོགས་བཞག་ཏུ་མེད་པས་གཞན་ཕྱོགས་འབའ་ཞིག་སུན་འབྱིན་ཕྱིན་ཅི་ལོག་ཏུ་རྒོལ་བར་བྱེད་པའང་ཡིན་པའི་ཕྱིར་རོ་ཞེའོ། །

**གཉིས་པ་སུན་འབྱིན་བཤད་པ་ལ་གཉིས། སྐབས་ཀྱི་རྩོད་སྤོང་དངོས་བཤད་པ་དང༌། རྩོད་སྤོང་ལྷག་མ་གོང་དུ་ཞལ་འཕང་བསྟན་པའོ། །དང་པོ་ལ་གཉིས། རྩོད་པ་རང་ལ་འགྱུར་བ་མེད་ཚུལ་མདོར་བསྟན་པ་དང༌། སྟོང་རྟེན་འགལ་མེད་སྒྲུབ་ཚུལ་རྒྱས་པར་བཤད་པའོ། །དང་པོ་ནི།**

 སུན་འབྱིན་པས་སུན་དབྱུང་བྱ་མ་ཕྲད་སུན་ནི་འབྱིན་བྱེད་དམ། །

 འོན་ཏེ་ཕྲད་ནས་ཡིན་ཞེས་སྨྲས་ཟིན་ཉེས་པ་འདིར་གང་ལ། །

 ངེས་པར་ཕྱོགས་ཡོད་དེ་ལ་འགྱུར་གྱི་བདག་ལ་ཕྱོགས་འདི་ནི། །

 ཡོད་པ་མིན་པ་ཐལ་བར་འགྱུར་བ་འདི་ནི་སྲིད་མ་ཡིན། །

ཞེས་པ་སྟེ། ཁྱོད་ཀྱིས་ཇི་སྐད་བཤད་པའི་ཐལ་བ་འདི་ཆོས་ཅན། ཁྱོད་རང་ལ་འགྱུར་གྱི་བདག་ལ་མི་འགྱུར་ཏེ། སུན་འབྱིན་པས་སུན་དབྱུང་བྱ་དང་མ་ཕྲད་པར་སུན་ནི་འབྱིན་པར་བྱེད་དམ། འོན་ཏེ་ཕྲད་ནས་སུན་འབྱིན་པར་ཡིན་ཞེས་སྨྲས་ཟིན་གྱི་ཉེས་པ་ནི་རྩོད་པའི་སྐབས་འདིར་གང་ལ་བདེན་གྲུབ་ཏུ་སྨྲ་བའི་ཕྱོགས་ཡོད་པ་དེ་ལ་སྐྱོན་དེ་འགྱུར་གྱི། བདག་ལ་དེ་ལྟ་བུའི་ཕྱོགས་འདི་ནི་ཡོད་པ་མ་ཡིན་པའི་ཕྱིར། ཐལ་བར་འགྱུར་བའི་སྐྱོན་འདི་ནི་སྲིད་པ་མ་ཡིན་ཏེ། རང་ལུགས་ལ་ཕྲད་མ་ཕྲད་གཉིས་ཀ་རང་བཞིན་མེད་པའི་ཕྱིར་རོ། །

**གཉིས་པ་ལ་གཉིས། མ་བརྟགས་ངོ་ན་སྣང་དུ་རུང་བའི་དཔེ་བསྟན་པ་དང༌། བརྟགས་པའི་ངོ་ན་རང་བཞིན་མེད་པའི་དོན་གྲུབ་པར་བསྟན་པའོ། །དང་པོ་ལ་གཉིས། སྣང་ཚུལ་གཟུགས་བརྙན་གྱི་དཔེ་སྤྱིར་བསྟན་པ་དང༌། སྣང་བ་བདེན་མེད་དུ་རྟོགས་པའི་དཔེ་བྱེ་བྲག་ཏུ་བསྟན་པའོ། །དང་པོ་ནི།**

 ཇི་ལྟར་ཁྱོད་ཀྱིས་ཉི་མའི་དཀྱིལ་འཁོར་ལ་ཡོད་ཁྱད་པར་རྣམས། །

 གཟུགས་བརྙན་ལ་ཡང་གཟས་བཟུང་ལ་སོགས་རྣམས་ཚེ་མཐོང་འགྱུར་ལ། །

 ཉི་མ་དང་ནི་གཟུགས་བརྙན་རྣམ་པར་ཕྲད་དང་མར་ཕྲད་པར། །

 མི་རིགས་མོད་ཀྱི་བརྟེན་ནས་ཐ་སྙད་ཙམ་ཞིག་འབྱུང་འགྱུར་ཞིང༌། །

ཞེས་པ་སྟེ། དཔེ་ཇི་ལྟར་ན་ཁྱོད་ཀྱིས་ཉི་མའི་དཀྱིལ་འཁོར་ལ་ཡོད་པའི་གཟས་ཟིན་པ་དང་མ་ཟིན་པའི་ཁྱད་པར་རྣམས། ཆུ་དྭངས་མའི་ནང་དུ་ཤར་བའི་ཉི་མའི་གཟུགས་བརྙན་ལ་ཡང་གཟས་བཟུང་བ་ལ་སོགས་པ་རྣམས་དུས་དེ་དང་དེའི་ཚེ་མཐོང་བར་འགྱུར་ལ། ཉི་མ་དང་ནི་གཟུགས་བརྙན་རྣམ་པར་ཕྲད་དང་མ་ཕྲད་ཅེས་བརྟགས་ན་མི་རིགས་མོད་ཀྱི། འོན་ཀྱང་གཟུགས་བརྙན་ལ་བརྟེན་ནས་ཉི་མ་གཟས་བཟུང་བའི་ཐ་སྙད་ཙམ་ཞིག་འཇིག་རྟེན་ན་འབྱུང་བར་འགྱུར་ཞིང་མཐོང་བ་ཡོད་པའི་ཕྱིར་རོ། །

**གཉིས་པ་ནི།**

 མི་བདེན་བཞིན་དུའང་རང་གི་བྱད་བཞིན་མཛེས་པར་བསྒྲུབ་བྱའི་ཕྱིར། །

 དེ་ནི་ཡོད་པ་ཇི་ལྟར་དེ་བཞིན་འདིར་ཡང་ཤེས་རབ་གདོང༌། །

 སྦྱང་བར་བྱ་ལ་ནུས་པ་མཐོང་བར་འགྱུར་བའི་གཏན་ཚིགས་ནི། །

 འཐད་པ་དང་བྲལ་ལས་ཀྱང་བསྒྲུབ་བྱ་རྟོགས་ཞེས་ཤེས་པར་བྱ། །

ཞེས་པ་སྟེ། གཞན་ཡང་གཟུགས་བརྙན་མི་བདེན་བཞིན་དུའང་རང་གི་བྱད་བཞིན་མཛེས་པར་བསྒྲུབ་པར་བྱ་བའི་ཕྱིར། མེ་ལོང་གི་གཟུགས་བརྙན་དེ་ལ་ནི་བྱད་བཞིན་གསལ་བར་ཡོད་པ་ཇི་ལྟ་བར་དེ་བཞིན་དུ་དོན་གྱི་སྐབས་འདིར་ཡང་ཤེས་རབ་ཀྱི་གདོང་ལ་གཏི་མུག་གིས་གཡོགས་ཏེ་རྒྱུ་འབྲས་རང་བཞིན་གྱིས་གྲུབ་པར་ཞེན་པའི་དྲི་མ་སྦྱང་བར་བྱ་བ་ལ་སྦྱོང་བྱེད་ཀྱི་ནུས་པ་མཐོང་བར་འགྱུར་བའི་གཏན་ཚིགས་ནི། ཕྲད་མ་ཕྲད་སོགས་ཀྱི་འཐད་པ་དང་བྲལ་བ་ལས་ཀྱང་རང་གི་བསྒྲུབ་བྱ་སྣང་བ་བདེན་མེད་དུ་རྟོགས་ཚུལ་གཟུགས་བརྙན་གྱི་བྱད་བཞིན་དང་འདྲའོ་ཞེས་ཤེས་པར་བྱའོ། །

**གཉིས་པ་བརྟགས་པའི་ངོ་ན་རང་བཞིན་མེད་པའི་དོན་གྲུབ་པར་བསྟན་པ་ལ་གཉིས། རང་ལ་ཁས་ལེན་མེད་པས་སྐྱོན་དུ་མི་འགྱུར་བར་བསྟན་པ་དང༌། ཁྱོད་ཀྱི་རང་བཞིན་སྒྲུབ་པའི་གཏན་ཚིགས་དོན་མེད་པར་བསྟན་པའོ། །དང་པོ་ནི།**

 གལ་ཏེ་རང་གི་བསྒྲུབ་བྱ་གོ་བྱེད་གཏན་ཚིགས་དངོས་གྲུབ་དང༌། །

 དངོས་སུ་གོ་བྱ་ཉིད་འགྱུར་བསྒྲུབ་བྱའི་ངོ་བོའང་ཡོད་གྱུར་ན། །

 ཕྲད་པ་ལ་སོགས་རིགས་པ་ཉེ་བར་སྦྱོར་བར་འགྱུར་ཞིག་ན། །

 དེ་ཡང་ཡོད་པ་མིན་པས་ཁྱོད་ཀྱི་ཡི་ཆད་འབའ་ཞིག་ཡིན། །

ཞེས་པ་སྟེ། གལ་ཏེ་ངེད་ཀྱི་ཕྱོགས་ལ་རང་གི་བསྒྲུབ་བྱ་དེ་བསྒྲུབ་པ་ལ་གོ་བྱེད་དམ་སྒྲུབ་བྱེད་ཀྱི་གཏན་ཚིགས་དངོས་པོར་བདེན་པར་གྲུབ་པ་ཉིད་དུ་བཀོད་པ་དང༌། དངོས་སུ་གོ་བར་བྱ་བ་ཉིད་དུ་གྱུར་པའི་བསྒྲུབ་བྱའི་ངོ་བོའང་དངོས་པོ་ཁས་ལེན་ཡོད་པར་འགྱུར་ན། ཕྲད་པ་ལ་སོགས་པའི་རིགས་པ་ཉེ་བར་སྦྱོར་བ་འགྱུར་བ་ཞིག་ཁྱོད་དང་མཚུངས་པར་ཁས་ལེན་ན་ང་ལའང་སྐྱོན་དེ་ཡོད་པར་འགྱུར་གྱི། དེ་ཡང་ང་ལ་ཁས་ལེན་ཡོད་པ་མིན་པས་ཁྱོད་ཀྱི་ཀླན་ཀ་འདི་ནི་ཁྱོད་རང་གི་ཡིད་ཁོང་དུ་ཆུད་པའི་ཡི་ཆད་འབའ་ཞིག་ཡིན་ཏེ། དཔེར་ན་རབ་རིབ་ཅན་གྱིས་རབ་རིབ་མེད་པ་ལ་བསྙོན་དུ་མེད་པ་བཞིན་དུ་མིག་དང་ཁབ་ལེན་གྱི་དཔེ་བསྟན་པས་ཀྱང་ང་ལ་གནོད་མི་ནུས་པའི་ཕྱིར་རོ། །

**གཉིས་པ་ནི།**

 དངོས་རྣམས་མཐའ་དག་དངོས་པོ་མེད་པར་རྟོགས་སུ་གཞུག་པར་ནི། །

 ནུས་པར་ཆེ་སླ་ཇི་ལྟ་དེ་ལྟར་རང་བཞིན་གཞན་དག་ལ། །

 ཁོང་དུ་ཆུད་པ་བདེ་བླག་ཏུ་ནི་ནུས་པ་མ་ཡིན་ནོ། །

 རྟོག་གེ་ངན་པའི་དྲྭ་བས་འཇིག་རྟེན་ཅི་སྟེ་འདིར་བཅོལ་བྱེད། །

ཅེས་པ་སྟེ། དབུ་མ་པས་དངོས་པོ་སྨྲ་བའི་ཞེ་འདོད་ཀྱི་དངོས་པོ་མཐའ་དག་རང་བཞིན་གྱིས་གྲུབ་པའི་དངོས་པོ་མེད་པར་རྟོགས་སུ་གཞུག་པར་ནི་ནུས་པ་ཆེས་སླ་བ་ཡིན་ཏེ། ཇི་ལྟར་གཉིས་ཀ་ལ་རང་བཞིན་མེད་པ་མཐུན་སྣང་དུ་གྲུབ་པའི་དཔེ་སྒྱུ་མ་དང་རྨི་ལམ་སོགས་བསྟན་དུ་ཡོད་པའི་ཕྱིར་དང༌། དེ་ལྟར་རང་བཞིན་བདེན་གྲུབ་ཏུ་ཡོད་པ་དེ་དབུ་མ་པ་གཞན་དག་ལ་ཁོང་དུ་ཆུད་པ་ནི་བདེ་བླག་ཏུ་ནུས་པ་མ་ཡིན་ཏེ། དབུ་མ་པའི་ངོར་བདེན་གྲུབ་སྟོན་པའི་དཔེ་མི་རྙེད་པའི་ཕྱིར་རོ། །དེར་མ་ཟད་ཁྱོད་ཀྱིས་རང་བཞིན་ཡོད་པར་སྒྲུབ་བྱེད་ཀྱི་གཏན་ཚིགས་དག་ཀྱང་དོན་མེད་པ་ཡིན་ཏེ། དངོས་པོ་སྨྲ་བ་ཁྱོད་ལ་འདིར་སུ་ཞིག་གིས་བཅོལ་ནས་འཇིག་རྟེན་པ་རྣམས་རྟོག་གེ་ངན་པའི་དྲྭ་བས་ཅི་སྟེ་འཆིང་བར་བྱེད་དེ་བྱེད་མི་རིགས་པར་ཐལ། འཇིག་རྟེན་པ་རྣམས་སྲིན་བུ་རང་གི་ཁ་ཆུས་རང་བཅིངས་པ་ལྟར་རང་གི་ལྷན་སྐྱེས་རྣམ་པར་རྟོག་པའི་སྦུབས་ཀྱིས་གཏུམས་པའི་སྟེང་དུ་ཀུན་བཏགས་ཀྱི་རྒྱ་བསླན་ཏེ་ཡོད་པ་ལ་ཆེད་དུ་འཆིང་བར་བྱེད་མི་དགོས་པའི་ཕྱིར་རོ། །

**གཉིས་པ་རྩོད་སྤོང་ལྷག་མ་གོང་དུ་ཞལ་འཕང་བསྟན་པ་ནི།**

 སུན་འབྱིན་ལྷག་མ་གོང་དུ་བསྟན་པ་ཡང་ནི་ཤེས་བྱས་ནས། །

 ཕྲད་པ་ལ་སོགས་ཕྱོགས་ཀྱི་ལན་གྱི་ཆེད་དུ་འདིར་གཏང་བྱ། །

 སུན་ཅི་ཕྱིན་དུ་རྒོལ་བ་པོ་ཡང་ཇི་ལྟར་ཡོད་མིན་པ། །

 དེ་སྐད་སྔར་བཤད་ལྷག་མ་ཕྱོགས་འདི་ཉིད་ཀྱིས་རྟོགས་པར་བྱ། །

ཞེས་པ་སྟེ། བསྟན་བཅོས་རྩ་བ་ཤེས་རབ་ལས་སུན་འབྱིན་པའི་རྒོལ་བ་ངན་པའི་ལྷག་མ་ཚར་གཅོད་པའི་རིགས་པ་གོང་དུ་ཆོས་དང་གང་ཟག་གི་བདག་གཉིས་སུན་འབྱིན་པའི་རྩོད་སྤོང་ཇི་སྙེད་ཅིག་བསྟན་པ་ཡང་ནི་ཤེས་པའམ་དྲན་པར་བྱས་ནས་འགོག་པ་དང༌། འདིར་ཡང་ཕྲད་དང་མ་ཕྲད་ལ་སོགས་པའི་དཔྱད་པ་བསྟན་པ་ལ་རྒོལ་བ་ངན་པའི་ཕྱོགས་ཀྱི་ལན་གྱི་ཆེད་དུ་འདིར། ངེས་པར་ཕྱོགས་ཡོད་འདི་ལ་འགྱུར་གྱི་ཞེས་གསུངས་པའི་རིགས་པ་གཏང་བར་བྱ་དགོས་ཤིང༌། དེར་མ་ཟད་ང་ལ་སུན་ཅི་ཕྱིན་དུ་རྒོལ་བ་པོ་ཡིན་པར་བསྟན་པའི་སྐྱོན་ཡང་མེད་དེ། ཇི་ལྟར་རང་ལ་ཁས་ལེན་མེད་པའི་དབང་གིས་གཞན་ལ་རྒོལ་བའི་རྣམ་པར་རྟོག་པ་ཡང་ཡོད་པ་མ་ཡིན་པ་ཉིད་ཀྱི་ཕྱིར་རོ། །དེ་སྐད་དུ་ཡང་སྔར་གོང་དུ། རྟོག་རྣམས་དངོས་པོ་ཡོད་ན་འགྱུར་བ་སྟེ། །ཞེས་སོགས་ཀྱིས་བཤད་ཟིན་པ་དང༌། ཡང་རྒོལ་བའི་ལྷག་མ་འདིར་ཁྱོད་ལ་རང་ཕྱོགས་མེད་པས་སུན་ཅི་ཕྱིན་དུ་རྒོལ་བའང་ཡིན། ཞེས་པའི་ཕྱོགས་འདིའི་ཉེས་པ་མི་འཇུག་པ་ཡང་བདག་ལ་ཐལ་བར་འགྱུར་བ་འདི་ཡང་སྲིད་མ་ཡིན། ཞེས་གསུངས་པའི་རིགས་པ་འདི་ཉིད་ཀྱིས་རྟོགས་པར་བྱའོ། །

**གཉིས་པ་ཐེག་ཆེན་འཕགས་པས་རྟོགས་བྱའི་སྟོང་ཉིད་བྱེ་བྲག་ཏུ་བཤད་པ་ལ་གཉིས། མདོར་བསྟན་པ་དང༌། རྒྱས་པར་བཤད་པའོ། །དང་པོ་ལ་གཉིས། དགོས་པའི་དབང་གིས་ཕྱེ་སྟེ་གསུངས་ཚུལ་དང༌། ཐེག་པ་ཆེན་པོའི་རྟོགས་བྱ་ཡིན་ཚུལ་བསྟན་པའོ། །དང་པོ་ནི།**

 བདག་མེད་འདི་ནི་འགྲོ་བ་རྣམ་དགྲོལ་ཕྱིར། །

 ཆོས་དང་གང་ཟག་དབྱེ་བས་རྣམ་གཉིས་གསུངས། །

 དེ་ལྟར་སྟོན་པས་སླར་ཡང་འདི་ཉིད་ནི། །

 གདུལ་བྱ་རྣམས་ལ་ཕྱེ་སྟེ་རྣམ་མང་གསུངས། །

ཞེས་པ་སྟེ། བཅོམ་ལྡན་འདས་ཀྱིས་ཆོས་ཐམས་ཅད་རང་བཞིན་གྱིས་མ་གྲུབ་པའི་བདག་མེད་པའི་དོན་འདི་ནི་གདགས་གཞི་ཆོས་དང་གང་ཟག་གི་དབྱེ་བས་རྣམ་པ་གཉིས་སུ་ཕྱེ་སྟེ་གསུངས་པའི་དགོས་པ་ཡོད་དེ། འགྲོ་བ་རྣམས་འཁོར་བ་ལས་རྣམ་པར་དགྲོལ་བར་བྱ་བའི་ཕྱིར་རོ། །དེ་ཡང་ཉན་རང་གི་རིགས་ཅན་རྣམས་དགྲོལ་བའི་ཕྱིར་དུ་གང་ཟག་གི་བདག་མེད་གསུངས་ལ། བྱང་ཆུབ་སེམས་དཔའི་རིགས་ཅན་རྣམས་དགྲོལ་བའི་ཕྱིར་དུ་བདག་མེད་པ་གཉིས་ཀ་གསུངས་སོ། །

 འོ་ན་ཉན་རང་ལ་ཆོས་ཀྱི་བདག་མེད་རྟོགས་པ་མེད་དམ་ཞེ་ན། ཉན་རང་གིས་རྟེན་ཅིང་འབྲེལ་བར་འབྱུང་བ་རྐྱེན་ཉིད་འདི་པ་ཙམ་མཐོང་མོད་ཀྱི། དེ་ལྟར་ན་ཡང་དེ་དག་ལ་ཆོས་ཀྱི་བདག་མེད་རྫོགས་པར་སྒོམ་པ་མེད་ལ། ཁམས་གསུམ་ན་སྤྱོད་པའི་ཉོན་མོངས་པ་སྤོང་བའི་ཐབས་ཙམ་ཞིག་སྟེ་གང་ཟག་གི་བདག་མེད་རྫོགས་པར་སྒོམ་པ་ཡོད་དོ། །འོ་ན་གང་ཟག་གི་བདག་མེད་པ་ཤེས་ན་ཆོས་གཞན་གྱི་བདག་མེད་ཅི་སྟེ་མི་ཤེས་པར་ཐལ། ཆོས་གཅིག་གི་སྟོང་ཉིད་ཀུན་གྱི་སྟོང་ཉིད་ཡིན་པར་མཚུངས་པའི་ཕྱིར་ཞེ་ན། མ་ཁྱབ་སྟེ་ཉན་ཐོས་པས་བུམ་པ་རང་བཞིན་མེད་པ་བཏགས་པ་ཙམ་ཞིག་རྟོགས་དུས་ཆ་མེད་གཉིས་ཀྱང་དེར་ཅིས་མི་རྟོགས་ཏེ་རྟོགས་པར་ཐལ། རིགས་པ་མགོ་མཚུངས་པའི་ཕྱིར་རོ། །དེས་ན་དེ་རྟོགས་པའི་ཐབས་ཀྱི་རྐྱེན་མ་ཚང་བའི་དབང་གིས་ཡིན་པ་སྟེ། སློབ་དཔོན་གྱིས། ཉན་ཐོས་ཐེག་པ་དེ་ལས་ནི། །བྱང་ཆུབ་སེམས་དཔའི་སྨོན་ལམ་དང༌། །སྤྱོད་པ་ཡོངས་བསྔོ་མ་བཤད་དེས། །ཐེག་ཆེན་རྟོགས་པ་ག་ལ་འགྱུར། །ཞེས་སོ། །དེ་ལྟར་བདག་མེད་གཉིས་པོ་འདི་ཉིད་ལ་སྟོན་པས་སླར་ཡང་གདུལ་བྱའི་བསམ་པ་ལ་དགོངས་ནས་ཐེག་པ་ཆེན་པོའི་གདུལ་བྱ་རྣམས་ལ་རྣམ་པ་མང་དུ་ཕྱེ་སྟེ་གསུངས་པ་ཡིན་ནོ། །

**གཉིས་པ་ནི།**

 སྤྲོས་དང་བཅས་པར་སྟོང་པ་ཉིད། །

 བཅུ་དྲུག་བཤད་ནས་མདོར་བསྡུས་ཏེ། །

 སླར་ཡང་བཞིར་བཤད་དེ་དག་ནི། །

 ཐེག་ཆེན་དུ་ཡང་བཞེད་པ་ཡིན། །

ཞེས་པ་སྟེ། ཐེག་ཆེན་གྱི་རྟོགས་བྱ་ཇི་ལྟར་ཞེ་ན། ཤེས་རབ་ཀྱི་ཕ་རོལ་ཏུ་ཕྱིན་པའི་དོན་སྤྲོས་པ་དང་བཅས་པར་སྟོང་པ་ཉིད་བཅུ་དྲུག་ཏུ་རྒྱས་པར་བཤད་ནས། སླར་ཡང་མདོར་བསྡུས་ཏེ་བཞིར་བཤད་པ་དེ་དག་ནི་ཐེག་དམན་ལ་ཉོན་སྒྲིབ་སྤོང་བའི་ཐབས་ཙམ་མ་གཏོགས་རྫོགས་པར་སྒོམ་པ་མེད་པར་བསྟན་ནས་ཐེག་ཆེན་དུ་ཤེས་སྒྲིབ་སྤོང་བའི་ཐབས་སུ་ཡང་དག་པར་རྫོགས་པར་བཞེད་པ་ཡིན་ནོ། །

**གཉིས་པ་རྒྱས་པར་བཤད་པ་ལ་གསུམ། བཅུ་དྲུག་ཏུ་རྒྱས་པར་ཕྱེ་སྟེ་བསྟན་པ། སླར་ཡང་བཞིར་བསྡུས་ཏེ་བསྟན་པ། ཁུངས་སྨོས་ཏེ་མཇུག་སྡུད་བསྟན་པའོ། །དང་པོ་ལ་བརྒྱད་ཚན་གཉིས་ལས། དང་པོའི་དང་པོ་ནང་སྟོང་པ་ཉིད་ནི།**

 གང་ཕྱིར་དེ་ཡི་རང་བཞིན་ཏེ། །

 ཡིན་ཕྱིར་མིག་ནི་མིག་གིས་སྟོང༌། །

 དེ་བཞིན་རྣ་བ་སྣ་དང་ལྕེ། །

 ལུས་དང་ཡིད་ཀྱང་བསྙད་པར་བྱ། །

 ཐེར་ཟུག་གནས་པ་མ་ཡིན་དང༌། །

 འཇིག་པ་མ་ཡིན་ཉིད་ཀྱི་ཕྱིར། །

 མིག་ལ་སོགས་པ་དྲུག་པོ་ཡི། །

 རང་བཞིན་མེད་ཉིད་གང་ཡིན་པ། །

 དེ་ནི་ནང་སྟོང་ཉིད་དུ་འདོད། །

ཅེས་པ་སྟེ། མིག་ནི་རང་གི་ངོ་བོ་སྟོང་པ་ཉིད་ཡིན་ཏེ། གང་གི་ཕྱིར་ན། མིག་དེའི་རང་བཞིན་མ་གྲུབ་པ་དེ་ནི་སྟོང་པ་ཉིད་ཡིན་པའི་ཕྱིར་མིག་ནི་མིག་གིས་སྟོང་པ་དང༌། དེ་བཞིན་དུ་རྣ་བ་དང་སྣ་དང་ལྕེ་དང་ལུས་དང་ཡིད་ཀྱང་དེ་བཞིན་དུ་བསྙད་པར་བྱའོ། །དེ་དག་དོན་དམ་པར་ཐེར་ཟུག་ཏུ་གནས་པ་སྟེ་རྟག་པ་མ་ཡིན་པ་དང༌། ཅུང་ཟད་གནས་ནས་དེའི་འོག་ཏུ་ལྡོག་པའི་འཇིག་པ་སྟེ་མི་རྟག་པ་ཡང་མ་ཡིན་པ་ཉིད་ཀྱི་ཕྱིར། མིག་ལ་སོགས་པ་ནང་གི་དབང་པོ་དྲུག་པོ་དེའི་རང་བཞིན་མེད་པ་ཉིད་གང་ཡིན་པ་དེ་ནི་ནང་སྟོང་པ་ཉིད་དུ་འདོད་དེ། ཡོད་པ་ཆད་པའི་སྟོང་པའམ་སྟོང་ཉིད་མ་ཡིན་པ་ནི་ཅུང་ཟད་ཀྱང་མེད་པའི་ཕྱིར་རོ། །

**གཉིས་པ་ཕྱི་སྟོང་པ་ཉིད་ནི།**

 གང་ཕྱིར་དེ་ཡི་རང་བཞིན་དེ། །

 ཡིན་ཕྱིར་གཟུགས་ནི་གཟུགས་ཀྱིས་སྟོང༌། །

 སྒྲ་དང་དྲི་རོ་རེག་བྱ་དང༌། །

 ཆོས་རྣམས་ཉིད་ཀྱང་དེ་བཞིན་ནོ། །

 གཟུགས་སོགས་རང་བཞིན་མེད་པ་ཉིད། །

 ཕྱི་རོལ་སྟོང་པ་ཉིད་དུ་འདོད། །

ཅེས་པ་སྟེ། གཟུགས་ནི་རང་གི་ངོ་བོ་སྟོང་པ་ཉིད་ཡིན་ཏེ། གང་གི་ཕྱིར་ན། གཟུགས་དེའི་རང་བཞིན་མ་གྲུབ་པ་དེ་ནི་སྟོང་པ་ཉིད་ཡིན་པའི་ཕྱིར་གཟུགས་ནི་གཟུགས་ཀྱིས་སྟོང་པ་དང༌། དེ་བཞིན་དུ་སྒྲ་དང་དྲི་དང་རོ་དང་རེག་བྱ་དང་ཆོས་ཉིད་ཀྱང་དེ་བཞིན་དུ་ངོ་བོ་སྟོང་པ་ཡིན་ནོ། །གཟུགས་ལ་སོགས་པ་ཕྱིའི་ཡུལ་དྲུག་པོ་དེའི་རང་བཞིན་མེད་པ་ཉིད་གང་ཡིན་པ་དེ་ནི་ཕྱི་རོལ་སྟོང་པ་ཉིད་དུ་འདོད་དེ། སྔར་ཡོད་སྟོང་པའམ་སྟོང་ཉིད་མ་ཡིན་པ་ནི་ཅུང་ཟད་ཀྱང་མེད་དོ། །

**གསུམ་པ་ཕྱི་ནང་སྟོང་པ་ཉིད་ནི།**

 གཉིས་ཆར་རང་བཞིན་མེད་ཉིད་ནི། །

 ཕྱི་ནང་སྟོང་པ་ཉིད་ཡིན་ནོ། །

ཞེས་པ་སྟེ། ཤེས་རྒྱུད་ཀྱིས་བསྡུས་པའི་དབང་རྟེན་ལྔ་ནི་ནང་གི་ཆོས་དང༌། ཤེས་པས་མ་བསྡུས་པའི་དབང་ཡུལ་ལྔ་ནི་ཕྱི་རོལ་གྱི་ཆོས་ཏེ། ཕྱི་ནང་གི་ཆོས་གཉིས་ཆར་དེ་དང་དེ་ཡི་རང་བཞིན་མེད་པ་ཉིད་ནི་ཕྱི་ནང་སྟོང་པ་ཉིད་ཡིན་ནོ། །

**བཞི་པ་སྟོང་པ་ཉིད་སྟོང་པ་ཉིད་ནི།**

 ཆོས་རྣམས་རང་བཞིན་མེད་པ་ཉིད། །

 མཁས་པས་སྟོང་པ་ཉིད་ཅེས་བསྙད། །

 སྟོང་ཉིད་དེ་ཡང་སྟོང་ཉིད་ཀྱི། །

 ངོ་བོ་སྟོང་པར་འདོད་པ་ཡིན། །

 སྟོང་ཉིད་ཅེས་བྱའི་སྟོང་ཉིད་གང༌། །

 སྟོང་ཉིད་སྟོང་ཉིད་དུ་འདོད་དེ། །

 སྟོང་ཉིད་དངོས་པོའི་བློ་ཅན་གྱི། །

 འཛིན་པ་བཟློག་ཕྱིར་གསུངས་པ་ཡིན། །

ཞེས་པ་སྟེ། འདུས་བྱས་དང་འདུས་མ་བྱས་ཀྱི་ཆོས་རྣམས་རང་བཞིན་མེད་པ་ཉིད། ཡང་དག་མཁས་པ་སངས་རྒྱས་ཀྱིས་སྟོང་པ་ཉིད་ཅེས་བསྙད་དེ། སྟོང་གཞི་དེ་ཡང་སྟོང་པ་ཉིད་ཀྱི་ངོ་བོས་སྟོང་པར་འདོད་པ་ཡིན་ལ། དེ་ལྟར་ན་སྟོང་ཉིད་ཅེས་བྱ་བའི་སྟོང་པ་ཉིད་གང་ཡིན་པ་དེ་ནི་སྟོང་པ་ཉིད་ཀྱི་སྟོང་ཉིད་དུ་འདོད་དེ། དགོས་པ་སྟོང་པ་ཉིད་དེ་ལ་བདེན་ཞེན་དངོས་པོའི་བློ་ཅན་གྱི་འཛིན་པ་བཟློག་པའི་ཕྱིར་དུ་གསུངས་པ་ཡིན་ཏེ། མདོ་ལས། ཀུན་རྟོག་ཐམས་ཅད་སྤང་བྱའི་ཕྱིར། །སྟོང་ཉིད་བདུད་རྩིའི་ཆོས་བསྟན་པ། །གང་ཞིག་དེ་ལའང་ཞེན་གྱུར་པ། །དེ་ནི་ཁྱོད་ཀྱིས་ཤིན་ཏུ་སྨད། །ཅེས་གསུངས་སོ། །

**ལྔ་པ་ཆེན་པོ་སྟོང་པ་ཉིད་ནི།**

 སེམས་ཅན་སྣོད་ཀྱི་འཇིག་རྟེན་ནི། །

 མ་ལུས་ཁྱབ་བྱེད་ཉིད་ཕྱིར་དང༌། །

 ཚད་མེད་དཔེ་ཡི་མུ་མཐའ་ནི། །

 མེད་ཕྱིར་ཕྱོགས་རྣམས་ཆེན་པོ་ཉིད། །

 འདི་དག་བཅུ་ཆར་ཕྱོགས་རྣམས་ཀྱིས། །

 སྟོང་པ་ཉིད་ནི་གང་ཡིན་དེ། །

 ཆེན་པོ་སྟོང་པ་ཉིད་ཡིན་དེ། །

 ཆེན་པོར་འཛིན་པ་བཟློག་ཕྱིར་གསུངས། །

ཞེས་པ་སྟེ། ནང་བཅུད་ཀྱི་སེམས་ཅན་དང་ཕྱིའི་སྣོད་ཀྱི་འཇིག་རྟེན་ནི། མ་ལུས་པ་ཐམས་ཅད་ལ་ཁྱབ་བྱེད་ཉིད་ཡིན་པའི་ཕྱིར་དང༌། ཤར་ལ་སོགས་པའི་ཕྱོགས་རྣམས་བྱམས་སོགས་ཚད་མེད་བཞི་སྒོམ་པའི་དཔེ་ཡིན་པས་ཕྱོགས་རྣམས་མུ་དང་མཐའ་ནི་མེད་པའི་ཕྱིར་ཕྱོགས་རྣམས་ཆེན་པོ་ཉིད་དོ། །ཕྱོགས་རྣམས་འདི་དག་བཅུ་ཆར་ཡང་ཤར་ཕྱོགས་ཤར་གྱིས་སྟོང་པ་སོགས་ཕྱོགས་རྣམས་ཀྱིས་སྟོང་པ་ཉིད་ནི་གང་ཡིན་པ་དེ་ནི་ཆེན་པོ་སྟོང་པ་ཉིད་ཡིན་ཏེ། དེ་ནི་ཕྱི་རོལ་པས་ཀུན་ལ་ཁྱབ་པའི་བདག་ཆེན་པོར་འཛིན་པ་བཟློག་པའི་ཕྱིར་དུ་གསུངས་སོ། །

**དྲུག་པ་དོན་དམ་པ་སྟོང་པ་ཉིད་ནི།**

 དེ་ནི་དགོས་པ་མཆོག་ཡིན་པས། །

 དོན་དམ་མྱ་ངན་འདས་པ་ཡིན། །

 དེ་ནི་དེ་ཡིས་སྟོང་ཉིད་གང༌། །

 དེ་ནི་དོན་དམ་སྟོང་ཉིད་དེ། །

 མྱང་འདས་དངོས་པོའི་བློ་ཅན་གྱི། །

 འཛིན་པ་བཟློག་པར་བྱ་བའི་ཕྱིར། །

 དོན་དམ་མཁྱེན་པས་དོན་དམ་པ། །

 སྟོང་པ་ཉིད་ནི་སྟོན་པར་མཛད། །

ཅེས་པ་སྟེ། དོན་དམ་མྱ་ངན་ལས་འདས་པ་དེ་ནི་དོན་དུ་གཉེར་བྱའི་དགོས་པ་མཆོག་ཡིན་པས་དོན་དམ་མྱ་ངན་ལས་འདས་པ་དེ་ནི་ཆོས་ཀྱི་སྐུ་ཡིན་ལ། ཆོས་སྐུ་དེ་ནི་དེ་ཡིས་སྟོང་པ་ཉིད་གང་ཡིན་པ་དེ་ནི་དོན་དམ་པ་སྟོང་པ་ཉིད་ཡིན་ཏེ། དེ་ནི་ཉན་ཐོས་པས་མྱང་འདས་རྫས་སུ་གྲུབ་པའམ་ཐོབ་པ་ཆུ་ལོན་གྱི་རྭ་བ་ལྟར་འདོད་པ་དངོས་པོའི་བློ་ཅན་གྱི་འཛིན་པ་བཟློག་པར་བྱ་བའི་ཕྱིར། དོན་དམ་མཁྱེན་པ་སངས་རྒྱས་ཀྱིས་དོན་དམ་པ་སྟོང་པ་ཉིད་ནི་བསྟན་པར་མཛད་དོ། །

**བདུན་པ་འདུས་བྱས་སྟོང་པ་ཉིད་ནི།**

 རྐྱེན་ལས་བྱུང་ཕྱིར་ཁམས་གསུམ་པོ། །

 འདུས་བྱས་ཡིན་པར་ངེས་པར་བསྙད། །

 དེ་ནི་དེ་ཡི་སྟོང་ཉིད་གང༌། །

 དེ་ནི་འདུས་བྱས་སྟོང་ཉིད་གསུངས། །

ཞེས་པ་སྟེ། ཀུན་རྫོབ་པའི་ཆོས་རྣམས་རྒྱུ་དང་རྐྱེན་ལས་བྱུང་བའི་ཕྱིར་ཁམས་གསུམ་པོ་འདི་དག་ནི་འདུས་བྱས་ཡིན་པར་ངེས་པར་བསྙད་དེ། ཁམས་གསུམ་པོ་དེ་ནི་དེ་ཡིས་སྟོང་པའི་སྟོང་ཉིད་གང་ཡིན་པ་དེ་ནི་འདུས་བྱས་སྟོང་པ་ཉིད་དུ་གསུངས་སོ། །བརྒྱད་པ་འདུས་མ་བྱས་སྟོང་པ་ཉིད་ནི། གང་ལ་སྐྱེ་གནས་མི་རྟག་ཉིད། །དེ་དག་མེད་པ་འདུས་མ་བྱས། །དེ་ནི་དེ་ཡིས་སྟོང་ཉིད་གང༌། །དེ་ནི་འདུས་མ་བྱས་སྟོང་ཉིད། །ཅེས་པ་སྟེ། ཆོས་གང་ལ་ཐོག་མར་སྐྱེ་བ་དང༌། བར་དུ་གནས་པ་དང༌། ཐ་མར་མི་རྟག་པ་གསུམ་པོ་ཉིད་ཡོད་པ་དེ་དག་གི་རང་བཞིན་མེད་པ་ནི་འདུས་མ་བྱས་སྟོང་པ་ཉིད་ཡིན་ཏེ། འདུས་མ་བྱས་དེ་ནི་དེ་ཡིས་སྟོང་པའི་སྟོང་ཉིད་གང་ཡིན་པ་དེ་ནི་འདུས་མ་བྱས་སྟོང་པ་ཉིད་དོ། །

**གཉིས་པ་བརྒྱད་ཚན་གཉིས་པའི་དང་པོ་མཐའ་ལས་འདས་པ་སྟོང་པ་ཉིད་ནི།**

 གང་ལ་མཐའ་ནི་ཡོད་མིན་པ། །

 དེ་ནི་མཐའ་ལས་འདས་པར་བརྗོད། །

 དེ་དེ་ཁོ་ནས་སྟོང་པ་ཉིད། །

 མཐའ་ལས་འདས་པ་སྟོང་ཉིད་བསྙད། །

ཅེས་པ་སྟེ། གཞི་གང་ལ་རྟག་ཆད་ཀྱི་མཐའ་ནི་ཡོད་པ་མིན་པ་དེ་ནི་མཐའ་ལས་འདས་པར་བརྗོད་དེ། མཐའ་ལས་འདས་པ་དེ་དེ་ཁོ་ནས་སྟོང་པ་ཉིད་དེ་ནི་མཐའ་ལས་འདས་པ་སྟོང་པ་ཉིད་དུ་བསྙད་དེ། དེ་ནི་མཐའ་བྲལ་ལ་ཞེན་པ་བཟློག་པའི་ཆེད་དུ་གསུངས་སོ། །

**གཉིས་པ་ཐོག་མ་དང་ཐ་མ་མེད་པ་སྟོང་པ་ཉིད་ནི།**

 ཐོག་མ་དང་པོ་ཐ་མ་མཐའ། །

 དེ་དག་མེད་པས་འཁོར་བ་ནི། །

 ཐོག་མ་ཐ་མ་མེད་པར་བརྗོད། །

 འགྲོ་འོང་བྲལ་ཕྱིར་རྨི་ལམ་ལྟའི། །

 སྲིད་འདི་དེ་ཡིས་དབེན་ཉིད་གང༌། །

 དེ་ནི་ཐོག་མ་དང་ཐ་མ། །

 མེད་པ་སྟོང་པ་ཉིད་དོ་ཞེས། །

 བསྟན་བཅོས་ལས་ནི་ངེས་པར་བསྙད། །

ཅེས་པ་སྟེ། འཁོར་བ་ནི་འདི་ཙམ་ནས་བྱུང་ཞེས་ཐོག་མ་སྟེ་དང་པོ་དང༌། འདི་ཙམ་ནས་མི་འབྱུང་ཞེས་ཐ་མ་སྟེ་མཐའ་དེ་དག་མེད་པས་དེ་ལ་ལྟོས་པའི་དབུས་ཀྱང་མེད་པའི་ཕྱིར། འཁོར་བ་ནི་ཐོག་མ་དང་ཐ་མ་མེད་པར་བརྗོད་དེ། འདི་ནས་ཕྱི་མར་འགྲོ་བ་དང་སྔོན་ནས་འདིར་འོང་བ་དང་བྲལ་བའི་ཕྱིར། སྣང་ཙམ་རྨི་ལམ་ལྟ་བུའི་སྲིད་པ་འདི་སྲིད་པ་དེ་ཡིས་དབེན་པའི་སྟོང་ཉིད་གང་ཡིན་དེ་ནི་ཐོག་མ་དང་ཐ་མ་མེད་པ་སྟོང་པ་ཉིད་དོ་ཞེས། བསྟན་བཅོས་རྩ་བ་ཤེས་རབ་ལས་ནི་ངེས་པར་བསྙད་དེ། འཁོར་བ་ཐོག་མ་ཐ་མ་མེད། །དེ་ལ་སྔོན་མེད་ཕྱི་མ་མེད། །གང་ལ་ཐོག་མ་མཐའ་མེད་པ། །དེ་ལ་དབུས་ནི་ག་ལ་ཡོད། །ཅེས་སོ། །

**གསུམ་པ་དོར་བ་མེད་པ་སྟོང་པ་ཉིད་ནི།**

 དོར་བ་ཞེས་བྱ་འཐོར་བ་དང༌། །

 འབོར་བ་ལ་ནི་ངེས་པར་བརྗོད། །

 དོར་མེད་གཏོང་བ་མེད་པ་སྟེ། །

 འགའ་ཡང་དོར་མེད་གང་ཡིན་པའོ། །

 དོར་བ་མེད་པ་དེ་ཉིད་ཀྱིས། །

 དེ་ཉིད་སྟོང་པ་ཉིད་གང་ཡིན། །

 དེ་དེའི་ཕྱིར་ན་དོར་མེད་པ། །

 སྟོང་པ་ཉིད་ཅེས་བྱ་བར་བརྗོད། །

ཅེས་པ་སྟེ། ཐེག་ཆེན་གྱི་ཆོས་ལ་བླང་བ་དང་དོར་བ་མེད་དེ། དོར་བ་ཞེས་བྱ་བ་འཐོར་བ་དང་འབོར་བ་ལ་ནི་ངེས་པར་བརྗོད་པ་ཡིན་ལ། དོན་དུ་དོར་བར་བྱ་བ་མེད་པས་ཕར་གཏོང་བ་མེད་པ་སྟེ། སྤང་བྱ་མེད་པས་འགའ་ཡང་དོར་བ་མེད་པ་གང་ཡིན་པའོ། །དོར་བ་མེད་པ་དེ་ཉིད་ཀྱིས་སྟོང་པ་གང་ཡིན་པ་དེ་དེའི་རང་བཞིན་ཡིན་པའི་ཕྱིར་ན། དོར་བ་མེད་པ་སྟོང་པ་ཉིད་ཅེས་བྱ་བར་བརྗོད་དེ། དེ་ཡང་བླང་དོར་གྱི་ཞེན་པ་བཟློག་པའི་ཆེད་དུ་གསུངས་སོ། །

**བཞི་པ་རང་བཞིན་སྟོང་པ་ཉིད་ནི།**

 འདུས་བྱས་ལ་སོགས་ངོ་བོ་ཉིད། །

 གང་ཕྱིར་སློབ་མ་རང་སངས་རྒྱས། །

 རྒྱལ་སྲས་དེ་བཞིན་གཤེགས་རྣམས་ཀྱིས། །

 མ་མཛད་དེ་ཕྱིར་འདུས་བྱས་ལ། །

 སོགས་པ་རྣམས་ཀྱི་ངོ་བོ་ཉིད། །

 རང་བཞིན་ཉིད་དུ་བསྙད་པ་སྟེ། །

 དེ་ཉིད་ཀྱིས་དེ་སྟོང་ཉིད་གང༌། །

 དེ་ནི་རང་བཞིན་སྟོང་པ་ཉིད། །

ཅེས་པ་སྟེ། འདུས་བྱས་དང་འདུས་མ་བྱས་ལ་སོགས་པའི་ངོ་བོ་ཆོས་ཉིད་ནི། གང་ཕྱིར་སློབ་མ་ཉན་ཐོས་དང་རང་སངས་རྒྱས་དང༌། རྒྱལ་སྲས་བྱང་སེམས་དང༌། དེ་བཞིན་གཤེགས་པ་རྣམས་ཀྱིས་ཤེས་མཐོང་གིས་གསར་དུ་མ་མཛད་པ་དེའི་ཕྱིར། འདུས་བྱས་ལ་སོགས་པ་རྣམས་ཀྱི་ངོ་བོ་ཉིད་ལ་ནི་བཅོས་མ་མ་ཡིན་པའི་ཕྱིར་རང་བཞིན་ཉིད་དུ་བསྙད་པ་སྟེ། རང་བཞིན་དེ་ཉིད་ཀྱིས་རང་བཞིན་དེ་སྟོང་པ་ཉིད་གང་ཡིན་པ་དེ་ནི་རང་བཞིན་སྟོང་པ་ཉིད་དོ། །དགོས་པ་རང་བཞིན་གཞན་དུ་འཛིན་པ་བཟློག་པའི་ཆེད་དུ་གསུངས་པ་སྟེ། སློབ་དཔོན་གྱིས། རང་བཞིན་གཞན་དུ་འགྱུར་བ་ནི། །ནམ་ཡང་འཐད་པ་མ་ཡིན་ནོ། །ཞེས་སོ། །

**ལྔ་པ་ཆོས་ཐམས་ཅད་སྟོང་པ་ཉིད་ནི།**

 ཁམས་བཅོ་བརྒྱད་དང་རེག་དྲུག་དང༌། །

 དེ་ལས་འབྱུང་བའི་ཚོར་དྲུག་དང༌། །

 གཟུགས་ཅན་གཟུགས་ཅན་མིན་དེ་བཞིན། །

 འདུས་བྱས་འདུས་མ་བྱས་ཆོས་རྣམས། །

 ཆོས་དེ་དག་ནི་ཐམས་ཅད་ཀྱི། །

 དེ་དག་གིས་དབེན་སྟོང་ཉིད་གང༌། །

ཞེས་པ་སྟེ། དམིགས་པ་ནང་གི་ཁམས་དྲུག་དང༌། རྟེན་ཕྱིའི་ཡུལ་གྱི་ཁམས་དྲུག་དང༌། བརྟེན་པ་བར་གྱི་རྣམ་པར་ཤེས་པའི་ཁམས་དྲུག་སྟེ་ཁམས་བཅོ་བརྒྱད་དང༌། མིག་གིས་འདུས་ཏེ་རེག་པ་སོགས་དྲུག་དང་དེ་དག་ལས་བྱུང་བའི་ཚོར་བ་དྲུག་དང༌། གཞན་ཡང་གཟུགས་ཅན་དང་གཟུགས་ཅན་མིན་པ་དང་དེ་བཞིན་དུ་འདུས་བྱས་དང་འདུས་མ་བྱས་པའི་ཆོས་རྣམས་ཏེ། ཆོས་དེ་དག་ནི་ཐམས་ཅད་རང་རང་གི་ངོ་བོས་སྟོང་པའི་ཕྱིར་དེ་དག་གིས་དབེན་པའི་སྟོང་ཉིད་གང་ཡིན་པ་དེ་ནི་ཆོས་ཐམས་ཅད་སྟོང་པ་ཉིད་དུ་བཤད་དོ། །

**དྲུག་པོ་རང་གི་མཚན་ཉིད་སྟོང་པ་ཉིད་བཤད་པ་གསུམ། ངོ་བོ་མདོར་བསྟན་པ། དབྱེ་བ་རྒྱས་པར་བཤད་པ། སྐབས་ཀྱི་དོན་བསྡུ་བའོ། །དང་པོ་ནི།**

 གཟུགས་རུང་ལ་སོགས་དངོས་མེད་གང༌། །

 དེ་ནི་རང་མཚན་སྟོང་པ་ཉིད། །

ཅེས་པ་སྟེ། གཟུགས་སུ་རུང་བ་ལ་སོགས་པ་ནས་རྣམ་མཁྱེན་གྱི་བར་གྱི་རང་མཚན་གྱི་དངོས་པོ་མེད་པ་གང་ཡིན་པ་དེ་ནི་རང་གི་མཚན་ཉིད་ཀྱི་སྟོང་པ་ཉིད་དུ་བསྟན་ཏོ། །

**གཉིས་པ་ལ་གསུམ། གཞི་ཀུན་ཉོན་ཕྱོགས་ཀྱི་མཚན་ཉིད། ལམ་རྣམ་བྱང་ཕྱོགས་ཀྱི་མཚན་ཉིད། འབྲས་བུ་རྣམ་མཁྱེན་ཕྱོགས་ཀྱི་མཚན་ཉིད་བཤད་པའོ། །དང་པོ་ལ་གསུམ། ཕུང་པོ་ལྔའི་མཚན་ཉིད། ཁམས་དང་སྐྱེ་མཆེད་ཀྱི་མཚན་ཉིད། རྟེན་འབྲེལ་གྱི་མཚན་ཉིད་དོ། །དང་པོ་ནི།**

 གཟུགས་ནི་གཟུགས་རུང་མཚན་ཉིད་ཅན། །

 ཚོར་བ་མྱོང་བའི་བདག་ཉིད་ཅན། །

 འདུ་ཤེས་མཚན་མར་འཛིན་པ་སྟེ། །

 འདུ་བྱེད་མངོན་པར་འདུ་བྱེད་པའོ། །

 ཡུལ་ལ་སོ་སོར་རྣམ་རིག་པ། །

 རྣམ་ཤེས་རང་གི་མཚན་ཉིད་དོ། །

 ཕུང་པོའི་སྡུག་བསྔལ་རང་མཚན་ཉིད། །

ཅེས་པ་སྟེ། གཟུགས་ནི་གཟུགས་སུ་རུང་བའི་མཚན་ཉིད་ཅན་དང༌། ཚོར་བ་བདེ་སྡུག་མྱོང་བའི་བདག་ཉིད་དམ་མཚན་ཉིད་ཅན་དང༌། འདུ་ཤེས་སྤུ་རིས་འབྱེད་དེ་མཚན་མར་འཛིན་པའི་མཚན་ཉིད་ཅན་དང༌། འདུ་བྱེད་ཡུལ་ལ་མངོན་པར་འདུ་བྱེད་པའི་མཚན་ཉིད་ཅན་དང༌། ཡུལ་དོན་གྱི་ངོ་བོ་ལ་སོ་སོར་རྣམ་པར་རིག་པ་རྣམ་ཤེས་རང་གི་མཚན་ཉིད་དོ། །ཉེར་ལེན་གྱི་ཕུང་པོ་ནི་སྡུག་བདེན་ཡིན་པའི་ཕྱིར་སྡུག་བསྔལ་རང་གི་མཚན་ཉིད་ཅན་ནོ། །

**གཉིས་པ་ནི།**

 ཁམས་ཀྱི་བདག་ཉིད་སྦྲུལ་གདུག་འདོད། །

 སྐྱེ་མཆེད་རྣམས་ནི་སངས་རྒྱས་ཀྱིས། །

 སྐྱེ་བའི་སྒོ་གྱུར་ཉིད་དུ་གསུངས། །

ཞེས་པ་སྟེ། ཁམས་ཀྱི་སྐད་དོད་དྷ་ར་ཞེས་པ་འཛིན་པ་ལ་འཇུག་པས་ཁམས་ཀྱི་བདག་ཉིད་དམ་མཚན་ཉིད་ནི་སྦྲུལ་གདུག་པས་སྲོག་ཆགས་འཛིན་པ་ལྟར་ཁམས་དེ་རྣམས་ཀྱིས་ཀྱང་འཁོར་བ་སྐྱེད་བྱེད་ཀྱི་རིགས་སམ་ས་བོན་འཛིན་པར་འདོད་དོ། །སྐྱེ་མཆེད་རྣམས་ནི་སངས་རྒྱས་ཀྱིས་འཁོར་བའི་སྡུག་བསྔལ་མ་ལུས་པ་སྐྱེ་བའི་སྒོར་གྱུར་པ་དཔེ་ས་གཞི་དང་འདྲ་བ་ཉིད་དུ་གསུངས་ཏེ། མདོ་ལས། འདི་ཡོད་པས་ན་འདི་སྐྱེ་དཔེར། །ས་གཞི་ཡོད་པས་སྔོ་སོགས་བཞིན། །ཞེས་སོ། །

**གསུམ་པ་ནི།**

 རྟེན་ཅིང་འབྲེལ་བར་འབྱུང་བ་གང༌། །

 དེ་ནི་འདུ་འཕྲོད་མཚན་ཉིད་དོ། །

ཞེས་པ་སྟེ། ཕྱི་ནང་གི་རྟེན་ཅིང་འབྲེལ་བར་འབྱུང་བའི་ཆོས་གང་ཡིན་པ་དེ་ནི་རྒྱུ་རྐྱེན་འདུ་འཕྲོད་པའི་མཚན་ཉིད་ཅན་ཡིན་པར་འདོད་དོ། །

**གཉིས་པ་ལམ་རྣམ་བྱང་ཕྱོགས་ཀྱི་མཚན་ཉིད་བཤད་པ་ལ་གསུམ། སྤྱོད་པ་ཕར་ཕྱིན་དྲུག་གི་མཚན་ཉིད། སྒོམ་པ་བསམ་གཟུགས་བྱང་ཕྱོགས་ཀྱི་མཚན་ཉིད། ལྟ་བ་རྣམ་ཐར་སྒོ་གསུམ་གྱི་མཚན་ཉིད་དོ། །དང་པོ་ནི།**

 གཏོང་བ་སྦྱིན་པའི་ཕ་རོལ་ཕྱིན། །

 ཚུལ་ཁྲིམས་གདུང་མེད་མཚན་ཉིད་བཟོད། །

 ཁྲོ་མེད་མཚན་ཉིད་བརྩོན་འགྲུས་ཀྱི། །

 ཁ་ན་མ་ཐོ་མེད་ཉིད་དོ། །

 བསམ་གཏན་སྡུད་པའི་མཚན་ཉིད་ཅན། །

 ཤེས་རབ་ཆགས་མེད་མཚན་ཉིད་དེ། །

 ཕ་རོལ་ཕྱིན་པ་དྲུག་རྣམས་ཀྱི། །

 མཚན་ཉིད་འདི་དག་ཡིན་པར་བརྗོད། །

ཅེས་པ་སྟེ། ལུས་དང་ལོངས་སྤྱོད་གཏོང་བ་ནི་སྦྱིན་པའི་ཕར་ཕྱིན་གྱི་མཚན་ཉིད་དང༌། ཚུལ་ཁྲིམས་ནི་འཆལ་ཚུལ་གྱིས་སེམས་གདུང་བ་མེད་པའི་མཚན་ཉིད་དང༌། བཟོད་པ་ནི་བསྲན་བསྐྱེད་དེ་ཁྲོ་བ་མེད་པའི་མཚན་ཉིད་དང༌། བརྩོན་འགྲུས་ཀྱི་མཚན་ཉིད་ནི་ཁ་ན་མ་ཐོ་བ་མེད་པ་ལ་སྦྱོར་བ་ཉིད་དོ། །བསམ་གཏན་ནི་སེམས་ནང་དུ་སྡུད་པའི་མཚན་ཉིད་དང༌། ཤེས་རབ་ནི་བདེན་ཞེན་གྱིས་དངོས་པོ་གང་ལའང་ཆགས་པ་མེད་པའི་མཚན་ཉིད་དེ། ཕ་རོལ་ཏུ་ཕྱིན་པ་དྲུག་པོ་རྣམས་ཀྱི་མཚན་ཉིད་འདི་དག་ཡིན་པར་བརྗོད་དོ། །

**གཉིས་པ་ནི།**

 བསམ་གཏན་རྣམས་དང་ཚད་མེད་དང༌། །

 དེ་བཞིན་གཞན་གང་གཟུགས་མེད་པ། །

 དེ་དག་ཡང་དག་མཁྱེན་པ་ཡིས། །

 མི་འཁྲུགས་མཚན་ཉིད་ཅན་དུ་གསུངས། །

 བྱང་ཆུབ་ཆོས་ཕྱོགས་སུམ་ཅུ་མདུན། །

 ངེས་པར་འབྱུང་བྱེད་རང་མཚན་ཉིད། །

ཅེས་པ་སྟེ། འཇིག་རྟེན་པའི་ལམ་གྱི་བསམ་གཏན་དང་པོ་སོགས་བཞི་པོ་རྣམས་དང༌། བྱམས་སོགས་ཚད་མེད་པ་བཞི་དང༌། དེ་བཞིན་གཞན་གང་ནམ་མཁའ་མཐའ་ཡས་སོགས་གཟུགས་མེད་པ་བཞི་པོ་དེ་དག ཡང་དག་མཁྱེན་པ་སངས་རྒྱས་ཀྱིས་སེམས་ཁོང་ནས་མི་འཁྲུགས་པའི་མཚན་ཉིད་ཅན་དུ་གསུངས་ཏེ། མདོ་ལས། སེམས་ཐུལ་བ་ནི་ལེགས་པ་སྟེ། །སེམས་ཐུལ་བས་ནི་བདེ་བར་འདྲེན། །ཞེས་སོ། །འཇིག་རྟེན་ལས་འདས་པའི་ལམ་གྱི་དྲན་པ་ཉེར་བཞག་སོགས་བྱང་ཆུབ་ཕྱོགས་ཀྱི་ཆོས་སུམ་ཅུ་རྩ་བདུན་ནི། ཐར་པ་ལ་ངེས་པར་འབྱུང་བར་བྱེད་པའི་རང་མཚན་ཉིད་ཡིན་པར་བཤད་དོ། །

**གསུམ་པ་ནི།**

 སྟོང་པ་ཉིད་ཀྱི་མཚན་ཉིད་ནི། །

 དམིགས་པ་མེད་པས་རྣམ་དབེན་ཉིད། །

 མཚན་མ་མེད་པ་ཞི་ཉིད་དེ། །

 གསུམ་པའི་མཚན་ཉིད་སྡུག་བསྔལ་དང༌། །

 གཏི་མུག་མེད་རྣམ་ཐར་རྣམས་ཀྱི། །

 མཚན་ཉིད་རྣམ་པར་གྲོལ་བྱེད་པའོ། །

ཞེས་པ་སྟེ། རྣམ་པར་ཐར་པའི་སྒོ་དང་པོ་ངོ་བོ་སྟོང་པ་ཉིད་ཀྱི་མཚན་ཉིད་ནི། ཆོས་ལ་དམིགས་པ་མེད་པས་སེམས་རྣམ་པར་དབེན་པའི་མཚན་ཉིད་དང༌། རྣམ་པར་ཐར་པའི་སྒོ་གཉིས་པ་རྒྱུ་མཚན་མ་མེད་པའི་མཚན་ཉིད་ནི། སྤྲོས་པའི་མཚན་མ་ཉེ་བར་ཞི་བའི་མཚན་ཉིད་དང༌། རྣམ་པར་ཐར་པའི་སྒོ་གསུམ་པ་འབྲས་བུ་སྨོན་པ་མེད་པའི་མཚན་ཉིད་ནི། འབྲས་བུ་སྡུག་བསྔལ་དང་དེའི་རྒྱུ་གཏི་མུག་ཀྱང་མེད་པས་བླང་དོར་མེད་པའི་མཚན་ཉིད་ཅན་ནོ། །རྣམ་པར་ཐར་པ་བརྒྱད་ཀྱི་མཚན་ཉིད་ནི་སྙོམས་འཇུག་གི་སྒྲིབ་པ་ལས་རྣམ་པར་གྲོལ་བར་བྱེད་པའི་མཚན་ཉིད་ཅན་ནོ། །

**གསུམ་པ་འབྲས་བུ་རྣམ་མཁྱེན་ཕྱོགས་ཀྱི་མཚན་ཉིད་བཤད་པ་ལ་བཞི། སྟོབས་དང་མི་འཇིགས་པའི་མཚན་ཉིད། རིག་པ་བཞི་དང་ཚད་མེད་བཞིའི་མཚན་ཉིད། མ་འདྲེས་པ་བཅོ་བརྒྱད་ཀྱི་མཚན་ཉིད། རྣམ་མཁྱེན་གྱི་མཚན་ཉིད་བཤད་པའོ། །དང་པོ་ནི།**

 སྟོབས་རྣམས་ཤིན་ཏུ་རྣམ་པར་ནི། །

 གཏན་ལ་འབེབས་པའི་རང་བཞིན་གསུངས། །

 སྐྱོབ་པའི་མི་འཇིགས་པ་རྣམས་ནི། །

 ཤིན་ཏུ་བརྟན་པའི་ངོ་བོ་ཡིན། །

ཞེས་པ་སྟེ། སངས་རྒྱས་ཀྱི་སྟོབས་བཅུ་པོ་རྣམས་ནི་ཤེས་བྱ་ཐམས་ཅད་ལ་ཆགས་ཐོགས་མེད་པར་ཤིན་ཏུ་རྣམ་པར་དག་པ་སྟེ་ཇི་ལྟ་བ་ནི་གཏན་ལ་འབེབས་པའི་རང་བཞིན་དུ་གསུངས་ཏེ། མདོ་ལས། མཁྱེན་པ་སྐད་ཅིག་གཅིག་གིས་ནི། །ཤེས་བྱའི་དཀྱིལ་འཁོར་ཀུན་ཁྱབ་ཅན། །ཞེས་སོ། །སྐྱོབ་པ་འཇིག་རྟེན་གྱི་མགོན་པོ་སངས་རྒྱས་བཅོམ་ལྡན་འདས་ཀྱི་མི་འཇིགས་པ་བཞི་པོ་རྣམས་ཀྱི་མཚན་ཉིད་ནི་རྒོལ་བ་སུས་ཀྱང་གཞན་དུ་འགྱུར་བ་མི་ནུས་པས་ཤིན་ཏུ་བརྟན་པའི་ངོ་བོ་ཡིན་ནོ། །

**གཉིས་པ་ནི།**

 སོ་སོར་ཡང་དག་རིགས་རྣམས་ནི། །

 སྤོབས་སོགས་ཚད་མེད་མཚན་ཉིད་ཅན། །

 འགྲོ་ལ་ཕན་པ་ཉེར་སྒྲུབ་པ། །

 བྱམས་པ་ཆེན་པོ་ཞེས་བྱའོ། །

 སྡུག་བསྔལ་ཅན་རྣམས་ཡོངས་སྐྱོབ་པ། །

 ཐུགས་རྗེ་ཆེན་པོའོ་དགའ་བ་ནི། །

 རབ་དགའི་མཚན་ཉིད་བཏང་སྙོམས་ནི། །

 མ་འདྲེས་མཚན་ཉིད་ཅན་ཞེས་བྱ། །

ཞེས་པ་སྟེ། ཚིག་དོན་ངེས་ཚིག་ཆོས་ཏེ་སོ་སོར་ཡང་དག་པར་རིག་པ་བཞི་པོ་རྣམས་ནི། སྤོབས་སོགས་ཆད་པ་མེད་པ་སྟེ་ཟད་པ་མེད་པའི་མཚན་ཉིད་ཅན་ནོ། །འགྲོ་ལ་ཕན་པ་ཉེ་བར་བསྒྲུབ་པ་ནི་བྱམས་པ་ཆེན་པོའི་མཚན་ཉིད་དང་ལྡན་པ་ཞེས་བྱའོ། །སེམས་ཅན་སྡུག་བསྔལ་ཅན་རྣམས་ཡོངས་སུ་སྐྱོབ་པར་བྱེད་པ་ནི་སངས་རྒྱས་ཀྱི་ཐུགས་རྗེ་ཆེན་པོ་དང་ལྡན་པའི་མཚན་ཉིད་ཅན་ཞེས་བྱའོ། །དགའ་བ་ཆེན་པོ་དང་ལྡན་པ་ནི་གཞན་དོན་ལ་རབ་ཏུ་དགའ་བའི་མཚན་ཉིད་ཅན་ནོ། །བཏང་སྙོམས་ཆེན་པོ་ནི་ཆགས་ལྡང་དང་མ་འདྲེས་པའི་མཚན་ཉིད་ཅན་ཞེས་བྱའོ། །

**གསུམ་པ་ནི།**

 སངས་རྒྱས་ཆོས་ནི་མ་འདྲེས་པ། །

 བཅུ་དང་བརྒྱད་དུ་གང་འདོད་དག །

 གང་ཕྱིར་སྟོན་དེས་མི་འཕྲོག་པ། །

 དེ་ཕྱིར་མི་འཕྲོག་རང་མཚན་ཉིད། །

ཅེས་པ་སྟེ། སྐུ་འཁྲུལ་པ་མི་མངའ་བ་སོགས་སངས་རྒྱས་ཀྱི་ཆོས་ནི་མ་འདྲེས་པ་བཅུ་དང་བརྒྱད་དུ་གང་འདོད་པ་དག་གང་གཞན་དང་ཐུན་མོང་མ་ཡིན་པའི་ཕྱིར། སྟོན་པ་ལ་འཁྲུལ་པ་སོགས་དེ་དང་དེས་མི་འཕྲོག་པ་སྟེ་འཕྲོག་མི་ནུས་པ་དེའི་ཕྱིར་མི་འཕྲོག་པ་རང་གི་མཚན་ཉིད་ཅན་ནོ། །

**བཞི་པ་ནི།**

 རྣམ་ཀུན་མཁྱེན་ཉིད་ཡེ་ཤེས་ནི། །

 མངོན་སུམ་མཚན་ཉིད་ཅན་དུ་འདོད། །

 གཞན་ནི་ཉི་ཚེ་བ་ཉིད་ཀྱིས། །

 མངོན་སུམ་ཞེས་བྱར་མི་འདོད་དོ། །

ཞེས་པ་སྟེ། རྣམ་པ་ཐམས་ཅད་མཁྱེན་པ་ཉིད་ཀྱི་ཡེ་ཤེས་ནི་ཤེས་བྱ་ཐམས་ཅད་མངོན་སུམ་དུ་བྱེད་པའི་མཚན་ཉིད་ཅན་དུ་འདོད་ལ། གཞན་ཉན་རང་བྱང་སེམས་ཀྱི་ཡེ་ཤེས་ནི་ཉི་ཚེ་བ་ཉིད་ཀྱིས་མངོན་སུམ་གྱི་མཚན་ཉིད་མ་རྫོགས་པའི་ཕྱིར་མངོན་སུམ་པ་ཞེས་བྱ་བར་མི་འདོད་དོ། །

**གསུམ་པ་སྐབས་ཀྱི་དོན་བསྡུ་བ་ནི།**

 གང་ཞིག་འདུས་བྱས་མཚན་ཉིད་དང༌། །

 འདུས་མ་བྱས་པའི་མཚན་ཉིད་གང༌། །

 དེ་དེ་ཁོ་ནས་སྟོང་པ་ཉིད། །

 དེ་ནི་རང་མཚན་སྟོང་པ་ཉིད། །

ཅེས་པ་སྟེ། མདོར་བསྡུ་ན་གང་ཞིག་འདུས་བྱས་ཀྱི་མཚན་ཉིད་དང་འདུས་མ་བྱས་པ་མཚོན་བྱེད་ཀྱི་མཚན་ཉིད་གང་ཡིན་པ་དེ། མཚན་ཉིད་དེ་ཁོ་ནས་སྟོང་པ་ཉིད་དེ་ནི་རང་མཚན་སྟོང་པ་ཉིད་དུ་བཤད་དོ། །

**བདུན་པ་མི་དམིགས་པ་སྟོང་པ་ཉིད་ནི།**

 ད་ལྟར་བ་འདི་མི་གནས་ཤིང༌། །

 འདས་དང་མ་འོངས་ཡོད་མ་ཡིན། །

 གང་དུ་དེ་དག་མི་དམིགས་པ། །

 དེ་ལ་མི་དམིགས་པ་ཞེས་བརྗོད། །

 མི་དམིགས་པ་དེ་རང་ངོ་བོ། །

 དེ་ཡིས་དབེན་པ་ཉིད་གང་དེ། །

 ཐེར་ཟུག་གནས་མིན་འཇིག་མིན་པས། །

 མི་དམིགས་ཞེས་བྱའི་སྟོང་ཉིད་དོ། །

ཞེས་པ་སྟེ། དུས་ད་ལྟར་བ་སྐད་ཅིག་མ་འདི་རང་དུས་ན་མི་གནས་ཤིང༌། འདས་པ་དང་མ་འོངས་པ་གཉིས་ནི་ཞིག་པ་དང་མ་སྐྱེས་པས་ཡོད་པ་མ་ཡིན་ཞིང༌། གང་དུ་དུས་དེ་དག་མི་དམིགས་པ་དེ་ལ་མི་དམིགས་པ་ཞེས་བརྗོད་དོ། །མི་དམིགས་པ་དེ་རང་གི་ངོ་བོ་དེ་ཡིས་དབེན་པ་ཉིད་གང་ཡིན་པ་དེ་ཐེར་ཟུག་གནས་པའི་རྟག་པ་མིན་ཅིང་འཇིག་པའི་མི་རྟག་པ་ཡང་མིན་པས་མི་དམིགས་པ་ཞེས་བྱ་བའི་སྟོང་པ་ཉིད་དོ། །

**བརྒྱད་པ་དངོས་པོ་མེད་པའི་ངོ་བོ་ཉིད་སྟོང་པ་ཉིད་ནི།**

 རྐྱེན་ལས་བྱུང་ཕྱིར་དངོས་རྣམས་ལ། །

 འདུས་པ་པ་ཡི་ངོ་བོ་མེད། །

 འདུས་པ་པ་ནི་དེ་ཉིད་ཀྱིས། །

 སྟོང་ཞིང་དངོས་མེད་སྟོང་ཉིད་དོ། །

ཞེས་པ་སྟེ། དངོས་པོ་རྣམས་རྒྱུ་དང་རྐྱེན་ལས་བྱུང་བའི་ཕྱིར་དངོས་པོ་རྣམས་འདུས་པ་པ་ཡི་ངོ་བོ་མེད་ལ། འདུས་པ་པ་ནི་དེ་ཉིད་ཀྱིས་སྟོང་པ་ཉིད་དེ་དེ་ནི་དངོས་པོ་མེད་པའི་ངོ་བོ་ཉིད་སྟོང་པ་ཉིད་དུ་བཤད་དོ། །

**གཉིས་པ་སླར་ཡང་བཞིར་བསྡུས་ཏེ་བསྟན་པ་ལ་བཞི་ལས། དང་པོ་དངོས་པོ་སྟོང་པ་ཉིད་ནི།**

 དངོས་པོའི་སྒྲས་ནི་མདོར་བསྡུས་ནས། །

 ཕུང་པོ་ལྔ་རྣམས་བརྗོད་པ་ཡིན། །

 དེ་རྣམས་དེ་ཡིས་སྟོང་ཉིད་གང༌། །

 དེ་དངོས་སྟོང་པ་ཉིད་དུ་བཤད། །

ཅེས་པ་སྟེ། དངོས་པོ་ཞེས་བྱ་བའི་སྒྲས་བརྗོད་པ་ནི་མདོར་བསྡུ་ན་ཕུང་པོ་ལྔ་རྣམས་ལ་བརྗོད་པ་ཡིན་ལ། དེ་རྣམས་དངོས་པོ་རང་རང་ངོ་བོས་མ་གྲུབ་པ་དེ་ཡིས་སྟོང་པ་ཉིད་གང་ཡིན་པ་དེ་ནི་དངོས་པོ་སྟོང་པ་ཉིད་དུ་བཤད་དོ། །

**གཉིས་པ་དངོས་མེད་སྟོང་པ་ཉིད་ནི།**

 མདོར་བསྡུས་ན་ནི་དངོས་མེད་པ། །

 འདུས་མ་བྱས་ཆོས་རྣམས་ལ་བརྗོད། །

 དེ་ཉིད་དངོས་མེད་དེས་སྟོང་ཞིང༌། །

 དངོས་པོ་མེད་པ་སྟོང་ཉིད་དོ། །

ཞེས་པ་སྟེ། དེ་ཡང་མདོར་བསྡུས་ན་ནི་དངོས་པོ་མེད་པ་ནི་འདུས་མ་བྱས་ཀྱི་ཆོས་ནམ་མཁའ་ལ་སོགས་པ་རྣམས་ལ་བརྗོད་ལ། དེ་ཉིད་དངོས་མེད་དེ་རང་གིས་སྟོང་པ་ཉིད་གང་ཡིན་པ་དེ་ནི་དངོས་མེད་སྟོང་པ་ཉིད་དུ་བཤད་དོ། །

**གསུམ་པ་རང་གི་ངོ་བོ་སྟོང་པ་ཉིད་ནི།**

 རང་བཞིན་ངོ་བོ་མེད་ཉིད་ནི། །

 རང་བཞིན་ཞེས་བྱའི་སྟོང་ཉིད་དེ། །

 འདི་ལྟར་རང་བཞིན་མ་བྱས་པས། །

 རང་བཞིན་ཞེས་ནི་བྱ་བར་བསྙད། །

ཅེས་པ་སྟེ། ཆོས་རྣམས་ཀྱི་རང་བཞིན་དེ་ཡང་ངོ་བོ་ཉིད་མེད་པ་ནི། རང་བཞིན་ཞེས་བྱའི་སྟོང་པ་ཉིད་དེ། འདི་ལྟར་རང་བཞིན་ནི་རང་བཞིན་གྱིས་སྟོང་ཞིང་སུས་ཀྱང་མ་བྱས་པས་ན། རང་བཞིན་ཞེས་ནི་བྱ་བར་བསྙད་དོ། །

**བཞི་པ་གཞན་གྱི་ངོ་བོ་སྟོང་པ་ཉིད་ནི།**

 སངས་རྒྱས་རྣམས་ནི་འབྱུང་བའམ། །

 མ་བྱུང་ཡང་རུང་དངོས་སུ་ན། །

 དངོས་པོ་ཀུན་གྱི་སྟོང་པ་ཉིད། །

 གཞན་གྱི་དངོས་པོར་རབ་ཏུ་བསྒྲགས། །

 ཡང་དག་མཐའ་དང་དེ་བཞིན་ཉིད། །

 དེ་གཞན་དངོས་པོའི་སྟོང་ཉིད་དོ། །

ཞེས་པ་སྟེ། སངས་རྒྱས་རྣམས་ནི་འཇིག་རྟེན་དུ་འབྱུང་བའམ། མ་བྱུང་ཡང་རུང་སྟེ་དངོས་སུ་ན་དངོས་པོ་ཀུན་གྱི་རང་བཞིན་ནི་ཆོས་ཀྱི་སྐུའི་རང་བཞིན་སྟོང་པ་ཉིད་འདི་ཡིན་པས། དེ་ལ་གཞན་གྱི་དངོས་པོར་ཞེས་མིང་གི་རྣམ་གྲངས་གཞན་གྱིས་ཀྱང་རབ་ཏུ་བསྒྲགས་ཏེ། དེ་ཚུར་མཐོང་གི་ཡུལ་མིན་པར་གཞན་ཡེ་ཤེས་ཕུལ་དུ་བྱུང་བས་རྟོགས་བྱ་ཡིན་པས་ན་གཞན་གྱི་དངོས་པོ་ཞེས་བྱའམ། ཡང་ན་ཕ་རོལ་ཏེ། ཚུར་འཁོར་བའི་མཐའ་ལས་འདས་པའི་ཕ་རོལ་ལ་ཡང་དག་པའི་མཐའ་ཞེས་བྱ་བའམ། ཡང་ན་དེ་ཉིད་རྣམ་པ་གཞན་དུ་འགྱུར་བ་མེད་པའི་དོན་གྱིས་ན་ཆོས་ཉིད་དེ་བཞིན་ཉིད་ཅེས་ཀྱང་བྱའོ། །རྣམ་གྲངས་གཞན་གྱི་དོན་བརྗོད་པའི་སྟོང་པ་ཉིད་གང་ཡིན་དེ་ནི་གཞན་གྱི་དངོས་པོའི་སྟོང་པ་ཉིད་དུ་བཤད་དོ། །

**གསུམ་པ་ཁུངས་སྨོས་ཏེ་མཇུག་སྡུད་བསྟན་པ་ནི།**

 ཤེས་རབ་ཕ་རོལ་ཕྱིན་ཚུལ་ལས། །

 དེ་དག་དེ་སྐད་རབ་ཏུ་བསྒྲགས། །

ཞེས་པ་སྟེ། དེ་ལྟར་བསྟན་པའི་དོན་འདི་ཡང་ཤེས་རབ་ཀྱི་ཕ་རོལ་ཏུ་ཕྱིན་པ་རྒྱལ་བའི་ཡུམ་ལས། སྟོང་ཉིད་ཉི་ཤུར་ཕྱེ་སྟེ་བཤད་པའི་ཚུལ་དེ་དག་དེ་སྐད་རབ་ཏུ་བསྒྲགས་པ་བཤད་གྲུབ་བོ། །

**གསུམ་པ་སའི་ཡོན་ཏན་བརྗོད་པས་མཇུག་བསྡུ་བ་བསྟན་པ་ལ་གསུམ། དོན་དམ་རྟོགས་པའི་ཡོན་ཏན། ཀུན་རྫོབ་རྟོགས་པའི་ཡོན་ཏན། ཟུང་དུ་འཇུག་པའི་ཡོན་ཏན་བསྟན་པའོ། །དང་པོ་ནི།**

 དེ་ལྟར་བློ་གྲོས་ཟེར་གྱིས་སྣང་བ་གསལ་བྱེད་པའི། །

 རང་གི་ལག་ན་གནས་པའི་སྐྱུ་རུ་ར་བཞིན་དུ། །

 སྲིད་གསུམ་འདི་དག་མ་ལུས་གདོད་ནས་སྐྱེ་མེད་པར། །

 རྟོགས་ཏེ་ཐ་སྙད་བདེན་པའི་སྟོབས་ཀྱིས་འགོག་པར་འགྲོ། །

ཞེས་པ་སྟེ། བྱང་སེམས་ས་དྲུག་པ་དེ་ཆོས་ཅན། ཐ་སྙད་ཀྱི་བདེན་པ་ཆེད་དུ་མི་འདོར་བའི་སྟོབས་ཀྱིས་དམན་ལམ་ལས་འདས་པའི་འགོག་པར་འགྲོ་བ་ཡིན་ཏེ། འདི་རྟེན་འབྱུང་བའི་དེ་ཉིད་མཐོང་བ་དེ་ལྟར་བདེན་གཉིས་རྣམ་པར་དཔྱད་པ་ལས་བྱུང་བའི་བློ་གྲོས་ཀྱི་ཟེར་གྱིས་དེ་ཁོ་ན་ཉིད་ཀྱི་སྣང་བ་གསལ་བར་བྱེད་པའི་རྒྱས་སྲས་དེས། རང་གི་ལག་ན་གནས་པའི་སྐྱུ་རུ་ར་མངོན་སུམ་དུ་གསལ་བ་བཞིན་དུ། སྲིད་པ་གསུམ་པོ་འདི་དག་མ་ལུས་པ་གདོད་མ་ནས་སྐྱེ་བ་མེད་པར་མངོན་སུམ་དུ་རྟོགས་པའི་ཕྱིར་རོ། །

**གཉིས་པ་ནི།**

 རྟག་ཏུ་འགོག་པར་གཏོགས་པའི་བསམ་ལྡན་ཡིན་མོད་ཀྱི། །

 འགྲོ་བ་མགོན་མེད་པ་ལ་སྙིང་རྗེའང་སྐྱེད་པར་བྱེད། །

 དེ་གོང་བདེ་གཤེགས་གསུང་སྐྱེས་སངས་རྒྱས་འབྲིང་བཅས་ནི། །

 མ་ལུས་པ་རྣམས་བློ་ཡིས་ཕམ་པར་བྱེད་པའང་ཡིན། །

ཞེས་པ་སྟེ། བྱང་སེམས་དེ་རྟག་ཏུ་འགོག་པར་གཏོགས་ཏེ་སྤྱོད་ལམ་ཐམས་ཅད་དུ་བློ་ཆོས་ཉིད་དང་ཉེ་བ་ནི་དངོས་ཀྱི་བསམ་པ་དོན་དམ་དང་ལྡན་པ་ཡིན་མོད་ཀྱི། དེ་ལྟ་ན་ཡང་འགྲོ་བ་ཡོངས་སུ་འདོར་བ་མ་ཡིན་ཏེ། ཀུན་རྫོབ་ཀྱི་ཡོན་ཏན་ཆེས་གསལ་བར་གྱུར་པ་དེའི་ཕྱིར་འགྲོ་བ་མགོན་མེད་པ་ལ་སྙིང་རྗེའང་སྐྱེད་པ་བྱེད་པའི་སྒོ་ནས་སྦྱོར་བའི་བསམ་པ་ཀུན་རྫོབ་ཀྱི་སེམས་དང་ལྡན་པ་མཐོང་བའི་ཕྱིར་རོ། །དེའི་གོང་དུ་ས་བདུན་པ་ལ་བདེ་བར་གཤེགས་པའི་གསུང་ལས་སྐྱེས་པའི་ཉན་ཐོས་དང་སངས་རྒྱས་འབྲིང་དང་བཅས་པ་ནི་མ་ལུས་པ་རྣམས་བློ་ཡིས་ཕམ་པའང་བྱེད་པ་ཡིན་ནོ། །

**གསུམ་པ་ནི།**

 ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །

 ངང་པའི་རྒྱལ་པོ་དེ་ནི་སྐྱེ་བོའི་ངང་པ་ཡིས། །

 མདུན་དུ་བདར་ནས་དགེ་བའི་རླུང་གི་ཤུགས་སྟོབས་ཀྱིས། །

 རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ། །

ཞེས་པ་སྟེ། རྒྱ་ཆེ་བ་ཀུན་རྫོབ་སྤྱོད་པའི་ཕྱོགས་དང་ཟབ་པ་དོན་དམ་པ་དེ་ཁོ་ན་ཉིད་ལྟ་བའི་ཕྱོགས་ཏེ་ལྟ་སྤྱོད་ཟུང་དུ་འབྲེལ་བའི་གཤོག་ཡངས་དཀར་པོ་རྒྱས་པར་གྱུར་པ་དང་ལྡན་ཞིང༌། ངང་པའི་རྒྱལ་པོ་ལྟ་བུའི་བྱང་སེམས་དེ་ནི་རང་གི་འདུལ་བྱའི་སྐྱེ་བོའི་ངང་པ་ཡི་ཚོགས་ཀྱིས་མདུན་དུ་བདར་ནས་ཚོགས་གཉིས་དགེ་བའི་རླུང་གི་ཤུགས་སྟོབས་ཀྱིས་བསྐྱོད་དེ། རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ་བར་འགྱུར་རོ། །

**གཉིས་པ་ལེའུའི་མཚན་ནི།**

 དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་དྲུག་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ས་བདུན་པ་རིང་དུ་སོང་བ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གཉིས། སྙོམས་པར་འཇུག་པའི་ཡོན་ཏན་དང༌། ཕར་ཕྱིན་ལྷག་པའི་ཡོན་ཏན་ནོ། །དང་པོ་ནི།**

 རིང་དུ་སོང་འདིར་འདི་ནི་སྐད་ཅིག་དང༌། །

 སྐད་ཅིག་ལ་ནི་འགོག་པར་འཇུག་འགྱུར་ཞིང༌། །

ཞེས་པ་སྟེ། དེ་ལ་སའི་ངོ་བོ་ནི། མདོ་རྒྱན་ལས། བགྲོད་གཅིག་ལམ་དང་འབྲེལ་བའི་ཕྱིར། །རིང་དུ་སོང་བའི་སར་འདོད་དོ། །ཞེས་པ་ལྟར། ས་བདུན་པ་རིང་དུ་སོང་བ་འདིར་གནས་པའི་བྱང་ཆུབ་སེམས་དཔའ་འདི་ནི་སེམས་ཀྱི་སྐད་ཅིག་དང་སྐད་ཅིག་ལ་ནི་འགོག་པར་སྙོམས་པར་འཇུག་ཅིང་ལྡང་བར་ནུས་ཏེ། ཡང་དག་པའི་མཐའ་ལ་འཇུག་གི་འགོག་པ་མངོན་དུ་མི་བྱེད་པའི་ཕྱིར་རོ། །

**གཉིས་པ་ནི།**

 ཐབས་ཀྱི་ཕ་རོལ་ཕྱིན་ལེགས་འབར་བའང་འཐོབ། །

ཅེས་པས་བསྟན་ཏེ། ས་དེར་ཐབས་ཀྱི་ཕ་རོལ་ཏུ་ཕྱིན་པ་ལེགས་པ་རབ་ཀྱི་མཐར་སོན་པ་ཡིན་ཏེ། བླ་མེད་ཡེ་ཤེས་འདོད་པ་ལ་བརྩོན་པ་མཆོག་ཏུ་འབར་བའང་འཐོབ་པར་འགྱུར་བའི་ཕྱིར་རོ། །གཉིས་པ་ལེའུའི་མཚན་ནི། དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་བདུན་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གསུམ་པ་སྒོམ་ལམ་དག་པ་ས་གསུམ་བགྲོད་ཚུལ་རིམ་པར་བསྟན་པ་ལས། ས་བརྒྱད་པ་མི་གཡོ་བ་བཤད་པ་ལ་གཉིས། ལེའུའི་གཞུང་དང་མཚན་ནོ། །དང་པོ་ལ་གཉིས། ཁྱད་གཞི་སའི་ངེས་ཚིག་བརྗོད་པས་མདོར་བསྟན་པ་དང༌། ཁྱད་ཆོས་སའི་ཡོན་ཏན་རྒྱས་པར་བཤད་པའོ། །དང་པོ་ནི།**

ཡང་ཡང་སྔར་དགེ་ལས་ལྷག་འཐོབ་བྱའི་ཕྱིར། །

 གང་དུ་ཕྱིར་མི་ལྡོག་པ་ཉིད་འགྱུར་བ། །

 མི་གཡོ་དེ་ལ་བདག་ཉིད་ཆེ་དེ་འཇུག །

ཅེས་པ་སྟེ། ས་བདུན་པ་མན་ཆད་དུ་ཡང་ཡང་སྔར་གྱི་དགེ་བ་ལས་ཆེས་ལྷག་པར་ཐོབ་པར་བྱ་བའི་ཕྱིར། ས་གོང་མ་གོང་མ་ལ་འབད་རྩོལ་དང་བཅས་པས་འཇུག་ཅིང་གང་དུ་ཕྱིར་མི་ལྡོག་པ་ཉིད་དུ་འགྱུར་བ་ས་བརྒྱད་པ་ཐོབ་པའི་ཚེ་འབད་པ་དང་རྩོལ་བའི་འདུ་ཤེས་ཀྱིས་མི་གཡོ་བ་སྟེ། མདོ་རྒྱན་ལས། འདུ་ཤེས་གཉིས་ཀྱིས་མི་གཡོ་ཕྱིར། །མི་གཡོ་བ་ཞེས་བརྗོད་པར་བྱ། །ཞེས་སོ། །ཐབས་མཁས་དང་ལྡན་པའི་བདག་ཉིད་ཆེན་པོ་དེ་འབད་རྩོལ་མེད་པའི་ས་ལ་འཇུག་པར་འགྱུར་ཏེ། འཇུག་ནས་ཀྱང་ངེས་པའི་ལུང་བསྟན་ཐོབ་སྟེ། རྣམ་པ་ཐམས་ཅན་མཁྱེན་པའི་ས་ལས་མི་ལྡོག་པས་ན་ཕྱིར་མི་ལྡོག་པའི་ས་ཞེས་ཀྱང་བྱའོ། །

**གཉིས་པ་ལ་གཉིས། སའི་སྤངས་རྟོགས་ཐོབ་ཚུལ་དང༌། དབང་བཅུ་ཐོབ་ཚུལ་བསྟན་པའོ། །དང་པོ་ལ་གཉིས། རྟོགས་པའི་ཡོན་ཏན་ཐོབ་ཚུལ་དང༌། སྤང་བྱའི་དྲི་མ་དག་ཚུལ་ལོ། །དང་པོ་ལ་གཉིས། སྨོན་ལམ་རྫོགས་ཚུལ་དང༌། འགོག་པ་ལས་སློང་ཚུལ་ལོ། །དང་པོ་ནི།**

 འདི་ཡི་སྨོན་ལམ་ཤིན་ཏུ་དག་འགྱུར་ཞིང༌། །

ཞེས་པས་བསྟན་ཏེ། ས་འདིར་སྨོན་ལམ་གྱི་ཕར་ཕྱིན་ལྷག་པར་གྱུར་པ་ཡིན་ཏེ། བྱང་སེམས་འདི་ཡིས་སྔར་ས་དང་པོ་ནས་བཏབ་པའི་སྨོན་ལམ་འབུམ་ཕྲག་བཅུ་པོ་འདིར་ཤིན་ཏུ་རྣམ་པར་དག་པར་རྫོགས་པར་འགྱུར་བའི་ཕྱིར། ས་བརྒྱད་པ་འདིར་སྨོན་ལམ་གྱི་མཐུས་གཞོན་ནུའི་ས་ཐོབ། དགུ་པ་རྒྱལ་ཚབ་ཀྱི་ས་ཐོབ། བཅུ་པ་འཁོར་ལོ་སྒྱུར་རྒྱལ་དབང་བསྐུར་གྱིས་ཐོབ་པར་བསྟན་ཏོ། །

**གཉིས་པ་ནི།**

 རྒྱལ་བ་རྣམས་ཀྱིས་འགོག་ལས་སློང་བར་མཛད། །

ཅེས་པས་བསྟན་ཏེ། ས་བརྒྱད་པའི་བྱང་སེམས་དེ་ཆོས་ཅན། འགོག་པ་ལ་སྙོམས་པར་འཇུག་ཀྱང་གཞན་དོན་རྒྱུན་མི་འཆད་དེ། རྒྱལ་བ་རྣམས་ཀྱིས་འགོག་པ་ལས་སློང་བར་མཛད་པའི་ཕྱིར། ཇི་ལྟར་སློང་ན། རིགས་ཀྱི་བུ་ཁྱོད་དེ་ལྟར་ཞི་བའི་རྣམ་པར་ཐར་པ་ལ་གནས་པ་ཐོབ་ཀྱང༌། སེམས་ཅན་ཉོན་མོངས་པའི་དབང་དུ་གྱུར་པ་ལ་སེམས་ཤིག་ཅེས་བསྐུལ་བའི་དགོངས་པ་ཅན་དེ་ཡང་ཆོས་ཉིད་ཀྱི་སྟོབས་ཡིན་ཏེ། ཕྱི་ནང་གི་ཡོངས་འཛིན་གྱིས་འགོག་པ་ཙམ་མངོན་དུ་མི་བྱེད་པའི་ཕྱིར་རོ། །

**གཉིས་པ་སྤང་བྱའི་དྲི་མ་དག་ཚུལ་ནི།**

 ཆགས་པ་མེད་པའི་བློ་ནི་སྐྱོན་རྣམས་དག་དང་ལྷན་ཅིག་མི་གནས་ཕྱིར། །

 ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་འགྱུར་ཞིང༌། །

 ཉོན་མོངས་ཟད་ཅིང་ས་གསུམ་བླ་མར་གྱུར་ཀྱང་སངས་རྒྱས་རྣམས་ཀྱི་ནི། །

 འབྱོར་པ་མཁའ་ལྟར་མཐའ་བྲལ་མ་ལུས་འཐོབ་པར་ནུས་མ་ཡིན། །

ཞེས་པ་སྟེ། བྱང་སེམས་འདིའི་ཆགས་པ་མེད་པའི་བློ་སྟེ་ཡེ་ཤེས་ནི་ཆགས་སོགས་ཉོན་མོངས་པའི་སྐྱོན་རྣམས་དག་དང་ལྷན་ཅིག་མི་གནས་པའི་ཕྱིར། ས་བརྒྱད་པ་ལ་རྣམ་པར་མི་རྟོག་པའི་ཡེ་ཤེས་ཀྱི་ཉི་མ་ཤར་བས། ཁམས་གསུམ་ན་སྤྱོད་པའི་ཉོན་མོངས་པའི་དྲི་མ་དེ་དག་རྩ་བ་དང་བཅས་པ་ཉེ་བར་ཞི་བར་འགྱུར་རོ། །དེ་ལྟར་ཉོན་མོངས་ཟད་ཅིང་ས་གསུམ་གྱི་བླ་མར་གྱུར་ཀྱང༌། སེམས་ཅན་གྱི་དོན་རྒྱ་ཆེན་པོ་བསྒྲུབ་པར་བྱ་དགོས་ཏེ། དེ་ལྟར་མ་ཡིན་ན་སངས་རྒྱས་རྣམས་ཀྱི་ནི་སྟོབས་ལ་སོགས་པའི་ཡོན་ཏན་གྱི་འབྱོར་པ་མཁའ་ལྟར་མཐའ་དང་བྲལ་བ་མ་ལུས་པ་འཐོབ་པར་ནུས་པ་མ་ཡིན་པའི་ཕྱིར་རོ། །

**གཉིས་པ་དབང་བཅུ་ཐོབ་ཚུལ་བསྟན་པ་ནི།**

 འཁོར་བ་འགགས་ཀྱང་དབང་རྣམས་བཅུ་པོ་ཐོབ་པར་འགྱུར་ཞིང་དེ་དག་གིས། །

 སྲིད་པའི་འགྲོ་བར་རང་གི་བདག་ཉིད་སྣ་ཚོགས་སྟོན་པར་བྱེད་པར་འགྱུར། །

ཞེས་པ་སྟེ། ཅི་སྟེ་འདི་ཁམས་གསུམ་ལས་འདས་ཏེ་འཁོར་བའི་སྐྱེ་བ་འགགས་ན་སེམས་ཅན་སྨིན་པ་ལས་བྱུང་བའི་སངས་རྒྱས་ཀྱི་ཆོས་ཇི་ལྟར་རྫོགས་པར་བྱེད་ཅེ་ན། བྱང་སེམས་ས་བརྒྱད་པ་དེ་ཆོས་ཅན། ཁྱོད་འཁོར་བ་འགགས་ཏེ་སྤངས་ཀྱང་སངས་རྒྱས་ཀྱི་རྒྱུ་ཚོགས་བསྒྲུབ་པ་མི་འགལ་ཏེ། ཁྱོད་ཀྱིས་དབང་རྣམ་པ་བཅུ་ཐོབ་པ་དེ་དག་གི་སྒོ་ནས་ཡིད་ཀྱི་རང་བཞིན་གྱི་ལུས་ཀྱིས་སྲིད་པའི་འགྲོ་བར་རང་གི་བདག་ཉིད་ཀྱི་ལུས་སྣ་ཚོགས་པ་སྤྲུལ་ཏེ་སྟོན་པར་བྱེད་པར་འགྱུར་བའི་ཕྱིར་རོ། །དེ་ཡང་དབང་རྣམ་པ་བཅུ་གང་ཞེ་ན། ལུས་བསྐལ་པའི་བར་དུ་གནས་པར་ནུས་པ་ཚེ་ལ་དབང་བ་དང༌། ཏིང་ངེ་འཛིན་གྱི་སྒོ་བརྒྱ་ཕྲག་ལ་འཇུག་པར་ནུས་པ་སེམས་ལ་དབང་བ་དང༌། གང་འདོད་ནམ་མཁའི་མཛོད་ལ་དབང་བར་ནུས་པ་ཡོ་བྱད་ལ་དབང་བ་དང༌། ལས་ཀྱི་རྣམ་སྨིན་ཇི་ལྟ་བར་སྟོན་པར་ནུས་པ་ལས་ལ་དབང་བ་དང༌། གང་དང་གང་དུ་སྐྱེ་བ་འདོད་པ་སྟོན་པར་ནུས་པ་སྐྱེ་བ་ལ་དབང་བ་དང༌། ཞིང་ཁམས་གང་དང་གང་དུ་སྨོན་པ་ཙམ་གྱིས་གྲུབ་པར་ནུས་པ་སྨོན་ལམ་ལ་དབང་བ་དང༌། སྟོང་ཁམས་སངས་རྒྱས་ཀྱིས་གང་བར་མོས་པ་བཞིན་དུ་སྟོན་པར་ནུས་པ་མོས་པ་ལ་དབང་བ་དང༌། རྫུ་འཕྲུལ་སྣ་ཚོགས་པ་སྐད་ཅིག་ལ་སྟོན་པར་ནུས་པ་རྫུ་འཕྲུལ་ལ་དབང་བ་དང༌། སངས་རྒྱས་ཀྱི་ཆོས་མ་འདྲེས་པ་སོགས་ཅི་རིགས་པ་སྟོན་པར་ནུས་པ་ཡེ་ཤེས་ལ་དབང་བ་དང༌། ཆོས་ཀྱི་སྒོ་སྣ་ཚོགས་པ་དུས་གཅིག་ལ་སྟོན་པར་ནུས་པ་ཆོས་ལ་དབང་ཐོབ་པའོ། །དེ་ཡང་ལས་ཉོན་གྱིས་སྐྱེ་བ་ས་དང་པོ་ནས་སྤངས། སྙིང་རྗེས་སྐྱེ་བ་ཡང་ས་བདུན་པ་ནས་སྤངས། ས་འདི་ཡན་ཆད་དབང་བཅུའི་སྒོ་ནས་སྤྲུལ་པ་སྣ་ཚོགས་སུ་སྟོན་པར་མཛད་དོ། །

**གཉིས་པ་ལེའུའི་མཚན་ནི།**

དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་བརྒྱད་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ས་དགུ་པ་ལེགས་པའི་བློ་གྲོས་བཤད་པ་ལ་གཉིས། གཞུང་དང་མཚན་ནོ། །དང་པོ་ལ་གཉིས། ཕར་ཕྱིན་ལྷག་པའི་ཡོན་ཏན་དང༌། ཡོན་ཏན་གཞན་ཐོབ་ཚུལ་ལོ། །དང་པོ་ནི།**

 དགུ་པ་ལ་ནི་དེའི་སྟོབས་ལྟ་ཞིག་མཐའ་དག་རྫོགས་པར་དག་འགྱུར་ཞིང༌། །

ཞེས་པས་བསྟན་ཏེ། ས་དགུ་པ་ལ་ནི་གནས་པའི་བྱང་སེམས་དེ་ལ་ཡོན་ཏན་ཁྱད་པར་ཅན་ཡོད་དེ། སྟོབས་ཀྱི་ཕར་ཕྱིན་ལྟ་ཞིག་སྟེ་མདོ་ལས་གསུངས་པའི་སྟོབས་གཞན་ཡང་མཐའ་དག་རྫོགས་པར་འགྱུར་བའི་ཕྱིར་ཏེ། དེ་ཡང་བསམ་པའི་སྟོབས་ཉོན་མོངས་མེད་པ། ལྷག་པའི་སྟོབས་ཡེ་ཤེས་ལྷག་པ། གཟུངས་ཀྱི་སྟོབས་ཆོས་མི་བརྗེད་པ། ཏིང་ངེ་འཛིན་གྱི་སྟོབས་གཡེང་བ་མེད་པ། འབྱོར་པའི་སྟོབས་མཐའ་ཡས་པར་སྤྱོད་པ། དབང་བཅུའི་སྟོབས་རེ་བ་རྫོགས་པ། སྤོབས་པའི་སྟོབས་ཆོས་ཀུན་རྫོགས་པ། སྨོན་ལམ་གྱི་སྟོབས་སངས་རྒྱས་ཀྱི་སྤྱོད་པ་རྟོགས་པ། ཕར་ཕྱིན་གྱི་སྟོབས་ཆོས་ཡོངས་སུ་རྫོགས་པ། བྱམས་པའི་སྟོབས་སེམས་ཅན་མི་གཏོང་བ། སྙིང་རྗེའི་སྟོབས་སྡུག་བསྔལ་ཀུན་སེལ་བ། ཆོས་ཉིད་ཀྱི་སྟོབས་ཆོས་ཉིད་མངོན་དུ་གྱུར་པ་སྟེ། སྟོབས་བཅུ་གཉིས་པོ་རྣམས་ཀྱང་རྫོགས་པར་བསྟན་ཏོ། །

**གཉིས་པ་ནི།**

 དེ་བཞིན་ཡང་དག་རིག་ཆོས་རང་གི་ཡོན་ཏན་ཡོངས་སུ་དག་པའང་འཐོབ། །

ཅེས་པས་བསྟན་ཏེ། དེ་བཞིན་དུ་ཆོས་ཐམས་ཅད་ཀྱི་མཚན་ཉིད་རབ་ཏུ་ཤེས་པ་ནི་ཆོས་སོ་སོར་ཡང་དག་པར་རིག་པ་དང༌། ཆོས་རྣམས་ཀྱི་རྣམ་དབྱེ་རབ་ཏུ་ཤེས་པ་ནི་དོན་སོ་སོར་ཡང་དག་པར་རིག་པ་དང༌། ཆོས་ཐམས་ཅད་མ་འདྲེས་པ་རབ་ཏུ་ཤེས་པ་ནི་ངེས་པའི་ཚིག་སོ་སོར་ཡང་དག་པར་རིག་པ་དང༌། ཆོས་ཟད་པ་མེད་པ་རབ་ཏུ་ཤེས་པ་ནི་སྤོབས་པ་སོ་སོར་ཡང་དག་པར་རིག་པ་སྟེ་ཆོས་བཞི་པོ་རང་རང་གི་ཡོན་ཏན་ཡོངས་སུ་དག་པའང་འཐོབ་པའོ། །དེ་སྐད་དུ་ཡང་མདོ་སྡེ་རྒྱན་ལས། སོ་སོར་ཡང་དག་རིག་བློ་བཟང༌། །ས་དེ་ལེགས་པའི་བློ་གྲོས་ཡིན། །ཞེས་སོ། །དེ་ཡང་མངོན་པ་སྡེ་བདུན་ལས་དགྲ་བཅོམ་པས་ཀྱང་ཐོབ་པར་བཤད། མདོ་སྡེ་ས་བཅུ་པ་ལས་ས་འདིར་བཤད། མངོན་རྟོགས་རྒྱན་ལས་སངས་རྒྱས་ཀྱི་ཐུན་མིན་གྱི་ཡོན་ཏན་དུ་བཤད་ཀྱང༌། འདིར་དེའི་དགོངས་པ་འགྲེལ་བའི་སྐབས་ཡིན་པས་བར་པའི་དབང་དུ་བྱས་ཏེ་བཤད་དོ། །གཉིས་པ་ལེའུའི་མཚན་ནི། དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་དགུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **ས་བཅུ་པ་ཆོས་ཀྱི་སྤྲིན་བཤད་པ་ལ་གཉིས། གཞུང་དང་མཚན་ནོ། །དང་པོ་ལ་གཉིས། ས་འདིའི་ཁྱད་པར་གྱི་ཡོན་ཏན་བསྟན་པ་དང༌། ངེས་ཚིག་དང་མཐུན་པའི་ཡོན་ཏན་བསྟན་པའོ། །དང་པོ་ནི།**

 བཅུ་པའི་ས་ལ་དེ་ཡིས་ཀུན་ནས་སངས་རྒྱས་རྣམས་ལས་དབང་བསྐུར་བ། །

 དམ་པ་ཐོབ་ཅིང་ཡེ་ཤེས་ལྷག་པར་མཆོག་ཏུ་བྱུང་བར་གྱུར་པའང་ཡིན། །

ཞེས་པ་སྟེ། ས་བཅུ་པ་ལ་གནས་པའི་བྱང་སེམས་དེ་ཡིས་ས་དེ་ལས་ཡོན་ཏན་ཁྱད་པར་ཅན་ཐོབ་པ་ཡིན་ཏེ། ཕྱོགས་རྣམས་ཀུན་ནས་སྟོང་གསུམ་འབུམ་ཕྲག་བཅུའི་གྲངས་དང་མཉམ་པའི་སངས་རྒྱས་རྣམས་གདན་འཛོམས་པའི་མཛོད་སྤུ་ལས་འོད་ཟེར་དཔག་ཏུ་མེད་པ་བྱུང་ནས་འོད་ཟེར་ཆེན་པོའི་དབང་བསྐུར་བ་དམ་པ་ཐོབ་ཅིང༌། དེར་མ་ཟད་ཐམས་ཅད་མཁྱེན་པའི་ཡེ་ཤེས་དང་ཁྱད་པར་མེད་པའི་ཡེ་ཤེས་ཀྱི་ཕ་རོལ་ཏུ་ཕྱིན་པ་ལྷག་པར་མཆོག་ཏུ་བྱུང་བར་གྱུར་པ་ཐོབ་པའང་ཡིན་ཏེ། གཟུང་འཛིན་གྱི་གཉིས་སྣང་ནུབ་པའི་ཕྱིར་རོ། །

**གཉིས་པ་ནི།**

 ཆར་སྤྲིན་རྣམས་ལས་ཆུ་ཆར་འབབ་པ་ཇི་ལྟ་དེ་བཞིན་འགྲོ་རྣམས་ཀྱི། །

 དགེ་བའི་ལོ་ཏོག་ཆེད་དུ་རྒྱལ་སྲས་ལས་ཀྱང་ལྷུན་གྲུབ་ཆོས་ཆར་འབབ། །

ཅེས་པ་སྟེ། འོ་ན་གཉིས་སུ་སྣང་བ་མེད་པས་འགྲོ་དོན་རྒྱུན་ཆད་པར་འགྱུར་རོ་ཞེ་ན། མི་འགྱུར་ཏེ་རྣམ་རྟོག་མེད་ཀྱང་རྩོལ་མེད་ལྷུན་གྱིས་གྲུབ་པའི་ཕྲིན་ལས་ཡོད་དེ། མདོ་སྡེ་རྒྱན་ལས། སྤྲིན་བཞིན་གཉིས་ཀྱིས་ནམ་མཁའི་ཁམས། །ཁྱབ་པའི་ཕྱིར་ན་ཆོས་ཀྱི་སྤྲིན། །ཞེས་གསུངས་པ་ལྟར། འཇིག་རྟེན་ན་ཆར་སྤྲིན་རྣམས་ལས་ཆུ་ཆར་འབབ་པ་ཇི་ལྟ་བར་དེ་བཞིན་དུ་འགྲོ་བ་རྣམས་ཀྱི་རྒྱུད་ལ་དགེ་བའི་ལོ་ཏོག་བཟང་པོ་བསྐྱེད་པའི་ཆེད་དུ་རྒྱལ་སྲས་བདག་ཉིད་ཆེན་པོ་དེ་ལས་ཀྱང་རྩོལ་མེད་ལྷུན་གྱིས་གྲུབ་པའི་དམ་པའི་ཆོས་ཀྱི་ཆར་རབ་ཏུ་འབེབས་པར་མཛད་པའི་ཕྱིར་རོ། །འགྲོ་དོན་རྒྱུན་མི་ཆད་པ་མ་ཟད་སངས་རྒྱས་དང་མཉམ་པའང་འབྱུང་བ་སྟེ། རྒྱུད་བླ་མ་ལས། བྱང་ཆུབ་སེམས་དཔའི་ཚུལ་འདི་ནི། །རྗེས་ཐོབ་དེ་བཞིན་གཤེགས་རྣམས་དང༌། །སེམས་ཅན་ཡང་དག་སྒྲོལ་བ་ལ། །འཇིག་རྟེན་ན་ནི་མཉམ་པ་ཉིད། །ཅེས་གསུངས་སོ། །

**གཉིས་པ་ལེའུའི་མཚན་ནི།**

དབུ་མ་ལ་འཇུག་པའི་རྣམ་བཤད་ལྟ་གྲུབ་གསལ་བྱེད་སྒྲོན་མེ་ལས། སེམས་བསྐྱེད་པ་བཅུ་པའི་སྐབས་ཀྱི་ཚིག་དོན་རྣམ་པར་བཤད་པའོ།། །།

 ༈ **གཉིས་པ་རྣམ་གྲངས་ལྷག་པའི་སྒོ་ནས་ས་བཅུའི་ཡོན་ཏན་བཤད་པ་ལ་གཉིས། ས་དང་པོའི་ཡོན་ཏན་བརྒྱ་ཕྲག་བཅུ་གཉིས་བཤད་པ་དང༌། དེས་ས་གཞན་ལ་བསྒྲེ་ཚུལ་བཤད་པའོ། །དང་པོ་ལ་བཞི་ཚན་གསུམ་ལས། དང་པོ་ནི།**

 དེ་ཚེ་འདིས་ནི་སངས་རྒྱས་བརྒྱ་མཐོང་ཞིང༌། །

 དེ་དག་བྱིན་གྱིས་རླབས་ཀྱང་འདི་ཡིས་རྟོགས། །

 དེ་ཉིད་ཚེ་ན་བསྐལ་པ་བརྒྱར་གནས་ཤིང༌། །

 སྔོན་དང་ཕྱི་མའི་མཐའ་ཡང་ཡང་དག་འཇུག །

ཅེས་པ་སྟེ། ས་དང་པོ་ཐོབ་པ་དེའི་ཚེ་བྱང་སེམས་འདིས་ནི་སྐད་ཅིག་གཅིག་ལ་སངས་རྒྱས་བརྒྱ་ཡི་ཞལ་མཐོང་ཞིང༌། སངས་རྒྱས་དེ་དག་གིས་བྱིན་གྱིས་བརླབས་པ་དག་ཀྱང་བྱང་སེམས་འདི་ཡིས་རྟོགས་ཤིང༌། དེ་ཉིད་ཀྱི་ཚེ་ན་བསྐལ་པ་བརྒྱར་གནས་པའི་ནུས་པ་ཐོབ་སྟེ་གནས་ཤིང༌། བསྐལ་པ་བརྒྱ་ལ་སྔོན་དང་ཕྱི་མའི་མཐར་ཡང་ཡེ་ཤེས་ཀྱི་གཟིགས་པ་ཡང་དག་པར་འཇུག་གོ །

**གཉིས་པ་ནི།**

 བློ་ལྡན་ཏིང་འཛིན་བརྒྱ་ཕྲག་སྙོམས་པར་འཇུག་ཅིང་གཏོང་བྱེད་དོ། །

 འཇིག་རྟེན་ཁམས་བརྒྱ་འདི་ཡིས་ཀུན་ནས་གཡོ་ཞིང་སྣང་བར་ནུས། །

 དེ་བཞིན་རྫུ་འཕྲུལ་གྱིས་དེས་སེམས་ཅན་བརྒྱ་ཕྲག་སྨིན་བྱེད་ཅིང༌། །

 བརྒྱ་ཕྲག་གྲངས་དང་རྗེས་འབྲེལ་ཞིང་དག་ཏུ་ཡང་འགྲོ་བར་འགྱུར། །

ཞེས་པ་སྟེ། བློ་ལྡན་བྱང་སེམས་འདིས་ཏིང་ངེ་འཛིན་གྱི་སྒོ་བརྒྱ་ཕྲག་དུས་སྐད་ཅིག་གཅིག་ལ་སྙོམས་པར་འཇུག་ཅིང་ལྡང་ནས་གཏོང་བ་ཡང་བྱེད་དོ། །འཇིག་རྟེན་གྱི་ཁམས་བརྒྱ་ཕྲག་བྱང་སེམས་འདིའི་རྫུ་འཕྲུལ་གྱིས་ཀུན་ནས་གཡོ་ཞིང་འོད་ཀྱིས་སྣང་བར་ནུས་པ་དང༌། དེ་བཞིན་དུ་རྫུ་འཕྲུལ་གྱི་སྟོབས་ཀྱིས་བྱང་སེམས་དེས་སེམས་ཅན་བརྒྱ་ཕྲག་དུས་གཅིག་ལ་སྨིན་པར་བྱེད་ཅིང༌། བརྒྱ་ཕྲག་གི་གྲངས་དང་རྗེས་སུ་འབྲེལ་བ་སྟེ་གྲངས་དེ་དང་མཉམ་པའི་སངས་རྒྱས་ཀྱི་ཞིང་ཁམས་དག་ཏུ་ཡང་འགྲོ་བར་འགྱུར་རོ། །

**གསུམ་པ་ནི།**

 དེས་ནི་ཆོས་ཀྱི་སྒོ་རྣམས་ཡང་དག་འབྱེད་བྱེད་ཐུབ་དབང་སྲས། །

 རང་གི་ལུས་ལ་ལུས་རྣམས་ཀུན་ནས་སྟོན་པར་བྱེད་པའང་ཡིན། །

 རང་གི་འཁོར་དང་བཅས་པས་མཛེས་སྦྱོར་ལུས་ནི་རེ་རེ་ཞིང༌། །

 རྒྱལ་བའི་སྲས་པོ་བརྒྱ་ཕྲག་དག་དང་རྗེས་སུ་འབྲེལ་བའང་སྟོན། །

ཞེས་པ་སྟེ། བྱང་སེམས་དེས་ནི་ཆོས་ཀྱི་སྒོ་བརྒྱ་ཕྲག་རྣམས་ཡང་དག་འབྱེད་པར་བྱེད་པ་དང༌། ཐུབ་དབང་གི་སྲས་འདིས་རང་གི་ལུས་གཅིག་ལ་ལུས་བརྒྱ་ཕྲག་རྣམས་ཀུན་ནས་སྟོན་པར་བྱེད་པའང་ཡིན་ལ། ལུས་གཅིག་ལ་རང་གི་འཁོར་དང་བཅས་པའི་ལུས་མཛེས་པས་བརྒྱན་ཅིང་འབྱོར་པའི་ལུས་ནི་རེ་རེ་ཞིང༌། མ་འདྲེས་པར་རྒྱལ་བའི་སྲས་པོ་བརྒྱ་ཕྲག་དག་དང་རྗེས་སུ་འབྲེལ་བ་སྟེ་རང་གི་འཁོར་དང་བཅས་པས་རྒྱལ་སྲས་དེ་དག་ལས་ཆོས་ཐོས་པའང་སྟོན་པར་བྱེད་དོ། །

**གཉིས་པ་ལ་གཉིས། མ་དག་ས་དྲུག་ལ་སྟོང་འགྱུར་གྱིས་བསྒྲེ་བ་དང༌། དག་པ་ས་གསུམ་ལ་རྡུལ་གྲངས་ཀྱིས་བསྒྲེ་བར་བསྟན་པའོ། །དང་པོ་ནི།**

 བློ་ལྡན་རབ་ཏུ་དགའ་བར་གནས་པས་ཡོན་ཏན་དེ་དག་ནི། །

 ཐོབ་པར་གྱུར་ནས་དེ་བཞིན་ཁོ་ནར་དྲི་མ་མེད་གནས་པས། །

 དེ་དག་སྟོང་ནི་ཡང་དག་འཐོབ་པར་འགྱུར་ཏེ་ས་ལྔ་པོ། །

 འདི་དག་རྣམས་ལ་བྱང་ཆུབ་སེམས་དཔའ་ཡིས་ནི་འབུམ་ཕྲག་དང༌། །

 བྱེ་བ་ཕྲག་བརྒྱ་འཐོབ་ཅིང་དེ་ཡིས་བྱེ་བ་སྟོང་འགྱུར་ཐོབ། །

 དེ་ནས་བྱེ་བ་བརྒྱ་ཕྲག་སྟོང་འགྱུར་ཡང་འཐོབ་བྱེ་བ་ཕྲག །

 ཁྲག་ཁྲིག་ཕྲག་བརྒྱར་རྫོགས་པར་འགྱུར་དང་སླར་ཡང་སྟོང་ཕྲག་ཏུ། །

 ཡང་དག་པར་ནི་བསྒྱུར་བ་མཐའ་དག་རབ་ཏུ་འཐོབ་པར་འགྱུར། །

ཞེས་པ་སྟེ། བློ་ལྡན་རབ་ཏུ་དགའ་བ་ལ་གནས་པའི་ཡོན་ཏན་བརྒྱ་ཕྲག་བཅུ་གཉིས་་དེ་དག་ནི་ཐོབ་པར་གྱུར་ནས་རབ་ཏུ་དགའ་བ་ལ་གནས་པ་དེ་བཞིན་ཁོ་ནར་ས་གཉིས་པ་དྲི་མ་མེད་པ་ལ་གནས་པས་ཡོན་ཏན་དེ་དག་སྟོང་ཕྲག་བཅུ་གཉིས་ནི་ཡང་དག་པར་འཐོབ་པར་འགྱུར་ཏེ། དེ་བཞིན་དུ་ས་གསུམ་པ་དང༌། བཞི་པ་དང༌། ལྔ་པ་དང༌། དྲུག་པ་དང༌། བདུན་པ་སྟེ་ས་ལྔ་པོ་འདི་དག་རྣམས་ལ་གནས་པའི་བྱང་ཆུབ་སེམས་དཔའ་ཡིས་ཡོན་ཏན་སྟོང་འགྱུར་གྱི་ཐོབ་ཚུལ་རིམ་པ་ལྟར། ས་གསུམ་པ་ལ་ནི་འབུམ་ཕྲག་བཅུ་གཉིས་དང༌། བཞི་པ་ལ་བྱེ་བ་ཕྲག་བརྒྱ་བཅུ་གཉིས་དང༌། ལྔ་པ་ལ་དེ་ཡིས་བྱེ་བ་སྟོང་འགྱུར་བཅུ་གཉིས་འཐོབ་པ་དང༌། དེ་ནས་དྲུག་པ་ལ་བྱེ་བ་བརྒྱ་ཕྲག་སྟོང་འགྱུར་ཡང་སྟེ་བྱེ་བ་འབུམ་ཕྲག་བཅུ་གཉིས་འཐོབ་པ་དང༌། ས་བདུན་པ་ལ་བྱེ་ཕྲག་ཁྲག་ཁྲིག་ཕྲག་བརྒྱར་རྫོགས་པར་བསྒྱུར་བ་དང༌། སླར་ཡང་སྟོང་ཕྲག་ཏུ་ཡང་དག་པར་ནི་བསྒྱུར་བ་སྟེ་བྱེ་བ་ཁྲག་ཁྲིག་ཕྲག་འབུམ་མཐའ་དག་རབ་ཏུ་འཐོབ་པར་འགྱུར་རོ། །

**གཉིས་པ་ལ་དག་ས་གསུམ་ལས། དང་པོ་ནི།**

 མི་གཡོའི་སར་གནས་རྣམ་རྟོག་མེད་པ་དེས། །

 སྟོང་གསུམ་བརྒྱ་ཕྲག་སྟོང་བསྡོམས་འཇིག་རྟེན་ན། །

 རྡུལ་ཚད་ཇི་སྙེད་ཡོད་པ་དེ་རྣམས་དང༌། །

 གྲངས་མཉམ་ཡོན་ཏན་དག་ནི་འཐོབ་པར་འགྱུར། །

ཞེས་པ་སྟེ། འདི་ཡན་ཆད་ཀྱི་ཡོན་ཏན་གྱི་གྲངས་ནི་གྲངས་གནས་གཞན་གྱིས་བགྲང་བར་མི་ནུས་པས། རྡུལ་ཕྲ་རབ་ཀྱི་གྲངས་ཀྱིས་བགྲང་བར་བྱ་སྟེ། ས་བརྒྱད་པ་མི་གཡོ་བའི་ས་ལ་གནས་པའི་བྱང་སེམས་རྣམ་རྟོག་མེད་པ་དེས། སྟོང་གསུམ་གྱིས་འཇིག་རྟེན་གྱི་ཁམས་བརྒྱ་ཕྲག་སྟོང་བསྡོམས་པ་སྟེ་སྟོང་ཆེན་འབུམ་ཕྲག་གཅིག་གི་འཇིག་རྟེན་ན། རྡུལ་གྱི་གྲངས་ཚད་ཇི་སྙེད་ཡོད་པ་དེ་རྣམས་དང་གྲངས་མཉམ་པའི་ཡོན་ཏན་དག་ནི་འཐོབ་པར་འགྱུར་རོ། །

**གཉིས་པ་ནི།**

 ལེགས་པའི་བློ་གྲོས་ས་ལ་གནས་པ་ཡི། །

 བྱང་ཆུབ་སེམས་དེས་སྔར་བསྟན་ཡོན་ཏན་དག །

 གྲངས་མེད་བརྒྱ་ཕྲག་སྟོང་དུ་ཡང་དག་པར། །

 བསྡོམས་པ་ཕྲག་བཅུའི་རྡུལ་ཚད་འཐོབ་པར་འགྱུར། །

ཞེས་པ་སྟེ། ས་དགུ་པ་ལེགས་པའི་བློ་གྲོས་ལ་གནས་པའི་བྱང་ཆུབ་སེམས་དཔའ་དེས། སྔར་བསྟན་པའི་ཡོན་ཏན་སྡེ་ཚན་བཅུ་གཉིས་པོ་དེ་དག སྟོང་གསུམ་གྱི་འཇིག་རྟེན་གྱི་ཁམས་བརྒྱ་ཕྲག་གྲངས་མེད་སྟོང་དུ་ཡང་དག་པར་བསྡོམས་པ་སྟེ། གྲངས་མེད་འབུམ་ཕྲག་བཅུའི་རྡུལ་ཚད་དང་མཉམ་པ་འཐོབ་པར་འགྱུར་རོ། །

**གསུམ་པ་ལ་གཉིས། གྲངས་ལས་འདས་པའི་ཡོན་ཏན་དང༌། སྤྲུལ་པ་འགྱེད་པའི་ཡོན་ཏན་བསྟན་པའོ། །དང་པོ་ནི།**

 རེ་ཞིག་བཅུ་པ་འདིར་དེའི་ཡོན་ཏན་དག །

 ངག་གི་སྤྱོད་ཡུལ་ལས་ཆེས་འདས་འགྱུར་ཞིང༌། །

 ངག་གི་སྤྱོད་ཡུལ་མ་ཡིན་བསྡོམས་རྣམས་ན། །

 རྡུལ་དག་ཇི་སྙེད་ཡོད་པ་དེ་སྙེད་འགྱུར། །

ཞེས་པ་སྟེ། རེ་ཞིག་ས་བཅུ་པ་འདིའི་ཡོན་ཏན་བརྗོད་པར་མི་ནུས་མོད་ཀྱི། འོན་ཀྱང་འདིར་ཆ་ཤས་ཙམ་ཞིག་བརྗོད་ན་དེའི་ཡོན་ཏན་དག་ངག་གི་སྤྱོད་ཡུལ་ལས་ཆེས་འདས་པར་འགྱུར་ཞིང༌། ངག་གི་སྤྱོད་ཡུལ་མ་ཡིན་པ་སངས་རྒྱས་ཀྱི་ཞིང་བརྗོད་དུ་མེད་པ་ཡང་བརྗོད་དུ་མེད་པ་དག་གཅིག་ཏུ་བསྡོམས་པ་རྣམས་ན། རྡུལ་ཕྲ་རབ་གང་དག་ཇི་སྙེད་ཡོད་པ་དེ་སྙེད་ཀྱི་གྲངས་དང་མཉམ་པའི་ཡོན་ཏན་འཐོབ་པར་འགྱུར་རོ། །

**གཉིས་པ་ནི།**

 བ་སྤུའི་ཁུང་བུར་བྱང་ཆུབ་སེམས་རྣམས་དང༌། །

 ལྷན་ཅིག་རྫོགས་སངས་རྒྱས་སྐུ་བགྲང་འདས་དང༌། །

 དེ་བཞིན་ལྷ་དང་ལྷ་མིན་མི་དག་ཀྱང༌། །

 སྐད་ཅིག་སྐད་ཅིག་ལ་ནི་སྟོན་པར་ནུས། །

ཞེས་པ་སྟེ། གཞན་ཡང་བྱང་ཆུབ་སེམས་དཔའ་འདིས་རང་གི་ལུས་ཀྱི་བ་སྤུའི་ཁུང་བུ་རེ་རེ་ལ་ཡང་བྱང་ཆུབ་སེམས་དཔའ་གཞལ་དུ་མེད་པའི་འཁོར་རྣམས་དང་ལྷན་ཅིག་ཏུ། རྫོགས་པའི་སངས་རྒྱས་ཀྱི་སྐུ་བགྲང་བ་ལས་འདས་པ་དང༌། དེ་བཞིན་དུ་ལྷ་དང་ལྷ་མིན་མི་ལ་སོགས་པ་འགྲོ་བ་རིགས་དྲུག་གི་སེམས་ཅན་གྲངས་ལས་འདས་པ་དག་ཀྱང་མ་འདྲེས་པར་དུས་སྐད་ཅིག་སྐད་ཅིག་ལ་སྟོན་པར་ནུས་སོ། །

**གཉིས་པ་འབྲས་བུ་སངས་རྒྱས་ཀྱི་ས་བཤད་པ་ལ་གསུམ། བྱང་ཆུབ་ཇི་ལྟར་བརྙེས་པའི་ཚུལ་བཤད་པ། ཐོབ་བྱ་བྱང་ཆུབ་ཀྱི་ངོ་བོ་བཤད་པ། བྱང་ཆུབ་བརྙེས་པའི་དུས་ཀྱི་ངེས་པ་བཤད་པའོ། །དང་པོ་ལ་གཉིས། ཆོས་སྐུ་མངོན་དུ་གྱུར་ཚུལ་དང༌། དེས་ཤེས་བྱ་མཁྱེན་ཚུལ་ལོ། །དང་པོ་ནི།**

 གང་ཕྱིར་ནམ་མཁའ་དྲི་མ་མེད་ལ་ཟླ་སྣང་གསལ་བར་གྱུར་པའི་ཕྱིར། །

 སྔོན་ཚེ་སྟོབས་བཅུ་སྐྱེད་པའི་ས་ལ་ཁྱོད་ཀྱིས་སླར་ཡང་འབད་གྱུར་ཅིང༌། །

 འོག་མིན་དུ་ནི་གང་གི་དོན་དུ་འབད་གྱུར་གོ་འཕང་མཆོག་ཞི་བ། །

 ཡོན་ཏན་མཐའ་དག་མཐར་ཐུག་མཚུངས་པ་མེད་དེ་ཁྱོད་ཀྱིས་བརྙེས། །

ཞེས་པ་སྟེ། སངས་རྒྱས་བཅོམ་ལྡན་འདས་ཆོས་ཅན། སྔོན་བསྐལ་པ་གྲངས་མེད་གསུམ་དུ་གང་གི་དོན་དུ་འབད་པར་གྱུར་པའི་གོ་འཕང་མཆོག་ཏུ་ཞི་བ་ཡོན་ཏན་མཐའ་དག་གི་མཐར་ཐུག་པ་བླ་ན་མེད་པའི་ཡེ་ཤེས་མཚུངས་པ་མེད་པ་དེ་འོག་མིན་དུ་ནི་ཁྱོད་ཀྱིས་བརྙེས་པ་ཡིན་ཏེ། ཇི་སྐད་དུ། གཙང་མའི་གནས་དག་སྤངས་པ་ཡི། །འོག་མིན་གནས་མཆོག་དམ་པ་དེར། །ཡང་དག་སངས་རྒྱས་དེར་སངས་རྒྱས། །སྤྲུལ་པ་པོ་གཅིག་འདིར་འཚང་རྒྱ། །ཞེས་སོ། །གང་གི་ཕྱིར་ཞེ་ན། ཇི་ལྟར་སྒྲིབ་བྱེད་དང་བྲལ་བའི་ནམ་མཁའ་དྲི་མ་མེད་པ་ལ་ཟླ་བའི་སྣང་བ་འགོག་མེད་དུ་ཤར་བས་ཤེས་བྱ་གསལ་བར་གྱུར་པ་ཇི་ལྟ་བ་དེ་བཞིན་དུ། སྔོན་ཚེ་ཁྱོད་ཀྱི་ས་འོག་མ་རྣམས་སུ་འབད་པས་སངས་རྒྱས་ཀྱི་ཆོས་སྐྱེད་པའི་ནུས་པ་མེད་ཀྱང༌། འདིར་སངས་རྒྱས་ཀྱི་ཆོས་སྟོབས་བཅུ་ལ་སོགས་པའི་ཡོན་ཏན་མ་ལུས་པ་སྐྱེད་ནུས་པའི་ས་བཅུ་ཁྱད་པར་གྱི་ས་ལ་ཁྱོད་ཀྱིས་སླར་ཡང་འབད་པར་གྱུར་ནས་འབྲས་བུ་ས་བཅུ་གཅིག་པའི་ཡེ་ཤེས་ཆོས་སྐུ་དེ་ཁྱོད་ཀྱིས་མངོན་དུ་གྱུར་པའི་ཕྱིར་རོ། །

**གཉིས་པ་ལ་གཉིས། ཡེ་ཤེས་ཇི་ལྟར་བརྙེས་ཚུལ་དང༌། དེ་ལ་རྩོད་པ་སྤོང་བའོ། །དང་པོ་ནི།**

 ཇི་ལྟར་སྣོད་ཀྱི་དབྱེ་བས་མཁའ་ལ་དབྱེ་བ་མེད་དེ་ལྟར། །

 དངོས་བྱས་དབྱེ་བ་འགའ་ཡང་དེ་ཉིད་ལ་མེད་དེ་ཡི་ཕྱིར། །

 རོ་མཉམ་ཉིད་དུ་ཡང་དག་ཐུགས་སུ་ཆུད་པར་མཛད་གྱུར་ནས། །

 མཁྱེན་བཟང་ཁྱོད་ཀྱིས་སྐད་ཅིག་གིས་ནི་ཤེས་བྱ་ཐུགས་སུ་ཆུད། །

ཅེས་པ་སྟེ། མཁྱེན་བཟང་ཐོགས་པ་མེད་པའི་བཅོམ་ལྡན་འདས་ཆོས་ཅན། ཁྱོད་ཀྱི་བྱང་ཆུབ་མངོན་དུ་གྱུར་པའི་དུས་སྐད་ཅིག་གིས་ནི་ཤེས་བྱ་ཐམས་ཅད་ཐུགས་སུ་ཆུད་པའི་ཡེ་ཤེས་བརྙེས་པ་ཡིན་ཏེ། མཁྱེན་པའི་སྐད་ཅིག་གཅིག་ལ་ཆོས་ཐམས་ཅད་རོ་མཉམ་ཉིད་དུ་ཡང་དག་པར་ཐུགས་སུ་ཆུད་པར་མཛད་ནས་ཞེས་བྱུང་བའི་ཕྱིར། ཤེས་བྱའི་དེ་ཁོ་ན་ཉིད་ཆོས་ཅན། རོ་མཉམ་ཡིན་ཏེ། དཔེ་ཇི་ལྟར་ཞེ་ན། འཁར་གཞོང་དང་ཆོལ་ཟངས་སོགས་སྣོད་ཀྱི་དབྱེ་བས་ཐ་དད་ཀྱང་དེའི་ནང་གི་ནམ་མཁའ་ལ་དབྱེ་བ་འཇོག་ཏུ་མེད་པ་ལྟར། གཟུགས་ལ་སོགས་པའི་དངོས་པོ་ཆོས་ཅན་གྱིས་ཐ་དད་པར་བྱས་པའི་དབྱེ་བ་འགའ་ཡང་དེ་ཁོ་ན་ཉིད་ལ་མེད་པའི་ཕྱིར་རོ། །

**གཉིས་པ་ལ་གཉིས། རྒོལ་བ་དང༌། ལན་ནོ། །དང་པོ་ནི།**

 གང་ཚེ་ཞི་བ་དེ་ཉིད་ཡིན་ན་དེ་ལ་བློ་གྲོས་འཇུག་མི་འགྱུར། །

 བློ་མ་ཞུགས་པར་ཤེས་བྱའི་ཡུལ་ཅན་ངེས་པར་རིགས་པའང་མ་ཡིན་ལ། །

 ཀུན་ནས་ཤེས་མེད་པ་ནི་ཤེས་པ་ཇི་ལྟར་འགྱུར་ཏེ་འགལ་བར་འགྱུར། །

 མཁྱེན་པོ་མེད་པར་ཁྱོད་ཀྱིས་གཞན་ལ་འདི་ལྟའོ་ཞེས་སུ་ཞིག་སྟོན། །

ཞེས་པ་སྟེ། གང་ཚེ་སྐྱེ་འགག་སོགས་སྤྲོས་པ་ཉེ་བར་ཞི་བ་ནི་ཆོས་རྣམས་ཀྱི་གནས་ཚུལ་དེ་ཁོ་ན་ཉིད་ཡིན་ན། གནས་ཚུལ་དེ་ཆོས་ཅན། དེ་ལ་ཡུལ་ཅན་གྱི་བློ་གྲོས་འཇུག་པར་མི་འགྱུར་བར་ཐལ། ཁྱོད་ཀྱི་བློ་ལ་རྣམ་པ་ཅི་ཡང་འཆར་རྒྱུ་མེད་པའི་ཕྱིར། འདོད་མི་ནུས་ཏེ་བློ་ཡུལ་ལ་མ་ཞུགས་པར་ཤེས་བྱའི་ཡུལ་ཅན་དུ་ངེས་པའང་མ་ཡིན་པའི་ཕྱིར་དང༌། གཞན་ཡང་ཁྱོད་ཀྱིས་མ་ཤེས་པ་ནི་ཤེས་པར་འདོད་པ་དང་མ་མཐོང་བ་ནི་མཐོང་བར་འདོད་པ་ཡང་མི་རིགས་ཏེ། ཡུལ་ཀུན་ནས་ཡོངས་སུ་ཤེས་པ་དང་མཐོང་བ་མེད་པ་ནི་ཤེས་པ་དང་མཐོང་བ་ཇི་ལྟར་འགྱུར་ཏེ་དངོས་སུ་འགལ་བར་འགྱུར་བའི་ཕྱིར་རོ། །དེས་ན་ཁྱོད་ཀྱི་གཞན་ལ་དེ་ཁོ་ན་ཉིད་འདི་ལྟ་བུའོ་ཞེས་སུ་ཞིག་གིས་སྟོན་པར་འགྱུར་ཏེ་སྟོན་མི་ནུས་པར་ཐལ། ཡུལ་ཡུལ་ཅན་གཉིས་སུ་མེད་པའི་ཕྱིར་ན་ཇི་ལྟ་བ་མཁྱེན་པ་པོ་མེད་ལ་དེ་མེད་པས་ཐམས་ཅན་མཁྱེན་པ་ཡང་མི་འཐད་པའི་ཕྱིར་རོ་ཞེས་རྒོལ་བར་བྱེད་དོ། །

**གཉིས་པ་ལ་གཉིས། ཡུལ་སྐྱེ་བ་མེད་ཀྱང་རྟོགས་པར་འཐད་པའི་ལན་བསྟན་པ་དང༌། ཡུལ་ཅན་སྐྱེ་བ་མེད་ཀྱང་ཆོས་སྟོན་པར་འཐད་པའི་ལན་བསྟན་པའོ། །དང་པོ་ནི།**

 གང་ཚེ་སྐྱེ་མེད་དེ་ཉིད་ཡིན་ཞེས་བློ་ཡང་སྐྱེ་བ་དང་བྲལ་བ། །

 དེ་ཚེ་དེ་རྣམ་བརྟེན་ལས་དེ་ཡིས་དེ་ཉིད་རྟོགས་པ་ལྟ་བུ་སྟེ། །

 ཇི་ལྟར་སེམས་ནི་གང་གི་རྣམ་པ་ཅན་དུ་འགྱུར་བ་དེ་ཡིས་ཡུལ། །

 དེ་ཡོངས་ཤེས་པ་དེ་བཞིན་ཐ་སྙད་ཉེ་བར་བརྟེན་ནས་རིག་པ་ཡིན། །

ཞེས་པ་སྟེ། ཆོས་ཉིད་མངོན་དུ་གྱུར་པ་དུས་གང་གི་ཚེ་ཡུལ་རང་བཞིན་གྱིས་སྐྱེ་བ་མེད་པ་ཉིད་དེ་ཁོ་ན་ཉིད་ཡིན་ཞིང༌། ཡུལ་ཅན་གྱི་བློ་ཡང་དེ་དང་མཚུངས་པར་སྐྱེ་བ་དང་བྲལ་བ་དེའི་ཚེ་སྐྱེ་མེད་དེ་ཡི་རྣམ་པའི་རྗེས་སུ་བྱེད་པ་ལ་བརྟེན་པ་ལས། རིག་ཤེས་དེ་ཡིས་དེ་ཁོ་ན་ཉིད་རྟོགས་པ་ལྟ་བུར་ཐ་སྙད་བྱས་པ་སྟེ། དངོས་སུ་ཡུལ་ཡུལ་ཅན་ཐ་དད་པ་ལྟ་བུས་རྟོགས་པ་ནི་མ་ཡིན་ཏེ། དཔེ་ཇི་ལྟར་ན་མདོ་སྡེ་པས་སྔོར་སྣང་གི་སེམས་ནི་ཡུལ་སྔོན་པོ་གང་གི་རྣམ་པ་ཅན་དུ་སྐྱེ་བར་འགྱུར་བ་དེ་ཡིས་ཡུལ་སྔོན་པོ་དེ་ཡོངས་སུ་ཤེས་པ་ཞེས་འཇོག་པ་དེ་བཞིན་དུ་ཐ་སྙད་ཀྱི་ཚུལ་ལ་ཉེ་བར་བརྟེན་ནས་དེ་ཁོ་ན་ཉིད་རིག་ཅེས་བརྗོད་པ་ཡིན་ཏེ། དེ་སྐད་དུ། ཐ་སྙད་དབང་གི་མིང་དུ་བརྗོད་པ་ལས། །ཡུལ་དང་ཡུལ་ཅན་ཚུལ་གྱིས་རྟོགས་པ་མིན། །ཞེས་གསུངས་པ་ལྟ་བུའོ། །དེས་ན་སངས་རྒྱས་ཀྱི་ཆོས་ཉིད་མངོན་དུ་མཛད་པ་ནི་ཡུལ་དང་ཡུལ་ཅན་རོ་མཉམ་པའི་ཡེ་ཤེས་ཡིན་ལ་ཡུལ་སོ་སོར་ངེས་པའི་ཤེས་རབ་ཀྱིས་དཔྱད་པ་ལྟ་བུས་མ་ཡིན་པའང་ཤེས་པར་བྱའོ། །

**གཉིས་པ་ལ་གཉིས། སྐྱེ་བ་མེད་ཀྱང་ཆོས་ཀྱི་རྣམ་རིག་འབྱུང་ཚུལ་དང༌། རྣམ་རྟོག་མེད་ཀྱང་གཞན་དོན་འབྱུང་ཚུལ་གྱི་དཔེ་དོན་བསྟན་པའོ། །དང་པོ་ནི།**

 དེ་ཡི་ལོངས་སྤྱོད་རྫོགས་སྐུ་བསོད་རྣམས་ཀྱིས། །

 ཟིན་དང་སྤྲུལ་པ་མཁའ་གཞན་ལས་དེའི་མཐུས། །

 སྒྲ་གང་ཆོས་ཀྱི་དེ་ཉིད་སྟོན་འབྱུང་བ། །

 དེ་ལས་འཇིག་རྟེན་གྱིས་ཀྱང་དེ་ཉིད་རིག །

ཅེས་པ་སྟེ། སངས་རྒྱས་ཆོས་ཀྱི་སྐུ་ཆོས་ཅན། ངོ་བོ་རང་བཞིན་གྱིས་ཞི་བ་ཡིན་ཀྱང་མཁྱེན་པོ་མེད་པས་གཞན་ལ་ཆོས་མི་སྟོན་པའང་མ་ཡིན་ཏེ། ཆོས་ཀྱི་སྐུ་དེ་ཡི་བདག་རྐྱེན་ལས་ལོངས་སྤྱོད་རྫོགས་པའི་སྐུ་བསོད་ནམས་བརྒྱ་ཕྲག་གིས་ཟིན་པ་དེས་བྱང་སེམས་ཆེན་པོ་རྣམས་ལ་ཆོས་སྟོན་པས་ཆོས་ཀྱི་དེ་ཉིད་རིག་པ་དང༌། དེར་མ་ཟད་སྤྲུལ་པའི་སྐུ་ཡིས་རིགས་ཅན་གསུམ་ལ་ཆོས་སྟོན་པ་དང༌། གཞན་ཡང་ཁྱོད་ཀྱི་བྱིན་རླབས་ཀྱི་མཐུས་ནམ་མཁའ་དང༌། ཤིང་དང༌། རྩིག་པ་དང༌། རི་བྲག་སོགས་ལས་ཀྱང་སྒྲ་གང་ཞིག་ཆོས་ཀྱི་དེ་ཉིད་སྟོན་པར་འབྱུང་བ་དེ་ལས་འཇིག་རྟེན་གྱིས་ཀྱང་དེ་ཁོ་ན་ཉིད་ཀྱི་རྣམ་པ་རིག་པ་འགྱུར་བའི་ཕྱིར་རོ། །

**གཉིས་པ་ལ་གཉིས། དཔེ་བསྟན་པ་དང༌། དོན་བཤད་པའོ། །དང་པོ་ནི།**

 ཇི་ལྟར་རྫ་མཁན་སྟོབས་ཆེན་ལྡན་པས་འདིར། །

 ཡུན་རིང་ཆེས་འབད་པས་བསྐོར་འཁོར་ལོ་ནི། །

 དེའི་རྩོལ་ད་ལྟར་སྐྱེས་པ་མེད་བཞིན་དུའང༌། །

 འཁོར་ཞིང་བུམ་པ་ལ་སོགས་རྒྱུར་མཐོང་ལྟར། །

ཞེས་པ་སྟེ། ཆོས་ཀྱི་སྐུ་ལ་འབད་རྩོལ་གྱི་རྣམ་རྟོག་མེད་པས་ཆོས་ཇི་ལྟར་སྟོན་ཅེ་ན། རྣམ་རྟོག་མེད་ཀྱང་སེམས་ཅན་གྱི་དོན་བྱེད་ནུས་པ་ཡིན་ཏེ། ཇི་ལྟར་སྔོན་འཇིག་རྟེན་འདིར་རྫ་མཁན་སྟོབས་ཆེན་ལྡན་པས་དུས་ཡུན་རིང་པོར་ཆེས་འབད་པས་བསྐོར་བའི་འཁོར་ལོའི་འཕྲུལ་ཐབས་ནི། རྫ་མཁན་དེའི་རྩོལ་བ་ད་ལྟར་སྐྱེས་པ་མེད་བཞིན་དུའང་འཁོར་ལོ་འཁོར་ཞིང་བུམ་པ་ལ་སོགས་པ་མྱུར་དུ་འགྲུབ་པའི་རྒྱུར་མཐོང་བ་ལྟར་རོ། །

**གཉིས་པ་ནི།**

 དེ་བཞིན་ད་ལྟ་སྐྱེས་རྩོལ་མེད་བཞིན་དུ། །

 ཆོས་ཀྱི་བདག་ཅན་སྐུ་ཉིད་ལ་བཞུགས་དེའི། །

 འཇུག་པ་སྐྱེ་བོའི་དགེ་དང་སྨོན་ལམ་གྱི། །

 ཁྱད་པར་གྱིས་འཕངས་ལས་ཆེས་བསམ་མི་ཁྱབ། །

ཅེས་པ་སྟེ། དཔེ་དེ་བཞིན་དུ་སངས་རྒྱས་ལ་ཡང་ད་ལྟ་སྐྱེས་པའི་འབད་རྩོལ་གྱི་རྣམ་པར་རྟོག་པ་མེད་བཞིན་དུ་ཆོས་ཀྱི་བདག་ཉིད་ཅན་གྱི་སྐུ་ཉིད་ལ་བཞུགས་བཞིན་པར་སངས་རྒྱས་དེའི་འཕྲིན་ལས་སེམས་ཅན་གྱི་ཡུལ་ལ་འཇུག་པ་ནི། གདུལ་བྱ་སྐྱེ་བོ་རྣམས་ཀྱི་དཀར་པོ་དགེ་བའི་བསོད་ནམས་དང༌། སངས་རྒྱས་ཀྱི་སྔོན་གྱི་སྨོན་ལམ་གྱི་ཁྱད་པར་ཅན་གྱིས་འཕངས་པ་ལས་བྱུང་བ་ཡིན་པས་ན་ལས་ཚུལ་ཆེས་བསམ་གྱིས་མི་ཁྱབ་པ་ཉིད་རིག་པར་བྱའོ། །

**གཉིས་པ་ཐོབ་བྱ་བྱང་ཆུབ་ཀྱི་ངོ་བོ་བཤད་པ་ལ་གཉིས། སྐུ་གསུམ་ཡོན་ཏན་དང་བཅས་པ་བཤད་པ་དང༌། སྤྲུལ་སྐུ་ཕྲིན་ལས་དང་བཅས་པ་བཤད་པའོ། །དང་པོ་ལ་གསུམ། རྟེན་སྐུ་གསུམ་གྱི་རྣམ་བཞག་བཤད་པ་དང༌། བརྟེན་པ་ཡོན་ཏན་གྱི་ཁྱད་པར་བཤད་པ། ཡོན་ཏན་དེ་དག་མདོར་བསྡུ་ཚུལ་བསྟན་པའོ། །དང་པོ་ལ་གསུམ། ཞི་བ་ཆོས་ཀྱི་སྐུ་ངོས་བཟུང་བ། རྒྱ་ཆེ་བ་ལོངས་སྐུའི་བཞུགས་ཚུལ་བཤད་པ། རྒྱུ་མཐུན་ལོངས་སྐུའི་བཀོད་པ་བཤད་པའོ། །དང་པོ་ནི།**

 ཤེས་བྱའི་བུད་ཤིང་སྐམ་པོ་མ་ལུས་པ། །

 བསྲེགས་པས་ཞི་དེ་རྒྱལ་རྣམས་ཆོས་སྐུ་སྟེ། །

 དེ་ཚེ་སྐྱེ་བ་མེད་ཅིང་འགག་པ་མེད། །

 སེམས་དགག་པ་སྟེ་སྐུ་ཡིས་མངོན་སུམ་མཛད། །

ཅེས་པ་སྟེ། རང་བཞིན་ཆོས་ཀྱི་སྐུ་ཆོས་ཅན། ཞི་བ་ཞེས་བྱ་སྟེ། ཤེས་བྱ་གཟུང་འཛིན་གཉིས་སུ་སྣང་བའི་བུད་ཤིང་སྐམ་པོ་ལྟ་བུ་མ་ལུས་པ། ཡེ་ཤེས་ཀྱི་མེས་བསྲེགས་པས་ཡུལ་ཡུལ་ཅན་གྱི་སྤྲོས་པ་མཐའ་དག་ཉེ་བར་ཞི་བ་གང་ཡིན་པ་དེ་ནི་རྒྱལ་བ་རྣམས་ཀྱི་ཆོས་ཀྱི་སྐུ་ཞེས་བྱ་སྟེ། ཇི་སྐད་དུ། སངས་རྒྱས་རྣམས་ནི་ཆོས་ཉིད་བལྟ། །འདྲེན་པ་རྣམས་ནི་ཆོས་ཀྱི་སྐུ། །ཆོས་ཉིད་ཤེས་བྱ་མ་ཡིན་ཏེ། །དེ་ནི་ཤེས་པར་ནུས་མ་ཡིན། །ཞེས་སོ། །དེའི་ཚེ་སྐྱེ་བ་མེད་ཅིང་འགགས་པ་མེད་ཅེས་བྱ་སྟེ། ལས་ཉོན་གྱིས་སྐྱེ་བ་དང་བསམ་མི་ཁྱབ་པར་བསྒྱུར་བའི་འཆི་འཕོ་དང་སྐྱེ་བ་ལས་འདས་ནས་ཞི་བ་ཆོས་ཀྱི་སྐུ་མངོན་དུ་གྱུར་པའི་ཕྱིར། དེའི་ཚེ་སེམས་དང་སེམས་ལས་བྱུང་བ་ཡང་མཐའ་དག་འགག་པར་འགྱུར་ཏེ། སྤྲོས་པའི་མཐར་མི་འཇུག་པའི་རང་བཞིན་ཅན་ཡིན་པའི་ཕྱིར་དང༌། དེ་ཡང་དམན་ལམ་གྱི་མྱང་འདས་ལྟར་རྟེན་གྱི་གང་ཟག་རྒྱུན་ཆད་པ་ཡང་མ་ཡིན་ཏེ། ལོངས་སྤྱོད་རྫོགས་སྐུའི་རྟེན་དེ་ཉིད་ཀྱིས་མངོན་སུམ་དུ་མཛད་པའི་ཕྱིར་རོ། །

**གཉིས་པ་ནི།**

 ཞི་སྐུ་དཔག་བསམ་ཤིང་ལྟར་གསལ་གྱུར་ཅིང༌། །

 ཡིད་བཞིན་ནོར་བུ་ཇི་བཞིན་རྣམ་མི་རྟོག །

 འགྲོ་གྲོལ་བར་དུ་འཇིག་རྟེན་འབྱོར་སླད་རྟག །

 འདི་ནི་སྤྲོས་དང་བྲལ་བར་སྣང་བར་འགྱུར། །

ཞེས་པ་སྟེ། དེ་ལྟར་ཞི་བ་ཆོས་ཀྱི་སྐུ་མངོན་དུ་མཛད་པའི་ལོངས་སྤྱོད་རྫོགས་པའི་སྐུ་ནི་དཔག་བསམ་གྱི་ཤིང་ལྟར་མཚན་དཔེའི་མེ་ཏོག་རྒྱས་ཤིང་ངེས་པ་ལྔ་དང་ལྡན་པའི་ཆོས་ཀྱི་འབྲས་བཟང་སྤྱོད་ཡུལ་ན་གནས་པ་དག་ལ་ཅི་དགར་འགྱེད་པ་ཡིན་ཏེ། ཡིད་བཞིན་གྱི་ནོར་བུ་ཇི་ལྟ་བ་བཞིན་དུ་རྣམ་པར་མི་རྟོག་ཀྱང་འགྲོ་བ་མ་གྲོལ་གྱི་བར་དུ། འཇིག་རྟེན་གྱི་འབྱོར་པ་སྟེ་མངོན་མཐོ་ངེས་ལེགས་ཀྱི་རྒྱུ་ཐེག་པ་ཆེན་པོའི་ཆོས་ཀྱི་མཆོག་སྦྱིན་པར་མཛད་པའི་སླད་དུ་རྟག་པར་བཞུགས་ཤིང༌། ཆོས་བརྡ་དང་རྟགས་ཀྱིས་གསལ་བར་སྟོན་པ་འདི་ནི། སྤྲོས་པ་དང་བྲལ་བའི་བྱང་ཆུབ་སེམས་དཔའ་ཆེན་པོ་དག་པའི་ས་ལ་གནས་པ་རྣམས་ལ་སྣང་བའི་ཕྱིར་རོ། །

**གསུམ་པ་ལ་གསུམ། གཟུགས་སྐུ་གཅིག་ལ་རང་གི་རྣམ་འགྱུར་སྟོན་པ། བ་སྤུའི་ཁུང་བུར་རང་གཞན་གྱི་རྣམ་ཐར་སྟོན་པ། བཞེད་པ་ཙམ་གྱིས་མངའ་དབང་བསྒྱུར་ཚུལ་སྟོན་པའོ། །དང་པོ་ལ་གཉིས། མོས་སྤྱོད་སྐབས་ཀྱི་མཛད་པ་སྟོན་ཚུལ་དང༌། བྱང་སེམས་སྐབས་ཀྱི་མཛད་པ་སྟོན་ཚུལ་ལོ། །དང་པོ་ནི།**

 ཐུབ་དབང་དུས་གཅིག་ཁོ་ནར་དེའི་རྒྱུ་མཐུན། །

 གཟུགས་སྐུ་གཅིག་ལ་རང་གི་སྐྱེ་གནས་སྐབས། །

 སྔར་འགག་གསལ་དང་མ་འཆོལ་བྱུང་ཚུལ་ནི། །

 མ་ལུས་ཀྱིས་བཀྲ་མཐའ་དག་སྟོན་པར་མཛད། །

ཅེས་པ་སྟེ། ཐུབ་པའི་དབང་པོ་ཆོས་ཅན། ཁྱོད་དུས་གཅིག་ཁོ་ནར་ཆོས་གཟུགས་གཉིས་ཀྱི་རྒྱུ་མཐུན་པའི་སྐུ་ཡིས་འགྲོ་དོན་མཛད་པ་ཡིན་ཏེ། གཟུགས་སྐུ་གཅིག་ལ་སྔོན་བྱིས་པའི་དུས་ཀྱི་རང་གི་འཁོར་བ་སྐྱེ་བའི་གནས་སྐབས་སྔར་འགགས་ཟིན་པ་རྣམས་ཡོངས་སུ་གསལ་བ་དང༌། ཕན་ཚུན་མ་འཆོལ་བར་སྔར་གྱི་བྱུང་ཚུལ་ནི། མ་ལུས་པ་རྣམས་ཀྱིས་བཀྲ་བ་མཐའ་དག་མེ་ལོང་ལ་གཟུགས་བརྙན་འཆར་བ་ལྟར་སྟོན་པར་མཛད་པའི་ཕྱིར་རོ། །

**གཉིས་པ་ནི།**

 སངས་རྒྱས་ཞིང་ཇི་འདྲར་ཐུབ་དབང་དེ་དང༌། །

 དེ་དག་སྐུ་སྤྱོད་མཐུ་སྟོབས་ཇི་འདྲ་དང༌། །

 ཉན་ཐོས་དགེ་འདུན་ཇི་སྙེད་ཇི་ལྟ་དང༌། །

 བྱང་ཆུབ་སེམས་རྣམས་དེར་གཟུགས་ཇི་འདྲ་དང༌། །

ཞེས་པ་སྟེ། གཞན་ཡང་བྱང་སེམས་ཀྱི་སྤྱོད་པ་ཡང་སྟོན་ནུས་པ་ཡིན་ཏེ། ཁྱོད་སྔོན་སྦྱིན་པའི་ཕར་ཕྱིན་ལ་སྤྱོད་པ་ན། སངས་རྒྱས་ལ་བསྙེན་བཀུར་མཛད་པ་དང༌། སངས་རྒྱས་ཀྱི་ཞིང་བཻཌཱུརྻ་ལ་སོགས་པའི་ཁྱད་པར་ཇི་འདྲ་བ་དེར་ཐུབ་པའི་དབང་པོ་ཅི་འདྲ་ཞིག་གིས་མཛད་པ་བཅུ་གཉིས་སྟོན་པའི་ཚུལ་དེ་དང༌། སངས་རྒྱས་དེ་དག་གི་སྐུ་དང༌། སྤྱོད་པའི་ཁྱད་པར་དང༌། མཐུ་སྟོབས་ཅི་འདྲ་བ་དང༌། དེ་དག་གི་འཁོར་ཉན་ཐོས་ཀྱི་དགེ་འདུན་ཇི་སྙེད་འདུས་པ་དང༌། ཆོས་གང་ལ་ནན་ཏན་བྱས་པས་ཡོན་ཏན་ཇི་ལྟ་བ་དང༌། བྱང་ཆུབ་སེམས་དཔའ་རྣམས་དེར་གཟུགས་མཚན་དཔེས་བརྒྱན་པ་ཇི་འདྲ་བ་རྣམས་གསལ་བར་སྟོན་པའི་ཕྱིར་རོ། །

**གཉིས་པ་བ་སྤུའི་ཁུང་བུར་རང་གཞན་གྱི་རྣམ་ཐར་སྟོན་པ་ལ་གཉིས། རང་གི་སྤྱོད་པ་བསྟན་པ་དང༌། གཞན་གྱི་སྤྱོད་པ་བསྟན་པའོ། །དང་པོ་ལ་གཉིས། སྦྱིན་པའི་སྤྱོད་པ་བྱེ་བྲག་ཏུ་བསྟན་པ་དང༌། ལྷག་མ་རྣམས་ཀྱི་སྤྱོད་པ་སྤྱིར་བསྟན་པའོ། །དང་པོ་ནི།**

 ཇི་འདྲའི་ཆོས་དང་དེར་བདག་ཇི་འདྲ་དང༌། །

 ཆོས་ཐོས་སྤྱོད་པ་གང་ལ་སྤྱད་པ་དང༌། །

 སྦྱིན་གང་ཇི་ཙམ་དེ་དག་ལ་ཕུལ་བ། །

 དེ་ནི་མ་ལུས་སྐད་ཅིག་ལ་སྟོན་མཛད། །

ཅེས་པ་སྟེ། དེར་མ་ཟད་གཞན་ཡང་ཡོད་དེ། སངས་རྒྱས་རྣམས་ཀྱིས་ཆོས་ཇི་འདྲ་བ་སྟོན་པ་དང༌། ཞིང་དེར་བདག་བྲམ་ཟེ་སོགས་རིགས་གཟུགས་ཇི་འདྲ་བར་གྱུར་པ་དང༌། བདག་ཉིད་ཀྱིས་ཆོས་གང་ཐོས་ནས་སྤྱོད་པ་གང་ལ་སྤྱད་པ་དང༌། ཟས་གོས་སོགས་སྦྱིན་པ་གང་དུས་དང་ཚད་ཇི་ཙམ་སངས་རྒྱས་དང་བྱང་སེམས་དེ་དག་ལ་ཕུལ་བ་དེ་དག་ནི་མ་ལུས་པ་སྐུ་གཅིག་ལ་སྟོན་པར་མཛད་པའི་ཕྱིར་རོ། །

**གཉིས་པ་ནི།**

 དེ་བཞིན་ཚུལ་ཁྲིམས་བཟོད་བརྩོན་ཏིང་འཛིན་དང༌། །

 ཤེས་རབ་སྤྱོད་ཚེ་སྔར་གྱི་གནས་སྐབས་གང༌། །

 མ་ཚང་མེད་དེ་དག་ཉིད་སྤྱོད་པ་ཀུན། །

 སྐུ་ཡི་བ་སྤུའི་ཁུང་བུར་གསལ་བར་སྟོན། །

ཞེས་པ་སྟེ། སྦྱིན་པའི་ཕར་ཕྱིན་ལ་སྤྱོད་ཚུལ་སྟོན་པ་དེ་བཞིན་དུ། ཚུལ་ཁྲིམས་དང༌། བཟོད་པ་དང༌། བརྩོན་འགྲུས་དང༌། ཏིང་ངེ་འཛིན་དང༌། ཤེས་རབ་ཀྱི་ཕར་ཕྱིན་ལ་སྤྱོད་ཚེ་སྔར་གྱི་གནས་སྐབས་གང་མ་ཚང་བ་མེད་པ་དེ་དག་ཉིད་ཀྱི་སྤྱོད་པ་ཀུན། སྐུ་གཅིག་ལ་སྟོན་པ་ལྟ་ཞོག སྔོན་གྱི་སྤྱོད་པ་ཀུན་སྐུའི་བ་སྤུའི་ཁུང་བུ་གཅིག་ལའང་གསལ་བར་སྟོན་པར་མཛད་པའི་ཕྱིར་རོ། །

**གཉིས་པ་གཞན་གྱི་སྤྱོད་པ་བསྟན་པ་ལ་གཉིས། གོང་མ་སངས་རྒྱས་ཀྱི་སྤྱོད་པ་བསྟན་པ་དང༌། འོག་མ་ཉན་རང་སོ་སྐྱེའི་སྤྱོད་པ་བསྟན་པའོ། །དང་པོ་ནི།**

 སངས་རྒྱས་གང་དག་འདས་དང་འབྱུང་འགྱུར་གང༌། །

 གང་དག་ད་ལྟར་ནམ་མཁའི་མཐར་ཐུག་པར། །

 གདངས་མཐོན་ཆོས་སྟོན་སྡུག་བསྔལ་གྱིས་བཟུང་བའི། །

 འགྲོ་དབུགས་འབྱིན་ཞིང་འཇིག་རྟེན་བཞུགས་པ་དང༌། །

 དང་པོའི་ཐུགས་བཟུང་བྱང་ཆུབ་སྙིང་པོའི་བར། །

 དེ་དག་སྤྱོད་ཀུན་དངོས་རྣམས་མིག་འཕྲུལ་གྱི། །

 རང་བཞིན་མཁྱེན་ནས་བདག་བཞིན་བ་སྤུ་ཡི། །

 ཁུང་བུར་དུས་གཅིག་ལ་ནི་གསལ་བར་སྟོན། །

ཅེས་པ་སྟེ། དེར་མ་ཟད་སངས་རྒྱས་གང་དག་འདས་པ་དང༌། མ་འོངས་པ་ན་འབྱུང་བར་འགྱུར་བ་གང་དག གང་དག་ད་ལྟ་ནམ་མཁའི་མཐར་ཐུག་པར་གསུང་གི་གདངས་མཐོན་པོས་ཆོས་སྟོན་པས་སྡུག་བསྔལ་གྱིས་བཟུང་བའི་འགྲོ་བ་རྣམས་དབུགས་འབྱིན་ཞིང་འཚོ་ལ་བཞེས་ཏེ་བཞུགས་པ་དང༌། དང་པོ་བྱང་ཆུབ་ཀྱི་ཐུགས་བསྐྱེད་པ་ནས་བཟུང་སྟེ། བྱང་ཆུབ་སྙིང་པོའི་བར་དུ་དུས་གསུམ་གྱི་རྒྱལ་བ་དེ་དག་གི་སྤྱོད་པ་དངོས་པོ་རང་བཞིན་མེད་པ་མིག་འཕྲུལ་གྱི་རང་བཞིན་ཅན་དུ་མཁྱེན་ནས། བདག་གི་སྤྱོད་པ་ཇི་ལྟར་སྟོན་པ་དེ་བཞིན་དུ་སྐུ་ཡི་བ་སྤུའི་ཁུང་བུར་དུས་གཅིག་ལ་ནི་གསལ་བར་སྟོན་ནུས་པ་ཡིན་ཏེ། འཇིག་རྟེན་ན་མིག་འཕྲུལ་མཁན་དག་གིས་ཀྱང་རང་ལུས་ལ་དངོས་པོ་སྣ་ཚོགས་སྟོན་ནུས་ན། སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་དེ་ལྟར་སྟོན་མི་ནུས་པ་མི་སྲིད་པའི་ཕྱིར་རོ། །

**གཉིས་པ་ནི།**

 དེ་བཞིན་དུས་གསུམ་བྱང་ཆུབ་སེམས་དཔའ་དང༌། །

 རང་རྒྱལ་འཕགས་པ་ཉན་ཐོས་མ་ལུས་ཀྱི། །

 སྤྱོད་དང་དེ་ལྷག་སྐྱེ་བོའི་གནས་སྐབས་ནི། །

 ཐམས་ཅད་བ་སྤུའི་ཁུང་བུར་གཅིག་ཚེ་སྟོན། །

ཞེས་པ་སྟེ། གཞན་ཡང་དེ་བཞིན་དུ་དུས་གསུམ་གྱི་བྱང་ཆུབ་སེམས་དཔའ་དང༌། རང་རྒྱལ་འཕགས་པ་དང༌། ཉན་ཐོས་མ་ལུས་པའི་སྤྱོད་པ་དང༌། དེ་རྣམས་ཀྱི་ལྷག་མ་སོ་སོ་སྐྱེ་བོའི་གནས་སྐབས་ཀྱི་སྤྱོད་པ་ནི་ཐམས་ཅད་བ་སྤུའི་ཁུང་བུར་དུས་གཅིག་ཚེ་སྟེ་ཅིག་ཅར་སྟོན་པར་མཛད་དོ། །

**གསུམ་པ་བཞེད་པ་ཙམ་གྱིས་མངའ་དབང་བསྒྱུར་ཚུལ་སྟོན་པ་ལ་གཉིས། ཡུལ་ལ་མངའ་དབང་བསྒྱུར་ཚུལ་དང༌། དུས་ལ་མངའ་དབང་བསྐུར་ཚུལ་ལོ། །དང་པོ་ནི།**

 དག་པ་འདི་ནི་བཞེད་པ་འཇུག་པ་ཡིས། །

 རྡུལ་གཅིག་ཡུལ་ལ་མཁས་གཏུགས་འཇིག་རྟེན་དང༌། །

 འཇིག་རྟེན་མཐའ་ཡས་ཕྱོགས་ཁྱབ་རྡུལ་སྟོན་མོད། །

 རྡུལ་རགས་མི་འགྱུར་འཇིག་རྟེན་ཕྲ་མི་འགྱུར། །

ཞེས་པ་སྟེ། དྲི་མ་མ་ལུས་པ་དག་པའི་སངས་རྒྱས་འདི་ནི་བཞེད་པ་ཙམ་གྱིས་ཡུལ་དུས་ཐམས་ཅད་ལ་འཇུག་སྟེ་དབང་བསྒྱུར་བ་ཡིན་ཏེ། རྡུལ་ཕྲ་རབ་གཅིག་གི་ཡུལ་ལ་ནམ་མཁའི་མཐས་གཏུགས་པའི་འཇིག་རྟེན་གྱི་ཁམས་ཀྱི་ཁྱོན་སྟོན་པ་དང༌། འཇིག་རྟེན་མཐའ་ཡས་པའི་ཕྱོགས་མཐའ་དག་ཁྱབ་ནུས་པ་སྟེ་རྡུལ་ཕྲ་རབ་གཅིག་གིས་ཁྱབ་པར་སྟོན་པ་མཛད་མོད་ཀྱི། དེ་ལྟ་ན་ཡང་རྡུལ་གཅིག་པོ་དེ་རགས་པ་སྟེ་ཆེ་བར་མི་འགྱུར་ཞིང་འཇིག་རྟེན་ཕྲ་བ་སྟེ་ཆུང་བ་ཡང་མི་འགྱུར་བར་སྟོན་པའི་ཕྱིར་རོ། །

**གཉིས་པ་ནི།**

 རྣམ་རྟོག་མི་མངའ་ཁྱོད་ཀྱི་སྲིད་མཐའི་བར། །

 སྐད་ཅིག་དེ་རེ་རེ་ལ་སྤྱོད་སྣ་ཚོགས། །

 ཇི་སྙེད་སྟོན་པ་དེ་སྙེད་འཛམ་བུ་གླིང༌། །

 མ་ལུས་རྡུལ་གང་དེ་སྙེད་ལ་གྲངས་མེད། །

ཅེས་པ་སྟེ། དེ་བཞིན་དུ་རྣམ་རྟོག་མི་མངའ་བའི་ཐུབ་པ་ཁྱོད་ཀྱིས་འཁོར་བ་སྲིད་པ་མཐའི་བར་དུ་སྐད་ཅིག་མ་དེ་རེ་རེ་ལ་སྤྱོད་པ་སྣ་ཚོགས་ཇི་སྙེད་སྟོན་པ་དེ་སྙེད་ཀྱི་གྲངས་ནི། འཛམ་བུ་གླིང་མ་ལུས་པ་ན་རྡུལ་ཕྲ་རབ་ཀྱི་གྲངས་ཇི་སྙེད་ཡོད་པ་དེ་སྙེད་ལ་སྟེ་ཇི་སྙེད་ཀྱིས་སྤྱོད་པའི་གྲངས་ཚད་མི་ལྡང་བའི་ཕྱིར་རོ། །

**གཉིས་པ་བརྟེན་པ་ཡོན་ཏན་བཤད་པ་ལ་གསུམ། མིང་གིས་མདོར་བསྟན་པ་དང༌། དབྱེ་བས་རྒྱས་པར་བཤད་པ། མཐའ་དཔྱད་ཀྱིས་དོན་བསྡུས་ཏེ་བཤད་པའོ། །དང་པོ་ནི།**

 གནས་དང་གནས་མིན་མཁྱེན་སྟོབས་དང༌། །

 དེ་བཞིན་ལས་རྣམ་སྨིན་བློ་དང༌། །

 མོས་པ་སྣ་ཚོགས་ཐུགས་ཆུད་དང༌། །

 སྣ་ཚོགས་ཁམས་ནི་མཁྱེན་སྟོབས་དང༌། །

 དེ་བཞིན་དབང་མཆོག་མཆོག་མ་ཡིན། །

 མཁྱེན་དང་ཐམས་ཅད་དུ་འགྲོ་དང༌། །

 བསམ་གཏན་རྣམ་ཐར་ཏིང་འཛིན་དང༌། །

 སྙོམས་པར་འཇུག་སོགས་བློ་སྟོབས་དང༌། །

 སྔོན་གནས་དྲན་པ་མཁྱེན་པ་དང༌། །

 དེ་བཞིན་འཆི་འཕོ་སྐྱེ་བློ་དང༌། །

 ཟག་རྣམས་ཟད་པ་མཁྱེན་སྟོབས་ཏེ། །

 སྟོབས་ནི་བཅུ་པོ་འདི་དག་གོ །

ཞེས་པ་སྟེ། སངས་རྒྱས་ཀྱི་མཁྱེན་པའི་སྟོབས་ནི་བཅུ་སྟེ། །གནས་དང་གནས་མ་ཡིན་པ་མཁྱེན་པའི་སྟོབས་དང༌། དེ་བཞིན་ལས་ཀྱི་རྣམ་སྨིན་མཁྱེན་པའི་བློ་སྟེ་སྟོབས་དང༌། མོས་པ་སྣ་ཚོགས་ཐུགས་སུ་ཆུད་དེ་མཁྱེན་པའི་སྟོབས་དང༌། ཁམས་ནི་སྣ་ཚོགས་མཁྱེན་པའི་སྟོབས་དང༌། དེ་བཞིན་དབང་པོ་མཆོག་དང་མཆོག་མིན་མཁྱེན་པའི་སྟོབས་དང༌། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་དང༌། བསམ་གཏན་རྣམ་ཐར་ཏིང་འཛིན་སྙོམས་འཇུག་སོགས་ཀུན་ནས་ཉོན་མོངས་པ་དང་རྣམ་པར་བྱང་བ་མཁྱེན་པའི་སྟོབས་དང༌། སྔོན་གྱི་གནས་རྗེས་སུ་དྲན་པ་མཁྱེན་པའི་སྟོབས་དང༌། འཆི་འཕོ་བ་དང་སྐྱེ་བ་མཁྱེན་པའི་སྟོབས་དང༌། ཟག་པ་ཟད་པ་མཁྱེན་པའི་སྟོབས་ཏེ། སངས་རྒྱས་ཀྱི་མཁྱེན་པའི་སྟོབས་ནི་མདོར་བསྡུ་ན་བཅུ་པོ་འདི་དག་གོ །

**གཉིས་པ་ལ་མདོར་བསྟན་ལྟར་བཅུ་ལས། དང་པོ་གནས་དང་གནས་མིན་མཁྱེན་པའི་སྟོབས་ནི།**

 རྒྱུ་གང་ཞིག་ལས་གང་ཞིག་ངེས་པར་སྐྱེ་འགྱུར་བ། །

 དེ་ནི་དེ་ཡི་གནས་སུ་དེ་མཁྱེན་རྣམས་ཀྱིས་གསུངས། །

 བཤད་པ་ལས་བཟློག་གནས་མིན་ཤེས་བྱ་མཐའ་ཡས་པ། །

 མཁྱེན་པ་ཐོགས་པ་སྤངས་པ་དེ་ནི་སྟོབས་བཅུ་བཤད། །

ཅེས་པ་སྟེ། རྒྱུ་གང་ཞིག་ལས་འབྲས་བུ་གང་ཞིག་ངེས་པར་སྐྱེ་པར་འགྱུར་བ་དེ་ནི་འབྲས་བུ་དེའི་གནས་སུ་དེ་ལྟར་མཁྱེན་པ་རྒྱལ་བ་རྣམས་ཀྱིས་གསུངས་ཏེ། རྒྱུ་དགེ་བ་ལས་འབྲས་བུ་བདེ་བ་འབྱུང་བ་ནི་གནས་ཡིན་ལ་སྐབས་ཡིན་པ་ལྟ་བུ་དང༌། བཤད་པ་དེ་ལས་བཟློག་སྟེ་དགེ་བ་ལས་མི་བདེ་བ་འབྱུང་བ་ནི་གནས་མིན་ལ་སྐབས་མ་ཡིན་པ་ལྟ་བུ་དང༌། དེ་ལྟ་བུའི་ཤེས་བྱ་མཐའ་ཡས་པ་ལ་ཆགས་ཐོགས་སྤངས་པའི་མཁྱེན་པ་ནི་ཆོས་ཅན། གནས་དང་གནས་མིན་མཁྱེན་པའི་སྟོབས་ཡིན་ཏེ། གནས་དང་གནས་མིན་ལ་ཐོགས་པ་མེད་པའི་མཁྱེན་པ་ཡིན་པའི་ཕྱིར་རོ། །

**གཉིས་པ་ལས་ཀྱི་རྣམ་སྨིན་མཁྱེན་པའི་སྟོབས་ནི།**

 འདོད་དང་མི་འདོད་དེ་ལས་བཟློག་དང་ཟད་དངོས་དང༌། །

 ལས་དང་དེ་ཡི་རྣམ་སྨིན་ཤིན་ཏུ་སྣ་ཚོགས་ལའང༌། །

 མཁྱེན་པ་ནུས་མཐུ་ཐོགས་མེད་སོ་སོར་འཇུག་འགྱུར་བ། །

 དུས་གསུམ་ཤེས་བྱ་མཁྱེན་མཛད་དེ་ནི་སྟོབས་སུ་འདོད། །

ཅེས་པ་སྟེ། འདོད་པ་དགེ་བའི་ལས་དང་མི་འདོད་པ་མི་དགེ་བའི་ལས་དང༌། དེ་ལས་བཟློག་པ་འདོད་མི་འདོད་འདྲེས་པའི་ལས་དང༌། ཟག་བཅས་ཀྱི་ལས་དེ་ཟད་པར་བྱེད་པ་ཟག་མེད་ཀྱི་ལས་ཀྱི་དངོས་པོ་དང༌། ལས་དེའི་རྣམ་སྨིན་ཤིན་ཏུ་མི་འདྲ་བ་སྣ་ཚོགས་པ་ལའང་མཁྱེན་པའི་ནུས་མཐུ་ཐོགས་པ་མེད་པ་སོ་སོར་འཇུག་པར་གྱུར་པ་དུས་གསུམ་གྱིས་བསྡུས་པའི་ཤེས་བྱ་ཀུན་ལ་ཁྱབ་པར་མཛད་པ་དེ་ནི་ཆོས་ཅན། ལས་དང་རྣམ་སྨིན་མཁྱེན་པའི་སྟོབས་སུ་འདོད་དེ། དེ་ལ་ཐོགས་པ་སྤངས་པའི་མཁྱེན་པ་ཡིན་པའི་ཕྱིར་རོ། །

**གསུམ་པ་མོས་པ་སྣ་ཚོགས་མཁྱེན་པའི་སྟོབས་ནི།**

 འདོད་ཆགས་སོགས་ཀྱིས་འབྱུང་བའི་སྟོབས་ཀྱིས་འདོད་པ་ནི། །

 ཤིན་ཏུ་སྣ་ཚོགས་དམན་འབྲིང་གང་ཡང་ཁྱད་འཕགས་འདོད། །

 དེ་ལས་གཞན་རྣམས་ཀྱིས་གཡོགས་མོས་ལའང་མཁྱེན་པ་ནི། །

 དུས་གསུམ་འགྲོ་བ་མ་ལུས་ཁྱབ་པ་སྟོབས་ཞེས་བྱ། །

ཞེས་པ་སྟེ། འདོད་ཆགས་དང་ཞེ་སྡང་སོགས་ཀུན་འབྱུང་གིས་དང༌། དད་སོགས་རྣམ་བྱང་གིས་འགྱུར་བའི་བག་ཆགས་འབྱུང་བའི་སྟོབས་ཀྱིས་བསྐྱེད་པའི་འདོད་པའམ་མོས་པ་ནི། ཤིན་ཏུ་སྣ་ཚོགས་པ་དམན་པ་དང་འབྲིང་དང་གང་ཡང་ཁྱད་པར་དུ་འཕགས་པའི་འདོད་པ་དང་མོས་པ་དེ་ལས་གཞན་པའི་ཆོས་ཀུན་ཏུ་སྤྱོད་པ་རྣམས་ཀྱིས་གཡོགས་ཤིང་སྒྲིབ་པ་ལྟ་བུའི་མོས་པ་ལའང་ཐོགས་པ་མེད་པའི་མཁྱེན་པ་དེ་ནི་ཆོས་ཅན། མོས་པ་སྣ་ཚོགས་པ་མཁྱེན་པའི་སྟོབས་སུ་འདོད་དེ། དུས་གསུམ་གྱི་འགྲོ་བ་མ་ལུས་པ་ལ་ཁྱབ་པའི་ཕྱིར་རོ། །

**བཞི་པ་ཁམས་སྣ་ཚོགས་མཁྱེན་པའི་སྟོབས་ནི།**

 སངས་རྒྱས་ཁམས་ཀྱི་རྣམ་པར་དབྱེ་ལ་མཁས་རྣམས་ཀྱིས། །

 མིག་སོགས་རྣམས་ཀྱི་རང་བཞིན་གང་དེ་ཁམས་སུ་གསུངས། །

 རྫོགས་པའི་སངས་རྒྱས་རྣམས་ཀྱི་མཁྱེན་པ་མཐའ་ཡས་ཤིང༌། །

 རྣམ་ཀུན་ཁམས་ཀྱི་ཁྱད་པར་ལ་འཇུག་སྟོབས་སུ་འདོད། །

ཅེས་པ་སྟེ། སངས་རྒྱས་ཀྱི་ཁམས་ཀྱི་རྣམ་པར་དབྱེ་བ་ལ་མཁས་པ་རྣམས་ཀྱིས་མིག་སོགས་ཁམས་བཅོ་བརྒྱད་པོ་རྣམས་ཀྱི་རང་བཞིན་སྟོང་པ་ཉིད་གང་ཡིན་པ་དེ་ཁམས་སུ་གསུངས་ལ། ཁམས་ཀྱི་ས་བོན་འཛིན་པའི་རིགས་ཅན་ཀུན་ལ་རྫོགས་པའི་སངས་རྒྱས་ཀྱི་མཁྱེན་པ་མཐའ་ཡས་ཤིང་རྣམ་ཀུན་ཁམས་ཀྱི་ཁྱད་པར་ལ་འཇུག་པ་དེ་ནི་ཆོས་ཅན། ཁམས་སྣ་ཚོགས་མཁྱེན་པའི་སྟོབས་ཡིན་ཏེ། དེ་ལ་ཐོགས་པ་སྤངས་པའི་མཁྱེན་པ་ཡིན་པའི་ཕྱིར་རོ། །

**ལྔ་པ་དབང་པོ་མཆོག་དང་མཆོག་མིན་མཁྱེན་པའི་སྟོབས་ནི།**

 ཀུན་ཏུ་རྟོག་སོགས་ཆེས་རྣོ་ཉིད་ནི་མཆོག་བཞེད་ལ། །

 འབྲིང་གནས་སྐབས་དང་རྟུལ་ཉིད་མཆོག་མིན་པར་བཤད་དང༌། །

 མིག་ལ་སོགས་དང་ཕན་ཚུན་སྒྲུབ་ནུས་ཆུབ་པ་ལ། །

 རྣམ་པ་ཐམས་ཅད་མཁྱེན་པ་ཆགས་མེད་སྟོབས་སུ་གསུངས། །

ཞེས་པ་སྟེ། ཡང་དག་མིན་པའི་ཀུན་རྟོག་སོགས་ཀུན་ཉོན་ལ་དབང་བྱེད་པ་དང༌། དད་སོགས་ལྔ་ལ་སོགས་པ་རྣམ་བྱང་གི་དབང་པོ་ཆེས་རྣོ་བ་ཉིད་ནི་མཆོག་ཡིན་པར་བཞེད་ལ། དབང་པོ་འབྲིང་གི་གནས་སྐབས་དང༌། རྟུལ་པོ་ཉིད་ནི་མཆོག་མིན་པར་བཤད་པ་དང༌། མིག་ལ་སོགས་པ་ཀུན་ཉོན་ཕྱོགས་ཀྱི་དབང་པོ་དང་དད་སོགས་རྣམ་བྱང་ཕྱོགས་ཀྱི་དབང་པོ་དེ་དག་རང་རང་གི་ཡུལ་ཕན་ཚུན་སྒྲུབ་པའི་ནུས་པ་ཐོབ་སྟེ་དོན་ཁོང་དུ་ཆུབ་པ་ལ། རྣམ་པ་ཐམས་ཅད་མཁྱེན་པའི་ཡེ་ཤེས་ཆགས་ཐོགས་མེད་པའི་མཁྱེན་པ་འདི་ནི་ཆོས་ཅན། དབང་པོ་མཆོག་དང་མཆོག་མིན་མཁྱེན་པའི་སྟོབས་ཡིན་ཏེ། ཁྱོད་ཀྱིས་སེམས་ཅན་གྱི་དབང་པོ་དང་མཐུན་པར་གསུངས་པའི་ཕྱིར་རོ། །

**དྲུག་པ་ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་ནི།**

 ལམ་འགའ་རྒྱལ་བ་ཉིད་དང་འགའ་ཞིག་རང་རྒྱལ་གྱི། །

 བྱང་ཆུབ་དང་ནི་ཉན་ཐོས་བྱང་ཆུབ་ཡི་དྭགས་དང༌། །

 དུད་འགྲོ་ལྷ་མི་རྣམས་དང་དམྱལ་ལ་སོགས་འགྲོ་བ། །

 དེ་ལ་མཁྱེན་པ་ཆགས་མེད་མཐའ་ཡས་སྟོབས་སུ་འདོད། །

ཅེས་པ་སྟེ། ཡང་ལམ་འགའ་ཞིག་གིས་རྒྱལ་བ་ཉིད་དུ་འགྲོ་བ་དང༌། ལམ་འགའ་ཞིག་གིས་རང་རྒྱལ་གྱི་བྱང་ཆུབ་དང་ནི། འགའ་ཞིག་གིས་ཉན་ཐོས་ཀྱི་བྱང་ཆུབ་དང༌། ལམ་འགས་ཡི་དྭགས་དང༌། འགས་དུད་འགྲོ་དང་ལྷ་དང་མི་རྣམས་དང༌། དམྱལ་བ་ལ་སོགས་པ་འགྲོ་བ་རྣམས་ལ་འདི་ནས་འདིར་འགྲོ་ཞེས་གསུངས་པ་ལ། མཁྱེན་པ་ཆགས་ཐོགས་མེད་པ་དེ་ནི་ཆོས་ཅན། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་ཡིན་ཏེ། ཆགས་ཐོགས་མེད་པར་ལུང་དུ་བསྟན་ནུས་པའི་ཕྱིར་རོ། །

**བདུན་པ་བསམ་གཏན་དང་རྣམ་ཐར་མཁྱེན་པའི་སྟོབས་ནི།**

 འཇིག་རྟེན་མཐའ་ཡས་རྣལ་འབྱོར་བྱེ་བྲག་ལ་ཐ་དད། །

 བསམ་གཏན་རྣམ་ཐར་བརྒྱད་གང་ཞི་གནས་གང་དག་དང༌། །

 སྙོམས་འཇུག་ཁྱད་པར་གང་དག་གཅིག་དང་བརྒྱད་གྱུར་པ། །

 དེ་ལ་མཁྱེན་པ་ཐོགས་མེད་འདི་ནི་སྟོབས་སུ་བཤད། །

ཅེས་པ་སྟེ། དེ་ལ་འཇིག་རྟེན་མཐའ་ཡས་པ་ན་ཡོད་པའི་རྣལ་འབྱོར་པའི་བྱེ་བྲག་ཐ་དད་པའི་བསམ་གཏན་བཞི་དང༌། རྣམ་པར་ཐར་པ་བརྒྱད་དང༌། གང་གཞན་ཡང་ཞི་གནས་ཀྱི་ཏིང་ངེ་འཛིན་གང་དག་དང༌། སྙོམས་འཇུག་གི་ཁྱད་པར་གང་དག་ཚོར་སྡུག་འགོག་པ་གཅིག་དང་མཐར་གྱིས་པ་བརྒྱད་དུ་གྱུར་པ་སྟེ་སྙོམས་འཇུག་དགུ་པོ་དེ་ལ་ཀུན་ནས་ཉོན་མོངས་པ་དང་རྣམ་པར་བྱང་བའི་ཚུལ་མཁྱེན་པ་འདི་ནི་ཆོས་ཅན། བསམ་གཏན་དང་སྙོམས་འཇུག་མཁྱེན་པའི་སྟོབས་ཡིན་ཏེ། ཆགས་ཐོགས་མེད་པར་མཁྱེན་པའི་ཡུལ་ཡིན་པའི་ཕྱིར་རོ།

**།བརྒྱད་པ་སྔོན་གནས་རྗེས་དྲན་མཁྱེན་པའི་སྟོབས་ནི།**

 ཇི་སྲིད་གཏི་མུག་དེ་སྲིད་སྲིད་གནས་འདས་བདག་དང༌། །

 སེམས་ཅན་གཞན་རེ་རེ་ཡི་སྲིད་པའི་སེམས་ཅན་ནི། །

 ཇི་སྙེད་དེ་སྙེད་མཐའ་ཡས་གཞིར་བཅས་ཡུལ་ཕྱོགས་དང༌། །

 བཅས་རྣམས་ལ་བློ་གང་དང་གང་ཡིན་སྟོབས་སུ་བཤད། །

ཅེས་པ་སྟེ། དེ་ལ་ཇི་སྲིད་གཏི་མུག་ཡོད་པ་དེ་སྲིད་དུ་སྲིད་པ་གཅིག་ནས་གཅིག་ཏུ་བརྒྱུད་པའི་འཁོར་བ་གནས་པ་ན། འདས་པའི་དུས་ཀྱི་བདག་དང་སེམས་ཅན་གཞན་རེ་རེའི་སྲིད་པ་ཡང་ཤེས་པའི་ཚུལ་ནི། སེམས་ཅན་གྱི་གྲངས་ཇི་སྙེད་པ་དེ་སྙེད་ཀྱི་མཐའ་ཡས་པ་སྟེ། བསམ་གྱིས་མི་ཁྱབ་པའི་གཞི་སྟེ་རྒྱུ་དང་བཅས་པ་དྲན་པ་དང༌། ཡུལ་གང་དུ་སྐྱེ་བའི་ཕྱོགས་དང་བཅས་པ་རྣམས་ལ་བློ་སྟོབས་ཐོགས་པ་མེད་པ་གང་དང་གང་ཡིན་པ་དེ་ནི་ཆོས་ཅན། སྔོན་གནས་རྗེས་སུ་དྲན་པའི་སྟོབས་སུ་བཤད་པ་ཡིན་ཏེ། མངོན་སུམ་གྱིས་མཁྱེན་པ་ཡོད་པའི་ཕྱིར་རོ། །

**དགུ་པ་འཆི་འཕོ་དང་སྐྱེ་བ་མཁྱེན་པའི་སྟོབས་ནི།**

 སེམས་ཅན་རྣམས་ཀྱི་སེམས་ཅན་རེ་རེའི་འཆི་འཕོ་དང༌། །

 སྐྱེ་གང་འཇིག་རྟེན་ལ་གནས་ནམ་མཁའི་མཐར་ཐུག་དང༌། །

 བཀྲ་མང་དེ་ལ་མཁྱེན་པ་དུས་དེར་འཇུག་པ་ཡིས། །

 མ་ཆགས་རྣམ་ཀུན་ཡོངས་དག་མཐའ་ཡས་སྟོབས་སུ་འདོད། །

ཅེས་པ་སྟེ། ཡང་མཐའ་ཡས་པའི་སེམས་ཅན་རྣམས་ཀྱི་ནང་ནས་སེམས་ཅན་རེ་རེའི་འཆི་འཕོ་བ་དང་སྐྱེ་བ་གང་ཡིན་པ་འཇིག་རྟེན་ལ་གནས་པ་ནམ་མཁའི་མཐར་ཐུག་པ་དང༌། ལས་བཟང་ངན་སྣ་ཚོགས་པའི་བཟོ་བོས་བཀྲ་བར་བྱས་པའི་བཀོད་པ་མང་པོ་དེ་ལ་མཁྱེན་པ་དུས་དེར་འཇུག་པ་ཡིས། མ་ཆགས་པར་འཇུག་པའི་རྣམ་ཀུན་ཡོངས་དག་མཁྱེན་པ་ནི་ཆོས་ཅན། མཐའ་ཡས་པའི་མཆི་འཕོ་དང་སྐྱེ་བ་མཁྱེན་པའི་སྟོབས་སུ་འདོད་དེ། ཡང་དག་མཁྱེན་པའི་ཡུལ་ཡིན་པའི་ཕྱིར་རོ། །

**བཅུ་པ་ཟག་ཟད་མཁྱེན་པའི་སྟོབས་ནི།**

 རྣམ་ཀུན་མཁྱེན་པའི་སྟོབས་ཀྱིས་མྱུར་དུ་རྒྱལ་རྣམས་ཀྱིས། །

 ཉོན་མོངས་དག་ནི་བག་ཆགས་དང་བཅས་འཇིག་འགྱུར་དང༌། །

 སློབ་མ་ལ་སོགས་ཉོན་མོངས་བློ་ཡིས་འགོག་པ་གང༌། །

 དེ་ལ་མཁྱེན་པ་ཆགས་མེད་མཐའ་ཡས་སྟོབས་སུ་འདོད། །

ཅེས་པ་སྟེ། དེ་ལ་ཤེས་བྱའི་རྣམ་པ་ཀུན་མཁྱེན་པའི་སྟོབས་མྱུར་དུ་ཡེ་ཤེས་བརྙེས་པའི་རྒྱལ་བ་རྣམས་ཀྱིས་ཆགས་སོགས་ཉོན་མོངས་པ་དག་ནི་བག་ཆགས་དང་བཅས་པ་ཤིན་ཏུ་ཕྲ་བའང་འཇིག་ཅིང་ཟད་པར་འགྱུར་བ་དང༌། སློབ་མ་ཉན་རང་ལ་སོགས་པ་རྣམས་ཀྱིས་ཟག་པ་ཉོན་མོངས་པ་རྣམས་བློ་སྟེ་ཤེས་རབ་ཀྱིས་འགོག་པ་གང་ཡིན་པ་དེ་ལ་ཆགས་ཐོགས་མེད་པའི་མཁྱེན་པ་ནི་ཆོས་ཅན། མཐའ་ཡས་པའི་ཟག་པ་ཟད་པ་མཁྱེན་པའི་སྟོབས་སུ་འདོད་དེ། ཆགས་ཐོགས་མེད་པའི་གཟིགས་པ་མངའ་བའི་ཕྱིར་རོ། །

**གསུམ་པ་མཐའ་དཔྱད་ཀྱིས་དོན་བསྡུས་ཏེ་བཤད་པ་ལ་གཉིས། ཡོན་ཏན་ཀུན་བརྗོད་པར་མི་ནུས་པའི་ཚུལ་དང༌། འདིར་ཅུང་ཟད་གཞན་ལ་བརྟེན་ནས་བཤད་པའི་ཚུལ་ལོ། །དང་པོ་ནི།**

 ནམ་མཁའ་མེད་པས་འདབ་ཆགས་ལྡོག་པར་མི་འགྱུར་གྱི། །

 འདིར་ནི་རང་མཐུ་ཟད་པས་ལྡོག་པར་འགྱུར་དེ་བཞིན། །

 སློབ་མ་དང་བཅས་སངས་རྒྱས་སྲས་རྣམས་སངས་རྒྱས་ཀྱི། །

 ཡོན་ཏན་མཁའ་ལྟར་མཐའ་ཡས་མ་བརྗོད་ལྡོག་པར་འགྱུར། །

ཞེས་པ་སྟེ། སངས་རྒྱས་ཀྱི་ཡོན་ཏན་མཐའ་དག་ནི་སངས་རྒྱས་ཉིད་ཀྱིས་བསྐལ་པ་གྲངས་མེད་ཀྱི་ཡུན་དུ་གསུངས་ཀྱང་རྫོགས་པ་མིན་ན། ཉན་རང་བྱང་སེམས་གཞན་གྱིས་བརྗོད་མི་ནུས་པ་ནི་སྨོས་ཅི་དགོས་ཏེ། དཔེར་ན་ནམ་མཁའ་མེད་པས་འདབ་ཆགས་ལྡོག་པར་མི་འགྱུར་གྱི། འདི་ནི་འདབ་ཆགས་མཁའ་ལྡིང་དབང་པོ་དེ་རང་གི་མཐུ་ཟད་པས་ལྡོག་པར་འགྱུར་བ་དེ་བཞིན་དུ། སློབ་མ་ཉན་ཐོས་དང་རང་སངས་རྒྱས་དང༌། སངས་རྒྱས་ཀྱི་སྲས་བྱང་ཆུབ་སེམས་དཔའ་རྣམས་སངས་རྒྱས་ཀྱི་ཡོན་ཏན་མཁའ་ལྟར་མཐའ་ཡས་པ་བརྗོད་པ་ལས་འདས་པའི་ཕྱིར་མ་བརྗོད་མ་གཏོགས། སངས་རྒྱས་ཀྱི་ཡོན་ཏན་ཟད་པས་ལྡོག་པ་མ་ཡིན་ཏེ། རང་གི་བློའི་མཐུ་ཟད་ནས་ལྡོག་པའི་ཕྱིར་རོ། །

**གཉིས་པ་ནི།**

 དེ་ཕྱིར་བདག་འདྲས་ཁྱོད་ཡོན་འདི་དག་ཅི། །

 ཤེས་པ་དང་ནི་བརྗོད་པར་ནུས་འགྱུར་རམ། །

 འོན་ཀྱང་དེ་དག་འཕགས་པ་ཀླུ་སྒྲུབ་ཀྱིས། །

 བཤད་ཕྱིར་དོགས་སྤངས་ཅུང་ཟད་ཙམ་ཞིག་སྨྲས། །

ཞེས་པ་སྟེ། བྱང་སེམས་གཞན་གྱིས་བརྗོད་མི་ནུས་པ་དེའི་ཕྱིར་བདག་འདྲས་རྫོགས་པའི་སངས་རྒྱས་ཁྱོད་ཀྱི་ཡོན་ཏན་འདི་དག་ཆ་ཤས་ཙམ་ཡང་ཅི་སྟེ་ཤེས་པ་དང་ནི་བརྗོད་པར་ནུས་པ་འགྱུར་རམ་སྟེ་མི་འགྱུར་རོ། །འོན་ཀྱང་ཆ་ཙམ་བརྗོད་པ་དེ་དག་ཀྱང་རང་བཟོ་སྤངས་ཏེ་འཕགས་པ་ཀླུ་སྒྲུབ་ཀྱིས་བསམ་གྱིས་མི་ཁྱབ་པའི་བསྟོད་པའི་རྗེས་སུ་འབྲངས་ཏེ་བཤད་པའི་ཕྱིར་དེ་ལྟ་བུ་མི་སྲིད་དོ་སྙམ་པའི་དོགས་པ་སྤངས་ཏེ་ཅུང་ཟད་ཙམ་ཞིག་སྨྲས་པའམ་བརྗོད་དོ། །

**གསུམ་པ་ཡོན་ཏན་དེ་དག་མདོར་བསྡུ་ཚུལ་བསྟན་པ་ནི།**

 ཟབ་མོ་སྟོང་པ་ཉིད་ཡིན་ཏེ། །

 ཡོན་ཏན་གཞན་རྣམས་རྒྱ་ཆེ་བའོ། །

 ཟབ་དང་རྒྱ་ཆེའི་ཚུལ་ཤེས་པས། །

 ཡོན་ཏན་འདི་དག་འཐོབ་པར་འགྱུར། །

ཞེས་པ་སྟེ། བསྟན་བཅོས་འདིར་སངས་རྒྱས་ཀྱི་ཡོན་ཏན་ཟབ་པ་དང་རྒྱ་ཆེ་བ་གཉིས་བསྟན་པ་ལས། ཟབ་མོ་ནི་སྟོང་པ་ཉིད་ཡིན་ཏེ། དེ་ཆོས་སྐུའི་ཡོན་ཏན་གྱི་དབང་དུ་བྱས་པའི་ཕྱིར་དང༌། སྦྱིན་སོགས་ཕར་ཕྱིན་བཅུ་དང་ས་བཅུ་ལ་སོགས་པའི་ཡོན་ཏན་གཞན་རྣམས་ནི་རྒྱ་ཆེ་བ་ཡིན་ཏེ། གཟུགས་སྐུའི་ཡོན་ཏན་གྱི་དབང་དུ་བྱས་པའི་ཕྱིར་དང༌། མདོར་ན་ཟབ་པ་དང་རྒྱ་ཆེ་བ་གཉིས་བསྟན་པའི་དགོས་པ་ཡོད་དེ། ཚུལ་གཉིས་ལམ་གྱི་རིམ་པ་ཇི་ལྟ་བར་ཤེས་པས་ཉམས་སུ་བླངས་པའི་རྒྱུ་ཅན་དྲི་བྲལ་ཆོས་སྐུའི་ཡོན་ཏན་དང་སྨིན་འབྲས་གཟུགས་སྐུའི་ཡོན་ཏན་འདི་དག་འཐོབ་པར་འགྱུར་བའི་ཕྱིར་རོ། །

**གཉིས་པ་སྤྲུལ་སྐུ་ཕྲིན་ལས་དང་བཅས་པ་བཤད་པ་ལ་གཉིས། མཆོག་གི་སྤྲུལ་སྐུའི་མཛད་པར་སྟོན་པ་དང༌། དེས་ཆོས་ཇི་ལྟར་སྟོན་ཚུལ་བཤད་པའོ། །དང་པོ་ནི།**

 སླར་ཡང་མི་གཡོ་སྐུ་མངའ་ཁྱོད་ཀྱིས་སྲིད་གསུམ་བྱོན་ནས་སྤྲུལ་རྣམས་ཀྱིས། །

 གཤེགས་པ་དང་ནི་བལྟམས་དང་བྱང་ཆུབ་ཞི་བའི་འཁོར་ལོའང་སྟོན་པར་མཛད། །

 དེ་ལྟར་ཁྱོད་ཀྱིས་འཇིག་རྟེན་གཡོ་བག་སྤྱོད་ཅན་རེ་བའི་ཞགས་པ་ནི། །

 མང་པོས་བཅིངས་པ་མ་ལུས་ཐུགས་རྗེས་མྱ་ངན་འདས་པར་བཀྲི་བར་མཛད། །

ཅེས་པ་སྟེ། སླར་ཡང་ཆོས་སྐུ་དེ་ཉིད་ལས་མི་གཡོ་བའི་སྐུ་མངའ་བ་ཁྱོད་ཀྱིས་སྲིད་གསུམ་དུ་བྱོན་ནས་སྤྲུལ་པ་རྣམས་ཀྱིས་དགའ་ལྡན་ནས་འཛམ་གླིང་མགོན་དུ་གཤེགས་པ་དང་ནི་སྐུ་བལྟམས་པ་དང༌། མངོན་པར་བྱང་ཆུབ་པ་དང་ཞི་བ་དམ་པའི་ཆོས་ཀྱི་འཁོར་ལོའང་བསྐོར་བར་སྟོན་པ་མཛད་པ་རྣམས་ཆོས་ཅན། དགོས་པ་ཡོད་དེ། དེ་ལྟར་ཁྱོད་ཀྱིས་འཇིག་རྟེན་པའི་སྐྱེ་བོ་སེམས་གར་མཁན་ལྟར་གཡོ་ཞིང་བག་མེད་པ་ལ་སྤྱོད་པ་ཅན་ཡུལ་ལ་རེ་བའི་སྲིད་པའི་ཞགས་པ་ནི་མང་པོས་བཅིངས་པ་མ་ལུས་པ་ཐུགས་རྗེས་མྱ་ངན་ལས་འདས་པར་བཀྲི་བར་མཛད་པའི་ཕྱིར་རོ། །

**གཉིས་པ་ལ་གཉིས། མཐར་ཐུག་ཐེག་པ་གཅིག་ཏུ་བསྟན་པ་དང༌། ཐེག་གསུམ་དགོངས་པ་ཅན་དུ་བསྟན་པའོ། །དང་པོ་ནི།**

 གང་ཕྱིར་འདི་ནང་དེ་ཉིད་ཤེས་ལས་དྲི་མ་མཐའ་དག་སེལ་བ་ནི། །

 ལྷུར་བྱེད་གཞན་མེད་ཆོས་རྣམས་དེ་ཉིད་རྣམ་འགྱུར་དབྱེ་ལའང་བསྟན་མིན་ཞིང༌། །

 དེ་ཉིད་ཡུལ་ཅན་བློ་གྲོས་འདི་ཡང་ཐ་དད་འགྱུར་བ་མ་ཡིན་པ། །

 དེ་ཡི་ཕྱིར་ན་ཁྱོད་ཀྱིས་འགྲོ་ལ་ཐེག་པ་མི་མཉམ་དབྱེར་མེད་བསྟན། །

ཞེས་པ་སྟེ། ཐུབ་པའི་དབང་པོ་ཆོས་ཅན། ཁྱོད་ཀྱིས་གདུལ་བྱའི་འགྲོ་ལ་ཐེག་པ་གཞན་གང་དང་ཡང་མི་མཉམ་པའི་སྒོ་ནས་མཐར་ཐུག་དབྱེར་མེད་ཐེག་པ་གཅིག་ཏུ་བསྟན་པའི་རྒྱུ་མཚན་ཡོད་དེ། གང་གི་ཕྱིར་འདི་ན་ཆོས་རྣམས་ཀྱི་དེ་ཁོ་ན་ཉིད་ཤེས་པ་ལས་སྒྲིབ་པ་གཉིས་ཀྱི་དྲི་མ་མཐའ་དག་སེལ་བ་ནི་ལྷུར་བྱེད་པའི་གཉེན་པོ་གཞན་མེད་པའི་ཕྱིར་དང༌། ཆོས་རྣམས་ཀྱི་རང་བཞིན་དེ་ཁོ་ན་ཉིད་དེ་ལ་ཆོས་ཅན་མི་འདྲ་བའི་རྣམ་འགྱུར་གྱི་དབྱེ་བ་ལའང་བརྟེན་པ་མ་ཡིན་པའི་ཕྱིར་དང༌། དེ་ཉིད་རྟོགས་པའི་ཡུལ་ཅན་གྱི་བློ་གྲོས་འདི་ཡང་འཛིན་སྟངས་མི་འདྲ་བའི་སྒོ་ནས་ཐ་དད་པར་འགྱུར་བ་མ་ཡིན་པ་སྟེ་རྒྱུ་མཚན་གསུམ་གྱིས་བསྟན་པ་དེའི་ཕྱིར་རོ། །དེ་སྐད་དུའང་སློབ་དཔོན་གྱིས། ཆོས་ཀྱི་དབྱིངས་ལ་དབྱེར་མེད་ཕྱིར། །ཁྱོད་ལ་ཐེག་པའི་དབྱེ་བ་མེད། །ཐེག་པ་གསུམ་སོགས་གང་བསྟན་པ། །འཇིག་རྟེན་གཞུག་པའི་ཆེད་དུ་ལགས། །ཞེས་སོ། །

**གཉིས་པ་ལ་གཉིས། ཐེག་དམན་ཡལ་བར་མི་འདོར་བར་བསྟན་པ་དང༌། དགོས་པ་དཔེ་ཡི་སྒོ་ནས་བསྟན་པའོ། །དང་པོ་ནི།**

 གང་ཕྱིར་འགྲོ་ལ་ཉེས་པ་སྐྱེད་བྱེད་སྙིགས་མ་དེ་དག་ཡོད་གྱུར་པ། །

 དེ་ཕྱིར་འཇིག་རྟེན་སངས་རྒྱས་སྤྱོད་ཡུལ་གཏིང་ཟབ་ལ་འཇུག་མི་འགྱུར་ཞིང༌། །

 བདེ་གཤེགས་གང་ཕྱིར་ཁྱོད་ལ་མཁྱེན་རབ་ཐུགས་རྗེའི་ཐབས་དང་ལྷན་ཅིག་པ། །

 མངའ་དང་གང་ཕྱིར་བདག་གིས་སེམས་ཅན་དགྲོལ་ཞེས་ཁྱོད་ཀྱིས་ཞལ་བཞེས་ཏེ། །

ཞེས་པ་སྟེ། ཐུབ་པའི་དབང་པོ་ཆོས་ཅན། ཁྱོད་ཀྱི་ཐེག་པ་གསུམ་སྟོན་པ་དགོངས་པ་ཅན་ཡིན་པའི་རྒྱུ་མཚན་ཡོད་དེ། གང་གི་ཕྱིར་ན། འགྲོ་བ་རྣམས་ལ་སེམས་ལས་སུ་མི་རུང་བའི་ཉེས་པ་སྐྱེད་བྱེད་ཀྱི་རྒྱུ་དུས་དང་ཉོན་མོངས་དང་ལྟ་བ་དང་ཚེ་དང་སེམས་ཅན་ཏེ་སྙིགས་མ་ལྔ་པོ་འདི་དག་ཡོད་པར་གྱུར་པའི་ཕྱིར་དང༌། འཇིག་རྟེན་པ་རྣམས་རྒྱུ་དེ་ལ་བརྟེན་ནས་སངས་རྒྱས་ཀྱི་སྤྱོད་ཡུལ་གཏིང་ཟབ་མོ་ཟབ་པ་དང་རྒྱ་ཆེ་བའི་ཚུལ་ལ་འཇུག་པར་མི་འགྱུར་བའི་ཕྱིར་དང༌། དེ་ཙམ་གྱིས་ཀྱང་སེམས་ཅན་ཡལ་བར་མི་འདོར་ཏེ། གང་གི་ཕྱིར་ན། བདེ་བར་གཤེགས་པ་ཁྱོད་ལ་གདུལ་བྱ་འདུལ་བའི་ཐབས་མཁས་ཀྱི་མཁྱེན་རབ་དང་གདུལ་བྱ་ཡལ་བར་མི་འདོར་བའི་ཐུགས་རྗེའི་ཐབས་དང་ལྷན་ཅིག་པ་མངའ་བའི་ཕྱིར་དང༌། དེར་མ་ཟད་ཁྱོད་སྔོན་སློབ་པ་ལམ་གྱི་དུས་སུ་སེམས་ཅན་རང་གི་ལྟ་བ་ལ་ཆགས་པ་དག་ཀྱང་བདག་གིས་དགྲོལ་བར་བྱའོ་ཞེས་ཞལ་གྱིས་བཞེས་ཏེ་དམ་བཅའ་མཛད་པའི་ཕྱིར་རོ། །

**གཉིས་པ་ནི།**

 དེ་ཕྱིར་མཁས་པ་རིན་ཆེན་གླིང་དུ་ཆས་པའི་སྐྱེ་ཚོགས་ཀྱི། །

 ངལ་བ་ཉེར་སེལ་གྲོང་ཁྱེར་ཡིད་འོང་བར་དུ་རྣམ་པར་བཀོད་པ་ལྟར། །

 ཁྱོད་ཀྱིས་ཐེག་པ་འདི་ནི་སློབ་མ་ཉེ་བར་ཞི་བའི་ཚུལ་ལ་ཡིད། །

 སྦྱར་ཞིང་རྣམ་པར་དབེན་ལའང་བློ་སྦྱངས་རྣམས་ལ་ལོགས་སུ་གསུངས། །

ཞེས་པ་སྟེ། རྒྱུ་མཚན་གོང་དུ་བསྟན་པ་དེའི་ཕྱིར་ཁྱོད་ཀྱིས་ཐེག་པ་འོག་མ་གཉིས་བསྟན་པ་འདི་ཆོས་ཅན། དགོས་པ་ཡོད་དེ། དཔེར་ན་དེད་དཔོན་ཐབས་ལ་མཁས་པ་དག་གིས་རིན་པོ་ཆེའི་གླིང་དུ་ཆས་པའི་སྐྱེ་བོའི་ཚོགས་ཀྱི་ངལ་བ་ཉེ་བར་སེལ་བའི་ཆེད་དུ་བར་བར་དུ་གྲོང་ཁྱེར་ཡིད་འོང་རྣམ་པར་སྤྲུལ་ཏེ་བཀོད་པ་ལྟར། བཅོམ་ལྡན་འདས་ཁྱོད་ཀྱིས་ཀྱང་ཐེག་པ་དམན་པ་བསྟན་པ་འདི་ནི་དམན་པར་རིགས་ངེས་པའི་སློབ་མ་ཉན་རང་རྣམས་སྡུག་བསྔལ་ཉེ་བར་ཞི་བའི་ཚུལ་ལ་ཡིད་སྦྱར་བར་བྱ་བའི་ཕྱིར་དང༌། ཡང་འཁོར་བའི་ཉོན་མོངས་པས་རྣམ་པར་དབེན་པ་འཕགས་པ་དགྲ་བཅོམ་པ་རྣམས་ལའང་འགོག་པ་ལས་བསླང་ནས་ཐེག་ཆེན་ལ་བཀྲི་བར་མཛད་པའི་ཕྱིར་དང༌། ཡང་ཐེག་ཆེན་གྱི་རིགས་སད་པའི་གང་ཟག་བློ་སྦྱངས་པ་ཅན་རྣམས་ལའང་ཕྱི་ནས་ཐེག་ཆེན་ལོགས་སུ་གསུངས་པའི་ཕྱིར་རོ། །

**གསུམ་པ་བྱང་ཆུབ་བརྙེས་པའི་དུས་ཀྱི་ངེས་པ་བཤད་པ་ལ་གཉིས། བྱང་ཆུབ་དམ་པ་བརྙེས་པའི་དུས་བརྗོད་དུ་མེད་པར་བསྟན་པ་དང༌། རྟག་ཏུ་འགྲོ་བའི་དོན་ལ་བཞུགས་པའི་དུས་ནམ་མཁའ་དང་མཉམ་པར་བསྟན་པའོ། །དང་པོ་ནི།**

 བདེ་བར་གཤེགས་པ་མ་ལུས་ཕྱོགས་ཞིང་སངས་རྒྱས་ཡུལ་དག་ན། །

 ཕྲ་རབ་རྡུལ་གྱི་རྡུལ་རྣམས་བདོག་པར་གྱུར་པ་ཇི་རྙེད་པ། །

 བྱང་ཆུབ་མཆོག་རབ་དམ་པར་གཤེགས་པའི་བསྐལ་པའང་དེ་སྙེད་དེ། །

 འོན་ཀྱང་ཁྱོད་ཀྱི་གསང་བ་འདི་ནི་བསྙད་བགྱི་མ་ལགས་སོ། །

ཞེས་པ་སྟེ། སངས་རྒྱས་སྤྲུལ་པའི་སྐུ་ཆོས་ཅན། ཁྱོད་དང་པོར་མངོན་པར་བྱང་ཆུབ་པའི་དུས་ཀྱི་ཚད་ནི་བཟུང་བར་མི་ནུས་ཏེ། བདེ་བ་གཤེགས་པ་ཁྱོད་ནི་ཤར་ལ་སོགས་པ་མ་ལུས་པའི་ཕྱོགས་དང་ཞིང་སྟེ་སངས་རྒྱས་ཀྱི་ཡེ་ཤེས་ཀྱི་ཡུལ་དུ་གྱུར་པའི་ཕྱོགས་བཅུའི་ཞིང་ཁམས་རབ་འབྱམས་རྒྱ་མཚོ་དག་ན། ཕྲ་རབ་རྡུལ་གྱི་རྡུལ་རྣམས་བདོག་པར་གྱུར་པ་ཇི་སྙེད་པའི་གྲངས་དང་མཉམ་པ་འདི་ཆོས་ཅན། ཁྱོད་བྱང་ཆུབ་མཆོག་རབ་དམ་པ་གཤེགས་པའི་བསྐལ་པའང་གྲངས་དེ་སྙེད་དུ་འདས་པས་བརྗོད་དུ་མེད་དེ། འོན་ཀྱང་ཁྱོད་ཀྱི་གསང་བ་བསམ་གྱིས་མི་ཁྱབ་པའི་ཚུལ་འདི་ནི་བློ་དམན་སྣོད་དང་མི་ལྡན་པ་རྣམས་ལ་བསྙད་པར་བགྱི་བ་མ་ལགས་ཏེ། དགེ་བའི་རྩ་བ་རྒྱ་ཆེན་པོ་མ་བསགས་པ་རྣམས་ཀྱིས་ལྷག་པར་མོས་པར་དཀའ་བའི་ཕྱིར་དང༌། མོས་ཤིང་དད་པར་བྱས་ན་བསོད་ནམས་གཞལ་དུ་མེད་པར་འཐོབ་པར་འགྱུར་བའི་ཕྱིར་རོ། །དེ་སྐད་དུ་ཡང་དམ་ཆོས་པད་དཀར་ལས། བསྐལ་པ་བྱེ་སྟོང་བསམ་གྱིས་མི་ཁྱབ་པ། །དེ་ཡི་ཚད་ནི་གཞལ་དུ་མེད་པ་ཡི། །བྱང་ཆུབ་མཆོག་རབ་དེ་ནི་ངས་ཐོབ་སྟེ། །ངས་ནི་རྟག་ཏུ་ཆོས་ཀྱང་རབ་ཏུ་སྟོན། །ཞེས་སོ། །

**གཉིས་པ་ལ་གསུམ། སེམས་ཅན་མྱ་ངན་ལས་མ་འདས་ཀྱི་བར་དུ་བཞུགས་པ། བརྩེ་བའི་འཇུག་པ་མ་ཟད་ཀྱི་བར་དུ་བཞུགས་པ། ཡུན་འཁོར་བ་མ་སྟོངས་ཀྱི་བར་དུ་བཞུགས་པའོ། །དང་པོ་ནི།**

 རྒྱལ་བ་ཇི་སྲིད་འཇིག་རྟེན་མཐའ་དག་མཆོག་ཏུ་རབ་ཞི་བར། །

 འགྲོ་བ་མིན་ཞིང་ནམ་མཁའ་རྣམ་འཇིག་འགྱུར་མིན་དེ་སྲིད་དུ། །

 ཤེས་རབ་ཡུམ་གྱིས་བསྐྱེད་པ་ཁྱོད་ལ་ཐུགས་བརྩེ་མ་མ་ཡིས། །

 ཚུལ་ལུགས་བྱེད་པས་རབ་ཏུ་ཞི་བར་འགྱུར་བ་ག་ལ་མངའ། །

ཞེས་པ་སྟེ། རྒྱལ་བ་ཁྱོད་ཀྱི་མ་འོངས་པའི་སྐུ་ཚེ་ཚད་ནི་ཆོས་ཅན། ཇི་སྲིད་འཇིག་རྟེན་མཐའ་དག་མྱ་ངན་ལས་འདས་པའི་གོ་འཕང་མཆོག་ལ་རབ་ཏུ་ཞི་བར་འགྲོ་བ་མིན་པ་སྟེ་མ་ཐོབ་ཀྱི་བར་དུ་དང༌། ནམ་མཁའ་རྣམ་པར་འཇིག་པར་འགྱུར་བ་མིན་པ་དེ་སྲིད་དུ་རྒྱལ་བ་རྣམས་མྱ་ངན་ལས་འདའ་བ་མ་ཡིན་ཏེ། ཤེས་རབ་ཕར་ཕྱིན་གྱི་ཡུམ་གྱིས་བསྐྱེད་པ་ཁྱོད་ལ་ཐུགས་བརྩེ་མ་མ་ཡིས་བསྐྱེད་བསྲིངས་ཏེ་མྱ་ངན་ལས་མི་འདའ་བའི་ཚུལ་ལུགས་དེ་ཁྱོད་ཀྱིས་ཐོབ་པར་བྱེད་པས་ན་ཁྱོད་ལ་ཞི་བར་འགྱུར་བའི་བློ་ག་ལ་མངའ་སྟེ་མི་མངའ་བའི་ཕྱིར་རོ། །

**གཉིས་པ་ནི།**

 གཏི་མུག་སྐྱོན་གྱིས་འཇིག་རྟེན་ཁ་ཟས་དུག་བཅས་ཟ་བ་ཡི། །

 སྐྱེ་བོ་ཉིད་ཀྱི་ནང་མི་དེ་ལ་ཁྱོད་བརྩེ་ཇི་ལྟ་བ། །

 དེ་ལྟར་དུག་ཟོས་ཉེན་པའི་བུ་ལ་མ་ཡི་སྡུག་བསྔལ་མིན། །

 དེས་ན་མགོན་པོ་མཆོག་ཏུ་རབ་ཞིར་གཤེགས་པར་འགྱུར་མ་ལགས། །

ཞེས་པ་སྟེ། འགྲོ་བའི་མགོན་དུ་གྱུར་པ་ཁྱོད་ཆོས་ཅན། མཆོག་ཏུ་རབ་ཏུ་ཞི་བ་ཕྱོགས་གཅིག་པར་གཤེགས་པར་འགྱུར་བར་མ་ལགས་ཏེ། ཅི་ཕྱིར་ཞེ་ན། གཏི་མུག་སྐྱོན་གྱི་དབང་གིས་གཟིར་བའི་འཇིག་རྟེན་པ་རྣམས་འདོད་པའི་ཁ་ཟས་དུག་དང་བཅས་པ་ཟ་བའི་སྐྱེ་བོ་ཉིད་ཀྱི་ནང་མི་སྟེ། ཐུགས་རྗེས་བདག་གིར་བྱས་པའི་སེམས་ཅན་དེ་དག་ལ་ཁྱོད་ཀྱིས་ཐུགས་བརྩེ་མཛད་པ་ཇི་ལྟ་བ་དེ་ལྟར་དུ། འཇིག་རྟེན་ན་དུག་ཟོས་ནས་སྡུག་བསྔལ་གྱིས་ཉེན་པའི་བུ་ལའང་རང་གི་མ་ཡིས་སྡུག་བསྔལ་བའི་བློ་དེ་ལྟ་བུ་སྐྱེ་བ་མ་ཡིན་ཏེ། དཔེར་ན་བུ་སྟོབས་དང་ལྡན་པ་མ་ལ་ཤིན་ཏུ་བརྩེ་བ་ཞིག་གིས་མ་སྡུག་བསྔལ་གྱིས་ཉེན་པ་མཐོང་བཞིན་དུ་འདོར་ནས་གཞན་དུ་འགྲོ་བ་མི་སྲིད་པ་བཞིན་དུ། སངས་རྒྱས་ཀྱིས་ཀྱང་བརྩེ་ཡུལ་སྡུག་བསྔལ་གྱིས་ཉེན་པའི་སེམས་ཅན་འདོར་ནས་ཞི་བར་གཤེགས་པ་མི་སྲིད་པའི་ཕྱིར་རོ། །

**གསུམ་པ་ནི།**

 གང་གི་ཕྱིར་ན་མི་མཁས་དངོས་དང་དངོས་མེད་པར་ཞེན་པ་ཡི་བློ་ཅན་གྱིས། །

 སྐྱེ་དང་འཇིག་གནས་སྐབས་དང་སྡུག་དང་མི་སྡུག་བྲལ་ཕྲད་ཀྱིས་བསྐྱེད་སྡུག་བསྔལ་དང༌། །

 སྡིག་ཅན་འགྲོ་བ་འཐོབ་པ་དེ་ཕྱིར་འཇིག་རྟེན་ཐུགས་བརྩེའི་ཡུལ་དུ་རབ་དོང་བས། །

 བཅོམ་ལྡན་ཐུགས་རྗེས་ཁྱོད་ཐུགས་ཞི་ལས་བཟློག་པས་ཁྱོད་ལ་མྱ་ངན་འདས་མི་མངའ། །

ཞེས་པ་སྟེ། སངས་རྒྱས་བཅོམ་ལྡན་འདས་ཆོས་ཅན། ཁྱོད་ལ་ངེས་པའི་དོན་དུ་མྱ་ངན་ལས་འདའ་བ་མི་མངའ་བ་ཡིན་ཏེ། ཐུགས་རྗེའི་དབང་གིས་ཁྱོད་ཐུགས་ཞི་བ་ཕྱོགས་གཅིག་པ་ལས་བཟློག་པའི་ཕྱིར་དང༌། ཡང་ཆོས་ཅན། ཁྱོད་འཇིག་རྟེན་ཐུགས་རྗེའི་ཡུལ་དུ་བཟུང་ནས་དེའི་དོན་ལ་རབ་ཏུ་དོང་པའམ་འཇུག་པའི་རྒྱུ་མཚན་ཡོད་དེ། གང་གི་ཕྱིར་ཞེ་ན། དེ་ཁོ་ན་ཉིད་ལ་མི་མཁས་པའི་དབང་གིས་དངོས་པོར་བདེན་པར་ཞེན་པ་དང༌། རྒྱུ་འབྲས་ཀྱི་དངོས་པོ་མེད་པ་ལྟ་བའི་ལོག་ལྟའི་ཞེན་པའི་བློ་ཅན་རྣམས་ཀྱིས། འཁོར་བར་ཡང་ཡང་སྐྱེ་བ་དང་ཤི་ནས་འཇིག་པའི་གནས་སྐབས་དང༌། ཡུལ་སྡུག་པ་དང་མི་སྡུག་པ་དང་བྲལ་བ་དང་ཕྲད་པས་བསྐྱེད་པའི་སྡུག་བསྔལ་མྱོང་བ་དང༌། སྡིག་ཅན་ལོག་ལྟ་ཅན་རྣམས་དམྱལ་བ་ལ་སོགས་པའི་འགྲོ་བ་འཐོབ་སྟེ་སྡུག་བསྔལ་མྱོང་བར་འགྱུར་བ་དེའི་ཕྱིར་རོ། །དེས་ན་འཁོར་བ་མ་སྟོངས་ཀྱི་བར་དུ་རྒྱལ་བ་རྣམས་མྱ་ངན་ལས་མི་འདའ་སྟེ། མདོ་ལས། སངས་རྒྱས་མྱ་ངན་ཡོངས་མི་འདའ། །ཆོས་ཀྱང་ནུབ་པར་མི་འགྱུར་རོ། །ཞེས་གསུངས་སོ། །

**གསུམ་པ་གཞུང་དོན་མཐར་ཕྱིན་གྱི་བྱ་བ་བཤད་པ་ལ་གཉིས། བསྟན་བཅོས་ཇི་ལྟར་བརྩམ་པའི་ཚུལ་དང༌། དེ་ལྟར་བརྩམས་པའི་དགེ་བ་རྫོགས་བྱང་དུ་བསྔོ་བའོ། །དང་པོ་ལ་གཉིས། རྩོམ་ཚུལ་དངོས་དང༌། བརྩམས་པའི་དགོས་པ་བསྟན་པའོ། །དང་པོ་ལ་གཉིས། གང་ལ་བརྟེན་ནས་རྩོམ་པའི་ཁུངས་དང༌། འདི་གཞན་དང་ཐུན་མོང་མིན་པར་བསྟན་པའོ། །དང་པོ་ནི།**

 ལུགས་འདི་དགེ་སློང་ཟླ་གྲགས་ཀྱིས། །

 དབུ་མའི་བསྟན་བཅོས་ལས་བཏུས་ནས། །

 ལུང་ཇི་བཞིན་དང་མན་ངག་ནི། །

 ཇི་ལྟ་བ་བཞིན་བརྗོད་པ་ཡིན། །

ཞེས་པ་སྟེ། མགོན་པོ་ཀླུ་སྒྲུབ་ཀྱི་དགོངས་པ་ཇི་བཞིན་པར་བཀྲལ་བའི་ལུགས་འདི་ནི་དགེ་སློང་དཔལ་ལྡན་ཟླ་བ་གྲགས་པ་བདག་ཉིད་ཀྱིས། དབུ་མའི་བསྟན་བཅོས་རྩ་བ་ཤེས་རབ་སོགས་ལས་བཏུས་ནས། ངེས་དོན་གྱི་མདོ་ཡི་ལུང་ཇི་ལྟ་བ་བཞིན་དང་ཀླུ་སྒྲུབ་ཀྱི་མན་ངག་ནི་བཤད་ཚུལ་གྱི་རིགས་པ་ཇི་ལྟ་བ་བཞིན་བརྗོད་པ་ཡིན་ཏེ་རང་བཟོ་མ་ཡིན་པའི་ཕྱིར་རོ། །

**གཉིས་པ་ནི།**

 འདི་ལས་གཞན་ན་ཆོས་འདི་ནི། །

 ཇི་ལྟར་མེད་པ་དེ་བཞིན་དུ། །

 འདིར་འབྱུང་ལུགས་ཀྱང་གཞན་ན་ནི། །

 མེད་ཅེས་མཁས་རྣམས་ངེས་པར་མཛོད། །

ཅེས་པ་སྟེ། དབུ་མའི་གཞུང་འདི་ལས་མ་གཏོགས་བསྟན་བཅོས་གཞན་ན་སྟོང་པ་ཉིད་ཅེས་བྱ་བའི་ཆོས་འདི་ནི་ཇི་ལྟ་བར་ཕྱིན་ཅི་མ་ལོག་པ་བརྗོད་པ་མེད་པ་དེ་བཞིན་དུ། བསྟན་བཅོས་འདིར་འབྱུང་བའི་ལུགས་རྒོལ་བ་ངན་པའི་ལྷག་མ་ཚར་གཅོད་པའི་བརྒལ་ལན་དང་བཅས་པ་བཤད་པ་འདི་དག །བསྟན་བཅོས་ལྟར་སྣང་བ་གཞན་དང་ཐུན་མོང་མ་ཡིན་པའི་ཕྱིར་ལུགས་འདི་གཞན་ན་མེད་ཅེས་མཁས་པ་རྣམས་ཀྱིས་ངེས་པར་མཛོད་ཅིག་ཅེས་བསྐུལ་བའོ། །

**གཉིས་པ་འདི་བརྩམས་པའི་དགོས་པ་བསྟན་པ་ལ་གཉིས། དགོས་པ་དངོས་དང༌། བླང་དོར་ཤེས་པའི་ཚུལ་ལ་གདམས་པའོ། །དང་པོ་ནི།**

ཀླུ་སྒྲུབ་བློ་མཚོ་ཤིན་ཏུ་རྒྱ་ཆེའི་ཁ་དོག་གིས་འཇིགས་པས། །

 སྐྱེ་བོས་ལུགས་བཟང་གང་དག་རྒྱང་རིང་སྤངས་པས་དེ་ཡི་ཚིག །

 ལེའུར་བྱས་པའི་ཁ་འབུས་ཀུ་མུ་ཏ་ཁ་ཕྱེ་བའི་ཆུས། །

 ད་ལྟ་ཟླ་བ་གྲགས་པ་རེ་རྣམས་རབ་ཏུ་སྐོང་བར་བྱེད། །

ཅེས་པ་སྟེ། དཔལ་མགོན་འཕགས་པ་ཀླུ་སྒྲུབ་ཀྱི་བློ་མཚོ་ཤིན་ཏུ་རྒྱ་ཆེ་ཞིང་དོན་གྱི་གཏིང་ཟབ་པས་ཁ་དོག་གནམ་སྔོན་དང་འདྲ་བ་ལ་སྐྱེ་མེད་དང་སྟོང་ཉིད་སོགས་ཀྱི་རླབས་ཆེན་གཡོ་བའི་ཚིག་གིས་འཇིགས་པ་སྟེ། བྱིས་པ་རྒྱ་མཚོ་མཐོང་བས་བྲོས་པ་ལྟར། རྣམ་རིག་སྨྲ་བའི་སྔོན་གྱི་སློབ་དཔོན་དབྱིག་གཉེན་དང༌། ཕྱོགས་གླང༌། དཔལ་ལྡན་ཆོས་སྐྱོང་སོགས་སྐྱེས་བུ་ཆེན་པོ་དེ་དག་གིས་ཀྱང་ཀླུ་སྒྲུབ་ཀྱི་རིང་ལུགས་བཟང་པོ་གང་དག་རྒྱང་རིང་དུ་སྤངས་ནས་གཞན་དུ་འགྲོ་བ་ལྟར་གྱུར་པ་ན། འདིར་ལུང་རིགས་སྨྲ་བའི་ཟླ་བ་དེས་ཀླུ་སྒྲུབ་ཀྱི་གཞུང་རྩ་ཤེར་སོགས་དེ་དང་དེ་ཡི་ཚིག་ལེའུར་བྱས་པ་ཁ་འབུས་པའི་ཀུ་མུ་ཏ་རྣམས་གཞུང་འདིས་ཁ་ལེགས་པར་ཕྱེ་བའི་ཆུ་མཚོ་ཡིད་དུ་འོང་བའི་རྣམ་པ་ཅན་གྱི་ཆུས་ད་ལྟ་ཟླ་བ་གྲགས་པ་བདག་གིས་སྐྱེ་བོ་རྣམས་ཀྱི་ཡིད་ཀྱི་རེ་བ་རྣམས་རབ་ཏུ་སྐོང་བར་བྱེད་དོ། །

**གཉིས་པ་ནི།**

 དེ་ཉིད་བཤད་ཟིན་ཟབ་མོ་འཇིགས་རུང་འདི་ནི་སྔོན་གོམས་ཉིད་ལས་སྐྱེ་བོ་ཡིས། །

 ངེས་པར་རྟོགས་འགྱུར་འདི་ནི་གསན་རྒྱ་ཆེ་ཡང་གཞན་གྱིས་ཐུགས་སུ་ཆུད་མི་འགྱུར། །

 དེ་ཕྱིར་ཚུལ་ལུགས་རང་བློས་སྦྱར་བ་འདི་དག་མཐོང་ནས་བདག་ཏུ་བརྗོད་པ་ཡི། །

 གཞུང་ལུགས་རྣམས་ལྟར་གཞན་ལུགས་བཞེད་གཞུང་འདི་ལས་གཞན་ལ་དགའ་བློ་དོར་བ་བྱ། །

ཞེས་པ་སྟེ། དེ་ཁོ་ན་ཉིད་ཀྱི་དོན་སྔར་བཤད་ཟིན་པའི་དོན་ཟབ་མོ་བློ་ཆུང་འཇིགས་སུ་རུང་བ་འདི་ནི་སྔོན་སྟོང་པ་ཉིད་མོས་པའི་བག་ཆགས་གོམས་པ་ཉིད་ལས་སོ་སོ་སྐྱེ་བོ་ཡིན་ཡང་དེ་ཡིས་ངེས་པར་རྟོགས་པར་འགྱུར་གྱི། འདི་ནི་རྒྱལ་བའི་གསུང་རབ་གཞན་ལ་གསན་རྒྱ་ཆེ་ཡང་སློབ་དཔོན་དབྱིག་གཉེན་སོགས་བསྟན་བཅོས་རྩོམ་པ་པོ་གཞན་གྱིས་ཐུགས་སུ་ཆུད་པར་མི་འགྱུར་རོ། །དེའི་ཕྱིར་ཡང་དག་པའི་ཚུལ་ལུགས་རྒྱལ་བའི་དགོངས་པ་ཇི་བཞིན་པ་མ་རྟོགས་པར་རང་བློས་སྦྱར་བ་འདི་དག་མཐོང་ནས་གང་ཟག་གི་བདག་ཏུ་བརྗོད་པའི་གཞུང་ལུགས་རྣམས་ལྟར་དུ་བཤད་པའི་སློབ་དཔོན་གཞན་གྱི་ལུགས་གང་ཞིག་ཀླུ་སྒྲུབ་ཀྱིས་བཞེད་གཞུང་འདི་ལས་བསྟན་བཅོས་གཞན་ལ་དགའ་བའི་བློ་རིང་དུ་དོར་བར་བྱའོ། །

**གཉིས་པ་དེ་ལྟར་བརྩམས་པའི་དགེ་བ་བསྔོ་བ་ནི།**

 སློབ་དཔོན་ཀླུ་སྒྲུབ་ལུགས་བཟང་བསྙད་ལས་བདག་གི་བསོད་ནམས་ཕྱོགས་ཀྱི་མཐར། །

 ཁྱབ་ཅིང་ཡིད་མཁར་ཉོན་མོངས་ཀྱིས་སྔོར་སྟོན་ཀའི་རྒྱུ་སྐར་ལྟར་དཀར་བའམ། །

 སེམས་ཀྱི་སྦྲུལ་ལ་གདེངས་ཀའི་ནོར་བུ་དང་འདྲ་གང་ཞིག་ཐོབ་པ་དེས། །

 འཇིག་རྟེན་མ་ལུས་དེ་ཉིད་རྟོགས་ནས་མྱུར་དུ་བདེར་གཤེགས་སར་བགྲོད་ཤོག །

ཅེས་པ་སྟེ། སློབ་དཔོན་ཀླུ་སྒྲུབ་ཀྱི་ལུགས་བཟང་ལུང་རིགས་ཀྱིས་ཡང་དག་པར་བསྙད་པ་ལས་བྱུང་བའི་བདག་གི་བསོད་ནམས་གང་ཐོབ་པ་དེ་ཡང་ཕྱོགས་ཀྱི་ཐ་གྲུ་ཀུན་ཏུ་ཁྱབ་ཅིང༌། ཡིད་ཀྱི་ནམ་མཁའ་ཉོན་མོངས་ཀྱིས་སྔོན་པོ་སྟེ་སྔོ་བར་གྱུར་པའི་དཀྱིལ་དུ། སྟོན་ཀའི་རྒྱུ་སྐར་ལྟར་དཀར་བའམ་སེམས་ཀྱི་སྦྲུལ་ལ་གདེངས་ཀའི་ནོར་བུ་དང་འདྲ་བ་གང་ཞིག་ཐོབ་པ་དེས། མཐའ་ཡས་པའི་འཇིག་རྟེན་མ་ལུས་པས་གནས་ལུགས་ཟབ་མོ་དེ་ཁོ་ན་ཉིད་རྟོགས་ནས་མྱུར་དུ་བདེར་གཤེགས་ཏེ་སངས་རྒྱས་ཀྱི་སར་བགྲོད་ནུས་པར་ཤོག་ཅིག་ཅེས་པའོ། །

**གསུམ་པ་ཐ་མར་མཇུག་གི་དོན་ལ་གཉིས། སློབ་དཔོན་གང་གིས་མཛད་པའི་མཛད་བྱང་དང༌། ལོ་ཙྭ་བ་གང་གིས་བསྒྱུར་བའི་བསྒྱུར་བྱང་སྨོས་པའོ། །དང་པོ་ནི།**

 དབུ་མ་ལ་འཇུག་པ་ཟབ་པ་དང་རྒྱ་ཆེ་བའི་ཚུལ་གསལ་བར་བྱེད་པ། སློབ་དཔོན་ཟླ་བ་གྲགས་པ་ཐེག་པ་མཆོག་ལ་ཐུགས་གཞོལ་བ། མི་འཕྲོགས་པའི་མཁྱེན་རབ་དང་ཐུགས་རྗེ་མངའ་བ། རི་མོ་བྲིས་པའི་བ་དྲུས་མ་ལས་འོ་མ་བཞོས་པས་བདེན་པར་ཞེན་པ་བཟློག་པར་མཛད་པས་སྦྱར་བ་རྫོགས་སོ། །

**གཉིས་པ་ནི།**

 ཁ་ཆེའི་ཡུལ་གྱི་གྲོང་ཁྱེར་དཔེ་མེད་ཀྱི་དཔུང༌། རིན་ཆེན་སྦས་པའི་གཙུག་ལག་ཁང་དུ། ཁ་ཆེའི་རྒྱལ་པོ་དཔལ་འཕགས་པ་ལྷའི་སྐུ་རིང་ལ། རྒྱ་གར་གྱི་མཁན་པོ་ཏྀ་ལ་ཀ་ཀ་ལ་ཤ་སྟེ་ཐིག་ལེ་བུམ་པ་དང༌། བོད་ཀྱི་ལོ་ཙཱ་བ་བན་དེ་བ་ཚབ་ཉི་མ་གྲགས་ཀྱིས་ཁ་ཆེའི་དཔེ་དང་མཐུན་པར་བསྒྱུར། ཕྱིས་ར་ས་ར་མོ་ཆེར་རྒྱ་གར་གྱི་མཁན་པོ་ཀ་ན་ཀ་ཝརྨ་སྟེ་གསེར་གྱི་གོ་ཆ་དང༌། ལོ་ཙཱ་བ་དེ་ཉིད་ཀྱིས་ཉི་འོག་ཤར་ཕྱོགས་པའི་དཔེ་དང་གཏུགས་ཤིང་ལེགས་པར་བཅོས་ཏེ་གཏན་ལ་ཕབ་པའོ།། །།

སླར་སྨྲས་པ། འཕགས་ཡུལ་པཎ་གྲུབ་རྒྱུ་སྐར་དབུས་ན་མཁྱེན་རབ་ཐུགས་རྗེའི་ཆ་རྫོགས་པ། །དཔལ་ལྡན་ཟླ་བའི་ལེགས་བཤད་འོད་ཀྱིས་ཀླུ་སྒྲུབ་བློ་མཚོ་ལས་བྱུང་བའི། །ཀུནྡའི་ཚལ་རྣམས་ཅིག་ཅར་བཞད་པའི་བདུད་རྩིའི་རྒྱུན་བཟང་འདིར་དྲངས་ཏེ། །རང་ལྟོས་རྣམས་ལ་སྦྱིན་པར་བྱ་ཡིས་བློ་ཡི་བུམ་པར་དགའ་བས་ལོངས། །དེང་སང་དུས་ན་སྒོམ་པ་ཕལ་ཆེར་ཡོད་མེད་རྟག་ཆད་དུ་ལྷུང་བ། །ཞེན་ཡུལ་རིགས་པས་དཔྱད་པ་མེད་པའི་སྐྱོན་དུ་མཐོང་བ་དེ་བས་ན། །སྒྲུབ་ལ་གཞོལ་བའི་བློ་ལྡན་དག་གིས་ཐོག་མར་གཞུང་ལུགས་འདིར་ཞུགས་ཏེ། །ལྟ་བའི་ཕུ་ཐག་ཆོད་པར་མཛོད་ཅིག་བླུན་སྒོམ་ཙམ་གྱིས་གྲོལ་མི་འགྱུར། །འདིར་འབད་དགེ་བ་འཆི་མེད་ལྷ་ཆབ་དཔྱད་གསུམ་དག་པའི་རྒྱུན་བཟང་འདིས། །མཐར་འཛིན་ལྟ་བའི་དྲི་མ་སྦྱངས་ནས་སེམས་ཀྱི་ཞིང་ས་བརླན་པ་ལས། །རྒྱལ་བའི་མྱུ་གུ་ཡོན་ཏན་ལུས་རྫོགས་རང་དོན་ཆོས་སྐུ་མངོན་གྱུར་ཏེ། །འགྲོ་རྣམས་རྣམ་མཁྱེན་རྒྱ་མཚོ་ཆེན་པོར་བདེ་བླག་ཉིད་དུ་འཇུག་གྱུར་ཅིག། །།

 ༈ ཅེས་དབུ་མ་ལ་འཇུག་པའི་རྣམ་བཤད་རིན་ཆེན་སྒྲོན་མེ་ཞེས་བྱ་བ་འདི་ནི། ཤེས་བྱ་ཀུན་གྱི་དེ་ཉིད་ལེགས་པར་གཟིགས་པའི་སློབ་དཔོན་ཆེན་པོ་ཐུབ་བསྟན་ཡོན་ཏན་འོད་ཀྱིས་རིང་པོའི་ལམ་ནས་ཕྱག་རྟེན་ན་བཟའ་དང་ཕྱག་བྲིས་བཅས་ཆེད་དུ་བསྐུལ་མར་མཛད་པའི་རྒྱུ་དང༌། ཉེར་ཆར་འདི་གའི་སྐྱོར་དཔོན་སོགས་དོན་གཉེར་ཅན་འགའ་དང་འགའ་ཡིས་ཡང་བསྐྱར་བསྐུལ་བའི་རྐྱེན་བྱས་ཏེ་རྒྱུ་རྐྱེན་ཚོགས་པ་ལས། དམིགས་རྟེན་བོད་འགྲེལ་གཞན་ལ་ཡིད་མ་རྟོན་པར་སྔོན་ནས་རང་རེའི་ལྗོངས་འདིར་ས་འབྲུག་ཆོས་ཀྱི་འབྲེལ་བ་ཟབ་པའི་དབང་གིས་གོ་ཤཱཀ་རྣམ་གཉིས་ཀྱི་འགྲེལ་པ་ལས་སྙིང་པོ་བཏུས་ཏེ་གོ་བདེར་བཤད་པ་འདིའང༌། ཕ་སྡིངས་བྱམས་ཁང་བཤད་གྲྭར་དུས་ཞབས་ཀྱི་ཆོས་སྨྲ་བ་ཤཱཀྱའི་བཙུན་པ་དགེ་འདུན་རིན་ཆེན་པས་སླད་མའི་དཔལ་ལྡན་འབྲུག་པའི་བསྟན་འཛིན་གསར་བྱོན་རྣམས་ཀྱི་ཆེད་དུ་དམིགས་ཏེ་བྲིས་པ་འདིས་ཀྱང་ལྗོངས་འདིར་ཐེག་མཆོག་དབུ་མའི་རིང་ལུགས་དར་ཤིང་རྒྱས་ལ་ཡུན་དུ་གནས་པའི་རྒྱུར་གྱུར་ཅིག། །།